
Cuvânt înainte 


Cartea aceasta îşi propune să risipească o iluzie întreţinută 
de istorici şi acceptată ca un adevăr: credinţa că ar fi existat 
în anii Primului Război Mondial, în ciuda câtorva opinii diver¬ 
gente, îndeosebi în rândul oamenilor politici, o cvasiunanimi¬ 
tate în jurul „idealului naţional 11 , în sensul intrării României 
în conflict, împotriva Austro-Ungariei, pentru eliberarea Tran¬ 
silvaniei. La nivelul elitei intelectuale, o asemenea aserţiune 
nu se verifică; realitatea se dovedeşte a fi aceea a unei împărţiri 
destul de echilibrate între partizanii şi adversarii unei aseme¬ 
nea intervenţii. 

Am preluat termenul de „germanofili", lansat în perioada 
neutralităţii, atunci cu înţeles net peiorativ, pe care îl folosesc 
însă fără nici o conotaţie devalorizantă sau valorizantă, relati- 
vizându-1, de altfel, şi nuanţându-1, prin punerea între ghilimele. 
Nuanţarea şi relativizarea se recomandă din mai multe moti¬ 
ve. Mai întâi, chiar dacă o bună parte dintre „germanofili" - 
dar nu toţi - erau de formaţie germană şi în principiu înclinaţi 
spre Germania sau spre Austria, motivul principal care-i anima 
nu era atât ataşamentul faţă de Puterile Centrale, cât teama de 
Rusia; erau mai mult „rusofobi" decât „germanofili". în al doi¬ 
lea rând, printre „germanofili", opţiunea neutralităţii întrunea 
mai multe adeziuni decât varianta intrării în război, alături de 
Puterile Centrale. Intensitatea manifestărilor e de asemenea 
foarte diferită: sunt „germanofili" care-şi asumă categoric opi¬ 
nia, alţii care se exprimă prudent sau echivoc, alţii care tac pur 
şi simplu. Ceea ce-i aşază pe toţi în aceeaşi categorie nu e atât 
soluţia aleasă, cât varianta respinsă: nu vor război împotriva 

Puterilor Centrale. „Germanofilia" se înfăţişează astfel ca un 
concept „unificator" ale cărui sensuri se cer disociate şi indivi¬ 
dualizate; într-un fel sau altul „eticheta" îşi are partea ei de 
justificare, atât în cazul adversarilor Rusiei, care inevitabil 
mizau pe Germania, cât şi atunci când e vorba de neutralişti, 
dat fiind că Puterile Centrale aveau puţine şanse să obţină mai 
mult decât neutralitatea României, în schimb, se temeau, pe 
bună dreptate, de trecerea ei în tabăra adversă. 

Lucrarea juxtapune două procedee de investigaţie. în prima 
secţiune, abordarea este structurală: „germanofilii" sunt clasaţi 
pe medii şi categorii. A doua secţiune examinează opţiunile şi 
destinele individuale, sub forma unui catalog, dispus alfabe¬ 
tic, de personalităţi „germanofile" ale vieţii intelectuale (prin¬ 
cipalii oameni politici apar, separat, într-un capitol al primei 
secţiuni; sunt câteva cazuri unde nu se poate disocia între 
apartenenţa la elita politică sau la cea intelectuală: pe Titu 
Maiorescu, prezent în prima categorie, nu l-am mai reluat şi 
în secţiunea următoare, şi invers, pe C. Stere, urmând să-l tratez 
mai pe larg, l-am inclus printre membrii elitei intelectuale). 

în sfârşit, situaţia neaşteptată şi dezagreabilă în care s-au 
trezit „germanofilii" a doua zi după război este evocată într-un 
epilog, cu prelungiri şi în biografia ulterioară a unora dintre ei. 


Abrevieri- 

A.N.R.-A.N.I.C.: Arhivele Naţionale ale României. Direcţia Arhivele 
Naţionale Istorice Centrale 

A.N.R.-B: Arhivele Naţionale ale României. Direcţia Municipiului 
Bucureşti 

A. N.R.-I.: Arhivele Naţionale ale României. Direcţia Judeţului Iaşi 

B. A.R., mss.: Biblioteca Academiei Române, manuscrise 
B.N.R.: Biblioteca Naţională a României 



Partea I 

ROMÂNII ŞI RĂZBOIUL 



I 

Privire istoriografică 


Crearea României Mari a avut un impact considerabil 
asupra imaginarului istoric al românilor şi, în bună măsură, a 
impus o anume orientare chiar printre istoricii de meserie. A 
câştigat teren interpretarea „unitară“ a trecutului, izvorâtă din 
convingerea că momentul 1918 înseamnă încununarea nece¬ 
sară şi obiectivă a întregii istorii anterioare. Alăturarea tutu¬ 
ror provinciilor româneşti într-un singur stat apărea ca deziderat 
suprem al naţiunii. Totuşi, ţinuturile alipite erau dispuse într-o 
ierarhie simbolică, potrivit căreia Transilvania strălucea mai 
puternic decât celelalte. Aceasta, deşi „desăvârşirea unităţii 
naţionale" implica în egală măsură Basarabia şi Bucovina. De 
altfel, sărbătoarea naţională a României a devenit, după căderea 
comunismului, ziua de 1 decembrie 1918, momentul procla¬ 
mării unirii Transilvaniei. S-a considerat şi atunci (de către 
majoritatea oamenilor politici şi a opiniei publice) şi se consi¬ 
deră şi acum, ca un adevăr de la sine înţeles, că decizia nor¬ 
mală şi patriotică era în 1916 intrarea în război împotriva 
Austro-Ungariei pentru eliberarea românilor de peste munţi, 
chiar dacă această alegere presupunea o alianţă cu Rusia, asu- 
pritoarea românilor basarabeni. Cum, până la urmă, ca o con¬ 
secinţă a răsturnărilor revoluţionare din Rusia, Basarabia a 
intrat şi ea între frontierele României, justeţea alegerii din 1916 
părea cu atât mai mult confirmată. In raport cu mersul cunos¬ 
cut al evenimentelor, soluţiile divergente sau rezervele mani¬ 
festate în epocă nu puteau fi considerate decât marginale, 
susţinătorii lor, oricum minoritari, dar deveniţi şi mai mino¬ 
ritari în reprezentările istorice ulterioare, urmând să fie sau 

complet discreditaţi, sau, cu timpul, mai subtil şi mai eficient, 
să-şi vadă „vina“ relativizată şi atenuată (uneori în ciuda evi¬ 
denţelor), astfel încât punctele lor de vedere să nu mai pară 
opuse marelui proiect naţional. 

La doar câţiva ani după război şi de la marea Unire, 
Constantin Kiriţescu (1876-1965) publica cea dintâi mare sin¬ 
teză consacrată evenimentelor respective. Deşi autorul nu era 
istoric de formaţie, Istoria războiului pentru întregirea Româ¬ 
niei (ediţia I, 2 volume, 1922-1924; ediţia a Il-a, 3 volume, 
1925-1927) rămâne până astăzi cea mai temeinică evocare a 
acestei teme cruciale. Să nu căutăm însă la Kiriţescu prea multă 
înţelegere pentru cei care au gândit şi au acţionat altfel. Liderii 
„germanofili 11 Petre P. Carp, Alexandru Marghiloman, Constan¬ 
tin Stere sunt trataţi fără menajamente, îndeosebi pentru faptul 
de a fi rămas fideli convingerilor lor şi după intrarea Româ¬ 
niei în război, mai precis sub ocupaţia germană. Autorul ne 
asigură însă că „adepţii politicii germane se puteau număra pe 
degete 11 . Unii erau pur şi simplu cumpăraţi cu bani străini. „Au 
produs deosebită întristare vânzarea unui fost preşedinte al 
Ligii culturale, apoi aceea a unuia din cei mai de talent din scri¬ 
itorii noştri, ardelean de origină, căruia bătrâneţea şi sărăcia 
nu-i puteau ierta trădarea... 11 ' Trădătorii nu merită să le fie 
pomenit nici numele. Cel dintâi este Virgil Arion, profesor la 
Universitatea din Iaşi, celălalt, marele scriitor Ioan Slavici. Alte 
personalităţi culturale, care să fi împărtăşit opinii similare, nu 
sunt amintite. 

Aşa se prezintă prima fază. Următoarea are cu totul altă 
logică. Sunt primii ani ai comunismului românesc, ilustraţi 
în istoriografie prin faimosul manual al lui Mihail Roller 
(1908-1958), intitulat în prima lui versiune, din 1947 şi 1948, 
Istoria României, iar apoi, pentru a se demarca de orice cono- 
taţii naţionale, folosind strict sigla republicii comuniste, Istoria 
R.PR. (ediţiile din 1952 şi 1956). Pentru Roller şi colaboratorii 


1 Constantin Kiriţescu, Istoria războiului pentru întregirea Româ¬ 
niei, 1916-1919, ediţia a Il-a, voi. I, Bucureşti, 1926, pp. 149-151. 



Românii şi războiul 


13 


săi, care văd trecutul din perspectiva exclusivă a luptei de clasă, 
Primul Război Mondial a avut un caracter imperialist, la fel 
de nedrept pentru toţi participanţii, din ambele tabere. Sunt con¬ 
damnaţi în egală măsură partizanii Antantei şi ai Puterilor 
Centrale, ca şi profitorii politicii de neutralitate. Singura soluţie 
corectă ar fi fost transformarea războiului imperialist într-un 
război împotriva burgheziei. 

Antinaţionalismul anilor ’50 a evoluat - e trăsătura frapan¬ 
tă a comunismului românesc - exact spre opusul său: naţiona¬ 
lismul epocii Ceauşescu (deşi cuvântul „naţionalism" a rămas 
formal exclus din vocabularul comunist). Primul Război Mon¬ 
dial a continuat să fie imperialist, dar cu excepţia unei ţări, a 
cărei participare a devenit dreaptă : fireşte, România! în 1968, 
la 50 de ani de la „Marea Unire", s-au ţinut simpozioane şi s-au 
publicat cărţi: Desăvârşirea unificării statului naţional român. 
Unirea Transilvaniei cu vechea Românie (sub redacţia lui Miron 
Constantinescu şi Ştefan Pascu) dă tonul noului model istori¬ 
ografie. Mai întâi, în sensul general al ideologiei comuniste, 
totul se aşeza în mersul obiectiv al istoriei, aspiraţia spre uni¬ 
tate devenind o caracteristică a întregului trecut românesc. 
Apoi, accentul cădea şi mai puternic sau chiar exclusiv asupra 
Transilvaniei, dat fiind că discreţia se impunea cu privire la 
Basarabia, reanexată de Uniunea Sovietică, şi chiar în ceea ce 
priveşte Bucovina, a cărei jumătate nordică avusese aceeaşi 
soartă cu Basarabia. în sfârşit, unanimismul comunist se apli¬ 
ca şi actorilor acelor evenimente istorice. Până şi lupta de clasă 
se estompa. Românii trebuiau să dea exemplul unităţii de 
gândire şi de acţiune în momentul cel mai de seamă al istoriei 
lor. Desăvârşirea... îl pomeneşte în treacăt pe Carp, îl ignoră 
pe Stere (greu de menţionat fără atingerea problemei basa- 
rabene) şi-l tratează cu îngăduinţă, oricum fără judecăţi aspre, 
pe Marghiloman. Oamenii de cultură apar cu toţii, într-un fel 
sau altul, partizani ai unirii Transilvaniei. Slavici e adus în dis¬ 
cuţie în repetate rânduri, ca exponent al ideii naţionale, fără 
nici o referire, se înţelege, la luările lui de poziţie din timpul 
războiului, care i-au atras condamnarea la închisoare în 1919. 

De o ironie involuntară este şi evocarea lui Victor Babeş şi Ioan 
Bogdan, ca figuri reprezentative pentru momentul eliberării de 
sub ocupaţia germană şi al unirii de la 1 decembrie 2 ; la vremea 
respectivă, cei doi au fost percepuţi mai curând ca „filoger- 
mani“ decât ca partizani ai intrării în acţiune pentru Transilvania! 

în 1972, Constantin Nuţu publică România în anii neutra¬ 
lităţii, 1914-1916, în care Basarabia nu e pomenită nici o 
singură dată, ceea ce lasă în ceaţă proiectele „germanofililor 11 , 
P.P. Carp sau Stere, menţionaţi în treacăt, cu simpla aluzie, 
rezervată probabil „cunoscătorilor 11 , că s-ar fi pronunţat „pen¬ 
tru o acţiune spre răsărit 11 (!). 

în anii care au urmat, unitatea istoriei româneşti s-a con¬ 
solidat fără încetare, devenind principala ei trăsătură, din 
Antichitate până în prezent. Relativa independenţă pe care regi¬ 
mul Ceauşescu o cultiva în raporturile cu Uniunea Sovietică 
a condus la un moment dat şi la revenirea Basarabiei în evo¬ 
carea alcătuirii României Mari. Mircea Muşat şi Ion Ardeleanu, 
istorici şi activişti de partid, cu funcţii-cheie în aparatul de pro¬ 
pagandă, au dat tonul, în 1976, în cea de-a doua ediţie a lucrării 
lor Viaţa politică în România. 1918-1921, ale cărei prime pa¬ 
gini tratează, pe larg şi în termeni de-a dreptul entuziaşti, pro¬ 
cesul separării Basarabiei de Rusia şi al unirii sale cu România 
(prima ediţie, din 1971, nu suflase nici un cuvânt despre această 
provincie). 3 * în continuare, Basarabia a cunoscut cote mai înalte 
sau mai joase, momente de discreţie sau de afirmare răspicată, 
în funcţie de atmosfera schimbătoare a relaţiilor dintre Bucu¬ 
reşti şi Moscova. 

România în primul război mondial, lucrare colectivă apărută 
în 1979 (autori: Victor Atanasiu, Anastase Iordache, Mircea 


2 Desăvârşirea unificării statului naţional român. Unirea Transil¬ 
vaniei cu vechea Românie, Editura Academiei Republicii Socialiste 
România, Bucureşti, 1968, p. 347 (capitolul „Cultura în sprijinul unităţii 
de stat 11 , autor: V. Curticăpeanu). 

3 Mircea Muşat şi Ion Ardeleanu, Viaţa politică în România, 1918-1921, 

ediţia a Il-a, Editura Politică, Bucureşti, 1976, pp. 10-16. 

Iosa, Ion M. Oprea, Paul Oprescu) a prins, se vede, un moment 
„basarabean" mai delicat, fiindcă atinge în această chestiune 
gradul cel mai înalt al sintezei: „la 27 martie/9 aprilie 1918 s-a 
înfăptuit unirea Basarabiei cu România", un singur rând din cele 
peste 500 de pagini ale cărţii. Dintre intelectualii de marcă, 
Slavici e singurul care apare, în sfârşit, ca progerman, dar în lipsa 
unei analize complete, atitudinea lui rămâne de neînţeles. E 
subliniată în schimb comportarea demnă faţă de ocupanţi a lui 
Victor Babeş, pe cale de a deveni un soi de tradiţie istorio- 
grafică, pentru simplul fapt că savantul bacteriolog a relatat el 
însuşi cât de demn s-a comportat, ca răspuns la acuzele de 
colaboraţionism care i se aduseseră! 

în 1981, o nouă carte despre anii neutralităţii, scrisă de Ion 
Bulei: Arcul aşteptării. 1914-1915-1916. Şi aici Transilvania 
apare drept obiectiv exclusiv, iar Basarabia e absentă. Sunt 
înregistrate unele cazuri de vânzare sau de trădare, nimic însă 
despre intelectualii „germanofili". Doar despre Stere ni se spune 
că era „un om cinstit" şi, în plus, „îndurerat", dar nu aflăm de 
ce era îndurerat. 

în sfârşit, Basarabia revine în 1987, în ampla lucrare colec¬ 
tivă România în anii primului război mondial, alcătuită de un 
larg colectiv, având ca nucleu grupul istoricilor militari din jurul 
generalului Ilie Ceauşescu, fratele dictatorului. Unirea Basara¬ 
biei cu România are dreptul la câteva pagini, unde lucrurile 
sunt spuse fără ocol, deşi cam succint în raport cu dimensiu¬ 
nile lucrării, şi introduse într-un subcapitol cu titlu anodin. în 
ansamblu, Basarabia e menţionată, potrivit indicelui, de zece 
ori mai puţin frecvent decât Transilvania, şi, mai ales, ea nu 
apare ca opţiune în dezbaterea politică din anii 1914-1916. 

Spre sfârşitul domniei, în dezacord cu toată lumea, cu ungu¬ 
rii desigur, dar şi cu regimul sovietic, angajat, sub Gorbaciov, 
pe calea reformelor, Ceauşescu apelează, fără menajamente, 
la artileria grea a naţionalismului, ultimul recurs care-i rămă¬ 
sese şi faţă de ceilalţi, şi faţă de compatrioţi. Denunţarea pac¬ 
tului Ribbentrop-Molotov punea direct pe tapet problema 
Basarabiei. în acelaşi timp, ungurii erau suspectaţi de planuri 

tenebroase în privinţa Transilvaniei. Constantin Kiriţescu, mar- 
ginalizat în anii comunismului, pusese la punct, spre sfârşitul 
vieţii (în 1959), a treia ediţie a cărţii sale. Mai bine mai târziu 
decât niciodată: s-a publicat exact peste 30 de ani, în ultimele 
luni ale regimului Ceauşescu. Surpriza stă în moderaţia cen¬ 
zurii. Tonul „decontractat“, firesc în epocă, al naţionalismului 
în egală măsură antimaghiar şi antirus din anii României Mari, 
contrasta cu formulele mult mai controlate şi mai ipocrite ale 
naţionalismului Geauşist. Cartea a suferit doar o uşoară perie¬ 
re stilistico-ideologică, pentru a nu-i scoate chiar din sărite pe 
vecinii de la Răsărit. Un subtitlu, „Din aliat, duşman", devine, 
mult mai cuminte, „Măsurile de siguranţă ale armatei române". 
Rămân însă „vexaţiunile, umilinţele şi violenţele" îndurate din 
partea ruşilor şi atitudinea lor „arogantă". „Hoardele ruseşti" 
sunt totuşi înlocuite, mult mai amabil, cu „formaţiile militare 
ruse". Nimic esenţial nu dispare însă, iar povestea Basarabiei 
e spusă, cu toate detaliile, de la început până la sfârşit. 

Interpretările din anii comunismului naţional nu vor să ţină 
seama de faptul că Transilvania şi Basarabia erau proiecte opu¬ 
se, după cum un al treilea scenariu, cel al neutralităţii, se 
opunea celorlalte două. Logica, exprimând-o simplificat, era 
următoarea: toţi românii sunt patrioţi, drumul cel drept al isto¬ 
riei este unul singur, aşadar, toţi românii privesc în aceeaşi 
direcţie. Kiriţescu vorbea cel puţin de „trădarea" lui Slavici 
(fraza a rămas şi în ediţia din 1989). România în anii primu¬ 
lui război mondial îl menţionează pe Slavici doar pentru a 
spune că a scris romanul Mar a, informaţie evident de mare preţ 
pentru subiectul tratat. Arghezi, Antipa, Tzigara-Samurcaş şi 
alţi „germanofili" strălucesc prin absenţă. Dar până şi Carp, 
până şi Lupu Kostaki, „gauleiterul" avani la lettre al teritori¬ 
ului ocupat, au parte de o tratare înţelegătoare. Vine în minte 
vorba lui Caragiale: „Toţi suntem români mai mult sau mai 
puţin oneşti." Nu încercarea de a explica sau de a justifica dife- 
renţele e în discuţie; comunismul nu avea câtuşi de puţin vo¬ 
caţia de a pleda pentru puncte de vedere divergente. Tentativa 
era pur şi simplu de a anula diferenţele, de a-i pune pe toţi 

românii să gândească şi să acţioneze identic. Iată, extras din 
România în anii primului război mondial, un pasaj „impeca- 
bil“, cu adevărat antologic, care spune tot ce e de spus: 

„Aşadar, unanimitatea spectrului politic românesc cu in¬ 
fluenţă în opinia publică din ţara liberă sau de peste munţi, 
reflectând fidel năzuinţele întregului popor, nutrea convingerea 
fermă că realizarea grabnică a unităţii naţionale reclamă o anga¬ 
jare promptă în război împotriva Imperiului austro-ungar. Dife¬ 
renţele percepute în orientarea uneia sau alteia dintre grupările 
politice aveau motivaţii specifice, dar este evident că obiec¬ 
tivul lor principal era făptuirea grabnică a reîntregirii României. 
Dacă guvernul român trebuia să fie prudent, iar opoziţia putea 
să-şi declare deschis opţiunea pentru alianţa cu Antanta, dacă 
Alexandru Marghiloman avea de îndeplinit o «misie politică», 
dacă fruntaşii politici de peste munţi trebuiau să ţină seama de 
împrejurările în care acţionau, iar socialiştii să fie precauţi faţă 
de angajarea ţării într-un război desfăşurat între marile puteri, 
totuşi dincolo de aceste diferenţe se reliefa obiectivul unic 
asumat de toţi: Unirea neîntârziată." 4 

Cu alte cuvinte, socialiştii combăteau războiul, dar abia 
aşteptau să intre în război, iar germanofilii erau la rândul lor 
nerăbdători să ajungă în conflict cu Germania! Chiar când gân¬ 
deau cu totul diferit, românii gândeau absolut la fel. 

Departe de mine să socotesc că istoricii sau istoricii lite¬ 
rari n-ar fi făcut decât să preia temele propagandei comuniste. 
După perioada extrem de constrângătoare a anilor ’50, cultura 
românească a câştigat în diversitate. Insă această diversitate, 
oricum limitată şi canalizată, în mod pervers a servit până la 
urmă regimului mai mult decât i-a dăunat. Iluzia libertăţii era 
făcută să ţină loc de libertate efectivă. Discursurile paralele erau 
acceptate şi chiar bine-venite în măsura în care nu conduceau 
în altă direcţie şi chiar puteau să credibilizeze discursul oficial. 


4 România în anii primului război mondial, voi. I, Editura Militară, 
Bucureşti, 1987, p. 100. 

Revenind la reeditarea cărţii lui Kiriţescu: aceasta era nu numai 
o carte necomunistă, dar, în bună măsură, chiar făţiş antico¬ 
munistă, insistând asupra conflictului dintre idealul nuţional 
românesc şi proiectele antinaţionale ale regimurilor comuniste 
din Rusia şi Ungaria. Intenţia îngrijitorilor ediţiei (printre care 
şi fiul autorului) a fost aceea de a recupera o operă clasică şi 
un adevăr istoric, în deplinătatea lui; intenţia celor care au lăsat 
cartea să treacă a fost de ordinul manipulării naţionaliste: 
România e înconjurată de vecini care nu-i vor binele, comu¬ 
nişti sau necomunişti, puţin contează. De altfel, a fost o con¬ 
stantă a anilor Ceauşescu tolerarea şi chiar încurajarea unor 
demersuri intelectuale naţionaliste, care n-aveau nimic în 
comun cu doctrina comunistă, dar conduceau şi ele la ideca 
unui popor unit în jurul unor valori care-i sunt proprii; aşa au 
fost „protocronismul" lui Edgar Papu sau filozofia „sufletului 
românesc 11 a lui Constantin Noica, fără a mai vorbi de tenta¬ 
tivele de racolare vizându-1 pe Mircea Eliade. In măsura în care 
diversitatea rămânea în interiorul unor formule predominant 
naţionale (chiar mai explicit enunţate decât o făcea naţiona¬ 
lismul comunist, ţinut să respecte cât de cât, măcar de formă, 
internaţionalismul marxist şi prietenia „frăţească 11 cu celelalte 
ţări comuniste), regimul nu avea motive să se îngrijoreze, 
dimpotrivă. 

Apoi, oricât de multe puteau deja să spună, îndeosebi scrii¬ 
torii, mai important rămâne ceea ce nu puteau să spună. în 
primul şi în primul rând, nu puteau denunţa fundamentele 
comunismului. S-a petrecut, după ieşirea din „proletcultismul 11 
anilor ’50, recuperarea aproape completă a culturii româneşti 
în toate fazele ei. însă tradiţia culturală românească, cu excepţii 
de numărat pe degete, nu numai că n-a avut nimic de-a face 
cu comunismul, dar, în variatele ei manifestări: naţionaliste, 
tradiţionaliste sau moderniste, autohtoniste sau occidentali- 
zante, a împărtăşit valori opuse ideologiei comuniste (cel puţin 
ideologiei comuniste „ortodoxe 11 , de până la naţional-comu- 
nism). Or, tocmai această neconcordanţă a fost complet înlă¬ 
turată din orice discuţie. Ceea ce a fost o ruptură brutală trebuia 

să apară drept continuitate firească. Textele reeditate treceau, 
ele însele, prin cenzură, cu tăierea fără mari scrupule a pasajelor 
care contraziceau flagrant ideologia oficială. Astfel, trecutul 
s-a recuperat (mai bine, oricum, decât dacă ar fi fost ignorat), 
dar cu preţul subordonării lui prezentului comunist. 

Aceeaşi logică prezidează şi la denunţarea „abuzurilor 11 
comuniste ale anilor ’50. Scriitorii, din belşug, istoricii, mai 
timid, şi-au exercitat şi în această direcţie „libertatea 11 de care 
dispuneau. Să spunem încă o dată: mai bine aşa decât să n-o 
fi făcut. însă denunţarea privea abuzurile, şi nu sistemul. în 
realitate, n-au fost abuzuri: aşa funcţiona, de felul lui, sistemul 
comunist! S-a urmărit zdrobirea unei lumi, ceea ce nu se putea 
face fără persecuţii şi crime. Punerea în evidenţă a „exceselor 11 
(evocare tolerată de cenzură, fiindcă nu avem de a face cu o 
literatură clandestină) scotea din cauză regimul comunist ca 
atare şi, cel puţin în intenţia manipulatorilor oficiali, servea 
idealizării epocii Ceauşescu în contrast cu perioada anterioară 
a lui Gheorghiu-Dej. 

Am schiţat acest cadru mai larg, pentru a sublinia o idee: 
aceea că până şi textele care nu conţin nici urmă de ideologie 
comunistă, aparţinând adesea unor autori care cu siguranţă n-au 
iubit comunismul, sunt în mod obiectiv deformate de condi¬ 
ţiile vremii: fie că e vorba de tentaţia naţionalismului, ea însăşi 
explicabilă ca reacţie la antinaţionalismul anilor ’50, fie că e 
dorinţa de a spune măcar o parte de adevăr, cu riscul de a lăsa 
intactă partea de neadevăr. Sunt destule contribuţii utilizabile, 
dar şi acestea trebuie cântărite cu grijă, atât la nivelul infor¬ 
maţiilor, cât şi al interpretărilor. 

Câteva exemplificări biografice: 

în 1968, istoricul literar D. Vatamaniuc a publicat o masivă 
monografie, minuţios documentată, cu aspect de carte „defini¬ 
tivă 11 , despre scriitorul care a stârnit cele mai mari adversităţi 
în anii Primului Război Mondial şi imediat după aceea: loan 
Slavici şi lumea prin care a trecut. Este o tentativă de reabi¬ 
litare, stânjenită însă, probabil, şi de propriile convingeri ale 

autorului (în sensul în care, mai pentru toţi românii, eliberarea 
Transilvaniei apare ca alegerea firească în 1916), dar cu sigu¬ 
ranţă, de limitele ideologice impuse. Să spunem clar cum stau 
lucrurile (anticipând ceea ce voi prezenta mai pe larg cu privire 
la atitudinea scriitorului): Slavici, pur şi simplu, nu voia unirea 
Transilvaniei cu România, ţinea la integritatea monarhiei habs- 
burgice şi considera Rusia şi lumea slavă în ansamblu ca cea 
mai mare primejdie pentru români. în mod evident, aşa ceva 
Vatamaniuc nu avea cum să spună: în logica unanimistă a 
epocii, un mare scriitor nu se putea ridica împotriva idealurilor 
poporului său, iar Rusia era (la 1968) un subiect tabu. Lipsită 
de motivaţiile majore ale lui Slavici, argumentaţia nu mai are 
aproape nici o susţinere. Autorul caută să diminueze cât mai 
mult ataşamentul lui Slavici faţă de Puterile Centrale şi nu 
pierde nici un prilej pentru a sublinia deosebirile de păreri din¬ 
tre el şi germani. Atunci chiar că nu se mai înţelege: de ce-a 
făcut tot ce-a făcut? Secţiunea ultimă a cărţii este intitulată „în 
lupta pentru desăvârşirea unităţii naţionale 11 . Fiind vorba de 
Slavici, ar fi fost mai potrivit: „în lupta împotriva desăvârşirii 
unităţii naţionale 11 ! 

Alt caz este Vasile Pârvan. Al. Zub a consacrat marelui isto¬ 
ric o monografie: Vasile Pârvan. Efigia cărturarului (1974). 
Aprecierea atitudinii lui Pârvan în timpul războiului n-ar tre¬ 
bui să ridice dificultăţi: a fost un partizan al neimplicării în 
conflict, iar după intrarea României în război, deşi a mers în 
refugiu în Moldova, a preferat să tacă. în conferinţa ţinută la 
Ateneu în noiembrie 1914, care i-a adus numeroase adversităţi 
din partea partizanilor intrării în acţiune, Pârvan înşira nenu¬ 
mărate motive care, laolaltă, ar fi amânat momentul deciziei 
la calendele greceşti. Al. Zub, sprijinindu-se inclusiv pe unele 
vorbe emfatice, dar cu totul evanescente, precum „intangibi- 
litatea sacrosanctă a idealului naţional 11 sau „priveghiaţi, căci 
nu ştiţi ziua, nici ceasul 11 , ajunge, dimpotrivă, la concluzia că 
Pârvan ar fi avut în vedere doar o neutralitate pasageră, în sco¬ 
pul unei mai temeinice pregătiri a intervenţiei. Exact politica 
guvernului Brătianu! Aşa încât intrarea în război în 1916 a 

însemnat „o recunoaştere implicită a dreptăţii lui Pârvan“. 5 
Eroul îşi contrazice însă biograful, prin afirmaţiile sale ca şi 
prin întreaga sa atitudine. 

La un nivel mai modest de cercetare se situează biografia 
lui Grigore Antipa, apărută în 1969 sub semnătura lui G. Bârcă 
şi M. Băcescu. Autorii ne asigură că în perioada 1916-1920, 
„ani de criză şi lipsuri datorate războiului şi urmărilor sale“, 
„Antipa se cufundă în studiu şi meditaţie 11 . 6 * E curios să con¬ 
staţi o asemenea retragere, în condiţiile în care savantul a jucat 
un rol-cheie în administrarea teritoriului ocupat în 1917-1918, 
precum şi în guvernarea Marghiloman. După aceea, este ade¬ 
vărat, tocmai ca preţ al implicării sale în politica progermană, 
a avut tot răgazul să se cufunde în „studiu şi meditaţie 11 . 

După 1989, libertatea de a privi istoria sub toate unghiurile 
este deplină. Mai rămâne ca şi istoricii să şi-o asume. Nu şi-o 
asumă întotdeauna. Este mai uşor să mergi pe căile bătute care 
par adevărate tocmai fiindcă sunt deja trasate. Cu privire la 
Primul Război Mondial şi la Marea Unire - chiar dacă se poate 
vorbi fără reţineri despre Rusia şi Basarabia şi despre orice 
altceva - ideea e deja bine stabilită că soluţia normală a fost 
cea aleasă, iar în afara ei s-au situat prea puţini români, cazuri 
cu totul izolate. Este de remarcat şi cât de uşor şi fără critică 
se apelează la lucrări din deceniile anterioare, extrăgându-se 
din ele informaţii şi interpretări ca şi când n-ar putea fi altfel 
decât complete şi echilibrate. 

In Bucureştii în anii primului război mondial, 1914-1918, 
lucrare publicată în 1993 de Şerban Rădulescu-Zoner şi Bea- 
trice Marinescu, se face, de pildă, următoarea precizare cu 
privire la atitudinea profesorilor Universităţii din Bucureşti: 
„Mai toţi profesorii, în frunte cu rectorul dr. Toma Ionescu, se 
aflau în rândurile «Acţiunii Naţionale» şi, apoi, ale «Federaţiei 


5 Al. Zub, Vasile Părvan. Efigia cărturarului, Junimea, Iaşi, 1974, 
p. 209; nouă ediţie, fără nici o modificare: Junimea, Iaşi, 2001. 

6 G. Bârcă ş i M. Băcescu, Grigore Antipa, Editura Ştiinţifică, Bucu¬ 

reşti, 1969, p. 74. 



22 


germanofilii 


Unioniste». 117 Adevărul este că, departe de a fi „mai toţi 11 , în 
„Acţiunea Naţională 11 şi „Federaţia Unionistă 11 nu s-au mani¬ 
festat decât câţiva dintre profesorii Universităţii. Poate că 
autorii au în vedere faptul că aceştia au semnat în număr mare 
apelurile succesive pentru intrarea României în război şi de so¬ 
lidaritate cu Franţa. Au fost între 49 şi 58 de semnatari, din 
aproape 100 de profesori titulari ai Universităţii; este o majori¬ 
tate, dar nici măcar o mare majoritate, şi departe de „mai toţi 11 . 

O lucrare incredibil de defazată ca privire de ansamblu şi 
limbaj e publicată în 1997 de Victor Atanasiu, istoric militar 
(unul dintre autorii istoriei Primului Război Mondial din 1979). 
România în anii 1914-1916 aduce contribuţii interesante cu 
privire la evoluţia planurilor de campanie, dar la nivelul inter¬ 
pretărilor stă chiar mai rău decât unele lucrări din vremea lui 
Ceauşescu. Autorul e ferm convins că războaiele se împart în 
„drepte 11 şi „nedrepte 11 , caracterul „nejust 11 al războiului dus de 
„puterile imperialiste 11 fiind azi „un fapt pe deplin demonstrat 11 . 
Dar - precizează el - nu mai poate fi susţinută teza „că războiul 
dus de Belgia, Serbia şi România a fost un război imperialist 11 . 
E un război drept, chiar dacă s-a petrecut în cadrul unui război 
general imperialist. Erau argumentele interpretării comuniste, 
dar e de-a dreptul aiuritor să mai ai parte de ele la 1997. Ni se 
mai spune că „mişcarea socialistă, în general mişcarea munci¬ 
torească, s-a situat pe cea mai înaltă poziţie excluzând războiul 
ca mijloc de realizare a dezideratului naţional 11 . Din nou „exe¬ 
geza 11 comunistă: socialiştii români au avut mare dreptate con¬ 
damnând războiul, iar România a avut mare dreptate să-l facă. 
Doar că în vremea comunismului nimeni nu dădea socoteală 
pentru asemenea insanităţi. Se pare că nici după. Autorul nu 
stă să explice prea mult, fiindcă are explicaţiile gata făcute; 
sunt oferite, cu largi citate din Lenin şi uneori din Engels 
(Ceauşescu lipseşte): „aşa cum arăta V.I. Lenin 11 , „cum aprecia 


7 Şerban Rădulescu-Zoner şi Beatrice Marinescu, Bucureştii în anii 
primului război mondial. Albatros, Bucureşti, 1993, pp. 29-30. 

F. Engels“. Este o mărturie şi despre starea ideologică a unei 
părţi cel puţin din corpul ofiţeresc, nu cu mult înainte de ade¬ 
rarea României la NATO. 

Un ton la fel de fals ne întâmpină în cartea lui Emil Răcilă, 
intitulată România în primul război mondial. Situaţia econo¬ 
mică, social-politică şi administrativă din teritoriul românesc 
vremelnic ocupat, 1916-1918, apărută în 2005. De fapt autorul 
reia, fără s-o spună, o lucrare mai veche, publicată în 1981, 
vrând s ă lase impresia că ar fi nouă (şi însuşi Al. Zub, care o 
prefaţează, salută apariţia „unui nou studiu despre România în 
Primul Război Mondial"). „Noutatea" stă în schimbarea titlu¬ 
lui şi în unele, nu multe, pasaje adăugate sau uşor modificate, 
inclusiv înlocuirea unui lung motto din Ceauşescu cu unul mai 
scurt aparţinând lui Iorga. Aprecierile rămân cele vechi. Şi 
Răcilă împarte războaiele în „drepte" şi „nedrepte": nedrepte 
ale altora, drepte ale românilor. „Germanofilii" sunt opuşi „for¬ 
ţelor naţionale", Carp, în plus „având anumite rezerve faţă de 
politica ţaristă". „Anumite rezerve"! Nici un cuvânt despre 
Basarabia. Se vede că nu se putea zice la 1981, dar autorul încă 
n-a aflat că astăzi se poate vorbi şi despre Basarabia? 8 

Textul, să-i spunem „oficial", cu privire la Primul Război 
Mondial, este capitolul redactat de Anastasie Iordache, pentru 
volumul VII, tomul II, apărut în 2003, al Istoriei românilor, 
publicată sub egida Academiei Române: „România în anii 
Primului Război Mondial" (urmat de capitolul „Marea Unire" 
datorat lui Ion Agrigoroaiei). Soluţia transilvăneană este aproa¬ 
pe exclusiv pusă în evidenţă. Cu atât mai mult cu cât „dintre 
marile puteri, Austro-Ungaria manifesta cele mai evidente 


8 Emil Răcilă, România în primul război mondial. Situaţia econo¬ 
mică, social-politică şi administrativă din teritoriul românesc vremel¬ 
nic ocupat, 1916-1918, Editura Argeş-Economistul, Bucureşti, 2005; 
de comparat cu lucrarea aceluiaşi autor: Contribuţii privind lupta ro¬ 
mânilor pentru apărarea patriei în primul război mondial. Situaţia 
administrativă, economică, politică şi socială a teritoriului românesc 
vremelnic ocupat. Editura Ştiinţifică şi Enciclopedică, Bucureşti, 1981. 

intenţii de agresiune împotriva vecinilor săi“ (afirmaţie inco¬ 
rectă: pentru Austro-Ungaria, problema era supravieţuirea, nu 
expansiunea). Dimpotrivă, oamenii politici favorabili Puterilor 
Centrale, „exagerau pericolul ce-1 reprezenta pentru existenţa 
României tendinţele expansioniste ale Rusiei 11 . Este curios să 
vorbeşti de o asemenea exagerare într-o Românie care avea nu 
peste mult timp să fie ocupată de imperiul vecin şi aruncată 
într-o direcţie care i-a afectat pentru câteva generaţii dezvoltarea 
istorică. Alegerea din 1916 a fost cu siguranţă cea mai bună 
(în lumina evoluţiilor ulterioare), dar pentru asta nu mai e ne¬ 
voie să faci Austro-Ungaria mai agresivă decât era şi nici Rusia 
mai binevoitoare. Dacă oamenii politici neutralişti sunt trataţi 
oarecum „neutru 11 , pentru socialişti nu există îngăduinţă, atitu¬ 
dinea lor fiind socotită de-a dreptul antiromânească (iată, în 
sfârşit, în acest punct, despărţirea de interpretările comuniste!). 
Erau stipendiaţi de Puterile Centrale, iar printre liderii lor „se 
aflau C. Dobrogeanu-Gherea, dr. Ottoi Călin şi Chr. Rakovski, 
ultimul, bulgar de origine, iar primii doi evrei, refugiaţi din 
imperiul rus, din cauza pogromurilor şi prigoanei Ohranei 
ţariste 11 . Despre colaborarea intelectualilor români cu ocupan¬ 
tul german nu se spune nimic, e pusă în evidenţă doar rezis¬ 
tenţa, iar în această privinţă numele de referinţă este din nou 
Victor Babeş! 9 

In Istoria critică a literaturii române (2008), Nicolae Mano- 
lescu revine, şi chiar pe larg, asupra cazurilor Slavici şi Arghezi, 
în ciuda faptului că informaţiile biografice sunt excluse pro¬ 
gramatic din vasta lui sinteză; excepţia pe care o face în favoa¬ 
rea acestor fragmente de biografie (care în fond n-au relevanţă 
cu privire la operă) este încă o dovadă că atitudinea celor doi 
scriitori continuă să intrige. Manolescu apără dreptul lor de a 
gândi altfel, ceea ce este un pas înainte, dar încearcă şi el pe 


9 Istoria românilor, voi. VII, tom. II, Editura Enciclopedică, Bucu¬ 
reşti, 2003, capitolul VI: „România în anii primului război mondial" 
(autor: Anastasie Iordache), pp. 395—461. 

de altă parte să le atenueze opiniile şi să le limiteze colabo¬ 
rarea cu germanii. Mult mai vinovaţi ar fi oamenii politici care, 
rămaşi în Capitală, „formaseră un guvern paralel şi încheiaseră 
pacea de la Buftea 11 . 10 Doar că n-a existat un guvern paralel 
în sensul propriu al termenului, iar dacă Manolescu se referă 
la administraţia „geranţilor" (Lupu Kostaki şi ceilalţi), aceştia 
n-au încheiat nici un fel de pace cu germanii. Pacea prelimi¬ 
nară de la Buftea a fost semnată de guvernul Averescu, guvern 
legal al ţării. Dacă însă e în discuţie guvernul Marghiloman, 
care a încheiat pacea „definitivă" de la Bucureşti, nici acesta 
nu a fost un guvern paralel, ci învestit cât se poate de oficial, 
după toate normele constituţionale, de regele Ferdinand. Nu 
avem, aşadar, acea trădare flagrantă a oamenilor politici (uzur¬ 
pare de atribuţii guvernamentale şi încheierea clandestină a 
păcii cu duşmanul) care ar fi relativizat „vina" lui Arghezi sau 
Slavici. Cei care-i învinovăţesc, crede criticul, nu le-au citit 
cu atenţie articolele. Acuza de colaboraţionism ar fi nefondată. 
Slavici, cel puţin, n-ar fi scris nici un articol filogerman. Atât 
el, cât şi Arghezi au ce au cu englezii, antipatizaţi ca popor 
„mercantil". Ne putem întreba de unde până unde această osti¬ 
litate faţă de britanici, în raport cu care românii nu prea aveau 
pe atunci sentimente de nici un fel. Răspunsul este simplu pen¬ 
tru cine îl cunoaşte: denunţarea expansionismului cinic al bri¬ 
tanicilor a constituit leitmotivul propagandei germane în anii 
războiului. Slavici şi Arghezi nu fac decât să reproducă clişeul, 
ceea ce, departe de a le afirma independenţa de spirit, pledează 
în sensul colaboraţionismului lor. E limpede că au colaborat, 
nu cultivând contacte personale cu ocupantul, şi nici într-o 
manieră stridentă (care nu şi-ar fi atins ţelul propagandistic), 
ci spunând cât se poate de explicit şi repetat că vinovaţi de 
război sunt „ceilalţi", în principal Marea Britanie şi Rusia, şi 
că locul românilor este şi rămâne nu împotriva Germaniei şi 


10 Nicolae Manolescu, Atona critică a literaturii române. Paralela 
45, Piteşti, 2008, pp. 440-442 (Slavici) şi pp. 637-638 (Arghezi). 

Austro-Ungariei, ci alături de ele. De precizat că susţineau acest 
punct de vedere fiind convinşi că e singura atitudine corespun¬ 
zătoare intereselor României. Credinţa lor nu exclude „cola¬ 
borarea", după cum „colaborarea" nu le exclude credinţa. Vom 
atinge punctul final al discuţiei când vom înceta să acuzăm şi 
să scuzăm pentru lucruri petrecute în urmă cu aproape un veac. 
N-avem altceva de făcut decât să încercăm a înţelege. 

Dan Berindei schiţează portretul istoricului şi diplomatu¬ 
lui Ioan C. Filitti, deplângând faptul că acesta n-a urcat scara 
onorurilor în măsura capacităţilor sale. 11 Dar, odată ce afirmaţia 
e făcută, ar trebui să vină şi explicaţia. I.C. Filitti începuse o 
strălucită carieră; a urcat primele trepte mai repede decât mulţi 
alţii. Odată cu începerea războiului, şi-a manifestat opţiunea 
„germanofilă". A rămas în teritoriul ocupat, unde a îndeplinit 
funcţii publice. Considerat „dezertor", a fost exclus din Mi¬ 
nisterul de Externe, iar cariera lui, în plan social şi politic, prac¬ 
tic s-a încheiat. Aceasta este explicaţia: istoricul o ştie, nu trebuie 
să o ştie şi cititorul? 

Şi George Coşbuc - un caz destul de complicat - benefi¬ 
ciază de o tratare „patriotică" unilaterală. Ediţia critică din 2006 
a poeziilor sale reia detaliata cronologie alcătuită de Gavril 
Scridon, care pune în evidenţă datele susceptibile de a ilustra 
angajamentul naţional al poetului în anii războiului, dar lasă 
la o parte'tot ceea ce infirmă un asemenea angajament (e curios, 
pe de altă parte, cum ediţia reia versurile antimonarhice, arun¬ 
cate pe hârtie într-un context anume şi nepublicate de poet, 
incluse însă în ediţiile comuniste din anii ’50, dar lasă la o parte 
poezii entuziast promonarhice precum Mirilor României, apă¬ 
rută în Timpul, la 24 ianuarie/5 februarie 1893, sau Spadă şi 
corăbii, adăugată ediţiei a Vl-a din 1915a volumului Fire de 
torf, aceasta din urmă, care exprimă idealul unităţii naţionale 


11 Dan Berindei, „I.C. Filitti, cercetător al istoriei sociale româneşti", 
în Portrete istorice ale românilor, Compania, Bucureşti, 2009, pp. 243-248. 

proiectat asupra principelui Carol, viitorul Carol II, este eli¬ 
minată pe motiv de „valoare artistică scăzută 11 - ca şi cum n-ar 
fi destule poezii mediocre şi printre cele publicate). 12 

O notă diferită în tratarea problematicii româneşti a 
Primului Război Mondial se observă la Florin Constantiniu, 
într-un articol privitor la poziţia lui P.P. Carp şi C. Stere şi, apoi, 
în capitolul respectiv din Istoria sinceră a poporului român. 12 
în sfârşit, un istoric ia în discuţie opţiunea alternativă a lui Carp 
şi Stere, arătându-i partea de justificare; potrivit interpretării 
sale, cei doi oameni politici erau preocupaţi de securitatea 
naţională (asigurarea în faţa Rusiei, prin sprijinul Puterilor 
Centrale), în contrast cu opţiunea dominantă care a fost aceea 
a unităţii naţionale (împotriva Puterilor Centrale). Ar fi de 
adăugat că nu doar Carp şi Stere au gândit aşa, ci destul de 
mulţi oameni politici şi intelectuali; de asemenea, în viziunea 
lor, securitatea naţională nu excludea înfăptuirea parţială a 
unităţii naţionale, prin recuperarea Basarabiei (după cum şi 
proiectul celălalt viza tot o unitate naţională parţială: cu Transil¬ 
vania, dar fără Basarabia. Şi unii, şi alţii sperau de altfel că 
într-o fază ulterioară se va putea realiza unitatea naţională de¬ 
plină; pentru moment, era vorba de priorităţi). 

De la tinerii istorici se poate aştepta, în sfârşit, o îndepărtare 
de cărările bătute, prea mult bătute, ale interpretărilor Primului 
Război Mondial, din stricta perspectivă a unirii Transilvaniei 
cu România. Iată câteva rânduri din finalul unui articol, încă 
inedit, aparţinând unuia dintre ei: „[...] dispariţia monarhiei 
austro-ungare a însemnat acutizarea problemelor Europei 
Centrale şi nicidecum soluţionarea lor. înţepeniţi în proiectul 


12 George Coşbuc, Opere, I, Poezii, text stabilit şi cronologie de 
Gavril Scridon, ediţie revăzută de Gheorghe Chivu, Fundaţia Naţională 
pentru Ştiinţă şi Artă - Univers Enciclopedic, Bucureşti, 2006. 

13 Florin Constantiniu, „Vae victis: o reevaluare a poziţiei lui 
P.P. Carp şi C. Stere (1914-1916)“, Revista istorică, 9-10/1993, pp. 927-931; 
O istorie sinceră a poporului român. Univers Enciclopedic, Bucureşti, 
1997, cap. 6: „România Mare“, pp. 272-313. 

naţional, decidenţilor români le-a lipsit cu desăvârşire, după 
1914-16, preocuparea pentru interesele de securitate de lungă 
durată. Odată cu Imperiul austro-ungar s-a prăbuşit şi glacisul 
strategic austro-german în care România era parte." 14 Inde¬ 
pendenţa micii Românii dinainte de 1918 era mai bine asigu¬ 
rată decât a României Mari de după 1918. Aşa cum preziseseră 
unii „germanofili", România Mare avea să devină prada Rusiei. 

Nu înseamnă că Marea Unire nu trebuia făcută! înseamnă 
doar că istoria e complexă, iar tratarea ei dintr-un singur unghi 
riscă să o sărăcească şi chiar s-o falsifice. 


14 Rudolf Dinu, „Alianţe, neutralitate, război. Observaţii privind 
evoluţia politicii externe a României între 1912 şi 1916“ (inedit). 



II 

Partide, politicieni, opţiuni 


Cercetările privitoare la Primul Război Mondial cunosc o 
interesantă înnoire. Multă vreme ele nu făcuseră decât să pre¬ 
lungească starea de război în plan istoriografie. Ce putea fi mai 
natural pentru istoricii români sau francezi decât dreptatea pro¬ 
priei lor ţări şi faptul că toată vina aparţinea adversarilor: 
Austro-Ungaria şi Germania? Reapropierea dintre naţiunile 
europene îşi spune şi în această privinţă cuvântul. Există şi o 
dreptate a celuilalt, care nu mai poate fi ignorată odată ce ne 
considerăm europeni. Dacă în această privinţă, ca în atâtea 
altele, românii au încă o întârziere, francezii şi germanii, depă¬ 
şind cea mai puternică dintre adversităţile care au dezbinat 
şi însângerat Europa, se dovedesc deja capabili să-şi scrie isto¬ 
ria comună, fără judecăţi discriminatorii. Au tratat într-o vi¬ 
ziune unificatoare Primul Război Mondial atât în recentul 
manual de istorie franco-german, cât şi într-o carte consacrată 
conflictului scrisă împreună de un istoric francez şi un istoric 
german. 1 

Concluzia este a unei responsabilităţi difuze, şi mai curând 
a unei mari doze de inconştienţă decât de intenţionalitate beli¬ 
coasă. Intervenind jocul orgoliilor şi al aprecierilor eronate, 


1 Histoire/Geschichte. L 'Europe et le monde du Congres de Vienne 
ă 1945 (Manuel d’Histoire ffanco-allemand), sous la direction de 
Peter Geiss, Daniel Henri et Guillaume Le Quintrec, Nathan-Klett, 2008: 
„La Premiere Guerre mondiale", pp. 186-231; Jean-Jacques Becker, 
Gerd Krumeich, La Grande Guerre. Une histoire franco-allemande, 
Tallandier, Paris, 2008. 



30 


Germanofilii“ 


evoluţiile au scăpat de sub control. Austro-Ungaria a sperat 
într-un război limitat cu Serbia. Serbiei i-a sărit însă Rusia în 
ajutor, ceea ce, paradoxal dar perfect logic, a determinat ata¬ 
cul german asupra Franţei, ţară care după toate probabilităţile 
ar fi intrat în conflict alături de aliata sa Rusia, obligând astfel 
Germania să lupte pe două fronturi. Potrivit istoricului fran¬ 
cez Jean-Jacques Becker, „punctul de neîntoarcere“ ar fi fost 
decizia de mobilizare a Rusiei, ţară devenită astfel, după unele 
noi interpretări, în mai mare măsură implicată în generalizarea 
conflictului decât Puterile Centrale. 2 „N-am vrut aşa ceva“, 
avea să spună mai târziu Wilhelm II. Nimeni nu a vrut, dar toţi 
s-au supus, docil, fatalităţii istoriei. 

In această perspectivă, trebuie rejudecată şi problema res¬ 
ponsabilităţii Austro-Ungariei. Ea a făcut primul pas, decla¬ 
rând război Serbiei. Putea însă să procedeze altfel? Atentatul 
de la Sarajevo, pus la cale de terorişti sârbi bosniaci, cu spri¬ 
jin din Serbia, nu a fost un simplu fapt divers. Uciderea princi¬ 
pelui moştenitor Franz Ferdinand şi a soţiei sale lovea, cel puţin 
simbolic, în inima imperiului. Se poate invoca desigur, în mod 
justificat, tratamentul discriminatoriu aplicat naţionalităţilor din 
dubla monarhie, mai ales din partea ei ungară. Dar aici este 
vorba de dreptul unui stat suveran de a reacţiona, cu atât mai 
mult când e perceput ca o mare putere. Dacă n-ar fi reacţionat, 
Austro-Ungaria şi-ar fi pierdut credibilitatea atât pe scena euro¬ 
peană, cât şi în faţa propriilor popoare. Nu urmărea scopuri 
expansioniste, fiindcă nu i-ar fi servit la nimic - dimpotrivă - 
să-şi introducă între frontiere alte sute de mii de slavi. în ciuda 
legendei negre ţesute în jurul lui, contele Tisza, primul-minis- 
tru al Ungariei, s-a opus iniţial războiului, tocmai fiindcă şi 
aşa avea de-a face în Ungaria cu prea mulţi etnici slavi. Nu e 
cazul nici să fie idealizată Serbia, ţară care a manifestat, împre¬ 
ună cu celelalte componente ale Iugoslaviei, pe tot parcursul 


2 Jean-Jacques Becker, La Grande Guerre, „Que sais-je?“, PUF, 
Paris, 2004, pp. 20-21. 

secolului al XX-lea, un potenţial de instabilitate, anarhie şi tero¬ 
rism cu totul ieşite din comun. Faţă de masacrele recente din 
Bosnia, perioada stăpânirii austro-ungare apare de-a dreptul 
idilică. Desigur, Austro-Ungaria a înţeles nu numai să dea o 
replică, ci şi să profite de atentat, lovind cât mai puternic Serbia 
şi slăbindu-i influenţa în regiune. Şi în această privinţă trebuie 
privit contextul. Serbia, sau cel puţin cercurile naţionaliste 
sârbe, întreţinea agitaţia de o parte şi de alta a frontierei, atitu¬ 
dine iritantă şi chiar periculoasă pentru monarhia austro-un- 
gară. Nu e vorba de a justifica (dar nici de a condamna), ci de 
a înţelege. Se poate face o analogie cu reacţia americană după 
atentatele din 11 septembrie 2001; şi în acest caz, lovitura de 
răspuns a ţintit mult mai departe, până în Afghanistan şi în Irak, 
cu intenţia de a profita de tragedie pentru a rezolva o problemă 
globală. 

O altă chestiune repusă în discuţie priveşte raportul de forţe 
şi şansele câştigării războiului. Noi ştim că Germania l-a pier¬ 
dut, şi de aici tentaţia, care trebuie totuşi înfrânată, de a con¬ 
sidera că era fatal să-l piardă. Or, o judecată mai echilibrată 
ne spune că Germania a avut şansele ei, nu mai mici în princi¬ 
piu decât ale celorlalţi. A fost un război al surprizelor. în primul 
rând, a durat mult mai mult decât s-ar fi aşteptat oricare din¬ 
tre participanţi; un război scurt ar fi favorizat Germania (a cărei 
forţă de lovire era superioară), războiul lung a dezavantajat-o. 
Apoi, evoluţiile neprevăzute s-au ţinut lanţ, favorizând sau 
defavorizând când o parte, când alta: revoluţia din Rusia, intra¬ 
rea în război a Statelor Unite, colapsul Austro-Ungariei... 
Puterile Centrale au avut în defavoarea lor masa superioară a 
adversarilor, poziţia continentală inconfortabilă, care le-a silit 
să lupte pe mai multe fronturi, ca şi blocada economică pe care 
Marea Britanie, „stăpâna mărilor", le-a impus-o. Individual însă, 
Germania îi depăşea pe toţi ceilalţi, prin puterea economică şi 
militară, organizare şi eficienţă. Războiul a fost relativ echili¬ 
brat, de aceea a şi durat atât de mult; însă, în măsura în care 
se poate vorbi de un avantaj parţial, acesta a fost aproape tot 
timpul în favoarea Germaniei, din august 1914 până în vara 

anului 1918, cu câteva luni înainte de sfârşit. Chiar şi victo¬ 
ria franceză de pe Mama nu a făcut să se elibereze decât parţial 
teritoriul ocupat în Franţa de armata germană. La începutul 
anului 1918 se părea că Germania va fi învingătoare. Reuşise 
să scoată din luptă Rusia şi România şi să lichideze astfel unul 
dintre fronturi. Pentru prima dată de la începutul conflictului 
putea să-şi concentreze forţele pe un singur front. Totuşi a pier¬ 
dut. Explicaţia nu este uşor de dat în câteva cuvinte. S-au con¬ 
jugat mai mulţi factori: eşecul ultimei ofensive în vest, care a 
dovedit că războiul nu poate fi câştigat pe acest front şi, chiar 
dacă nu e pierdut, riscă să se prelungească fără nici o perspec¬ 
tivă; prăbuşirea moralului şi susţinerii naţionale a războiului, 
pricinuită tocmai de această lipsă de perspectivă, pe fondul 
unor prelungite privaţiuni materiale; intrarea în joc a armatei 
americane, cu un impact deocamdată limitat, dar a cărei impor¬ 
tanţă avea să crească treptat; şi, invers, defecţiunea consecu¬ 
tivă a tuturor aliaţilor: Turcia, Bulgaria şi Austro-Ungaria, 
Germania rămânând astfel complet izolată. Armistiţiul se în¬ 
cheia la 11 decembrie 1918 în condiţiile în care nici un centi¬ 
metru de pământ german nu fusese ocupat; dimpotrivă, armata 
germană încă se mai afla în Franţa şi Belgia şi pe întinse spaţii 
în Răsărit. A fost într-un fel şi o „cursă“; Germania chiar nu 
se aştepta ca armistiţiul să se transforme într-o capitulare ne¬ 
condiţionată, anulând şi toate avantajele - impresionante - 
obţinute pe Frontul de Est. 

Evoluţiile menţionate trebuie luate în considerare atunci 
când analizăm alegerea României. Desigur, lucrurile au ieşit 
bine în cele din urmă, chiar mai bine decât în cele mai opti¬ 
miste previziuni, dar puteau ieşi şi cu totul altfel. Opţiunea pen¬ 
tru Transilvania nu ar fi avut nici un sens în afara unei judecăţi 
cu privire la mersul general al războiului. Dacă Puterile Cen¬ 
trale ar fi câştigat, această alegere ar fi dus la un dezastru, cum, 
într-o primă fază s-a şi întâmplat, prin ocupaţia germană şi 
pacea de la Bucureşti; în loc să obţină Transilvania şi Bucovina, 
România pierdea Dobrogea şi fâşia munţilor, şi se trezea ruinată 
şi înfeudată economic şi politic Austro-Ungariei şi Germaniei. 

Din fericire, deşi România a pierdut războiul, aliaţii săi l-au 
câştigat, iar România şi-a satisfăcut astfel revendicările teri¬ 
toriale. Nu este însă foarte corect ca, pornind de la rezultatele 
ştiute, să considerăm că Brătianu a gândit bine, în timp ce 
susţinătorii opţiunii opuse ar fi gândit prost. S-a întâmplat ca 
Brătianu să aibă dreptate, a tras cartea câştigătoare. Dar cartea 
aceasta putea la fel de bine să fie şi cealaltă. 

Intrarea României în război împotriva Puterilor Centrale a 
avut o evidentă justificare din punctul de vedere al proiectu¬ 
lui naţional românesc (deşi exista şi cealaltă alegere: Basarabia, 
alături de Puterile Centrale). Era pasul decisiv spre unirea 
Transilvaniei cu România şi crearea României Mari, un stat 
naţional care s-a dovedit viabil. Să mai spunem că toate evoluţi¬ 
ile din regiune mergeau în sensul dezmembrării imperiilor şi 
afirmării entităţilor naţionale. Dar există şi o altă faţetă pe care 
nu o putem ignora, dacă vrem să ridicăm istoria mai sus de 
simplul discurs patriotic. Se mai spera încă - şi erau români 
transilvăneni care credeau într-un asemenea proiect - în evo¬ 
luţia Austro-Ungariei spre o comunitate de naţiuni egale (nucleu 
al unei viitoare Europe Unite). Oricum, dispariţia acestui mare 
stat a fost de natură să creeze un vid de putere în Europa 
Centrală, netezind ulterior calea expansiunii naziste şi mai ales 
dominaţia de o jumătate de secol a Uniunii Sovietice. România 
fusese timp de decenii aliată cu dubla monarhie, într-o vreme 
când situaţia românilor din Transilvania nu era mai bună ca la 
1914 sau la 1916. Această alianţă a oferit micului regat un 
grad apreciabil de siguranţă. Tratatul nu a atras cooperarea 
României la 1914 pe motivul întemeiat, cel puţin formal, că 
nu Austro-Ungaria fusese cea atacată. De aici însă şi până la 
a pomi război împotriva fostului aliat era o mare distanţă. Moti¬ 
ve existau, fireşte. Privind însă într-o perspectivă mai amplă, 
prea multe motive de tot felul au determinat România să-şi tot 
schimbe alianţele, când cu unii, când cu alţii, ceea ce i-a creat 
nedorita reputaţie de partener nesigur. Românii au denunţat 
duritatea ocupaţiei din 1916-1918 şi nedreptatea păcii de la 
Bucureşti. Dar cum erau să se comporte foştii aliaţi care, din 

punctul lor de vedere, fuseseră victimele unei trădări şi unei 
agresiuni? România atacase Austro-Ungaria, şi nu invers! îşi 
asumase riscul de a pierde la rândul ei teritorii, tot aşa cum, 
în caz de victorie românească, le-ar fi pierdut ceilalţi (iar pre¬ 
tenţiile bulgare asupra Dobrogei erau întărite de faptul că în 
1913 România anexase Cadrilaterul, aproape lipsit de popu¬ 
laţie românească). 

Dosarul ostaticilor oferă un alt exemplu de judecată unila¬ 
terală. Germanii au internat un număr de persoane, îndeosebi 
intelectuali, jurnalişti, oameni politici sau rude ale acestora. 
Este un subiect asupra căruia s-a insistat în istoriografia româ¬ 
nească, evident în defavoarea ocupanţilor. Dar spiritul critic 
dispare atunci când e vorba - mult mai discret - de ostaticii 
luaţi de autorităţile române. îndată după intrarea în război, s-a 
procedat la deportarea în judeţul Ialomiţa a cetăţenilor statelor 
cu care România se afla în conflict (în majoritate, supuşi 
austro-ungari). Odată cu retragerea autorităţilor şi armatei în 
Moldova, cei mai mulţi au fost eliberaţi, alţii însă, ţinuţi ca osta¬ 
tici, au luat şi ei, fără voia lor, calea refugiului. Potrivit listelor 
întocmite de Direcţia Poliţiei şi Siguranţei Generale, au fost 
internaţi la aresturile preventive din Huşi şi Dorohoi, 250, 
respectiv 109 „suspecţi" (printre care şi un grup de preoţi ca¬ 
tolici, inclusiv preotul român unit Ioan Bălan). în Gazeta 
Bucureştilor, apare însă o listă mult mai lungă, şi aceasta consi¬ 
derată incompletă, cu 2 165 internaţi austro-ungari în Mol¬ 
dova. 3 Germanii au motivat propria lor luare de ostatici prin 
necesitatea de a face presiuni asupra guvernului de la Iaşi 
pentru a-i elibera pe cei duşi în Moldova. Poate a fost doar un 
pretext sau numai o parte a motivaţiei reale, cert este că românii 
procedaseră aşa înaintea germanilor. Spre sfârşitul anului 1917 


3 A.N.R.-A.N.I.C., Direcţia Poliţiei şi Siguranţei Generale, 1139/1916, 
ff. 56-59; „Internaţii austro-ungari în Moldova", în Gazeta Bucureştilor, 
16 noiembrie 1917. 

s-a ajuns în sfârşit la un acord, şi ostaticii au fost eliberaţi de 
ambele părţi. 

Până să înceapă războiul, toţi oamenii politici români erau, 
ca să spunem aşa, „germanofili 11 . Prinsă între Puterile Centrale 
şi Rusia, România optase fără echivoc pentru cele dintâi. 
Situaţia românilor din Transilvania introducea o notă discor¬ 
dantă (privind în mod special relaţiile cu Ungaria), dar nu era 
de natură să năruie o alianţă, de care se considera că depinde 
pur şi simplu securitatea naţională a României. A fost, fără deo¬ 
sebire, politica tuturor guvernelor care s-au succedat timp de 
trei decenii, liberali, conservatori, spre sfârşit şi conserva- 
tori-democraţi. Take Ionescu, liderul acestora din urmă, care 
s-a remarcat din 1914 ca înfocat „antantist 11 , se afla în relaţii 
excelente cu cercurile diriguitoare din Germania. O dovedesc 
şi planurile de campanie pregătite de Marele Stat-Major: toate 
erau concepute în ipoteza unui război cu Rusia sau cu Bulgaria, 
nici unul nu lua în calcul (până în 1913) un posibil conflict cu 
Austro-Ungaria şi Germania. 4 

Iniţial, alegerea nu a fost între a merge cu Puterile Centrale 
sau împotriva lor, ci între a merge cu ele sau a rămâne în expec¬ 
tativă. Chiar Take Ionescu şi Nicolae Filipescu, care aveau să 
dirijeze corul „intervenţioniştilor 11 , au avut nevoie de câteva 
săptămâni pentru a-şi defini poziţia. Iniţial, Take Ionescu lan¬ 
sase formula (pe care a încercat apoi s-o relativizeze) de „neu¬ 
tralitate leală şi definitivă 11 . S-a ajuns însă destul de repede 
la definirea unor poziţii contrastante între partide şi oameni 
politici. Fireşte, situaţia se schimbase. România nu mai avea 
de ales între Rusia şi Puterile Centrale, ci între Franţa, Marea 
Britanie şi Rusia, pe de o parte, şi Puterile Centrale pe de alta. 
Partizanilor Antantei le convenea să se refere în principal la 


4 Victor Atanasiu, România în anii 1914-1916 - atitudinea şi rolul 
militar, Editura Academiei de înalte Studii Militare, Bucureşti, 1997. 
Cu privire la modificările survenite în planurile de campanie, vezi şi 
General Radu R. Rosetti, Mărturisiri (1914-1919), Editura Modelism, 
Bucureşti, 1997, pp. 50-51. 

Franţa şi la Marea Britanie, considerând că apetitul Rusiei va 
fi înfrânat de aliatele sale. Adversarii lor puneau accentul în 
conti-nuare pe pericolul rusesc. Nu s-a subliniat însă îndeajuns 
că pe lângă raportarea diferită la marile interese ale României 
a intrat în calcul, cu o pondere semnificativă, şi politica de par¬ 
tid. Erau trei opţiuni posibile: intervenţia de o parte sau de alta, 
ori neutralitatea, erau trei partide. Fiecare şi-a ales culoarul, 
desigur în funcţie de convingeri, dar şi convingerile se acor¬ 
dau cu rolul specific pe care fiecare partid (sau grupare politică) 
înţelegea să-l joace, în opoziţie cu celelalte. 

Take Ionescu şi partidul său conservator-democrat au ales 
soluţia intrării imediate în război alături de Antantă, pentru 
eliberarea Transilvaniei. Soluţie imprudentă, se va zice (s-a 
văzut că nici după doi ani de aproximative pregătiri, lucrurile 
n-au mers prea bine pentru România). Dar era pentru Take 
Ionescu şi o excelentă temă de politică internă: faţă de reticen¬ 
ţele guvernamentale, el şi partidul său apăreau ca purtătorii de 
cuvânt cei mai decişi ai opiniei patriotice majoritare. Maşinăria 
de partid era completată printr-o redutabilă maşinărie de fami¬ 
lie. Se aflau alături de Take Ionescu, fratele său, medicul chi¬ 
rurg Thoma Ionescu, profesor la Facultatea de Medicină şi în 
acel moment rector al Universităţii din Bucureşti, care a acţio¬ 
nat autoritar şi eficient pentru atragerea universitarilor în cam¬ 
panie (de altfel mulţi intelectuali şi mai ales universitari aveau 
o înclinare spre Partidul Conservator-Democrat), şi celălalt frate, 
Victor Ionescu, patronul ziarului Acţiunea şi fondatorul unei 
asociaţii naţionale numită Acţiunea Patriotică, implicat, aşadar, 
în lumea presei şi în modelarea opiniei publice. 

Liberalii, aflaţi la guvern, sub şefia lui Ionel Brătianu, au 
ales calea de mijloc a neutralităţii, cea mai potrivită cu respon¬ 
sabilitatea guvernării. S-a putut constata la capătul perioadei, 
în 1916, că a fost o neutralitate tranzitorie, conducând treptat 
spre intrarea României în război alături de Antantă. Brătianu 
a ajuns destul de repede la această convingere. încă din toam¬ 
na anului 1914, toate planurile de campanie sunt refăcute, şi 
toate în sens contrar celor de până în 1914, vizând, aşadar, o 

acţiune armată împotriva Austro-Ungariei. Doar că ceea ce 
astăzi ştim prea bine nu se ştia, sau cel mult se putea bănui în 
1914—1916. Brătianu şi-a ascuns cu abilitate intenţiile, până 
şi faţă de miniştrii săi, şi a putut lăsa impresia unei neutrali¬ 
tăţi autentice, eventual cu unele gesturi în favoarea Antantei, 
dar nu mai mult decât atât. Guvernul a combătut energic agi¬ 
taţia „intervenţioniştilor“, după cum a fost la rându-i aprig com¬ 
bătut de aceştia. Până în ajunul declaraţiei de război, principalii 
lideri ai opoziţiei erau convinşi că starea de neutralitate va con¬ 
tinua. Unii, precum Alexandru Beldiman, ministrul României 
la Berlin (care nu i-a iertat niciodată lui Brătianu „înşelătoria") 
puteau chiar să-şi mai facă iluzii într-o intrare în război ală¬ 
turi de Puterile Centrale! 

Dacă neutralitatea lui Brătianu a condus la război, nu 
înseamnă însă că în anumite condiţii n-ar fi putut să rămână 
definitivă. Chiar în 1916, Brătianu nu s-a „lăsat" uşor. S-a decis 
în cele din urmă, după ce obţinuse, cel puţin pe hârtie, maxi¬ 
mum posibil (Transilvania, Bucovina, Banatul întreg până la 
Tisa şi o frontieră cu Ungaria împinsă mai spre vest decât fron¬ 
tiera actuală; de asemenea, un sprijin militar consistent din 
partea aliaţilor), dar poate nici asta n-ar fi fost de ajuns dacă 
nu s-ar fi adăugat presiunile reprezentanţilor Antantei, care i-au 
dat de înţeles că e ultimul moment când i se mai cere României 
sprijinul: „Acum ori niciodată!" Dacă ar mai fi trecut câteva 
luni, izbucnea revoluţia în Rusia, şi atunci chiar că România 
nu s-ar mai fi angajat. După cum revoluţia s-ar fi putut declanşa 
ceva mai devreme, sau Germania ar fi putut obţine un avan¬ 
taj semnificativ... tot felul de situaţii care ar fi „permanenti¬ 
zat" neutralitatea românească. 

Conservatorilor le rămânea în principiu culoarul progerman, 
doar că ei erau mai împărţiţi decât liberalii sau conservatorii 
democraţi. Majoritatea liderilor înclinau spre Puterile Centrale, 
dar în două variante distincte. Petre P. Carp, cu mai puţini 
adepţi, considera că România trebuie să intre în război de partea 
acestora. Mai puternic era curentul susţinut de Titu Maiores- 
cu şi Alexandru Marghiloman, pentru care soluţia cea mai 

raţională era de neutralitate favorabilă Austro-Ungariei şi Ger¬ 
maniei. In anume condiţii (retrocedarea Bucovinei, drepturi 
pentru românii din Transilvania), şi aceasta ar fi putut evolua 
spre intervenţie, dar deocamdată mai mulţi factori îndemnau 
spre prudenţă: era greu de mers cu Austro-Ungaria din prici¬ 
na problemei transilvănene; opinia publică îi era în cea mai 
mare parte ostilă; şi cântărea greu teama de o invazie rusească, 
în caz de război cu această ţară. Când Bulgaria intră în război 
alături de Puterile Centrale, Titu Maiorescu ţine să-i transmită 
felicitări ministrului plenipotenţiar al Bulgariei la Bucureşti, 
apoi îl felicită şi personal. In ce priveşte România, consideră 
totuşi că nu poate susţine „decât o neutralitate în toate privin¬ 
ţele favorabilă Puterilor Centrale, însă numai neutralitate 11 (în 
primul rând din pricina „simţământului, fie şi rătăcit, al majori¬ 
tăţii păturii politice din ţară 11 ). 5 Maiorescu şi Carp aveau o for¬ 
maţie culturală germană. Marghiloman, nicidecum: reperele 
sale culturale erau franceze, nici măcar nu ştia nemţeşte. La 
el se vede clar calculul politic. Şef al Partidului Conservator 
(din iunie 1914), şi-a accentuat treptat înclinarea spre Puterile 
Centrale, demarcându-se astfel de orientarea partidelor con¬ 
curente şi, în plus, chiar în interiorul partidului, de gruparea 
lui Nicolae Filipescu, devenit un susţinător entuziast al războiu¬ 
lui imediat alături de Antanta, după ce în primele momente nu 
păruse deloc decis, arătându-se impresionat de forţa Germaniei. 6 


5 Titu Maiorescu, Jurnal (cunoscut şi sub titlul însemnări zilnice), 
B.N.R., manuscrise, 29 octombrie/l 1 noiembrie şi 31 octombrie/13 no¬ 
iembrie 1915 (cu privire la intrarea în război a Bulgariei); 6/19 decem¬ 
brie 1915 (soluţia neutralităţii). Partea strict politică a ultimilor ani de 
jurnal a fost editată de Stelian Neagoe: Titu Maiorescu şi războiul mon¬ 
dial. însemnări zilnice inedite, Editura Machiavelli, Bucureşti, 1999. 
Volumul cuprinde şi un important eseu al lui Maiorescu, România şi 
politica de neutralitate în conflictul european din 1914-1917, datat 
15/28 februarie 1917 (pp. 251-266). 

6 Duiliu Zamfirescu, „Pentru ce am fost contra războiului", în Opere, 
voi. VI, partea a Il-a, Minerva, Bucureşti, 1987, p. 211; B. Brănişteanu, 
Jurnal, voi. I, Editura Hasefer, Bucureşti, 2003, p. 36. 

Cei doi. Marghiloman şi Filipescu, s-au stimulat reciproc 
pentru a trage în direcţii opuse. O împăcare s-a încercat în de¬ 
cembrie 1914 când, pentru a salva unitatea conservatorilor, 
Marghiloman a schiţat un pas spre Filipescu, recunoscând, cu 
jumătate de gură, posibilitatea unei intervenţii împotriva 
Austro-Ungariei. Mişcare tactică lipsită de sinceritate şi repede 
eşuată, în condiţiile în care miza „germanofilă 11 a liderului con¬ 
servator devenea tot mai evidentă (în cele din urmă, până la 
luarea în calcul a eventualităţii unui război alături de Puterile 
Centrale). în aceste condiţii, Partidul Conservator s-a rupt în 
două părţi sensibil egale (mai 1915). 

Celelalte două partide n-au cunoscut decât disidenţe limi¬ 
tate. La liberali, Constantin Stere, basarabean şi antirus, s-a 
disociat de politica lui Brătianu, susţinând, ca şi Carp, intrarea 
în război alături de Puterile Centrale (contra Rusiei). La con- 
servatori-democraţi, Alexandru Bădărău, şeful organizaţiei din 
Moldova, şi fost ministru (al Lucrărilor Publice), alături de 
Take Ionescu, în guvernul Maiorescu din 1912-1914, a trecut, 
după o perioadă de ezitări, în tabăra „germanofilă 11 ; ar fi pri¬ 
mit bani de la germani. însă nici Stere, nici Bădărău n-au reuşit 
să convingă prea mulţi membri ai partidelor respective. 

Dacă intrarea în război de o parte sau de alta avea obiec¬ 
tive precise: Transilvania şi Bucovina pentru unii, pentru alţii 
Basarabia (şi iarăşi Bucovina, în măsura în care austriecii ar 
fi cedat-o ca preţ al colaborării), neutralitatea prezenta ţinte mai 
puţin precise, dar s-ar fi putut dovedi o soluţie demnă de urmat: 
mai prudentă şi poate nu lipsită de beneficii. în mod evident, 
ar fi scutit România de imense pierderi umane şi materiale. 
Contează până la urmă şi viaţa oamenilor, a fiecărui om în parte, 
nu numai marile proiecte naţionale. De altfel, nu era deloc sigur 
că războiul, cu o tabără sau alta, va fi câştigat. Putea, la fel de 
bine, să fie pierdut. Dar şi fără intrarea României în război s-ar 
fi întâmplat ceea ce până la urmă s-a întâmplat, şi nu datorită 
României, adică sfărâmarea Austro-Ungariei şi dezmembra¬ 
rea parţială a Rusiei; s-ar fi putut câştiga şi în aceste condiţii 
Transilvania, Bucovina şi Basarabia. în fond, Basarabia a 

revenit nici măcar unei Românii neutre, ci României înfrânte, 
pur şi simplu fiindcă aşa au decis basarabenii. S-ar fi putut 
opune puterile Antantei unei decizii similare a românilor tran¬ 
silvăneni? Şi de ce să se opună, doar pentru a lăsa Transilvania 
adversarei lor Ungaria? Nu e de neglijat nici faptul că România 
ar fi avut o armată intactă şi pe picior de război, ceea ce nu 
mai era cazul spre sfârşitul anului 1918. Probabil că ar fi obţi¬ 
nut o graniţă vestică mai puţin favorabilă; Banatul, de pildă, 
ar fi putut să revină sârbilor în întregime. In ansamblu însă, 
soluţia neutralităţii era cea mai puţin riscantă şi se putea dove¬ 
di profitabilă; dar pentru destui dintre contemporani, principa¬ 
lul ei cusur consta tocmai în riscul de a nu căpăta în cele din 
urmă nimic. 

Românii priveau şi spre atitudinea altor neutri, a căror evo¬ 
luţie îi putea încuraja să meargă într-o direcţie sau alta. în au¬ 
gust 1914, decizia Italiei, membră deplină a Triplei Alianţe - 
nu simplă asociată, ca România - de a rămâne în afara con¬ 
flictului a dat mai multă greutate orientării similare a majori¬ 
tăţii liderilor politici români. Un an mai târziu - în mai 1915 — 
Italia declara război Austro-Ungariei; la fel avea să facă şi 
România în august 1916. Dezamăgiţi de Italia, „germanofilii 11 
ajung să-şi pună speranţe în Suedia. Dosarul unei virtuale 
alianţe româno-suedeze ilustrează un demers diplomatic curios 
şi mai puţin cunoscut din anii Primului Război Mondial. 

în Suedia, ca şi în România, exista un curent germanofil. 
Cu Rusia, cele două ţări aveau un diferend istoric asemănător, 
în 1808, cu patru ani înainte de a răpi Moldovei Basarabia, 
Rusia anexase Finlanda, pe atunci parte a Suediei. în mai multe 
rapoarte secrete adresate regelui Ferdinand şi, în copie, primu- 
lui-ministru Brătianu, Alexandru Beldiman, ministrul României 
la Berlin, care reprezenta ţara şi pe lângă statele scandi¬ 
nave, informa (oarecum exagerând) asupra posibilităţii intrării 
Suediei în conflict de partea Germaniei. Dacă Suedia şi Româ¬ 
nia ar merge împreună împotriva Rusiei, aceasta „ar putea să 
contribuie puternic la terminarea războiului mondial". „De la 

Capul Nord până la Golful Persan s-ar forma sub conducerea 
Germaniei o ligă formidabilă, care într-adevăr ar putea rezol¬ 
va pentru mult timp chestiunea Orientului, eliminând cu desă¬ 
vârşire şi în mod hotărâtor pe veci nefasta influenţă rusească. 11 
România ar putea astfel „să se înalţe în Orient pe Marea Nea¬ 
gră la aceeaşi poziţiune hotărâtoare şi însemnată ca Suedia 
federată cu Finlanda şi Provinciile baltice în nordul european. 
Creaţiunea Ucrainei ca stat independent va forma o barieră 
puternică, care va pune Regatul nostru la adăpostul revendică¬ 
rilor moscovite. “ 7 

în mai 1916, cu doar trei luni înainte ca România să declare 
război Austro-Ungariei, Dumitru Neniţescu, fost ministru al 
industriei şi comerţului în guvernul Maiorescu şi germanofil 
convins, tot mai credea că Brătianu este preocupat „de a se 
înţelege cu Suedia şi de a intra în Basarabia 11 . 8 Pe lângă inteli¬ 
genţa limitată (după aprecierea celor care-1 cunoşteau) a respec¬ 
tivului om politic, este de remarcat eficienţa jocului ascuns al 
primului-ministru. „Acum a sosit timpul să vii pentru câteva 
zile în ţară... Nu se poate moment mai propice decât acesta 11 , 
îi scria Neniţescu lui Beldiman, la 20 mai 1916; spera ca minis¬ 
trul României la Berlin să reuşească a-i convinge, în sfârşit, 
pe rege şi pe Brătianu, de necesitatea unei acţiuni alături de 
Puterile Centrale. 9 Beldiman toarnă însă apă rece peste fierbin¬ 
ţeala corespondentului său: „Am fost înlăturat în mod tacit din 
relaţiunile cu Suedia şi înlocuit cu un domn agreat de legaţiu- 
nile franco-ruse la Bucureşti, ca o garanţie tocmai că nu se va 

7 B.A.R., mss., arhiva Alexandru Beldiman, I Acte 2 şi I Acte 7, ra¬ 
poarte secrete adresate regelui Ferdinand la 13/26 iunie şi 29 iunie/12 
iulie 1915. 

8 Dumitru Neniţescu către Alexandru Beldiman, 5/18 mai 1916, 
B.A.R., mss., s— ]®L. 

° DCCXL 

9 Dumitru Neniţescu către Alexandru Beldiman, 20 mai 1916, B. A.R., 

face nici o apropiere sau înţelegere cu Suedia. 1110 Să precizăm 
că Suedia a rămas neutră până la sfârşitul conflictului. 

La rândul lui, Marghiloman încerca un ultim demers pe 
lângă Ottokar Czemin, ministrul Austro-Ungariei la Bucureşti 
(şi viitor ministru de externe). Omul politic român îi sugera - 
cu totul teoretic - cedarea Bucovinei, revizuirea statutului Por¬ 
ţilor de Fier, „largi drepturi 11 pentru românii din Transilvania, 
precum şi amnistierea refugiaţilor transilvăneni, ca preţ pen¬ 
tru cooperarea militară a României. O dovadă a alunecării 
lui Marghiloman dinspre neutralitate spre o eventuală acţiune 
efectivă alături de Puterile Centrale („consider rămânerea în 
neutralitate a României o mare calamitate 11 , i-ar fi spus el lui 
Czemin), fără nici o valoare practică însă, fiindcă pe de o parte 
Marghiloman nu era la guvern, ci în opoziţie, iar pe de altă 
parte, după cum îi replica şi Czemin, se aştepta o „mare opu¬ 
nere 11 din partea Ungariei. Oricum, Marghiloman l-a autorizat 
pe Neniţescu să-i comunice toate acestea prietenului său 
Beldiman „pentru a pune toate stăruinţele ca diplomaţia ger¬ 
mană să ajute acest demers 11 . 11 Chiar în preziua intrării României 
în război, conservatorii „germanofili 11 (inclusiv Maiorescu) încă 
mai sperau într-o posibilă schimbare de politică şi de guvern 
(cu Maiorescu, eventual, ca prim-ministru). La 14/17 august 
1916, România a declarat război Austro-Ungariei. La Consiliul 
de Coroană, unde s-a luat această decizie, sau mai bine zis unde 
s-a ratificat decizia deja luată de guvern şi de rege, P.P. Carp 
a rostit cuvinte zguduitoare: Rusia victorioasă va căuta să pună 
stăpânire pe strâmtorile Mării Negre. Straja ei militară va trece 
prin România, Dobrogea şi Bulgaria. România va pierde gurile 
Dunării şi o parte din sudul Moldovei, şi va ajunge în depen¬ 
denţa Rusiei. Luarea Transilvaniei nu poate compensa un 


10 Alexandru Beldiman către Dumitru Neniţescu, 21 mai/3 iunie 


1916, B.A.R., mss., S- 


28 ( 7 ) 


DCCLXXXV1II 

11 Dumitru Neniţescu către Alexandru Beldiman, 25 aprilie/7 mai 


1916, B.A.R., mss., S 


11(18) 

asemenea dezastru. El, Carp, oferă ţării tot ce are mai scump, 
pe cei trei fii ai săi (unul dintre ei avea să moară în război), 
însă, îşi încheie el intervenţia, „domniei tale, domnule Brătianu, 
vă doresc să fiţi învinşi, pentru că victoria voastră ar fi ruina 
şi pieirea ţării 11 . 12 (Dintre cei 20 de participanţi, membrii guver¬ 
nului, foştii prim-miniştri, actualii şi foştii preşedinţi ai cor¬ 
purilor legiuitoare şi şefii partidelor, s-au pronunţat împotrivă 
cei patru lideri conservatori: Carp, Maiorescu, Marghiloman 
şi Theodor Rosetti.) 

Nu e în intenţia acestei cărţi să înfăţişeze detaliile războiu¬ 
lui României. Să spunem doar că după succese iniţiale în Tran¬ 
silvania, armata română, insuficient sau deloc sprijinită de 
aliaţi şi copleşită de forţele superioare austro-ungare, bulgare 
şi mai ales germane (lăsând la o parte dezorganizarea româ¬ 
nească „tradiţională" şi erorile de comandament) a fost înfrân¬ 
tă atât în munţi, cât şi pe Dunăre. Bucureştiul a fost ocupat pe 
data de 23 noiembrie/6 decembrie. Regele şi guvernul s-au 
refugiat la Iaşi, ca şi numeroşi alţi „antantofili". „Germanofilii" 
au rămas în Bucureşti: RR Carp, Titu Maiorescu, Alexandru 
Marghiloman (în calitate de preşedinte al Crucii Roşii româ¬ 
ne), ca şi liberalul Constantin Stere. Diversele ministere au con¬ 
tinuat să funcţioneze şi la Bucureşti sub conducerea unor 
delegaţi în funcţia de secretar general, mai cunoscuţi apoi sub 
denumirea de „geranţi". Printre ei, unul dintre fidelii lui Carp, 
Lupu Kostaki, boier moldovean cu o îndelungată carieră în 
administraţie, pe atunci membru în Consiliul administrativ 
permanent. Numirea acestui „progerman" ca secretar general 


12 „Declaraţia lui RR Carp în ultimul Consiliu de Coroană", Cotro- 
ceni, 14 august 1916, în Arhiva Lupu Kostaki, B.N.R., fond Saint-Geor- 
ges, CCLXXX, D. 1, f. 94. Sunt mai multe versiuni, uşor diferite, ale 
intervenţiei lui Carp; potrivit unora, vorbele lui s-ar fi adresat direct 
regelui. O trecere în revistă a variantelor, la C. Gane, P.P. Carp şi locul 
său în istoria politică a ţării, voi. II, Bucureşti, 1936, pp. 539-540. 
Vezi şi I.G. Duca, Memorii, voi. II, Editura Helicon, Timişoara, 1993, 
pp. 166-167. 

cu delegaţie al Ministerului de Interne urmărea în mod evident 
să netezească cât de cât raporturile cu ocupantul. 13 Până la urmă, 
dintre toţi secretarii generali delegaţi de guvernul Brătianu, el 
este singurul care s-a menţinut, ceilalţi fiind înlocuiţi chiar cu 
propriul lui concurs cu persoane convenabile atât autorităţilor 
de ocupaţie, cât şi „patronului 11 din umbră, PP. Carp. 

Faţă de tragica desfăşurare a evenimentelor, „germanofilii 11 
au adoptat atitudini diferite. Pentru unii, din dezastru trebuia 
să se nască o Românie nouă, scuturată de liberalii demagogi şi 
iresponsabili, de dinastia care-şi trădase atât originea germană, 
cât şi obligaţiile faţă de ţara de adopţie şi, în genere, de toate 
relele trecutului. Era punctul de vedere al lui Carp şi al susţină¬ 
torilor săi. „D-ta, care nu mai aparţii nici unui partid - îi scria 
Beldiman lui Carp la câteva zile după catastrofa României, în 
decembrie 1916 - eşti astăzi singurul care dispui de autoritatea 
personală, morală şi politică. 11 ' 4 Tot Beldiman preconiza, într-un 
memoriu confidenţial din ianuarie 1917, necesara „renaştere a 
statului român 11 : „trebuiesc reformate din temelie, administra- 
ţiunea internă, şcoala primară, raporturile agrare şi chestia ţără¬ 
nească; trebuie să se creeze din nou condiţiile unui stat bine 
rânduit 11 . Cu privire la dinastie, lucrurile erau spuse fără mena¬ 
jamente: „Actuala dinastie şi-a sigilat singură soarta în ziua în 
care s-a dat pe sine şi a dat ţara pradă Rusiei, făcându-se astfel 
complice la catastrofa de azi. [...] înlocuirea actualei dinastii 
printr-o’alta nouă este de aceea cea mai serioasă şi cea mai urgen¬ 
tă chestiune prealabilă. 11 Noul rege avea să fie căutat la Viena 
sau, şi mai bine, la Berlin; „renaşterea 11 României presupunea o 
legătură cu Puterile Centrale mai strânsă ca oricând. 15 


13 Decizia de delegare a lui Lupu Kostaki, în Monitorul Oficial, 16/29 
noiembrie 1916. 

14 Alexandru Beldiman către P.P. Carp, 10/23 decembrie 1916, 
B.A.R.,mss 

15 B.A.R., mss., Arhiva Alexandru Beldiman, I Acte 17: Memoriu 
confidenţial asupra catastrofei României şi a situaţiei ţării în ianua¬ 
rie 1917. 

Carp, cum îi era felul, nu umbla cu jumătăţi de măsură. 
Considera că nu poate forma un guvern cât timp funcţiona la 
Iaşi guvernul legal al ţării. îi presa însă pe nemţi să desă¬ 
vârşească ocuparea României. Când guvernul de la Iaşi va fi 
alungat, atunci va veni şi momentul lui. Din însemnările lui Ioan 
Bianu: „Lupu Costache ia zilnic masa la Carp, care de fapt are 
conducerea autorităţilor româneşti: Lupu ca şefia Interne, Anti- 
pa la Domenii. Carp pregăteşte guvernul său; a spus germanilor: 
daţi zor şi aruncaţi pe ruşi afară din ţară de tot - atunci vom 
vorbi despre organizarea şi facerea guvernului meu. Acuma 
guvernul ţării este în Moldova - al doilea guvern nu se poate 
face decât după ce acel guvern va ieşi de pe teritoriul ţării şi 
prin aceasta va fi desfiinţat. Cu măgarul cela de Ferd[inand] nu 
voi sta de vorbă. Cătră Marghiloman etc. Acuma nu am nimi¬ 
ca de întreprins şi de organizat cu voi. Când va veni vremea, 
vă voi porunci, vă voi arăta ce aveţi de făcut şi veţi face.“ 16 
Kaiserul ar fi plin de bunăvoinţă faţă de România, asigura Lupu 
Kostaki, admiţând chiar mărirea ei cu Basarabia, sub două 
condiţii: unul din fiii săi ca rege şi modificarea constituţiei. 
La 12 septembrie 1917, Bianu rezumă - sursa fiind Grigore 
Antipa - îndemnurile adresate de Carp mareşalului Mackensen, 
comandantul german suprem din România ocupată: „ 1. Cuce¬ 
reşte Moldova. 2. Locotenenţă domnească. 3. Aducerea unui 
nou rege străin. 4. Pace separată cu România. 1117 

Din nefericire pentru Carp, germanii n-au reuşit să cuce¬ 
rească Moldova. S-a vorbit însă în mai multe rânduri despre 
un ipotetic guvern Carp, printre prezumtivii miniştri aflându-se 
Lupu Kostaki, Grigore Antipa, colonelul Verzea, Neniţescu, 
Radu Rosetti... A circulat, în vara anului 1917, din iniţiativa 
lui Lupu Kostaki şi o aşa-numită (oarecum ironic, cu un termen 
arhaic) „pantahuză 11 : o listă cu semnături în vederea acordării 


16 B.A.R., mss., Arhiva Ioan Bianu, V Varia 6, f. 55,3 ianuarie 1917. 
17 Ibidem, f. 38, 12 septembrie 1917. 

de puteri depline lui Carp (un soi de „dictatură") 18 ; din lipsă 
de aderenţi, totul a căzut baltă. Timpul nu lucra în favoarea 
bătrânului conservator. 

La antipodul lui Carp, în relaţia cu germanii, s-a situat 
Maiorescu. Era „cel mai german" dintre români, format pe 
de-a-ntregul în spiritul culturii germane. Cu toate acestea, 
Maiorescu a ales să nu întreţină raporturi cu ocupantul. Era 
pentru el o chestiune de principiu, de demnitate personală, de 
respect de sine. Nota în jurnalul său la 21 decembrie/3 ianua¬ 
rie 1917: „Pe la 5 ore seara col. Brociner la mine din partea 
mareşalului Mackensen, care ar vrea să aibă «o discuţie» cu 
mine. [...] I-am răspuns că eu şed strada Lustrului 7 şi mareşa¬ 
lul n-are decât să depuie o cartă de vizită la mine şi eu mă voi 
crede obligat să-i răspund vizita şi atunci putem vorbi. A ple¬ 
cat Brociner [... ] şi a venit pesteoorăcu răspunsul că Macken¬ 
sen nu e hotărât şi că va vedea el însuşi mâine dacă poate primi 
acest mod de intrare în relaţii. I-am răspuns că altfel nu primesc 
eu. Eu sunt supusul credincios al Regelui nostru Ferdinand, 
câtă vreme este Rege, şi nu pot merge la altă autoritate parcă 
ar fi ea stăpâna de drept a ţării. Mackensen trebuie să păzească 
cu mine regulile sociale, nu autoritative, dacă vrea «o discuţie 
liberă». El mă poate aresta, dar nu mă poate schimba în credinţa 
mea de cetăţean român." în aceste condiţii, evident, întâlnirea 
n-a mai avut loc. O altă tentativă, la 26 februarie/11 martie, când 
Maiorescu e întrebat - din iniţiativa autorităţii germane -, dacă 
n-ar fi dispus să asiste la deschiderea stagiunii Teatrului Naţio¬ 
nal, cu o piesă jucată în germană, cu care prilej s-ar putea întâl¬ 
ni cu Mackensen; a fost mulţumit să poată transmite că „bronşita 
mea de-abia trecută m-a împiedicat şi mă mai împiedică să ies 


18 Textul „pantahuzei": „Bucureşti, 29 iulie 1917. Subsemnaţii cetă¬ 
ţeni, având convingerea că, în împrejurările prin care trece ţara, acţiu¬ 
nea domnului P.P. Carp e singura în stare a reda României situaţiunea 
ei pierdută, îi încredinţăm sarcina de a apăra drepturile ţării în negocie¬ 
rile ce se vor deschide pentru dobândirea păcii dorite de toţi" (B.A.R., 
mss., Arhiva Ioan Bianu, VIII, Varia 6). 

din casă câtă vreme va ţinea această extraordinară zăpadă şi 
umezeală" 19 (o invitaţie similară a fost declinată şi de Marghilo¬ 
man şi chiar de Carp, cel din urmă considerând probabil că nu 
era cadrul potrivit pentru el). Altminteri, Maiorescu s-a întâl¬ 
nit frecvent cu oameni politici români, inclusiv cu partizani ai 
lui Carp, nu însă şi cu acesta. A căutat să-i îndrepte spre o poli¬ 
tică echilibrată, în orice caz cu respectarea dinastiei. De mai 
multă vreme bolnav de inimă (dovadă şi scrisul de-a dreptul 
descompus a\Jurnalului său), amuritla 18 iunie/l iulie 1917: 
o pierdere pentru cultura şi politica românească şi în special, 
în conjunctura dată, pentru linia „germanofilă" moderată. 

Paralela Maiorescu-Carp aşază în contrast două personali¬ 
tăţi ieşite din comun. Maiorescu înţelege să nu se coboare, Carp 
socoteşte că, oricare ar fi condiţiile, el n-are cum să se coboare, 
fiind cu mult deasupra oamenilor şi evenimentelor. Maiorescu 
s-ar fi simţit umilit în faţa lui Mackensen, Carp n-are aseme¬ 
nea stări, fiindcă vorbeşte pe picior de egalitate cu mareşalul 
german (în cel mai bun caz pentru acesta!), recomandându-i 
chiar cum trebuie să procedeze. Unii germani care l-au vizitat 
au plecat cu impresia că „nu vrea să ştie că suntem învingă¬ 
tori; el caută pururea să impuie de la egal la egal". „Nu uita 
că eşti boier moldovean - îl sfătuia pe Lupu Kostaki -, fii pru¬ 
dent în vorbă şi ţanţoş în atitudine, fără a provoca pe cineva, 
dar şi fără a implora ceva; cere să ni se recunoască drepturile 
ce ni se cuvin..." 20 Ar fi mărturisit până şi Carol I, suveranul 
distant şi autoritar, că „niciodată nu s-a simţit mai puţin Rege 
decât în timpul guvernării lui Carp". 21 


19 Jurnalul lui Maiorescu, la datele respective (expresiile în 
germană, redate în româneşte, între ghilimele, potrivit ediţiei Stelian 
Neagoe). 

20 Lupu Kostaki, Memoriile unui trădător, 1850-1919, text dacti¬ 
lografiat inedit, B.A.R., mss., pp. 254-255. 

21 Alexandru Marghiloman, Note politice (ediţie Stelian Neagoe), 
Editura Scripta, apoi Machiavelli, Bucureşti, 3 voi., 1993-1995, voi. I, 
p. 81 (însemnarea din 1 septembrie 1912). 

Partida a câştigat-o, provizoriu, Marghiloman. Nici nu-i evi¬ 
tase pe nemţi în stilul lui Maiorescu (în general, răspundea invi¬ 
taţiilor), nici nu devenise mai german decât germanii, precum 
Carp. Nu se pronunţase împotriva dinastiei, deşi lăsase de înţe¬ 
les că regele ar putea să ia act de situaţie şi să abdice. între timp, 
după orele amare ale înfrângerii, guvernul Brătianu căpătase 
un nou suflu; fusese remaniat la sfârşitul anului 1916 pentru 
a face loc conservatorilor antantofili şi conservatorilor-demo- 
craţi (cei din urmă, cu Take Ionescu; ceilalţi, fără Nicolae 
Filipescu, care murise la scurt timp după intrarea României în 
acţiune). Cu sprijinul misiunii militare franceze şi al trupelor 
ruse (înainte de debandada provocată de Revoluţie), armata 
română stabilizase frontul din Moldova şi repurtase în vara 
anului 1917 victoriile de la Mărăşti şi Mărăşeşti. Prăbuşirea 
Rusiei a schimbat însă datele problemei. România singură - 
redusă la Moldova - nu se mai putea apăra. Guvernul Brătianu 
s-a văzut nevoit să accepte - în decembrie 1917 - încheierea 
unui armistiţiu (la Focşani); o lună mai târziu a demisionat, 
lăsând locul unui guvern prezidat de generalul Averescu, la rân¬ 
dul lui urmat de guvernul Marghiloman instalat la 5/18 mar¬ 
tie 1918. Pe lângă şefia guvernului, Marghiloman a preluat şi 
portofoliul Internelor; în poziţia a doua, ministru de Externe, 
Constantin C. Arion, care ocupase deja posturi ministeriale în 
mai multe guverne conservatoare. în condiţiile recunoaşterii 
înfrângerii, Marghiloman a apărut ca unica soluţie. Carp era 
prea vârstnic, prea intransigent şi prea izolat. Puterile Centrale 
renunţaseră să forţeze lucrurile şi nu pretindeau înlăturarea 
dinastiei. Marghiloman era singura persoană acceptabilă atât 
pentru germani şi austro-ungari, cât şi pentru rege. Era cu ade¬ 
vărat omul situaţiei. în conjunctura existentă, s-a putut consi¬ 
dera şi salvator al dinastiei. Cât despre pacea de la Bucureşti, 
pe care a fost nevoit să şi-o asume, ea nu poate să cadă în 
răspunderea lui: era consecinţa războiului pregătit, purtat şi 
pierdut de guvernul Brătianu. S-a făcut presupunerea unui fel 
de înţelegeri tacite între Brătianu şi Marghiloman; cu alte cu¬ 
vinte s-ar fi jucat în mod deliberat pe două planuri, pentru a 

se lăsa o şansă în caz de eşec. E o ipoteză fără acoperire. La 
fel, şi considerarea guvernului Marghiloman drept „guvern de 
sacrificiu 11 . 22 Nu pentru a se sacrifica a acceptat Marghiloman 
să fie prim-ministru. Oricât de patriot ar fi fost, nu-şi rata în 
felul acesta cariera politică şi nu-şi îngropa propriul partid. în 
martie 1918, el şi susţinătorii săi credeau că istoria le-a dat 
dreptate. Germania părea pe punctul de a câştiga războiul. îl 
câştigase deja în Răsărit. Luând act de dezastrul României, con¬ 
servatorii aveau cel puţin satisfacţia de a marca decisiv în poli¬ 
tica de partid. Liberalii erau meniţi să dispară (aşa cum se va 
întâmpla de fapt cu conservatorii!) sau cel puţin să rămână ani 
buni în opoziţie. La fel, partidul lui Take Ionescu sau conser¬ 
vatorii disidenţi. Singurul mare partid rămânea Partidul Con¬ 
servator al lui Marghiloman, cu perspectiva multor ani de 
guvernare. Comportamentul guvernanţilor o dovedeşte. Nu e 
un guvern care să „tragă de timp“, aşteptând să treacă lunile 
şi să vină victoria Aliaţilor! Dar cine mai credea în victorie? 
Liberalii mai mult o sperau decât credeau în ea cu adevărat, 
fiindcă victoria ar fi fost singura lor ieşire. Credinţa neclintită 
o mai avea doar regina Maria, dar la ea era mai curând o misti¬ 
că decât un raţionament. I-a „explicat 11 generalului Averescu, 
atunci când acesta se pregătea să negocieze cu germanii: „Nu 
te mai chinui, generale, să-mi înţelegi atitudinea. Explicaţia e 
simplă: sunt englezoaică, şi englezii nu obişnuiesc să piardă." 23 
Tot regina avea să spună ceva mai târziu, când reluase relaţi¬ 
ile cu Marghiloman, binevoitorul său adversar din vremea 
războiului: „Dl Marghiloman mi-a făcut un compliment la care 
am fost foarte simţitoare; el mi-a reamintit că am fost singu¬ 
ra fiinţă care a crezut că sfârşitul războiului va fi cum a fost. 


22 Teza „guvernului de sacrificiu" este susţinută de Stelian Neagoe, 
editorul Notelor politice, ca şi de Nicolae Peneş, în monografia Alexan¬ 
dru Marghiloman, lordul valah, 2 voi., Buzău, 2007-2008. 

23 Am parafrazat propria relatare a reginei Maria, din Povestea vieţii 
mele, însemnarea datată 1/14 februarie 1918. 

Este adevărat: toată lumea s-a îndoit, dar toţi, fără excepţie !“ 24 
Considerând cu totul improbabilă o răsturnare a situaţiei, gu¬ 
vernul conservator s-a pus pe lucru, avansând proiecte ambi¬ 
ţioase pentru România. A fost un guvern reformist şi activ, 
convins că îi revine misiunea de a reclădi ţara pe alte baze decât 
cele de până atunci. Obligat prin pacea de la Bucureşti să 
cedeze Dobrogea şi munţii, realiza, în compensaţie, unirea 
Basarabiei, prima din seria celor trei uniri succesive care aveau 
să conducă la România Mare. Şi chiar în ajunul demiterii sale, 
primul-ministru ordona trupelor române să intre în Bucovina. 
Este de presupus că ar fi procedat la fel în cazul Transilvaniei, 
şi astfel ar fi devenit el „făuritorul" României Mari. înlăturat 
de rege la 24 octombrie/6 noiembrie 1918, în momentul când 
victoria Aliaţilor devenise certă, Marghiloman s-a simţit pro¬ 
fund jignit, socotindu-se victima unei „lovituri de stat" date 
în favoarea lui Brătianu. 

Mai rămân de spus câteva cuvinte cu privire la grupul 
„germanofililor" intransigenţi din jurul sau din apropierea lui 
RP. Carp. Formarea guvernului Marghiloman i-a determinat 
pe unii „carpişti" să se alăture noii puteri, pe cei mai motivaţi 
i-a umplut însă de indignare. Astfel, Alexandru Beldiman, care 
în cursul anului 1917 venise la Bucureşti şi se agitase în întru¬ 
niri şi conferinţe denunţând dinastia şi guvernarea Brătianu, 
îl acuza pe Marghiloman pentru greaua răspundere ce şi-o luase, 
oferindu-şi serviciile pentru reabilitarea casei domnitoare; men¬ 
ţinerea acesteia, după Beldiman, însemna de fapt „întoarcerea 
în scurt timp a putregaiului brătienist". 25 

De ziua onomastică a lui Carp (30 iunie 1918), admiratorii 
săi îi trimit o scrisoare deschisă, exprimându-şi încă speranţa 


24 Alexandru Marghiloman, Note politice, voi. III, p. 364 (însem¬ 
narea din 13 mai 1920). 

25 B.A.R., mss., Arhiva Alexandru Beldiman, I Acte 21, „A doua 
scrisoare către prietenii semnatari ai declaraţiunii din 12 februarie 1918“ 
(Berlin, 14 martie). 

în misiunea lui salvatoare: „Ţara, care nu v-a ascultat, e astăzi 
în adâncul umilinţei. Prin viziunea limpede a dezastrului ţării, 
prin jertfa dureroasă ce războiul v-a impus, prin munca ce aţi 
depus întru alinarea ororilor lui, prin nerecunoştinţa prin care 
aţi fost răsplătit, staţi astăzi singur mai slăvit decât toţi, şi mai 
presus decât toţi. Se împlineşte astfel în fiinţa d-voastră o 
chemare a soartei, la care trebuie să răspundeţi. 11 Semnătu¬ 
rile indică numărul celor rămaşi fideli. Sunt vreo 40, printre 
care, dintre oamenii politici, Lupu Kostaki, Virgil Arion, D. 
Neniţescu... 26 

La 15 iunie 1918, Neniţescu îi scria lui Beldiman, revoltat 
de modul cum au decurs alegerile parlamentare, cu trecerea 
multora, din toate partidele, în tabăra celui care părea că a 
învins: „La Cameră mi se raportează că au reuşit pe lista lui 
Marghiloman, 22 deputaţi de ai noştri. [...] Nu vom lua parte 
la lucrările Parlamentului nici Carp, nici eu. Camera aceasta 
este o ruşine. S-au ales numeroşi liberali şi tachişti trecuţi la 
Marghiloman. 1127 

Cu „binecuvântarea 11 lui Carp, Neniţescu editează de la 
28 iunie 1918 un ziar, Renaşterea (titlu dorit de Carp, Neniţescu 
ar fi preferat Reforma). Se insistă în coloanele sale asupra nece¬ 
sităţii reformelor: electorală, agrară, şcolară, într-o tonalitate 
care probabil depăşea intenţiile lui Carp, dar servea „dublării 11 
politicii guvernamentale. Marghiloman e, fireşte, criticat, dar 
sunt denunţaţi fără menajamente regele şi Brătienii. Printre 
colaboratori: Lupu Kostaki, Alexandru Beldiman („Jos masca! 11 , 
articol din 12 august, fireşte contra lui Brătianu), Radu Rosetti... 
Ultimul număr este datat 13/26 noiembrie 1918. 

Pentru „germanofilii 11 de toate nuanţele, noiembrie 1918 
înseamnă căderea cortinei. 


26 Apelul e publicat în Renaşterea, 13 iulie 1918; apare şi în Litera¬ 
torul lui Macedonski, 20 iulie 1918. 

27 Dumitru Neniţescu către Alexandru Beldiman, 15 iunie 1918, 
B.A.R., mss., c .. 11(37) . 

Ţara, opinia, elita 


în tot ce ţine de „idealul naţional", istoricii s-au obişnuit şi 
şi-au obişnuit şi cititorii cu un anume gen de clişee. Se lasă 
impresia că naţiunea română, în ansamblul ei, ar fi fost pre¬ 
ocupată de soarta românilor aflaţi sub stăpânire străină şi ar fi 
susţinut mişcarea pentru Unire. O asemenea înţelegere a lucru¬ 
rilor se poate raporta la opinia publică, dar nu e nicidecum va¬ 
labilă pentru toţi românii. Doar pentru o fracţiune a lor. 

Constantin Argetoianu înfăţişează în memoriile sale reacţia, 
sau mai bine zis lipsa de reacţie, a ţăranilor cărora Octavian 
Goga, refugiat din Ardeal tocmai pentru a susţine lupta pen¬ 
tru Unire, le solicita votul în încercarea de a intra în Parlament: 

„Ce m-a impresionat mai mult în această campanie elec¬ 
torală - spune memorialistul, şi subliniază - e că n-am putut 
deştepta interesul ţărănimii pentru cauza naţională. Când le 
vorbeai de Ardeal, de suferinţele fraţilor de peste munţi, te 
ascultau cu smerenie, dar nimic pe faţa lor nu arăta cea mai 
mică emoţie, cel mai mic sentiment. [...] Nici vorbele înflă¬ 
cărate ale lui Goga nu parveneau să descreţească chipurile 
posomorâte care nu se deşteptau decât în faţa celor ce le vor¬ 
beau de nevoile şi de necazurile lor zilnice. Preţul bucatelor, 
scumpetea uneltelor şi a traiului, împărţirea pământurilor despre 
care se zvonise - erau singurele lucruri cu care te puteai apropia 
de sate, indiferente faţă de «idealul naţional» şi ostile oricărui 
război, care pentru ţărănime se rezuma în două noţiuni: con¬ 
centrare şi rechiziţii. Ţăranul român s-a bătut foarte bine, a fost 
un admirabil soldat, fiindcă din fire e nepăsător, răbdător şi 
supus - dar a intrat în război fără nici o vlagă. Ţăranii noştri 

de la câmp, aproape că nici nu ştiau de existenţa Ardealului şi 
ceea ce se petrecea sau nu se petrecea dincolo de munţi le era 
cu totul indiferent. 11 „Cine spune contrariu, minte“, conchide 
Argetoianu. 1 

Un alt contemporan al evenimentelor, lingvistul Iorgu Iordan, 
face şi el distincţia între opinia publică şi comunitatea naţio¬ 
nală văzută în totalitatea ei. Iată ce scrie acest savant rigid şi 
om de stânga în stilul lui bolovănos: „Se poate afirma că, în 
linii mari şi aproximativ vorbind, majoritatea, poate chiar ma¬ 
rea majoritate, a opiniei publice româneşti era pentru intrarea 
în război alături de «aliaţi». Trebuie să precizez ce înţeleg eu 
aici prin «opinie publică». Raportat la întreaga populaţie a ţării, 
chiar cu excluderea copiilor şi adolescenţilor propriu-zişi, 
numărul partizanilor acestei politici era destul de limitat. Căci, 
afară de ţărănime, care, din acest punct de vedere, era ca şi in¬ 
existentă, şi de muncitorimea organizată, care se pronunţa, prin 
reprezentanţii ei autorizaţi, contra războiului, rămâneau să se 
manifeste, într-un fel ori altul, intelectualii...“ 2 

Nu e nevoie să înmulţim referinţele pentru a fi lămuriţi în 
privinţa lipsei de orientare a marii majorităţi a populaţiei. De 
altfel, potrivit recensământului din 1912, 60% dintre români 
erau analfabeţi, cei mai mulţi la sate, dar o bună treime şi din 
mediul urban. In aceste condiţii, ce să mai vorbim despre cul¬ 
tura politică? Manipularea masivă a voturilor - chiar mai târ¬ 
ziu, în perioada interbelică - este o constantă, cu majorităţi 
zdrobitoare acordate, fără discernământ, guvernului care orga¬ 
niza alegerile. La fel, şi în marea alegere a războiului, masa 
populaţiei avea să se lase în voia factorilor de decizie. 

în interiorul marelui cerc al populaţiei româneşti, cercul 
opiniei publice era incomparabil mai îngust. Sunt cei care se 


1 Constantin Argetoianu, Memorii, I—II, Editura Machiavelli, Bucu¬ 
reşti, 2008, partea a IV-a, cap. VII, pp. 376-377. 

2 Iorgu Iordan, Memorii, voi. I, Editura Eminescu, Bucureşti, 1976, 
pp. 276-277. 

interesau, cu mai multă sau mai puţină competenţă, de pro¬ 
blemele naţionale şi politice, şi aveau punctele lor de vedere: 
persoane cel puţin cu studii secundare (nu erau prea multe; 
chiar în 1930, când condiţiile culturale mai evoluaseră, doar 
15% dintre românii ştiutori de carte depăşeau nivelul şcolii pri¬ 
mare), funcţionari, studenţi, profesori, jurnalişti, ofiţeri... O 
cifră de ordinul câtorva procente, nu prea multe sute de mii, 
din cei peste 7 milioane de locuitori ai ţării. 

în marea ei majoritate, opinia publică era „pro-Transilvania“ 
şi francofilă, aşadar, pentru intrarea României în război ală¬ 
turi de ţările Antantei. Ce mărturie mai bună decât a „ger- 
manofilului“ I.C. Filitti căruia nu-i face deloc plăcere să noteze 
în jurnalul său cele ce urmează (la data de 8/20 august 1914): 

„Opinia publică şi presa - aproape unanime pentru Tripla 
înţelegere. Am publicat o broşură (pentru că în formă de arti¬ 
col nu mi se primea la ziar) intitulată Cu Tripla Alianţă. Ziarele 
tac mute. Librarii nu îndrăznesc s-o ia spre vânzare. Cei ce au 
primit-o sunt furioşi şi o atribuie unui jidov plătit, unui func¬ 
ţionar al legaţiei austriace, urii lui Marghiloman. Ziarul Ziua, 
care a apărut în favoarea Triplei Alianţe, se vinde tiptil. La Capşa, 
tineretul nostru a cumpărat un stoc întreg din acest ziar şi l-a 
ars în public. Regele nu e cruţat. Aurul rusesc a cumpărat presa 
şi pe mulţi particulari. Alţii sunt călăuziţi de sentimentalism...“ 

Şi, câteva zile mai târziu, pe 18/31 august: „Capşa: franco 
isteria şi ruso francăria la culme. Oamenii fără căpătâi decre¬ 
tând moartea regelui şi a tuturor partizanilor unei acţiuni cu 
Tripla Alianţă. 113 

Foarte interesantă şi mărturia altui „germanofil", doctorul 
Vasile Sion, profesor la Universitatea din Bucureşti. Despre 
studenţi : „îmi redeschideam cursul la Facultatea de Medicină 
din Bucureşti, în toamna anului 1915. Făceam o privire gene¬ 
rală asupra disciplinei ce profesez în facultate. E o disciplină 


3 I.C. Filitti, Jurnal (III), editat de Georgeta Penelea Filitti, în Revista 
istorică, nr. 3—4/1991, pp. 205-206. 

în care munca învăţaţilor germani, mai ales în ultimele decenii, 
a adus contribuţii imense. Mărturisesc că, fără a altera adevărul 
şi fără a nedreptăţi pe nimeni, expunerea mea era o pledoarie 
cam colorată, poate tendenţioasă, pentru ştiinţa germană şi 
metodele germane de a explora în ştiinţă. Dar de 15 ani dădeam 
curs aceloraşi idei, la ocazie. Totuşi, de data aceea a trebuit să 
schimb şirul expunerilor, pentru că vorbele mele au fost întâm¬ 
pinate cu frecături de picioare şi semne de nemulţumire. 11 
Despre intelectualii de la sate: „Din vremuri eu eram în cores¬ 
pondenţă cu vreo 20 de învăţători rurali. Corespondenţa noas¬ 
tră se mărginea exclusiv la schimb de idei cu privire la ridicarea 
culturală şi economică a satelor. Ei bine, în timpul neutralităţii 
noastre, toţi aceşti oameni, afară de doi, au rupt, unul câte unul, 
corespondenţa cu mine, pe motivul că altă idee îşi făcuseră 
despre patriotismul meu. Unii m-au şi insultat în scris. Chiar 
cei doi au continuat a fi mai reci şi mai rezervaţi în corespon¬ 
denţa lor.“ Despre armată : „Tot în timpul neutralităţii, nece¬ 
sităţile serviciului public ce îndeplineam atunci m-au dus într-o 
localitate rurală unde era în trecere un regiment de armată. Deşi 
nu cădea în atribuţiile mele, m-am dus să mă interesez de sănă¬ 
tatea soldaţilor. Voiam mai mult să-mi fac de vorbă cu ei. Din 
mai multe grupuri mi s-a răspuns, la întrebările mele, că se 
pregătesc de război. - Cu- cine? - Cu ungurii. Şi a urmat o straj- 
nică înjurătură la adresa vizatului vrăjmaş. 11 Chiar dacă soldaţii 
fuseseră „captaţi 11 de ofiţeri, e semnificativ, consideră Sion, că 
aceştia reuşiseră să-i convingă atât de bine. 4 

în amintirile lui, generalul Radu R. Rosetti este la fel de 
categoric atunci când se referă la starea de spirit a armatei: 

„Afară de câţiva din şefii cei mari, care aveau alte convin¬ 
geri sau nu voiau să-şi arate convingerile pe faţă, toţi cei din 
Marele Stat-Major, de la gradul de locotenent-colonel (inclu¬ 
siv) în jos (cu ici şi colo câte o excepţie) erau făţiş pentru un 


4 Dr. V. Sion, Patria mai presus de tot, Bucureşti, 1919, pp. 25-26. 

război contra Austro-Ungariei, cu scopul de a elibera Transil¬ 
vania de sub jugul unguresc." 5 

Această efervescentă stare de spirit se explică prin conver¬ 
genţa a două mituri, foarte puternice, fiecare în parte, şi care, 
asociate, ajung să aibă un efect covârşitor. 

Mai întâi, Transilvania. Dintre toate ţinuturile cu populaţie 
majoritar românească aflate în afara hotarelor României, ocupa 
cu siguranţă, şi de departe, locul cel mai înalt în imaginarul 
naţional. în sens strict geografic şi istoric, distincţia trebuie 
făcută între Transilvania (sau Ardeal), vechiul principat al 
Transilvaniei, aflat în interiorul cercului de munţi, şi regiunile 
conexe: Banatul, Crişana şi Maramureşul, care nu cunoscuseră 
dezvoltarea oarecum autonomă a celei dintâi în raport cu 
Coroana ungară. Termenul „Transilvania" a ajuns însă să îm¬ 
brăţişeze, cel puţin pentru românii din Regat, ansamblul teri¬ 
toriului predominant românesc din vechea Ungarie. Erau, în 
preajma Primului Război Mondial, cam trei milioane de ro¬ 
mâni, faţă de vreo 300 000 în Bucovina, şi poate un milion şi 
jumătate în Basarabia. Din punctul de vedere al exercitării 
drepturilor naţionale, situaţia de departe cea mai bună o aveau 
românii din Bucovina (aflaţi în partea austriacă a dublei monar¬ 
hii), şi de departe cea mai proastă românii din Basarabia, supuşi 
autocraţiei ţariste. Românii din Transilvania trebuiau să facă 
faţă destulor discriminări, ca şi tentativelor de maghiarizare, 
toate acestea însă pe fondul unui sistem politic de bine de rău 
liberal, ale cărui excese nu puteau depăşi anumite limite; conta 
şi forţa numerică a românilor, ca şi temeinica lor organizare, 
în jurul celor două biserici, ortodoxă şi greco-catolică (unită), 
a unei reţele importante de şcoli şi altor instituţii naţionale. 
Paradoxal, lucrurile stăteau mai prost în perspectivă pentru 
românii bucovineni, a căror pondere nu înceta să scadă, nu din 
pricina vreunor persecuţii, ci a extinderii celorlalte etnii, în 


5 General Radu R. Rosetti, Mărturisiri (1914-1919), Editura Mode- 
lism, Bucureşti, 1997, p. 49. 

principal ucraineni şi evrei. în Basarabia, rusificarea făcea pro¬ 
grese printre românii a căror condiţie socială şi culturală era 
în genere foarte modestă; nici măcar Biserica nu îi putea ajuta, 
ei fiind de aceeaşi confesiune - ortodoxă - cu ruşii, în timp 
ce tocmai diferenţa confesională (ortodocşi şi greco-catolici 
versus romano-catolici şi protestanţi) a marcat o limită între 
românii din Transilvania şi Bucovina şi maghiari sau germani. 
Aici stătea deosebirea dramatică dintre românii transilvăneni 
şi românii basarabeni; cei dintâi, în ciuda tracasărilor, nu riscau 
să piardă teren; timpul lucra însă în defavoarea celorlalţi. 

Din România însă, şi de la Bucureşti îndeosebi, Transilvania 
se vedea în toată splendoarea ei, iar Basarabia aproape deloc. 
Cultura românească modernă şi mai ales conştiinţa istorică şi 
a limbii, a originilor latine, fuseseră foijate în cea mai mare 
măsură de cărturarii transilvăneni: Şcoala Ardeleană, apoi 
curentul latinist al secolului al XlX-lea. Până să se angajeze 
Principatele pe calea occidentalizării, transilvănenii, şi gre- 
co-catolicii în primul rând, mai apropiaţi de atmosfera Vienei 
şi a Romei, se aflau cu un pas bun înaintea lor. Raporturile se 
inversaseră, desigur, odată cu crearea României, a sistemului 
său de instituţii culturale: universităţi, Academie, şi cu înmul¬ 
ţirea tinerilor români trimişi la studii în Occident. Dar încă la 
1914 erau destui transilvăneni care ocupau, în Regat, poziţii 
dintre cele mai înalte în ierarhia intelectuală. Sub acest aspect. 
Basarabia nu avea aproape nimic de oferit; exceptând cazul 
unic al „marelui basarabean 11 Bogdan Petriceicu Hasdeu, ea nu 
dăduse nici un nume de prim rang culturii româneşti. 

în reprezentările istorice româneşti, Transilvania era inima 
întregului organism naţional. Aici fusese centrul Daciei antice: 
Decebal, Sarmizegetusa, înfloritoarele oraşe romane. Aici, în 
cetatea de munţi a Transilvaniei, s-a aflat aria principală a for¬ 
mării poporului român. Ajungea de altfel o privire pe hartă: 
Transilvania completa, într-un cerc aproape perfect, conturul 
încă nesigur al micii Românii. Faţă de centrul transilvan, Basa¬ 
rabia figura un ţinut de margine, românesc desigur, care se 
dorea a fi reintegrat, dar nu esenţial pentru destinul neamului. 

Această discriminare, în favoarea unei provincii şi în defa¬ 
voarea celeilalte, continuă de altfel să se manifeste şi în prezent. 

Imnul înălţat de Nicolae Bălcescu Transilvaniei, în cea mai 
răspândită, şi de departe, operă istorică din cultura românească, 
rămâne o pagină antologică, definitorie pentru intensitatea unui 
vis: „Pe culmea cea mai înaltă a munţilor Carpaţi se întinde o 
ţară mândră şi binecuvântată între toate ţările semănate de 
Domnul pe pământ. Ea seamănă a fi un măreţ şi întins palat, 
capodoperă de arhitectură, unde sunt adunate şi aşezate cu 
măiestrie toate frumuseţile naturale ce împodobesc celelalte 
ţinuturi ale Europei. [...] Oriîncotro te-ai uita, vezi culori felu¬ 
rite ca un întins curcubeu şi tabloul cel mai încântător farmecă 
vederea: stânci prăpăstioase, munţi uriaşi, ale căror vârfuri mân¬ 
gâie norii, păduri întunecoase, lunci înverzite, livezi mirosi¬ 
toare, văi răcoroase, gârle a căror limpede apă lin curge printre 
câmpiile înflorite, pâraie repezi, care mugind groaznic se pră¬ 
vălesc în cataracte printre acele ameninţătoare stânci de pia¬ 
tră. [... ] In pântecele acestor munţi zac comorile minerale cele 
mai bogate şi mai felurite din Europa [...], aurul îl vezi strălu¬ 
cind până şi prin noroiul drumurilor [...]. în sfârşit, istori- 
cul-arheolog va cerceta cu interes suvenirile şi rămăşiţele 
dacilor, ale acestui viteaz şi nenorocit popor, cea din urmă 
odraslă din acel neam minunat al pelasgilor, care se arată la 
leagănul civilizaţiei tuturor popoarelor şi formează vârsta eroi¬ 
că a omenirii. El va întâlni încă la tot pasul urmele de uriaş ale 
poporului crai aici, romanii, domnii lumii, căci Ardealul e cea 
mai frumoasă parte a Daciei ferice, draga ţară a Cezarilor.“ 6 


6 Nicolae Bălcescu, Românii supt Mihai- Voievod Viteazul (primele 
ediţii sub titlul Istoria românilor sub Mihai Vodă Viteazul ), cartea a patra, 
„Unitatea naţională", I. Neterminată şi rămasă în manuscris la moartea 
autorului, lucrarea a fost publicată de Alexandru Odobescu în 1878. Până 
la Primul Război Mondial mai apar ediţii în 1887, 1894, 1898, 1902, 
1908 şi 1910, iar în 1914, îndată după izbucnirea războiului, se publică 
separat Cucerirea Ardealului de către Mihai Viteazul, în condiţiile date, 
un manifest cât se poate de explicit. 

Un tărâm mitologic, Transilvania. 

Celălalt mit este mitul Franţei. Modernizarea societăţii 
româneşti, occidentalizarea ei (cel puţin la nivelul instituţiilor 
şi al elitelor) s-au făcut, pe parcursul secolului al XlX-lea, în 
primul şi în primul rând, sub semnul culturii franceze şi al unui 
ataşament, aproape iraţional, pentru Franţa. Franceza era sin¬ 
gura limbă de circulaţie cunoscută în principiu de toţi românii 
(mă refer la cei din Regat) care urmaseră cel puţin studii liceale. 
Impactul ei a fost enorm şi asupra limbii române, prin nesfâr¬ 
şitul şir de neologisme adoptate; în vocabularul românesc mo¬ 
dem, aproape 40% dintre cuvinte ajung să fie de origine 
franceză, şi circa 20% în exprimarea curentă! Literatura fran¬ 
ceză era citită în original de membrii elitei, iar de alţi români 
în traduceri, mult mai numeroase decât din oricare altă limbă 
(pe locul secund, dar la distanţă, aflându-se germana). 7 Soli¬ 
daritatea latină, un sentiment destul de pronunţat la un popor 
latin, despărţit geografic de celelalte, „o insulă latină într-o 
mare slavă“, acţiona tot în beneficiul Franţei, „capul" familiei 
latine, cea mai puternică şi mai influentă dintre naţiunile latine. 
Foarte mulţi români ajunseseră să vadă lumea cu ochii Franţei. 
Pentru ei, în 1914, lucrurile erau simple de la bun început: Franţa 
avea dreptate (chiar dacă dreptatea ei se amesteca oarecum cu 
„dreptatea" Rusiei) iar Germania împreună cu Austro-Ungaria, 
erau singurele vinovate de război. 

Până să se gândească la Transilvania, unii români conside¬ 
rau că România trebuia să sară în ajutorul Franţei, în spiritul 
solidarităţii latine şi pentru a-şi „achita" marea datorie cul¬ 
turală şi sentimentală pe care o aveau faţă de această ţară. 
Argetoianu face această constatare cu privire la fruntaşul 


7 Cu privire la impactul culturii franceze în România, trimit la arti¬ 
colul meu „Sur la diffusion de la cultureeuropeenne en Roumanie (XIX e 
siecle et debut du XX e siecle)", Analele Universităţii Bucureşti, isto¬ 
rie, 1985, pp. 52-69, republicat în Modele frangais et experiences de 
la modemisation. Roumanie, 1&-2& siecles, coordonator Florin Ţurcanu, 
Institutul Cultural Român, Bucureşti, 2006, pp. 1-29. 

conservator Ion (Jean) Lahovari şi la savantul medic Ion (Jean) 
Cantacuzino, ocazional şi om politic liberal, foarte împărţiţi 
între România şi Franţa (după cum o atestă şi dubla formă a 
prenumelui lor). „Lahovari şi Cantacuzino - mai ales Canta¬ 
cuzino - voiau şi ei intrarea imediată în război [...], şi-o voiau 
numai de dragul Franţei, care nu putea fi lăsată să piară, ca şi 
cum soarta ei ar fi stat în puterea noastră! în sinceritatea lor, 
aproape nici nu pomeneau de Ardeal, de întregirea neamului 
şi de Mihai Viteazul - abandonând toate argumentele de ordin 
naţional care ne împingeau pe mai toţi împotriva Puterilor 
Centrale, ca să ceară intrarea în război «pour voler au secours 
de la France» !“ 8 

Să-i dăm cuvântul şi lui Barbu Ştefănescu Delavrancea, 
renumitul scriitor, dar şi om politic conservator şi orator foarte 
apreciat în epocă. Dintr-un discurs rostit la 10 noiembrie 1914: 
„Franţa nobilă şi artistică, cea dintâi în civilizaţia lumii. Franţa 
cu monumentele trecutului şi cu arta de azi, Franţa care a 
urmărit unirea popoarelor latine, întinzând o mână de ajutor 
Italiei, întinzându-ne o mână caldă şi nouă când urmăream uni¬ 
rea, această Franţă e azi pradă războiului de dominaţie ger¬ 
mană. Ea îşi varsă nobilul sânge al fiilor ei şi aşteaptă să vadă 
dacă pe malurile Dunării mai stă încă santinela romană de care 
s-au spart zidurile barbarilor. Noi nu urâm Germania, iubim 
pe Franţa. Germania vrea să croiască pe harta lumii state arti¬ 
ficiale; Franţa, Anglia şi Rusia vor din contră liberarea popoa¬ 
relor şi întocmirea statelor pe baze etnice. Franţa vrea să fim 
una şi pentru totdeauna. Germania vrea o Ungarie şi mai mare, 
şi mai crudă. Franţa, Anglia şi Rusia ne-au spus: Fiţi un popor 
liber de 12 milioane de români !“ 9 Desigur, românii nu sunt 
uitaţi, şi nici Rusia, mult „ameliorată 11 prin asocierea ei cu 
Franţa; discursul însă, în ansamblul lui, e un discurs puternic 
emoţional, pentru Franţa; celelalte aspecte ale conflictului, 
inclusiv unitatea românilor, sunt raportate la războiul Franţei. 


8 Constantin Argetoianu, op. cit., I—II, partea a IV-a, cap. IV, p. 285. 

9 Dimineaţa, 11 noiembrie 1914. 

„Vive la France 11 exclamă şi poetul Ion Minulescu 10 , în timp 
ce criticul Eugen Lovinescu nu mai conteneşte să scrie despre 
războiul Franţei şi despre valorile franceze, iar pictorul Theodor 
Pallady, artist de factură pur pariziană, se întreabă într-o 
scrisoare deschisă: „Oare ne dăm seama că în cazul înfrângerii 
Franţei va fi amputată cea mai frumoasă civilizaţie cunoscută 
în istorie? 11 ; în contrast i se înfăţişează germanii, „brutele 11 care 
„de o jumătate de secol organizează distrugerea 11 . 11 Apare, pen¬ 
tru câteva luni, începând de la 23 august 1914, şi un ziar cu titlu 
bilingv Vive la France! Trăiască Franţa!, care a beneficiat de 
colaborarea mai multor intelecutali români. 

Greu de rezistat, când Franţa şi Transilvania chemau în 
aceeaşi direcţie. Şi totuşi unii români au înţeles să reziste. Ajun¬ 
gem astfel la al treilea cerc, după cercul cel mare al întregii 
comunităţi româneşti şi în interiorul cercului mai mic al opiniei 
publice. Este un cerc într-adevăr foarte îngust: sunt membrii 
elitei intelectuale româneşti, în înţelesul strict al termenului. 
Cei aproape 200 de universitari de la cele două universităţi ale 
ţării (Bucureşti şi Iaşi), câteva zeci de scriitori şi publicişti 
de prim rang, alţi oameni de cultură cu autoritate în diferite 
domenii şi, fireşte, membrii Academiei Române (selectaţi din 
categoriile precedente). în total, câteva sute de persoane, cu 
notorietate şi influenţă desigur variabile, dar în ansamblu de 
departe cele mai cunoscute, mai respectate şi mai ascultate. 
Fără a uita, fireşte, elita politică, şi ea foarte restrânsă, care, 
de altfel, intersectează adesea cu elita intelectuală. Nu puţini 
sunt universitarii sau scriitorii care fac şi politică, după cum 
şi oamenii politici ai vremii au, în majoritatea lor, o temeinică 
formaţie universitară. 

Cercetătorul are surpriza să constate că acest grup restrâns, 
în principiu modelator al opiniei publice, are reacţii în bună 


10 Ion Minulescu, „Vive la France", în Universul literar, 7 septem¬ 
brie 1914. 

11 „Artistul Pallady despre Franţa", în Seara, 27 august 1914. 

măsură diferite faţă de aceasta. Opinia publică este, în marea 
ei majoritate, francofilă şi adepta eliberării Transilvaniei. Elita 
intelectuală se împarte oarecum egal între punctele de vedere 
opuse. Cei care înclină spre neutralitate sau spre cooperarea 
cu Puterile Centrale nu au o pondere mai mică decât ceilalţi. 
Sunt, ce e drept, mai puţin „vizibili 11 , şi impactul lor este mai 
limitat, tocmai fiindcă opinia publică e mai puţin receptivă, sau 
de-a dreptul ostilă, părerilor exprimate de ei, şi ei înşişi se mani¬ 
festă uneori în surdină, fiindcă se simt neînţeleşi. De aseme¬ 
nea, îi separă mai multe nuanţe decât pe membrii primului 
grup, care ştiu una şi bună: Franţa şi Transilvania. Cei care au 
ajuns să fie numiţi „germanofili 11 se împart între neutralişti, în 
genere mai curând favorabili Puterilor Centrale, dar în grade 
diferite, şi partizanii unei acţiuni militare alături de acestea. 
Unii sunt germanofili cu adevărat, sau austrofili, dar cei mai 
mulţi sunt adversari ai Rusiei, aşadar mai mult „rusofobi 11 decât 
„germanofili 11 . Oricum, chiar germanofilii români au fost mai 
puţin germanofili decât erau francofilii francofili (dragostea 
pentru Franţa a acestora din urmă putând cu greu să fie egalată). 

De ce acest dezacord, curios, între opinia publică şi o parte 
însemnată a elitei? Două sunt, cred, motivele principale care 
au condus la o asemenea disociere. Mai întâi, elita era într-o 
măsură mai mare de formaţie germană decât membrii intelec¬ 
tualităţii „de mijloc 11 , fără a mai vorbi de cei fără studii uni¬ 
versitare. Pe parcursul secolului al XlX-lea, „modelul german 11 
concurase „modelul francez 11 . Junimea (creată în 1863), cea 
mai influentă societate culturală, avea, ca pretutindeni în 
România, o majoritate de cultură franceză, dar „minoritatea 11 
care conta, care dădea tonul, era întru totul de formaţie ger¬ 
mană: Titu Maiorescu, ca îndrumător cultural, PP. Carp în plan 
politic; iar ca simbol naţional, ea avea să înalţe tot un om de 
cultură germană, poetul Mihai Eminescu. După o aprigă luptă 
pentru „disciplinarea 11 culturii române, pentru ieşirea ei de sub 
zodia romantismului diletant şi adoptarea unei atitudini respon¬ 
sabile şi riguroase, junimiştii au câştigat bătălia atât la Uni¬ 
versitate, cât şi la Academie. Tot mai mulţi tineri au fost trimişi 

să studieze, să se specializeze, să-şi ia doctorate în universităţile 
germane. A contat, desigur, pentru imaginea Germaniei, şi ma¬ 
rele prestigiu câştigat (după un început de domnie controver¬ 
sat) de regele Carol I. Dar, dincolo de Junimea şi de Carol I, 
se afirma, pretutindeni în lume, renumele universităţilor ger¬ 
mane, considerate de departe cele mai performante. Cât ar fi 
fost de francofoni şi de francofili, românii nu puteau să rămână 
insensibili la forţa acestui model intelectual. Cei întorşi, cu stu¬ 
dii, se presupunea, temeinice şi cu un doctorat din Germania, 
aveau deschise porţile unei cariere universitare. în 1892, dintre 
profesorii titulari ai Universităţii din Bucureşti (Facultăţile de 
Drept, Litere şi Filozofie, Ştiinţe şi Medicină), 42 studiaseră 
în Franţa şi 8 în Germania (4 dintre ei în ambele ţări). în 1914, 
sunt 62 cu studii în Franţa şi 29 în Germania (15 dintre ei în 
ambele ţări). Raportul evoluează, aşadar, de la 5 la 1, la 2 la 1. 12 
Filozofia, istoria, geografia datorau deja mai mult Germaniei 
decât Franţei. La Universitatea din Iaşi evoluţia este similară. 
Desigur, nu toţi cei ieşiţi din şcoala germană au susţinut Germa¬ 
nia în Primul Război Mondial (după cum nu toţi cei de forma¬ 
ţie franceză au susţinut Franţa). Şi alţi factori şi-au avut 
ponderea lor, în primul rând atitudinea fiecărui intelectual în 
spinoasa problemă a provinciilor româneşti aflate sub stăpânire 
străină, precum şi judecata privitoare la raportul de forţe din¬ 
tre taberele în conflict. însă, cu siguranţă, formaţia culturală 
şi reperele profesionale au jucat un rol deloc neglijabil în ale¬ 
gerea uneia sau alteia dintre soluţii. 

Al doilea motiv stă într-o abordare, din partea elitei, în mai 
mică măsură sentimental spontană şi bazată mai mult pe argu¬ 
mente de ordin istoric şi geopolitic. Principalul argument pri¬ 
vea pericolul mai mare reprezentat pentru România de Rusia 
decât de Germania şi Austro-Ungaria. Degeaba şi-ar fi extins 
România teritoriul pe seama Austro-Ungariei, dacă victoria 
Rusiei în război (conjugată cu eventuala dispariţie a monarhiei 
austro-ungare) i-ar fi conferit acestei ţări poziţia de putere 


12 Lucian Boia, „Sur la diffusion...“, op. cit. 

dominantă în întreaga Europă centrală, răsăriteană şi sud-estică. 
Mai întinsă, poate, teritorial, România ar fi fost diminuată poli¬ 
tic, devenind o anexă a Rusiei. De altfel, circula ştirea că alia¬ 
ţii occidentali se învoiseră să ofere Rusiei Constantinopolul şi 
strâmtorile, ţelul expansiunii ţariste timp de două secole (infor¬ 
maţie autentică: într-adevăr, în primăvara anului 1915, Franţa 
şi Anglia recunosc „dreptul 11 Rusiei asuprea strâmtorilor). Cine 
ştie pe unde ar fi trecut şi frontiera vestică a marelui imperiu 
în condiţiile victoriei asupra Puterilor Centrale şi triumfului 
lumii slave în faţa lumii germanice? Nu lipsea însă nici sce¬ 
nariul invers, al unei Rusii incapabile să facă faţă războiului 
şi care s-ar prăbuşi din interior (exista precedentul războiului 
ruso-japonez din 1904-1905, care s-a soldat în Rusia cu o revo¬ 
luţie; ceea ce se va întâmpla din nou, şi chiar pe scară mai largă, 
dar nu de la început). în ambele variante, se putea susţine o 
acţiune alături de Puterile Centrale: fie pentru a bara calea 
expansiunii ruseşti, fie pentru a profita de slăbiciunea sau de 
dezmembrarea Rusiei. Fapt este că România Mare s-a creat nu 
doar ca urmare a înfrângerii Puterilor Centrale de către aliaţii 
occidentali, ci şi ca urmare a înfrângerii Rusiei de către Puterile 
Centrale, un dublu deznodământ, perfect contradictoriu, pe care 
nimeni nu-1 putuse bănui. Altminteri, s-ar fi putut întâmpla ceva 
asemănător cu ceea ce s-a întâmplat la sfârşitul celui de-al 
Doilea Război Mondial, când Rusiei, victorioase, puţin i-a păsat 
de toate principiile şi angajamentele, extinzându-şi dominaţia 
asupra unei bune părţi din continent. Pentru Transilvania, să 
nu primejduim România, aşa gândeau mulţi dintre membrii 
elitei intelectuale. Unii credeau chiar că Austro-Ungaria nu avea 
să mai supravieţuiască multă vreme, şi atunci, oricum, şi fără 
război, Transilvania urma să revină României (iar Bucovina 
putea fi dobândită, eventual, mai înainte, ca preţ al unei neutra¬ 
lităţi favorabile Austro-Ungariei; şi, de asemenea, Basarabia, 
dacă România se hotăra să lupte alături de Puterile Centrale). 
Aşadar, membrii elitei întorceau problema pe toate feţele şi nu 
se mulţumeau cu soluţii simple; poate de aceea unii dintre ei 
au avut mai puţină intuiţie! 

Era în discuţie şi „definiţia" României, ţară până atunci pre¬ 
dominant „danubiană". Dunărea, cu „prelungirile" sale, marea, 
strâmtorile, îi asigura comerţul, în primul rând exportul de 
grâne care susţinuse întreaga prosperitate a Regatului şi, s-ar 
putea spune, chiar existenţa lui. Din acest punct de vedere, 
gurile fluviului, ca şi portul Constanţa, puteau să apară mai 
importante decât întreaga Transilvanie, şi nu mai puţin liber¬ 
tatea circulaţiei prin Dar danele. Victoria Rusiei părea de natură 
să pună toate acestea sub semnul întrebării. Dacă antantiştii 
privesc dincolo de Carpaţi, neutraliştii şi „germanofilii" nu 
încetează în anii neutralităţii să atragă atenţia asupra condiţiei 
„dunărene" a ţării (Duiliu Zamfirescu, Jean Bart, Dinu C. 
Arion...), care nu trebuie denaturată de dragul Transilvaniei. 
Dimpotrivă, Basarabia ar fi consolidat această dimensiune 
dunăreană şi maritimă. 

„Stăpânirea exclusivă a gurilor Dunării - explica ziarul 
Steagul (al conservatorilor din jurul lui Marghiloman) - a fost 
şi este însăşi raţiunea noastră de a fi ca stat independent. [...] 
între Basarabia şi Ardeal a fost totdeauna diferenţa aceasta, că 
Basarabia e cheia independenţei noastre de la aşezarea noas¬ 
tră în stânga Dunării, iar Ardealul e o problemă naţională impre¬ 
scriptibilă desigur, dar care cere în prealabil existenţa unui stat 
român independent prin stăpânirea gurilor Dunării." 13 

Dar şi importanţa Dunării ar fi fost ştirbită, dacă Marea 
Neagră, „prelungirea" ei necesară, nu rămânea deschisă, de 
unde îngrijorarea stârnită de problema strâmtorilor. Până şi unii 
antantişti vedeau în pretenţiile ruşeşti asupra strâmtorilor 
principala piedică în calea intrării României în război. Astfel, 
Nicolae Basilescu, profesor la Facultatea de Drept din Bucu¬ 
reşti şi deputat liberal, afirma într-un articol publicat în iunie 
1915 că dobândirea Transilvaniei şi Bucovinei şi, chiar în 
plus, cedarea Basarabiei de către Rusia nu ar folosi cu nimic 
României în cazul în care Rusia s-ar instala la Constantinopol: 


13 „între Austria şi Rusia", în Steagul, 11 noiembrie 1915. 

România Mare „ar cădea în vasalitatea economică şi politică 
a Rusiei 14 . 14 

Trebuie spus că sub toate aspectele, şi geopolitic, şi econo¬ 
mic, şi demografic. România, cu Transilvania, devenea o altă 
ţară, orientată mai mult spre Europa Centrală, cu o compoziţie 
multietnică şi lipsită de sistemul de securitate de care benefi¬ 
ciase până atunci. O ţară mai mare, dar şi cu probleme mai mari 
în interior şi cu o nesiguranţă mai mare în afară. 

Este interesant de urmărit şi proporţia „germanofililor 11 pe 
regiuni istorice. „Germanofilii 11 moldoveni sunt mai numeroşi 
decât „germanofilii 11 munteni. Muntenii nu sunt atât de pre¬ 
ocupaţi de propria lor provincie şi se identifică astfel mai uşor, 
pur şi simplu, cu România; se aflau oricum în poziţie domi¬ 
nantă: capitala la Bucureşti, cea mai mare parte a burgheziei 
şi a elitei politice, de obârşie muntenească. Moldovenii însă 
aveau o problemă cu Moldova, care, după unirea din 1859 nu 
încetase să piardă din substanţă în favoarea Munteniei. Cei care 
se pronunţau, doar în vorbe, în defavoarea Unirii, erau o mică 
minoritate; dar starea de insatisfacţie avea un caracter mai ge¬ 
neral. La 1859, Bucureştiul număra 120 000 de locuitori, iar 
laşul 65 000, aşadar, peste jumătate din populaţia oraşului care 
avea să devină capitala unică a ţării. în 1912, Bucureştiul atin¬ 
sese 340 000 de locuitori, în timp ce laşul abia depăşea 75 000, 
un raport aproape de 5 la 1; mai mult decât atât, în timp ce în 
intervalul de 13 ani dintre recensăminte (1899 şi 1912), capi¬ 
tala României sporise cu 65 000 de locuitori, capitala Moldo¬ 
vei, dimpotrivă, pierduse 2 500 de suflete. 15 laşul nu mai avea 
nici primatul cultural de odinioară. Societatea „Junimea 11 , tipic 


14 N. Basilesco, Le role de la Roumanie dans la guerre europeenne 
et Ies revendications de la Roumanie, extras din Journal de Geneve, 
1 şi 7 iunie 1915, Geneva, 1915: „La question des detroits. Le point de 
vue roumain", p.16. 

15 L. Colesco, „La population de la Roumanie d’apres le recense- 
ment general du 19 decembre 1912“, în Buletinul statistic al României, 
voi. XII, 1915, nr. 36-37, p. 437. 

ieşeană la origine, se deplasase la Bucureşti în 1885. Univer¬ 
sitatea din Iaşi, înfiinţată înaintea celei din Bucureşti (1860 şi 
1864), pierdea necontenit teren în favoarea rivalei sale. Unii 
dintre profesorii săi înţelegeau să rămână moldoveni până la 
sfârşitul carierei; erau însă destui care nu ratau ocazia de a se 
transfera la Bucureşti atunci când apărea un loc disponibil. 

înainte de a fi preocupaţi de Transilvania, numeroşi mem¬ 
bri ai elitei moldoveneşti erau preocupaţi de Moldova, inclu¬ 
siv de Moldova cealaltă, de Basarabia, anexată de ruşi la 1812 
(recuperată parţial - judeţele din sud - la 1856, şi pierdută din 
nou la 1878). Faţă de Rusia, moldovenii manifestau o sensi¬ 
bilitate mai acută decât muntenii. Pericolul rusesc privea 
România în ansamblu, dar Moldova în şi mai mare măsură, 
laşul se afla la doi paşi de frontieră. Dacă Rusia ar fi conti¬ 
nuat anexiunile, Moldova era cea vizată în primă instanţă 
(ajungându-se astfel la „reunificarea“ ei în interiorul imperiu¬ 
lui). „Nu cu Rusia" era punctul de vedere al multor moldoveni. 
Aliată la 1877-1878, Rusia se comportase aproape ca o forţă 
de ocupaţie şi sfârşise prin a anexa un teritoriu aparţinând 
României. Cine putea garanta că situaţia nu s-ar repeta? Rămâ¬ 
nea, pentru cei care se temeau de o invazie rusă, soluţia neu¬ 
tralităţii, iar pentru cei care se temeau mai puţin şi sperau să 
vadă Basarabia eliberată şi Rusia împinsă spre Răsărit, soluţia 
alianţei cu Puterile Centrale. întregirea Moldovei cu Basarabia 
ar fi sporit de altfel importanţa ei în plan naţional, oferind, 
măcar parţial, o rezolvare frustrărilor moldoveneşti. 

Mărturiile sunt numeroase cu privire la o atitudine dinstinc- 
tă. Lupu Kostaki zicea răspicat: „...deşi uniţi de 57 de ani, nu 
suntem cu totul contopiţi într-un singur bloc. Muntenilor puţin 
la păsa de viitorul Moldovei de a fi rusificată, şi mai puţin încă 
se interesau de Basarabia şi Bucovina". 16 într-o schiţă biogra¬ 
fică privitoare la istoricul Radu Rosetti, ginerele său, Victor 
Beldiman, aşadar o persoană care-1 cunoştea bine, afirmă despre 


16 Lupu Kostaki, op. cit., pp. 132-133. 

el că era un moldovean convins, nutrind dispreţ faţă de „valah 11 
(cu precizarea că nu mergea totuşi atât de departe ca acei 
moldoveni care puneau încă sub semnul întrebării unirea de 
la 1859!). 17 

în perioada neutralităţii, PP. Carp se pune în fruntea unui ziar 
pe care-1 intitulează Moldova (apare de la 1 martie 1915 până 
la 14 august 1916). Titlul este semnificativ, deşi Carp nu era doar 
o figură moldovenească, ci un lider naţional. Credea însă în nece¬ 
sitatea unui tratament mai echitabil al provinciei sale de obârşie, 
şi probabil că aşa se explică în bună măsură proiectul său de 
descentralizare administrativă, după modelul german, pe care a 
sperat că tocmai înfrângerea României îi va da posibilitatea să-l 
pună în aplicare; era opusul modelului francez de centralizare 
excesivă adoptat de România. „Moldova 11 însemna de aseme¬ 
nea revenirea fostului principat la frontiera de pe Nistru. în arti- 
colul-program, intitulat Idealul naţional, Carp argumenta în felul 
următor: „înainte de toate, România este un stat dunărean; de 
gurile Dunării atârnă viitorul ei economic, şi e o chestie de exis¬ 
tenţă pentru dânsa de a împiedica stăpânirea lor de alţii decât 
de noi. Dacă luăm Transilvania şi pierdem gurile Dunării, sun¬ 
tem pierduţi şi Transilvania cu noi. Dacă, din contră, ne întin¬ 
dem până la Nistru, chestia Transilvaniei va rămâne o problemă, 
pe care o vor dezlega ge-neraţiunile viitoare, cu uşurinţă şi fără 
conflict cu Imperiul Austro-Ungar. 11 Prioritatea este spre Est şi 
nu spre Vest, spre gurile Dunării şi spre Nistru, nu spre Carpaţi 
şi spre Tisa. Un program naţional, desigur, dar cu o incontesta¬ 
bilă coloratură moldovenească. 18 

Trecând de la moldoveni la transilvăneni, ne aşteaptă o sur¬ 
priză, în măsura în care unirea Transilvaniei a intrat în istori¬ 
ografie şi în conştiinţa naţională ca singura soluţie firească, pe 


17 Victor A. Beldiman, „Istoricul Radu Rosetti 11 , în Libertatea, 20 
aprilie 1937, pp. 141-146. 

18 P.P. Carp, „Idealul naţional", în Moldova, 1 martie 1915, reprodus 
în: P.P. Carp, România şi războiul european, Bucureşti, 1915, pp. 3-10. 

care nici un român şi, cu atât mai mult, nici un român arde¬ 
lean n-ar fi avut motive să o pună sub semnul întrebării. Există 
şi ideea cu totul greşită că mişcarea naţională a românilor din 
Transilvania însemna neapărat şi o mişcare vizând unirea Tran¬ 
silvaniei cu România. Depinde de altfel la ce epocă ne refe¬ 
rim. Mişcarea naţională a început în Ardeal cu mult înainte de 
crearea României. Multă vreme nici n-avea să revendice ata¬ 
şarea la o Românie care încă nu exista (sau la Principate, 
oricum separate, care nu se aflau deloc într-o stare înfloritoare, 
nici în plan politic, nici social, nici cultural). Situaţia a cunos¬ 
cut o modificare importantă prin crearea României în 1859 şi 
consolidarea ei treptată după 1866 şi, în paralel, din pricina 
compromisului dualist austro-ungar din 1867, în urma căruia 
Transilvania revenise Ungariei, pierzându-şi orice urmă de 
autonomie, contopită în ceea ce, în defavoarea minorităţilor, 
căuta să fie un stat naţional ungar. România devine acum un 
reper semnificativ pentru românii transilvăneni. De aici până 
la ruperea de monarhia habsburgică mai era însă cale lungă. 
Românii supuşi Ungariei luptau pentru drepturi egale cu ungu¬ 
rii, sub toate aspectele: participare la conducerea ţării, învăţă¬ 
mânt românesc de toate gradele şi aşa mai departe; cei din 
Transilvania propriu-zisă revendicau şi revenirea la statutul de 
autonomie a Transilvaniei, la care au renunţat după 1900 în 
ideea considerării tuturor românilor, atât din Transilvania, cât 
şi din Banat, Crişana şi Maramureş, drept comunitate alcă¬ 
tuitoare a statului. Unirea cu România n-a fost exprimată 
public niciodată până la 1914. Desigur, cine ar fi făcut-o ar fi 
avut de suferit rigorile legii, dar şi aşa destui români au trecut 
prin închisori pentru diverse delicte politice sau de presă, 
suferind condamnări de altfel nu prea grave şi fiind supuşi în 
detenţie unui tratament relativ „convenabil". N-a făcut-o nimeni, 
fiindcă problema nu se punea. Exista, desigur, în imaginarul 
românesc, o Românie „de la Nistru pân’ la Tisa", şi, mai ales, 
gândul unirii, cândva, a Transilvaniei, dar România aceasta 
era un proiect ideal, îndepărtat, poate utopic; nu a existat o 
mişcare iredentistă efectivă. Chiar şi Regatul român se aliase 

cu Austro-Ungaria în 1883; continua să le poarte de grijă româ¬ 
nilor de peste munţi, dar cu anume discreţie şi fără să depăşească 
o anumită limită. Proiectul unificator rămânea deocamdată în 
coordonatele predominant culturale. Slavici exprimă, într-o 
manieră „excesivă 11 , dar cu atât mai evident, disocierea dintre 
cultural şi politic, în ce priveşte raporturile Transilvaniei cu 
România. A fost un mare luptător pentru unitatea culturală a 
tuturor românilor („Soarele pentru toţi românii la Bucureşti 
răsare 11 ) şi un luptător la fel de convins pentru neunitatea lor 
politică. în 1906, Aurel C. Popovici şi-a lansat proiectul fed¬ 
eralist al „Austriei Mari“. 19 încă departe de România Mare! 
După el, monarhia habsburgică ar fi trebuit să devină o con¬ 
federaţie formată din 15 state, unul dintre ele reunind terito¬ 
riul majoritar românesc. S-a putut afirma, mai târziu, fără o 
justificare credibilă, că în intenţia autorului acesta ar fi fost doar 
un pas spre desprinderea românilor de dubla monarhie. înseam¬ 
nă să vedem la A.C. Popovici un desăvârşit machiavellism, o 
strategie perversă propunând Austro-Ungariei o ieşire care 
aparent o restabilea, dar în realitate îi săpa temeliile. Lucrurile 
nu stau aşa: A.C. Popovici chiar credea în proiectul său. 
Speranţe se puneau în moştenitorul tronului, Franz Ferdinand, 
cel ucis la Sarajevo, care ar fi urmărit şi el o „egalizare 11 a situa¬ 
ţiei diferitelor naţiuni; A.C. Popovici, ca şi Alexandru Vaida-Vo¬ 
ievod, miza pe o schimbare odată cu noua domnie. 

în preajma izbucnirii Primului Război Mondial, începe să 
se simtă totuşi o oarecare incertitudine cu privire la viitorul 
monarhiei habsburgice: un motiv în plus pentru intransigenţa 
manifestată de Viena în vara anului 1914. Era şi o urmare a 
războaielor balcanice, în urma cărora Imperiul Otoman mul- 
tietnic îşi pierduse posesiunile europene în favoarea statelor 
naţionale din Balcani: un model valabil, eventual, şi pentru 


19 Aurel C. Popovici, Die Vereinigten Staaten von Gross-Osterreich, 
Leipzig, 1906; ediţie românească: Stat şi naţiune. Statele Unite ale Aus¬ 
triei Mari, Bucureşti, 1939; nouă ediţie: Albatros, Bucureşti, 1997. 

Europa Centrală. Un curios articol pe această temă apare, cu 
câteva luni înainte de război, în Noua revistă română, sub titlul 
„Viitorul conflict european. Dezmembrarea Austriei". Autorul 
întrevedea posibilitatea unei împărţiri a Austro-Ungariei între 
Germania şi Rusia, ceea ce, ţine să spună, n-ar fi de altfel o 
soluţie prea bună, însă, odată ce lucrurile s-ar petrece în acest 
fel, România, urmând Germania, şi-ar alipi Transilvania, o 
parte din Banat şi sudul Bucovinei. 20 Premoniţie parţială: lucru¬ 
rile s-au petrecut aşa, pe jumătate, în favoarea României, şi nu 
a Germaniei! 

Izbucnirea războiului în 1914 a marcat o răscruce. Se con¬ 
tura pentru prima dată, în funcţie de alegerea României, dar 
şi de opţiunea transilvănenilor, posibilitatea unirii cu România. 
Dintre liderii transilvăneni, Octavian Goga şi Vasile Lucaciu 
au trecut imediat în Regat, unde au susţinut vehement campa¬ 
nia pentru intrarea României în acţiune. îi vor urma şi alţi in¬ 
telectuali: Sever Bocu, Onisifor Ghibu, Vasile Stoica, Octavian 
Tăslăuanu... Nu foarte mulţi, totuşi. 21 Liderii Partidului Naţio¬ 
nal Român din Transilvania şi-au exprimat fidelitatea faţă de 
dubla monarhie. în octombrie 1914, la funeraliile regelui Carol 
a participat - mai puţin Iuliu Maniu - întreaga conducere a 


20 O.G.L., „Viitorul conflict european. Dezmembrarea Austriei", 
în Noua revistă română, 27 aprilie 1914, pp. 319-320. 

21 Un grup de transilvăneni, cei mai mulţi veniţi în România la 
începutul războiului (Zaharia Bârsan, Constantin Bucşan, Sever Bocu, 
I. Al-George, Onisifor Ghibu, Ion Moţa, Gheorghe Popp, Iosif Şchio¬ 
pul, Octavian Tăslăuanu) au editat la Bucureşti, între 20 martie 1915 
şi 3 iulie 1916, gazeta Tribuna (a treia „Tribună", după cele de la Sibiu 
şi de la Arad). Sub titlul „Pentru ce mergem contra Austro-Ungariei?" 
(27 martie 1915) se înşirau numeroase motive, unele evidente, altele 
contestabile, în sprijinul acestei opţiuni: imposibilitatea de a merge cu 
ungurii; disoluţia Austro-Ungariei, mai apropiată decât a Rusiei; valoa¬ 
rea economică superioară a Ardealului; maghiarizarea în Ardeal ar fi 
fost mai intensă decât rusificarea în Basarabia (fals!); primejdia germană, 
mai mare decât cea rusească (oare?): axa Berlin-Bagdad „ar trece peste 
trupul ţării noastre". 

românilor transilvăneni: Alexandru Vaida-Voievod, Teodor 
Mihali, Ştefan Cicio-Pop, Aurel Vlad, Valeriu Branişte, Vasile 
Goldiş. Goga şi Lucaciu au încercat să-i „lămurească 11 . „Mi-aduc 
aminte - povesteşte Goga -, discuţia a fost lungă şi foarte vie. 
Colegii mei plini de îngrijorare se înfaşurau în multă prudenţă 
şi vedeau în rostul expatrierii noastre mai mult o atitudine de 
romantism neîngăduit, decât un act logic impus de-o anume 
concepţie politică. Fireşte, n-a fost un moment vorba ca şi 
dânşii să rămână la Bucureşti, urmând exemplul unui Masaryk 
sau Beneş, cu gândul de-a agita dincolo de hotare ideea 
războiului liberator. Părintele Lucaci a lansat în treacăt plan¬ 
ul mutării întregului comitet naţional în România, dar a fost 
primit cu-o tăcere atât de îngheţată din partea tuturor, încât 
bătrânul vizionar, parcă-1 văd, a încruntat sprâncenele, a strâns 
din buze o clipă, şi cu-o admirabilă bonomie privind împre¬ 
jur m-a îmbrăţişat: - Nu-i nimic, plecaţi voi, noi rămânem aici, 
un popă prost şi-un poet nebun. 11 La propunerea lui Goga de 
a-i transmite cu toţii lui Brătianu dorinţa intrării în acţiune 
împotriva Austro-Ungariei pentru dezrobirea Ardealului, răs¬ 
punsul din partea ardelenilor a venit sec: „Noi nu putem spune 
asemenea lucruri. 1122 

în februarie 1917, vreo 200 de români transilvăneni, în frun¬ 
te cu mitropoliţii şi episcopii, precum şi cu câţiva deputaţi din 
Parlamentul de la Budapesta, au semnat o declaraţie de fideli¬ 
tate faţă de Coroana ungară. 23 Un deceniu mai târziu, patriarhul 
Miron Cristea (fost episcop de Caransebeş, şi el semnatar al 
menţionatei declaraţii) reproşa lui Iuliu Maniu atitudinea ex¬ 
trem de prudentă a conducătorilor naţionali: „Activitatea Parti¬ 
dului Naţional din Ardeal, în cursul războiului mondial, se 


22 Octavian Goga, ...aceeaşi luptă: Budapesta-Bucureşti, Bucureşti, 
1930, „O apărare naţională", pp. 122-123. 

23 Textul şi semnăturile reproduse de Ion Rusu Abrudeanu, în Păca¬ 
tele Ardealului faţă de sufletul vechiului Regat, Bucureşti, [1930], 
pp. 277-280. 

deosebeşte ca ceriul de pământ de ţinuta demnă şi energică a 
cehilor/ 1 Maniu, preciza Miron Cristea, „era ofiţer austriac, 
lupta contra aliaţilor României 11 , „Vaida era bolnav intr-un sana¬ 
toriu din Elveţia 11 , Goldiş „scria articole ungureşti de sociolo¬ 
gie teoretică [...] ca să-l ia sub scutul lor în timpul războiului 11 , 
iar Vlad ar fi spus „că numai gunoiul a dezertat în România 
[...] ca să scape de frontul unguresc 11 . 24 Cuvinte grele, şi poate 
prea rele în raport cu sentimentele reale ale celor în cauză, dar 
cel puţin pasivitatea lor rămâne un fapt. 

Dacă de eroism nu poate fi vorba, nu decurge neapărat de 
aici concluzia unei renunţări. Conducătorii românilor căutau 
să evite un conflict cu autorităţile ungare care, în timp de răz¬ 
boi, s-ar fi întors împotriva lor şi a întregii populaţii româ¬ 
neşti. însă nu e corect nici să răstumăm lucrurile în sensul unei 
„lupte 11 - care n-a existat - pentru unirea cu România. 

Odată ce liderii transilvăneni nu puteau sau nu credeau de 
cuviinţă să-şi exprime deschis opţiunile, soluţia este să ne adre¬ 
săm celor care aveau toată libertatea s-o facă, şi anume expo¬ 
nenţilor elitei transilvănene stabiliţi în România. Aceştia nu 
numai că ar fi putut să-şi susţină în voie ideile unioniste, dar 
erau chiar stimulaţi în acest sens de largul curent al opiniei 
publice. Mulţi dintre ei însă n-au facut-o, şi îndeosebi numele 
cele mai prestigioase. 

Dintre profesorii universitari de origine ardelenească, Ioan 
Bianu s-a pronunţat categoric împotriva intrării României în 
război pentru Transilvania, iar Victor Babeş şi Ioan Bogdan au 
preferat să nu se exprime (ceea ce nu dovedea, în nici un caz, 
din partea unor ardeleni, prea multă dorinţă de unire). Toţi trei 
au rămas la Bucureşti şi s-au acomodat perioadei de ocupaţie 
(fiind acuzaţi în consecinţă de „colaboraţionism 11 ). La Univer¬ 
sitatea din Iaşi, profesorul de germană Traian Bratu înclina şi 
el spre Puterile Centrale. Să li-1 asociem şi pe bucovineanul 


24 Elie Miron Cristea, Note ascunse. Dacia, Cluj, 1999, pp. 111 şi 
125-126. 

Dimitrie Onciul, ezitant la început, apoi cu accente „germa- 
nofile“ tot mai pronunţate, mai ales sub ocupaţia germană. în 
partea opusă, favorabilă Antantei şi eliberării Transilvaniei, se 
situează Ovid Densuşianu, profesor de filologie romanică la 
Universitatea din Bucureşti, Simeon Mândrescu, profesor de 
germană (!) la aceeaşi universitate, şi Ioan Ursu, profesor de 
istorie a românilor la Universitatea din Iaşi. 

în ce-i priveşte pe scriitorii ardeleni trecuţi în România 
(exceptându-1 pe Goga, abia despărţit de Ardeal, dar venit toc¬ 
mai ca mesager al acestuia), ierarhia este cât se poate de clară: 
doi scriitori, Ioan Slavici şi George Coşbuc, se aflau cu mult 
deasupra celorlalţi, cu locul lor deja recunoscut în istoria lite¬ 
raturii române. Slavici era dintotdeauna un îndârjit „pro-Habs- 
burg“. Coşbuc, extrem de discret, se lasă mai greu interogat; 
o analiză atentă, pe care o propunem ceva mai încolo în această 
lucrare, arată că şi el înclina în această direcţie; oricum, nu a 
fost un militant pentru unirea Transilvaniei! 

Coborând puţin pe scara notorietăţii, este interesantă măr¬ 
turia lui Alexandru Lapedatu, şi el ardelean stabilit în Româ¬ 
nia, istoric în curs de afirmare, care avea să devină după război 
profesor la Universitatea din Cluj (şi ministru în mai multe 
guverne liberale). în anii la care ne referim, era secretar al 
Comisiei Monumentelor Istorice, precum şi al Comisiei Istorice 
a României (şi, din 1910, membru corespondent al Academiei 
Române). în amintirile sale, Lapedatu mărturiseşte că n-a par¬ 
ticipat în nici un fel la agitaţia naţională din anii 1914—1916. 
încă un ardelean care stă şi aşteaptă! Cu privire la motivele 
acestei atitudini, explicaţiile lui sunt oarecum contradictorii. 
Afirmă mai întâi că avea încredere în Brătianu, „care nu putea 
conduce altă politică decât aceea a marilor interese naţionale 
ale unităţii româneşti", doar el fiind „în măsură să aleagă mo¬ 
mentul intrării noastre în război". Câteva rânduri mai departe, 
„completează" acest argument: „Aş fi nesincer dacă n-aş măr¬ 
turisi că atitudinea mea rezervată din timpul neutralităţii n-a 

fost influenţată şi de legăturile mele de prietenie cu colonelul 
Victor Verzea, atunci director general al Poştelor. 1125 

Aici intervine o altă poveste. Victor Verzea, ardelean din 
Săcele, ca şi Lapedatu, coleg la liceul din Braşov şi prieten cu 
A.C. Popovici, a trecut în Regat, unde a urmat Şcoala Militară, 
devenind un foarte apreciat ofiţer. A ajuns colonel şi director 
la Pirotehnia armatei, după care a demisionat din armată, pen¬ 
tru a se ocupa cu exploatarea propriilor vii, pe care le primise 
de zestre. Cu legături atât la conservatori, cât şi la liberali, a 
fost numit de Brătianu, în timpul neutralităţii, director gene¬ 
ral al Poştelor. Totul părea să-i reuşească. Mergea însă spre 
dezastru. Adept al teoriilor lui A.C. Popovici şi convins de vic¬ 
toria Puterilor Centrale, a rămas, sub pretext de boală, în Bucu- 
reştiul ocupat, îndeplinind şi funcţia de primar al Capitalei între 
11 decembrie 1916 şi 1 noiembrie 1917. Pentru un militar şi 
un înalt funcţionar public, a fost un act de trădare. Condamnat 
la moarte, cu pedeapsa comutată după război în închisoare pe 
viaţă, a fost eliberat câţiva ani mai târziu, în 1925. Izolat, evi¬ 
tat de toţi, şi-a pus singur capăt zilelor. 

Trădătorul acesta, un om de altfel cu calităţi ieşite din 
comun, a fost un patriot român. A văzut însă lucrurile altfel, 
iar cazul său, împins la extrem (asemănător într-un fel cazului 
Slavici), ilustrează complexitatea situaţiei românilor transilvă¬ 
neni, ignorată în genere de o istoriografie mult simplificatoare. 

Alexandru Lapedatu, pentru a reveni la el, s-a aflat aşadar 
sub influenţa lui Verzea, şi chiar mai direct, a lui A.C. Popovici 
(„acest mare luptător al cauzei noastre naţionale, pentru 
care aveam de mulţi ani atâta iubire şi preţuire 11 ). 26 Un adept 
entuziast al lui A.C. Popovici, căruia a încercat să-i populari¬ 
zeze proiectul federalist, a fost istoricul literar Ion Scurtu, şi el 
prieten cu Lapedatu, şi el neparticipant „la agitaţiile zgomotoase 


25 Alexandru Lapedatu, Amintiri, Editura Albastră, Cluj, 1998, 
pp. 84—85. 

26 Ibidem, p. 81. 



76 


Germanofilii “ 


pentru război 11 . 27 Odată cu intrarea României în război, ambii 
au evoluat spre o atitudine naţională activă. Scurtu s-a angajat 
voluntar în armată, în timp ce Lapedatu, la Iaşi, a devenit un 
colaborator asiduu al Neamului românesc al lui N. Iorga, iar 
în vara anului 1917 a fost însărcinat de guvern cu evacuarea 
în Rusia a manuscriselor Academiei Române şi diverselor 
colecţii artistice. Dinspre Popovici şi Verzea ajunsese alături 
de Iorga şi Brătianu: un parcurs semnificativ pentru dilema 
românilor transilvăneni. 

Ezitant, dar cu o înclinare mai curând germanofilă, este şi 
scriitorul şi jurnalistul Alexandru I. Hodoş, dintr-o renumită 
familie transilvăneană, mai cunoscut sub pseudonimul literar 
Ion Gorun. 

în momentul intrării României în război, autorităţile au dis¬ 
pus arestarea lui Ioan Bălan, parohul bisericii greco-catolice 
din Bucureşti. I se reproşau legăturile cu legaţia austro-ungară 
şi mai ales că ţinuse predici „în sensul că românii care aveau 
obligaţia serviciului militar în Ungaria, ar fi trebuit să se întoar¬ 
că, deoarece aceasta era obligaţia lor“. Inclus în grupul „osta- 
ticilor“ (printre puţinii români), preotul unit avea să fie dus în 
captivitate în Moldova, fiind eliberat odată cu toţi ceilalţi. S-a 
reîntors în Capitală, de la Iaşi, abia după încheierea războiu¬ 
lui, manifestând acum - după constatarea arhiepiscopului 
Netzhammer - „o orientare complet româno-naţionalistă“. 28 
Nici o contradicţie: fusese întotdeauna un patriot român. Nu 


27 Alexandru Lapedatu, Dr. Ion Scurtu 1877-1922. Cuvinte de amin¬ 
tire, Cluj, 1922, p. 17. 

28 Informaţii cu privire la arestarea şi detenţia lui Ioan Bălan, la 
Raymund Netzhammer, Episcop în România, Editura Academiei 
Române, Bucureşti, 2005, voi. I, pp. 629-630, 649, 823. Numele lui 
Bălan apare în lista persoanelor depuse la fortul Domneşti în august 1916 
şi a celor trimise din Bucureşti şi internate în arestul preventiv din Huşi 
(A.N.R.-A.N.I.C., Direcţia Poliţiei şi Siguranţei Generale, 1139/1916, 
ff. 2-3 şi 25-29). 

el se schimbase, ci cursul istoriei. Mai târziu avea să ajungă 
episcop de Lugoj şi să moară în detenţie, sub comunism. 

Merită relatat şi cazul lui Liviu Raţiu, fără ecou în epocă, 
dar păstrat între copertele unui dosar întocmit de Direcţia 
Poliţiei şi Siguranţei Generale. Acest român din Arad, stabilit 
în România în 1876, fusese şef de depou la gara Câmpina, iar 
acum, pensionat, se reangajase ca funcţionar la rafinăria „Stea¬ 
ua Română 11 din aceeaşi localitate. Era căsătorit cu o soră a 
compozitorului Ciprian Porumbescu, fiica preotului şi scriito¬ 
rului Iraclie Porumbescu, una dintre figurile naţionale ale româ¬ 
nilor bucovineni. Din ambele părţi, o ascendenţă patriotică! în 
august 1916, este arestat, împreună cu soţia, fiul şi fiica, fiind 
depuşi la penitenciarul Doftana. Fusese urmărit în lunile prece¬ 
dente, cu concluzia că ar fi fost folosit de administratorul cu 
nume german al societăţii care-1 angajase (poate doar de formă, 
în interpretarea poliţiei), „pentru a-i face informaţiuni, a preda 
şi primi scrisori de la diferiţi curieri ce trec pe linia Bucu- 
reşti-Predeal“. Din însărcinarea aceluiaşi, Raţiu ar fi vândut 
într-un chioşc din oraş, şi chiar ar fi împărţit gratis la lucrători, 
„toate gazetele nemţofile 11 . E cel puţin versiunea poliţiei, de 
presupus măcar parţial adevărată. în ce-1 priveşte, acuzatul pro¬ 
testează printr-un memoriu adresat Ministerului de Interne că 
a fost închis „fără să ştie de ce“. La rândul ei, soţia sa îi scrie 
celui mai bine plasat bucovinean din România, lui Dimitrie 
Onciul, cu rugămintea de a-i ajuta. Onciul se adresează prompt 
ministrului de Interne, depunând mărturie în favoarea soţilor 
Raţiu, cu argumentul atitudinii „naţionaliste 11 a ambelor fami¬ 
lii. Nu ştim ce s-a întâmplat mai departe: ultimul document 
al dosarului este scrisoarea lui Onciul din 31 august 1916, cu 
menţiunea „urgent 11 a ministrului, datată 1 septembrie. 29 

Când izbucneşte războiul european, renumitul lingvist Sextil 
Puşcariu, român din părţile Braşovului, profesor pe atunci la 


29 A. N.R.-A.N.I.C., Direcţia Poliţiei şi Siguranţei Generale, inv. 724, 
83/1916. 

Universitatea din Cernăuţi şi membru al Academiei Române, 
îşi petrecea vacanţa în România, aflându-se cu familia la Techir- 
ghiol. Nu ştie cum să se întoarcă mai repede la Braşov, pen¬ 
tru a se prezenta la încorporare. Avea să fie trimis pe frontul 
italian (nu chiar în prima linie), unde a rămas până la începutul 
anului 1918. Patriotismul său românesc e deasupra oricărui 
dubiu, dar nu-i lipseşte nici patriotismul austro-ungar, într-un 
sens mai înalt decât simpla fidelitate formală. Câteva rânduri 
pline de mândrie trimise lui Ioan Bianu în august 1915: „Un 
semn de viaţă de pe câmpul de război sud-vestic, unde trupele 
noastre se poartă ca nişte lei, înfrângând orice atac al duşma- 
nului“. în 1918, se arată tentat să accepte catedra de limba 
română de la Universitatea din Viena. Era încă ţara lui! Câteva 
luni mai târziu, fericit de crearea României Mari, se lansa în 
organizarea universităţii româneşti din Cluj, devenind primul 
ei rector. 30 

Pentru intelectualii transilvăneni (ca şi pentru cei bucovi¬ 
neni), alegerea era destul de complicată. Mai complicată, 
oricum, faţă de cum au apărut până acum lucrurile în evocările 
istoriografice. A contat şi faptul că erau în genere de formaţie 
cuturală germană, spre deosebire de majoritatea intelectualilor 
din Regat, instruiţi în spiritul culturii franceze. Sunt şi ardeleni 
care privesc cu „ochi“ francezi (cazul lui Ovid Densuşianu), 
dar frecvenţa lor e mai mică. Motivul principal se află însă în 
modul cum se raportau la propria lor identitate. Erau mai întâi 
de toate români ardeleni (sau bucovineni). Aparţineau, apoi, 
într-un sens mai larg, ansamblului comunităţii naţionale româ¬ 
neşti, ceea ce îi orienta spre România. Aparţineau însă, de se¬ 
cole, şi monarhiei habsburgice şi, mai cu seamă, unui anumit 
cadru de civilizaţie, care îi ţinea ancoraţi în Europa Centrală. 
Români, desigur, dar români, s-ar spune, din altă Europă decât 


30 Sextil Puşcariu, Memorii, Minerva, Bucureşti, 1978; scrisoarea 
adresată lui Ioan Bianu, din 7 august 1915, în Scrisori către Ioan Bianu, 
voi. IV, Minerva, Bucureşti, 1976, pp. 567-568. 

românii din Regat. Dacă ar fi beneficiat de drepturi depline în 
Austro-Ungaria - care în acest caz n-ar mai fi fost Austro-Un- 
garia! nu este sigur că ar mai fi optat pentru România. Poate 
da, poate nu. Poate ar fi optat România pentru asocierea la 
această virtuală confederaţie a Europei Centrale. De aceea, la 
1914, intelectualii şi oamenii politici ardeleni sunt împărţiţi. 
Unii se pronunţă deschis pentru România, alţii rămân încă fideli 
monarhiei habsburgice. Cei mai mulţi sunt însă împărţiţi chiar 
în ei înşişi, în alegerea lor individuală. Intrarea României în 
război a împins lucrurile în direcţia ştiută, iar la urmă, defini¬ 
tiv, dezmembrarea Austro-Ungariei: între perspectiva de a ră¬ 
mâne ataşaţi Ungariei şi a se uni cu România, hotărârea nu 
putea fi decât una, şi practic unanimă. Asta nu înseamnă că 
identitatea lor ardelenească a dispărut de la o zi la alta pentru 
a se contopi pur şi simplu în marea identitate românească. Elita 
transilvăneană înclina mai curând spre un regim de autonomie 
(cum a şi fost timp de doi ani, până în 1920, administraţia 
Consiliului dirigent), dar o asemenea organizare contravenea 
principiilor pe care se clădise statul român: concepţia, puter¬ 
nic înrădăcinată până astăzi, a statului naţional unitar. 

Numai într-o asemenea cheie, de balans între România şi 
Europa Centrală, se pot înţelege, de pildă, „oscilaţiile 11 lui 
Alexandru Vaida-Voievod, alături de Iuliu Maniu, principalul 
lider al românilor transilvăneni în primele decenii ale secolu¬ 
lui. 31 Numele i-a rămas legat de un mare act istoric: el e cel 
care a prezentat, în Parlamentul din Budapesta, la 18 octombrie 
1918, declaraţia de autodeterminare şi de despărţire a româ¬ 
nilor transilvăneni de Ungaria, moment premergător al deciziei 
de unire de la 1 decembrie 1918. Mai înainte însă, Vaida-Vo¬ 
ievod împărtăşise idei apropiate de ale lui A.C. Popovici şi se 
aflase în cercul reformator din jurul arhiducelui Franz Ferdinand; 
în 1917, l-a susţinut pe Constatin Stere în proiectul lui de a 


31 Cu privire la activitatea sa politică: Alexandru Vaida-Voievod, 
Memorii, 4 voi., Dacia, Cluj, 1994-1998. 

lega mai strâns România de Puterile Centrale. După unirea cu 
România, s-a socotit suficient de bine „integrat" pentru a fi 
prim-ministru al ţării (decembrie 1919-martie 1920). în 1922 
îl vedem însă prefaţând o broşură apărută la Viena, sub titlul 
Ardealul, ardelenilor, în care autorul, Iancu Azapu, preconiza, 
fără menajamente, despărţirea de Regat şi independenţa Ardea¬ 
lului. în cuvântul său introductiv, Vaida-Voievod se mărgineşte 
să afirme că în Ungaria drepturile cetăţeneşti şi politice erau 
mai bine respectate decât în România; „ce vom face în viitor - 
încheie el - nu ştiu, căci numai viitorul ne va indica drumul 
pe care va trebui să-l urmăm". 32 

încă şi mai pe şleau s-a exprimat Vaida-Voievod într-o con¬ 
vorbire (din 26 decembrie 1921) cu arhiepiscopul catolic 
Netzhammer: „Unirea noastră cu România veche nu putea să 
urmărească în nici un caz scopul ca noi dincolo, cu cultura 
noastră vest-europeană, să devenim precum cei de aici: un mor¬ 
man de mizerie bucureşteană! Aici te afli în mizerie, nu eşti 
nici măcar în Balcani, ci în Asia! [...] Noi, politicienii din 
Ardeal, ne-am urmat şcolile într-o ţară cu 52 milioane de oameni 
şi nu într-un stat balcanic cu 7 milioane de locuitori. înţelegem 
vechiul regat, dar politicienii şi oamenii de stat de aici nu înţe¬ 
leg situaţia de dincolo, de la noi! Oamenii noştri buni de la ţară 
cu proprietăţi mici şi mari, administraţia noastră bună, sistemul 
nostru şcolar etc.“ 33 

Vaida se înfierbânta repede şi în disputele cu ungurii, şi cu 
românii! Dincolo de izbucnirea temperamentală şi de nemulţu¬ 
mirile de moment, legate de împiedicarea Partidului Naţional 
Român de a accede la guvernare, subzistă şi o chestiune de 
fond. Nu numai el, dar oricare dintre confraţii lui ardeleni, care 
aleseseră de bunăvoie calea spre România, nu se puteau rupe 
cu totul de nostalgia apartenenţei la spaţiul de civilizaţie al 
Europei Centrale. 


32 Iancu Azapu, Ardealul, ardelenilor, Viena, 1922; „Prefaţă" de 
Alexandru Vaida-Voievod, pp. 3—4. 

33 Raymund Netzhammer, op. cit., voi. II, p. 1062. 

Se pot face distincţii, de ordin teritorial sau religios, şi prin¬ 
tre românii transilvăneni? Da, până la un punct, cu condiţia de 
a nu generaliza unele nuanţe deosebitoare, care nu par să fi 
afectat sensibil atitudinile adoptate în Primul Război Mondial. 
Prin tradiţie, cel puţin. Transilvania propriu-zisă era mai „dezli- 
pită“ de Ungaria decât Banatul, Crişana şi Maramureşul; în fos¬ 
tul principat, mişcarea naţională românească a avut în genere 
accente mai radicale. Greco-catolicii, pe de altă parte, aveau, 
în mod explicabil, o orientare mai occidentală decât ortodocşii 
(dar ei erau mai numeroşi tocmai în Transilvania propriu-zisă, 
unde depăşeau ponderea ortodocşilor, aşa încât diversele ten¬ 
dinţe se amestecau). In analiza unor cazuri individuale la care 
ne referim, pot fi invocate repere regionale sau confesionale, 
combinate însă cu multe alte motive. Slavici, de pildă, este un 
român dinspre Ungaria, dintr-o zonă multietnică şi multicul- 
turală; cosmopolitismul lui (sau lipsa naţionalismului românesc) 
îşi găseşte aici o explicaţie. Printre apărătorii unei Transilvanii 
cu fizionomie proprie, în raport cu România, se numără destui 
greco-catolici, de la Bianu la Vaida-Voievod sau Maniu. 

Interesant este de constatat că greco-catolicii erau priviţi în 
vechiul Regat cu multă neîncredere. Cu greu şi-au putut înălţa 
o biserică, una singură, în toată România, şi târziu, abia în 
1909: biserica cu hramul Sfântul Vasile din Bucureşti. între 
greco-catolici şi romano-catolici, autorităţile îi preferau pe cei 
din urmă, o biserică oricum „străină 11 în România, care mai 
greu putea să atragă populaţia românească. „Uniţii 11 însă, care 
îşi însuşiseră dogma catolică dar păstrau ritul ortodox, repre¬ 
zentau, cum se întâmplase şi în Ardeal, o poartă de trecere din¬ 
spre ortodoxie spre catolicism. într-o Românie care „cedase 11 
în faţa civilizaţiei occidentale (adoptând până şi grafia latină: 
singurul popor ortodox care scrie cu caractere latine), biseri¬ 
ca ortodoxă era văzută ca reprezentând ultima linie de apărare, 
care cu nici un preţ nu putea fi cedată, a specificului naţional 
românesc. Arhiepiscopul Netzhammer a purtat convorbiri foar¬ 
te instructive pe această temă cu diverşi oameni de stat români. 
Nici D. A. Sturdza, nici Ionel Brătianu nu voiau să audă de uniţi 

şi mai ales de ridicarea unei biserici a acestora. Din dialogul 
cu Brătianu: 

„— Am auzit - spune primul-ministru - că intenţionaţi să 
construiţi pentru românii greco-catolici sau pentru uniţi, cum 
se mai spune, o biserică deosebită. Biserici latine puteţi con¬ 
strui din partea mea câte doriţi, dar trebuie să vă spun în mod 
hotărât că nu ne-ar conveni deloc construirea unei biserici 
româno-unite! 

— Dar uniţii solicită de decenii o biserică proprie! 

— Vă spun că noi considerăm că o asemenea biserică nu 
este nici necesară, nici potrivită! 

— Şi acum ce să fac? 

— Vă spun să nu construiţi biserica!“ 34 

Până la urmă, biserica a fost construită, dar atitudinea faţă 
de greco-catolici rămâne grăitoare şi ea prefaţează, desigur în 
mai blândul registru „liberal 11 , ceea ce a întreprins regimul 
comunist în propriul său registru, când a desfiinţat pur şi sim¬ 
plu cultul greco-catolic în 1948. Se înţelege mai bine şi ceea 
ce am relatat deja cu privire la tratamentul aplicat parohului 
Ioan Bălan: poate şi atitudinea lui faţă de România, dar şi ati¬ 
tudinea României faţă de el. 

Cât despre Biserica romano-catolică, atitudinea ei în vre¬ 
mea războiului şi mai ales a ocupaţiei, a fost progermană, şi 
nici nu avea cum să fie altfel. Singurele comunităţi catolice 
autohtone, ele însele de alte origini, dar în bună măsură româ¬ 
nizate, erau ceangăii din Moldova, bulgarii din câteva sate de 
lângă Bucureşti şi şvabii colonizaţi în Dobrogea (toţi aceştia 
aveau cetăţenia română). In oraşe însă, exceptând cazuri izo¬ 
late de convertiri individuale, catolicii erau „străini 11 şi perce¬ 
puţi ca atare: puţini italieni şi francezi, şi mai ales austrieci, 
germani şi maghiari. Nici un arhiepiscop nu fusese cetăţean 
român. Arhiepiscopul Netzhammer, care a păstorit din 1905 
până în 1924, era originar din Baden (sudul Germaniei), dar. 


34 Ibidem, voi. I, p. 231 (însemnarea din 15 iulie 1909). 

stabilindu-se la abaţia benedictină Einsiedeln din Elveţia, căpă¬ 
tase cetăţenia elveţiană. în timpul ocupaţiei a avut o relaţie 
strânsă cu diverse oficialităţi germane şi s-a împrietenit cu 
mareşalul Mackensen (în jurnalul său sunt relatări detaliate cu 
privire la convorbirile cu acesta şi la excursiile făcute împre¬ 
ună în împrejurimile Capitalei). în noiembrie 1918, o notă a 
Direcţiei Generale a Poliţiei îl socotea „grav vinovat de uneltiri 
contra siguranţei de stat şi a intereselor naţionale din România 11 . 
Se menţiona protestul său adresat mareşalului faţă de „intemă- 
rile“ catolicilor, ca şi faţă de rechiziţionarea şcolilor catolice 
de către Ministerul de Război. I se puneau generos în seamă 
„înfiinţarea cursurilor serale de limba germană, aducerea pro¬ 
fesorilor germani spre a ţine cursuri, până şi trupele de operă 
şi operetă, toate în tendinţa de a dezagrega elementul româ- 
nesc“. Călătoriile lui în ţară erau socotite tot de propagandă 
germană, iar preocuparea sa specială pentru Dobrogea, consi¬ 
derată „spionaj militar 11 . 35 Dincolo de partea de exagerare, fapt 
este că arhiepiscopul a căutat să profite de înfrângerea Româ¬ 
niei pentru a consolida poziţia şi influenţa Bisericii catolice. 
Nu este o acuză: dacă au căutat să se folosească de aceleaşi 
evenimente Carp şi Marghiloman, de ce n-ar fi făcut-o şi el? 
Documentul cel mai interesant este memoriul pe care l-a adresat 
din Bucureşti, la 27 ianuarie 1918, contelui Czemin, ministrul 
de externe al Austro-Ungariei. Netzhammer solicita să se ţină 
seama în tratativele de pace cu România de consolidarea statu¬ 
tului Bisericii catolice şi instituţiilor sale de învăţământ; să se 
permită, cel puţin parţial, ceangăilor, bulgarilor şi germanilor 
catolici din Dobrogea să înveţe în propria lor limbă; iar statul 
român să-i recunoască pe românii uniţi din România ca fiind 
diferiţi de ortodocşi şi, aşadar, îndreptăţiţi să-şi aibă propriile 
lor biserici. Prelatul făcea însă şi propuneri pe termen mai lung, 
vizând pur şi simplu anularea ortodoxiei. Mai întâi printre su¬ 
puşii austro-ungari: „De vreme ce ortodoxismul este dăunător 


35 A.N.R.-A.N.I.C., Direcţia Generală a Poliţiei, 5/1918. 

pentru monarhia habsburgică, aceasta ar trebui să reflecteze 
asupra eliminării sale pe cât posibil în cadrul monarhiei. Teore¬ 
tic, unificarea Bisericii ortodoxe cu cea romană nu poate întâm¬ 
pina dificultăţi insurmontabile 11 . Acelaşi proces era recomandat 
însă şi pentru România, unde „Biserica naţională ortodoxă este 
în declin, astfel încât totul reclamă o reformare temeinică a 
acesteia 11 . „Monarhia austro-ungară este cu siguranţă îndrep¬ 
tăţită, ba chiar are menirea de a facilita iniţierea unirii cu Roma 
în rândul ortodocşilor din acele ţări care se află în sfera ei de 
influenţă specială, cum ar fi de exemplu România şi Bulgaria. 
Prin realizarea unirii în aceste ţări, s-ar ridica cel mai mare zid 
de delimitare faţă de influentele obiceiuri ruseşti." 36 

Iată pe cineva care chiar credea că Puterile Centrale au câş¬ 
tigat războiul! Arhiepiscopul se ataşase cu adevărat de ţara lui 
de adopţie. S-ar putea spune că iubea România; o iubea, fireşte, 
în felul lui. Publicase, în germană, o frumoasă lucrare, în două 
volume, despre România, şi o alta despre antichităţile creştine 
din Dobrogea. Din punctul lui de vedere, catolicismul ar fi fost 
un avantaj pentru ţară. Imediat după încheierea războiului, 
acuzat aşa cum am văzut, se conturase ideea îndepărtării lui 
din România. Apoi apele s-au mai liniştit şi arhiepiscopul şi-a 
putut continua misiunea până în 1924. 

Un rol curios în agitaţiile ecleziastice şi politice din vremea 
războiului l-a jucat Marius Theodorian-Carada (1868-1949), 
avocat şi om politic, nepot de soră a lui Eugeniu Carada, timp 
de decenii eminenţă cenuşie a Partidului Naţional Liberal. El 
însuşi a început prin a face politică liberală, dar în 1914 s-a ală¬ 
turat conservatorilor lui Marghiloman. A susţinut politica de 
neutralitate, dar cu o vădită înclinare spre Puterile Centrale; 
denunţă pericolul rusesc, atrage atenţia asupra simpatiei Fran¬ 
ţei şi Angliei faţă de unguri, iar cheia rezolvării problemei 


36 Arhiepiscopul Raymund Netzhammer către ministrul de externe 
al Austro-Ungariei, contele Ottokar Czemin, Bucureşti, 27 ianuarie 1918, 
document reprodus la R. Netzhammer, op. cit, voi. II, pp. 1493-1500. 

transilvănene o vede în sprijinul Germaniei (articole publicate 
în Steagul : „Dragostea de ruşi“, 12 ianuarie 1916; „Frica de un- 
guri“, 22 şi 23 ianuarie 1916). A afirmat şi mai târziu că soluţia 
cea mai bună ar fi fost un guvern Maiorescu (care ar fi putut 
obţine din partea Antantei numai în schimbul neutralităţii pro¬ 
misiunea cedării Transilvaniei), în locul guvernului Brătianu. 
Preocuparea majoră a lui Theodorian-Carada a fost însă poli¬ 
tica religioasă. Se remarcase drept cel mai mare specialist al 
ţării în drept ecleziastic. în 1908 trecuse la catolicism, în varian¬ 
ta „unită“, şi considera că aceasta e calea pentru ortodoxia 
românească. Sub ocupaţie, lovitură de teatru la Mitropolie: 
susţinut de mai mulţi episcopi şi arhierei ortodocşi, „unitul 11 
Theodorian-Carada este numit în ianuarie 1918 secretar al 
Mitropoliei. S-a iscat printre ortodocşi un imens scandal, mai 
ales că proaspătul numit înţelegea să se pună imediat pe trea¬ 
bă, prima măsură urmând a fi introducerea calendarului grego¬ 
rian (ceea ce semăna cu un pas spre catolicism!). A fost nevoit 
să demisioneze după doar câteva zile. Numirea lui, cu susţinere 
chiar din interiorul Bisericii ortodoxe (deşi nota de poliţie îl 
acuză iar pe Netzhammer!), pune problema atitudinii acesteia 
în „timpuri grele“, prea uşoara ei acomodare cu orice stăpânire 
lumească. 

Ceva mai târziu, cu puţin înainte de a fi ales deputat în 
Parlamentul lui Marghiloman din 1918, Theodorian-Carada îi 
înmâna primului-ministru un memoriu privitor la Biserica ro¬ 
mână din Dobrogea, provincie pierdută de România prin pacea 
separată. Şi de data aceasta, „unitul 11 găsise soluţia: pentru a-şi 
apăra identitatea faţă de bulgari, „românii din Dobrogea să se 
declare uniţi cu Roma 11 . Până la urmă, Dobrogea s-a reîntors 
la România, iar românii dobrogeni au rămas ortodocşi. 37 


37 Marius Theodorian-Carada, Efimeridele. însemnări şi amintiri, 
voi. II, Bucureşti, 1937, pp. 146-148. Cu privire la episodul numirii sale 
ca secretar al Mitropoliei, a se vedea şi raportul de poliţie din 27 noiem¬ 
brie 1918: A.N.R.-A.N.I.C., Direcţia generală a Poliţiei, 5/1918, ff. 4-5. 

în cazul Bisericii ortodoxe, nu de „germanofilie“ a putut fi 
vorba în 1917-1918, ci, mai simplu, de supunere. Iar punctul 
cel mai înalt al supunerii - sau cel mai jos - a fost atins în vara 
anului 1917, când mai mulţi ierarhi ai Bisericii, în frunte cu 
însuşi mitropolitul Conon, şi-au pus semnătura pe un mani¬ 
fest - solicitat, evident, de ocupantul german, şi pus în lucru 
de Virgil Arion, „gerantul 41 de la Ministerul Cultelor şi Instruc¬ 
ţiunii Publice - prin care se urmărea demoralizarea armatei 
române. Intitulat „Chemarea Mitropolitului primat 44 , manifes¬ 
tul a fost aruncat în tranşeele din Moldova. 38 Imediat după 
război, Conon a fost înlăturat din scaun fără multe formalităţi. 
Dar avea şi Netzhammer dreptate să scrie că el, arhiepiscopul 
catolic, „nu săvârşise nici o crimă împotriva statului, precum 
colegul său ortodox, care semnase împreună cu alţi prelaţi orto¬ 
docşi un document redactat nu de nemţi, ci de românii lui, 
document ce fusese aruncat din avioane în tranşeele soldaţilor 
români şi care le cerea acestora să depună armele şi să nu con¬ 
tinue vărsarea inutilă de sânge 44 . 39 

Discuţia despre Biserica catolică ne îndreaptă spre proble¬ 
matica „străinilor 44 din România. în contrast cu satul, carac¬ 
terizat printr-o accentuată „puritate 44 etnică şi omogenitate 
religioasă şi culturală, oraşul românesc a fost prin excelenţă 
cosmopolit. Dacă pe la 1800, nota aceasta era predominant 
sud-est europeană, prin prezenţa grecilor în primul rând, pre¬ 
cum şi a armenilor şi slavilor balcanici, o sută de ani mai târ¬ 
ziu, în preajma Primului Război Mondial, deveniseră mult mai 


38 Două exemplare ale „Chemării Mitropolitului primat 44 , în Arhiva 
Lupu Kostaki: B.N.R., fond Saint-Georges, CXI, D. 2, f. 29 şi CCLXXX, 
D. 1, f. 157. Abil, textul nu se adresează direct armatei, ci populaţiei în 
genere, îndemnată să nu apuce „drumul pribegiei", dat fiind că „birui¬ 
torul care intră în Moldova nu este setos de răzbunare, nu ucide, nu 
jefuieşte, nu dă foc, nu pustieşte", dovadă faptul că „aici, în Muntenia, 
averile, casele, cinstea noastră a tuturor a fost respectată". Rezistenţa 
nu mai are rost: „ţara vrea pace", „puterile voastre sunt frânte". 

39 Raymund Netzhammer, op. cit., voi. II, p. 856. 



Românii şi războiul 


87 


numeroşi cei originari din Europa Centrală: evrei (veniţi în 
marea lor majoritate din Galiţia, provincie a monarhiei habs- 
burgice), unguri, austrieci şi germani. Prea puţini dintre ei 
căpătaseră cetăţenia română; erau, cel mai adesea, cetăţeni 
austro-ungari (sau, pur şi simplu, „fără protecţie"). Origine di¬ 
ferită, religie diferită (mozaici, catolici, protestanţi, faţă de 
românii ortodocşi), fără cetăţenie română: erau receptaţi ca 
străini, încă insuficient integraţi în comunitatea românească. 
Cu integrarea „celorlalţi", românii au avut de altfel o mare difi¬ 
cultate, generată atât de particularităţile acelora, cât şi de pro¬ 
priul exclusivism etnic, cultural şi religios (manifestat cum am 
văzut, chiar în detrimentul românilor „uniţi"). Până şi astăzi, 
se face o distincţie netă între români şi unguri sau ţigani. Fapt 
este însă că aceşti „străini", sau oricum am vrea să-i numim, 
au jucat un rol-cheie în modernizarea României, în sectoarele 
cele mai dinamice de viaţă citadină, iniţial slab reprezentate 
de elementul autohton. Evreii ajunseseră foarte numeroşi în 
oraşele din Moldova - chiar majoritari în unele dintre ele -, 
dar numărul lor crescuse şi în sudul ţării. La Iaşi, în 1912,42% 
dintre locuitori erau evrei. în Bucureşti, evreii reprezentau 
aproape 13%. 40 Socotind şi celelalte grupuri minoritare, în prin¬ 
cipal unguri şi germani/austrieci, putem aproxima populaţia 
„neromânească" a Capitalei la un sfert din numărul total al 
locuitorilor (recensămintele şi celelalte date statistice din epocă 
nu departajează pe naţionalitate, ci doar în funcţie de cetăţenie 
şi de religie). Este de menţionat şi recensământul din 6 ianua¬ 
rie 1917, efectuat de autorităţile de ocupaţie, care, dată fiind 
populaţia mobilizată (sau „străinii" internaţi şi încă neîntorşi), 
dă un număr sensibil inferior în raport cu cel al populaţiei „nor¬ 
male": 308 987 (faţă de 341 328 în 1912 şi probabil aproape 
400 000 la intrarea României în război). împărţirea se face 


40 Buletinul statistic al României, voi. XII, 1915, nr. 40, „Les habi- 
tants de religion mosai'que en Roumanie" (potrivit recensământului din 
1912), pp. 702-730. 

după „supuşenie 11 (cetăţenie), nu după naţionalitate sau religie. 
Sunt înregistraţi 267 524 cetăţeni români, 25 099 austro-ungari 
(de remarcat numărul mare al acestora), 2 732 germani, 1 126 
bulgari, 1 233 turci, 5 406 greci, 1 644 italieni etc. (evreii nu 
apar separat; înseamnă că cei care n-au alte cetăţenii sunt in¬ 
cluşi printre cetăţenii români). 41 

Profilul predominant central-european al minorităţilor a 
marcat, fireşte, şi atitudinea lor în anii războiului. Ungurii şi 
germanii/austriecii au ţinut de la bun început partea ţărilor lor 
de origine (dacă erau şi destui români „germanofili 11 , ar fi fost 
prea de tot să se pretindă germanilor să nu fie!). O asemenea 
alegere părea suficient de evidentă pentru a fi puşi sub o stric¬ 
tă urmărire, încă din primele momente ale războiului. S-au păs¬ 
trat, întocmite de Direcţia Poliţiei şi Siguranţei Generale şi 
minuţios caligrafiate, „Tablourile de spioni şi suspecţii de 
spionaj în serviciul Germaniei [respectiv, al Austro-Ungariei] 
aflaţi în Bucureşti 11 . Sunt 93 de persoane considerate spioni 
dovediţi în favoarea Germaniei, şi nu mai puţin de 216 sus¬ 
pecte de spionaj: în majoritate supuşi germani şi austro-ungari, 
dar şi câţiva români, precum şi evrei (dintre aceştia din urmă, 
unii supuşi ruşi). Lista cealaltă, a celor aflaţi în serviciul 
Austro-Ungariei, cuprinde 94 de spioni, inclusiv câţiva români, 
printre care şi Ioan Slavici, „român supus austriac 11 (conside¬ 
rat pur şi simplu „spion 11 , nici măcar doar „bănuit 11 ). „Suspecţii 
de spionaj 11 , în cazul Austro-Ungariei, sunt în număr de 431. 
Cum se vede, un total de peste 800 de persoane, numai pentru 
Bucureşti. 42 De remarcat, chiar dacă majoritatea „suspecţilor 11 
sau „dovediţilor 11 erau unguri, austrieci sau germani (şi destui 
evrei), situaţia echivocă a românilor transilvăneni, români 


41 „Rezultatul recensământului 11 , în Gazeta Bucureştilor, 11 ianua¬ 
rie 1917. 

42 A.N.R.-A.N.I.C., Direcţia Poliţiei şi Siguranţei Generale, 6/1917 
(„Tablouri de spionii ş i suspecţii de spionaj în serviciul Germaniei aflaţi 
în Bucureşti 11 ) şi 193/1917 („Tablouri de spionii şi suspecţii de spionaj 
în serviciul Austro-Ungariei aflaţi în Bucureşti 11 ). 

desigur, dar cei mai mulţi încă supuşi austro-ungari, şi, în 
această condiţie, priviţi cu o anume suspiciune. 

Cu siguranţă că unii dintre cei de pe liste (şi probabil şi alţii, 
care nu figurează!) făceau spionaj. Este însă incontestabilă şi 
partea de psihoză, teama de ceea ce mai târziu va căpăta numele 
de „coloana a cincea“. Spiritele se înfierbântaseră. Printre 
„înfierbântaţi 11 , îl întâlnim şi pe Eugen Lovinescu, departe de 
imaginea de măsură şi echilibru pe care i-a asigurat-o în pos¬ 
teritate opera sa de critic şi istoric literar. într-un articol din 
septembrie 1916, Lovinescu deplânge faptul că românii n-au 
lagăre de concentrare, inclusiv pentru femei. Asta fiindcă „în 
Bucureşti sunt câteva zeci de mii de germane şi de unguroaice. 
Aproape nu e casă în care să nu fie o servitoare sau o guver¬ 
nantă din rasa blestemată a duşmanilor noştri. Se plimbă în cea 
mai deplină libertate. Vorbesc în limba lor şi ne poartă o ură 
pe care abia o poate acoperi instinctul de conservare. Nici nu 
se poate bănui situaţia tragică a multor familii din Bucureşti, 
în care servitoarea unguroaică ascultă la uşă pentru a afla 
«veşti», iar guvernanta nemţoaică are crize de nervi când aude 
de o victorie românească sau se bucură făţiş ori de câte ori 
suferim vreo înfrângere. Suntem înconjuraţi de străini. Suntem 
spionaţi. Să ferească Dumnezeu ca un oraş românesc să fie ocu¬ 
pat de nemţi: toţi aceşti străini dinăuntru ne-ar jefui casele şi 
ar exercita asupra noastră o teroare fără seamăn“. 43 

Lovinescu a preferat să nu reţină acest text în culegerea sa 
de articole de război. Aici întâlnim însă un altul, nu mult dife¬ 
rit, cu aceeaşi obsesie a duşmanului din interior: „Duşmanii 
noştri nu sunt numai în afară. Ei sunt şi înăuntru. S-au îmbogăţit 
la noi. în Chanaanul fericit al ţării româneşti s-au înmulţit, au 
trăit fericiţi, au adunat averi imense. Acum ne spionează în voie. 
Şi totuşi ne purtăm cu ei ca şi cum nu le-am citit în ochi ura... 
Să-i urâm şi noi. Să ne răzbunăm morţii noştri scumpi [...]. 


43 E. Lovinescu, „Note asupra războiului nostru. Duşmanul dinăun¬ 
tru", în Revista idealistă, septembrie 1916, pp. 115-117. 

Opinia publică cere să fie potolită prin sânge. [...] Dacă voim 
să trăim, să nu-i lăsăm să trăiască/ 144 

Nu e prea frumos. Mai puţin însetate de sânge decât criti¬ 
cul, autorităţile s-au mulţumit să-i interneze - în judeţul Ialo¬ 
miţa - pe străinii supuşi statelor cu care România se afla în 
stare de război (doar bărbaţii; femeile, dacă voiau, puteau să-şi 
urmeze soţii, împreună cu copiii). 45 

Evreii prezintă o situaţie ceva mai complicată. După război, 
s-au ridicat multe acuze împotriva lor, pentru colaborarea cu 
ocupantul. 46 în fapt, mai mult decât ungurii sau germanii, legaţi 
de trunchiul lor naţional, evreii chiar voiau să se integreze în 
societatea românească, unii până la asimilare. Intelectualii lor 
se exprimau româneşte şi mulţi adoptaseră nume de factură 
românească; se remarcaseră şi câteva personalităţi culturale de 
prim rang, şi cu deosebire în domenii specific româneşti, pre¬ 
cum filologia şi lingvistica; apăruse şi o primă generaţie de 
scriitori români evrei, care anunţa deja efervescenţa literară 
„româno-evreiască 11 din perioada interbelică. Poziţia evreilor 
în raport cu războiul nu se poate reduce la o singură opţiune. 
Un exemplu: ziarul Adevărul, cel mai constant susţinător al 
intrării României în război împotriva Puterilor Centrale, era 
scris în mare măsură de jurnalişti evrei. Unul singur dintre ei, 
Beno Brănişteanu, împărtăşea opinia cealaltă, a „germano¬ 
fililor 11 . Dimpotrivă, fraţii Albert şi Samuel Honigman au îm¬ 
brăţişat cu entuziasm cauza războiului României. Ambii se 
refugiază la Iaşi, la sfârşitul anului 1916, pentru a ajunge apoi, 


44 E. Lovinescu, Pe marginea epopeii. Note de război, Bucureşti, 
1919, „Elogiul urii 11 , p. 22. 

45 „Internarea supuşilor străini 11 , în Adevărul, 16 august 1916. 

46 Arhibald (pseudonimul jurnalistului G. Rădulescu), în Porcii. 
Impresii din timpul ocupaţiei, 3 voi., Bucureşti, 1920-1923, dă (în 
voi. III) o lungă listă de evrei, văzuţi ca spioni, profitori, îmbogăţiţi de 
război... O privire mai nuanţată la Constantin Bacalbaşa, Capitala 
sub ocupaţia duşmanului, 1916-1918, Bucureşti, [1921], pp. 129-136 
(„Evreii sub ocupaţiune 11 şi „Evreicele sub ocupaţiune 11 ). 

trecând prin Rusia, la Paris, unde cel dintâi, sub pseudonimul 
Albert Prahovan, publică broşuri de propagandă românească, iar 
cel de-al doilea, care-şi românizase numele în Emil D. Fagure, 
devine unul dintre codirectorii săptămânalului La Roumanie 
(„organ al revendicărilor şi intereselor româneşti 11 ). 

Cei mai mulţi evrei erau însă progermani. Nu mergeau mai 
departe, în fond, decât Carp, Slavici sau Stere! Proveneau, în 
majoritate, din Austro-Ungaria, iar cei care veneau din Rusia 
nu aveau motive să iubească această ţară, sau cel puţin regimul 
sub care se afla, cu persecuţiile şi pogromurile sale. Idişul, 
dialectul pe care-1 vorbeau, era un dialect al limbii germane. 
Cultura lor europeană provenea predominant din surse germa¬ 
ne. B. Brănişteanu explică detaliat în Jurnalul său relaţia spe¬ 
cială a evreilor cu spaţiul cultural german: „Idişul - scrie el - 
a menţinut, vreme de secole, legătura evreilor cu lumea ger¬ 
mană. îmi aduc aminte din copilăria mea că aproape nu exista 
la Iaşi o casă de burghezi, de mici burghezi, în care să nu se 
găsească operele lui Lessing, ale lui Schiller şi chiar ale lui 
Goethe. Mama mea avea şi ea aceste opere şi niciodată în de¬ 
cursul conversaţiilor nu contenea să citeze din clasicii germani 
[...] Copiii evrei învăţau toţi şi nemţeşte. [...] Cu vremea, sub 
influenţa şcolii româneşti, a început să predomine şi la evreii 
de la noi cultura şi limba franceză. Am ajuns, mai ales în Mun¬ 
tenia, să avem evrei care nu ştiau nemţeşte, mai ales că şi româ¬ 
na - asimilarea făcea progrese repezi şi mari - a luat tot mai 
mult locul jargonului pe care tot mai puţini îl vorbeau şi care 
nu mai răsuna în casele şi familiile evreieşti. Dar legăturile cu 
cultura germană, simpatia şi dragostea pentru clasicii germani 
continuau să dăinuiască, iar când, în 1914, a izbucnit războiul 
mondial, Germania, dacă a mai găsit vreo simpatie, apoi numai 
printre evrei care, din această cauză, au fost mult huliţi şi duş¬ 
măniţi, deşi simpatia lor pentru Germania nu putea să-i facă să 
uite de patria libertăţii şi a lor, de nobila Franţă, nici de dato¬ 
ria ce aveau faţă de ţara în care s-au născut ei şi părinţii lor.“ 47 


47 B. Brănişteanu, Jurnal, voi. I, pp. 200-201. 

în timpul ocupaţiei, evreii au avut avantajul cunoaşterii lim¬ 
bii germane pe care prea puţini români o stăpâneau. Aşa încât 
au fost preferaţi ca interlocutori sau folosiţi ca intermediari, ceea 
ce le-a creat o situaţie privilegiată în raporturile cu autorităţile 
străine, dar şi o imagine defavorabilă în opinia românească. 

Mareşalul Mackensen a fost foarte neplăcut surprins de 
excepţionala întâmpinare de care a avut parte când a intrat în 
Bucureşti. „Maşina mea era plină de flori - îi relata el, uluit, 
arhiepiscopului Netzhammer. Cu cât înaintam mai mult, cu atât 
mai mare era entuziasmul cu care eram primiţi. Acest entu¬ 
ziasm mă scandaliza pur şi simplu, pentru că ne aclama aceeaşi 
bandă de mizerabili, care mai înainte strigaseră că vor război 
cu noi.“ 48 Judecată aspră, utilizabilă şi astăzi când vine vorba 
de versatilitatea românilor. Totuşi, mareşalul greşea. Nu era 
„aceeaşi bandă de mizerabili 41 , era alta! Vor fi fost şi genul de 
„gură-cască“ pentru care o defilare românească sau germană 
însemna cam acelaşi fel de spectacol. Dar erau mai ales ger¬ 
manofilii bucureşteni, specie care, la nivelul publicului larg, 
îi cuprindea, în mare majoritate, pe „neromâni 44 : evrei, germani, 
unguri. Mulţi dintre ei fuseseră urmăriţi, tracasaţi, internaţi de 
autorităţile române în lunile precedente, un motiv în plus să-şi 
manifeste acum satisfacţia... 


48 Raymund Netzhammer, op. cit., voi. I, p. 693. 

Ziarişti, scriitori, istorici, academicieni 


Ziarele şi revistele care apar în România în anii neutralită¬ 
ţii - multe şi de o mare diversitate - reflectă distincţia pe care 
am făcut-o între opinia publică masiv antantofilă şi elita inte¬ 
lectuală împărţită oarecum egal între opţiunile divergente (pe¬ 
rioada următoare, a ocupaţiei în sud şi a retragerii autorităţilor 
şi armatei în Moldova, stă sub semnul presiunii factorului politic 
şi militar, care lasă prea puţin loc manifestării libere a ideilor). 

Presa de larg tiraj, şi aceasta înseamnă Adevărul, cu ediţia 
sa matinală Dimineaţa, şi Universul, este antantofilă, expri¬ 
mând sentimentul opiniei publice şi, în acelaşi timp, înrâurin- 
du-1. Tonul este mai virulent şi mai constant la Adevărul, ceva 
mai moderat la Universul, care se vrea în primul rând un mare 
ziar de informaţie, şi la un moment dat, în primăvara anului 
1915, chiar cu unele „balansări" (s-a vorbit atunci de o tenta¬ 
tivă, nereuşită, de racolare germană): în ansamblu însă, şi Uni¬ 
versul a contribuit la propaganda pentru Antanta şi pentru 
Transilvania. Acestor mari cotidiene li se adăugau şi alte ziare 
de orientare similară, dintre care cele mai ofensive, exprimând 
poziţii de partid, erau Epoca lui Nicolae Filipescu şi Acţiunea, 
condus de Victor Ionescu, fratele lui Take Ionescu. 

Ziarele „germanofile", puţin solicitate, boicotate şi cu re¬ 
dacţiile uneori agresate de „publicul indignat", nu s-ar fi putut 
menţine fără infuzia de bani germani. La 31 iulie 1914, cu ase¬ 
menea fonduri, a fost înfiinţat ziarul Ziua, al cărui patron a 
devenit Ottokar Schlawe, supus german, profesor la Şcoala 
de poduri şi şosele şi preşedinte al comunităţii evanghelice 
din Bucureşti (trecut de poliţie pe lista spionilor în slujba Ger¬ 
maniei); la Ziua a scris, timp de aproape un an, Ioan Slavici. 

în septembrie 1914, un consorţiu german cumpără ziarele 
Minerva şi Seara (primul, de la Grigore Cantacuzino, om poli¬ 
tic conservator, adept al aripii Marghiloman, celălalt de la 
Alexandru Bogdan-Piteşti, proprietarul declarat, dar conside¬ 
rat a fi în fapt tot omul lui Grigore Cantacuzino). Seara avu¬ 
sese încă de la începutul războiului o atitudine germanofilă. 
Minerva, dimpotrivă, e foarte filofranceză în lunile august şi 
septembrie, apoi virează brusc spre Germania; o parte a redac¬ 
torilor săi o abandonează: cu aceasta îi începe declinul, până 
la dispariţia ei, laolaltă cu celelalte ziare germanofile, odată 
cu intrarea României în război. Pe lângă ziar, Minerva însem¬ 
nase şi un foarte apreciat institut de editură, care tipărise, în 
condiţii grafice remarcabile, operele fundamentale ale litera¬ 
turii române. Pe aceeaşi listă este de trecut şi Libertatea, ziar 
scos de Bogdan-Piteşti, se presupune, tot cu bani nemţeşti, şi 
sub redacţia lui Tudor Arghezi şi Gala Galaction (din octom¬ 
brie 1915 până în iulie 1916). Strategia Libertăţii, anunţată în 
articolul-program „Ce voim“, din primul număr, 25 octom¬ 
brie 1915, este aceea de a pune reformele sociale şi politice - 
„idealul social 11 , înaintea „idealului naţional". Director politic 
este iniţial bătrânul om politic Nicolae Fleva (1840-1920), zis 
şi „tribunul", pentru arta sa de a agita masele, care-şi încheia 
astfel cariera după ce trecuse prin toate partidele; ar fi primit 
acum 100 000 de lei de la nemţi. După mai puţin de o lună 
demisionează, continuând însă să publice la ziar; direcţia efec¬ 
tivă îi revine lui Arghezi. O vehementă campanie antirusă şi 
pentru eliberarea Basarabiei desfăşoară Moldova, ziar editat sub 
patronajul lui PP. Carp, din martie 1915 până în august 1916 
(„Vrem război" titra articolul de fond din 19 ianuarie 1916, cu 
precizarea „Vrem război cu Rusia"). înainte, gazeta lui Ion 
(Iancu) Bacalbaşa, apropiat de conservatorii din jurul lui Mar¬ 
ghiloman, pledează pentru neutralitate, la fel (după un început 
antantofil) şi Dreptatea, ziarul lui I. Protopopescu-Pake. 

Oficiosul conservatorilor lui Marghiloman este Steagul, 
care apare din 16 noiembrie 1914, iniţial fără concesii „ger¬ 
manofile", din dorinţa de a păstra unitatea partidului, cât şi 

datorită directorului său, antantofilul Constantin Bacalbaşa 
(fratele „germanofilului 11 Iancu Bacalbaşa de la înainte). Ziarul 
evoluează însă, ca şi Marghiloman, spre o neutralitate cu accente 
tot mai „germanofile“; în iunie 1915, C. Bacalbaşa se retrage, 
iar în octombrie 1915 ajunge director Andrei Corteanu, un 
apropiat al lui Marghiloman, orientat spre Puterile Centrale. 

Pe lângă aceste publicaţii, toate din Bucureşti, sunt de 
menţionat gazetele „germanofile 11 din Iaşi, destul de influente 
într-un mediu care, acolo, le era mai favorabil: laşul, patronat 
de Constantin Meissner, reflectând linia politică Marghiloman, 
şi Opinia lui Al. Bădărău, din momentul despărţirii acestuia 
de Take Ionescu (în cea din urmă apare frecvent semnătura lui 
Osvald Teodoreanu, avocat cu mare faimă în capitala Moldo¬ 
vei, tatăl viitorilor scriitori Al. O. - Păstorel - Teodoreanu şi 
Ionel Teodoreanu; adept al neutralităţii, considerând că nu se 
poate merge alături de Rusia, se retrage în consecinţă din Parti¬ 
dul Conservator-Democrat). 

Neutraliste sunt şi publicaţiile socialiştilor Lupta şi Jos 
războiul, care se pronunţă vehement împotriva războiului impe¬ 
rialist, subvenţionate de altfel de germani. 

Tirajele tuturor ziarelor „germanofile 11 sau neutraliste nu 
atingeau nici pe departe tirajele marilor cotidiene antantofile 
(Adevărul făcea următorul calcul, greu de spus cât de exact: 
între 1 ianuarie şi 31 august 1914 , Adevărul şi Dimineaţa con¬ 
sumaseră 1 284 000 kg de hârtie, iar Minerva şi Seara, împre¬ 
ună, doar 481 000). 1 

Este de făcut o precizare: nu doar germanii au dat bani ca 
să cumpere sau să influenţeze presa, ci şi ruşii, şi aliaţii occi¬ 
dentali. 2 Germanii au plătit mai mult fiindcă, ţinând seama de 


1 Adevărul, 13 noiembrie 1914. 

2 Despre banii germani din presa românească a scris chiar atunci 
Marcel Bibiri-Sturia: Germania în România. Ieri-azi-mâine, Bucureşti, 
1916. Ulterior, arhivele germane şi ruseşti au adus mai multe informaţii. 
O bună prezentare a problemei, la Francis Conte, în teza sa de doctorat 
Christian Rakovski (1873-1941). Essaidebiographiepolitique, Lille, 1975, 

orientarea opiniei publice, aveau mai multă nevoie. Tradiţia 
românească a corupţiei sau, mai simplu, a bacşişului şi-a spus 
cuvântul. Dar nu mai puţin şi necesitatea finanţării unor ziare 
care altminteri n-ar fi rezistat sau nici n-ar fi putut să apară. 
Convingerea a contat însă mai mult decât corupţia în orientarea 
publicaţiilor respective. Şi Moldova lui Carp s-a înfiinţat cu 
bani nemţeşti. Asta nu înseamnă că liderul conservator ar fi 
fost cumpărat de germani! Şi presa socialistă a fost plătită, dar 
pentru a promova bine-cunoscutele puncte de vedere ale socia¬ 
liştilor împotriva războiului imperialist (şi, în fond, mai marea 
lor simpatie pentru Germania decât pentru Rusia). în genere, 
jurnaliştii de prestigiu nu şi-au schimbat opiniile în funcţie de 
finanţare. Slavici, la Ziua, a fost plătit cu bani nemţeşti, dar 
opiniile pe care le exprima erau ale lui dintotdeauna. „Germa¬ 
nofilii" din presă sunt minoritari prin tiraje, altminteri numărul 
lor pare să fi fost destul de mare, iar printre ei se află câteva din¬ 
tre cele mai de seamă nume ale gazetăriei româneşti: I. Slavici, 
T. Arghezi, B. Brănişteanu... 

Sub ocupaţie, unii dintre ei vor scrie la Gazeta Bucureştilor 
(care apare pe toată perioada, începând din decembrie 1916); 
îi întâlnim aici, alături de Slavici şi Arghezi, pe D. Kamabatt, 
Dem. Theodorescu (cu pseudonimul Ion Olteanu), S. Gros- 
smann (care semnează S.G. Tăutu)... Alţii îşi găsesc un loc 
(din septembrie 1917) la Lumina lui C. Stere (B. Brănişteanu, 
I. Teodorescu, Clement Blumenfeld, ultimul semnând Scru¬ 
tător. ..) şi la Scena lui A. de Herz. 

Trecând de la cotidienele politice la revistele cu caracter 
cultural general, de departe cel mai mare succes de public l-a 
avut în epocă Flacăra, publicaţie săptămânală „literară, artis¬ 
tică şi socială", sub direcţia lui C. Banu, dar dinamizată de 


voi. I: „Rakovski et la question de l’«argent allemand»", pp. 129-138. 
Vezi şi Glenn E. Torrey, „Romania and the Belligerents, 1914-1916“, 
în Romania and World War I. A Collection of Studies, The Center for 
Romanian Studies, Iaşi-Oxford-Portland, 1998, pp. 17-19. 

entuziasmul şi priceperea tânărului jurnalist şi ocazional scri¬ 
itor Petre Locusteanu (1883-1919); acesta a reuşit performanţa 
de a-i ridica tirajul până la 30 000 de exemplare, cifră greu de 
atins chiar în ţări cu mai mulţi cititori potenţiali decât era 
România la 1914. Fără luări de poziţie stridente, revista se 
înscrie pe linia antantofilă. Universul literar (editat de ziarul 
Universul ), destinat de asemenea unei categorii largi de citi¬ 
tori, se manifestă, din primele momente ale războiului, în 
favoarea Franţei şi a românilor transilvăneni. Aceeaşi orientare 
o are, tot în zona marii difuzări, dar în alt gen, revista umoris¬ 
tică Furnica, foarte gustată de public. 

Mai apropiată de ţinuta intelectuală de tip universitar şi spe¬ 
cializată în subiecte social-politice şi anchete pe teme de actu¬ 
alitate, Noua revistă română a lui Constantin Rădulescu-Motm, 
şi ea cu înclinare spre Antanta, în consonanţă cu atitudinea 
directorului ei, caută să fie cât mai deschisă şi mai echilibrată, 
oferind destul spaţiu şi opiniilor adverse. Francofilă este Viaţa 
nouă a lui Ovid Densuşianu, însă aceasta, în ciuda pretenţiei 
fondatorului ei de a promova modernitatea în România, rămâne 
o revistă puţin citită, aproape confidenţială. De partea cealaltă 
se situează Cronica, editată de inevitabilii Arghezi şi Galaction, 
care apare din februarie 1915 până în iulie 1916. 

Două reviste ocupau un loc simbolic cu totul special în 
spaţiul cultural românesc. La Bucureşti, Convorbiri literare, 
editată încă din 1867 (mai întâi la Iaşi), despre care nu este 
exagerat de spus că a inaugurat cultura românească modernă; 
îşi mai pierduse din originalitate şi prospeţime, dar îi rămăse¬ 
se un capital de stimă şi continua să publice studii interesante 
mai ales în domeniul istoriei şi ştiinţelor umane. La Iaşi, o re¬ 
vistă mai tânără şi mai dinamică, Viaţa românească, apărea din 
1906. Ambele erau mai mult decât simple periodice: reprezen¬ 
tau puncte de raliere pentru o parte semnificativă a elitei inte¬ 
lectuale, care se regăsea fie în înclinarea conservatoare, dar de 
factură modernă, a Convorbirilor (cercul Junimii), fie în ori¬ 
entarea pronunţat socială, de stânga, a Vieţii româneşti. Foarte 
deosebite, aveau totuşi ceva în comun, începând din 1914: şi 

Convorbirile, şi Viaţa românească erau „germanofile 11 sau, mai 
corect spus, nu agreau angajarea României în război împotri¬ 
va Puterilor Centrale. 

în Convorbiri literare, directorul revistei, Simion Mehedinţi, 
judecă aspru Austro-Ungaria, dar în legătură cu Germania ţine 
să spună că „din gura oricărui om cinstit nu poate ieşi decât 
un cuvânt: admiraţie şi recunoştinţă - recunoştinţă şi veşnică 
admiraţie 11 (cum se vede, chiar mai multe cuvinte!). 3 Şi atunci? 
Concluzia implicită pare a fi neutralitatea. Tot Mehedinţi se 
adresează francezilor, asigurându-i de toată simpatia românilor, 
dar explicându-le că România se simte ameninţată de Rusia, 
care la 1878 i-a răpit o parte din teritoriu (şi nu uită să preci¬ 
zeze: „cu aprobarea voastră 11 ). Chiar rămânând neutră. România 
a adus un mare serviciu Franţei şi Antantei, tocmai prin fap¬ 
tul că nu s-a năpustit asupra Rusiei, alături de Germania şi 
Austro-Ungaria. Să înţeleagă francezii „că datoria noastră cea 
dintâi e să trăim şi să ne jertfim pentru a asigura existenţa 
statului nostru; din dragoste pentru voi nu puteţi cere sinuci¬ 
derea noastră 11 . 4 

în decembrie 1914, revista publică un interviu cu Lupu 
Kostaki, în care viitorul gerant de la Interne preconizează 
intrarea în război alături de Austria şi Germania, cu condiţia 
retrocedării Bucovinei şi cu perspectiva eliberării Basarabiei; 
„în chipul acesta - sublinia boierul moldovean - întregim mo¬ 
şia lui Ştefan cel Mare 11 . O altă condiţie ar fi aceea de a se 
asigura „un tratament mai omenos românilor ardeleni 11 , a căror 
unire cu România va veni mai târziu, în „ceasul lichidării 
Austro-Ungariei 11 . 5 


3 Simion Mehedinţi, „Respect adevărului 11 , în Convorbiri literare, 
septembrie 1914, pp. 950-954. 

4 Simion Mehedinţi, „Răspuns oaspeţilor francezi 11 , în Convorbiri 
literare, octombrie 1914, pp. 1057-1063. 

5 G. Alexandrescu, „De vorbă cu d-1 Lupu Kostaki 11 , în Convorbiri 
literare, decembrie 1914, pp. 1273-1282. 

Andrei Corteanu, viitorul director al ziarului conservator 
Steagul, publică un lung articol despre „Războiul european şi 
interesele noastre". După el, „cu sau fără Transilvania şi Buco¬ 
vina, victoria deplină a ruşilor va însemna desfiinţarea naţio¬ 
nalităţii româneşti. [...] Singura ipoteză în care problema 
noastră întreagă ar primi o soluţie satisfăcătoare şi deplină ar 
fi deci numai aceea a victoriei depline austro-germane". In 
acest caz, România ar trebui să se alipească Austriei, realizân- 
du-se astfel unirea tuturor românilor într-un stat naţional, ca 
parte a unei mari federaţii, în care prin număr şi situare geopo¬ 
litică, românii i-ar depăşi în importanţă pe unguri. 6 

De menţionat şi articolul lui Victor Slăvescu, „Războiul 
european şi lupta economică", în care, fără a fi căutat vreun 
vinovat, Germania e văzută mai curând în poziţie defensivă 
(„asupra ei sunt îndreptate sforţările a patru mari state: Franţa, 
Rusia, Anglia şi Japonia"). în faţa dezvoltării impetuoase a eco¬ 
nomiei germane, „Anglia nu putea să-şi vadă ameninţată, fie 
şi într-un viitor mai îndepărtat, supremaţia economică", ceea 
ce a determinat intrarea ei în război. 7 Departe de analiza „antan- 
tofililor" care aruncau răspunderea întreagă asupra Germaniei. 

Revista, fireşte, nu dă un cuvânt de ordine, iar articolele 
prezintă o oarecare diversitate de interpretări şi de soluţii (nicio¬ 
dată însă în sensul intervenţiei alături de Antanta); „rezultata" 
lor înclină spre o neutralitate favorabilă Puterilor Centrale, 
atitudine corespunzătoare grupării conservatoare Maiores- 
cu-Marghiloman. 

încă mai „germanofilă" este Viaţa românească, evident sub 
impulsul fondatorului şi directorului ei Constantin Stere, dar 
şi în acord cu înclinarea „moldovenească" în acest sens. Artico¬ 
lele îndeamnă, explicit sau implicit, mai curând spre acţiune 


6 Andrei Corteanu, „Războiul european şi interesele noastre", în 
Convorbiri literare, februarie 1915, pp. 184-204, şi martie 1915, 
pp. 270-282. 

7 Victor Slăvescu, „Războiul european şi lupta economică", în Con¬ 
vorbiri literare, martie 1915, pp. 341-345. 

împotriva Rusiei decât spre simpla neutralitate. încă din primul 
volum apărut după declanşarea războiului (iulie-septembrie 
1914), Ilie Bărbulescu, profesor la Universitatea din Iaşi, denunţă 
„Greşelile curentului politic anti-austriac de la români 11 , iar 
Emil Triandafil aruncă „Responsabilitatea războiului european 11 
asupra ruşilor şi englezilor. în numerele următoare, Alexis Nour 
tratează „Problema româno-ruteană 11 , propunând nu numai eli¬ 
berarea Basarabiei, ci şi extinderea României în Transnistria, 
până la Bug, în paralel cu crearea unui stat ucrainean; Constan¬ 
tin Stere scrie despre „România şi războiul european 11 , susţi- 
nându-şi punctul de vedere al războiului contra Rusiei; Alexis 
Nour, din nou, îşi propune să rezolve câte ceva „Din enigma 
anilor 1914-1915“, în sens favorabil Germaniei; Jean Bart face 
consideraţii „în jurul chestiunii Dunării 11 , subliniind politica 
expansionistă a Rusiei în regiune şi renunţarea Angliei de a o 
mai contracara; Octav Botez se pronunţă „Asupra imperialis¬ 
mului german 11 , pentru a constata mai ales că Franţa a intrat 
într-un declin iremediabil; Radu Rosetti îi demască pe „Ade¬ 
văraţii provocatori 11 , care, după el, sunt Rusia, Anglia şi „oame¬ 
nii de afaceri în ale căror mâini au încăput destinele bietei 
Franţe 11 , în orice caz „nu împăratul Wilhelm care trece acum 
prin momente grele numai fiindcă a fost prea mare iubitor de 
pace 11 ; Andrei Corteanu, deşi conservator şi colaborator al pu¬ 
blicaţiei „concurente 11 , oferă şi el un articol despre „Psiholo¬ 
gia politicii neutrale române 11 , afirmând că, în ciuda opiniei 
majoritare, interesul României ar fi să acţioneze alături de Ger¬ 
mania şi Austro-Ungaria împotriva Rusiei; la limită, între domi¬ 
naţia germană şi cea rusească, românii ar avea toate motivele 
să o prefere pe cea dintâi... Şi aşa mai departe. Un impresio¬ 
nant tir antiantantist! 8 


8 Ilie Bărbulescu, „Greşelile curentului politic popular anti-aus¬ 
triac de la români 11 , Viaţa românească, 7-9, iulie-septembrie 1914, 
pp. 110-142; Emil Triandafil, „Responsabilitatea războiului european", 
ibidem, pp. 160-183; Alexis Nour, „Problema româno-ruteană. O 
pagină din marea restaurare a naţiunilor", Viaţa românească, 10-12, 

Două categorii de intelectuali au jucat în epoca modernă 
un rol cu totul deosebit în societatea românească. Sunt scri¬ 
itorii şi istoricii. In condiţiile în care nu exista încă un stat 
naţional românesc, le-a revenit lor în primul rând misiunea să 
cultive spiritul naţional, pregătind în conştiinţe crearea Româ¬ 
niei la 1859 şi înfăptuirea României Mari la 1918. Fondată în 
1867, Academia Română (mai întâi sub denumirea de Socie¬ 
tatea Academică Română) funcţiona pe trei secţii: literară, 
istorică şi ştiinţifică. Două treimi din membrii săi erau, aşadar, 
scriitori şi istorici (sau câţiva din domenii apropiate: filologie, 
geografie), semn al funcţiei culturale şi prestigiului celor două 
domenii. între timp, societatea românească evoluase şi se pro¬ 
dusese un proces de diferenţiere culturală şi de specializare. 
Scriitorii nu mai erau răspunzători de toate, ştiinţele nu se mai 
limitau la istorie şi filologie, iar clasa politică îşi asumase în 
cea mai mare parte direcţia politicii naţionale. Totuşi, scriitorii, 
ca exponenţi ai „sufletului 11 şi năzuinţelor româneşti, ca şi 
istoricii, depozitari ai trecutului şi, în calitatea lor de cunoscă¬ 
tori ai unei evoluţii milenare, presupuşi a fi sau socotindu-se 
singuri judecători înţelepţi şi ai prezentului („istoricul, un 
bătrân prin experienţă al naţiei sale“, spunea N. Iorga), con¬ 
tinuau să aibă o influenţă notabilă asupra intelectualilor şi 
opiniei publice în genere. Ne-am fi aşteptat, dat fiind rolul lor 
tradiţional, şi în acord cu obişnuitele interpretări naţional-uni- 
tare, să-i vedem şi pe unii, şi pe alţii angajaţi masiv în lupta 
pentru unitatea naţională, aceasta însemnând în primul şi în 


octombrie-decembrie 1914, pp. 167-197; C. Stere, „România şi războiul 
european 11 , ibidem, pp. 207-230; Alexis Nour, „Din enigma anilor 
1914-1915“, Viaţa românească, 1-3, ianuarie-martie 1915, pp. 122-168; 
Jean Bart, „în jurul chestiunii Dunării 11 , ibidem, pp. 175-206; Octav 
Botez, „Asupra imperialismului german 11 , ibidem, pp. 207-214; Radu 
Rosetti, „Adevăraţii provocatori 11 , Viaţa românească, 4, aprilie 1915, 
pp. 58-82; A. Corteanu, „Psihologia politicii neutrale române, evoluţia 
opiniei publice şi eventualităţile intrării în acţiune 11 , ibidem, pp. 85-110. 

primul rând, din perspectiva românească, lupta pentru Transil¬ 
vania. Nu a fost însă chiar aşa. 

Scriitorii, mai întâi. O listă riguroasă a celor care şi-au ex¬ 
primat într-un fel sau altul poziţia faţă de război este greu de 
alcătuit. Deosebirile sunt mari, atât în ce priveşte gradul de no¬ 
torietate, cât şi intensitatea angajamentului naţional. Societatea 
Scriitorilor Români, fondată în 1909, ajunsese spre mijlocul 
anului 1915 să numere 108 membri. 9 Mulţi dintre ei erau însă 
scriitori doar în sensul foarte general al termenului, acela că 
scriau! După cum, nume care au intrat în istoria literaturii 
române nu figurau printre membrii Societăţii. Scriitori de noto¬ 
rietate în epocă (unii ajunşi aproape clasici, precum Alexandru 
Vlahuţă sau Brătescu-Voineşti) sunt astăzi ca şi uitaţi; alţii, 
dimpotrivă, nu atinseseră celebritatea pe care o vor avea mai 
târziu: Tudor Arghezi, Liviu Rebreanu, Mateiu Caragiale. Sunt, 
în sfârşit, scriitori mari, care preferă să tacă (George Coşbuc) 
şi scriitori mai mici (D.D. Pătrăşcanu) sau de-a dreptul neîn¬ 
semnaţi (D. Kamabatt), dar foarte activi în mişcarea de idei 
din vremea războiului. Din aceste criterii combinate, am apro¬ 
ximat o listă, pe două coloane (sau chiar pe trei, fiindcă nu 
lipsesc indecişii sau „fluctuanţii 11 ), cu grija de a nu lăsa în afară 
pe nici unul dintre scriitorii cu adevărat apreciaţi la 1914 sau 
cu reputaţia confirmată astăzi, sau cu prezenţe semnificative 
în publicistica militantă a vremii. 

Coloana „proantantiştilor" îi are în prima linie pe Octavian 
Goga şi pe Barbu Delavrancea, primul animat de motive tran¬ 
silvănene, cel de-al doilea, credincios şi el idealului naţional, 
dar nu mai puţin din solidaritate cu Franţa. Foarte filoffancezi, 
desigur şi naţionalişti în direcţia Transilvaniei, sunt Ion Minu- 
lescu şi Eugen Lovinescu. în aceeaşi categorie se află I. Al. Bră¬ 
tescu-Voineşti, Alexandru Vlahuţă, ardelenii Ion Agârbiceanu 


9 Buletinul Societăţii Scriitorilor Români, nr. 1, Bucureşti, iunie 1916 
(cuprinde un istoric al Societăţii, diversele dări de seamă anuale şi lista 
membrilor). 



Românii şi războiul 


103 


şi Zaharia Bârsan, Victor Eftimiu, Petre Locusteanu, Nicolae 
Davidescu, Mircea Rădulescu (autor cu oarecare reputaţie de 
poezii patriotice, astăzi dispărut şi din amintire), Comeliu Mol- 
dovanu, Alexandru Cazaban, George Ranetti (directorul 
Furnicii), Radu D. Rosetti... De reţinut şi pitoreasca figură 
a lui George Diamandy, preşedinte al Societăţii Scriitorilor 
Români în anii 1914-1916, de cultură pur franceză şi perfect 
francofil, împărţit între politică (stânga de salon, când liberală, 
când socialistă) şi dramaturgie. Majoritatea lor se vor regăsi, 
în 1916-1918, în refugiul din Moldova, unde mulţi dintre ei 
colaborează la ziarul România, scos cu intenţia de a oferi osta¬ 
şilor români texte patriotice de bună calitate literară. 

„Germanofilii 14 (folosesc acest termen generic, urmând ca 
mai încolo să detaliez raţiunile fiecărui autor în parte) erau 
reprezentanţi, cu multă convingere, de Ioan Slavici, Tudor 
Arghezi, Gala Galaction şi D.D. Pătrăşcanu. Coşbuc, pe atun¬ 
ci cel mai celebru scriitor român, dar şi cel mai tăcut în anii 
războiului, poate fi asociat aceleiaşi categorii. întregesc gale¬ 
ria, cu manifestări de intensitate diversă, G. Ibrăileanu şi 
G. Topîrceanu, din gruparea Vieţii româneşti. Alexandru Mace- 
donski, din motive personale şi pe cont propriu, Duiliu Zamfi- 
rescu, Mateiu Caragiale (ca şi fratele său, mai puţin cunoscut, 
Luca I. Caragiale), dramaturgul A. de Herz, I.A. Bassarabescu, 
fără a-1 ignora pe mai modestul scriitor, dar foarte activul 
publicist, D. Kamabatt. Şi alţii colaborează în anii neutralităţii 
la publicaţii „germanofile 11 . Arghezi reuşeşte să adune la Cro¬ 
nica un şir impresionant de nume: Adrian Maniu, L Vinea, 
Demostene Botez, Dragoş Protopopescu, Emil Isac, I.C. Vissa- 
rion, Camil Petrescu, Perpessicius, G. Bogdan-Duică, Paul 
Zarifopol... Mulţi dau texte strict literare, nu sunt deci neapărat 
„germanofili 11 ; i-au putut atrage calitatea revistei şi reputaţia 
directorului său. Greu de presupus însă că vreun antantofil 
intransigent ar fi colaborat la o revistă etichetată ca fiind în sluj¬ 
ba nemţilor. La Libertatea îi reîntâlnim pe A. Maniu, I. Vinea, 
I.C. Vissarion, D. Botez, precum şi pe I. Dragoslav. 

Să facem „suma“ este o operaţie delicată, odată ce fiecare 
scriitor îşi are „greutatea 11 sa specifică, atât în privinţa „valorii 11 , 
cât şi a impactului la public. Numeric şi valoric, cele două gru¬ 
puri par cam de aceeaşi importanţă, poate în privinţa numelor 
mari, din punctul actual de vedere, cu un oarecare avantaj de 
partea „germanofililor 11 (dar nu era neapărat şi punctul de 
vedere al contemporanilor, pentru care Tudor Arghezi şi Mateiu 
Caragiale nu apăreau încă drept mari scriitori, iar Macedonski 
se recomanda ca un nume controversat; în schimb, Goga şi Dela- 
vrancea, a căror cotă a mai scăzut între timp, se aflau la mare 
înălţime, iar uitaţii, astăzi, Comeliu Moldovanu, Mircea Rădu- 
lescu sau Radu D. Rosetti se bucurau de aprecierea cititorilor. 

Există şi o categorie a celor care oscilează între orientări 
opuse, reprezentată cu strălucire de Mihail Sadoveanu şi de 
Li viu Rebreanu, cel dintâi deja celebru, cel de-al doilea abia 
pe cale de afirmare. Două cazuri foarte interesante, cu deose¬ 
bire sub raportul trăsăturilor de caracter, care vor avea parte 
de o tratare amănunţită. 

Prezidată de francofilul G. Diamandy, Societatea Scriitorilor 
Români avea probabil o majoritate antantofilă, pe măsura opi¬ 
niei publice, ca oricare adunare mai largă în România. în 
comitetul său de direcţie, unde se aflaseră până în 1915 şi „ger¬ 
manofilii 11 Tudor Arghezi, Alexandru Tzigara-Samurcaş şi Gala 
Galaction, şi în continuare Tudor Arghezi din iunie 1915, opini¬ 
ile erau împărţite. Drept urmare, pentru a evita pericolul unei 
scindări, Societatea a decis să nu se implice în „marile ches¬ 
tiuni naţionale 11 , dând în august 1915 şi un comunicat în acest 
sens. Mai mulţi scriitori s-au arătat revoltaţi de o asemenea 
„dezertare 11 şi au semnat un protest cerând convocarea adunării 
generale. S-au implicat îndeosebi în această reacţie Comeliu 
Moldovanu şi Mircea Rădulescu. în faţa nemulţumirilor iscate. 
Societatea a publicat un al doilea comunicat (în septembrie 
1915), prin care se declara „pe deplin solidară cu membrii săi 
ardeleni, bucovineni şi basarabeni 11 şi susţinătoare a „vechii 

lupte pentru biruinţa idealului naţional integral 11 . 10 „Idealul 
naţional integral 11 era o expresie deseori folosită pentru a se 
evita o alegere, fiindcă se referea în egală măsură la Transil¬ 
vania, Bucovina şi Basarabia; or, România nu avea cum să 
acţioneze în ambele direcţii. In felul acesta, scriitorii şi-au ma¬ 
nifestat patriotismul, evitând totodată să propună o soluţie. 
După cum scria N. Iorga, „unii ar fi pentru «neutralitatea loa- 
ială şi definitivă», alţii pentru «acţiunea imediată», câţiva pen¬ 
tru reconstituirea cu Basarabia a vechii Moldove 11 . 11 

în 1917-1918, scriitorii rămaşi sau reveniţi la un moment 
dat în teritoriul ocupat se regăsesc în paginile gazetelor Lumina 
şi Scena. Pe lângă „germanofilii 11 propriu-zişi, sunt şi unii care 
scriu la aceste publicaţii fiindcă n-aveau unde publica altun¬ 
deva (dar şi ei cu riscul de a fi „etichetaţi 11 ). Astfel (într-o ordine 
aleatorie, şi cu privire la texte de factură literară), la Lumina: 
Gala Galaction, D.D. Pătrăşcanu, Liviu Rebreanu, B. Nem- 
ţeanu, I.C. Vissarion, G. Topîrceanu, Bucura Dumbravă, 
H. Sanielevici, D. Caracostea...; la Scena: A. de Herz, Liviu 
Rebreanu, A. Maniu, V. Anestin (prezent şi la Gazeta Bucu¬ 
reştilor, cu „Cronica ştiinţifică 11 ), I. Pelz, B. Nemţeanu, F. Aderca, 
T. Teodorescu-Branişte (sub pseudonimul Andrei Branişte), 
Al. Davila, V. Demetrius, Gala Galaction, I.C. Vissarion, 
G. Topîrceanu, Camil Petrescu (sub pseudonim); de remarcat, 
tot la Scena, şi colaborările feminine, destul de frecvente: Neli 
Comea, Sarina Cassvan, Lucrezzia Kamabatt. 

Din Moldova, după încheierea păcii separate, A. Steuer- 
mann Rodion trimite texte atât la Lumina, cât şi la Scena. Se 
întrevede o orientare „germanofilă 11 şi la Cezar Petrescu, aflat 
la începutul carierei sale scriitoriceşti; administrator de plasă 


10 „Un comunicat al comitetului Societăţii Scriitorilor Români", 
Universul, 22 august 1915; Ludovic Dauş, „Societatea Scriitorilor 
Români", Universul, 30 august 1915; L. Iliescu, „Comunicatul S.S.R.", 
Universul literar, 20 septembrie 1915. 

11 N. Iorga, „Societatea Scriitorilor Români şi pretenţiile nejustifi¬ 
cate faţă de dânsa", în Drum drept, 13 septembrie 1915, p. 521. 

în judeţul Suceava, nu numai că nu scrie la presa „antantistă“ 
din vremea refugiului, dar îl întâlnim la laşul conservatorilor 
lui Marghiloman (unde, cu puţin înainte de încheierea deja pre¬ 
vizibilă a războiului - la 16 octombrie 1918-, sub titlul „Când 
eroii se ceartă", îi lua peste picior pe antantişti). 

Arbitraj complicat în cazul scriitorilor (între recunoaşterea 
lor oficială - doar trei dintre cei pe care şi azi îi socotim impor¬ 
tanţi: Maiorescu, Delavrancea şi Duiliu Zamfirescu figurau în 
1915 printre membrii Academiei -, recunoaşterea criticii, recu¬ 
noaşterea publicului şi „rezistenţa" lor în faţa posterităţii). 
Arbitraj mult mai simplu în ce priveşte ierarhia istoricilor. Şase 
dintre ei beneficiau de o consideraţie aparte. Toţi erau mem¬ 
bri ai Academiei. Şi cu toţii sunt recunoscuţi şi astăzi ca vâr¬ 
furi ale istoriografiei româneşti. în ordinea vârstei: Alexandru 
D. Xenopol, Dimitrie Onciul, Ioan Bogdan, Nicolae Iorga, 
Constantin Giurescu, Vasile Pârvan. Dintre ei, Xenopol este 
cel care, din primul moment, cere insistent intrarea imediată 
în război, alături de puterile Antantei, pentru eliberarea Transil¬ 
vaniei. Iorga consideră mai întâi de toate inacceptabil ca 
România să meargă cu Austro-Ungaria; recunoaşte „datoria" 
românilor faţă de Germania, însă afirmă că o datorie şi mai mare 
şi, în plus, sentimentul îi leagă de Franţa; îşi propune să dedra- 
matizeze scenariul ameninţării ruse şi pericolului panslavist; 
dar, cu privire la intrarea efectivă în acţiune, se arată rezervat, 
lăsând guvernului deplina libertate de a decide în această ches¬ 
tiune. „Antantofil" fără discuţie şi „preferând" Transilvania 
Basarabiei, Iorga apare unor contemporani ca oarecum timo¬ 
rat şi nu întru totul încrezător în capacitatea românilor de a-şi 
duce proiectul naţional până la capăt. 12 Lovinescu îl judeca fără 
îngăduinţă, atrăgând atenţia că istoricul spusese „în nici un 
caz cu Puterile Centrale", dar nu afirmase niciodată: „în orice 


12 Scepticismul lui Iorga este comentat sever - posibil cu o notă de 
exagerare - de I.G. Duca, în Memorii, voi. II, pp. 25-27. 

caz împotriva Puterilor Centrale 11 . Concluzia criticului: „Dl 
Iorga ar dori Ardealul fără război." 13 Adevărul e că, fără a în¬ 
demna explicit la acţiune, scrisul lui Iorga din anii neutralităţii, 
cu net tăiş antihabsburgic, a contribuit la pregătirea morală a 
intrării în război. Prudenţa şi ezitările lui, chiar o anume dezori¬ 
entare în zilele invaziei germane, vor lăsa locul în 1917-1918 
unei angajări intransigente în slujba „idealului naţional" şi îm¬ 
potriva Puterilor Centrale. 

Dintre ceilalţi istorici, Onciul este iniţial ezitant, dar se arată 
treptat tot mai „germanofil"; Pârvan adună argumente peste 
argumente în sprijinul neutralităţii, după care, simţindu-se 
neînţeles, se închide într-o tăcere semnificativă; Bogdan şi 
Giurescu nu ies, în vremea neutralităţii, în afara strictei lor spe¬ 
cialităţi (ceea ce înseamnă că, oricum, nu sprijină intrarea în 
război a României), iar apoi, ca şi Onciul, rămân la Bucureşti 
sub ocupaţie, adaptându-se noilor condiţii, ca şi cum istoria ar 
fi dat deja verdictul. De altfel, şi Onciul, şi Bogdan, şi Giurescu 
s-au afirmat în pură descendenţă junimistă şi în strânsă relaţie 
cu Convorbirile literare (cărora Bogdan le-a fost un timp direc¬ 
tor); păstraseră un „aer de familie" şi o anume sensibilitate cul¬ 
turală orientată mai mult spre spaţiul german. 

Aşadar, în grupul restrâns al celebrităţilor istoriografice, 
numeric, „germanofilii" domină. Nu însă şi în ce priveşte in¬ 
tensitatea manifestărilor şi audienţa la public. Dacă ei tac sau 
vocea abia li se aude (exceptând o faimoasă conferinţă a lui 
Pârvan care a stârnit scandal), ceilalţi sunt deosebit de activi, 
în primele luni de război, Xenopol îşi multiplică intervenţiile 
proantantiste (rărite apoi din pricina bolii) 14 , iar Iorga îşi face 


13 E. Lovinescu, „N. Iorga“, în Critice , voi. IV, Bucureşti, 1916, 
pp. 257-264 (textul a fost eliminat din ediţia ulterioară a volumului). 

14 Articolele „intervenţioniste" ale lui A.D. Xenopol din august-sep- 
tembrie 1914, apărute în diferite publicaţii, cele mai multe în Adevărul, 
sunt adunate în volumul Românii şi Austro-Ungaria, Iaşi, 1914. 

o tribună naţională din gazeta sa Neamul românesc 15 , în care 
publică nenumărate articole. 

Profesori universitari, dintre istorici, mai erau, la Iaşi, Ioan 
Ursu şi Orest Taffali, ambii angajaţi în publicistica antanto- 
filă, iar la Bucureşti, George Mumu, cu o orientare similară. 
Deşi va deveni profesor universitar abia după război (la Cluj), 
Alexandru Lapedatu îşi câştigase o recunoaştere profesională; 
atitudinea lui, „neutră 11 în anii neutralităţii s-a arătat net antan- 
tofilă din momentul intrării României în război. 

Sunt de alăturat „germanofililor 11 şi cei doi profesori suplini¬ 
tori ai Facultăţii de Filozofie şi Litere din Bucureşti, reprezen¬ 
tând domenii conexe istoriei: Alexandru Tzigara-Samuraş, la 
Istoria artelor, şi Constantin Litzica, la Studii bizantine. Sub 
ocupaţia germană, cel dintâi va fi prefect de poliţie, iar al doilea 
(un apropiat al junimiştilor şi harnic colaborator la Convorbiri 
literare ) pentru scurt timp (aprilie-mai 1917) gerant al Minis¬ 
terului Cultelor şi Instrucţiunii. 

Dintre istoricii neprofesionişti sau neuniversitari, se bucu¬ 
rau de o apreciere aparte, chiar în rândul specialiştilor (având 
şi azi un loc recunoscut în istoria istoriografiei româneşti). 
Radu Rosetti şi Ioan C. Filitti. Ambii cu orientare germanofilă 
constantă şi declarată, susţinută şi prin publicaţii. 

Ca şi scriitorii, istoricii apar împărţiţi oarecum egal între 
orientările divergente. 

împărţită, şi Academia Română. Fusese concepută, pe lângă 
misiunea ei literară şi ştiinţifică, în ideea promovării, prin cul¬ 
tură, a unităţii româneşti. Locul, oarecum „disproporţionat 11 , 
acordat studiilor istorice şi filologice, precum şi alegerea mem¬ 
brilor săi din toate provinciile româneşti, inclusiv cele aflate 
în afara graniţelor României, ilustrează această orientare naţio¬ 
nală. Doar că, în anii războiului, nici membrii Academiei nu 
s-au putut pune de acord cu privire la definirea interesului 


15 Articolele publicate de N. Iorga în Neamul românesc sunt reunite 
în Războiul nostru în note zilnice, 3 voi., Craiova, 1921-1923. 

naţional. „Germanofilii", cel puţin în varianta neutralistă, erau 
chiar mai numeroşi decât partizanii intervenţiei împotriva 
Austro-Ungariei. (Ponderea lor se explică şi prin influenţa deci¬ 
sivă pe care au avut-o în „recrutarea" academicienilor, Titu 
Maiorescu, cu un lung şir de junimişti mai vechi sau mai noi 
după el, şi Dimitrie A. Sturdza, şef liberal şi prim-ministru în 
mai multe rânduri, dar şi secretar general al Academiei, şi el 
cu o netă orientare progermană.) La o „numărătoare" sumară, 
din cei 36 de membri ai Academiei la mijlocul anului 1915, îi 
vom include în această categorie, la secţia literară, pe Ioan Bianu, 
Titu Maiorescu, Iacob Negruzzi, Alexandru Philippide, Sextil 
Puşcariu (prin forţa lucrurilor, academicianul român era şi 
ofiţer austro-ungar) şi Duiliu Zamfirescu; la secţia istorică, 
Ioan Bogdan, Constantin Giurescu, Vasile Mangra (episcopul 
transilvănean, viitor mitropolit, adept al unei înţelegeri cu 
autorităţile ungare), Simion Mehedinţi, Dimitrie Onciul, Vasile 
Pârvan; la secţia ştiinţifică, Grigore Antipa, Victor Babeş, 
Ludovic Mrazec, Ion Simionescu. Pe poziţia opusă, antantofili 
declaraţi sunt Barbu Delavrancea, Nicolae Iorga, A.D. Xeno- 
pol, generalul Grigore Crăiniceanu, C.I. Istrati, doctorul Gheor- 
ghe Marinescu, Gheorghe Ţiţeica... Sunt şi academicieni, în 
special printre cei foarte vârstnici, ale căror opţiuni sunt mai 
greu de identificat. 

Când în 1916, Coşbuc a fost ales membru al Academiei, 
Mihail Dragomirescu a aruncat o săgeată înveninată la adresa 
distinsului for, afirmând că poetul n-ar fi avut nici o şansă dacă 
i-ar fi combătut pe germani aidoma lui Goga 16 (el însuşi pro¬ 
pus pentru acelaşi fotoliu, dar, se vede, prea marcat de ati¬ 
tudinea lui politică). Greu de spus dacă aşa ar fi stat lucrurile; 
de reţinut însă percepţia Academiei, ca instituţie care s-ar fi 
înstrăinat de idealul naţional (deşi avea menirea să-l promo¬ 
veze). Academia „tace", era şi reproşul profesorului antantofil 


16 „D-l Mihail Dragomirescu despre poetul Coşbuc", în Flacăra, 
11 iunie 1916, p. 419. 

Ermil Pangrati. 17 într-adevăr, Academia, ca instituţie, nu s-a 
pronunţat în anii războiului. Doar cu prilejul intrării României 
în conflict, Barbu Delavrancea a ţinut în faţa colegilor săi (la 
2 septembrie 1916) un discurs înflăcărat, primit cu aplauze fre¬ 
netice şi ovaţii; indiferent de opiniile individuale, momentul 
pretindea un gest de solidarizare. 18 Sub ocupaţie, au rămas la 
Bucureşti zece academicieni: Antipa, Babeş, Bianu, Bogdan, 
Coşbuc, Giurescu, Maiorescu, Mehedinţi, Onciul şi Ţiţeica, mai 
puţin ultimul, toţi cu orientare „germanofilă 11 sau neutralistă 
(alţii, cu vederi similare, precum Pârvan, Mrazec, Negruzzi sau 
Zamfirescu au plecat totuşi în refugiu). Bogdan, ca vicepreşe¬ 
dinte, şi Bianu, în calitate de locţiitor al secretarului general 
şi bibliotecar, au asigurat funcţionarea cât de cât normală a 
instituţiei. 19 Adesea umiliţi de autorităţile de ocupaţie, n-au prea 
avut motive de satisfacţie din colaborarea cu germanii. Probabil 
că au ieşit din război mai puţin „germanofili" decât intraseră! 
în ianuarie 1917, ridicarea cu forţa de către bulgari, asistaţi de 
germani, a manuscriselor slavone de la Academie (nu mai puţin 
de 607 piese!) a generat o primă alarmă serioasă. Până la urmă, 
germanii au fost convinşi să le înapoieze. O lună mai târziu 
însă, spre sfârşitul lui februarie, a venit, adus tot de autorităţile 
militare, un profesor german, care a sechestrat într-o încăpere 
anume peste 600 de manuscrise slave, în urma cercetării căro¬ 
ra s-au predat bulgarilor, doar ca „împrumut", 305 volume, 
pentru a fi studiate la Sofia. Cele 308 volume rămase au fost 


17 „Universitatea şi chestia naţională. II. Răspunsul d-lui E.A. Pan¬ 
grati", în Noua revistă română, 4—11 octombrie 1915, p. 203. 

18 Analele Academiei Române, tom. XXXIX, 1916-1919, Partea 
administrativă şi dezbaterile (în continuare A.A.R .), Bucureşti, 1921, 
şedinţa de la 2 septembrie 1916; cuvântarea lui Delavrancea, pp. 31—40. 

19 Cu privire la activitatea şi dificultăţile Academiei în timpul ocu¬ 
paţiei germane, detaliatul raport prezentat de Ioan Bianu la sesiunea gene¬ 
rală extraordinară ţinută la Iaşi în octombrie 1918, ibidem, pp. 110-117. 

restituite Academiei în aprilie 1918, dar cele trecute peste 
Dunăre n-au putut fi recuperate decât în mai 1920. 20 

Abia în octombrie 1918, Academia s-a putut întruni din nou 
în plen, la Iaşi, capitala fiind încă sub ocupaţie. Susţinută de 
Philippide, împreună cu Negruzzi şi Zamfirescu, alegerea ca 
academician a lui Stere a eşuat, după cum a căzut la vot şi 
Ibrăileanu, propus ca membru corespondent, în ciuda faptului 
că „germanofilii" potenţiali nu erau puţini printre votanţi. Unii, 
în atmosfera sfârşitului de război, deveniseră însă mai prudenţi 
(ca să nu mai vorbim de neplăcutele experienţe trăite la 
Bucureşti). Stere însuşi depăşise măsura, în colaborarea lui cu 
Puterile Centrale şi prin tentativa de schimbare a dinastiei. S-ar 
fi riscat şi o sciziune: Iorga a protestat „cu indignare contra 
alegerii unui criminal de stat", declarând că „dacă se face aceas¬ 
ta, se retrage din Academie". 21 în sfârşit. Academia avea să 
salute unirea Transilvaniei cu România, printr-o declaraţie sem¬ 
nată, în majoritate - ironie a istoriei - de academicieni (cei 
aflaţi la Bucureşti) care nu susţinuseră intrarea României în 
război pentru eliberarea Transilvaniei sau chiar se împotrivi¬ 
seră acestei soluţii. 22 Acum, când lucrurile se aranjaseră atât 
de bine pentru România, şi într-o direcţie, şi în alta, erau în 
mod sincer satisfăcuţi. Cine putea fi nemulţumit de crearea 
României Mari? 


20 A.A.R ., tom. XL, 1919-1920, Bucureşti, 1921, p. 52 (şedinţa din 
14 mai 1920). 

21 A.A.R., tom. XXXIX, 1916-1919, sesiunea generală extraordinară 
din 8/21-15/28 octombrie 1918; N. Iorga, Memorii, voi. II, Bucureşti, 
f.d., p. 81 (însemnarea din 8 octombrie 1918). 

22 A.A.R., tom. XXXIX, 1916-1919, p. 174, şedinţa de la 23 no¬ 
iembrie/6 decembrie 1918. 



V 

Universitarii 


La 10 septembrie 1914, era înaintat primului-ministru, pen¬ 
tru a fi adus la cunoştinţa guvernului şi supus atenţiei regelui, 
un memoriu semnat de 58 de profesori ai Universităţii din 
Bucureşti, în frunte cu rectorul Thoma Ionescu. Apelul univer¬ 
sitarilor cerea expres „intrarea României în acţiune, întru apă¬ 
rarea intereselor şi drepturilor noastre naţionale şi ocuparea 
pământului românesc din monarhia austro-ungară 11 . 1 

Istoricii români care s-au referit la această luare de poziţie 
s-au mulţumit să înregistreze cu satisfacţie atitudinea patriotică 
a Universităţii, vrând să lase impresia că este vorba de corpul 
universitar în ansamblul lui şi nu doar de o majoritate, vom 
vedea imediat cât de consistentă. 

Funcţionau la Universitatea din Bucureşti 95 de profesori 
titulari (8 la Teologie, 15 la Drept, 17 la Filozofie şi Litere, 
21 la Ştiinţe, 34 la Medicină). 2 Nu au semnat, aşadar, 37 de 
profesori, o minoritate desigur, dar o minoritate deloc negli¬ 
jabilă. Problema este însă şi a psihologiei semnării pe liste: unii, 
firi independente sau orgolioase, nu semnează de-a valma, chiar 
atunci când sunt de acord; alţii, o categorie mai numeroasă, 
se supun curentului dominant şi ajung să semneze, chiar fără 
a fi convinşi! Cel puţin doi antantofili nu se regăsesc printre 


1 Acţiunea universitară în chestia naţională, Bucureşti, 1914, „înche¬ 
ierea înaintată domnului preşedinte al Consiliului de miniştri la 10 sep¬ 
tembrie 1914“, p. 14. 

2 Anuarul Universităţii din Bucureşti, 1913-1914 şi 1914-1915, 
Bucureşti, 1915 şi 1916. 

semnatari: Nicolae Iorga şi Ovid Densuşianu; primul, şi din 
orgoliu, şi din refuzul de a se lăsa manipulat politic, însă în 
primul rând din motivul de fond că nu era de acord cu o aseme¬ 
nea grabă a intrării în acţiune şi se lăsa în voia guvernului; al 
doilea, deşi partizan al acţiunii imediate, nu mai puţin orgo¬ 
lios decât Iorga şi, în plus, fire conflictuală, în stare cronică de 
neînţelegere cu colegii. Sunt însă mai numeroşi semnatarii care 
nu prea au crezut în ce au semnat, oarecum rătăciţi printre 
ceilalţi. îi identificăm uşor prin luările lor de poziţie ulterioare, 
inclusiv prin faptul că nu vor mai apărea pe liste similare. Intră 
în această categorie Dimitrie Onciul, Simion Mehedinţi, Vasile 
Pârvan, Dimitrie Evolceanu, Ion Rădulescu-Pogoneanu, toţi de 
la Facultatea de Filozofie şi Litere, şi Victor Babeş, de la Facul¬ 
tatea de Medicină. 

O întrebare care nu prea se pune, dar o punem acum, este 
ce i-a determinat pe profesori, pe atât de mulţi, să semneze un 
asemenea document. Patriotism, desigur, dar şi o dovadă de 
precipitare, aproape de inconştienţă. într-un război - mai ales 
de anvergura războiului declanşat în 1914 - nu se intră pe bază 
de instinct patriotic şi de semnături date în grabă, ci în urma 
unei decizii chibzuite şi a unei întregi pregătiri militare şi diplo¬ 
matice. O acţiune a României în 1914 ar fi însemnat un dezas¬ 
tru pentru ţară. Nici intrarea în conflict în 1916 nu a fost prea 
fericită, dar cel puţin s-au cruţat ţării doi ani, jumătate din dura¬ 
ta războiului. Ar fi fost de aşteptat ca universitarii să judece 
nu mai puţin patriotic, dar mai înţelept şi mai echilibrat. Ase¬ 
menea acţiuni puneau beţe-n roate guvernului Brătianu, care 
se îndrepta spre acţiune, însă discret, cu paşi înceţi, şi încercând 
să obţină de la viitorii aliaţi tot ce se putea obţine. 

Presiunea opiniei publice şi entuziasmul naţional al unor 
profesori oferă o explicaţie parţială acestei precipitări. Expli¬ 
caţia completă trebuie să ţină însă seama, chiar în primul rând, 
de rolul jucat de Thoma Ionescu, rector al Universităţii, dar 
nu mai puţin şi frate al lui Take Ionescu. Capacitatea sa de 
mobilizare şi de manipulare şi-a dovedit eficienţa. Mai mult 
decât s-ar crede, universitarii se arătau foarte dependenţi de 

autoritatea care le putea oferi avantaje sau crea unele neplă¬ 
ceri. în această privinţă, aprecierea făcută de I.G. Duca, pe 
atunci ministrul Cultelor şi Instrucţiunii Publice, nu este singu¬ 
lară, ci doar mai net şi mai cinic formulată: . .nu exista corp 
electoral mai influenţabil, mai lipsit de convingeri adânci şi 
de caracter decât colegiul profesorilor noştri universitari. Nu 
numai că toate alegerile parlamentare dovediseră cât de guver¬ 
namentale erau ambele noastre universităţi, dar tocmai lipsa 
lor de neatârnare politică fusese unul din principalele argu¬ 
mente ale Partidului Liberal împotriva acelor conservatori care 
ne făceau teoria elitei şi apologia colegiilor restrânse." 3 Or, nu 
e nevoie s-o mai spunem, Thoma Ionescu făcea jocul fratelui 
său. Se putea baza şi pe faptul că Partidul Conservator-De- 
mocrat al lui Take Ionescu avea o destul de mare influenţă 
printre universitari. Nu era deci doar problema războiului, ci 
şi a confruntării politice interne. O majoritate de universitari 
câştigaţi pentru intrarea în acţiune însemna şi un punct câştigat 
de Take Ionescu. Este şi acesta un motiv pentru care unii pro¬ 
fesori, chiar având sentimente antantofile (cazul Iorga), au 
declinat invitaţia, iar alţii (cazul Onciul), considerându-se pro¬ 
babil manevraţi, s-au retras la scurt timp. 

Un număr relativ constant de partizani ai Antantei şi ai 
războiului pentru Transilvania rezultă din două documente ulte¬ 
rioare: apelul de solidaritate cu Franţa, semnat în noiembrie 
1914 atât de universitari din Bucureşti, cât şi din Iaşi 4 , şi un 
nou memoriu pentru intrarea în acţiune al profesorilor Univer¬ 
sităţii din Bucureşti, în octombrie 1915 5 , acesta din urmă folosit 


3 I.G. Duca, Memorii, voi. III, p. 52. 

4 „Profesorii universitari aduc omagii Franţei", în Adevărul, 12 no¬ 
iembrie 1914, şi în Vive la France! Trăiască Franţa!, 11 şi 14 noiem¬ 
brie 1914. Lista universitarilor cuprinde şi unele inadvertenţe, pe care 
le-am îndreptat în vederea unei numărători corecte. 

5 „Universitarii cer acţiune. Memoriul lor", în Acţiunea, 22 octom¬ 
brie 1915. La câteva zile după ce a semnat, Paul Negulescu, profesor 
la Drept, şi-a anunţat retragerea de pe listă; Thoma Ionescu a refuzat 

de Thoma Ionescu şi pentru a-şi „număra 11 aderenţii în vede¬ 
rea apropiatelor alegeri pentru funcţia de rector. Primul cuprin¬ 
de numele a 49 de profesori titulari ai Universităţii din Bucureşti, 
iar în cel de-al doilea apar 52 de profesori, în marea lor majori¬ 
tate semnatari şi ai memoriului din septembrie 1914. Unele 
fluctuaţii ţin de motive conjuncturale. Au ieşit însă definitiv 
din joc, de pe ambele documente, cei şase profesori deja men¬ 
ţionaţi: Onciul, Mehedinţi, Pârvan, Evolceanu, Rădulescu-Po- 
goneanu, Babeş. Nu mai apare, după ce semnase în septembrie 
1914, nici Constantin Dimitrescu-Iaşi, profesor de istoria filo¬ 
zofiei şi rectorul Universităţii cu cel mai lung mandat (din 1898 
în 1911), care nici nu se va pronunţa în vreun fel în chestiunea 
războiului. Raportul între „semnatari 11 şi „nesemnatari 11 devine 
de 49 la 46 spre sfârşitul anului 1914 şi de 52 la 40 un an mai 
târziu (cu observaţia, încă o dată, că „scorul 11 exprimă, într-o 
combinaţie greu de disociat, atât atitudinea faţă de război, cât 
şi faţă de persoana rectorului!). Pe apelul pentru Franţa, apar 
şi conferenţiarii: 12 semnatari din totalul de 21. Profesori şi 
conferenţiari laolaltă: 116; semnatari, 61. 

Nu trebuie crezut că majoritatea semnatarilor au făcut mult 
mai mult decât să semneze. Cei cu adevărat decişi, prezenţi la 
adunări, prezenţi în coloanele ziarelor, sunt desigur mai vizi¬ 
bili şi mai ascultaţi decât neutraliştii sau „germanofilii 11 , în 
genere discreţi, dar nici ei nu sunt prea mulţi. în Acţiunea 
Naţională, fondată spre sfârşitul lunii octombrie 1914, orga¬ 
nizaţia care orchestrează tema intrării României în război, uni¬ 
versitarii care contează se numără pe degete (unii dintre ei fiind 
şi oameni politici): Em. Antonescu, Constantin Dissescu şi 
I. Tanoviceanu, de la Facultatea de Drept, Simeon Mândres- 
cu, de la Facultatea de Litere, C.I. Istrati şi Ermil Pangrati, de 
la Facultatea de Ştiinţe, Ion Cantacuzino şi Thoma Ionescu, 
de la Facultatea de Medicină. Foarte activi sunt şi Iorga şi 


însă să-i şteargă numele! (Scrisoarea lui P. Negulescu în Dreptatea, 
28 octombrie 1915.) 

Rădulescu-Motru, fiecare în felul lui. Dar i-am înşirat aproape 
pe toţi! 

Oricum, guvernul se plictisise de intervenţionismul vehe¬ 
ment şi angajat politic în propria familie al lui Thoma Ionescu. 
I-a revenit lui I.G. Duca misiunea să scape de el. între presiu¬ 
nile rectorului şi ale ministrului, universitarii n-aveau decât să 
se decidă. Regula era ca ministrul să aleagă un nume printre 
primii trei clasaţi în urma votului Senatului universitar. Nu 
foarte democratic: dintre cei trei, ieşea rector cel care era mai 
pe placul puterii. De altfel, şi Thoma Ionescu devenise rector 
când fratele său se afla la guvernare. La alegerile de la sfârşitul 
lunii octombrie 1915, în ciuda manevrelor guvernamentale, 
Thoma Ionescu şi-a menţinut aderenţii: 53 de voturi, urmat de 
Ion Cantacuzino, cu 51, şi de Ion Athanasiu cu 44. 6 De remar¬ 
cat că toţi trei aparţineau aripii „antantiste“. Athanasiu era însă 
cel mai moderat în manifestări, cel mai apropiat de strategia 
prudentă a guvernului. în consecinţă a devenit rector - pe fon¬ 
dul protestelor takiste! -, chiar dacă obţinuse simţitor mai puţine 
voturi decât contracandidaţii săi. 

Odată cu angajarea României în război, scindării în opinii 
avea să-i urmeze şi o scindare „teritorială" a universitarilor 
bucureşteni. Cam jumătate dintre ei - şi în primul rând cei mai 
„compromişi" prin poziţia lor antantofilă - au mers în refugiu, 
la Iaşi, iar unii, de acolo, şi mai departe, spre Franţa, în timp 
ce cealaltă jumătate, „germanofilii" în primul rând, s-au decis 
să rămână sub ocupaţie, în Capitală. Printre cei plecaţi îl întâl¬ 
nim însă şi pe „germanofilul" Pârvan, iar cei rămaşi nu sunt 
exclusiv „germanofili" (printre ei, Gheorghe Ţiţeica şi, „încă", 
Rădulescu-Motru aparţineau celeilalte orientări, iar alţii erau 
neangajaţi). Rectorul, Ion Athanasiu, se pusese la dispoziţia ar¬ 
matei, şi i-a ţinut locul, pe toată durata războiului, Ioan Bogdan, 
ca prorector. Iniţial, odată cu intrarea germanilor în Bucureşti, 


6 A.N.R.-B., Rectorat, 192/1915, ff. 53-54. La acelaşi scrutin, 
C.I. Istrati a obţinut 42 de voturi, iar D. Onciul, 40. 

Universitatea a fost închisă. Cursurile aveau să se reia, în con¬ 
diţii precare, cu puţini profesori şi puţini studenţi, la Facultatea 
de Medicină, în decembrie 1917, şi la celelalte facultăţi în 
aprilie 1918. Abia în toamna anului 1918, întorcându-se între 
timp, treptat, şi profesorii din Moldova, anul universitar s-a 
putut deschide în condiţii aproape normale. La 30 mai 1918, 
deşi se încheiase între timp pacea de la Bucureşti, încă se mai 
aflau la Iaşi 21 de profesori, care, temându-se de reformismul 
guvernului Marghiloman şi îndeosebi al ministrului Mehedinţi, 
semnau, în frunte cu I. Athanasiu, o adresă cu următoarea soli¬ 
citare către Ministerul Cultelor şi Instrucţiunii Publice: „în 
împrejurările actuale, nu credem că e oportun să se introducă 
nici o modificare, nici în legea învăţământului superior, nici 
în personalul didactic al Universităţii 11 . 7 Alţi profesori, o duzi¬ 
nă de la Universitatea din Bucureşti, împreună cu câţiva de la 
Iaşi, plecaseră şi din Moldova, ajungând la Paris, unde susţi¬ 
neau propaganda naţională românească. La Facultatea de Litere, 
Iorga, Densuşianu şi Mihail Dragomirescu n-au acceptat să se 
întoarcă decât odată cu eliberarea Capitalei; la 2 noiembrie 1918, 
Densuşianu comunica din Iaşi că dorea să fie deocamdată 
suplinit; Iorga şi Dragomirescu solicitau, dimpotrivă, să nu se 
numească suplinitori, „deoarece speră să fie curând în Bucu¬ 
reşti 11 . 8 Ceea ce s-a şi întâmplat. 

La Universitatea din Iaşi, lucrurile s-au prezentat în bună 
măsură diferit. Antantofilii nu dispuneau aici de majoritate, iar 
rectorul, Constantin Stere, departe de a merge în aceeaşi direc¬ 
ţie ca omologul său bucureştean, era unul dintre principalii 
susţinători ai alianţei cu Puterile Centrale. S-a încercat, în sep¬ 
tembrie 1914, după exemplul Universităţii din Bucureşti, mobi¬ 
lizarea profesorilor pentru semnarea unui memoriu în vederea 
intrării României în acţiune. Iniţial s-au întrunit - şi nu s-au 


7 A.N.R.-A.N.I.C., Ministerul Instrucţiunii şi Cultelor, 290/1918, 
ff. 2-3. 


8 A.N.R.-B., Facultatea de Litere şi Filozofie, 158/1918-1919, f. 15. 

putut pune de acord - 16 profesori (un sfert din numărul lor). 
O săptămână mai târziu, la 15 septembrie, o reuniune a colegiu¬ 
lui universitar pe această temă s-a remarcat prin numărul mare 
de absenţi (chiar dintre cei care participaseră la întrunirea 
precedentă) şi prin dezacordul total al celor de faţă. Dintre vor¬ 
bitori, Ilie Bărbulescu, Paul Bujor şi Constantin Stere „au 
susţinut necesitatea luptei contra slavismului 11 , iar C. Thiron, 
I. Peretz, Ion Petrovici şi A.D. Xenopol „au fost absolut pen¬ 
tru alianţa cu Tripla înţelegere" (curioasă referirea la Petrovici, 
deloc „absolut" în această convingere!). 9 După care, nu s-a mai 
întâmplat nimic, şi din pricina slabei implicări a universi¬ 
tarilor, dar şi fiindcă rectorul Stere a făcut tot posibilul pentru 
a stopa demersul, după cum, invers, la Bucureşti, Thoma 
Ionescu făcuse tot posibilul pentru a-1 amplifica. Universitatea 
din Iaşi „a tăcut", reproşa colegilor ieşeni Ermil Pangrati: la 
fel ca Academia. 10 

Avem totuşi o indicaţie destul de precisă asupra raportului 
„numeric" de forţe: „apelul pentru Franţa", semnat în noiem¬ 
brie 1914, atât de universitari din Bucureşti, cât şi din Iaşi. La 
Bucureşti, după cum am văzut, francofilii s-au dovedit majo¬ 
ritari. La Iaşi, dintre profesorii titulari, 29 sunt cei care semnea¬ 
ză. Ceva mai puţin de jumătate din totalul de 61 de profesori 
(mai trebuie însă adăugat cel puţin numele lui I. Ursu - antan- 
tofil'înflăcărat, chiar dacă nu apare printre semnatari). 11 

Alegerea de rector la Universitatea din Iaşi, în martie 1916, 
a dat din nou ocazia unei măsurări a forţelor. în faţa dezor¬ 
dinilor provocate de studenţii adepţi ai liniei naţionale şi de 


9 Opinia (Iaşi), 11 şi 18 septembrie 1914. 

10 „Răspunsul 11 citat al lui Ermil Pangrati, din Noua revistă română, 
4-11 octombrie 1915. 

11 Lista profesorilor titulari ai Universităţii din Iaşi, convocaţi la 
13 septembrie 1914 pentru a se pronunţa asupra atitudinii României în 
problema războiului, cuprinde 61 de nume: A.N.R.-I., Universitatea 
„Al.I. Cuza“, Rectorat, 826/1914, ff. 45^17. 

complicaţiile care au urmat, inclusiv cu ministerul, tactica lui 
Stere a fost de a demisiona şi de a candida din nou, sperând ca 
astfel, fiind reales, să-şi consolideze poziţia. La 29 ianuarie 
1916, 17 profesori protestează contra măsurilor luate de Stere 
pentru a reinstaura disciplina, însă un număr mai mare, 23 de pro¬ 
fesori, se solidarizează, printr-un apel datat 16 februarie, cu 
acţiunile rectorului împotriva studenţilor „rebeli“ 12 ; chiar dacă 
mulţi înţelegeau să nu se pronunţe, majoritatea părea să încline 
totuşi spre Stere. Din nou a intervenit Duca, cu tot felul de pre¬ 
siuni şi de intrigi (de care se arată foarte mândru în Memorii ), 
după cum procedase cu câteva luni înainte şi la alegerea recto¬ 
rului Universităţii din Bucureşti. După ce lovise în proantan- 
tistul Thoma Ionescu, lovea acum în progermanul Constantin 
Stere: ambele extreme trebuiau anulate, pentru a se respecta 
şi la Universitate politica guvernamentală. Peste toate, Stere 
a făcut greşeala să nu participe nici la „campanie 11 , nici la 
scrutin, plecând cât mai departe, în Elveţia. Să fi fost chiar atât 
de sigur de victorie? Era de presupus că „germanofilii 11 aveau 
să voteze cu Stere, iar antantofilii împotriva lui, chiar dacă nu 
în mod automat. Era în discuţie şi problema disciplinei uni¬ 
versitare, după cum conta şi prestigiul şi capacitatea celui ales. 
însă Stere era atât de marcat politic, şi adversarii săi de aseme¬ 
nea (începând cu studenţii de la care pornise conflictul), încât 
până la urmă departajarea voturilor a reflectat cu siguranţă, în 
cea mai mare măsură, atitudinea în problema naţională. S-au 
confruntat două liste: pe cea a lui Stere, se mai aflau Alexandru 
Philippide şi Nicolae Leon, cealaltă îl avea în frunte pe Matei 
Cantacuzino. Din 66 înscrişi cu drept de vot, au votat 57. în 
ordine descrescătoare s-au obţinut următoarele rezultate: 
Al. Philippide - 30 de voturi; M. Cantacuzino - 29; D. Alexan- 
drescu - 28; C. Stere - 26; N. Leon - 23; V. Negel - 23. 13 


12 A.N.R.-I., Universitatea „Al.I. Cuza“, Rectorat, 856/1916, voi. I, 
l'f. 64-65 şi 86-88. 

13 A.N.R.-I., Universitatea „Al.I. Cuza“, Rectorat, 863/1916, ff. 11-13. 

Pentru alegerea finală rămâneau primii trei, Stere ieşise al pa¬ 
trulea. Prin decizia ministrului, Matei Cantacuzino a fost numit 
rector. Ce spune acest rezultat? Pe primul loc se situase totuşi 
Philippide, din echipa lui Stere şi socotit printre „germanofili 11 . 
Cel puţin un vot i-a lipsit acestui grup, votul lui Stere, în fapt 
însă nu numai votul, ci şi capacitatea lui de convingere, supli¬ 
nită, în sens invers, cu presiunile ministerului. In condiţii 
normale, Stere şi cei din jurul lui ar fi luat câteva voturi în plus 
şi probabil ar fi câştigat. De remarcat că nici Matei Cantacu¬ 
zino, jurist renumit şi foarte respectat în mediul intelectual 
ieşean, dar de o labilitate aproape patologică, nu se prezenta 
ca un adept de încredere al strategiilor liberale; fusese doar, 
pentru guvern, cea mai puţin rea dintre soluţiile posibile. Cu 
toată înfrângerea lui Stere, se menţinea în Universitatea din Iaşi 
o oarecare majoritate mai preocupată de Basarabia decât de 
Transilvania, mai temătoare de Rusia decât de Puterile Cen¬ 
trale, mai curând pacifistă decât războinică şi nu tocmai în 
acord cu tendinţa Universităţii din Bucureşti de a da tonul şi 
de a se pune mereu în frunte. 

Spre sfârşitul lunii iunie 1916 - puţin timp înainte de intra¬ 
rea României în război, când se simţea că lucrurile se mişcă 
în această direcţie -, universitarii bucureşteni antantofili, în 
frunte cu rectorul I. Athanasiu, au încercat să-şi atragă colegii 
ieşeni într-o acţiune comună. Se preconiza o întrunire în care 
să se ia împreună „hotărârile dictate de gravitatea împrejurărilor 
actuale 11 . Ion Cantacuzino şi Ermil Pangrati au venit special 
la Iaşi pentru a-şi convinge colegii. Succes modest: puţine ade¬ 
ziuni. A rămas deoparte şi rectorul Matei Cantacuzino, care, chiar 
dacă fusese ales împotriva lui Stere, nu înţelegea să se ralieze 
pur şi simplu la politica bucureşteană. 14 Ar fi dat colegilor 
bucureşteni - potrivit, este drept, unei surse „germanofile 11 - 


14 „Universitatea ieşană şi mişcarea federalistă", în Opinia, 28 iunie 
1916; Rodion, „Scrisori din Iaşi", în Seara, 3 iulie 1916;,Apelul Univer¬ 
sităţii din Bucureşti", în Seara, 4 iulie 1916. 

următorul răspuns: „Ca moldovean, mă tem de ruşi, şi ca 
moldovean vreau înainte de toate recucerirea Basarabiei. 11 ' 5 

Făcând suma, Bucureşti plus Iaşi, raportul apare destul 
de echilibrat între universitarii partizani ai războiului alături de 
Antanta şi adversarii acestei soluţii, în cea mai mare parte 
adepţi ai neutralităţii. Trebuie însă spus că, stimulaţi de me¬ 
diul favorabil creat de opinia publică şi animaţi de un ideal mai 
clar conturat decât al celorlalţi, universitarii proantantişti au 
fost mai activi şi mai ascultaţi. Şi, până la urmă, argument 
suprem, au avut istoria de partea lor. 


15 „Universitatea din Iaşi şi acţioniştii. Corespondenţă specială 11 , în 
Libertatea, 30 iunie 1916. 



VI 

Orientări, reorientări, dezorientări 


Tabloul acesta de ansamblu, oarecum static, trebuie văzut 
şi în latura lui dinamică, ca o succesiune de secvenţe. In funcţie 
de mersul evenimentelor, care au cunoscut răsturnări dramati¬ 
ce, poziţiile se precizează, se nuanţează, se întâmplă chiar să 
se schimbe. 

Opţiunile de principiu sunt exprimate în perioada neutrali¬ 
tăţii. Urmează intrarea în foc. într-un prim moment, dezbinările 
sunt uitate, cel puţin formal: este un mare elan de solidaritate 
naţională. Care dintre „germanofili" - exceptându-1 pe Carp - 
ar fi putut dori dezastrul României, numai pentru ca istoria să-i 
dea dreptate? Cu toţii aveau fii, rude, prieteni pe front. înfrân¬ 
gerea a redeschis însă polemica, încă şi mai violent. Nu pen¬ 
tru toţi exact din poziţiile anterioare. Unora, înfruntarea le-a 
insuflat un plus de îndâijire: nu prea hotărâtul Nicolae Iorga 
se afirmă, din momentul refugiului în Moldova şi până la sfâr¬ 
şit, ca cel mai aprig susţinător al rezistenţei naţionale; neutra- 
listul Lapedatu trece instantaneu în tabăra antantistă şi i se alătură 
lui Iorga; până şi Ion Petrovici, care pendulase între soluţiile 
opuse, are o perioadă când scrie la Neamul românesc. Se ata¬ 
şează publicaţiei lui Iorga şi geologul Ion Simionescu, profe¬ 
sor la Universitatea din Iaşi şi membru al Academiei Române, 
perceput în perioada neutralităţii mai curând ca „germanofil" 
(sau, mai precis, „rusofob"). în schimb, Thoma Ionescu, cel 
mai decis intervenţionist din primele momente ale conflagra¬ 
ţiei, ca şi Gheorghe Marinescu, doi medici renumiţi, n-au ştiut 
cum să plece mai repede din Moldova spre Apus, într-o vreme 

când chiar ar fi fost nevoie de ei. 1 Spre deosebire de alţi doi 
medici de prim rang, Dimitrie Gerota şi Vasile Sion, care, deşi 
„germanofili", aleg să treacă şi să rămână în Moldova. Mulţi 
intelectuali, universitari cu deosebire, pleacă în Occident, în 
special în Franţa; zece profesori sunt trimişi la Paris, într-o 
„misiune universitară", în sprijinul propagandei româneşti, în 
vara anului 1917: D. Hurmuzescu, Tr. Lalescu, S. Mândrescu, 
G. Mumu, E. Pangrati, D. Pompeiu, de la Universitatea din 
Bucureşti, I. Nistor, de la Universitatea din Cernăuţi, I. Găvă- 
nescul, O. Taffali şi I. Ursu, de la Universitatea din Iaşi. 2 La 
sfârşitul războiului, se aflau în străinătate, în primul rând în 
Franţa, zeci de universitari şi de parlamentari. Nu era nevoie 
chiar de atâţia! De la caz la caz, se poate discuta în ce măsură 
dorinţa efectivă de a apăra drepturile româneşti peste hotare 
s-a asociat cu tentaţia mai puţin lăudabilă a îndepărtării de 
teatrul de război şi de neplăcerile refugiului din Moldova. 
Reprezentativ pentru atitudinea opusă este N. Iorga, care ar fi 
putut contribui din plin la propaganda în străinătate, dar care 
a ales să rămână alături de compatrioţii săi (ca, de altfel, şi alţi 
universitari). Să mai spunem că foarte puţini membri ai elitei 
intelectuale, inclusiv oameni tineri şi dintre cei care ceruseră 
insistent intrarea României în război, au luptat pe front. Unii 
au fost mobilizaţi în spatele frontului (astfel, scriitorii, în frunte 
cu M. Sadoveanu, care vor edita la Iaşi, în 1917-1918, ziarul 
România, destinat ostaşilor), alţii nici măcar n-au fost mobi¬ 
lizaţi, pe motive formal justificate, dar nimic nu i-ar fi împiedi¬ 
cat să se prezinte voluntari. Pe drept cuvânt, G. Topîrceanu, 
combatant şi căzut prizonier la Turtucaia, a luat în derâdere 
ifosele războinice ale lui E. Lovinescu, antantist până-n pânzele 


1 Faţă de comportamentul lui Thoma Ionescu şi Gheorghe Marinescu, 
I.G. Duca îşi exprimă fără înconjur dispreţul: Memorii, voi. III, pp. 159 
şi 261-262. Detalii şi în volumul: Gheorghe Marinescu, Corespondenţă 
(1889-1938), ediţie îngrijită de Marioara G. Marinescu şi G. Brătescu, 
Editura Ştiinţifică, Bucureşti, 1968. 

2 O. Tafrali, Propaganda românească în străinătate, Craiova, 1920. 



124 


,i Germanofilii “ 


albe, dar care n-a participat în nici un fel, nici pe front, nici în 
spatele frontului, la acţiunea militară a României. 3 La fel, 
Traian Bratu, profesor la Universitatea din Iaşi, unul dintre rarii 
universitari care au cunoscut frontul, nu i-a cruţat în comen¬ 
tariile sale pe colegii Găvănescul, Tafrali şi Ursu, plecaţi să 
apere cauza românească în străinătate. 4 

Caracteristic rămâne faptul că numărul persoanelor de oare¬ 
care notorietate din sfera politică sau intelectuală care să fi 
murit pe front este infim, deşi, în ansamblu, pierderile Româ¬ 
niei, procentual, au fost cele mai mari după ale Franţei. în 
Franţa, dimpotrivă, lista scriitorilor dispăruţi în război e impre¬ 
sionantă (s-a avansat cifra de 450); au căzut de asemenea nu 
mai puţin de 17 parlamentari francezi (16 deputaţi şi un sena¬ 
tor). 5 * * * * * Membrii elitei româneşti au predicat războiul, dar pe front 
s-au jertfit îndeosebi oamenii simpli, ţăranii în primul rând. 

în Capitala ocupată rămân în primul rând „germanofilii 11 , 
dar şi unii antantişti precum Ţiţeica sau Rădulescu-Motru, 
primul consecvent opţiunii iniţiale, cel de-al doilea revenind 
cu timpul la mai vechile sale sentimente germanofile. „Germa- 
nofilii 11 înşişi se manifestă în tot felul: unii se declară deschis 
de partea Puterilor Centrale, socotind că acesta este interesul 
României: Stere, Antipa, Arghezi, Slavici...; alţii au o colabo¬ 
rare limitată: Bianu, Bogdan... Iar câte unul, ca Maiorescu, 
refuză orice colaborare. în Moldova, fireşte, s-au refugiat în 


3 G. Topîrceanu, „Răspuns unui erou", în însemnări literare, 5/18 
mai 1919, pp. 9-10, şi „Nune est ridendum", ibidem, 8 iunie 1919, 

pp. 10-12. 

4 Cu privire la controversele din universitatea ieşeană: Cătălin Boto- 

şineanu, „Profesorii Universităţii din Iaşi şi participarea la războiul reîn¬ 

tregirii. Cazul Facultăţii de Litere şi Filozofie", Analele ştiinţifice ale 

Universităţii „Alexandru Ioan Cuza “ din Iaşi, 2006-2007, pp. 273-288. 

s Dictionnaire de la Grande Guerre, 1914-1918, sous la direction 

de Franşois Cochet et Remy Porte, Robert Laffont, Paris, 2008, pp. 380 

(„Ecrivains dans la guerre") şi 797 („Parlamentaires tombes au champ 

d’honneur"). 

primul rând antantiştii, dar şi unii neutralişti, chiar cu înclinaţii 
„germanofile 11 , precum Pârvan sau Duiliu Zamfirescu. Pe dea¬ 
supra, laşul îşi avea grupul său, destul de numeros, de „germa- 
nofili 11 . Cât timp continuă luptele, spunându-şi cuvântul atât 
patriotismul, cât şi cenzura, vocea lor nu se aude. Se va auzi 
însă - în condiţiile unei cenzuri îndreptate împotriva celor¬ 
lalţi - odată cu instaurarea guvernului Marghiloman şi înche¬ 
ierea păcii de la Bucureşti, când se părea că Puterile Centrale 
au câştigat definitiv, iar responsabilitatea dezastrului se arun¬ 
ca asupra guvernului Brătianu şi a celor care îndemnaseră la 
război. Guvernarea Marghiloman atrage pe de o parte nume¬ 
roşi „germanofili 11 de ultimă oră sau până atunci nedecişi - 
Rădulescu-Motru şi Ion Petrovici, printre intelectualii mai de 
vază -, pe de altă parte e combătută de „germanofilii 11 intransi¬ 
genţi, rămaşi fideli liniei lui Carp. 

Pentru mai mulţi intelectuali, alegerea nu a fost chiar atât 
de simplă. Dacă omul politic are darul de a simplifica lucrurile, 
intelectualul în genere le complică. Au intrat în joc formula 
spirituală a fiecăruia, scrupule de interpretare, mersul schim¬ 
bător al evenimentelor... Mă opresc asupra câtorva cazuri, de 
altfel foarte diferite, ilustrând tocmai varietatea unor atitudi¬ 
ni sau evoluţii, greu de încadrat strict în categoriile „antantofili 11 
sau „germanofili 11 . 

Caton Theodorian (1871-1939) - fratele lui M. Theodo- 
rian-Carada - avea deja o bună reputaţie de dramaturg. E curios 
cum Lovinescu îl vede ca pe o persoană sigură pe sine, gata 
oricând să se aşeze în locul altuia; era, dimpotrivă, ipohondru 
şi anxios. 6 Nu ţine nici cu unii, nici cu alţii, pur şi simplu nu 
vrea război, îi e groază în special de bombardamente, iar 
când România intră în acţiune caută să fie cât mai departe de 
zona de conflict. în septembrie 1916, alege să se ascundă la 


6 Stelian Cincă, Caton Theodorian. Omul şi opera. Scrisul Româ¬ 
nesc, Craiova, 1979; E. Lovinescu, Memorii, I: ,Ambianţa literară a 
epocii: Caton Theodorian 11 . i 

Nămăieşti, în munţii Muscelului, chiar acolo pe unde aveau 
să treacă nemţii o lună-două mai târziu. îl invită insistent şi 
pe prietenul Liviu Rebreanu să i se alăture, cu familia. „Veniţi, 
nu vă bizuiţi pe omenia nemţilor, că sunt câini.“ 7 La începutul 
lui noiembrie - când încă nu era la ordinea zilei evacuarea ca¬ 
pitalei - îl întâlnim deja la Iaşi. 8 9 * Iar în decembrie 1916 porneşte 
spre Franţa; locuieşte un timp la Paris, apoi se mută în Elveţia, 
la Lausanne. Din Lausanne, îi scria lui Rebreanu la 16 august 
1918, covârşit de dificultăţile întoarcerii în România: „Credeam 
că cu pacea dorită mai cu seamă de cei ca mine, cari nu vroiau 
războiul, o să putem primi ajutoare şi ne întoarce la căminele 
noastre dorite. 11 îl revoltau cei care împinseseră la război şi apoi 
se refugiaseră în Occident, unde tot ei se puneau în faţă: „eu, 
unul, aş face un riguros triaj şi n-aş lăsa să plece pe nici unul 
din cei ce-au vrut şi împins la războiul nebun, la ruina ţărişoarei 
noastre, la dezastru. Dar tocmai ăia sunt mai colţoşi şi mai 
obraznici. Pe la legaţie ei fac mai multă gălăgie 11 . 9 Bietul Caton 
Theodorian: nu fusese războiul lui! 

în contrast izbitor cu Caton Theodorian, care fuge cât poate 
de război, foarte tânărul Camil Petrescu (1894-1957) caută 
războiul cu tot dinadinsul. Mai puţin din motive de ordin 
naţional (prezente şi ele), cât în căutarea experimentului în sine; 
simte că e un parcurs iniţiatic care nu-i poate lipsi, dacă vrea 
să-şi împlinească personalitatea şi să devină un scriitor auten¬ 
tic. Respins la recrutare, se oferă voluntar şi absolvă o şcoală 
de ofiţeri. Sublocotenent, participă la campaniile din 1916 şi 
1917; este rănit; cade prizonier în iulie 1917; revine din prizo¬ 
nierat în aprilie 1918, în Moldova mai întâi, iar în iulie 1918 


7 Caton Theodorian către Liviu Rebreanu, 22 septembrie 1916, 
B.A.R,m s s,S E Sr. 

8 Caton Theodorian către Liviu Rebreanu, 2 noiembrie 1916, B.A.R., 

se reîntoarce la Bucureşti. Am spune că e mai curând antan- 
tofil; într-un text din 1915 îi zugrăveşte defavorabil pe „germa¬ 
nofili"; nu uită să-i taxeze însă şi pe francofilii mai ataşaţi de 
Franţa decât de România. Publică totuşi la Cronica lui Arghezi. 
îi ironizează aici pe studenţii care îndeamnă zgomotos la intra¬ 
rea grabnică în acţiune, cu puţine perspective însă de a ajunge 
ei înşişi pe front. Ţine de asemenea să sublinieze valoarea reală 
a soldatului german, ca şi a culturii germane. Pe de altă parte, 
i se pare o crimă inconştienţa cu care românii se pregătesc pen¬ 
tru o „campanie de operetă". în 1918, colaborează la Scena (e 
drept, doar pe teme literare şi artistice). Mai târziu, în 1924, 
avea să facă distincţia dintre inamicul de pe front şi profitorii 
din spatele frontului, în favoarea celui dintâi: „pe când cei din 
faţă, cu arma în mână, inspirau cel mult o îndârjire, adeseori 
loială, lumea celor din spate inspira numai dezgust". 10 Se obser¬ 
vă la Camil Petrescu dificultatea unei poziţionări nete, izvo¬ 
râtă dintr-o frământare pur intelectuală. Disocierile lui fine n-au 
nimic de-a face cu liniile simple ale propagandei de război; 
lucrurile i se înfăţişează amestecate, iar adevărul refuză să se 
aşeze într-o singură parte. 

Am renunţat în cele din urmă să-l includ pe Gheorghe Bog- 
dan-Duică (1865-1934) în categoria „germanofililor" moderaţi, 
măcar ţinând seama de neplăcerile avute în timpul ocupaţiei. 
Originar din Braşov - frate cu Ioan Bogdan -, istoric literar, 
profesor de liceu (va fi profesor universitar la Cluj după război), 
Bogdan-Duică împărtăşeşte perplexitatea multor ardeleni. Se¬ 
cretar al Ligii culturale (în echipa lui Virgil Arion, schimbată 
în decembrie 1914), editor (alături de V. Arion şi V. Pârvan) al 


10 Textele la care fac referire sunt adunate de Marin Bucur în Camil 
Petrescu, Opinii şi atitudini. Editura pentru Literatură, Bucureşti, 1962 
(„Germanofilul", „Unii francofili", „Corbii albi"), din păcate fără indi¬ 
carea surselor, şi de Florica Ichim, în Camil Petrescu, Publicistică, 
voi. I, Minerva, Bucureşti, 1984, în principal: „Universitatea şi războ¬ 
iul", Cronica, 13 septembrie 1915 (semnat: Radical) şi „Iluzii pericu¬ 
loase", Cronica, 8 mai 1916 (semnat K. Mill). 

revistei Românismul (1913-1914), este fără îndoială un susţi¬ 
nător al ideologiei naţionale. Dar, în situaţia creată în 1914, 
chiar nu ştie ce ar fi de făcut. Scrie câteva articole în Cronica. 
într-unul din ele, afirmă răspicat: „Ardeleni care să se opună 
gândului de întregire a neamului nu există. Domnul I. Slavici, 
de pildă, nu este ardelean, ci ungurean, de la Şiria.“ însă, de 
la „gândul de întregire a neamului" la o acţiune efectivă în acest 
sens, rămâne o distanţă pe care Bogdan-Duică ezită să o par¬ 
curgă. Trebuie ţinut seama de atâţia factori! „Ne clătinăm între 
temeri şi speranţe." 11 Cel puţin, pentru el, apele se limpezesc 
în 1917, când, vorbindu-i de rău pe nemţi, e luat ostatic şi deţi¬ 
nut mai multe luni la Săveni şi în Bulgaria. 

Caion - pseudonimul lui Constantin A. Ionescu (1882-1918) 
- şi-a asigurat o celebritate negativă în istoria literaturii române, 
pricinuită de falsa acuzaţie de plagiat la adresa lui I.L. Cara- 
giale, urmată de un răsunător proces, pe care l-a pierdut. A fost 
totuşi un publicist nu lipsit de merite. Francofil în cel mai înalt 
grad, autor al unei lucrări despre Rolul Franţei în istoria ome¬ 
nirii, Caion ia şi el act în 1918 de ceea ce părea un verdict al 
istoriei, şi anume victoria Germaniei. Editează - începând din 
17 august 1918 - gazeta Cronicarul, de o bună ţinută lite¬ 
rară şi cu colaborări de marcă, predominant „germanofile" 
(printre care Gala Galaction şi Duiliu Zamfirescu). Un articol 
semnat chiar de Caion se intitulează „Un erou". Eroul este 
Marghiloman: „pentru mine, Alexandru Marghiloman rămâne 
omul care întrupează energia naţională în aceste vremuri grele, 
după cum a întrupat-o şi în timpul neutralităţii. Dacă Carlyle 
ar fi scris azi Cultul eroilor, cu siguranţă că Alexandru Mar¬ 
ghiloman trebuia să figureze printre exemple". 12 Caion a murit 
câteva luni mai târziu; a avut răgazul să vadă victoria Franţei 
şi prăbuşirea personajului pe care-1 adăugase cam în pripă la 
galeria eroilor lui Carlyle. 


11 G. Bogdan-Duică, „Poticneală şi întregime", în Cronica, 1 şi 8 no¬ 
iembrie 1915. 

12 Caion, „Un erou", în Cronicarul, 29 august 1918. 

Un tânăr foarte ambiţios este N. Porsenna (Porsenna Nicu 
Ionescu, 1892-1971), avocat, publicist şi scriitor. Câteva arti¬ 
cole publicate în efemerul ziar Latinul, reunite, împreună cu 
alte texte, în volumul Războiul popoarelor, îl arată filolatin, 
filoffancez, şi gata a merge la nevoie chiar cu Rusia. Trece însă 
repede de partea lui Marghiloman, în care vede omul provi¬ 
denţial al României. Expectativa armată - urmând a se alege 
ieşirea cea mai favorabilă - i se pare singura soluţie rezonabilă. 
Atacurile îi vizează totuşi mai curând pe antantişti, aşa cum 
se vede şi în revista Ghilotina, pe care o editează din noiem¬ 
brie 1915 până în martie 1916. Apropierea de Marghiloman 
nu-1 împiedică să-l cultive şi pe Mihai Viteazul, despre care 
scrie (împreună cu şi mai tânărul Scarlat Froda) o dramă în ver¬ 
suri cât se poate de patriotică, pe gustul opiniei publice inter- 
venţioniste. Este elev la şcoala de ofiţeri de rezervă din Iaşi şi 
combatant pe frontul din Moldova în 1917. în 1918, priveşte 
iar spre Marghiloman, apreciat drept „ omul nou“, căruia îi 
revine misiunea de a reforma ţara, făcând, mai ales în dome¬ 
niul social, ceea ce nu reuşiseră liberalii. 13 

Să-l aducem un moment în prim-plan şi pe Ion Vinea 
(1895-1964), colaborator, cum am văzut, la publicaţii „germa¬ 
nofile" în perioada neutralităţii, dar fără angajare extraliterară. 
în aprilie 1918 e şi el convins că Puterile Centrale au câştigat 
partida. Italia e învinsă, iar „armatele germane prăvălesc biru¬ 
inţa peste liniile franco-engleze". 14 

H. Sanielevici (1875-1951) este un alt derutat de război. 
Erudit şi fantast (s-a sugerat înrudirea lui spirituală cu 
B.P. Hasdeu), preocupat de literatură, dar şi, într-o manieră 


13 N. Porsenna, Războiul popoarelor, Bucureşti, 1914; Principiul 
libertăţii în evoluţia politică a statelor europene şi Atitudinea României 
(conferinţă la Cercul de studii al Partidului Conservator), Bucureşti, 
1915; Heghemonia politică în raport cu dezvoltarea economică a sta¬ 
telor (conferinţă la Cercul de studii al Partidului Conservator), Bucu¬ 
reşti, 1916; „Homo novus“, în Arena (Iaşi), 9 martie 4918. 

14 I. Vinea, „învinsa Italie", în Arena, 11 aprilie 1918. 

foarte personală, de antropologie, acest intelectual evreu apare 
mult mai interesat de proiectele sale decât de mersul eveni¬ 
mentelor. Apropiat al Vieţii româneşti, nu se numără însă prin¬ 
tre „germanofili 11 . Sub ocupaţie, e luat ostatic şi petrece un an 
de zile în prizonierat. Ulterior, colaborează la Lumina lui Stere, 
cu eseuri fără conţinut politic. Ciudăţenia apare la sfârşitul lunii 
octombrie 1918, când se arată foarte încântat de acordul lui 
Stere pentru înfiinţarea, alături de Lumina, a unei reviste de 
literatură: Lumina literară. Va urma, crede el, schimbarea din 
temelii a culturii româneşti. îi scrie lui Ibrăileanu: „Cultura 
românească noi trebuie s-o conducem şi s-o stăpânim." 15 
29 octombrie 1918: Germania pierduse deja războiul, iar Stere 
era de pe acum un om terminat. Bineînţeles că Lumina litera¬ 
ră nu a mai apărut, după cum a încetat să apară şi Lumina. Nu 
vedea Sanielevici ce se întâmplă în jurul lui? 

Un an presărat cu capcane, 1918, străbătut de intelectuali 
care nu ştiu încotro s-o apuce. 


15 H. Sanielevici către G. Ibrăileanu, 29 octombrie 1918, în Scrisori 
către Ibrăileanu, voi. III, Minerva, Bucureşti, 1973, p. 376. 



Partea a Il-a 

OAMENI, IDEI, ATITUDINI 



Felix Aderca 
(1891-1962) 


Tânărul scriitor evreu, inteligent, speculativ şi provocator, 
priveşte războiul de la mare înălţime, ca un moment de răscruce 
în istoria civilizaţiilor. Problemele strict naţionale - dominante 
în optica românească - îl interesează mai puţin. De ai lor sau 
de alţii, oamenii sunt tot asupriţi! Iniţial, în articole publicate 
mai ales în Noua revistă română a lui C. Rădulescu-Motru, reu¬ 
nite în 1915 în volumul Sânge închegat. Note de război, încear¬ 
că să ţină cumpăna egală între Franţa şi Germania, dar se 
întrevede deja o înclinare „germanofilă 11 , măcar prin faptul că 
neagă vehement toate acuzele aduse în România germanilor. 

„Războiul actual e în esenţă războiul Germaniei cu Anglia 11 '; 
poziţia germanilor ar fi justificată dat fiind că dezvoltarea lor 
economică le impunea accesul la pieţe şi colonii, pe care Anglia 
li-1 refuza. Calificativul de „barbari 11 folosit de Take Ionescu 
la adresa germanilor e taxat drept „impertinenţă 11 , cât timp 
„Germania e una din ţările de frunte ale pământului 11 , în con¬ 
trast cu România, a cărei organizare „are profunde trăsături afri¬ 
cane 11 . „Barbarii 11 aceştia „ar avea dreptul să se uite la ţara pe 
care ai cinstea să o guvernezi cu dispreţul justificat de o cul¬ 
tură seculară şi de cea mai ordonată alcătuire socială pe care 
a cunoscut-o până azi neamul omenesc 11 . 1 2 

Monumentele de artă distruse în Franţa şi în Belgia sunt doar 
un episod dintr-o istorie mare şi neîndurătoare: „Viaţa, care e 
amorală, a trecut, mânată de legile ei fatale, impetuoasă peste 


1 F. Aderca, Sânge închegat. Note de război. Bucureşti, 1915, p. 29. 

2 Ibidem, pp. 25-27. 

Louvain şi Reims. Putea trece şi peste Paris. Ea a mai trecut 
peste multe alte monumente de însemnătate general umană; ea 
a trecut peste atâtea temple babiloniene, indiene, egiptene, ea 
a trecut peste Partenon [...]. Un popor pe care legile vieţii îl 
mână la distrugere are, virtual, forţa de a popula şi reciviliza 
întreg pământul. “ 3 

Aderca intră în polemică şi cu Rădulescu-Motru, chiar în 
revista condusă de acesta, în care filozoful îi judecase aspru 
pe germani. „Războiul purtat de Germania - ţine să sublinieze 
Aderca - nu e un război de barbari, ci e un război revoluţionar, 
e un război de sfărâmare a graniţelor vamale, pentru introduce¬ 
rea liberei concurenţe, condiţia esenţială a evoluţiei omenirii 
spre o societate mai perfectă. 11 Englezilor le convine, fireşte, 
starea actuală: „dominaţia lor fiind existentă, pare justificată 11 . 
Germanii sunt cei care reprezintă progresul, crede Aderca, şi 
vrea să spună că afirmă acest lucru nu din vreo simpatie anume 
pentru ei, ci din convingere că aşa se înfăţişează mersul obiec¬ 
tiv al istoriei. 4 * 

La articolul lui Aderca, Rădulescu-Motru adaugă acest co¬ 
mentariu: „pentru mine germanii sunt mai vinovaţi 11 , chiar dacă 
„nu singurii vinovaţi 11 ; Aderca greşeşte dacă vede o justificare 
„pentru actele de vandalism comise de armatele teutone 11 . 

De la o lună la alta, Aderca îşi accentuează orientarea pro- 
germană. Publică în Seara, ziar germanofil prin excelenţă. Aici 
reia, precizează şi amplifică ideile din articolul combătut de 
Rădulescu-Motru. Germanii duc un război revoluţionar: „ne¬ 
cesităţile lor sociale, izvorâte dintr-un industrialism şi o supra¬ 
populare cunoscute, concordă, aproape în întregimea lor, cu 
necesităţile progresului uman 11 . Războiul „va sfărâma, dacă 
reacţiunea engleză nu va învinge - şi nu trebuie să învingă! -, 
cel din urmă dig medieval ce se împotriveşte progresului uneia 


3 Ibidem, pp. 25-26. 

4 F. Aderca, „Sunt germanii barbari? 11 , în Noua revistă română, 

18-25 ianuarie 1915. 

din cele mai viguroase şi fecunde burghezii europene!... Cuge¬ 
tătorii europeni, şi români, mă rog, nu au a se teme de «mili¬ 
tarismul prusac», de «caporalismul german». Marele vrăjmaş 
e «libertatea» engleză! 11 . 5 „Progresul 11 german e pus în contrast 
şi cu „reacţiunea 11 franceză: Franţa este dominată de politicieni 
reacţionari. 6 Iar despre barbarie să nu mai vorbim. Francezii 
predică civilizaţia în Europa, dar în propriile colonii „şi-or fi 
dând măcar seama de brutalitatea lor «civilizatoare»? 11 . 7 în ce 
priveşte România, firească este o apropiere de Germania. încer¬ 
carea de cucerire a Ardealului ar fi o nebunie: „o unire de 
învinşi 11 . 8 Mai raţională i se pare intrarea armatei române în 
Basarabia. Oricum, „germanii înving 11 . 9 

Odată cu intrarea României în acţiune, Aderca ajunge pe 
front, participant el însuşi la „nebunie 11 (va fi sursa de inspira¬ 
ţie pentru romanul său 1916, publicat în 1936). îşi reia activita¬ 
tea publicistică, cu texte strict literare, poezii şi eseuri, în Scena 
lui A. de Herz (din vara anului 1918). 


5 F. Aderca, „Viforul libertăţii 11 , în Seara, 18 august 1915. 

6 F. Aderca, „«La Belle France». Victoria reacţiunii 11 , în Seara, 15 au¬ 
gust 1915. 

7 F. Aderca, „Barbarii de azi, barbarii de mâine", în Seara, 5 sep¬ 
tembrie 1915. 

8 F. Aderca, „Sofism", în Seara, 13 octombrie 1915. 

9 F. Aderca, „Sinucidere sau nebunie", în Seara, 22 octombrie 1915. 



Grigore Antipa 
(1867-1944) 


Cel mai de seamă naturalist român (alături de Emil Raco- 
viţă), întemeietor al Muzeului de Istorie Naturală care îi poartă 
numele, membru al Academiei Române (din 1910). Ca o parti¬ 
cularitate: nu a fost profesor universitar. 

Grigore Antipa chiar este un germanofil autentic, foarte 
legat intelectual de Germania. A studiat la Universitatea din 
Jena, între 1885 şi 1891, fiind unul dintre elevii preferaţi ai lui 
Emst Haeckel. După întoarcerea în România a devenit direc¬ 
tor al pescăriilor statului şi apoi inspector general al Ministe¬ 
rului Agriculturii şi Domeniilor (a treia funcţie în minister, după 
ministru şi secretarul general), delegat în continuare cu Direcţia 
pescăriilor. în această calitate, s-a apropiat de regele Carol I. 
îi lega Dunărea, îi lega şi Germania. An de an l-a însoţit pe 
suveran în călătoriile sale pe fluviu, fiind primit „în cercul intim 
al familiei sale“. „Mi-a devenit - scria mai târziu Antipa - un 
adevărat părinte care m-a sprijinit şi povăţuit până la sfârşitul 
vieţii sale.‘ q 

Când liberalii revin la putere, în ianuarie 1914, ministrul Agri¬ 
culturii şi Domeniilor, Alexandru Constantinescu (mai cunos¬ 
cut sub numele de Porcu), îl înlătură pe Antipa de la conducerea 
pescăriilor, în ciuda faptului că regele recomandase menţinerea 
lui. Rămâne inspector general, funcţie superioară celeilalte, 
dar fără un conţinut bine definit. 1 2 Motivelor personale de 


1 Gr. Antipa, „Câteva amintiri despre regele Carol I“, în volumul 
Din viaţa regelui Carol I. Mărturii contemporane şi documente inedite 
culese de Al. Tzigara-Samurcaş, Bucureşti, 1939, pp. 26-53. 

2 Monitorul Oficial, 21 ianuarie 1914. 

nemulţumire lise adaugă şi opţiunea antigermană a guvernului 
Brătianu cu care nu putea fi de acord. Când România intră în 
acţiune, se prezintă la Ministerul de Război şi cere să i se dea 
o întrebuinţare. E numit membru în Comisia internaţilor, toc¬ 
mai fiindcă i se cunoşteau sentimentele. Dovadă şi remarca 
arhiepiscopului Netzhammer: „Liniştitoare este vestea cum că 
germanofilul dr. Antipa a fost însărcinat să inspecteze lagărele 
celor deţinuţi din districtul Ialomiţa [...]. El făcea parte de 
multă vreme din cercul cunoştinţelor mele.“ 3 4 Dar când Antipa 
încearcă să-l convingă că „internaţii 11 sunt bine trataţi, în ciuda 
unor abuzuri care vor fi pedepsite, arhiepiscopul nu se lasă con¬ 
vins. O alarmă aeriană intervenită în toiul discuţiei „îi dădu 
bine de tot peste cap nervii domnului Antipa. El începu să vor¬ 
bească cu vehemenţă despre nemţi, apostrofându-i aşa cum nu 
mai auzisem pe nimeni apostrofându-i pe nemţi: «Nu-i mai 
recunosc, nu-i mai recunosc!», exclamă el în repetate rânduri. 
«Astăzi se arată bestia din ei şi sunt mai răi decât bulgarii 
neciopliţi, care au rămas aceeaşi asiatici». 114 Nimic grav până 
la urmă: doar o criză de nervi a unui savant care nu suporta 
bombardamentele. Când Netzhammer îl vizitează la rândul său, 
ca să-i mulţumească „pentru faptul că a avut succes prin inter¬ 
venţia sa de a fi puşi în libertate preoţii 11 , nu mai sunt nemţii 
de vină, ci regele Ferdinand: „Este de neînţeles cum de a decla¬ 
rat el acest război 11 , şi mai ales oamenii politici care îl împin¬ 
seseră la aceasta: „Antipa recunoaşte că regele fusese prelucrat 
în chip infernal de către liderii de partid care mergeau mână 
în mână, Brătianu, Take Ionescu şi Filipescu, căci îşi împărţi¬ 
seră bine rolurile 11 . Femeile însă ar fi fost şi mai vinovate, în 
frunte cu regina şi, după ea, Eliza Brătianu şi Martha Bibescu. 
Una peste alta, „consideră că războiul este opera unor muieri 11 . 5 
Departe de idealul naţional! 


3 RaymundNetzhammer, Episcop în România, op. cit., voi. I, p. 635. 

4 Ibidem, p. 653. 

5 Ibidem, p. 661. 

Când capitala a fost evacuată, Antipa a preferat să rămână - 
cu ştirea guvernului, a precizat el mai târziu - pentru a conti¬ 
nua să-şi facă datoria şi să apere ce era de apărat, ca director 
al Muzeului de istorie naturală şi inspector general al Ministe¬ 
rului Agriculturii. E de presupus, intr-adevăr, că guvernul nu 
ţinea să-l aibă la Iaşi, mai ales că bunele lui raporturi cu germa¬ 
nii puteau servi la Bucureşti. 

Rămâne un punct oarecum neclar: cum a ajuns Antipa, ca 
„gerant 11 , în fruntea Ministerului Agriculturii şi Domeniilor? 
Nu guvernul l-a numit. Explicaţia pe care avea să o dea cel în 
cauză este că a fost chemat de Oscar Kiriacescu. 6 Director 
general al regiei monopolurilor statului, Kiriacescu fusese lăsat 
„gerant 11 (în termeni oficiali, însărcinat „să îndeplinească 
funcţiunea de secretar general 11 ) la Ministerul Finanţelor; ar fi 
avut însă în grijă, spune Antipa, şi Ministerul Agriculturii şi 
Domeniilor (deşi o asemenea numire nu apare în Monitorul 
Oficial) şi, în această calitate, a apelat la el să gireze secretaria¬ 
tul general al ministerului respectiv. Oricum s-ar prezenta for 
ma numirii, rămâne fondul: numit la dorinţa germanilor sau 
din iniţiativă românească tocmai fiindcă era filogerman este 
cam acelaşi lucru. „Instalarea 11 lui s-a făcut repede: în decem¬ 
brie 1916, apărea deja ca responsabil al ministerului. 

Antipa a crezut că poate colabora foarte bine cu germanii 
şi, cum era destul de vanitos, înregistra cu plăcere laudele 
primite, considerând că sunt de bun augur şi pentru ţară. In iulie 
1917 (în timpul luptelor din Moldova!), îi spunea lui Bianu că 
activitatea lui la minister „este foarte mult apreciată la Berlin 11 , 
de unde concluzia că „multe greutăţi actuale se vor îndrepta 
în curând prin bună înţelegere cu Germania 11 . 7 La 1 octom¬ 
brie 1917 îl vizitează pe Bianu pentru a-i povesti cu încântare 


6 B.A.R., mss., Arhiva General Radu R. Rosetti, memoriu citit de 
Antipa în şedinţa extraordinară intimă a Academiei la 3/16 decembrie 
1918. 

7 B.A.R., mss., Arhiva Ioan Bianu, V Varia 6, f. 4, însemnări politice, 
23 iulie 1917. 

despre întâlnirea de care avusese parte: „A fost aici fiul împă¬ 
ratului Germaniei August Wilhelm (n. 1887). Miercuri 26 sep¬ 
tembrie a venit la mine la Muzeu cu Mackensen. La intrarea 
în Muzeu - pe scară - Mackensen m-a prezentat cam aşa: «Vă 
prezint, Alteţă Regală şi Imperială, pe cel mai mare om din 
această ţară, care a dovedit o pricepere mare prin organizarea 
perfectă a serviciilor pescăriilor». Acest prinţ ar fi să fie Regele 
României, dacă un fiu al împăratului ar fi să ocupe acest tron.“ 8 
Ce bucurie pentru Antipa, mare savant, dar om nespus de mic 
de statură, să i se spună, şi încă de un mareşal german, că este 
„cel mai mare om“ din România! 

S-a spus despre el că a făcut tot ce i-a stat în putinţă ca să-i 
aprovizioneze pe germani. El însuşi şi susţinătorii lui afirmă 
că, dimpotrivă, a asigurat hrana românilor. Desigur că s-a stră¬ 
duit să facă şi una, şi alta, şi e de presupus că în condiţiile date 
nu s-a descurcat chiar atât de rău. Mackensen, notează Lupu 
Kostaki, „pentru a arăta întreaga sa dorinţă de a conlucra cu 
românii, în ordonanţa ce a dat relativă la pescării, a dat în 
acel serviciu toată precăderea domnului dr. Antipa. Ce bine a 
făcut! Rezultatul vorbeşte: s-au pescuit 7-8 000 000 kg peşte“, 
1,8-2 milioane trimise peste graniţă, restul pentru populaţie. 9 
Orice s-ar zice, acest mic vanitos era un excelent organizator. 

La venirea guvernului Marghiloman, rămânând încă un timp 
gerant până la încheierea păcii, a fost numit „delegat tehnic 11 
la tratativele de pace (în problemele legate de Dunăre şi de vân¬ 
zarea cerealelor). La 1/14 iunie 1918 s-a înfiinţat „Direcţiunea 
generală economică", depinzând direct de preşedintele Consi¬ 
liului de Miniştri, un fel de „superminister", cu largi atribuţii 
în materie de import, export şi aprovizionare. în fruntea Con¬ 
siliului economic, organismul de conducere al Direcţiunii, a 
fost numit, ca preşedinte, la 5 iunie 1918 (pentru o perioadă de 


8 Loc. cit., f. 8, 1 octombrie 1917. 

9 Lupu Kostaki, Memoriile unui trădător, B.A.R., mss., p. 59. 

zece ani) Grigore Antipa. 10 Este vârful carierii sale politice. 
Ideea, de altfel, îi aparţinea. Publicase, chiar în momentul 
încheierii păcii de la Bucureşti, o broşură (textul e datat 8 mai 
1918) cu titlul Necesitatea înfiinţării unei organizaţii a econo¬ 
miei naţionale. Ca şi mai înainte, Antipa era optimist, chiar în 
momentul când România ajunsese mai jos ca oricând. „Cu toată 
nenorocirea ce ne-a lovit - scria el - există putinţa de a ne 
reface economiceşte - şi apoi pe această bază şi politiceşte - 
şi încă cu mult mai repede decât chiar multe din statele cari 
din acest război vor ieşi poate pe terenul militar biruitoare.“ n 
E necesar însă ca statul „să ţină totul în mâna sa“; acesta era 
rostul unei administraţii speciale a economiei naţionale „care 
să aibă libertatea de iniţiativă şi să fie înzestrată cu puteri largi 
de execuţie 11 . Ceea ce a şi obţinut. Secretul prosperităţii stătea 
în intensificarea exporturilor către Puterile Centrale, la preţuri 
cât mai avantajoase: „Puterile Centrale au nevoie absolută, încă 
pe mulţi ani, de cât mai mari cantităţi din produsele ţării noas¬ 
tre. Este de cel mai mare interes al nostru - economic şi chiar 
politic - să le satisfacem cât mai cu îndestulare această nece¬ 
sitate a lor, şi numai cu ajutorul lor - sub formă de capital, 
maşini, materiale etc. - vom putea ajunge şi noi în stare să ne 
sporim producţia". 12 

Greu de spus ce ar fi reuşit să realizeze Antipa în zece ani 
de mandat în fruntea Direcţiunii generale economice. Istoria 
nu i-a acordat mai mult de cinci luni. îşi amintea însă cu satis¬ 
facţie de faptul că izbutise, sprijinindu-se pe germani şi exploa¬ 
tând unele divergenţe germano-austriece în probleme legate de 


10 A.N.R.-A.N.I.C., Preşedinţia Consiliului de miniştri, 23/1918, 
voi. I şi II, dosare privitoare la înfiinţarea şi activitatea Direcţiunii gen¬ 
erale economice. 

11 Gr. Antipa, Necesitatea înfiinţării unei organizaţii a economiei 
naţionale. Bucureşti, 1918, p. 5. 

12 Ibidem, p. 13. 

navigaţia pe Dunăre, să-i oprească pe austrieci dea confisca 
flota comercială română. 13 

Odată cu căderea guvernului Marghiloman şi instalarea 
guvernului de tranziţie (spre liberali) condus de generalul 
Coandă, Antipa beneficiază încă de un scurt răgaz. Dacă funcţia 
de preşedinte al Consiliului economic era deja caducă, i se rea- 
tribuie, în schimb, la 25 octombrie/8 noiembrie, delegaţia pen¬ 
tru conducerea Direcţiunii pescăriilor şi a Direcţiunii generale 
a serviciilor îmbunătăţirilor funciare, în calitatea, recunoscută, 
de inspector general al ministerului. 14 O lună mai târziu însă, 
Brătianu revine la guvernare, iar Antipa are din nou de-a face 
cu Constantinescu-Porcu, acum unul dintre eroii zilei, după ce, 
arestat pentru malversaţiuni probabil reale, sub guvernarea 
Marghiloman, şi supus obişnuitei proceduri de identificare, îşi 
declinase profesia: „fost şi viitor ministru 11 . Deja apăruse un 
articol violent în ziarul de orientare liberală Viitorul, sub titlul 
elocvent „Un prieten al duşmanilor noştri 11 . începea cu urmă¬ 
toarea frază: „Printre ilustrele figuri de scandaloasă aducere 
aminte este şi unul al cărui nume chiar evocă ceva respingă¬ 
tor, tipul acolitului perfid, creatură ipocrită de o inconştienţă 
crasă, vistavoi servil al nemţilor, simbol al impertinenţei şi 
negaţiunea respectului de sine şi a demnităţii. 11 Această întru¬ 
chipare a răului era, fireşte, micul, energicul, bine intenţio¬ 
natul, naivul, şi germanofilul, dar şi patriotul, Antipa. „Ca 
director al pescăriilor statului - continua autorul articolului - 
n-a făcut în tot timpul ocupaţiunii decât să servească exclusiv 
şi cu multă tragere de inimă pe nemţi. Tot peştele din bălţile 
Dunării l-a dăruit năvălitorului. 11 A fost „un adevărat funcţionar 
german 11 , iar acum, prin faptul că nu-şi dă demisia, dovedeşte 
în continuare un „cinism insultător 11 . 15 Nu apare vreun decret 


13 Gr. Antipa, Problemele evoluţiei poporului român, Bucureşti, 1919, 
pp. 375-376; idem, Chestiunea Dunării, Bucureşti, 1924, pp. 24—25. 

14 Monitorul Oficial, 30 octombrie 1918. 

15 „Un prieten al duşmanilor noştri 11 , în Viitorul, 2/15 noiembrie 1918. 

de destituire în Monitorul Oficial. înţelegem însă că Antipa 
părăsise ministerul, atunci când un anume V. Dem. Chirculescu 
este însărcinat cu conducerea direcţiei pescăriilor statului, iar 
pe 12 decembrie, acelaşi funcţionar „se înaintează în funcţiu¬ 
nea de inspector general în locul vacant 11 (aşadar, în locul rămas 
liber prin plecarea lui Antipa). 16 


16 Monitorul Oficial, 6 şi 12 decembrie 1918. 



Zamfir C. Arbure 
(1848-1933) 


Basarabeanul Zamfir C. Ralli, nepot după tată al unui ne¬ 
gustor grec boierit şi fiul unei ucrainene, avea să revină la isto¬ 
ricul nume moldovenesc Arbure (sau Arbore), de care-1 lega 
un fir destul de subţire, prin bunica sa paternă, singura care 
avea, şi ea doar pe jumătate, o origine românească. 1 După studii 
de medicină (neterminate) la Moscova şi Petersburg, implicat 
în mişcarea revoluţionară, părăseşte Rusia pentru a evita o con¬ 
damnare (potrivit propriei versiuni, după ispăşirea condam¬ 
nării) şi se stabileşte în Elveţia, unde intră în legătură cu 
militanţii anarhişti Bakunin şi Elisee Redus. Vine în România 
în timpul războiului ruso-româno-turc din 1877-1878 pentru 
a face propagandă revoluţionară printre militarii ruşi. Rămâne 
în ţară, renunţă la politica militantă şi capătă cetăţenia română 
în 1881. Continuă să sprijine discret, în special prin contra¬ 
banda cu publicaţii, mişcările subversive din Rusia şi din Basa¬ 
rabia. Este funcţionar la Arhivele Statului, apoi, din 1896 până 
în 1920, şeful Serviciului statistic al primăriei Capitalei şi, toto¬ 
dată, din 1903, profesor de limba rusă la Şcoala superioară de 
război. Principala sa lucrare este Basarabia în secolul XIX 
(1898), o carte masivă, cu caracter enciclopedic. 

Basarabean şi cu un trecut revoluţionar, Arbure este, ca şi 
Stere, adversar al ţarismului şi al imperialismului rusesc, dar, 


1 G.G. Bezviconi, „Zamfir Ralli-Arbure“, în Analele Moldovei, 
1943, pp. 109-128; Mihai Dim. Sturdza, „Zamfir Arbore 11 , în Familiile 
boiereşti din Moldova şi Ţara Românească (coordonator şi coautor: 
Mihai Dim. Sturdza), voi. I, Simetria, Bucureşti, 2004, pp. 97-107. 

nu „exclusiv 11 român, precum Stere, păstrează strânse legături 
cu „cealaltă 11 Rusie, Rusia revoluţionară. Este poate la el o notă 
de duplicitate: paşnic şi subversiv totodată, cu nume schim¬ 
bat, cu un trecut revizuit şi împărţit între identităţi divergente 
(basarabenească, românească, ucraineană, rusească). 

în anii neutralităţii, este foarte activ în publicistică: pentru 
Basarabia, împotriva Rusiei şi în favoarea Germaniei. într-o 
broşură apărută în 1914, sub titlul Autonomia sau anexarea. 
Transilvania şi Bucovina, îi pune în gardă pe români în faţa 
posibilităţii ca „blestemata Rusie 11 să le ofere Transilvania şi 
Bucovina în schimbul gurilor Dunării, Dobrogei şi Cadrilate- 
rului. în 1915, în Liberarea Basarabiei anunţă că „a sunat ora 
supremă a mântuirii 11 . „în faţa victoriilor armatelor austro-ger- 
mane se clatină imperiul ţarilor şi în curând se vor deschide 
porţile temniţei unde zac nenumărate popoare subjugate [...]. 
Basarabia se va libera, trebuie să se libereze împreună cu Polo¬ 
nia, Ucraina, Finlanda. 11 0 previziune destul de corectă, cu doi 
ani înainte de revoluţia din Rusia. în ce priveşte România, sal¬ 
varea ei se află „numai în alianţă cu duşmanii Rusiei 11 . Broşura 
se încheie cu un avertisment tulburător: „Băgaţi de seamă, căci 
mersul victorios al muscălimii spre Constantinopole ar pregăti 
Ardealului, Banatului, Bucovinei şi României întregi - soar¬ 
ta crudă a nenorocitei Basarabii! Numai înfrângerea Rusiei 
şi retragerea ei în hotarele etnografice ale vechii împărăţii 
moscovite vor asigura o dată pentru totdeauna viitorul neamu¬ 
lui nostru! 112 

Eliberarea Basarabiei - consideră Arbure - este strâns legată 
de crearea unei Ucraine independente. în Ucraina şi România 
(1916), începe prin a polemiza cu Iorga, care nu recunoştea 
existenţa unei naţiuni ucrainene şi considera că un stat ucrai¬ 
nean ar desăvârşi încercuirea românilor prin ţări vasale Germa¬ 
niei. Pentru Arbure, ucrainenii sunt alt popor decât ruşii, au o 
limbă a lor, o istorie a lor şi dreptul la o existenţă de sine stătă¬ 
toare. Ucraina se va elibera, fiindcă Rusia e incapabilă de a 


2 Zamfir C. Arbure, Liberarea Basarabiei, Bucureşti, 1915, p. 56. 

deveni o federaţie. Spre deosebire de Austria, unde dualismul 
şi-a trăit traiul şi unde se întrevede transformarea într-o fede¬ 
raţie a tuturor naţionalităţilor sale. Acesta e nu numai mersul 
istoriei, ci şi interesul României, fiindcă „un stat ucrainean 
neatâmat ar fi un zid de apărare pentru ţara românească în 
contra colosului putred de la Nord. Statul ucrainean ar fi un 
vecin paşnic pentru România Mare. Eliberarea Ucrainei e strâns 
legată de eliberarea Basarabiei 11 . 3 

între 1914 şi 1916, Arbure publică, în special în Seara, 
numeroase articole probasarabene şi antiruseşti. Intelectualii 
noştri, constată el dezamăgit, sunt mai preocupaţi de Franţa 
decât de Basarabia! 4 îşi exprimă părerea şi despre Poporul ger¬ 
man, marea admiraţie pentru „colosala energie vitală pe care 
de veacuri o acumulează naţiunea germană 11 . „Armata triumfă¬ 
toare germană duce cu sine ideea nouă că în război şi în pace 
învinge naţiunea cea mai luminată şi conştientă în straturile pro¬ 
funde ale poporului 11 . Era, aşadar, sigur - în 1915 - că războiul 
era ca şi câştigat pentru Germania! Un motiv în plus de a deplânge 
„atitudinea păturii noastre suprapuse, ostilă Germaniei 11 . 5 

în perioada ocupaţiei germane, rămas la Bucureşti, se mani¬ 
festă mult mai discret, inclusiv în ce priveşte Basarabia, în con¬ 
trast cu intensa activitate publicistică din anii neutralităţii. Abia 
de se poate consemna un articol despre Rusia, apărut în Lumina-, 
odată cu zguduirea revoluţionară - consideră Arbure - Rusia 
sau se va dezagrega, sau se va federaliza 6 (după ce, mai înainte, 
considerase imposibilă formula federală). în aprilie 1918, ţine 
la Bucureşti o conferinţă despre Basarabia, cu comentarii strict 
geografice şi statistice. 7 Ne-am fi aşteptat la mai mult. Nu-1 
vedem nici în acţiunea de unire a Basarabiei cu România. De 


3 Zamfir C. Arbure, Ukraina şi România, Bucureşti, 1916, p. 42. 

4 Zamfir C. Arbure, „Finis/Basarabiae!", în Seara, 10 octombrie 1914. 

5 Zamfir C. Arbure, „Poporul german", în Seara, 16 august 1915. 

6 Zamfir C. Arbure, „Rusia de ieri şi cea de mâine", în Lumina, 

22 noiembrie 1917. 

7 „Basarabia. O conferinţă a d-lui Zamfir C. Arbure", în Lumina, 

23 aprilie 1918. 

altfel, liderii basarabeni, inclusiv Stere, nu prea aveau încre¬ 
dere în el. O scrisoare către Bianu îl arată preocupat de prizo¬ 
nierii ruşi, cărora intenţionează să le transmită, prin acesta, 
„mai multe broşuri istorice, literare şi ştiinţifice 11 în limba rusă. 8 
S-ar putea ca revoluţia din Rusia să-i fi reactivat vechi iluzii 
revoluţionare. A afirmat mai târziu în Senat că a fost arestat de 
nemţi; afirmaţia se cere verificată. Dar că ar fi fost arestat mai 
tot timpul - cum vrea să sugereze 9 -, cu siguranţă nu-i adevărat. 

în noiembrie 1919, avea să fie ales în Senatul României, 
în circumscripţia Chişinău, din partea Partidului Ţărănesc. Din 
nou senator, din iunie 1920, tot la Chişinău, de data aceasta 
pe lista Partidului Poporului al generalului Averescu. în şedinţa 
Senatului din 27 decembrie 1919 a ţinut un lung discurs, carac¬ 
teristic pentru personalitatea şi opiniile lui. 10 Saluta unirea 
Basarabiei, cerând în acelaşi timp „o largă descentralizare 
administrativă 11 pentru această provincie şi drepturi egale pen¬ 
tru fiecare neam, inclusiv învăţământ în limba proprie. Vedea 
în Rusia revoluţionară un mare elan eliberator şi prezicea eşecul 
tentativelor „contrarevoluţionare 11 , care „vor pieri ca un vis urât 11 , 
îşi exprima solidaritatea cu socialiştii întemniţaţi, precum şi 
cu Slavici, aflat încă în închisoare. Afirma că şi el a gândit tot 
timpul la fel ca Slavici, Aurel C. Popovici şi E. Brote (se înţe¬ 
lege, dacă putem lua ad litteram vorbele lui Arbure, în sensul 
egalităţii popoarelor în interiorul monarhiei habsburgice). 


8 Zamfir C. Arbure către Ioan Bianu, fără dată, B.A.R., mss., S . 
Scrisoarea e omisă din Scrisori către Ioan Bianu, voi. I, unde sunt repro¬ 
duse alte două scrisori ale lui Arbure din acelaşi fond. Deşi nu era nimic 
defavorabil la adresa ruşilor, se vede că numai pomenirea acestora a fost 
suficientă pentru a se considera mai prudentă nepublicarea textului! 

9 Discursul lui Zamfir C. Arbore din 27 decembrie 1919, în Dezba¬ 
terile Constituantei, Senatul, 23 ianuarie 1920, p. 132. La o remarcă pri¬ 
vind colaborarea lui Slavici la Gazeta Bucureştilor, dă următoarea replică: 
„D-lor, despre aceasta eu nu ştiu nimic, pentru că atunci când se tipărea 
Gazeta Bucureştilor, Zamfir C. Arbore era arestat de germani. 11 O altă 
voce întreabă: „Dar ZiuaV Iar Arbure răspunde: „Şi cu Ziua tot aşa“ (! ?). 

10 Ibidem, pp. 129-133. 



Tudor Arghezi 
(1880-1967) 


La 1914, Tudor Arghezi nu este încă receptat ca mare poet, 
aşa cum va fi odată cu publicarea în 1927 a primului său volum 
de versuri. Cuvinte potrivite. Are însă un început de notorietate, 
atât ca poet, cel puţin în cercurile literare, cât şi ca gazetar, 
îndeosebi prin aciditatea stilului său pamfletar. 

Faţă de majoritatea românilor, care văd războiul strict prin 
problematica naţională românească, perspectiva lui Arghezi 
este predominant culturală. Din acest punct de vedere, dispre¬ 
ţuieşte Balcanii, inclusiv balcanismul societăţii româneşti, în 
contrast cu civilizaţia Europei Centrale. între Serbia şi Austria, 
dreptatea n-avea cum să revină Serbiei balcanice! Admiraţia 
lui merge îndeosebi spre soliditatea şi eficienţa Germaniei; 
Franţa, dimpotrivă, îi apare superficială şi în plină decadenţă, 
iar Anglia mercantilă şi cinică. 

în anii războiului, Arghezi publică intens în presa germa¬ 
nofilă: în Seara, mai întâi (unde îşi începuse colaborarea în 
martie 1913 şi o continuă până în octombrie 1914), apoi în 
revista Cronica (februarie 1915—iulie 1916) şi în ziarul Liberta¬ 
tea (octombrie 1915—iulie 1916), conduse chiar de el, în sfârşit, 
în Gazeta Bucureştilor (din mai 1917 până în iunie 1918), la 
acestea putându-se adăuga un început de colaborare la Steagul, 
ziarul conservatorilor lui Marghiloman (în mai 1918). S-au 
identificat în total vreo 500 de articole. 

La 10 iulie 1914, „Balcanismul 11 dă deja tonul: „Până ce 
Europa nu va cuprinde şi duce în sclavie Balcanii, aceştia vor 
rămâne cuibul în care se vor organiza asasinatele din Europa 11 . 
Alt articol, „Mila pentru sârbi 11 : „Sârbii întreţin sufleteşte şi 

băneşte pe asasinii de export. Sârbii au atentat la viaţa Austriei, 
mişeleşte. 11 Serbia se cuvine prin urmare să fie pedepsită. 1 
Simpatizând cu Puterile Centrale, Arghezi pledează totuşi pen¬ 
tru neutralitate. Ar fi cea mai bună cale spre victorie, fiindcă 
ţările angajate vor sfârşi istovite: „Victoria vor avea-o pute¬ 
rile neutre: românii şi italienii.“ 2 Mai mult chiar, Carol I îi apare 
ca un posibil arbitru al Europei; pacea viitoare s-ar putea înche¬ 
ia la Bucureşti! 3 4 

Peste câteva luni, în Cronica, arma e pamfletul. Arghezi 
publică un interviu cu „domnul Papagal 11 , din care se reţine că 
„nici un popor nu cunoaşte regim mai liberal, blândeţe mai 
curată, organizaţie mai perfectă 11 decât Rusia. „Celui care în¬ 
drăzneşte să-ţi afirme că Rusia năzuieşte după Constantinopol, 
răspunde-i că e trădător de ţară şi lipeşte-i numaidecât şi două 
palme. 11 „Rusiei nu-i trebuie măcar Marea Neagră. 114 Brătianu, 
cu imagine (încă) de neutralist, e bine văzut. în schimb, Take 
Ionescu e un „maimuţoi 11 , care ştie să mintă „ca o prostituată, 
cu lacrimi autentice pe obraji 11 . „Poate mai sunt naivi care să 
creadă că amicul democraţiei s-a gândit vreodată la Transil¬ 
vania, că suferă pentru ea, că cel puţin o doreşte... 11 „Dema¬ 
gog deplin 11 , „a mobilizat toate forţele tâmpite şi mocirloase 
ale canaliei orăşeneşti ca să asalteze publicul, ca să ameninţe 
şi Guvern, şi Tron 11 . 5 

„Am fost printre cei dintâi care am afumat credinţa în izbân¬ 
da Germaniei 11 , scrie în februarie 1916. Trebuia să rămânem prie¬ 
tenii germanilor, împotriva Rusiei, dar şi pentru a fi sprijiniţi 


1 1.N. Theodorescu [Tudor Arghezi], „Mila pentru sârbi", în Seara, 
16 iulie 1914. 

2 I.N. Theodorescu, „Urmările războiului", în Seara, 27 iulie 1914. 

3 1.N. Theodorescu, „Arbitrii Europei", în Seara, 1 septembrie 1914. 

4 I. [Tudor Arghezi], „Interviu cu domnul Papagal", în Cronica, 
12 martie 1915. 

5 T. [Tudor Arghezi], „Take Ionescu", în Cronica, 12 aprilie 1915. 

de ei faţă de maghiari. Şi el iubeşte Franţa, unde a şi trăit o 
vreme, dar problemele României sunt altele decât ale Franţei. 6 

în Libertatea, aceleaşi teme: atacuri repetate împotriva lui 
Take Ionescu, ridiculizarea Quadruplei (Franţa, Anglia, Rusia, 
Italia), punerea în evidenţă a calităţilor germane... 

Sub ocupaţie, în Gazeta Bucureştilor, tonul devine şi mai 
vehement, încrederea în Germania e fără limite, iar adversarii 
ei sunt ridiculizaţi. Marile nave britanice apar neputincioase 
în confruntarea cu micul submarin german. Tancul, nici el, nu-i 
bun de nimic. 7 Aliaţii fac planuri strategice fanteziste, precum 
frontul de la Salonic, şi, în timp ce ei visează, „germanul 
biruieşte“. 8 Anglia e principala vinovată; englezii i-au mânat 
pe ceilalţi şi i-au obligat şi pe germani la război. Germania a 
fost „în legitimă apărare 11 ; ce nevoie ar fi avut de război, „când 
victoriile ei pacifice admirabile i-au atras omagiile în acelaşi 
timp cu ura statelor concurente 11 ? 9 Cât despre francezi, Arghezi 
constată „trista decadenţă 11 a acestui popor şi, printre altele, 
referindu-se la propaganda de război, mediocritatea presei 
franceze care „şi-a făcut din calomnie o sfântă chemare 11 . 10 

Ambiţia românilor a fost nemăsurată şi nerealistă. „Franţa, 
de pildă, se străduieşte, nesigură, să recucerească o Alsacie 
minusculă. România vroia jumătate din Europa Centrală! Şi 
oamenii ei politici au crezut în atare fantezie. Au crezut că se 
va găsi o singură putere europeană, chiar în cazul unei cuceriri 
de fapt, ca să se învoiască la dezmembrarea Austriei - soluţia 
unui număr infinit de probleme - şi la retrogradarea Ungariei 
occidentalizate. 11 „Un stat înapoiat socialmente 11 , ca România, 


6 „Un an...“ (nesemnat), în Cronicq', 20 februarie 1916. 

7 Sigma [Tudor Arghezi], „Mare şi mic", în Gazeta Bucureştilor, 
22 mai 1917. 

8 Sigma, „Inspiraţie genială", în Gazeta Bucureştilor, 13 iunie 1917. 

9 Sigma, „Cauzele războiului mondial", în Gazeta Bucureştilor, 
20 februarie 1918. 

10 Sigma, „Modelul francez", în Gazeta Bucureştilor, 1 decembrie 1917. 

nu are cum să fie un punct de atracţie pentru provincii aparţi¬ 
nând unei ţări mai înaintate. 11 

Şi acum, ce se mai aşteaptă, mai ales după revoluţia bolşe¬ 
vică din Rusia? Românii, învinşi, „nu mai au de cerut nimic“. 
„Te întrebi într-adevăr, ce mai aşteptăm noi de la participarea 
la război. Transilvania, pe care cafenelele din Bucureşti o ane¬ 
xaseră cu mult înainte de declanşarea lui, credem că nu mai 
ispiteşte nici iluziile bucătarului d-lui Take Ionescu. Iar coroana 
de împărăteasă, făgăduită de un sylf nefericitei regine Maria, 
bănuim că nu mai formează idealul de găteală solemnă decât 
al vreunei prinţese de ospiciu/ 112 

Arghezi crezuse de la început în victoria germană. Avea 
motive încă şi mai temeinice să gândească astfel spre sfârşitul 
anului 1917 şi în prima jumătate a anului următor: „Am crezut 
de la început că războiul se va încheia cu o pace germană şi 
niciodată nu s-a văzut mai clar această posibilitate ca astăzi. 11 
Frontul oriental se destramă. Frontul italian s-a prăbuşit. Parisul 
e la 70 de kilometri de front „şi nici Anglia, peste Canal, nu-i 
prea depărtată. O irupţie a puterii germane în Marea Britanie 
s-a văzut că nu-i o utopie 11 . Va urma, în ţările învinse, marea 
răfuială socială. „Pacea între popoare va fi semnalul războiu¬ 
lui dintre popor şi conducători, în toate ţările Antantei. 11 Nici 
România nu va fi cruţată, iar „răfuiala 11 aici va trebui să fie 
„întreagă şi neiertătoare 11 . „Nici o explicaţie şi nici o plângere 
a vinovaţilor nu vor mai putea să fie ascultate. 11 „Ceea ce a fost 
în România nu mai poate să dureze. 11 Războiul „trebuie să ne 
purifice şi pe noi 11 . 13 

Orice comentariu e de prisos. „Cafenelele din Bucureşti 11 au 
dovedit mai multă intuiţie decât strălucitul gazetar (care în 1918 


11 Sigma, „Ideal... 11 , în Gazeta Bucureştilor, 23 iunie 1917. 

12 Sigma, „Pentru ce mai luptăm? 11 , în Gazeta Bucureştilor, 23 no¬ 
iembrie 1917. 

13 Sigma, „Victoria adevărată 11 , în Gazeta Bucureştilor, 28 noiem¬ 
brie 1917. 

a mai trecut şi pe la Steagul lui Marghiloman). Germania a pier¬ 
dut războiul, România nu s-a „purificat" prea tare, dar şi-a ali¬ 
pit , jumătate din Europa Centrală", iar regina Maria, departe 
de a ajunge în ospiciu, şi-a pus pe cap la Alba Iulia „coroana 
de împărăteasă". N-aş spune că Arghezi a gândit greşit. Doar 
că Istoria n-a fost de acord cu el . 14 


14 Toate articolele identificate ale lui Tudor Arghezi din anii războiu¬ 
lui au fost adunate în ediţia Tudor Arghezi, Opere, IV. Publicistică, 
1914-1918, ediţie îngrijită şi note bibliografice de Mitzura Arghezi şi 
Traian Radu, Editura Academiei Române şi Univers Enciclopedic, 
Bucureşti, 2003. Articolele sunt semnalate (unele, cu scurte rezumate) 
şi de D. Vatamaniuc, în Tudor Arghezi. Biobibliografie, voi. I, Editura 
Institutului Cultural Român, Bucureşti, 2005, pp. 230-268, pentru arti¬ 
colele din anii războiului, cu regretabila omisiune a articolelor din 
Libertatea (deşi acestea fuseseră identificate şi publicate între timp în 
amintita ediţie de Opere, singura colecţie a Libertăţii- şi aceasta incom¬ 
pletă - se găseşte la Biblioteca Centrală Universitară din Bucureşti). Cu 
privire la „germanofilia" lui Arghezi şi a altor ziarişti (printre care Dem. 
Theodorescu), contribuţii documentare la Pa vel Ţugui, Arghezi necunos¬ 
cut, Editura Vestala, Bucureşti, 1998. 



Dinu C. Arion 
(1883-1966) 


Fiu al lui C.C. Arion şi nepot al lui Virgil Arion, cu aşa tată 
şi cu un asemenea unchi ar fi fost curios ca tânărul să aibă 
opinii politice divergente. Doctor în drept la Paris, avocat, 
membru al Partidului Conservator, secretar (alături de D.V. 
Bamoschi) al Cercului de studii al acestui partid, îl urmează 
în anii neutralităţii pe Marghiloman, dar înclină şi spre Carp. 
Nu se sfieşte să judece sever politica de deznaţionalizare urmă¬ 
rită de unguri faţă de românii transilvăneni, ceea ce explică şi 
„pornirea dintâi 11 a opiniei româneşti, defavorabilă Austro-Un- 
gariei. Crede însă că „sângele rece“ îşi va recăpăta drepturile, 
dat fiind că rămân valabile motivele care au dus la alianţa cu 
Puterile Centrale; de asemenea, „nimeni nu uită că dincolo de 
Prut e o ţară care odinioară a fost moşia noastră 11 . 1 în decem¬ 
brie 1915, vorbeşte despre Chestia Dunării, la Cercul de stiidii 
al Partidului Conservator. „Dunărea - spunea el - e raţiunea 
geografică de a fi a României 11 şi „singurul interes european 
al nostru 11 . 2 Ceea ce însemna trecerea într-un plan secundar a 
Transilvaniei şi plasarea în prim-plan a ameninţării ruseşti la 
gurile fluviului. Luarea Ardealului nu ar fi posibilă decât accep¬ 
tând biruinţa Rusiei şi formidabila ei expansiune în urma zdro¬ 
birii Austro-Ungariei. „Singura soluţiune posibilă şi glorioasă 11 


1 Dinu C. Arion, „Cauzele unei atitudini 11 , în Revista Cercului de 
studii al Partidului Conservator, 15 martie 1915, pp. 513-524. 

2 Dinu C. Arion, „Chestia Dunării", în Revista Cercului de studii al 
Partidului Conservator, decembrie 1915, pp. 116-138. 

pentru România este „războiul peste Prut“. 3 A colaborat cu 
câteva articole şi la Moldova, ziarul lui P.P. Carp şi al unchiu¬ 
lui său, Virgil Arion. 

în iunie 1918a fost ales deputat la Colegiul III Argeş pe 
listele conservatorilor lui Marghiloman. 


3 Dinu C. Arion, „Spre dezastru", în Revista Cercului de studii al 
Partidului Conservator, martie 1916, pp. 141-154. 



Virgil Arion 
( 1861 - 1942 ) 


Omul făcea impresie: era un „fermecător 11 . De la Iorga 
ne-am fi aşteptat la un rechizitoriu; dimpotrivă, istoricul preferă 
să-şi amintească de vremurile bune şi să-i evoce imaginea din¬ 
tâi: „Rareori un om de la noi a fost înzestrat cu atâta fineţă de 
spirit, cu atâta farmec subtil în prezentarea unor idei mai mult 
sau mai puţin originale, fie în vorbă, fie în scris. Micile sale 
articole tăioase erau un model al genului; lecţiile de sociolo¬ 
gie la Universitatea din Iaşi, conferinţele la Vălenii de Munte, 
cuvântările la Ligă, discursurile în Parlament, rostite cu un glas 
jos, dar cu adânci vibraţii, măiestru desfăşurate de un calcu¬ 
lator precis, perf ect stăpân pe sine, duceau nesimţit pe ascultă¬ 
tori la concluziile, totdeauna clare, pe care le avea în gând. 111 

Frate al omului politic C.C. Arion, cu studii de drept la 
Munchen şi de litere şi filozofie la Bucureşti, deputat conser¬ 
vator, secretar general al Ministerului Cultelor şi Instrucţiunii 
Publice (între 1890 şi 1895), devine în 1909 profesor supli¬ 
nitor, iar în 1912 profesor titular de sociologie şi filozofia 
dreptului la Facultatea de Drept a Universităţii din Iaşi. Vice¬ 
preşedinte, iar din 1910 preşedinte al Ligii pentru unitatea cul¬ 
turală a tuturor românilor (Liga culturală), s-a remarcat prin 
luările de poziţie tranşante în sprijinul românilor din Balcani, 
ca şi prin denunţarea politicii de discriminare a românilor din 
monarhia austro-ungară. Editor, în 1913-1914, alături de Vasile 


1 N. Iorga, Orizonturile mele. O viaţă de om aşa cum a fost, voi. II, 
Bucureşti, 1934, cap. XXI: „în faţa primului război", p. 183. 

Pârvan şi Gheorghe Bogdan-Duică, al revistei Românismul. 
Intr-un discurs ţinut la Camera deputaţilor în decembrie 1913 
sublinia faptul că România, devenită un factor decisiv în Orient 
în urma păcii de la Bucureşti, a căpătat o libertate de acţiune 
absolută faţă de Austro-Ungaria şi este în drept să pretindă 
măsuri în favoarea românilor din monarhia vecină; deocam¬ 
dată, se impune constatarea că austro-ungarii nu se mai arată 
a fi prieteni ai României, atât prin ideea ungurească de „stat 
naţional unitar maghiar", cât şi prin simpatia manifestată faţă 
de ţelurile expansioniste ale Bulgariei. 2 

Urmarea poate să pară neaşteptată: V. Arion este unul din¬ 
tre primii care iau partea Austro-Ungariei odată cu izbucnirea 
războiului. încă un caz care dovedeşte că ideea naţională, chiar 
viguros afirmată, nu însemna neapărat sfărâmarea monarhiei 
habsburgice. Intrau în discuţie şi Basarabia, şi Balcanii, şi echi¬ 
librul de putere în regiune. Marghiloman notează la 31 iulie 
1914: „Azi, Virgil Arion a venit dinadins la mine să-mi spună 
că trebuie să mergem cu Austria; el, din Liga Culturală, afirmă 
că acolo este viitorul." 3 O remarcă interesantă şi în jurnalul 
arhiepiscopului Netzhammer: din pricina activismului naţio¬ 
nal virulent, regele Carol I nu-1 mai primise vreme de doi ani 
pe V. Arion; „când şi-a schimbat orientarea a fost primit şi de 
către rege şi se poate făli că fusese ultimul care beneficiase de 
o audienţă la rege, înainte de decesul acestuia" 4 - în aceste con¬ 
diţii, Liga Culturală a fost practic paralizată, ceea ce i-a atras 
lui Arion numeroase acuze; în cele din urmă şi-a prezentat 
demisia, cu întregul comitet, urmând, la 15 decembrie 1914, 
alegerea unei noi conduceri, în frunte cu Vasile Lucaciu, ceea 
ce echivala cu un vot de blam dat fostului preşedinte, prin afir¬ 
marea netă a opoziţiei faţă de Austro-Ungaria. Câteva luni mai 


2 Virgil Arion, Politica austriacă faţă de România (discurs la Camera 
deputaţilor, 11 decembrie 1913), Bucureşti, 1914. 

3 Alexandru Marghiloman, Note politice, voi. I, p. 166. 

4 Raymund Netzhammer, Episcop în România, voi. I, p. 727 (însem¬ 
narea din 2 iunie 1917). 

târziu, Arion se implică în editarea ziarului Moldova, pus sub 
patronajul lui P.P. Carp (dar sub direcţia efectivă a lui Arion). 
Pledează aici cauza Basarabiei, propunând o analogie cu Alsa- 
cia-Lorena, de trei ori mai puţin întinsă decât teritoriul pier¬ 
dut de Moldova: „Alsacia şi Lorena n-au decât 14 000 kil. 
pătraţi şi Franţa îşi pune în primejdie existenţa pentru recuce¬ 
rirea ei. Şi românii admiră Franţa. N-am putea să ştim de ce 
se interzic României faptele care onorează Franţa." 5 într-un 
interviu acordat în noiembrie 1915 ziarului PesterLloyd (repro¬ 
dus în Minerva), Arion îşi exprima speranţa că adversarii 
Puterilor Centrale merg spre o înfrângere iremediabilă; când 
lucrurile se vor preciza în acest sens, România va trebui să 
pornească împotriva ruşilor („cei mai mari duşmani ai noştri"); 
ungurii şi românii ar trebui să se înţeleagă, pentru a face faţă 
inamicului comun, Rusia. 6 La 20 decembrie 1915, Arion s-a 
aflat din nou la originea unui scandal; o conferinţă (despre 
Ibsen) pe care ar fi trebuit să o ţină în aula Universităţii din 
Iaşi a fost sabotată de studenţi, care nu l-au lăsat să vorbească, 
ca reacţie la atitudinea lui „germanofilă"; a urmat un lung con¬ 
flict universitar, manifestat iniţial prin sancţionarea studenţilor 
implicaţi şi soldat în final prin demisia rectorului C. Stere. 

Sub ocupaţie, Arion este numit (evident, prin autorităţile 
germane), la 1 iunie 1917, gerant al Ministerului Cultelor şi 
Instrucţiunii Publice. Impresiile lăsate sunt amestecate, în gene¬ 
re nu prea bune. Arhiepiscopul Netzhammer: „Viigil Arion este 
cu siguranţă foarte inteligent şi mulţi cred că este chiar mai 
deştept decât fratele său, fostul ministru Costică Arion. [...] 
Trebuie să mai adăugăm doar că face orice pentru bani." Repli¬ 
ca interlocutorului german, consilierul von Welser: „Deci este 
adevărat? Acelaşi lucru mi s-a spus şi mie!" 7 Marghiloman: 
„Deunăzi, vorbind cu Maiorescu, el mi-a spus cu vehemenţă: 


5 Virgil Arion, „Basarabia", în Moldova, 17 martie 1915. 

6 „Un interviu cu d. Virgil Arion", în Minerva, 27 noiembrie 1915. 

7 Raymund Netzhammer, op. cit., p. 727. 



Oameni, idei, atitudini 


157 


«Dar Virgil Arion este o canalie!» La 25 mai, lui Horstmann, 
care mă întrebase ce fel de om este Virgil Arion, eu i-am răs¬ 
puns: «Acel care îi va oferi onorarii bune şi un portofoliu, îl 
va avea.»“ 8 Din jurnalul lui Ioan C. Filitti: „Virgil Arion, leneş, 
hatârgiu. Nu-ţi vine să te adresezi lui, ştiind că ce va auzi pe 
o ureche, va uita pe cealaltă. Face în învăţământ numiri de 
favoare, fără a ţine seama de rapoartele revizorilor şcolari. 
De aici încurcături şi nedreptăţi. în totul e la minister poate 
2-3 ceasuri pe zi.“ 9 îşi păstrase însă capacitatea de a inspi¬ 
ra simpatie: „este o companie plăcută şi un bun povestitor 14 
(Netzhammer). 10 

I s-a imputat îndeosebi lui V. Arion iniţiativa manifestului 
din vara anului 1917, semnat de mitropolit şi de ierarhi ai Bise¬ 
ricii, şi aruncat în tranşeele româneşti, prin care se cerea româ¬ 
nilor să nu se mai opună înaintării germane. 11 Susţinător al lui 
Carp, încercând să-l convingă şi pe Marghiloman de necesi¬ 
tatea colaborării cu acesta, i-a rămas fidel şi după instalarea 
guvernului Marghiloman (este printre semnatarii apelului lansat 
către Carp în iunie 1918). 


8 Alexandru Marghiloman, op. cit., voi. II, p. 180 (însemnarea din 
3 iunie 1917). 

9 1.C. Filitti, Jurnal (VI), în Revista istorică, nr. 9-10/1992, p. 1014 
(însemnarea din 10 octombrie 1917). 

10 Raymund Netzhammer, op. cit., p. 731 (însemnarea din 11 iunie 
1917). 

11 Detalii despre activitatea lui V. Arion ca gerant al Ministerului Culte¬ 
lor şi Instrucţiunii Publice, la Gala Galaction, Jurnal, voi. III, Albatros, 
Bucureşti, 1999, anii 1917, 1918 şi 1919. 



Victor Babeş 
( 1854 — 1926 ) 


Victor Babeş este tipul desăvârşit al savantului egocentric, 
care nu vrea decât să fie lăsat să-şi facă treaba, ferindu-se 
pe cât posibil de frământările şi necazurile din jur. Pentru el, 
propriile cercetări însemnau mult mai mult decât tot războiul 
mondial! 

Fiu al fruntaşului politic bănăţean Vincenţiu Babeş, adept al 
unei linii moderate în politica naţională, şi al unei vieneze, Victor 
Babeş studiază medicina la Budapesta şi Viena, specializându-se 
apoi pe lângă mai multe universităţi germane şi la Paris. îşi 
începe cariera universitară la Budapesta, de unde acceptă să vină 
la Bucureşti în calitate de profesor de anatomie patologică şi bac¬ 
teriologic la Facultatea de Medicină (din 1887 până în 1926). 
întemeiază în 1887 Institutul de Bacteriologic din Bucureşti. în 
preajma Primului Război Mondial, Babeş este, fără concurenţă, 
cel mai renumit dintre savanţii români, inclusiv în plan european. 

Cu semnarea memoriului universitarilor pentru intrarea în 
acţiune, din septembrie 1914, a fost o întreagă poveste. Iniţial, 
Babeş n-a vrut să iscălească. Până la urmă s-a lăsat convins 
şi a semnat. 1 Se va fi considerat abuzat, fiindcă nu-i mai întâl¬ 
nim semnătura pe memoriile ulterioare. Când, în toamna anu¬ 
lui 1916, soarta armelor înclină în favoarea Germaniei, Babeş 
devine un obişnuit al anticamerei lui Marghiloman. Acesta nota 
la 6 octombrie 1916, perplex şi oarecum dispreţuitor: „V. Babeş 


1 1.C. Filitti, Jurnal, III, în Revista istorică, nr. 3-4/1991, p. 208, 
însemnarea din 11 septembrie 1914: „Ardeleanul Babeş era să nu iscă¬ 
lească, apoi s-a convins să iscălească." 



Oameni, idei, atitudini 


159 


a venit ieri, în viaţa lui nu a călcat la mine. A protestat cu vioi¬ 
ciune că în manifestul universitarilor contra Germaniei, de 
acum doi ani, el nu a iscălit şi că prin abuz s-a publicat numele 
lui. De protestat, nu a protestat atunci, azi ar vrea să o dreagă!“ 
„Ce-mi pasă mie de aceasta? 11 adăuga liderul conservator. 2 La 
13 noiembrie - germanii sunt aproape! -, iar se trezeşte cu 
Babeş 3 ; nu mai avem detalii despre discuţie: i-o fi spus din nou 
că n-a semnat! Doi ani mai târziu, acuzat de colaborare cu ocu¬ 
pantul german, Babeş scoate atuul din mânecă: a iscălit memo¬ 
riul din septembrie 1914, e cea mai bună dovadă a atitudinii 
lui naţionale; „semnatarii trebuie excluşi de orice bănuială 11 , 
dacă se caută atitudini antinaţionale ar trebui început cu cei care 
„nu au semnat acest memoriu fundamental 11 . 4 5 Chiar aşa! 

Babeş a rămas în Bucureşti, şi se vede că asta era intenţia 
lui cu câtva timp înainte de intrarea germanilor, altfel ce rost 
ar fi avut să-l cultive pe Marghiloman şi să se detaşeze de 
semnatarii memoriului? în ce-1 priveşte, avea să susţină că s-a 
insistat din toate părţile ca să rămână pentru a se îngriji de 
starea sanitară a populaţiei. „Am cerut - scrie el - să trec cu 
Institutul în Moldova mai cu seamă în urma sfatului amicilor 
cari cunoşteau rolul meu hotărâtor în chestiunea naţională care 
şi-au atras (sic!) ura neîmpăcată a ungurilor. însă primăria, 
ministerele, marele cartier general au declarat că prezenţa mea 
în Bucureşti e indispensabilă ; am făcut deci sacrificiul sigu¬ 
ranţei mele personale şi am rămas împreună cu Institutul nos¬ 
tru sperând că renumele meu şi al Institutului ne vor apăra 
de a fi persecutaţi de duşman. 115 Rol hotărâtor în chestiunea 
naţională? Ura neîmpăcată a ungurilor? Se pare că marele bacte- 
riolog era capabil să zică indiferent ce. 


2 Alexandru Marghiloman, Note politice, voi. II, pp. 50-51. 

3 Ibidem, p. 79. 

4 Memoriu asupra atitudinii prof. dr. V. Babeş în chestiunea naţio¬ 
nală şi asupra activităţii Institutului de bacteriologie în timpul ocupaţi- 
unii germane, Bucureşti, 1919, p. 13. 

5 Ibidem, p. 19. 



160 „ Germanofilii“ 

îl contrazice E. Petrescu, primar pe atunci al Capitalei, care 
îşi amintea „că demersul făcut la Marele Cartier pentru rămâ¬ 
nerea pe loc a d-lui profesor Babeş a fost după cererea foarte 
stăruitoare a d-lui Babeş.“ 6 Desigur, e cuvânt contra cuvânt. 
Dar nu sunt prea dispus să-l cred pe cuvânt pe Babeş! Cu atât 
mai mult cu cât vizitele la Marghiloman merg în acelaşi sens. 
Asta nu înseamnă că Babeş a rămas de dragul germanilor. A 
rămas de dragul Institutului şi al propriilor cercetări. A avut, 
fireşte, şi neplăceri cu germanii, ca mai toţi cei rămaşi în 
Bucureşti. Tot el spune că a fost declarat „prizonier de război“, 
deşi nu se înţelege prea bine în ce a constat această „calitate 11 
şi că a fost arestat în două rânduri de poliţia germană, dar elibe¬ 
rat repede, „după 12, respectiv 18 ore 11 , cunoscându-se „că sunt 
indispensabil pentru combaterea epidemiilor, pentru prepararea 
serurilor şi vaccinurilor, precum şi pentru tratamentul antirabic. 117 

„Cu toate acestea - continuă Babeş - situaţiunea mea a 
devenit din ce în ce mai grea şi din ce în ce administraţiunea 
germană a căutat să pună mâna pe tot Institutul. S-a accentu¬ 
at din ce în ce mai mult tendinţa profesorului Neisser de a mă 
îndepărta. Chiar dânsul îmi făcea propunerea să mă trimită la 
Frankfurt, pentru a lua direcţiunea Institutului D-sale în absenţa 
sa. S-au ţinut aici cursuri universitare germane, conferinţe etc., 
am fost şi eu invitat a face cursuri, însă nu am primit, mă con¬ 
strângeau însă a ajuta la pregătirea lor cu materialul Institutului. 
Neapărat am făcut aceasta fără să compromit propriile mele 
cercetări şi am comunicat întotdeauna în scurt descoperirile 
mele la Academia Română în limba română. 118 

Să zicem că Babeş amplifică dificultăţile (reale) şi atenu¬ 
ează colaborarea (de asemenea reală). Fapt este că lucrează 
intens. Prezintă la Academie comunicare după comunicare, mai 
multe decât toţi colegii lui la un loc! Cum Academia nu mai 


6 I. Athanasiu, Rătăciri naţionale. Raport prezentat Consiliului uni¬ 
versitar din Bucureşti în şedinţa de la 20 noiembrie 1919, Bucureşti, 
f.d., p. 32. 

1 Memoriu asupra atitudiniiprof. dr. V. Babeş..., p. 24. 

avea bani să-şi tipărească Analele, Babeş atrage atenţia că „sunt 
unele comunicări cari, în interesul autorului şi al ştiinţei, tre¬ 
buie să fie publicate cât mai repede spre a asigura prioritatea. 119 
Se referea, evident, la cercetările lui, şi se oferea chiar să scoată 
el banii. Până la urmă Buletinul Secţiunii Ştiinţifice a Acade¬ 
miei continuă să apară: aproape exclusiv cu textele lui Babeş! 
în germană. I s-a reproşat şi trecerea de la franceză la germană, 
sau faptul că, franceza fiind exclusă, nu s-a mărginit să publice 
în română. Şi aici, ca la orice acuzaţie, Babeş are nu doar un 
răspuns, ci mai multe. Mai întâi, „m-am adresat germanilor sub 
o formă ştiinţifică pentru a le arăta greşelile şi procedurile lor 
neştiinţifice şi să-i conving să schimbe aceste procedee, fiind 
dezastruoase pentru populaţiune 11 . Apoi, medicii germani puşi 
să supravegheze institutul se interesau cam prea îndeaproape 
de cercetările lui, iar „unele din descoperirile mele au fost chiar 
publicate de germani în Germania, ca fiind ale lor“. Pentru păs¬ 
trarea priorităţilor, a trebuit să le publice cât mai repede în ger¬ 
mană, singura limbă străină admisă de cenzură. 10 

Marele om de ştiinţă nu a fost şi un mare caracter. Justifi¬ 
cările lui respiră destulă nesinceritate. Nu are altă preocupare 
decât să-şi pună în evidenţă propria importanţă. Ungurii îl urau, 
germanii îl invidiau, toate adversităţile se loveau însă de imen¬ 
sa lui superioritate! Sextil Puşcariu, o persoană echilibrată în 
judecăţi şi, în genere, binevoitoare, avea să scrie, exasperat, 
despre Babeş: „Omul acesta este cât se poate de dificil şi e prea 
preocupat de persoana sa.“ Şi, comparându-1 cu doctorul Can- 
tacuzino: „îi era desigur superior ca om de ştiinţă, dar nespus 
inferior ca om.“ H 


9 Analele Academiei Române, seria II, tomul XXXIX, 1916-1919, 
Partea administrativă şi dezbaterile, Bucureşti, 1921, p. 75. 

10 Memoriu asupra atitudiniiprof. dr. Babeş..., pp. 24-25. 

11 Sextil Puşcariu, Memorii, Minerva, Bucureşti, 1978, pp. 464 şi 817. 



D.V. Bamoschi 
( 1884 — 1954 ) 


Numele e variabil: născut Dimitrie Vasiliu, semnează la 
începutul războiului D. Bamoschi-Vasiliu, pentru a deveni câţi¬ 
va ani mai târziu D.V. Bamoschi. Studii de drept la Iaşi şi 
Bucureşti, doctor în drept; autor de lucrări juridice. Membru 
al Partidului Conservator şi secretar al Cercului de studii al 
acestuia. De remarcat, pentru afirmarea propriei poziţii, con¬ 
ferinţa (ţinută la 18 decembrie 1914 la Cercul de studii al Parti¬ 
dului Conservator) intitulată Dreptul ginţilor în anul 1914. Este 
o critică severă la adresa expansionismului german care ar 
urmări „cucerirea lumii", urmată însă de o concluzie deloc 
,francofilă". Aşa cum se prezintă Germania, România are mai 
multă nevoie de ea decât de Franţa, pentru a merge împotriva 
Rusiei; în această variantă, „epitetul «francofil» ar putea deveni 
incompatibil cu datoriile de romăn.“ x 

Iniţial pe linia lui Marghiloman, Bamoschi se apropie de 
PP. Carp şi scrie la gazeta acestuia, Moldova. Articolele apărute 
aici în 1915-1916, precum şi altele, îndeosebi din Steagul, 
ziarul conservatorilor lui Marghiloman, sunt strânse de autor, 
la începutul anului 1918, în volumul Reacţiune... Bamoschi 
denunţă alunecarea guvernului spre Antanta şi îndeamnă la 
război alături de Germania, contra Rusiei. Chiar şi într-un ultim 
articol, publicat la 13 august 1916, cu o zi înainte de trecerea 
Carpaţilor de armata română, continua să proclame, invariabil, 


1 D. Bamoschi-Vasiliu, „Dreptul ginţilor în anul 1914", în Revista 
Cercului de studii al Partidului Conservator, 15 februarie 1915 (confe¬ 
rinţă ţinută la 18 decembrie 1914), pp. 482—483. 

aceleaşi „evidenţe 11 : „Nu vom intra, pentru că singura soluţie 
a crizei româneşti este de a intra contra Rusiei. Puterile Centrale 
vor fi victorioase. Rusia va fi bătută. Duşmanul nostru natu¬ 
ral este Rusia. Aliatul nostru natural este Germania. 112 

în timpul ocupaţiei germane, nu mai scrie, însă „cota 11 lui 
politică se înalţă. Apare pe lista „imaginară 11 a unui posibil gu¬ 
vern Carp. 2 3 în primele luni ale anului 1918, numit de Lupu Kos- 
taki, este pentru scurt timp prefect de Prahova. 4 în 1917-1918 
funcţionează ca profesor provizoriu de economie politică la 
Academia Comercială. în octombrie 1918 solicită suplinirea 
unei catedre la Facultatea de Drept a Universităţii din Bucu¬ 
reşti (printre argumentele aduse era şi activitatea de opt ani la 
Revista critică de drept, legislaţie şi jurisprudenţă, de sub 
preşedinţia lui C.C. Arion, ca director, redactor şi secretar de 
redacţie totodată). Sfârşitul războiului a pus capăt viselor lui 
universitare. 5 

Până la sfârşit, îi rămâne fidel lui Carp; se numără, fireşte, 
printre semnatarii apelului adresat acestuia în vara anului 1918. 


2 D.V. Bamoschi, „Totuşi este singura soluţie 11 , în Reacţiune..., 
Bucureşti, 1918, pp. 300-303 (articol apărut în Moldova la 13 august 
1916). 

3 Titu Maiorescu, Jurnal, 26 mai/8 iunie 1917. 

4 D.V. Bamoschi, Concluziuni prezentate înaltei Curţi de Casaţie 
în procesul cu Ministerul Instrucţiunii pentru o catedră universitară, 
Bucureşti, f.d., p. 41. 

5 A.N.R.-A.N.I.C., fond Ministerul Instrucţiunii şi Cultelor, 
280/1918, f. 533. 



Jean Bart 
( 1874 — 1933 ) 


Jean Bart este numele de scriitor al ofiţerului de marină 
Eugeniu P. Botez. Povestind întâmplări de pe mări şi din por¬ 
turi, a inaugurat un gen nou în literatura română, obţinând şi 
un notabil succes de public. Membru al grupării de la Viaţa 
românească. 

Bun cunoscător al problemelor dunărene (a fost comisar 
maritim la Sulina), abordează războiul din această perspectivă 
într-un detaliat articol din Viaţa românească, sub titlul în jurul 
chestiunii Dunării. Anglia, arată el, nu mai are mari interese 
comerciale la Dunăre, aşa cum a avut cândva; acum, „pieţele 
Angliei sunt inundate de grâul Americii, Canadei şi Argenti¬ 
nei". Ca urmare, în ce priveşte Dunărea, „nu trebuie să mai con¬ 
tăm pe sprijinul Angliei". în aceste condiţii, Rusia poate oferi 
României Transilvania, dar riscul este să încerce ocuparea guri¬ 
lor Dunării. Dacă ar pune stăpânire pe Galaţi, ar fi sfârşitul 
Moldovei şi al Dobrogei. S-ar putea să se mulţumească cu mai 
puţin, însă în aceeaşi intenţie de a asigura „stăpânirea rusească 
a gurii principale a fluviului", punct-cheie al expansiunii sale 
spre Constantinopol. Rostul României este să fie „flancul drept 
al unei imense linii de apărare de la Baltica la Marea Neagră, 
împotriva întinderii oceanului slav spre Sud şi Vest. Indepen¬ 
denţa noastră este legată de stăpânirea Dunării de Jos şi a gu¬ 
rilor acestui fluviu". 1 

Jean Bart este dintre cei care consideră gurile Dunării mai 
importante pentru România decât Transilvania. 


1 JeanBart, „în jurul chestiunii Dunării", în Viaţa românească, ianua- 
rie-martie 1915, pp. 175-206. 



I.A. Bassarabescu 
( 1870 - 1952 ) 


Licenţiat al Facultăţii de Litere din Bucureşti, I.A. Bassara¬ 
bescu a fost de-a lungul aproape întregii sale cariere (din 1897) 
profesor de geografie şi istorie la liceul din Ploieşti. în preaj¬ 
ma Primului Război Mondial, era, de asemenea, un scriitor 
apreciat, specializat în povestirea scurtă, cu tentă ironică. 
Colaborează constant, timp de decenii (începând din 1896) la 
Convorbiri literare', întreţine relaţii apropiate cu Maiorescu. 
în perioada neutralităţii, scrie - pe teme strict literare sau de 
parodie socială - la Dumineca poporului, revista lui Simion 
Mehedinţi. Conferenţiază la Cercul de studii al Partidului 
Conservator. 1 

Căpitan în rezervă, s-ar fi „aranjat“ în 1916 să nu ajungă pe 
front; a fost concentrat pe lângă comandamentul gării Mogo- 
şoaia (trecând şi pe la alte gări). 2 încerca să scape şi de această 
corvoadă, intervenind prin Maiorescu. Acesta notează că i-a 
„dus lui Mehedinţi o scrisoare a mobilizatului căpitan Bassara¬ 
bescu care vrea de la gara Mogoşoaia să fie mutat la poştă 
(directorul Verzea înrudit cu Mehedinţi), la serviciul cenzurei“. 3 


1 I.A. Bassarabescu, „Simţul realităţii în politică", în Revista Cercului 
de studii al Partidului conservator, 15 aprilie 1915, pp. 642-656; 
„Oceana" [despre Anglia, şi Imperiul Britanic], ibidem, mai 1916, 
pp. 243-257. 

2 Situaţia lui din timpul războiului este expusă pe larg intr-un document 
militar: Cazul căpitanului de rezervăI. Bassarabescu, din 10 iunie 1935, 
aflat laB.A.R., mss., Arhiva General Radu R. Rosetti, XXIII, Varia 7. 

3 Titu Maiorescu, Jurnal, 18/31 august 1916. 

în momentul când armata s-a retras spre Moldova, Bassara- 
bescu, „răcit grav“, a rămas în spital la Bucureşti; răceala 
trebuie să fi fost intr-adevăr foarte puternică, fiindcă a stat inter¬ 
nat din 21 noiembrie până la 16 decembrie. A fost, fireşte, 
anchetat după război, dar nu s-a putut stabili că ar fi fost vorba 
de disimulare. Jurnalul lui Maiorescu se referă totuşi la o 
„ieşire 11 a lui Bassarabescu, în plină perioadă de internare. 4 Din 
spital, ajunge prizonier la nemţi, dar nu pentru multă vreme. 
Eliberat, de presupus la intervenţia lui Tzigara-Samurcaş, func¬ 
ţionează în subordinea acestuia (ca „şef de divizie 11 ) la prefec¬ 
tura Capitalei, din februarie până în aprilie 1917. îl vizitează 
frecvent în aceste luni pe Titu Maiorescu. în aprilie 1917, 
nemţii îi impun să se întoarcă la Ploieşti, la catedra de la liceu. 

Odată instaurat guvernul Marghiloman, I.A. Bassarabescu 
este numit prefect de Prahova (la 24 aprilie/7 mai 1918); îşi 
dă demisia în momentul căderii guvernului, la 11 noiembrie 
1918. 5 Nimeni n-a avut ceva să-i reproşeze. Dimpotrivă, ancheta 
întreprinsă în 1919 a ajuns la concluzia că „a fost de mult folos 
populaţiei 11 , chiar cu preţul unor diferende cu germanii. 


4 Ibidem, 25 noiembrie/8 decembrie 1916. 

5 Date privitoare la funcţionarea lui I.A. Bassarabescu ca prefect de 
Prahova, la A.N.R.-A.N.I.C., fond Ministerul de Interne, 3/1918, f. 2, 
şi 23/1918, ff. 2-3 şi 135-136. 



Ilie Bărbulescu 
( 1875 - 1945 ) 


Slavist format în centre de limbă germană (Zagreb, Praga, 
Leipzig, Berlin şi Viena), cu un doctorat la Universitatea din 
Zagreb (1899), Ilie Bărbulescu este din 1905 profesor de limbi 
slave şi de istoria slavilor la Universitatea din Iaşi; ales mem¬ 
bru corespondent al Academiei Române în 1908. 

Articolul pe care îl publică chiar la începutul războiului în 
Viaţa românească, sub titlul Greşelile curentului politic po¬ 
pular anti-austriac de la români, dă tonul întregii sale atitu¬ 
dini din vremea conflictului mondial. Nu este adevărat, spune 
slavistul, că Austria ar exploata economiceşte România, nu este 
adevărat că i-ar fi fost nefavorabilă în conflictul balcanic, nu 
este adevărat că i-ar prigoni pe românii din Bucovina. 1 Con¬ 
tactat în urma publicării acestui text de ziarul Seara, a devenit 
un asiduu colaborator al gazetei pe parcursul celor doi ani de 
neutralitate (în septembrie 1914a mai publicat câteva articole 
şi în Bukarester Tageblatt, ziarul german din Bucureşti). Artico¬ 
lele din Seara sunt multe, lungi, erudite şi indigeste. Toate spun 
cam acelaşi lucru: Bărbulescu crede în „indestructibilitatea“ 
monarhiei habsburgice şi, în consecinţă, în soluţia autonomiei 
ca singura posibilă pentru românii de acolo; crede că România 
nu poate fi decât înfrântă într-un război cu Puterile Centrale, 
cu atât mai mult cu cât Rusia nu o va ajuta împotriva Bulga¬ 
riei, stat slav; şi, în consecinţă, singura cale rezonabilă pentru 
România este neutralitatea, o neutralitate, de altfel, cât mai 


1 Ilie Bărbulescu, „Greşelile curentului politic popular anti-austriac 
de la români", în Viaţa românească, iulie-septembrie 1914, pp. 110-142. 

binevoitoare faţă de Germania şi Austro-Ungaria. 2 Nu e sin¬ 
gurul care gândea aşa, însă tonul său doctoral şi prezumţios, 
al omului care ştie şi se bazează pe ştiinţă în tot ce afirmă, chiar 
când ştiinţa n-are nimic de a face cu problema în discuţie 
(„Călăuzindu-mă de spiritul ştiinţei modeme, care cere întot¬ 
deauna documentare şi căutarea legăturii dintre fapte..Băr- 
bulescu a sfârşit prin a irita; a avut parte şi de un protest al 
studenţilor, indignaţi de faptul că profesorul îi taxase drept laşi 
pe românii transilvăneni şi bucovineni care, în loc să-şi apere 
ţara (Austro-Ungaria!), veniseră „să se căpătuiască“ în Româ¬ 
nia. 3 Un erudit pedant şi nu prea inteligent! 

După intrarea României în război şi până în preajma păcii 
separate, rămas la Iaşi, nu mai publică nimic; în cazul lui, de 
„colaboraţionism 11 n-are cum să fie vorba. înfrângerea Româ¬ 
niei pare a-i da dreptate. La 1 martie 1918 este ales decan al 
Facultăţii de Litere din Iaşi, în condiţiile în care, „antantiştii 11 
(I. Ursu, O. Taffali, I. Găvănescul) fiind plecaţi din ţară, corpul 
profesoral rămas era alcătuit aproape numai din „germanofili 11 , 
în aprilie 1918 ia conducerea ziarului conservator laşul (până 
în iunie), iar în scrutinul convocat la începutul lunii iunie este 
ales senator al Colegiului II Iaşi pe listele conservatorilor lui 
Marghiloman; în Parlament, nu pierde ocazia de a acuza guver¬ 
narea Brătianu (tot în numele „ştiinţei 11 , al ştiinţei politice!), 
consolidându-şi, dacă mai era nevoie, adversităţile. 4 * * * * 


2 Cu titlu de exemplu, dintr-o producţie abundentă: „De ce să nu 
mergem împotriva Austro-Ungariei? 11 , în Seara, 1 aprilie 1915; „Neu¬ 
tralitatea noastră faţă de idealul naţional", în Seara, 12 iulie 1915; „Ruşii 
nu vor ataca Bulgaria", în Seara, 29 iulie 1916. 

3 A.N.R.-I., Fond Universitatea „Al.I. Cuza", Rectorat, 836/1915, 
voi. I, ff. 12-13. 

4 Ilie Bărbulescu, Câteva pagini de istorie contimporană, Iaşi, 1932: 

este o expunere pe larg a activităţii sale din anii războiului şi o justifi¬ 

care a punctelor sale de vedere. Un interesant portret, la Ion Petrovici, 

De-a lungul unei vieţi, Editura pentru Literatură, Bucureşti, 1966: „Pro¬ 

fesorul Ilie Bărbulescu", pp. 270-279. 



Ioan Bianu 
( 1856 - 1935 ) 


Ardelean, cu studii liceale la Blaj, Bianu trece în Regat în 
1876; urmează Literele la Universitatea din Bucureşti şi se spe¬ 
cializează în filologie romanică la Milano şi Paris. Din 1901, 
profesor la Catedra de istoria literaturii române a Universităţii 
din Bucureşti. Membru al Academiei Române din 1902. Mai 
presus de orice, Bianu este marele organizator al Bibliotecii 
Academiei Române, pe care a condus-o mai bine de o jumăta¬ 
te de veac, făcând din ea de departe cea mai importantă biblio¬ 
tecă a ţării. In politică, s-a aflat în rândul liberalilor, ajungând 
şi deputat, însă discret şi fără mari ambiţii, mereu în preajma 
lui D.A. Sturdza: un fel de eminenţă cenuşie a acestuia. 

îndată după izbucnirea războiului, sub pseudonimul Ion 
Frunză, „fost deputat 11 , publică o broşură, care nu a trecut 
neobservată, intitulată Pentru lămurirea situaţiei. Cuvinte către 
români, datată 15 august 1914. Laitmotivul stă în pericolul 
rusesc. Victoria Rusiei ar însemna revărsarea barbariei peste 
Europa, implicit peste România, şi nu numai extinderea slavi¬ 
lor, dar şi a „hoardelor turanice" „de la Ural şi din Siberia". 1 
„în preajma acestei năvăliri asiatice într-o formă nouă", Ger¬ 
mania este ţara care „îndeplineşte giganticul rol de apărător al 
civilizaţiei europene". 2 Românii care îi urăsc pe germani nu 
fac decât să mimeze o atitudine franceză; francezii au moti¬ 
vele lor, românii, nici unul. Bianu are cuvinte grele la adresa 


1 Ion Frunză [Ioan Bianu], Pentru lămurirea situaţiei. Cuvinte către 
români, Bucureşti, 1914, p. 17. 

2 Ibidem, p. 52. 

austriecilor şi mai ales a ungurilor, în privinţa discriminărilor 
la care aceştia îi supun pe românii din monarhia habsburgică. 
Nu este însă un motiv suficient pentru a primejdui România 
şi însăşi naţiunea română, susţinând expansionismul rusesc. Cu 
atât mai mult cu cât, aşa nedreaptă cum e, situaţia românilor 
din Bucovina sau din Transilvania nici nu se compară cu cea 
a românilor din Basarabia: „în Austria, românii bucovineni au 
o Biserică naţională cu limba noastră, Facultate de teologie 
pentru cler, liceu la Suceava, şcoale poporale - toate cu per¬ 
sonal românesc şi cu limba română. [...] în Ungaria, românii 
au două Mitropolii naţionale cu alte cinci episcopii, 7 seminarii, 
5 şcoale normale de învăţători, 4 licee, un gimnaziu, 4 şcoale 
secundare de fete, un mare număr de şcoale primare, toate aces¬ 
tea - este adevărat - foarte brutal (vorbind occidental) atacate 
şi şicanate de unguri în urmărirea visurilor lor de maghiarizare. 
Mai au românii din Ungaria băncile lor cu capital de sute de 
milioane. Voinţa de a sugruma viaţa românească în Unga¬ 
ria nu a lipsit maghiarilor, dar a lipsit putinţa şi nu o vor avea 
niciodată... 11 

Cu totul altfel - arată Bianu - stau lucrurile în Basarabia. 
Acolo, „biserica românească a fost slavizată curând după ocu¬ 
pare; în locul limbii româneşti s-a introdus limba slavă; nici 
o şcoală românească de nici un fel; poporul român stă în 
aceeaşi incultură ca şi la 1812; «elita» s-a rusificat de tot; iar 
cei câţiva «intelectuali» nu pot face nimica, din pricină că ştiu 
cât de uşor pot fi trimişi în Siberia...“. 

Şi, o ultimă comparaţie: „în Ungaria în 1913 au lucrat 17 
tipografii româneşti şi au apărut 40 publicaţii periodice: din 
care au fost 13 politice (2 cotidiene), 6 literare, 11 bisericeşti 
şi şcolare. în Bucovina a fost 1 tipografie românească şi au 
apărut 3 foi politice, 1 literară şi 3 bisericeşti şi didactice. în 
Basarabia nici o tipografie românească, s-a publicat una foaie 
săptămânală politică şi o revistă, amândouă cu litere ruseşti 11 . 3 


3 Ibidem, pp. 47—48. 

Războiul care s-a aprins „este pe de-a-ntregul urzit de 
Rusia 11 . 4 Pentru moment, neutralitatea aleasă de România este 
calea cea bună. „Dar să ne pregătim" 5 , avertizează Bianu, şi 
este evident după întreaga argumentaţie, chiar dacă n-o spune 
explicit, că are în vedere o posibilă acţiune alături de Puterile 
Centrale. 

Bianu a avut satisfacţia de a-şi vedea broşura tradusă în ger¬ 
mană şi publicată, tot în 1914, la editura Karl Curtius din Berlin, 
sub titlul Was soli Rumănien tun? Ernste Fragen in grosser 
Zeit. La scurt timp, a apărut şi o a doua ediţie. 

Când România intră în război, Bianu înţelege să-şi exprime 
solidaritatea... însă strict pe seama bulgarilor. Articolul său 
Vrăjmaşii miluiţi este probabil tot ce s-a scris mai antibulgăresc 
în limba română. Evocă „grozăviile de la Turtucaia săvârşite 
de bulgari asupra răniţilor noştri şi asupra prinşilor, care nu se 
mai puteau apăra şi cărora le-au scos ochii, le-au tăiat mem¬ 
brele, i-au opărit cu apă în clocote şi i-au ucis în cele mai gro¬ 
zave chinuri". Aceasta, după ce „sute de ani, bulgarii ca neam 
şi mii de mii ca familii şi indivizi şi-au ţinut viaţa din pomana 
bunătăţii şi a milei româneşti". Ei „ne urăsc de moarte", iar 
noi „prea fără grijă am încălzit şerpii veninoşi la sânul nostru". 
Sunt vizaţi inclusiv „fruntaşii" şi bogătaşii români de origine 
bulgărească (pentru care se recurge şi la cunoscutele versuri 
ale lui Eminescu). Acuzându-i pe bulgari că s-au repezit „ca 
lupii", spre „a ne împiedica să realizăm unitatea noastră naţio¬ 
nală", Bianu nu spune nimic despre austro-ungari sau germani, 
ca şi cum doar cu bulgarii s-ar fi bătut românii în 1916! 6 

Câteva săptămâni mai târziu, germanii intrau în Bucureşti. 
„Am văzut cu ochii mei înecaţi în lacrimi - notează Bianu -, 
de la fereastra Academiei, pe aceşti soldaţi germani." 7 In relaţie 


4 Ibidem, p. 28. 

5 Ibidem, p. 54. 

6 Ioan Bianu, „Vrăjmaşii miluiţi", în Viitorul, 14 septembrie 1916. 

7 B.A.R., mss., Arhiva Ioan Bianu, V Varia 6, f. 53, „însemnări poli¬ 
tice", 23 noiembrie/6 decembrie 1916. 

cu Antipa, cu Carp, cu Radu Rosetti, cu Beldiman din afara 
ţării, Bianu apare ca un factor de legătură printre „germanofili 11 . 
Asta nu înseamnă deloc că ar fi încântat de ocupaţia germană. 
„Aici stăm foarte-foarte greu - îi scrie el lui Alexandru Beldi¬ 
man la 1 februarie 1917. Ocupaţia militară apasă tare asupra 
întregii vieţi a poporaţiei în oraş şi mai mult încă la ţară.“ 8 9 Şi, 
câteva luni mai târziu: „Durerile noastre nu par a se apropia 
de sfârşit. 119 Pentru Beldiman, în primele luni de ocupaţie, Bianu 
este un corespondent privilegiat. Printre mai multe scrisori, îi 
trimite şi un Memoriu confidenţial asupra catastrofei României 
şi a situaţiei ţării în ianuarie 1917 (cu rugămintea de a-1 comu¬ 
nica lui Radu Rosetti şi lui Stere; un alt exemplar, prin fiul său. 
Victor Beldiman, urma să ajungă la Carp şi la Neniţescu). 
Punctul de vedere al lui Beldiman, cu care Bianu nu putea fi 
decât întru totul de acord, era că România trebuie să rămână, 
între Carpaţi şi Dunăre, o barieră împotriva slavismului. E însă 
imperios necesar ca ţara să fie reformată din temelii, şi în acest 
sens, actuala dinastie, care „şi-a sigilat singură soarta 11 , trebuie 
înlocuită printr-una nouă. 10 Bianu, la rându-i, îi scrie lui Beldi¬ 
man, foarte pornit şi el împotriva guvernului Brătianu, însă fără 
consideraţii antidinastice, şi mai ales convins că la Bucureşti, 
sub ocupaţie, nu se poate întreprinde mare lucru: „Aici politi¬ 
ceşte acuma nu cred că se poate începe ceva şi nu cred că ar 
fi bine. Oricât m-am tot gândit cred că singurul lucru ce s-ar putea 
face acuma este ca D-ta de acolo să dai alarma - acuzaţia în 
contra criminalilor cari ne-au aruncat în acest dezastru, după 
toate ticăloşiile făcute în anii trecuţi de la aug. 1914 încoace - 
cu toate mişeliile guvernului şi în special ale «Patriarhului» 


8 Ioan Bianu către Alexandru Beldiman, 1 februarie st.n. 1917, 


B.A.R., mss., S-, 


9 ( 1 ) 


9 Ioan Bianu către Alexandru Beldiman, lOmai 1917, B.A.R., mss., 

13 

10 B.A.R., mss., Arhiva Alexandru Beldiman, I Acte 17 \ Memoriu con¬ 
fidenţial asupra catastrofei României şi a situaţiei ţării în ianuarie 1917. 

Costinescu de la Finanţe şi ale Porcului (zodia acestui blăste- 
mat guvern) de la Domenii. Deci D-ta de acolo cătră Patria înne- 
cată în durere o broşură de acuzare, şi alta către lumea germană, 
spre a explica fenomenul de care ţara este nevinovată, dar este 
victimă! Aceste două broşuri tipărite acolo cred că sunt abso¬ 
lut necesare şi foarte binefăcătoare şi ar fi singurul glas româ¬ 
nesc care s-ar putea cu folos mare auzi acuma. 11 ' 1 

Fără a tipări broşurile recomandate, Beldiman şi-a conti¬ 
nuat energic acţiunea antiguvernamentală şi antidinastică. 
Bianu, deşi mişcându-se cam în acelaşi cerc, pare mai curând 
un simplu observator. Ascultă, reproduce în însemnări cele 
auzite, poate că e de acord, poate că are şi îndoieli, oricum nu 
se angajează. însemnările lui zilnice, preţioase, sunt din păcate 
fragmentare. îl aflăm în vizită la Carp la 8 ianuarie 1917: 
„După amiaz am vorbit o întreagă oră cu Carp acasă la dân¬ 
sul, începând cu scrisoarea de la Beldiman.“ 12 Se pare că îl 
frecventa pe fruntaşul conservator, fiindcă, aproape un an mai 
târziu, la 23 decembrie 1917, notează o nouă vizită, prilej de 
întâlnire şi cu colonelul Alexandru Sturdza, fiul lui D.A. Stur- 
dza (şi ginere al lui Carp), care dezertase de pe front, trecând 
la germani: „Ieşind de la casa Carp, colonelul Sturdza m-a 
însoţit până la mine acasă, spre a-mi spune cele povestite chiar 
astăzi de Virgil Arion lui Carp (fiind Sturdza de faţă) asupra 
celor aflate la Mărăşeşti, unde Arion fusese trimis pentru regu- 
larea înapoierii ostatecilor puterilor centrale şi ai aliaţilor lor, 
duşi de guvernul român în Moldova. 11 ' 3 

Cu Beldiman, corespondenţa se răreşte, apoi se întrerupe; 
ultima scrisoare expediată de fostul ministru la Berlin e din 


J1 Ioan Bianu către Alexandru Beldiman, 1 februarie 1917, scrisoarea 
citată. 

12 B.A.R., mss., Arhiva Ioan Bianu, V Varia 6, f. 57, „însemnări 
politice 11 , 8 ianuarie 1917. 

13 Loc. cit., f. 3, 23 decembrie 1917. 

decembrie 1917. 14 Poate nu ne-au parvenit toate scrisorile, dar 
impresia, după marea încredere acordată la început, este oricum 
de îndepărtare, cu atât mai mult cu cât numele nu-i apare nici 
în alte documente care reflectă activitatea lui Beldiman. De 
altfel, nu a asistat (cel puţin nu e menţionat în presă) nici la 
faimoasa conferinţă a acestuia de la Fundaţia universitară 
Carol I, din decembrie 1917, la care a fost prezentă o bună parte 
din elita „germanofilă 11 . Iar în ce priveşte relaţia cu Carp, să 
constatăm că numele lui Bianu nu figurează pe apelul adresat 
de susţinătorii săi la sfârşitul lunii iunie 1918. E şi un semn 
de înţelepciune: constatarea, pe care o făcuse din primul mo¬ 
ment, a imposibilităţii micului grup de la Bucureşti de a anga¬ 
ja ţara pe un drum nou. 

Avea multe alte griji. Grija Academiei mai presus de orice. 
Pe 22 ianuarie 1917 se trezeşte la Academie cu un locotenent 
bulgar (iarăşi bulgarii!) asistat de poliţia militară germană. E 
închis în locuinţă cu santinelă la uşă, în timp ce bulgarul pro¬ 
cedează la o selecţie a manuscriselor, confiscând peste 600 de 
manuscrise slavone, pe motiv, se vede, că fiind slavone, le-ar 
sta mai bine la Sofia decât la Bucureşti. Se intervine la Mac- 
kensen, care îi şi primeşte pe Bianu şi pe Ioan Bogdan, cel din 
urmă, vicepreşedinte al Academiei, şi, notează Bianu, la 29 ia¬ 
nuarie, „poliţia militară germană, care a prezidat la luare, a adus 
înapoi toate mssele luate la 22-23. După amiaz am controlat, 
pus în rând şi aşezat toate volumele la locul lor“. 15 

După o lună însă, apare un profesor universitar german, care 
pune deoparte şi „sub cheie“ cam aceleaşi manuscrise, dintre 
care un număr de 305 sunt transferate la Sofia, în iunie 1917; 


14 Scrisorile lui Al. Beldiman sunt reproduse în Scrisori către Ioan 
Bianu, ediţie de Marieta Croicu şi Petre Croicu, voi. I, Minerva, Bucu¬ 
reşti, 1974, pp. 88-106. Cum cenzura comunistă a intervenit, eliminând 
unele cuvinte sau pasaje, este recomandabilă consultarea originalelor 
aflate la B.A.R., mss. 

15 B.A.R., mss., Arhiva Ioan Bianu, II Mss. 33, „Păţanii în timpul 
ocupaţiei". 

de data asta, sunt luate doar cu împrumut, pentru cercetare! 
Bianu a refuzat să semneze actul de predare, după ce nu s-a 
admis să se înscrie şi protestul lui. 16 

Supărările acestea le punea, ca şi alţi „germanofili 11 , în 
seama celor care împinseseră România în război. Dar, la faţa 
locului, necazurile erau cu bulgarii şi, din păcate, şi cu ger¬ 
manii. „Neimplicarea 11 lui Bianu va fi fost şi un rezultat al deza¬ 
măgirii resimţite faţă de ocupantul german. 

Altminteri, îi primeşte la Bibliotecă pe diverşi intelectuali 
germani în uniformă şi îi ajută în cercetările lor. Şi iată o scurtă 
însemnare pe invitaţia trimisă de Lupu Kostaki pentru recepţia 
dată la el acasă pe 27 octombrie 1917: „Am mers; mai era şi 
Bogdan de la Academie. General Tulf şi 30^10 uniforme albas¬ 
tre germane, între cari se amestecau 20-30 civili îmbrăcaţi în 
negru - români: magistraţi, funcţionari administrativi, proprie¬ 
tari mari etc. Carp a plecat pe la ora 10; lipseau Marghiloman, 
Stere. 1117 

O bogată corespondenţă întreţine Bianu, din decembrie 
1916 până în noiembrie 1918, cu Alexandru Tzigara-Samurcaş, 
în cea mai mare parte a perioadei prefect al poliţiei Capitalei. 
Prima misivă, din 11/24 decembrie 1916, sună astfel: „Mi se 
spune că în mâna d-tale stă puterea de îmbunătăţi traiul trădă¬ 
torilor şi laşilor rămaşi în capitală - după fuga eroicilor şi 
naţionalilor plecaţi spre Prut etc. etc. Acuma mi se spune că 
d-ta poţi da un bilet cu care să se poată cumpăra carne de vacă. 
De câteva săptămâni casa mea nu a mai putut avea, decât din 
când în când, de oaie.“ iS Altădată îi solicită prefectului pază 

16 Cu privire la problema manuscriselor slavone, raportul prezentat 
de Ioan Bianu la sesiunea generală extraordinară a Academiei Române, 
desfăşurată la Iaşi în octombrie 1918, în Analele Academiei Române, 
tom. XXXIX, 1916-1919. Partea administrativă şi dezbaterile, Bucu¬ 
reşti, 1921, pp. 110-117. 

17 B.A.R., mss., Arhiva Ioan Bianu, V Varia 6, f. 122. 

18 Ioan Bianu către Alexandru Tzigara-Samurcaş, 11/24 decembrie 
1916, B.A.R., mss., S-m-. 

pentru Academie: „Sergentul de noapte trimes a venit şi l-am 
instalat la locul lui. Cred necesar să ne dai şi unul de zi.“ 19 
Lemnele pentru foc depozitate la Academie sunt alt motiv de 
îngrijorare, într-o iarnă care, peste toate, a fost şi deosebit de 
friguroasă: „Vino grabnic aici. Academia este ameninţată să 
fie luată cu asalt de sute de oameni, veniţi să ia lemnele. 11 
Inclusiv germani: „toată ziua vin unul după altul soldaţi ger¬ 
mani după lemne cu sacul sau cu legătura, şi n-avem mijloc 
să ne apărăm. 1120 Până la urmă se împart lemnele (aproape 
30 000 de kilograme), de către un om trimis de primărie şi sub 
supravegherea sergenţilor lui Tzigara. De la lemne, la găini. 
„O modă nouă 11 , scrie Bianu: soldaţii germani cer să se predea 
găinile, „lăsând la casa omului numai un cocoş şi două gă¬ 
ini de prăsilă 11 . întrebare: „Dacă vor veni şi la mine, care am 
găini - cum să-i trimet la primbare? Un sfat şi o indicaţie, te 
rog.“ 21 Nu ştim ce s-a mai întâmplat cu găinile. Aflăm însă 
dintr-o ultimă scrisoare, din 19 noiembrie 1918, când războiul 
se terminase şi Tzigara îşi petrecea ultimele momente ca pre¬ 
fect, că, atunci „când au venit ocupanţii ne-au luat trei maşini 
de scris, toate câte le aveam 11 . Solicitarea este să le înapoieze 
cel puţin una, dacă dă de urma lor! 22 

Aşa şi-a petrecut Bianu - destul de chinuit - cei doi ani de 
ocupaţie. 


19 Ioan Bianu către Alexandru Tzigara-Samurcaş, 29 ianuarie 1917, 
B.A.R., mss., S^jj. 

20 Ioan Bianu către Alexandru Tzigara-Samurcaş, 31 ianuarie 1917, 
B.A.R., mss 

21 Ioan Bianu către Alexandru Tzigara-Samurcaş, 22 noiembrie 1917, 
B.A.R., mss., ş 24(22 > . 

22 Ioan Bianu către Alexandru Tzigara-Samurcaş, 19 noiembrie 1918, 


B.A.R., mss., s 

Martha Bibescu 
(1886-1973) 


O femeie inteligentă, seducătoare, înzestrată cu talent lite¬ 
rar şi beneficiind de o oarecare recunoaştere ca scriitoare de 
limbă franceză; mai presus de orice însă, de un snobism fără 
limite, combinat cu un gust pronunţat pentru intrigă şi cu dorin¬ 
ţa intensă de a conta pe scena mondenă, literară şi politică a 
Europei. Născută Lahovari, o familie de aristocraţie mai recen¬ 
tă, căsătorită cu prinţul George Valentin Bibescu, a ţinut cu tot 
dinadinsul la această căsătorie, repede eşuată, tocmai fiindcă 
îi oferea statutul unei prinţese. Mediul ei de predilecţie a fost 
înalta aristocraţie europeană, iar marea ei cucerire în preajma 
Primului Război Mondial, însuşi Kronprinţul imperiului ger¬ 
man: o legătură, se zice platonică, ceea ce e posibil, dată fiind 
personalitatea cam infantilă a acestuia. 

Cu o astfel de mentalitate, chiar dacă izvoarele ei culturale 
sunt franceze, Martha Bibescu e, în felul ei, o adevărată euro¬ 
peană, în spiritul cosmopolitismului aristocratic de dinainte de 
era naţiunilor. „Antantofilă“, în principiu, în anii neutralităţii, 
păstrează totuşi relaţii ştrânse şi cu tabăra cealaltă (cu Kron¬ 
prinţul, prin corespondenţă, iar la Bucureşti cu contele Czemin, 
ministrul plenipotenţiar al Austro-Ungariei în România). înce¬ 
puse o legătură cu colonelul britanic C.B. Thompson (în ciuda 
poziţiei oarecum inferioare a acestuia pe scara ei simbolică). 
Odată cu retragerea armatei române la sfârşitul anului 1916, 
prinţul Bibescu pleacă în Moldova: va îndeplini diverse mi¬ 
siuni militare. Ea însă rămâne sub ocupaţie, la Bucureşti, unde 
conduce un spital de răniţi. Evident, germanii nu aveau încre¬ 
dere în ea, dar dată fiind povestea cu Kronprinţul au tratat-o 

cu menajamente; în plus, contele Czemin, altă cunoştinţă 
apropiată, tocmai devenise ministru de Externe al Austro-Un- 
gariei. Toată lumea era de altfel convinsă că Martha Bibescu 
se descurcă, când cu unii, când cu alţii. Din jurnalul lui Octa- 
vian Goga, 3 decembrie 1918: „Astăzi, vorbind cu Duca, îl 
întreb: - Ce-i cu Marta Bibescu? El îmi zice - A rămas la Bucu¬ 
reşti. - N-a avut teamă de nemţi? zic. El, pe cel mai natural 
ton din lume: - Marta Bibescu o va duce mai bine decât noi 
toţi. Rămâne 3-4 luni acolo şi are s-o evacueze Kronprinţul, 
unde vrea ea, cu vagon special, după cum îi făgăduise în tele¬ 
gramă, că orice s-ar întâmpla poate conta pe amiciţia lui.“ 
„Astăzi sunt convins - comentează Goga - că femeia asta - un 
tip ciudat al Renaşterii, rătăcit la Bucureşti - a fost spioană.“‘ 

Din primele zile ale ocupaţiei, îl abordează pe Lupu 
Kostaki; pentru ea, e o nimica toată să şi-l pună la picioare pe 
puternicul gerant de la Interne, pe care, când e cazul, îl con¬ 
voacă la câte o întâlnire, când la minister, când la spital. Lupu 
Kostaki o sprijină pe cât poate în treburile spitalului şi are şi 
unele atenţii personale. Intr-o scrisoare, principesa îi mulţu¬ 
meşte pentru delicioasele fructe trimise; ea însăşi îi oferă, de 
Anul Nou, violete de la Mogoşoaia, să şi le pună la butonieră. 
Gerantul are şi onoarea de a fi oaspetele ei la Mogoşoaia, pri¬ 
mind apoi, ca amintire, vederi ale locului, cu sugestia de a-i 
oferi câteva şi lui Mackensen. 1 2 

O altă relaţie utilă era arhiepiscopul Netzhammer. Acesta 
notează în jurnalul său la 16 ianuarie 1917: „Ieri, principesa 
m-a rugat într-o scrisoare s-o însoţesc în călătoria spre moşia 
castelului ei de la Mogoşoaia, iar astăzi a venit dimineaţă, la 
ora 9, într-un automobil închis în strada Esculap. La intrare ni-1 


1 Octavian Goga, „Fărămituri dintr-o prăbuşire", în Precursori, ediţie 
Ion Dodu Bălan, Minerva, Bucureşti, 1989, p. 291. 

2 Mai multe scrisori ale Marthei Bibescu către Lupu Kostaki, din 
lunile decembrie 1917-martie 1918, în Arhiva Lupu Kostaki, B.N.R., 
fond Saint-Georges, CCCLXX, D. 9, ff. 139-150. 

prezintă pe domnul căpitan de cavalerie Rudzinski, care ne va 
urma intr-o maşină militară germană împreună cu un funcţio¬ 
nar. Automobilul folosit de noi a fost pus la dispoziţie de către 
ministrul Lupu Costache. După câte se pare, germanii vor să 
preia administrarea palatului de la Mogoşoaia, precum şi a mai 
multor altor moşii şi doresc să înfiinţeze o gospodărie ţără¬ 
nească model.“ 3 

în martie, germanii se hotărăsc să o „aresteze": un fel de a 
spune, fiindcă „arestul! 1 a însemnat pentru ea obligaţia de a 
rămâne la castelul din Buftea, fiindcă Mogoşoaia era în repa¬ 
raţii. în sfârşit, i se permite să plece în Elveţia, prin Viena, la 
1 mai 1917. Ritualul este uluitor: doi prinţi vin din Austria să 
o caute la Buftea; la gară şi în tren, iarăşi prinţi şi un general, 
toţi în uniformă. 4 Printre aceştia, şi Lupu Kostaki, venit şi el 
să-şi ia rămas-bun. „Arestata" era în sfârşit liberă. 

Până în Elveţia, un popas de câteva săptămâni în Austria, 
unde e excelent primită de prinţii şi conţii din partea locului. 
Are o întrevedere şi cu contele Czemin, indignat de trădarea 
României şi nu mai puţin de modul cam brutal în care a fost 
expulzat în urma declaraţiei de război. Scriindu-i lui Lupu 
Kostaki, Martha Bibescu se face ecoul acestei revolte şi îşi 
tratează compatrioţii drept „sălbatici îmbrăcaţi europeneşte" 
(„des Sauvages habilles en Europeens"). Speră cel puţin că, 
dacă Czemin va reveni în România, impunătoarea înfăţişare 
a lui Lupu Kostaki şi corectitudinea lui („votre grande taille 
et votre droiture") îl vor face să-şi mai schimbe puţin părerea 
despre oamenii politici români. 5 

Din Elveţia, ţine legătura atât cu laşul „antantist", cât şi cu 
Bucureştiul „germanofil". în mai-iunie 1917 îi scrie în repetate 
rânduri regelui Ferdinand, exprimându-şi dorinţa de a veni în 


3 Raymund Netzhammer, op. cit., voi. I, p. 705. 

4 Ghislain de Diesbach, Prinţesa Bibescu, ultima orhidee, voi. I, 
Editura Vivaldi, Bucureşti, 2003, pp. 370-371.. 

5 Martha Bibescu către Lupu Kostaki, 6 mai 1917, Arhiva Lupu 
Kostaki, B.N.R., fond Saint-Georges, CCCLXX, D. 9, f. 134. 

Moldova. Regele îi răspunde foarte prietenos, dar despre invi¬ 
tarea ei la Iaşi, nici vorbă. Iar regina Maria îi reproşează direct 
raporturile cam prea speciale cu reprezentanţii puterilor ina¬ 
mice. S-ar putea ca reacţia reginei, cu deosebire, s-o fi determi¬ 
nat să facă încă un pas în direcţia cealaltă, până la gândul unei 
schimbări de dinastie. 

Sinuciderea surorii sale Margareta, aflată şi ea în Elveţia, 
la 4 aprilie 1918, o îndurerează profund, dar poate nu chiar atât 
de profund cum rezultă din biografia ei „oficială 11 . Fiindcă iată 
ce ni se spune: „După înmormântarea Margaretei la cimitirul 
din Clarens, Martha se retrage un timp la Lausanne, la mă¬ 
năstirea Bois-Cerf, pentru a fi singură cu durerea ei atât de 
adâncă... Aşteptând să-şi reia existenţa, chiar dacă nu ar fi fost 
decât pentru a o prelungi pe a celor iubiţi, Martha pare să asiste 
indiferentă la evenimentele care se precipită în Europa, la sem¬ 
narea păcii între Imperiile Centrale şi România la 7 mai 1918 
şi chiar la armistiţiul de la 11 noiembrie 1918, semnalul renaş¬ 
terii României. 116 Şi-a şters cu grijă urmele! îmbrăţişase catoli¬ 
cismul şi avea un confident şi „director de conştiinţă 11 în 
persoana abatelui Mugnier. Acestuia îi scrie despre moartea 
Margaretei la 3 mai 1918 (spre deosebire de alte scrisori, fără 
indicarea locului), cu rugămintea de a-i răspunde la Lausanne, 
la adresa fiicei ei: „scrisorile Dumneavoastră îmi vor parveni 
mai târziu 11 . 6 7 8 Explicaţia stă în faptul că, departe de a se izola 
de lume, principesa făcea naveta între Elveţia neutră şi Româ¬ 
nia ocupată. Arhiepiscopul Netzhammer notează la 17 mar¬ 
tie 1918: „După liturghia de la ora nouă mă vizitează principesa 
Martha Bibescu. Se întorsese ieri din străinătate şi primise deja 
aseară o vizită importantă. 118 Vizitele importante sunt ale ofi¬ 
cialităţilor austriece şi germane, care se aflau în România 


6 Ghislain de Diesbach, op. cit., pp. 408^109. 

7 Princesse Bibesco, La vied’une amitie. Ma correspondance avec 
l’abbe Mugnier, 1911-1944, voi. I, Pion, Paris, 1951, p. 366. 

8 Raymund Netzhammer, op. cit., voi. I, p. 766. 

pregătind tratatul de pace. Tot din jurnalul lui Netzhammer, la 
29 martie 1918: „I-a primit la ea cu ocazii diferite pe domnii 
Czemin, Kuhlmann şi Horstmann [respectiv, ministrul de 
Externe al Austro-Ungariei, ministrul de Externe al Germaniei 
şi consilierul legaţiei germane], şi se pare că i s-a îngăduit să 
afle aspecte importante ale politicii de pace.“ Ar fi dorit să 
ajungă şi la Iaşi, vrând să joace, se vede, rolul unui interme¬ 
diar; regele i-a răspuns, „afectuos 11 dar ferm, că nu doreşte acest 
lucru. 9 Era, aşadar, în România când i-a murit sora şi bineînţe¬ 
les că nu a participat la înmormântare. Durerea n-a împie- 
dicat-o să se lanseze într-o intrigă de anvergură. Arhiepiscopul 
Netzhammer (la 10 aprilie 1918): „Madame Bibescu îmi rela¬ 
tează situaţia de la Iaşi ca fiind una disperat de proastă. La Curte 
domneşte exact acelaşi spirit ca şi înainte, adepţii lui Brătianu 
roiesc în jurul regelui, iar regina este o susţinătoare mai ferven¬ 
tă şi mai energică ca oricând a Antantei; ea îl primise pe minis¬ 
trul Arion cu pumnalul prins la cingătoare şi îi spusese că tratatul 
de pace pe care îl face el nu este nimic altceva decât o fiţuică 
şi că ea este în prezent şi mai convinsă decât odinioară de 
victoria Antantei. 11 O singură soluţie: aceşti oameni trebuie să 
plece! „Ministrul C.C. Arion i-a expus principesei în timpul 
vizitei sale că doar Austria mai poate salva România cu un 
arhiduce. Dar cine să mijlocească acest lucru? a întrebat el. Ea 
i-a spus că acest lucru îl poate face doar arhiepiscopul catolic, 
cel care dispune de legăturile necesare, el însuşi fiind intere¬ 
sat de chestiune, având în vedere biserica sa şi tendinţele de 
unire. Am rămas stupefiat la auzul acestei idei, voi da totuşi 
curs dorinţei principesei şi mă voi prezenta la domnul ministru 
C.C. Arion încă înainte de ora 4 şi jumătate, acesta fiind dealt¬ 
fel deja înştiinţat de vizita mea. Martha îmi mai atrage atenţia 
să fac negreşit astăzi această vizită deoarece domnul Arion 
pleacă în această seară la Iaşi. 11 Arhiepiscopul relatează pe larg 
convorbirea cu C.C. Arion. Ideea acestuia e că trebuie mizat 


9 Ibidem, p. 767. 

pe Viena pentru îndulcirea condiţiilor tratatului de pace; Austria 
ar putea lua România „sub aripa sa protectoare prin interme¬ 
diul oferirii [coroanei României] unui arhiduce, sau în orice 
alt fel. încheierea păcii va fi amânată până la perfectarea afa¬ 
cerii cu Austria! 11 în acest demers, arhiepiscopul ar fi fost inter¬ 
mediarul ideal. Cel solicitat nu părea însă deloc convins: 
„întreaga expunere a domnului ministru de externe Arion nu 
mi-a creat o impresie favorabilă". 10 In ziua următoare, 11 aprilie, 
Netzhammer celebrează o liturghie funebră pentru sora Marthei. 
Aceasta „mă vizitează după serviciul divin; continuăm discuţia 
pe care o începusem ieri. Domnul Arion ştie, spune ea, că ţin 
mult la rege şi este convins că am făcut şi fac mult pentru 
menţinerea lui; în fond, el nu doreşte altceva de la mine, decât 
să stau liniştit dacă se întâmplă ceva!". 11 Se vede că prinţesa 
şi ministrul evaluaseră între timp discuţia cu arhiepiscopul, 
trăgând concluzia că nu e nimic de sperat din partea lui. 
Netzhammer se dovedise mai fidel Curţii regale decât buna 
prietenă a regelui şi reginei. 

La 15 aprilie 1918, Martha Bibescu pleca iarăşi în Elveţia, 
pentru a fi alături de mama sa 12 , greu încercată în urma morţii 
Margaretei. Dar nu peste mult timp o reîntâlnim în România. 
Arhiepiscopul Netzhammer notează la 25 iunie 1918 o nouă 
invitaţie la Mogoşoaia, într-o atmosferă oarecum schimbată; 
victoria germanilor nu se mai arăta atât de sigură, iar cota Curţii 
regale începea din nou să crească: „Am luat masa pe terasă, 
în compania principesei. Ea întreţine o corespondenţă bogată 
cu laşul şi ne-a spus în repetate rânduri că nu se ştie care va 
fi sfârşitul războiului. Interesul ei pentru germani pare să scadă 
tot mai mult." 13 


10 Ibidem, pp. 768-770. 

11 Ibidem, p. 770. 

12 Martha Bibescu către Lupu Kostaki, 14 aprilie (fără an), Arhiva 
Lupu Kostaki, B.N.R., fond Saint-Georges, CCCLXX, D. 9, f. 137. 

13 Raymund Netzhammer, op. cit., p. 792. 

Cum „germanoftlia" din Primul Război Mondial continuă 
să fie văzută defavorabil, era de aşteptat ca Martha Bibescu 
să-şi găsească apărători printre istorici. Aceştia o prezintă strict 
ca „antantofilă 11 . 14 Reputaţia contrară ar fi doar rezultatul invi¬ 
diei şi al intrigilor. Este de altfel cât se poate de adevărat că a 
fost „antantofilă 11 . Dar nu e mai puţin adevărat că a fost şi „ger- 
manofilă“. Probabil, în ansamblu, mai mult „antantofilă 11 , dar 
şi cu o disponibilitate spre „germanofilie“, care trece uneori, 
în funcţie de conjunctură şi de propriile-i calcule, în prim-plan. 
Nu a fost doar una sau doar alta: caracterizările simple, Marthei 
Bibescu nu i se potrivesc. 


14 Dimitru Hîncu, Martha Bibescu. Intrigă fără iubire. Piesă jucată 
în culise, Editura Vivaldi, Bucureşti, 2002; Constantin Iordan, „Despre 
«colaboraţionismul» Marthei Bibescu în timpul ocupaţiei străine a 
Bucureştilor (1916-1917)“, în volumul Martha Bibescu în timpul ocu¬ 
paţiei germane la Bucureşti (1916-1917), Editura Anima, Bucureşti, 
2005, pp. 9-100. Este curios cum C. Iordan, deşi citează jurnalul arhie¬ 
piscopului Netzhammer, nu face nici cea mai mică referire la intrigile 
bucureştene ale prinţesei din primăvara anului 1918, greu de împăcat 
cu presupusa ei puritate antantofilă. 



Ioan Bogdan 
(1864—1919) 


Ardelean din Braşov, cu studii universitare la Iaşi, şi spe¬ 
cializare în slavistică la Viena (completată la Petersburg, 
Moscova şi Cracovia), Bogdan devine în 1891 profesor la 
Catedra de limbi slave a Universităţii din Bucureşti; membru 
al Academiei Române din 1903. Aparţinând grupului junimist, 
a fost director al Convorbirilor literare din 1902 până în 1906. 
De formaţie germană (prin filiera austriacă), a aşezat, alături 
de D. Onciul, istoriografia românească pe baze critice riguroa¬ 
se, orientând-o totodată spre o problematică modernă, predo¬ 
minant de istorie culturală şi socială. întemeietor al slavisticii 
româneşti, a rămas probabil, până astăzi, cel mai de seamă sla¬ 
vist român. 

Bogdan nu se pronunţă în perioada neutralităţii, dar, cum 
era de aşteptat, date fiind conexiunile sale „germano-austriece“ 
şi junimiste, nu semnează nici unul dintre apelurile universitare 
pentru intrarea în război sau de solidaritate cu Franţa. 

în momentul când România intră în război, Ion Athanasiu, 
rectorul Universităţii din Bucureşti, face un gest simbolic, 
punându-se la dispoziţia armatei. Se adresează la 15 august 1916 
ministrului Instrucţiunii Publice şi Cultelor, cu următoarea 
cerere: „Subsemnatul fiind mobilizat, vă rog cu onoare să 
binevoiţi a încredinţa unui domn decan nemobilizat conduce¬ 
rea Rectoratului Universităţii pe tot timpul cât va dura războ¬ 
iul... Funcţia de prorector nu exista ca atare. O îndeplinea 


1 A.N.R.-A.N.I.C., Ministerul Cultelor şi Instrucţiunii Publice, 
3267/1916, f. 26. 

provizoriu, în caz de vacanţă a rectoratului sau de indisponi¬ 
bilitate a rectorului, de regulă cel mai vechi decan. Acesta fiind 
Ioan Bogdan, decanul Facultăţii de Filozofie şi Litere, lui îi 
revine misiunea de a conduce rectoratul pe timpul absenţei lui 
Athanasiu. 2 Cel puţin până la noua alegere de decan, prevăzută 
pentru luna noiembrie 1916, mandatul lui Bogdan expirând 
pe 3 noiembrie. La 7 noiembrie, Consiliul Facultăţii de Litere 
şi Filozofie îl alege decan pe Ovid Densuşianu. 3 în mod nor¬ 
mal, luau astfel sfârşit atât decanatul, cât şi „prorectoratul“ lui 
Bogdan. înaintarea germană spre Bucureşti dă însă toate lucru¬ 
rile peste cap. Noul decan nu mai apucă să fie confirmat de 
minister şi de altfel chiar părăseşte Bucureştiul, refugiindu-se 
la Iaşi. în aceste condiţii, Bogdan continuă să funcţioneze ca 
decan (sau mai corect spus ca prodecan, fiindcă mandatul îi 
expirase) şi totodată ca prorector al Universităţii, prelungire 
aprobată la 16 noiembrie 1916 (stil vechi), cu o săptămână 
înainte de intrarea germanilor în Bucureşti, de cei 5 (din 11) 
membri ai Senatului Universităţii rămaşi în Capitală, şi con¬ 
firmată apoi de minister. 4 în acelaşi timp, Bogdan îşi asumă 
şi misiunea de a se îngriji de Muzeul Naţional de Antichităţi, 
rămas fără director, în urma plecării lui Pârvan în Moldova. 
Şi, în sfârşit, ca vicepreşedinte al Academiei Române, prezi¬ 
dează şi Academia, preşedintele ei, chimistul Petru Poni, aflân- 
du-se la Iaşi, unde era şi profesor. O mulţime de obligaţii, toate 
de înlocuire şi provizorii, dar care, cum se întâmplă adesea cu 
provizoratul, au durat cât nişte mandate întregi, nu mai puţin 
de doi ani, până la sfârşitul anului 1918. 

Cu germanii, deveniţi stăpâni la Bucureşti, Bogdan înţelege 
să se comporte corect, chiar cu o notă de bunăvoinţă; nu este 
răsplătit cu aceeaşi monedă şi are adesea ocazia să se simtă 
într-o situaţie de inferioritate. 


2 Loc. cit., f. 25. 

3 Loc. cit., f. 29. 

4 Loc. cit., ff. 40-42. 

Prima întâmplare neplăcută: povestea cu manuscrisele sla¬ 
vone. A doua zi după „raidul 11 de la Academie, Bogdan se tre¬ 
zeşte la el acasă cu un ofiţer bulgar însoţit de un subofiţer al 
poliţiei militare germane; merg împreună la Muzeul Naţional 
de Antichităţi, unde Bogdan e obligat să le deschidă vitrinele. 
„Ofiţerul bulgar a ales 7 manuscrise mediobulgare dintre care 
6 cu legături foarte preţioase de argint aurit şi două cu minia¬ 
turi şi portrete ale ctitorilor de biserici cărora au aparţinut." 5 
Intenţia era de a fi expediate la Sofia, împreună cu manuscrise¬ 
le luate de la Academie. Alături de Bianu, ajutaţi şi de Lupu 
Kostaki (gerantul de la Interne), Bogdan se agită pentru a expli¬ 
ca germanilor că manuscrisele nu sunt bulgăreşti şi nici luate 
din Bulgaria (mediobulgara - sau slavona, slava veche - fiind 
limba oficială şi de cultură a Principatelor în Evul Mediu). La 
28 ianuarie, cei doi sunt primiţi de Mackensen. La 29 ianua¬ 
rie, manuscrisele sunt înapoiate. 6 La şedinţa Academiei din 
2 februarie 1917, Bogdan ţine „să se consemneze faptul că ni 
s-a dat din partea d-lui Feldmareşal von Mackensen o satis¬ 
facţie deplină şi că-i suntem recunoscători că ne-a scăpat ast¬ 
fel de umilinţa pe care încercaseră să ne-o impună bulgarii." 7 
Nu era prea mult? 

„Dragă Biene - îi scrie Bogdan colegului său de la facul¬ 
tate şi Academie, la 1/14 februarie 1917. Maiorul V. Richter 
s-a anunţat la un ceai pentru vineri la orele 4 1/2, cu un căpi¬ 
tan Klein. Doreşte să-ţi mulţămească pentru schiţa pe care a 
cetit-o cu mult interes şi se roagă să te chem la mine. Notează-ţi 
te rog ziua, ca să nu fii ocupat în altă parte." 8 

Bianu consemnează la 2 mai 1917: „La ora 11 a venit 
Bogdan spre a prezenta pe Paul Schmidt - Oberlehrer am 


5 A.N.R.-A.N.I.C., Ministerul Cultelor şi Instrucţiunii Publice, 
190/1917, ff. 1-3 (copia raportului înaintat de I. Bogdan Ministerului 
de Interne, 24 ianuarie 1917). 

6 B.A.R., mss., Arhiva Ioan Bianu, II Mss. 33. 

7 Analele Academiei Române, tom. XXXIX, 1916-1919, p. 67. 

8 Scrisori către Ioan Bianu, voi. I, p. 288. 

Schiller Lyzeum zu Berlin - se ocupă cu muzica populară şi 
psihologia poporului român 11 . 9 

Bogdan nu ratează nici recepţiile destinate să-i apropie 
pe români de germani. îl întâlnim în casa lui Lupu Kostaki, la 
27 octombrie 1917, alături de civili români şi ofiţeri germani 10 , 
îl întâlnim la 17 aprilie 1918, la palatul Ştirbei, „la o întâlnire 
amicală cu docenţii germani care ţin cursuri universitare 11 . 11 

Dar trăia şi cu frica-n sân. Fratele lui, Gheorghe Bog- 
dan-Duică, pe atunci directorul Liceului „Mihai Viteazul 11 , şi 
de felul lui „gură spartă 11 , fusese arestat de germani (la înce¬ 
putul lunii iunie 1917). „Ar fi fost pârât că vorbeşte rău de 
nemţi, că vor fi bătuţi etc. Se poate să fi vorbit între prieteni 
astfel de lucruri, cum a vorbit la mine acasă de pildă; dar pen¬ 
tru asta să fie închis sau trimis la Săveni? 11 i se plânge Bogdan 
lui Bianu. încearcă să-i obţină eliberarea, prin prietenii cu 
oarecare trecere la germani: Bianu, Antipa... Fără succes, 
înainte de a redeveni un om liber, Bogdan-Duică face o călă¬ 
torie, ca ostatic, în Bulgaria. Un moment, Bogdan s-a temut 
şi pentru el însuşi: „După ce am scris, mi-am adus aminte că 
la Ghiţă au întrebat şi de adresa mea. Te previn deci că s-ar 
putea să mă aresteze şi pe mine şi deci este bine să vorbeşti 
înainte cu cine crezi că m-ar putea scăpa. 1112 

între timp, deşi descompletată, Academia, prezidată de 
Bogdan, îşi continua discret activităţile, îndeosebi prin şedinţe 
de comunicări. Universitatea a fost însă închisă. Abia la înce¬ 
putul lunii decembrie 1917 se redeschid cursurile Facultăţii de 
Medicină, cu care prilej prorectorul Bogdan lansează un apel 
autorităţilor germane pentru a permite şi funcţionarea celor¬ 
lalte facultăţi: „şi pentru aceasta vom şti să le păstrăm toată 


9 B.A.R., mss., Arhiva Ioan Bianu, II Mss. 33. 

10 B.A.R., mss., Arhiva Ioan Bianu, V Varia 6, f. 122. 

11 Raymund Netzhammer, op. cit, voi. I, p. 794. 

12 Pe această temă, câteva scrisori ale lui Bogdan adresate lui I. Bianu, 
din 5 şi 9 iunie 1917, în Scrisori către Ioan Bianu, voi. I, pp. 288-289. 



188 


,( Germanofilii“ 


recunoştinţa. 11 ' 3 în aprilie 1918, se reiau, în sfârşit, cu profe¬ 
sori şi studenţi puţini, cursurile facultăţilor de ştiinţe, filozofie 
şi litere, şi teologie (nu însă şi la Drept, din lipsă de profesori), 
în discursul său, Bogdan nu-i iartă pe responsabilii dezastru¬ 
lui, acuzându-i că au acţionat împotriva voinţei ţării: „Din 
războiul nefericit, în care a fost târâtă fără voia ei, ţara noas¬ 
tră iese istovită cu totul. Greul nenorocirii va avea să-l suporte 
generaţia noastră. 11 Rolul Universităţii, în aceste împrejurări, 
este tocmai „pentru a ne ridica dintr-o cădere aşa de adâncă 11 . 
Ca o compensaţie, unirea Basarabiei „repară o nedreptate isto¬ 
rică din cele mai strigătoare 11 , iar universităţile noastre sunt „me- 
niteîn primul rând să contribuie la desăvârşirea acestei uniri 11 . 14 

în octombrie 1918, cu puţin timp înainte de sfârşitul ocu¬ 
paţiei germane, academicienii din Bucureşti şi Iaşi se întrunesc, 
în sfârşit, în capitala Moldovei. Cu acest prilej. Bogdan i se 
destăinuie lui Iorga, confratele, dar şi cumnatul său (căsătorit 
cu o soră a lui Bogdan): „Umilinţele la care au fost supuşi 
românii de către ocupanţi au fost nespuse. Hentsch era şeful 
real al întreprinderii de stoarcere. Tuelff se purta ca un rege. 
Mackensen era inaccesibil. Nici pe vremea turcilor distanţele 
nu erau aşa de mari. Indigenul, de orice clasă, nu era privit 
decât ca un ţigan, ca un paria. 11 ' 5 

„Umilinţa 11 e cuvântul-cheie. Iar „germanofilii 11 , tocmai 
fiindcă îşi făcuseră iluzii, sperând că vor fi trataţi convenabil, 
aveau motive în plus să se fi simţit umiliţi. 


13 „Deschiderea cursurilor Facultăţii de Medicină 11 , în Gazeta 
Bucureştilor , 5 decembrie 1917. 

14 „Deschiderea cursurilor Universităţii din Bucureşti 11 , în Gazeta 
Bucureştilor, 24 aprilie 1918. 

15 N. Iorga, Memorii, voi. II, pp. 82-83 (însemnarea din 11 octombrie 
1918). 



Alexandru Bogdan-Piteşti 
(1871-1922) 


Informaţii sigure despre viaţa lui Alexandru Bogdan-Piteşti 
sunt destul de puţine. Totul este învăluit într-o legendă care i-a 
sedus sau indignat pe contemporani şi îi asigură o prezenţă pre¬ 
lungită în posteritate. Este legenda unui intelectual imagina¬ 
tiv şi generos şi a unui escroc cinic şi pervers, feţe opuse care 
pot fi privite separat sau laolaltă. Bogdan-Piteşti a înţeles să-şi 
trăiască viaţa cum a crezut el de cuviinţă, într-o deplină amora¬ 
litate şi într-un spirit de permanentă provocare. Şi-a petrecut 
adolescenţa şi prima tinereţe în Elveţia şi în Franţa. Trece la 
catolicism la Geneva (chiar în patria protestantismului!), iar 
din Franţa este expulzat (în 1894) ca anarhist. 1 A rămas toată 
viaţa un anarhist, înclinat să contrazică ierarhiile şi valorile sta¬ 
bilite. Catehismul catolic nu pare a fi principalul lui îndrep¬ 
tar: trăieşte în concubinaj cu o tânără poloneză, pe care o 
oferă generos şi altora, lui Mateiu Caragiale, de pildă; este şi 
homosexual. Gala Galaction are câteva rânduri semnificative 
despre atmosfera rafinată şi echivocă din casa lui Bogdan-Pi¬ 
teşti: „Domnea o libertate de spirit uluitoare... Veneau popa 
Auner, de la biserica Sf. Iosif, catolic; Storck, protestant; Pişcu- 
lescu, ortodox; Moşoi, anarhist. Apoi, Victor Eftimiu, Ion Minu- 
lescu, A. de Herz, Adrian Maniu, Han, Paciurea, Fundoianu, 


1 O amplă prezentare biografică a lui Al. Bogdan-Piteşti, alături de 
informaţii privitoare şi la familia lui, în Figuri contimporane din Româ¬ 
nia, dicţionar biografic ilustrat (sub direcţia lui Th. Comei şi T. Arghezi), 
Bucureşti, 1909, pp. 340-351. 

Claudia Milian, plus o duzină de escroci şi de prostituate." 2 
Pentru a-şi duce trenul de viaţă - propria-i avere nu ajun¬ 
gea - avea nevoie de bani, pe care-i lua, fără multe scrupule, 
de unde se nimerea. îi ajuta şi pe alţii, pe artişti, pe scriitori. 
Tot Gala Galaction l-a caracterizat succint şi exact: „Firea lui 
adevărată era o fire de haiduc. Jefuia şi dăruia." 3 

Rolul lui Bogdan-Piteşti a fost de prim ordin în mişcarea 
artistică românească din jurul anului 1900. 4 I-a încurajat pe 
artişti, pictori şi sculptori, i-a stimulat, le-a cumpărat o mulţime 
de opere (avea cea mai mare colecţie de artă din epocă), i-a 
invitat să lucreze în conacul său de la Vlaici. Cariera lui Luchian 
mai ales nu poate fi disociată de numele lui. A avut şi intuiţii 
literare: e cel dintâi care a văzut în Arghezi un mare scriitor. 

Viitorul „germanofil" începe prin a fi un filofrancez desă¬ 
vârşit. Prefaţându-i, în 1897, lui Alexandru Macedonski volu¬ 
mul de poezii scrise în franceză Bronzes, el denunţă ofensiva 
germană în România, acuzându-1 în acest sens şi pe regele 
Carol I. „II y eut en Roumanie une lutte terrible, sourde, de 
1866, surtout de 1870 â nos jours, contre tout ce qui etait 
franţais. [...] Tout ce qui etait esprit franqais a ete persecute, 
honni, pourchasse methodiquement en Roumanie." 5 Ofensivă 
germană reală în cultura românească, dar nu mai puţin exa¬ 
gerare flagrantă a autorului, în condiţiile în care influenţa ger¬ 
mană mai avea mult până să atingă (şi nu va atinge vreodată) 


2 F. Aderca, Mărturia unei generaţii, Bucureşti, 1929, interviul cu 
Gala Galaction, pp. 112-113. 

3 „De vorbă cu prof. Gala Galaction despre Bogdan-Piteşti şi cena¬ 
clul său“, în Evenimentul zilei, 19 august 1943. 

4 Despre contribuţia la mişcarea artistică, vezi Theodor Enescu, 
Scrieri despre artă, voi. II, Editura Meridiane, Bucureşti, 2003: „Primul 
muzeu de artă românească modernă: colecţia Alexandru Bogdan-Piteşti", 
pp. 29-164; Petre Oprea, Colecţionarul mecena Alexandru Bogdan-Pi¬ 
teşti, Editura Maiko, Bucureşti, 1999. 

5 Alex. Bogdan-Piteşti, Preface, la Alexandre Macedonski, Bronzes, 
1897, pp. X şi XXI. 

nivelul influenţei franceze. Pentru Bogdan-Piteşti, fireşte, mo¬ 
delul absolut, împodobit cu toate calităţile, rămânea Franţa: „La 
France, pays du Reve et de 1’Ideal, ...pays de la Beaute, de 
l’Intelligence et de la Grâce...“ 6 

Acest om, de cultură franceză şi mare admirator al Franţei, 
devine unul dintre „germanofilii" notorii odată cu declanşarea 
Primului Război Mondial. Banii germani, s-a zis; desigur, nu-1 
vedem pe Bogdan-Piteşti refuzând bani de la germani. Nu 
refuza bani din principiu! Relaţia, s-a mai spus, cu Grigore 
Cantacuzino, fiul Nababului, el însuşi cu ambiţii de ascensiune 
politică. Doar că Grigore Cantacuzino se manifestă în primele 
zile ale războiului mai curând ca francofil, şi aceasta este şi 
linia iniţială a ziarului său Minerva, cumpărat câteva luni mai 
târziu de germani, ceea ce a dus desigur la schimbarea orien¬ 
tării, în timp ce însuşi Cantacuzino se apropia de politica „ger¬ 
manofilă" a lui Marghiloman. Seara însă, socotit tot ziar al lui 
Cantacuzino, dar avându-1 cel puţin formal ca patron pe 
Bogdan-Piteşti (din martie 1913 până în octombrie 1914), este 
cu Puterile Centrale din primul moment, odată cu atentatul de 
la Sarajevo, când nici nu se credea că va fi război. Greu de 
crezut că nemţii plătiseră înainte de a se dumiri cum stau 
lucrurile. Articolele publicate de Bogdan-Piteşti în Seara (sub 
pseudonimul Al. Dodan) sunt cât se poate de clare şi nu par 
lipsite de sinceritate. Sărmana Franţă! exclamă el. „Statul cel 
mai democratic, cel mai civilizat şi cel mai generos" s-a lăsat 
atras în conflict de către Rusia, „oligarhia cea mai sălbatică, 
cea mai ignorantă şi cea mai sângeroasă"; este „călcată şi sfâ¬ 
şiată de ulani pentru triumful Rusiei pogromurilor şi asasi¬ 
natelor". 7 Neutralitatea românească e cea mai înţeleaptă soluţie 
pentru moment. Ar fi „o crimă naţională" să mergem cu Rusia, 
cu riscul „de a nu mai fi părăsiţi de hoardele muscăleşti intrate 


6 Ibidem, pp. L-LI. 

7 Al. Dodan [Al. Bogdan-Piteşti], „Sărmana Franţă", în Seara, 23 
iulie 1914. 

ca aliate în Moldova 11 . 8 Dacă vom fi nevoiţi să alegem, între 
Rusia şi Austria, ultima e de preferat. Austria „ne poate apăra 
în contra puhoiului slav“, în timp ce Rusia, „odată Austria dis¬ 
trusă, ne-ar înghiţi fără îndoială 11 . 9 Adevăraţii învingători nu 
vor fi marile puteri angajate în luptă, pe care conflictul le va 
istovi, vor fi cei care vor şti să rămână deoparte. 10 Deşi devenit 
conservator, anarhistul Bogdan-Piteşti nu-şi reneagă mai ve¬ 
chile opţiuni sociale. Salută demonstraţiile pentru pace ale 
muncitorimii socialiste, „izvorâte din cugetul şi din simţirea 
întregului popor românesc 11 . 11 Iar când vine vorba de dezro¬ 
birea românilor din Ardeal, atrage atenţia că ar fi cazul „să 
dezrobim întâi pe cei şapte milioane de ţărani de aci 11 : cei 
de „dincolo 11 au mai mult pământ şi mai multe drepturi decât 
ei. 12 In fond, în ce priveşte orientarea externă a României, 
Bogdan-Piteşti vede lucrurile precum mulţi alţi intelectuali, 
inclusiv propriii colaboratori (TudorArghezi, Gala Galaction); 
determinantă e teama de Rusia. Banii germani, care apar la un 
moment dat, par mai curând consecinţa decât mobilul iniţial 
al opţiunii sale. Cert e că în 1915-1916, continuând să publi¬ 
ce sub acelaşi pseudonim în Seara, devine tot mai intervenţio- 
nist, în favoarea Puterilor Centrale. „în ziua când Tripla 
înţelegere va fi învinsă, când mai ales armatele ruseşti vor fi 
cu totul înfrânte, vom pomi şi noi peste Prut să ne realipim 
Basarabia noastră, vor pomi şi bulgarii să-şi ia Macedonia lor, 
Finlanda îşi va cere drepturile călcate în picioare de regimul 
ţarist. Polonezii îşi vor reînvia regatul lor glorios, alături de 
ucrainenii care vor scăpa şi ei de sub jugul muscălesc. 1113 


8 Al. Dodan, „O hotărâre înţeleaptă 11 , în Seara, 24 iulie 1914. 

9 Al. Dodan, „Neutralitatea României 11 , în Seara, 26 iulie 1914. 

10 Al. Dodan, „Adevăraţii învingători 11 , în Seara, 9 august 1914. 

11 Al. Dodan, „Pentru pace", în Seara, 6 octombrie 1914. 

12 Al. Dodan, „«Fraţii de dincolo» şi «fraţii de dincoace» 11 , în Seara, 
12 noiembrie 1914. 

13 Al. Dodan, „Războiul marilor puteri şi atitudinea statelor mici", 
în Seara, 10 martie 1915. 

Victoria Puterilor Centrale va însemna triumful naţionalităţilor! 
Peste Carpaţi, peste Dunăre ori peste Prut? se întreabă el în 
martie 1916. Nici în glumă nu se mai poate crede că germanii 
şi aliaţii lor vor fi înfrânţi. Idealul naţional nu mai are nici o 
şansă să fie înfăptuit peste Carpaţi, dar „îl putem realiza peste 
Prut. O vom face la timpul oportun 11 . 14 

Curios este că pe lunga listă a spionilor germani şi aus- 
tro-ungari, reali sau presupuşi, alcătuită de Direcţia Poliţiei şi 
a Siguranţei Generale, nu îi figurează numele. Ştim însă că, la 
începutul anului 1916, a făcut o călătorie la Berlin, împreună 
cu amanta sa şi cu Mateiu Caragiale, după cum rezultă dintr-o 
însemnare ulterioară a celui din urmă. 15 Mai ştim că omul poli¬ 
tic german Mathias Erzberger, aflat în februarie 1916 la Bucu¬ 
reşti, într-o vizită de explorare a intenţiilor României încă 
neutrale, a avut un schimb de păreri cu arhiepiscopul catolic 
Netzhammer (care i-a servit şi ca intermediar pentru o între¬ 
vedere cu regele Ferdinand) privitor la Bogdan-Piteşti şi ce 
ar putea face el în favoarea Germaniei (arhiepiscopul comu- 
nicându-i interlocutorului său opiniile nu prea favorabile care 
circulau la Bucureşti cu privire la acesta). 16 în sfârşit, numele 
lui Bogdan-Piteşti nu putea lipsi din faimosul „dosar Gunther“ 
(după numele fostului director german de la „Steaua Română 11 
în a cărui casă de fier s-a găsit, după începerea războiului, regis¬ 
trul împărţirii de bani pentru cumpărarea oamenilor politici; 
din păcate, dosarul a dispărut, aşa că nu cunoaştem decât 
acuzele vehiculate în epocă). Din totalul de 37 de milioane. 


14 Al. Dodan, „Peste Carpaţi, peste Dunăre, ori peste Prut?“, în Seara, 
8 martie 1916. 

15 Mateiu Caragiale, Jurnal, 1927-1935, în Al. Oprea, Mateiu 1. 
Caragiale, Dosar al existenţei, Muzeul Literaturii Române, Bucureşti, 
1979, pp. 40-42. 

16 „Erzberger şi A1. Bogdan-Piteşti", în Adevărul, 2 4 noiembrie 1919; 
Raymund Netzhammer, Episcop în România, voi. II, p. 904 (însemnarea 
din 25 noiembrie 1919). 

Bogdan-Piteşti figura cu 840 000 lei. 17 Tot după Mateiu Cara- 
giale, banii germani s-ar fi dus în bună parte pe „case, terenuri, 
două automobile, tablouri, obiecte de artă“. 18 

La un an după ce Seara a fost vândută nemţilor, Bog¬ 
dan-Piteşti avea să se implice în editarea unui nou ziar, Liber¬ 
tatea, care apare, cu orientare similară, din octombrie 1915 
până în iulie 1916; numele lui nu figurează, dar cei doi redac¬ 
tori sunt apropiaţii săi: Tudor Arghezi şi Gala Galaction. Tot 
Arghezi şi Galaction conduc „germanofila 11 revistă culturală 
Cronica (februarie 1915—iulie 1916); se poate presupune că şi 
aici este amestecat Bogdan-Piteşti. 

Sub ocupaţie, rămas la Bucureşti, nu se remarcă însă în 
vreun fel. Germanii ar fi constatat că banii lor au fost folosiţi 
mai mult pentru cheltuieli proprii decât pentru propagandă. 
Fapt este că şi Bogdan-Piteşti îşi avea demnitatea lui: storcea 
bani, dar nu se înjosea. Aici intervine episodul - cât de auten¬ 
tic, greu de spus, dar acordându-se cu legenda personajului - 
relatat de I.G. Duca în Memoriile sale: „Puţin înainte de intrarea 
noastră în război, acoliţii şi spionii dlui von dem Bussche s-au 
dezmeticit şi şi-au dat seama că au fost mistificaţi în modul 
cel mai îndrăzneţ de un escroc în stil mare. Şi furioşi pe el că 
i-a escrocat, pe ei că s-au lăsat atât de lesne să fie escrocaţi, 
cum au intrat în Bucureşti una din primele lor griji a fost să 
se răzbune împotriva lui Bogdan-Piteşti. Un ofiţer de la coman- 
datura germană, care ştia româneşte fiindcă locuise mai multă 
vreme la noi, a fost deci pe dată însărcinat să ridice pe Bog¬ 
dan-Piteşti şi să-l aresteze. Adus printre baionete în biroul său, 
ofiţerul în chestiune - înainte de a trimite la închisoare pe cel 
ce îşi bătuse joc cu atâta cinism de arginţii poporului german - 


17 Printre cei care înregistrează această informaţie este şi I. Bianu: 
însemnarea din 20 octombrie/2 noiembrie 1916, B.A.R., mss., Arhiva 
Ioan Bianu, V Varia 6, f. 50; în afara lui Bogdan-Piteşti, cu cei 840 000 
de lei, mai figurează N. Fie va, cu 100 000 de lei, şi Al. Bădărău, cu 
500 000. 

18 Mateiu Caragiale, op. cit., p. 30. 

s-a crezut dator să îi repete pe un ton ameninţător şi răstit 
toate imputările pe care patria sa escrocată i le aducea. în timp 
de o jumătate de oră Bogdan-Piteşti a ascultat imperturbabil 
groaznicul rechizitoriu al cărui laitmotiv era: eşti un escroc 
ordinar, ne-ai luat bani ca să ne faci serviciul cutare şi cutare 
şi n-ai făcut nimic, ai băgat banii în buzunarele d-tale, ţi-ai 
cumpărat case şi terenuri, te-ai îmbogăţit cu neruşinare pe spi¬ 
narea noastră. Or noi nu te-am cumpărat pentru aceasta, ci pen¬ 
tru a sluji interesele noastre. în cele din urmă Bogdan-Piteşti, 
solemn, s-a ridicat şi mângâindu-şi liniştit barbişonul a spus 
răspicat ofiţerului uluit: «Da, domnule ofiţer, e adevărat - sunt 
un escroc, dar aş vrea să ştiu ce v-aţi închipuit când aţi între¬ 
prins acţiunea dvs. de corupţie la noi? Aţi crezut oare că veţi 
putea cumpăra în România oamenii cinstiţi? V-aţi înşelat amar¬ 
nic, în această ţară nu puteţi cumpăra decât escroci, decât es¬ 
croci ordinari ca mine».“ 

„Mărturisesc - conchide memorialistul - că sunt ispitit 
pentru această replică de o admirabilă şi atavică demnitate 
naţională nu să iert, dar să uit toată turpitudinea vieţii lui 
Bogdan-Piteşti.“ 19 


19 I.G. Duca, Memorii, voi. III, pp. 191-192. 



Octav Botez 
(1884-1943) 


Frate cu Jean Bart, Octav Botez aparţine cercului de la Viaţa 
românească ; critic şi istoric literar, profesor de liceu înaintea 
Primului Război Mondial, mai târziu conferenţiar şi profesor 
la Universitatea din Iaşi. 

Octav Botez îi dă replica în Viaţa românească lui C. Anto- 
niade, care publicase în Noua revistă română un articol intitulat 
„Imperialismul culturii germane 11 . Criticul ieşean nu idealizează 
Germania, al cărui punct vulnerabil îl vede în domeniul struc¬ 
turilor şi mentalităţilor politice: „Cu militarismul ei prusian, 
cu straşnica ei disciplină şi organizare exterioară, Germania a 
rămas la forma de stat medievală, în care domină principiul 
de autoritate. 11 Cauza o vede în poziţia centrală a Germaniei 
în Europa; înconjurată din toate părţile de naţiuni puternice, a 
dezvoltat o psihologie de cetate asediată. Botez nu e de acord 
cu teza lui Antoniade, potrivit căreia înfrângerea Germaniei va 
avea drept consecinţă democratizarea ei. I se pare mai proba¬ 
bil contrariul: „o întărire a sistemului politic reacţionar şi mi¬ 
litarist 11 (premoniţie?). Nu este de acord nici cu interpretarea 
războiului ca o ciocnire a două idealuri de cultură opuse, demo¬ 
craţia contra forţei. Pentru simplul motiv că „alături de Franţa 
şi Anglia luptă Rusia 11 , iar Rusia e un stat „încă semiasiatic 11 . 
„Dintre marile puteri angajate astăzi în luptă, numai despre 
Franţa se poate spune că nu luptă pentru hegemonie. A luptat 
odinioară de ajuns pentru dânsa. Anglia luptă pentru păstrarea 
hegemoniei sale economice şi navale pe glob, iar pe continen¬ 
tul european lupta pentru hegemonie se dă între Germania şi 
Rusia. Şi nimeni nu crede că ea se va sfârşi acum. Conflictul 

istoric dintre slavism şi germanism va dura generaţii şi secole 
poate. Şi dacă Rusia e azi învingătoare, nu numai Peninsula 
Balcanică, dar şi Europa Centrală sunt condamnate să intre în 
sfera ei de influenţă, dacă nu sub protectoratul său. [...] împo¬ 
triva acestor hoarde şi a valului slav, Germania va avea misiu¬ 
nea istorică să apere Europa Centrală, ameninţată de regimul 
autocrat al cnutului, şi aceasta va fi silită de forţa împrejurărilor 
să se reorganizeze în jurul şi sub conducerea ei.“ Dacă Rusia 
ar fi înfrântă şi scoasă un timp din jocul european, Germania, 
eliberată de presiunea externă, ar putea cunoaşte un proces de 
democratizare. Victoria Germaniei - asigură Botez - nu ar în¬ 
semna „desfiinţarea culturii latine“. Germania ar fi tentată să 
menajeze Franţa (aflată oricum pe panta declinului ca putere 
mondială) şi chiar să şi-o apropie, pentru a se pregăti de for¬ 
midabilul ei război cu Anglia, care de abia a început. 1 

într-un alt articol - „Cultură şi umanitate 11 -, Botez relati¬ 
vizează violenţele comise de armatele germane, amintind că 
nici francezii nu s-au purtat mai bine când au invadat terito¬ 
riul german. Ţine să sublinieze, în ciuda structurilor politice 
învechite, marile calităţi ale germanilor şi contribuţia lor la 
civilizaţia lumii. Iar Franţei îi reproşează angajarea „în acest 
nenorocit război alături cu ţarismul 11 . Crede ea că în felul aces¬ 
ta „serveşte în adevăr cultura europeană şi marile ei idealuri 11 ? 2 

Este curios cum din aceste articole lipseşte România. Nu 
e vorba nici de Basarabia, nici de Transilvania. Se pare că pen¬ 
tru Botez, miza războiului, inclusiv pentru România, este alta: 
alegerea între o Europă dominată de Rusia sau de Germania. 


1 Octav Botez, „Asupra imperialismului german", în Viaţa româ¬ 
nească, ianuarie-martie 1915, pp. 207-214. 

2 O.B., „Cultură şi umanitate", în Viaţa românească, ianuarie-mar¬ 
tie 1915, pp. 283-286/ 



Traian Bratu 
(1875-1940) 


Ardelean din mărginimea Sibiului, născut la Răşinari, Tra¬ 
ian Bratu trece în Regat în 1894, îndată după terminarea liceu¬ 
lui. Urmează Facultatea de Litere şi Filozofie la Bucureşti 
şi, ceva mai târziu, între 1902 şi 1907, se specializează în ger¬ 
manistică la Berlin, unde îşi ia şi doctoratul. Căsătorit cu o 
nemţoaică. Conferenţiar de limba şi literatura germană la Uni¬ 
versitatea din Iaşi în 1907, profesor agregat în 1913, profesor 
titular din 1916. 

încă un intelectual transilvănean „germanofil 11 . Când Ioan 
Ursu, ca şi el ardelean şi profesor la Universitatea din Iaşi, de¬ 
montează în Adevărul, „Gogoriţa primejdiei ruseşti 11 , susţinând 
că România greşise aruncându-se în braţele Austro-Ungariei 
din pricina unei Basarabii oricum pierdute, care nu mai era 
decât un „cadavru 11 , Bratu notează indignat: „aceste cuvinte 
sunt o ruşine pentru un profesor român de istorie 11 . 1 Sub semnă¬ 
tura „un profesor 11 , el lansează o scrisoare-apel, publicată, ale¬ 
gere semnificativă, în Moldova, „către congresiştii ardeleni şi 
bucovineni 11 întruniţi (din iniţiativa lui Simeon Mândrescu) la 
Bucureşti, la 15 martie 1915. îi asigură că „atât suferinţele alor 
noştri, cât şi idealul închegării unei Românii mari îşi au locul 
lor în inima mea 11 . Nu trebuie însă pentru aceasta să „se primej¬ 
duiască existenţa şi neatârnarea Regatului 11 . Or, primejdia nu 
vine „din partea celor 7 până la 8 milioane de unguri, favori¬ 
zaţi până acum de împrejurări, dar prea slabi pentru a ne putea 


1 Cătălin Botoşineanu, „Profesorii universităţii din Iaşi...“, op. cit., 
p. 285; articolul lui I. Ursu a apărut în Adevărul la 18 septembrie 1914. 

cotropi. [...] De moarte ungurească, românii n-au să moară, 
nici cei din Ardeal". Ceea ce îl îngrijorează e „tăcerea de mor¬ 
mânt a Basarabiei". „Comparaţi această Basarabie cu zgomo¬ 
tul dureros, ce-i drept, dar vajnic şi plin de viaţă al luptei ce 
se dă în Ardeal. Acolo, la Rusia e primej dia, căci nu închisoarea 
şi forţa brutală, ci adormirea şi distrugerea sufletelor primej - 
duiesc fiinţa unui neam." Românii riscă să se înece în „ocea¬ 
nul panrusesc". Menirea lor este „de a contribui la apărarea 
Apusului în contra invaziunilor din Răsărit". „Ispititorii" 
României - aluzie la Franţa - vorbesc de latinitate, ca şi cum 
ruşii ar lupta pentru latinitate. „Nu pentru popoarele mici se 
luptă cei mari, ci pentru interesele lor proprii." 2 

Sublocotenent în rezervă, „germanofilul" Bratu ajunge pe 
front în august 1916 şi se comportă exemplar în luptele din 
Dobrogea (fiind avansat locotenent), apoi în Moldova, în lupte¬ 
le de la Oituz şi de pe valea Trotuşului; este demobilizat abia 
în mai 1918. El, „germanofilul", care a luptat efectiv împo¬ 
triva germanilor, fiindcă asta îi era datoria faţă de România, 
îi va privi plin de dispreţ pe colegii săi antantofili (I. Ursu, 
O. Tafrali, I. Găvănescul) care, în loc să meargă pe front, au 
preferat să facă propagandă românească la Paris. 3 


2 Un profesor [Traian Bratu], „Către congresiştii ardeleni şi bucovi¬ 
neni", în Moldova, 14 martie 1915. 

3 Traian Bratu către Dimitrie Guşti, decanul Facultăţii de Litere şi 
Filozofie, 10 iulie 1919, B.A.R., mss., Arhiva Traian Bratu, A - 1636. 



B. Brănişteanu 
(1874-1947) 


Evreu de origine, cu studii universitare de sociologie şi 
economie politică la Berlin, foarte pătruns de cultura germană, 
Brănişteanu a fost unul dintre cei mai cultivaţi jurnalişti pe care 
i-a avut presa românească. Aproape întreaga sa carieră s-a 
desfăşurat la Adevărul şi la celelalte publicaţii aparţinând aces¬ 
tui grup (printre care Dimineaţa)-, a fost un timp şi corespon¬ 
dent al importantului ziar german Frankfurter Zeitung. Când, 
în 1914, Adevărul a optat decisiv pentru Antanta, Brănişteanu 
s-a văzut izolat în redacţie, ca singur simpatizant al Puterilor 
Centrale, manifestându-şi astfel poziţia de „adversar neclintit 
al unei politici de alăturare de Rusia“; fără a părăsi gazeta, a 
încetat să participe la definirea liniei ei politice şi s-a mărginit 
să publice articole „neangajate 11 . 1 

Sub ocupaţie, rămas la Bucureşti, s-a alăturat lui C. Stere, 
ca redactor-şef, în editarea ziarului Lumina (din 1 septembrie 
1917); cei doi şi-au împărţit în mod egal activele gazetei. 2 în 
timp ce Stere îşi rezervă articolul de fond, Brănişteanu, pe lângă 
teme politice, abordează o varietate de subiecte sociale şi cul¬ 
turale, pornind de la premisa că trebuie reclădită întreaga viaţă 
românească pe temelia adevărului. 3 Aparent îndepărtate de 
politica zilei, articolele sale de la rubrica „Păreri şi impre- 
sii“ au însă destul de frecvent o morală „germanofilă 11 . Când 


1 B. Brănişteanu a scris pe larg despre activitatea, relaţiile şi opinii¬ 
le sale, în Jurnal, 3 volume publicate până în prezent, Editura Hasefer, 
Bucureşti, 2003-2006. 

2 Z. Omea, Viaţa lui C. Stere, Compania, Bucureşti, 2006, pp. 529-530. 

3 B. Brănişteanu, „Foiletonul 11 , în Lumina, 1 septembrie 1917. 

vorbeşte despre Shakespeare, ţine să sublinieze că recuperarea 
modernă a marelui dramartug datorează esenţialul criticii ger¬ 
mane care a înlăturat minimalizatoarele idei preconcepute 
franceze. 4 Când scrie despre Capşa, reproşează faimosului local 
faptul că aici „s-a pus la cale toată agitaţia şi propaganda celor 
doi ani de neutralitate 11 . 5 „Francezii despre germani" este un 
studiu din care rezultă, chiar cu citate din autori francezi, supe¬ 
rioritatea culturii germane! 6 

Să mai spunem că Brănişteanu a avut relaţii foarte apro¬ 
piate cu oamenii politici români, mai apropiate şi mai „perso¬ 
nale" decât au îndeobşte jurnaliştii. în timpul războiului, a 
păstrat o strânsă legătură cu Marghiloman şi îndeosebi cu Titu 
Maiorescu, pe care ajunsese să-l vadă aproape zilnic. Printre 
altele l-a ţinut la curent pe Maiorescu cu demersurile făcute 
încă din primăvara anului 1917 pentru editarea viitorului ziar 
Lumina ; Maiorescu nota la 21 aprilie/8 mai 1917: „Dimineaţa 
Brănişteanu la mine cu vorbă despre greutăţile la înfiinţarea 
noului ziar sub redacţia lui Stere şi a sa (greutatea de a avea 
hârtie, transportul ei din Germania etc.).“ Lui Maiorescu, ziaris¬ 
tul îi consacră un articol apărut la 2 iunie în Rumănien in Wort 
und Bilă, revista scoasă de germani la Bucureşti. Este nesem¬ 
nat, dar ştim că îi aparţine tot dintr-o notă a lui Maiorescu, datată 
20 mai/2 iunie, unde se reia şi chestiunea întârzierii ziarului: 
„Carpiştii caută să împiedice apariţia ziarului lui Stere, pre¬ 
cum au împiedicat publicarea în noua revistă ilustrată germană 
a unui articol al lui Brănişteanu în lauda mea." 7 Ceva mai târ¬ 
ziu, Brănişteanu va face în Lumina elogiul lui Maiorescu, cu o 
încheiere tăioasă la adresa celor socotiţi răspunzători de dezas¬ 
trul ţării: „Şi glasul acestui om nu a găsit ascultare la aşa-zişii 
factori responsabili ai ţării, care împotriva şi a sfatului lui argu¬ 
mentat temeinic, au pornit războiul acesta nenorocit." 8 


4 Lumina, 15 noiembrie 1917. 

5 Lumina, 6 aprilie 1918. 

6 Lumina, 22 septembrie 1917. 

7 Extrase din Jurnalul lui Titu Maiorescu. 

8 B. Br., „Păreri şi impresii. Titu Maiorescu", în Lumi na, 1 martie 1918. 



Fraţii Caragiale: 

Mateiu (1885-1936) şi Luca (1893-1921) 


în 1914, şi Luca, şi Mateiu sunt abia la începutul carierei 
lor scriitoriceşti. Luca avea să moară foarte tânăr, fără să se 
impună; lui Mateiu însă îi era hărăzită gloria literară, mai ales 
postumă. Tatăl lor, Ion Luca Caragiale, murise în 1912, la 
Berlin, într-un exil voluntar în cea mai civilizată, după el, capi¬ 
tală a Europei. Despărţirea de Balcani şi opţiunea ostentativă 
pentru Europa Centrală l-ar fi determinat probabil în 1914 să 
se înscrie printre „germanofili 11 . N-a mai apucat s-o facă, însă 
ambii săi fii au mers în această direcţie. 

Pentru Luca, trăit la Berlin până la vârsta de 19 ani, va fi 
contribuit atmosfera germană a formaţiei sale. Alegerile lui 
Mateiu - fiu natural, deşi recunoscut - sunt însă, de regulă, 
opuse vederilor tatălui. 1 Un prim sejur la Berlin în 1904-1905 
se încheie brusc fiindcă nu agrease dorinţa paternă de a-1 vedea 
student la drept. Revine în capitala Germaniei pentru două-trei 
luni în 1907, şi apoi în 1912, cu prilejul morţii lui I.L. Cara¬ 
giale. Nu s-a apropiat de cultura germană; reperele lui cultu¬ 
rale sunt franceze şi franceza e limba lui de cultură. înclinarea 
lui spre politica „germanofilă" apare mai mult ca o chestiune 
de conjunctură. Visurile lui nobiliare (un adevărat delir!) îl 
apropie mai curând de conservatorii în bună parte „germano¬ 
fili" decât de liberalii aproape toţi „antantofili". E şi relaţia 


1 Datele vieţii lui Mateiu Caragiale sunt minuţios consemnate de Ion 
Iovan: Mateiu Caragiale. Portretul unui dandy român, Compania, 
Bucureşti, 2002. 

cu Bogdan-Piteşti, din 1912 şi, încă şi mai strâns, în 1915. Se 
află în legătură şi cu redacţia de la Seara, ziarul patronat de 
Bogdan-Piteşti. Acesta îi împrumută bani - probabil nemţeşti 
la origine! -, în total vreo 10 000 de lei, sumă considerabilă 
pe atunci, pe care bineînţeles că nu i-o mai restituie. La înce¬ 
putul anului 1916 merge pentru a patra oară la Berlin, înso- 
ţindu-i pe Bogdan-Piteşti şi pe metresa acestuia, care devenise 
şi amanta lui. 2 Rămâne în Bucureştiul ocupat, unde se învârte 
prin cercuri apropiate nemţilor, în căutarea unei situaţii. Mar¬ 
ghiloman notează la 16 decembrie 1917: „Lupu Kostaki obosit 
de germani; îi cer ca prefecţi pe Caragiale, fost şef de cabinet 
al lui Bădărău şi bănuit de el ca spion al lor pe timpul guver¬ 
nului Maiorescu, şi un oarecare Moisescu, pe care refuză să-l 
numească. 1 * 3 Nu va obţine postul, în ciuda sprijinului german! 
Cât despre bănuiala de spionaj, nu există nici o confirmare (nu 
figurează, în orice caz, pe lista numeroşilor spioni reali sau pre¬ 
supuşi din arhiva Direcţiei Poliţiei şi Siguranţei Generale). 

Cât despre Luca, el devine în 1917 şeful de cabinet al lui 
Virgil Arion, gerantul Ministerului Cultelor şi Instrucţiunii 
Publice. Iarăşi, din jurnalul lui Marghiloman: „Prânz mare la 
Athenee Palace oferit de feldmareşalul Mackensen funcţiona¬ 
rilor români. Cele două state-majore ale mareşalului şi ale 
generalului Tiilff. Tzigara găseşte bizar ca nişte băieţandri ca 
Chercea, Caragiale etc. să fie invitaţi. Lupu la dreapta mare¬ 
şalului, V. Arion la stânga...“ 4 Şi tot Marghiloman: „Tzigara 
soseşte la prânz furios. [...] Refuzând să dea şase sergenţi de 
oraş pentru a face serviciu de garderobieri la Facultatea de 
Medicină, pentru inaugurarea de mâine, Caragiale, şeful de 
cabinet al lui Virgil Arion, după sfatul acestuia, s-a dus să se 


2 Mateiu Caragiale, Jurnal 1927-1935, op. cit., pp. 30-34 şi 40-42. 

3 Alexandru Marghiloman, Note politice, voi. II, p. 290. 

4 Ibidem, voi. II, p. 257 (însemnarea din 14 octombrie 1917). 

plângă colonelului Hentsch!“ 5 Cum se vede, Luca era bine văzut, 
activ şi avea uşi deschise, ceea ce, dată fiind şi tinereţea lui, 
stârnea uneori adversităţi. 

După instalarea guvernului Marghiloman, Luca şi Mateiu 
se numără printre cei rămaşi fideli lui Carp. Ambii sunt sem¬ 
natari ai apelului adresat bătrânului lider conservator cu ocazia 
zilei onomastice la sfârşitul lunii iunie 1918. 


5 Ibidem, voi. II, p. 282 (însemnarea din 2 decembrie 1917). 



Andrei Corteanu 
(1879-1959) 


Licenţiat în drept, avocat, un timp judecător, director, din 
octombrie 1915 până în noiembrie 1916, la Steagul, Andrei 
Corteanu urmează, în Partidul Conservator, linia lui Marghi¬ 
loman. Maiorescu îşi amintea că i-a dat bilă albă la un examen 
şi, nu prea darnic în calificative generoase, nu ezita să-l nu¬ 
mească „inteligentul Corteanu 11 . 1 

Scenariile pe care le imaginează Corteanu într-un lung arti¬ 
col intitulat Războiul european şi interesele noastre (în nume¬ 
rele din februarie şi martie 1915 ale Convorbirilor literare ) 2 
sunt într-adevăr inteligent asamblate, doar că istoria - poate 
mai puţin inteligentă - a refuzat să le ratifice. Teza lui este că 
principala miză a războiului se află în spaţiul, predominant slav, 
al Europei centrale şi central-răsăritene. Câştigă Rusia, aceas¬ 
ta înseamnă sfârşitul monarhiei habsburgice şi dominaţia ru¬ 
sească asupra întregii regiuni. Câştigă Puterile Centrale, ruşii 
sunt împinşi spre Asia, iar celelalte popoare slave ajung să fie 
confederate sub influenţa elementului germanic. României nu 
i-ar fi de nici un folos alipirea Transilvaniei, mergând alături 
de ruşi şi în condiţiile victoriei ruseşti; ar fi înecată într-o mare 
slavă, iar soarta ei va fi astfel precetluită: „Cu sau fără Tran¬ 
silvania şi Bucovina, victoria deplină a ruşilor va însemna 


1 Titu Maiorescu, Jurnal, 14/27 octombrie 1915 şi 21 aprilie/4 mai 
1916. 

2 Andrei Corteanu, „Războiul european şi interesele noastre 11 , în 
Convorbiri literare, februarie 1915, pp. 184-204, şi martie 1915, 
pp. 270-282. 

desfiinţarea naţionalităţii româneşti [...], desfiinţarea noastră 
ca popor, vom avea o soartă analoagă cu aceea a polonezilor 
sau a finlandezilor 11 . 3 4 Invers, în cazul unei depline victorii 
austro-germane, România, mărită cu Basarabia, se va alipi 
Austriei, ceea ce va rezolva întreaga problemă a unităţii româ¬ 
neşti. „Nu numai că vom lua loc între statele Europei Centrale 
ca stat naţional român, federat pentru marile interese cu popoa¬ 
rele Austriei, aşezate pe noi baze constituţionale, pe principiul 
independenţei naţionale, dar intrând în Austria vom lua ca im¬ 
portanţă locul ungurilor. Graniţa Europei Centrale, federate, 
spre Rusia de Sud şi gurile Dunării, fiindu-ne încredinţată nouă, 
ungurii vor trece pe al doilea plan în procesul nostru cu ei, 
devenit un proces intern înlăuntrul statelor Austriei Noi, în care 
numărul şi situaţia noastră vor fi hotărâtoare, noi vom avea 
câştig de cauză. 114 Dacă românii vor Transilvania, trebuie să 
pornească împotriva ruşilor, nu a austro-ungarilor! 

Corteanu publică un articol şi în Viaţa românească, con¬ 
curenta Convorbirilor literare, dar aflată pe aceeaşi lungime 
de undă în chestiunea naţională. Din nou afirmă că România 
trebuie să ia parte la o „acţiune decisivă în contra ruşilor 11 ; 
rămânând neutră, nu va obţine nici Basarabia, nici cooperarea 
ulterioară a austro-germanilor. „Noi nu vom putea coopera cu 
ruşii, chiar în caz de victorie a lor 11 ; „raţiunea şi nevoile nea¬ 
mului nostru 11 împing România tot spre Germania. 5 

în vremea ocupaţiei, Corteanu rămâne în apropierea lui 
Marghiloman. Când acesta formează guvernul, în martie 1918, 
este numit secretar general al Ministerului de Finanţe, trecând 
apoi, în aceeaşi poziţie, la Interne, portofoliu deţinut chiar de 
primul-ministru. A fost, în perioada acestei guvernări, mâna 
dreaptă a lui Marghiloman. 


3 Ibidem, pp. 279-280. 

4 Ibidem, p. 282. 

s A. Corteanu, „Psihologia politicii neutrale române, evoluţia opiniei 
publice şi eventualităţile intrării în acţiune", în Viaţa românească, aprilie 
1915, pp. 85-110. 



George Coşbuc 
(1866-1918) 


Poetul Coşbuc nu are nevoie de prezentare. Să spunem doar 
că în perioada de care ne ocupăm apărea drept cel mai de seamă 
scriitor român în viaţă şi, în orice caz, ca cel mai mare poet 
după Eminescu. Era şi cel mai discret dintre oamenii de litere. 
Mai mult decât atât: închis, ascuns. 

Neangajarea lui în anii războiului a suscitat tot felul de 
comentarii, cu atât mai motivate cu cât anterior abordase frec¬ 
vent, în versuri sau în proză, subiecte cu semnificaţie naţio¬ 
nală. Ideea unităţii românilor nu lipsea din scrierile lui, inclusiv 
imaginea unei viitoare Românii Mari: „Asuprirea vremii şi 
întâmplarea au făcut că numai Muntenia şi Moldova fac stăpâ¬ 
nire românească, Regatul României, iar celelalte sunt în jugul 
străinilor. Una, Basarabia, e sub mâna ruşilor; una, Bucovina, 
sub a austriecilor, iar patru, Ardealul, Crişana, Maramureşul 
şi Banatul sub a ungurilor. N-a fost totdeauna aşa şi, dac-o vrea 
Dumnezeu, n-o să fie până-n veci!“‘ Iar poezia Spadă şi coră¬ 
bii, inclusă în ediţia a Vl-a, din 1915, a volumului Fire de tort, 
imaginează o stăpânire românească întinsă atât spre Vest, peste 
munţi, cât şi spre Răsărit, la Marea Neagră. 

Rămâne o enigmă ce a gândit Coşbuc în toţi aceşti ani; 
nimeni n-a putut afla, nu s-a destăinuit nimănui. Poate că el 
însuşi ezita între soluţii contradictorii. Moartea fiului său 
Alexandru într-un accident de automobil (cumplită reeditare, 
în plan personal, a Morţii lui Fulger), care l-a afectat cumplit, 


1 G. Coşbuc, Din ţara Basarabilor, Bucureşti, ediţia a Il-a, 1911 
(ediţia I, 1901), p. 11. 

facându-1 să se retragă şi mai mult în sine, a fost interpre¬ 
tată ca o posibilă cauză a izolării de vâltoarea evenimentelor. 
Argumentul nu rezistă, dintr-un simplu motiv de cronologie: 
Alexandru dispare în august 1915, un an după începerea războ¬ 
iului; or, până atunci, toţi cei care avuseseră ceva de spus se 
exprimaseră cu prisosinţă. Coşbuc se mărgineşte la două-trei 
poezii, cu mesaj nu tocmai explicit. Morţi - pentru cine? se 
intitulează prima dintre ele, apărută în septembrie 1914. 2 
Nepoţii lui din Ardeal sunt trimişi să moară pentru o cauză care 
nu e a lor. Dar pentru ce mor ei atunci sau pentru cine? Poetul 
mărturiseşte că e o întrebare la care nu are răspuns. Oşteanul 
şi drapelul exprimă gândul tânărului român de a purta şi el o 
dată, întocmai părintelui său, drapelul tricolor „în vârtejul 
bătăliei 41 . 3 împotriva cui? Interesant că poezia a fost republi¬ 
cată, la 6 martie 1915, în Românul din Arad, ziarul Partidului 
Naţional Român, care, număr de număr, nu mai contenea să-şi 
afirme ataşamentul faţă de patria ungară. Dacă nici pe unguri 
nu-i deranja! Graiul neamului, o poezie ceva mai veche, e 
retipărită de Coşbuc în august 1915. 4 „Cu ură mare/ Vor căta 
mereu duşmanii/ Graiului român pierzare 11 . Duşmanii, iarăşi, 
nenumiţi. Ungurii, se înţelege, dar se înţelege că şi ruşii, despre 
care tot Coşbuc scria cu câţiva ani înainte că „au avut şi-o să 
aibă cât or trăi pofta nesăţioasă de a înghiţi şi de a pierde nea¬ 
mul românesc 11 . 5 Să fi considerat poetul - precum Bianu, arde¬ 
lean ca şi el - că oricât de nesatisfacătoare ar fi fost condiţia 
românilor din Transilvania, situaţia românilor basarabeni era 
încă şi mai grea, iar primejdia rusească, pentru România, cu 
mult deasupra primejdiei habsburgice? 

Peste toate, se întrevede la el un dezgust pentru jocul politic 
românesc în genere. Câteva versuri, notate fugar, fără inten¬ 
ţia publicării, sunt un comentariu pe marginea spuselor lui 


2 Flacăra, 6 septembrie 1914. 

3 Albina, 15 februarie 1915. 

4 Albina, 2-9 august 1915. 

5 G. Coşbuc, Din ţara Basarabilor, p. 93. 

Marghiloman potrivit cărora (după textul lui Coşbuc) „dacă 
Brătianu nu vrea să facă acord cu nemţii, vor veni alţii care 
s-o facă": 

„Alţii vor veni să-l facă? 

Eh! să nu dea Cel-de-sus 
Să vă spuie ce-au de spus 
Cei siliţi să tacă! 

Nu hodorogiţi în vânt 
într-un parlament de clacă." 6 

încă şi mai grăitoare este poezia In opressores, publicată 
postum, aşa cum a dorit autorul (în Viaţa românească, martie 
1920): o violentă chemare la luptă împotriva tuturor asuprito¬ 
rilor, fără discriminare, străinii din afară, ca şi cei dinăuntru. 
Un fel de testament, care dovedeşte o părere nu prea bună 
despre starea României. 

Să mai adăugăm la dosarul acestei încurcate probleme şi 
faptul că poetul e de formaţie culturală germană, întocmai 
celorlalţi intelectuali transilvăneni, în cazul lui chiar în sens 
exclusiv: germana e singura limbă străină pe care o cunoaşte, 
în germană citeşte, cu atenţie, făcând şi adnotări, romanele lui 
Jules Veme 7 , iar numeroasele lui traduceri din diverse litera¬ 
turi le realizează pornind de la versiunile germane (până şi 
Divina Comedie a lui Dante, capodopera lui ca traducător, învă¬ 
ţând abia pe parcurs italieneşte, pentru a avea acces la textul 
original). 

Un episod din noiembrie 1915 mai complică lucrurile. Invi¬ 
tat de S. Mândrescu să participe la o întrunire a refugiaţilor 
ardeleni şi bucovineni, organizată pentru a protesta contra 


6 B.A.R., mss., Mss. rom. 3286, f. 26; versuri publicate pentru prima 
oară în G. Coşbuc, Pentru libertate, Editura pentru Literatură şi Artă, 
Bucureşti, 1950, p. 129. 

7 Se păstrează la Biblioteca Academiei Române câteva dintre roma¬ 
nele lui Jules Veme, în ediţii germane, provenind din biblioteca lui 
G. Coşbuc, cu numeroase adnotări pe pagini. 



210 


;Germanofilii “ 


„crimelor ungureşti 11 , Coşbuc se scuză, pe motiv de boală, dar 
îşi exprimă în scris solidaritatea şi protestul într-un mod cât 
se poate de energic: „Aş fi dorit să ridic şi eu glasul împotri¬ 
va călăilor neamului. [...] Durerea mea este cu atât mai mare 
cu cât nu mi s-a dat prilejul ca singurul meu fiu să-l văd murind 
pentru libertatea celor obijduiţi de veacuri 11 . 8 Greu de spus cum 
se împacă asemenea vorbe fără înconjur cu refuzul său de a par¬ 
ticipa la orice acţiune. Când România intră în război, Spiru 
Hasnaş îi cere un text de circumstanţă pentru ziarul Viitorul ; 
se adresează poetului, „şi fiindcă e ardelean, şi fiindcă e cel mai 
popular, cel mai iubit, cel mai cu autoritate 11 . 9 Nu va primi nimic, 
în schimb, avem următoarea strofă: 

„Daţi tot înainte, români! 

Să nu se răsfire nici unul, 

Şi nimeni să n-aibă aminte 
Decât să-şi cunoască ’nainte 
Cărarea ce-o fulgeră tunul 
Şi sfânta sa puşcă din mâini! 

Daţi tot înainte, români! 11 

Onisifor Ghibu îşi amintea că aceste versuri i-au fost date, 
la solicitarea sa, pentru Gazeta ostaşilor (unde ar fi şi apărut) 10 , 
o revistă scoasă doar în două numere, îndată după intrarea 
României în război (în septembrie 1916), şi care astăzi e de ne¬ 
găsit. Cei care au apucat însă să o vadă, şi i-au menţionat pe 
principalii colaboratori (între care mai multe nume de scriitori: 


8 „întrunirea de la «Dacia» a ardelenilor şi bucovinenilor", în Uni¬ 
versul, 10/23 noiembrie 1915; „Marele meeting de la «Dacia» împotri¬ 
va crimelor ungureşti", în Adevărul, 10 noiembrie 1915. 

9 Spiru Hasnaş către George Coşbuc, 20 august 1916, B.A.R., mss., 

P 22 ( 2 ) 

° cvoax ' 

10 Onisifor Ghibu, Amintiri despre oameni pe care i-am cunoscut. 
Dacia, Cluj, 1974, capitolul „George Coşbuc", p. 65; anterior, O. Ghibu 
dăduse aceeaşi informaţie în „Amintiri despre Coşbuc", în Adevărul lite¬ 
rar şi artistic, 22 februarie 1925. 

Goga, Sadoveanu, Iorga..nu îl pomenesc şi pe Coşbuc, un 
scriitor, totuşi, greu de ignorat. 11 Chiar dacă, în ciuda afirmaţiei 
lui Ghibu, poezia nu s-a publicat atunci, ea totuşi există şi e 
cât se poate de autentică; a apărut în facsimil (aşadar, chiar cu 
scrisul lui Coşbuc) intr-un număr din 1919 al revistei Lucea¬ 
fărul. 12 E posibil şi chiar probabil, ca poetul să fi scris aceste 
câteva versuri în primele săptămâni ale războiului României, 
când, dincolo de opiniile divergente, a existat un elan de soli¬ 
daritate cu armata română, faţă de care poetul nu putea fi com¬ 
plet insensibil. 

în timpul ocupaţiei germane, Coşbuc a rămas la Bucureşti, 
ceea ce, fără să însemne neapărat o profesiune de credinţă „ger- 
manofilă“, însemna totuşi refuzul lui de a sprijini în vreun fel 
efortul de război al României. Cu atât mai semnificativ, cu cât 
Coşbuc nu era un simplu scriitor, ci un simbol naţional. Doi 
dintre principalii actori ai evenimentelor au cuvinte grele la 
adresa lui. Goga, mai întâi: „Nici Coşbuc n-a înţeles că trebuie 
să prefere un drum al pribegiei în faţa umilirii nemţeşti... 
«Poetul ţărănimii» care de doi ani n-a avut un singur accent 
pentru moartea de la noi, acum stă liniştit ca orice băcan şi 
aşteaptă trupele din Brandenburg în piaţa teatrului... Să fie un 
reflex postum al ardelenismului copleşit de respect în faţa 
«împăratului», sau să fie un caz simplu de ramolire a unui om, 
lipsit de orice răsunet în faţa durerilor publice?“ 13 

Apoi, ministrul I.G. Duca, pentru care (poate ştia mai multe 
decât ştim noi astăzi, dar era cu siguranţă şi mai subiectiv) ati¬ 
tudinea lui Coşbuc nu lăsa loc nici celei mai mici îndoieli. 
„Poetul ardelean - scrie el -, printr-o inexplicabilă aberaţie, se 
manifestase mereu împotriva războiului de eliberare a fraţilor 


11 „Gizeta ostaşilor", în Revista idealistă, septembrie 1916, p. 148; 
studiul introductiv de Stelian Neagoe, la Octavian Goga, Ne învaţă 
Mărâşeştii, Junimea, Iaşi, 1983, p. 19. 

12 Luceafărul, nr. 5/1919, p. 83. 

13 Octavian Goga, Fărămituri dintr-oprăbuşire, op. cit., p. 284 (în¬ 
semnarea din 23 noiembrie 1916). 

săi şi crezuse de cuviinţă în această istorică epocă să se ilus¬ 
treze prin germanofilia simţămintelor lui.“ 14 

Coşbuc tace. Publică în Scena, ziarul cultural scos la 
Bucureşti de A. de Herz, o singură şi ultimă poezie, Vulturul, 
care pare a fi o parabolă a prăbuşirii României. 15 Printre hâr¬ 
tiile lui s-au păstrat şi câteva strofe, de o rară violenţă, „închi- 
nate“ regelui, răspunzător pentru dezastrul ţării. Cum dovedise 
şi în faimoasa Noi vrem pământ („Să nu dea Dumnezeu cel 
sfânt/ Să vrem noi sânge, nu pământ 11 ), ca şi în îndemnurile la 
fel de sângeroase din In opressores, acest timid avea cumplite 
izbucniri de mânie: 

„Spânzuraţi-1, de-i mişel, 

De-i nebun, la gard cu el; 

De-i ciocoi cu fumuri, 

Daţi-1 celor lui de-un fel: 

Câinilor din drumuri! 

Ce vă doare, cui i-aţi spus 
Pentru cine-aţi tot adus 
Smirna şi tămâia? 

Latini jos şi lifte sus, 

Iar în vârf momâia! 

[...] 

Ai venit la noi golan, 

Fără ţară, făr-un ban, 

Fără neam şi nume, 

Şi-astăzi câne, al meu duşman 
Vreai s-orbeşti o lume.“ 16 


14 I.G. Duca, Memorii, voi. IV, p. 159. 

15 Scena, 24 februarie 1918. 

16 B.A.R., mss., Mss. rom. 3286, f. 25. Poezia e scrisă pe un petic 
de hârtie pe care figurează şi o listă cu date şi adrese, ultima menţiune 
fiind octombrie 1916, ceea ce ar putea indica aproximativ şi perioada 
redactării, poate în toamna anului 1916, în momentul înfrângerii 

Uzat şi plictisit de viaţă, Coşbuc moare în Bucureştiul ocu¬ 
pat, la 9 mai 1918. A fost o ştire tristă pentru români, peste 
disputele politice. Rămas şi el în Capitală, Arghezi îşi încru¬ 
cişase paşii cu ai lui: „îl văd. Mă întâlneam zilnic în maha¬ 
laua Cişmigiului, cu corpul lui chinuit care suferea s-ar fi zis 
de mâhnirea de-a nu fi murit mai de mult. Un obraz palid şi 
văros, ochi îngropaţi departe în găurile negre ale unei frunţi 
cernite de marginile mari ale pălăriei enorme. Mustaţă albindă 
stufoasă şi o pensulă de barbă aspră dedesupt. Slab, slab, sfios 
ca un întârziat, călcând cu economie asfaltul, el umbla ca un 
străin sărac, refugiat în Bucureşti dintr-o străinătate de undeva 
şi retras parcă din nişte lupte politice în care şi-ar fi pierdut şi 
iluziile şi averea... Nu mai era printre noi decât un pelerin. 11 

Tot Arghezi face un scurt comentariu cu privire la „germa- 
nofilia 11 discretă a poetului: „Natura lui tot mai fugitivă, mai 
izolată şi mai studioasă, l-a oprit de-a lua o atitudine comba¬ 
tivă în mişcarea politică anterioară războiului făcut pentru 
Transilvania. E un rău. Coşbuc ar fi avut multe de spus şi nu¬ 
mărul «trădătorilor» ar fi sporit cu unul, dar cu unul de cea mai 
bună calitate. La ocupaţia Munteniei el a rămas în Bucureşti, 
ca să-i treacă pe la urechi odată cu ţipătul iernii calificativul 
scribilor din Iaşi.“ 17 

„întregul neam românesc pierde în aceste zile grele pe un 
om care era printre acele puţine indiscutabile glorii ale lui“, 
scria, la Iaşi, Nicolae Iorga. 18 Revenea asupra poetului, câteva 


României. A fost reprodusă - lesne de înţeles, dat fiind caracterul ei 
„antidinastic" - în (j. Coşbuc, Pentru libertate, op. cit., p. 102, cu o strofa 
lipsă, şi în întregime în G. Coşbuc, Poezii, Editura de Stat pentru Lite¬ 
ratură şi Artă, voi. II, Bucureşti, 1958, pp. 488-489. 

17 T. Arghezi, „G. Coşbuc 11 , în Steagul, 12 mai 1918. Articolul aces¬ 
ta a fost complet uitat; nu figurează nici în bibliografia Tudor Arghezi 
a lui D. Vatamaniuc, nici în ediţia recentă de Opere (voi. IV, Publicis¬ 
tică, 1914-1918). 

18 N. Iorga, „Gheorghe Coşbuc 11 , în Oameni cari au fost, voi. II, 
Bucureşti, 1935, p. 436. 

zile mai târziu, pentru a da replica lui Arghezi (fără a-1 numi) 
şi „bănuielilor", „furişate" de acesta, „cu privire la felul cum 
feciorul popei din Năsăud ar fi privit şi apreciat evenimentele 
grozave al căror teatru sângerat a fost ţara noastră". Potrivit 
istoricului, un om nu poate fi judecat după o vorbă de nerăb¬ 
dare sau de nemulţumire rostită „sub presiunea unor evenimen¬ 
te capabile să tulbure şi minţile cele mai sigure de sine". însă 
numai cine ar găsi în întreaga lui operă ceva ce nu s-ar potrivi 
cu viaţa şi idealurile sale, „acela, dar numai acela, ar cuteza 
să rupă, fie şi prin simple insinuări, din solidaritatea morală a 
neamului său în supremă suferinţă pe cel mai mare din poeţii 
de energie luptătoare al românimii întregi". 19 

Şi Iorga are dreptate, şi Arghezi, doar că fiecare vorbeşte 
despre altceva: Iorga, despre poezie, cu mitologia ei naţională 
luminoasă, iar Arghezi, despre realitatea apăsătoare a anilor de 
război, în raport cu care, lovit şi în plan personal, dar departe 
de a fi indiferent la drama României, ci doar tăcut, poetul s-a 
frământat, s-a chinuit şi în cele din urmă a murit, fără a afla o 
soluţie. 


19 N. Iorga, „Ideile politice ale lui Coşbuc", op. cit., voi. II, 
pp. 440-441. 



Dimitrie Evolceanu 
(1865-1938) 


Profesor de limba latină la Facultatea de Filozofie şi Litere 
din Bucureşti (din 1902), format la Paris, Bonn şi Leipzig, 
Evolceanu este de aşezat printre „germanofilii 11 minori; fire 
blândă şi cu o personalitate destul de ştearsă, nu era omul care 
să se lanseze în arenă. Coordonatele lui sunt însă „germano- 
file“: vechi şi constant junimist (debut la Convorbiri literare 
cu o remarcată analiză a poeziei lui Coşbuc) şi foarte apropiat 
de T. Maiorescu, pe care-1 vizitează frecvent în anii neu¬ 
tralităţii şi sub ocupaţie. Se numără printre „germanofilii 11 rătă¬ 
ciţi, care semnează primul memoriu al universitarilor (din 
10 septembrie 1914), nu şi următorul, şi nici apelul de soli¬ 
daritate cu Franţa. O conversaţie cu Maiorescu relatată de aces¬ 
ta în însemnările lui, merită o menţiune, nu fiindcă ar avea vreo 
legătură cu subiectul, ci strict pentru involuntarul ei haz „inte- 
lectualist 11 : „Vineri, 27 ianuarie/9 februarie 1917: Dimineaţa, 
Evolceanu la mine, inteligent şi cumsecade; cei 3 băieţi mai 
mari ai lui - zice el - foarte inteligenţi, al 4-lea, de 14 ani, măr¬ 
ginit, dar amabil (să-l facă ofiţer? eu îi propun comerţul, banca). 11 



Ioan C. Filitti 
(1879-1945) 


Totul îi mergea din plin lui I.C. Filitti, tânăr diplomat com¬ 
petent şi ambiţios. Fusese remarcat de Titu Maiorescu, care, 
ajuns ministru de Externe (în guvernul conservator Carp, apoi 
în propriul guvern), îl chemase de la legaţia României din 
Roma, unde se afla în post, în aparatul central al ministerului 
de Externe. Aici, Filitti ajunsese repede directorul direcţiei 
politice şi, în această calitate, îndeplinise şi funcţia de secre¬ 
tar al conferinţei de pace de la Bucureşti, din august 1913, care 
a pus capăt conflictului balcanic. Se temea să nu fie înde¬ 
părtat de liberali, reveniţi la putere la începutul anului 1914; 
aceştia îl păstrează însă în minister. în paralel, desfăşoară şi o 
bogată activitate de istoric, notabilă atât sub latura erudiţiei, 
cât şi a interpretărilor; în 1915, este ales membru corespon¬ 
dent al Academiei Române. 

Izbucneşte însă războiul din 1914. Punctul de vedere al lui 
Filitti este ferm (mai apropiat de Carp decât de Maiorescu): 
intervenţie, alături de Puterile Centrale, împotriva Rusiei. Cum 
era greu să se exprime deschis din poziţia diplomatică pe care 
o avea, publică o broşură, semnată cu false iniţiale: F.K., sub 
titlul explicit: Cu Tripla Alianţă (credea că şi Italia va rămâne 
până la urmă fidelă angajamentelor sale: „Naiv trebuie să fie 
acela care crede că Italia îşi va îndrepta forţele împotriva alia¬ 
ţilor ei“). „Interesele noastre - afirmă Filitti - ne îndreaptă deo¬ 
camdată împotriva slavismului, fără ca prin aceasta să mă 
gândesc la o renunţare la celelalte aspiraţii ale neamului, al 
căror ceas nu mi se pare a fi sunat încă. 1 * 1 „Cel mai mare bine 


1 F.K. [I.C. Filitti], Cu Tripla Alianţă, Bucureşti, 1914, p. 9. 

ce se poate dori României este ca împărăţia moscovită să fie 
respinsă cât mai departe de centrul Europei. 112 Victoria Triplei 
Alianţe, pe care o socoteşte probabilă, va detaşa de Rusia, pe 
lângă Basarabia românească, toată „faţada 11 ei occidentală: 
Finlanda, ţările baltice şi Polonia. în ce priveşte argumentele 
naţionale, „prea uităm uşor că oricât de păcătos ar fi regimul 
la care sunt supuşi românii din Ardeal, tot este incomparabil 
superior regimului ce de 100 de ani îndură românii basara- 
beni 11 . 2 3 4 Cât despre alegerea „sentimentală 11 între Franţa şi Ger¬ 
mania, Filitti, el însuşi de cultură franceză, cu studii la Paris, 
atrage atenţia asupra faptului că în prea multe situaţii Franţa 
nu a susţinut România, în timp ce între România şi Germania 
nu există motive de dezacord. 

In jurnalul său din perioada neutralităţii, Filitti îşi precizează 
punctele de vedere: antiantantist, antirus, deloc prohabsburgic, 
dar foarte progerman. Interesul său fundamental - socoteşte 
el - îndreaptă România spre Germania şi contra Rusiei; monar¬ 
hia habsburgică nu e însă creditată cu prea multe şanse de 
supravieţuire; cât despre iubirea pentru Franţa, acesta e un sen¬ 
timent unilateral românesc. „Noi îi iubim pe ei dezinteresat. 
Ei nu ne iubesc pe noi. Şi franţujii, şi englezii, şi belgienii ne 
iubesc numai când au nevoie de noi, se preocupă de noi, cum 
e şi firesc, numai în funcţiune de interesele lor. Dovada 1913 
şi 1914. Aşa ar trebui să fim şi noi în iubirile noastre. Chiar 
de vom dobândi acum Ardealul, interesele noastre viitoare vor 
fi tot cu Germania. Aceasta însă nu se va mai putea bizui în 
viitor pe putregaiul habsburgic. Se va bizui pe statele centrale 
ce se vor ridica în locul monarhiei habsburgice. în acest sens 
e adevărat că avem interese ca pe ruinele acestei monarhii să 
se nască o Românie mare, nu o Ungarie întărită. Dar această 
Românie mare va fi aliată tot cu Germania contra Rusiei. 114 


2 Ibidem, p. 8. 

3 Ibidem, p. 6. 

4 I.C. Filitti, Jurnal, III, în Revista istorică, nr. 3—4/1991, p. 212 
(însemnarea din 20 decembrie 1914). 

La sfârşitul anului 1916, profitând de nepotrivirea dintre 
două ordine succesive, primul de a rămâne la Bucureşti, mobili¬ 
zat pe loc, celălalt de a pleca din Bucureşti, ca ofiţer de legă¬ 
tură cu comandamentul unei divizii ruseşti, Filitti decide să 
rămână (de fapt, cel de-al doilea ordin, chiar dacă - argumen¬ 
tul invocat de Filitti - provenea de la o autoritate inferioară 
celei dintâi, era cel valabil, fiindcă ce rost mai avea o mobi¬ 
lizare pe loc în Bucureştiul pe punctul de a fi ocupat). Indiferent 
de ordine, aceasta era oricum preferinţa lui. Dezertare: a fost 
condamnat la moarte de Curtea Marţială a Armatei a 2-a la 
Bacău. în România ocupată nu a avut chiar cariera pe care şi-ar 
fi dorit-o. I s-a găsit iniţial - curios pentru un diplomat şi un 
istoric - postul de director al Teatrului Naţional, din care a 
demisionat după vreo două-trei luni, în aprilie 1917. în aceeaşi 
lună, este numit prefect al judeţului Ialomiţa. Primele docu¬ 
mente ale administraţiei lui îl arată meticulos şi eficient 5 - însă 
nu poziţia de prefect era idealul său. După mai puţin de un an 
de activitate, i se acceptă în sfârşit demisia - prezentată insis¬ 
tent încă din toamna anului 1917 - în februarie 1918. Ar fi dorit 
să joace un rol politic central. Din jurnalul lui Filitti: „21 ianua¬ 
rie 1918. Convorbire cu Lupu Kostaki la Interne. [...] Kostaki 
face iar discurs despre inteligenţa mea. Replic atunci că e curios 
că această inteligenţă nu găseşte ocupaţie în Bucureşti. “ 6 
12 ianuarie 1918: „După-amiază, ora 4, la Carp. îl rog, dacă 
pleacă să negocieze pentru România, să mă ia şi pe mine. Spu¬ 
ne că va lua pe fiul său. Observ că nu se exclude. Consimte. 1 * 7 
3 iunie 1918: „Rostul adevărat al demisiei mele. Tot ministerul 
ştie că, dacă venea un guvern Maiorescu, eram sau secretar 
general sau ministru în străinătate; nu pot să-mi dau singur vot 


5 Raport al lui I.C. Filitti către Lupu Kostaki, din 23 mai 1917 (însoţit 
de o circulară către administratorii de plăşi şi de un proces-verbal al 
şedinţei Consiliului judeţean), Arhiva Lupu Kostaki, B.N.R., fond 
Saint-Georges, CCLXXX, D. 1, ff. 132-155. 

6 I.C. Filitti, Jurnal, VIII, î n Revista istorică, nr. 9-10/1993, p. 919. 

7 Ibidem, VII, în Revista istorică, nr. 5-6/1993, p. 628. 

de blam reintrând sub un guvern conservator, fără titlu de mi- 
nistru.“ 8 Până la urmă nu reuşeşte nimic sub guvernul Mar¬ 
ghiloman, nici măcar revenirea în minister (9/22 iulie 1918: 
„regele face greutăţi la reintegrarea mea“ 9 ). Scapă cel puţin de 
infamia condamnării la moarte, prezentându-se singur în teri¬ 
toriul neocupat pentru a fi rejudecat; este achitat de Curtea 
Marţială din Iaşi la 22 iunie 1918. 10 O revizuire la fel de politică 
în noul context, precum fusese şi condamnarea la sfârşitul 
anului 1916. 


8 Ibidem, VIII, p. 924. 

9 Ibidem, IX, nr. 7-8/1995, p. 711. 

10 Ibidem, IX, p. 710. 



Ioan D. Filitti 
(1871-1927) 


Avocat şi magistrat, fost deputat liberal, Ioan D. Filitti publi¬ 
că în 1914—1915 o suită de articole în Noua revistă română, 
pe care, împreună cu un alt articol apărut în Moldova, le reu¬ 
neşte în broşură sub titlul Politica externă a României şi atitu¬ 
dinea ei în conflictul european. 

Pe termen lung, obiectivele sunt pentru el evidente: „Incon¬ 
testabil, România are şi trebuie să păstreze ca ţintă reîntregirea 
neamului român, închegarea unui stat mare format din Mun¬ 
tenia, Moldova, Transilvania, Basarabia, Bucovina şi Dobro- 
gea.“ „Ţinta însă, trebuie urmărită cu toţi sorţii izbândei 
definitive şi fără riscul aventurilor." Autorul are patru mari 
convingeri: „1. Superioritatea militară şi politică a Germaniei, 
care va face victorios statul cel mai bine organizat din lume. 
2. Atitudinea neutrală şi interesul superior politic al Italiei de 
a nu merge cu Tripla înţelegere. 3. Ostilitatea periculoasă a 
Bulgariei în spatele nostru. 4. Gravitatea extremă a mărimii şi 
întinderii nelimitate a slavilor împrejurul nostru: Colosul ru¬ 
sesc la est până la Prut şi gurile Dunării, la nord prin Bucovina, 
Galiţia şi întreaga Polonie, în jos pe Marea Neagră cu domina- 
ţiunea Constantinopolului şi a Dardanelelor; sârbii la sud-vest 
până la mările Adriatică şi Egee, bulgarii la sud cu cea mai 
mare parte din Macedonia, Tracia şi Dobrogea!" 1 


1 Ioan D. Filitti, Politica externă a României şi atitudinea ei în con¬ 
flictul european, Bucureşti, 1915, p. 23. 

O Românie mărită cu Transilvania şi Bucovina, ca urmare 
a victoriei alături de Rusia, ar pune ţara la remorca acesteia, 
şi ar face în plus imposibilă recuperarea Basarabiei. Filitti crede 
însă în victoria definitivă a germanilor care vor dicta, aşadar, 
pacea. în condiţiile date, neutralitatea este cea mai sigură solu¬ 
ţie. Iar dacă Austro-Ungaria se va dezmembra, de aceasta va 
profita atât Germania, care îşi va alipi teritoriile germane ale 
monarhiei, cât şi cele două ţări neutre: Italia şi România. 
Transilvania şi Bucovina ar reveni României fără război, fără 
sacrificii, fără riscul unei înfrângeri care ar pune sub semnul 
întrebării chiar existenţa statului român. Altminteri, în acord 
cu Italia (a cărei influenţă în Mediterana, contrară intereselor 
anglo-franceze, necesită sprijin germano-austriac) şi practicând 
o neutralitate binevoitoare faţă de Puterile Centrale, România 
ar putea obţine Basarabia, eventual sudul Bucovinei, precum 
şi drepturi politice pentru românii din Ungaria. 

Articolele următoare, scrise de-a lungul anului 1915, sunt 
grupate sub titlul Adevărul istoric şi judecata serioasă în apre¬ 
cierea politicii externe a României (1915 şi 1916). Autorul 
îşi autoapreciază „constanta şi neîntrerupta exactitate a pre- 
vederilor“, printre care figurează acum „dezastrul iremediabil 
al Rusiei 11 ; ceea ce înclină spre o intervenţie împotriva aces¬ 
teia, alături de Puterile Centrale, condiţiile fiind: autonomia 
românilor de peste munţi, restituirea Bucovinei şi ocuparea 
Basarabiei. 2 

în 1915-1916, I.D. Filitti a colaborat asiduu la ziarul 
Moldova al lui P.P. Carp. 


2 Ioan D. Filitti, Adevărul istoric şi judecata serioasă în aprecierea 
politicii externe a României, Bucureşti, 1916, p. 24. 



Gala Galaction 
(1879-1961) 


Sub pseudonimul Gala Galaction, Grigore Pişculescu îşi 
făcuse deja un nume în literatură în preajma Primului Război 
Mondial. Avea studii de teologie (inclusiv doctoratul) şi 
îndeplinea funcţia de defensor ecleziastic (se va preoţi după 
război, în 1922). Cu o înclinare socio-politică de stânga, dar 
şi mare admirator al regelui Carol I, pe care avea să-l evoce 
în câteva pagini memorabile. 1 

Galaction aparţine fără rezerve taberei „germanofile", ca 
şi prietenul său Tudor Arghezi. Doar că spre deosebire de 
Arghezi care-şi afirmă răspicat opţiunile, el preferă maniera 
împăciuitoare, mergând cel mult până la o blândă mustrare la 
adresa adversarilor; un fel de-a fi care seamănă uneori cu 
ipocrizia. împreună cu Arghezi, editează revista săptămânală 
Cronica, din februarie 1915 până în aprilie 1916, când se retra¬ 
ge; Arghezi este director, iar lui Galaction îi revine direcţia 
literară. Tonul revistei nu lasă loc nici unui echivoc: sunt iro¬ 
nizaţi francezii şi filoff ancezii, Take Ionescu, Octavian Goga... 
Fără să se implice prea mult în interpretări politice, Galaction 
îşi afirmă aprecierea faţă de Stere, şi îi trimite, lui Barbu Dela- 
vrancea, în stilul lui, o „scrisoare respectuoasă şi deschisă", 
prin care îi reproşează alegerea făcută în problema naţională; 
după el, face rău Delavrancea că bagă în mintea oamenilor 


1 Gala Galaction, „Aşa cum mi-1 aduc aminte", în Din viaţa rege¬ 
lui Carol 1, Mărturii contimporane şi documente inedite culese de 
Al. Tzigara-Samurcaş, Bucureşti, 1939, pp. 64-69. 

ideea că austro-germanii ne-ar fi duşmani. 2 3 Se află în tandem 
cu Arghezi, tot ca director literar, şi la Libertatea, de la lansarea 
gazetei, în octombrie 1915, până la sfârşitul lunii ianuarie 1916. 

într-o discuţie cu I.G. Duca, cu care fusese coleg de şcoală 
şi rămăsese în relaţii de prietenie, şi-ar fi exprimat astfel punc¬ 
tul de vedere cu privire la politica naţională: „Dragă Duca, mi 
se pare mai firesc să cred şi să aştept întregirea cu Basarabia 
decât cu Transilvania, fiindcă Basarabia a fost într-adevăr a 
noastră şi, luând-o, ne întregim, pe când Transilvania nu ne-a 
aparţinut niciodată şi aici nu mai e vorba de întregire. Mi se 
pare mai în firea lucrurilor să obţinem întâi ceea ce e în ade¬ 
văr al nostru, adică să ne întregim, şi apoi, cu puteri întregite, 
să purcedem mai departe la dobândirea Transilvaniei, care până 
azi n-a fost niciodată a principatelor dunărene. 113 

Rămas la Bucureşti sub ocupaţie, apare de la început ca cel 
mai important şi mai activ funcţionar de la Culte; e cel care 
ţine legătura şi cu arhiepiscopul Netzhammer, devenit omul 
momentului; acesta remarcă în conversaţia cu Galaction „o frază 
îndreptată împotriva regelui, căruia nu i se poate ierta pasul 
făcut 11 . 4 Din defensor ecleziastic ajunge în funcţia superioară 
de administrator al Casei Bisericii, promovare interesantă şi 
sub aspect financiar, fiindcă gerantul Virgil Arion îi ridică 
salariul de la 450 de lei lunar la peste 900. 5 Insă colaborarea 
cu Arion atinge un punct delicat: i-a revenit lui Galaction 
misiunea de a redacta faimosul manifest pus la cale de aces¬ 
ta şi semnat de mitropolit şi înalţi ierarhi, prin care românii 
erau îndemnaţi să nu se opună germanilor. A declarat mai 


2 Gala Galaction, „D-sale d-lui Barbu Şt. Delavrancea. Scrisoare 
respectuoasă şi deschisă", în Cronica, 13 decembrie 1915. 

3 Gala Galaction, Jurnal, voi. III, p. 26 (însemnarea din 10 aprilie 

1918) . 

4 Raymund Netzhammer, op. cit, voi. I, p. 677 (însemnarea din 30 
noiembrie 1916). 

5 Gala Galaction, Jurnal, voi. III, p. 70 (însemnarea din 7 ianuarie 

1919) . 

târziu că textul scris de el nu se referea la aşa ceva; ar fi fost, 
în forma iniţială, doar un „îndemn către poporul român din 
Moldova să stea pe loc şi să nu fugă dinaintea atacului ger- 
man“ (deşi nu e prea clar ce scop ar fi avut un asemenea 
îndemn, altul decât efectul demoralizator); acest text „inofen- 
siv“ ar fi fost ulterior modificat şi adăugit, probabil de Virgil 
Arion însuşi. Galaction s-a ocupat însă şi cu luarea de semnă¬ 
turi, „în alb - spune el -, convins că sunt pentru manifestul 
alcătuit de mine“(!). 6 

După formarea guvernului Marghiloman, noul ministru al 
Cultelor şi Instrucţiunii Publice, Simion Mehedinţi, îl retrogra¬ 
dează (în iunie 1918) la poziţia iniţială de defensor eclezias¬ 
tic. în 1917 şi mai ales în 1918, Galaction publică destul de 
mult, în genere texte literare, fără accente politice, mai ales în 
Scena şi în Lumina, apoi şi în Renaşterea. îi apare o povestire 
în revista germană Rumănien in Wort und Bild. Lansează el 
însuşi o revistă literară, Spicul (octombrie 1918), care îşi înce¬ 
tează însă apariţia după al doilea număr, şi colaborează la gaze¬ 
ta, tot cu profil literar, Cronicarul, lansată în august 1918, sub 
direcţia lui Caion (C.A. Ionescu). Se pronunţă - ţinând seama 
îndeosebi de situaţia dramatică a României - pentru o literatură 
angajată: „un adevărat artist e un tribun şi un profet 11 . 7 * 


6 Gala Galaction, Jurnal, voi. III, pp. 47-53. 

7 Gala Galaction, „Dar scriitorii noştri? 11 , în Cronicarul, 12 septem¬ 

brie 1918; „Caragiale şi arta pentru artă 11 , în Cronicarul, 8 octombrie 1918. 




Dimitrie Gerota 
(1867-1939) 


Cu studii la Facultatea de Medicină din Bucureşti şi specia¬ 
lizări la Berlin şi Paris, doctorul Gerota a fost unul dintre cei 
mai de seamă chirurgi ai generaţiei sale. Profesor (agregat, 1900; 
titular, 1913) al Facultăţii de Medicină din Bucureşti. Direc- 
tor-proprietar al „Sanatoriului de chirurgie şi faceri dr. Gerota“. 
Membru corespondent al Academiei Române (1916). 

în anii neutralităţii se manifestă ca „germanofil 11 , mai pre¬ 
cis împotriva curentului „intervenţionist 11 promovat în Univer¬ 
sitate de Thoma Ionescu. Urmează însă armata şi autorităţile 
în refugiul din Moldova; privit cu suspiciune, este până la urmă 
numit la un spital de chirurgie. La 29 mai/11 iunie 1918, este 
ales senator din partea Universităţii din Bucureşti, fiind sin¬ 
gurul candidat şi obţinând 27 de voturi din partea celor 32 de 
profesori prezenţi, în marea lor majoritate „germanofili 11 . 1 în 
Parlamentul de la Iaşi, ca independent, se remarcă prin fran¬ 
cheţe şi intransigenţă, în intervenţii de-a dreptul spectaculoase. 
Răspunzând la mesajul Tronului, acuză întreaga clasă politică 
de incompetenţă şi corupţie şi pune în evidenţă starea jalni¬ 
că a ţărănimii: „o ţară în care peste 6 milioane de ţărani sunt 
ţinuţi în ignoranţă, mizerie şi boale, iar învăţătorul şi preotul 
satului sunt transformaţi în agenţi electorali şi în cămătari; 
o ţară în care viciul şi luxul ţin locul virtuţii şi în care îmbo¬ 
găţirea prin orice mijloace formează singurul scop al clasei 
conducătoare 11 . România va trebui schimbată, altminteri, „în 
pătura nedreptăţită în care clocotesc suferinţele îndurate, va 


1 A.N.R.-B., Universitatea din Bucureşti, Rectorat, 211/1918, ff. 84-86. 

izbucni setea de răzbunare în contra clasei stăpânitoare de până 
acum... Şi atunci nimic nu va mai putea opri războiul social, 
care va rostogoli şi pe unii, şi pe alţii şi care va aduce armo¬ 
nia şi dreptatea socială 11 . 2 

O săptămână mai târziu, Gerota recidivează cu două decla¬ 
raţii. în prima dintre ele protestează împotriva guvernului 
liberal şi a partidului takist care au provocat războiul; îl acuză 
pe Brătianu, dar nu-i uită nici pe universitari, care au partea lor 
de răspundere. A doua declaraţie a răsunat puternic, fiind o pre¬ 
mieră în Parlamentul României: un act de acuzare la adresa 
regelui, care s-a lăsat sedus şi influenţat de Brătianu şi a tole¬ 
rat intrigile şi calomniile în contra celor care fuseseră împotri¬ 
va războiului. „Care va fi situaţiunea Maiestăţii Sale - întreba 
Gerota - faţă de poporul pe care l-a condus într-un război pe 
care el nu l-a dorit şi căruia i se promitea victoria, mărirea ţării 
şi întregirea neamului, şi acum în schimb îi aduce ţara muti¬ 
lată, micşorată, distrusă, alături de cadavrul idealului naţio¬ 
nal? [...] Maiestatea Sa Regele va mai avea autoritatea morală 
ca să prezideze cu energie la reclădirea României viitoare ? 1 ' 3 

însuşi Marghiloman s-a simţit dator să riposteze, invocând 
în intervenţia lui „iresponsabilitatea constituţională 11 a regelui . 4 
„Regele constituţional nu putea să facă altfel . 1 ' 5 

Doctorul Gerota a fost dintre cei care au sperat că din în¬ 
frângerea României va putea rezulta purificarea ei. Doar că 
înfrângerii i-a urmat victoria. Iar regele, iresponsabil pentru în¬ 
frângere, a devenit pe deplin responsabil pentru victorie! 


2 Profesor doctor Gerota, Cuvântare la mesajul Tronului pronunţată 
în şedinţa de la 14 iunie 1918 a Senatului, reprodusă din Monitorul 
Oficial, 27 iunie 1918, pp. 19 şi 21. 

3 Dr. D. Gerota, Două declaraţiuni făcute cu ocaziunea ratificării 
tratatului de pace în şedinţa Senatului de la 21 iunie 1918, Bucureşti, 
1918, pp. 10-11. 

4 Steagul, 7 iulie 1918. 

5 Alexandru Marghiloman, Note politice, voi. III, p. 162 (însemnarea 
din 4 iulie 1918). Decalajele aparente dintre date se explică prin folosirea 
fie a „stilului vechi", fie a „stilului nou“ (diferenţă de 13 zile). 



Constantin Giurescu 
(1875-1918) 


Conferenţiar la Facultatea de Litere şi Filozofie a Univer¬ 
sităţii din Bucureşti, din 1912; ales membru al Academiei 
Române în 1914; şef al serviciului arhivelor din Ministerul de 
Externe (din 1908). 1 2 

Constantin Giurescu este tipul specialistului riguros, care 
evită să iasă în afara propriului său domeniu. Nu-şi declară 
vreun punct de vedere în anii războiului. Sunt însă destule 
indicii care-1 aşază mai aproape de „germanofili 11 decât de 
antantofili. E un istoric de formaţie „germană 11 , cu o speciali¬ 
zare la Viena între 1903 şi 1905. „Neojunimist 11 , colaborator 
al Convorbirilor literare, apropiat de Dimitrie Onciul, de Ioan 
Bogdan şi de Simion Mehedinţi. Nu a semnat apelul pentru 
Franţa din noiembrie 1914 (pe celelalte memorii ale Univer¬ 
sităţii din Bucureşti, semnate doar de profesorii titulari, oricum 
nu avea cum să figureze). Maiorescu îi înregistrează şi o remar¬ 
că „echidistantă 11 între români şi adversarii lor, în legătură cu 
manuscrisele slavone luate abuziv de bulgari: „Giurescu zice 
că şi ai noştri au luat acte din arhiva săsească de la Braşov, şi 
acum se plăteşte cu aceeaşi măsură. 112 Rămâne la Bucureşti în 
timpul ocupaţiei. 

In mai 1918 este adus de Simion Mehedinţi, ministrul Cul¬ 
telor şi Instrucţiunii Publice în guvernul Marghiloman, ca secre¬ 
tar general la acest minister. Giurescu se asociază curentului 


1 în amintirea lui Constantin Giurescu, Bucureşti, 1944: Constantin 
C. Giurescu, „Note biografice 11 , pp. 7-17. 

2 Titu Maiorescu, Jurnal, 10/23 ianuarie 1917. 

reformator al momentului, punându-şi energia în slujba reor¬ 
ganizării învăţământului din teritoriul încă ocupat. Vrea să facă, 
după propriile-i cuvinte, „dreptate şi administraţie cinstită. 113 
La iniţiativa lui Mehedinţi, se creează prin lege o Catedră de 
istoria modernă şi contemporană a românilor, în vederea pro¬ 
movării sale ca profesor titular (calitate care i se cuvenea de 
multă vreme). Este numit totodată rector al Seminarului nor¬ 
mal superior (destinat formării profesorilor) şi director în 
Ministerul de Externe. Toate vin prea târziu, în ultimele lui zile. 
Se îmbolnăveşte de gripă şi moare la 15/28 octombrie 1918. 
Avea 43 de ani. 


3 Constantin C. Giurescu, op. cit., p. 16. 



Ion Gorun 
(1863-1928) 


Ardeleanul Alexandru I. Hodoş (cu pseudonimul Ion 
Gorun) aparţine unei familii care a dat nenumărate nume de 
cărturari şi luptători naţionali (tatăl, Iosif Hodoş, figură mar¬ 
cantă a mişcării naţionale româneşti şi membru fondator al 
Academiei Române; bunicul din partea mamei, Simeon Balint, 
unul dintre prefecţii lui Avram Iancu; unchiul său, Alexandru 
Papiu Ilarian; şi fraţii: bibliograful Nerva Hodoş şi scriitorul 
şi jurnalistul Enea Hodoş). Trece în România imediat după 
încheierea studiilor liceale şi urmează la Bucureşti Facultatea 
de Litere. Are o carieră de ziarist şi de scriitor; în perioada 
ianuarie 1914-iunie 1915 este vicepreşedinte al Societăţii Scrii¬ 
torilor Români. 

Gorun prezintă un exemplu ilustrativ pentru nehotărârea 
multor ardeleni, prinşi între soluţii naţionale contradictorii. 
Timp de doi ani, din momentul izbucnirii războiului până la 
intrarea României în acţiune, editează, în foarte frumoase con¬ 
diţii grafice, revista ilustrată Războiul popoarelor, care îmbi¬ 
na o informaţie abundentă cu judecăţi voit „imparţiale". Gorun 
înclină totuşi „uşor" spre Puterile Centrale, măcar pentru fap¬ 
tul că scrie la Seara (în primele săptămâni de război), într-un 
ton moderat şi chiar dubitativ, însă ziarul însuşi la care cola¬ 
bora era în sine o alegere. E greu de crezut că putem rămâne 
neutri până la sfârşit, consideră el. Dintre ipotezele luate în cal¬ 
cul, „nu poate să fie nici cea mai mică îndoială cum că cea mai 
favorabilă pentru noi are să fie mergerea cu Austria şi trium¬ 
ful nostru dimpreună cu ea". Spune „Austria", nu „Austro-Un- 
garia"! Dar Austria ar putea fi înfrântă, şi atunci lucrurile s-ar 



230 


Germanofilii 


prezenta mai puţin bine. Să fim învingători cu Rusia şi să obţi¬ 
nem graţie ei Ardealul? Preţul ar fi poate prea mare: „o stă¬ 
pânire condiţionată 11 , „ce ne-ar face cu totul atâmători 11 de 
imperiul ţarilor. 1 E oricum o teză greşită aceea că ar trebui să 
mergem cu orice preţ contra Austriei. Ne-am lupta cu propriii 
fraţi din Ardeal, iar o eventuală înfrângere, pe lângă diminuarea 
României, ar fi pentru ei lovitura de graţie. Idealul pare să fie 
neutralitatea, şi în calitate de ţară neutră să găzduim congre¬ 
sul de pace: „congresul de la Bucureşti 11 . 2 Urmează o suită de 
articole în care, tot mai descumpănit, susţine că trebuie luată 
o decizie, invocându-i şi pe românii ardeleni, şi pe cei basara- 
beni, dar nici el nu ştie despre ce decizie ar putea fi vorba! 
Colaborează şi la Minerva, celălalt ziar „germanofil 11 , cu arti¬ 
cole în continuare destul de vagi, unele urmărind însă o Reabi¬ 
litare a imaginii Germaniei în opinia românească. Chiar dacă 
Germania e aliată acum cu Austro-Ungaria, scrie el, „eu am 
să trăiesc după aceasta, şi mai târziu, alături de această puter¬ 
nică naţiune, căreia îi datoresc recunoştinţă în trecut şi în care, 
cu toate împrejurările deplorabile de astăzi, pot însă, totuşi, să 
mai întrevăd un punct de sprijin reciproc şi în viitor 11 . 3 4 în alt 
articol, socoteşte că numai oprimarea românilor din Ungaria 
a creat starea de tensiune cu Puterile Centrale. „Ridice mâna 
lor ocrotitoare, sau îngăduitoare, Austria or Germania deasupra 
opresiunii maghiare - şi vor vedea atunci cum nici propagan¬ 
dele duşmanilor lor, nici nimbul sfintei Rusii nu vor mai fi în 
stare să exercite nici cea mai mică urmă de înrâurire asupra 
spiritului public românesc. 114 

Decizia este în sfârşit luată în august 1916, iar Gorun schim¬ 
bă titlul revistei sale (ultimul număr, de altfel) în Războiul nos¬ 
tru, războiul popoarelor. Acum nu mai ezită: Germania şi 


1 Ion Gorun, „Cele patru ipoteze", în Seara, 28 iulie 1914. 

2 Ion Gorun, „Teze groteşti", în Seara, 7 august 1914. 

3 Ion Gorun, „Germanofili şi germanofobi", în Minerva, 19 noiem¬ 
brie 1915. 

4 Ion Gorun, „Celălalt ghimpe", în Minerva, 12 august 1915. 

Austro-Ungaria sunt marile vinovate, iar românii poartă „răz¬ 
boiul sfânt pentru întregirea neamului 11 . 5 Rămâne totuşi la 
Bucureşti sub ocupaţie şi colaborează activ la Lumina lui Stere 
(din octombrie 1917 până în aprilie 1918) cu articole în genere 
anodine, dar şi cu câteva texte care dovedesc accentuarea orien¬ 
tării progermane. Englezii vor ca statele mici să dispară, 
comentează el. Rusia, la fel. Germania însă, iată, reconstituie 
statul polonez, dovedind că e departe de ea gândul dispariţiei 
statelor mici. 6 Deplânge faptul că România a acţionat „în con¬ 
tra sfaturilor şi prevederilor judecăţii celei drepte 11 ; ce bine ar 
fi fost „dacă am fi mers cu logica evenimentelor în loc să 
mergem împotriva ei“ (câteva luni mai târziu, Gorun avea să 
afle că România mersese totuşi „cu logica evenimentelor 11 , e 
drept o logică nu uşor de descifrat!). Eliberarea Basarabiei o 
vede ca fiind datorată Puterilor Centrale, „determinată de lovi¬ 
tura nimicitoare 11 dată de acestea „autoritarismului rusesc 11 . 7 în 
ultimele luni ale războiului scrie la Renaşterea, ziar reprezen- 
tându-i pe ultimii fideli ai lui P.P. Carp. 


5 Războiul nostru, războiul popoarelor, anul III, nr. 1, p. 8. 

6 Ion Gorun, „Legătura firului 11 , în Lumina, 18 noiembrie 1917. 

7 Ion Gorun, „Ceeace a biruit 11 , în Lumina, 17 aprilie 1918. 



Dimitrie Guşti 

(1880-1955) 


Cel mai renumit dintre sociologii români, studiază în Ger¬ 
mania între 1899 şi 1904, la început la Berlin, apoi la Leipzig, 
unde îşi ia doctoratul în filozofie; revine pentru un doctorat în 
drept susţinut la Berlin în 1909. Este numit în 1910 profesor 
agregat de sociologie, etică şi istoria filozofiei la Universitatea 
din Iaşi; profesor titular, din 1915. 

Cunoscându-i, se vede, punctul de vedere, Ioan Bianu îi tri¬ 
mite în august 1914 trei exemplare din broşura pe care o tipă¬ 
rise sub pseudonimul Ion Frunză. Reacţie entuziastă a lui Guşti: 

„Cele mai vii felicitări d-lui Ion Frunză. De-am avea mulţi 
ca el în timpurile acestea! 

După mine această broşură trebuieşte răspândită în milioane 
de exemplare, pentru ca fiecare român să o cetească şi să se 
folosească de adâncile ei învăţăminte, expuse într-o formă atât 
de sugestivă şi literară! 

Concluzia broşurii este tot atât de evidentă, ca şi axiomele 
matematice. Nu înţeleg cum «opinia publică» este aşa lipsită 
de cel mai elementar bun-simţ politic, încât se înflăcărează pen¬ 
tru idealul panslavist - oricât ar apărea el la noi sub forma fer¬ 
mecătoare a «generoasei şi eternei» Franţe! Un ministru care 
a fost prin nordul Moldovei, zilele acestea, a declarat-o că pozi¬ 
tiv noi vom merge cu ruşii şi că până cel mult la 10 septem¬ 
brie vom mobiliza în consecinţă!! Sărmană Românie! - care 
nu vrea să înveţe nimic din experienţa de la 1878!“' 


1 Dimitrie Guşti către Ioan Bianu, 31 august 1914, B.A.R., mss., 
5 cdxcix ; scrisoarea a fost publicată în Scrisori către Ioan Bianu, voi. I, 

Prudent, Guşti preferă totuşi să nu se angajeze public. „Aveam 
intenţia să fac un articol mai lung pentru Vossische Zeitung, 
referindu-mă la admirabila scriere a lui Frunză, fireşte însă că 
dacă mobilizăm contra Austriei, un astf el de articol ar fi depla- 
sat.“ Preocuparea majoră a lui Guşti este să facă „saltul 11 de la 
Universitatea din Iaşi la Universitatea din Bucureşti (ceea ce 
va reuşi în 1920); cultivarea lui Bianu ţine probabil nu numai 
de consonanţa părerilor, ci şi de o strategie universitară, la fel 
felicitările trimise lui Iorga, an de an, de ziua onomastică, ca şi, 
în genere, neangajarea publică, într-o tabără sau alta. Opţiunea 
lui intimă este însă incontestabil spre Germania şi nu spre Rusia. 

Tot după relatările lui Guşti, concentrat pe malul Prutului, 
se pare că şi ruşii aveau în vedere un posibil atac românesc: 
„De vreo zece zile sunt la ţară, pe malul Prutului, ieri am vizi¬ 
tat peste Prut pe căpitanul rus al cărui pichet corespunde piche¬ 
tului Stroici de la noi. A fost interesant. După ordinele primite, 
toate mobilele au fost trimese peste Nistru, iar hainele şi restul 
lucrurilor stau împachetate în lăzi, gata de a le expedia îndată 
ce primul soldat român ar trece Prutul !“ 2 

în 1915, Guşti publică o carte despre Sociologia războiu¬ 
lui. într-un paragraf al lucrării, vorbeşte despre războaiele „na- 
ţionale“, pe care le consideră îndreptăţite. „Astăzi existenţa unui 
stat nu se poate apăra şi o naţiune nu se poate întregi decât prin 
război. Iar războiul care purcede pentru a realiza aceste scopuri 
este cel mai drept de pe lume!“ 3 însă autorul nu spune o vorbă 
despre cum se aplică acest principiu în cazul războiului în „plină 
desfăşurare 11 ; nu spune o vorbă despre cum ar arăta pentru 
români „cel mai drept război de pe lume 11 : pentru „întregirea 11 
cu Transilvania sau cu Basarabia? (Singura referire la români 
e într-o notă, unde e citat istoricul francez Charles Seignobos, 
cu următoarea frază: „timpul lucrează chiar pentru fraţii români 


pp. 615-616, dar masacrată de cenzură, cu cele mai semnificative pasaje 
eliminate. 

2 Extrase din aceeaşi scrisoare. 

3 D. Guşti, Sociologia războiului, Bucureşti, 1915, p. 76. 

rămaşi sub dominaţia capricioasă şi răuvoitoare a birocra¬ 
ţilor ruşi, a magnaţilor maghiari şi a poliţiştilor austrieci 11 . 4 ) S-ar 
putea trage o concluzie din dedicaţia volumului: „Memoriei pro¬ 
fund venerate a celui dintâi Mare rege Carol I sub a cărui dom¬ 
nie s-a făurit România de astăzi în timp de război şi de pace“. 
Carol I devenise un simbol al politicii „tradiţionale 11 de alianţă 
cu Puterile Centrale de care acum România se îndepărta; e greu 
de crezut că un „antantist 11 i-ar fi închinat cartea defunctului rege. 

In februarie 1915 s-a numărat printre profesorii care au 
aprobat măsurile luate de rectorul C. Stere împotriva studenţilor 
refractari (cazul Virgil Arion). 5 6 

Guşti reuşeşte să fie discret şi după intrarea României în 
război. Numele nu i se întâlneşte în publicistică. Ej detaşat pe 
lângă serviciul de presă al Ministerului de Război şi la cenzu¬ 
ra militară; se ocupă totodată cu sârg de Biblioteca Universităţii 
din Iaşi, din a cărei Comisie face parte. In 1918 e prins de febra 
reformelor, caracteristică perioadei guvernării Marghiloman, 
înfiinţează - în martie 1918-, secondat de Vasile Pârvan, Virgil 
Madgearu, Traian Bratu, Asociaţia pentru Studiul şi Reforma 
Socială, menită să identifice soluţii pentru restructurarea socie¬ 
tăţii româneşti. 

„Am crescut în admiraţia unei Germanii fertile în genii şi 
în talente din cele mai variate 11 - avea să mărturisească Guşti 
mulţi ani mai târziu. „Am asistat mai întâi la cea mai înaltă 
ascensiune a unui popor, din punctele de vedere caracteristice 
ale unei superioare culturi şi civilizaţii: ca literatură, filozofie, 
muzică, arte plastice, ştiinţă, economie... Să fi fost un simplu 
miraj? Căci a venit războiul din 1914 care mi-a dat deodată o 
viziune nouă, destul de teribilă, a altei Germanii. 116 Dar sunt 
rânduri scrise după al Doilea Război Mondial, şi nu în timpul 
celui dintâi! 


4 Ibidem, p. 75. 

5 A.N.R.-I., Universitatea „Al.I. Cuza“, Rectorat, 856/1916, ff. 86-87. 

6 B.A.R., mss. Arhiva Dimitrie Guşti, Dosar III, XI Varia 1 C: Cele 
două Germanii. 




A. de Herz 
(1887-1936) 


Marele succes al comediei Păianjenul, jucată în 1913, l-a 
propulsat în primul plan al actualităţii culturale pe acest tânăr 
autor dramatic, descendent, prin tată, dintr-o familie austriacă 
înnobilată (dar perfect asimilat culturii româneşti). în perioa¬ 
da neutralităţii nu se manifestă ca „germanofil 11 . Dimpotrivă, 
este autorul montajului dramatic Cântarea României, reprezen¬ 
tat la Arenele Romane în iulie 1915, cu tragedianul francez de 
origine română de Max în rolul „geniului latinităţii 11 (care recită 
Latinitatea strigă din tranşee, poezia lui Goga, şi Cântecul 
latinităţii de Victor Eftimiu); personajele simbolice care-şi 
aşteaptă eliberarea sunt Ardealul, Banatul şi Bucovina (fără 
Basarabia!). 1 Pe de altă parte, colaborarea la Steagul, în prin¬ 
cipal cu „Cronica dramatică 11 , sugerează totuşi şi unele con¬ 
tacte „germanofile 11 . 

Sub ocupaţia germană însă, A. de Herz apare ca principalul 
exponent al „colaboraţionismului cultural 11 . De la 27 septem¬ 
brie 1917 la 11 noiembrie 1918, editează Scena, „ziar zilnic 
de teatru, muzică, literatură, sport 11 ; o gazetă strict culturală cu 
apariţie cotidiană este o performanţă în sine, chiar în vremuri 
normale! Ponderea mare a teatrului în paginile ei corespundea 
înclinării directorului, dar şi condiţiilor speciale din vremea 
ocupaţiei: teatrul românesc, destul de activ de-a lungul celor 
doi ani, rămăsese pentru numeroşi bucureşteni, date fiind toate 
opreliştile de ordin social şi cultural, principala formă de socia¬ 
bilitate şi de afirmare a unei identităţi. Herz reuşeşte să atragă 


1 A. de Herz, „Cântarea României", în Flacăra, 25 iulie 1915. 

o bună parte dintre scriitorii rămaşi în Capitală, deşi unii din¬ 
tre cei mai importanţi (Arghezi, Slavici) nu colaborează. în 
primele trei săptămâni, scrie numeroase articole, în genere 
despre teatru, Liviu Rebreanu (pe numele căruia fusese dată 
aprobarea pentru editarea gazetei), după care se retrage. Aici 
îşi publică şi Coşbuc cea din urmă poezie. Numere speciale, 
bogate şi interesante, sunt dedicate lui Coşbuc şi lui Delavran- 
cea, dispăruţi la interval de câteva zile. Herz înţelege să cul¬ 
tive bunele relaţii cu ocupantul. Baronul de Gebsattel, şeful 
cenzurii germane, are parte, chiar sub acest titlu, de un elogiu 
cam linguşitor, transmiţându-i-se „recunoştinţa artiştilor ro- 
mâni“. 2 Când îşi încheie misiunea, admiratorii se întninesc la 
serbarea de adio pentru a-1 asigura „de dragostea şi veneraţiu- 
nea tuturor 11 .1 s-ar fi datorat dezvoltarea pe care a luat-o teatrul 
românesc în timpul ocupaţiei. 3 în schimb, Herz lansează atacuri 
dure la adresa confraţilor refugiaţi în Moldova şi grupaţi în 
jurul ziarului România (însă nici aceştia nu erau mai tandri cu 
cei din Bucureşti). Comeliu Moldovanu şi George Ranetti sunt 
printre ţintele privilegiate. „Eroii"! îi apostrofează el, punând 
cuvântul între ghilimele, cu precizarea că „Eroi suntem noi, 
care-am rămas la Bucureşti 11 ; pe cei de la România ar trebui 
„să-i adune în Piaţa Unirii, la picioarele lui Cuza, să fie bătuţi 
cu nuiele până la sânge, ca să li se descongestioneze creierul 
îmbibat de alcool, de fumuri şi de prostie 11 (beneficiarii numiţi 
ai acestui tratament sunt Ranetti, Moldovanu, Locusteanu şi 
Beldiceanu). 4 Nici morţii nu sunt iertaţi. Lui George Diamandy, 
care tocmai dispăruse, i se impută marea dragoste pentru Franţa, 
în contrast cu „puţina dragoste dovedită faţă de neamul său 11 , 
ca şi directoratul lui la teatru, „de tristă memorie 11 ; „de un egoism 
feroce 11 , „avea numai duşmani 11 . 5 Reuşit necrolog! Delavrancea 


2 A. de Herz, „Baronul de Gebsattel 11 , în Scena, 18 octombrie 1917. 

3 „Serbarea de adio în onoarea baronului de Gebsattel 11 , în Scena, 22 
aprilie 1918. 

4 A. de Herz, „Eroii 11 , în Scena, 30 aprilie 1918. 

5 A. de Herz, „Georges Diamandi 11 , în Scena, 3 decembrie 1917. 

a fost unul dintre cei care „au împins ţara în război şi, ca o crudă 
ironie a soartei, moare astăzi când războiul se sfârşeşte altfel 
de cum visa, având ca singură mângâiere o strălucită reprezen¬ 
taţie a Apusului de Soare în Basarabia românească, de care nu 
lăsa să se pomenească pe vremea când vroia să îndrepte 
conştiinţa naţională într-o direcţie opusă intereselor noastre 
de-acuma“. 6 Intransigentă, gazeta nu-i acceptă nici lui Sado- 
veanu revenirea la matcă; fusese doar directorul României, şi 
în această calitate ar fi putut cel puţin „să înfrâneze destrăbă¬ 
larea stilistică 11 . 7 

Când cei ameninţaţi cu biciuirea la statuia lui Cuza au 
câştigat partida, Herz trebuie să fi trecut printr-un moment nu 
tocmai plăcut. Lăsând la o parte excesele de limbaj, explica¬ 
bile în context, rămâne faptul că a fost un foarte priceput direc¬ 
tor de gazetă culturală şi un animator al vieţii culturale în 
condiţii dificile. 


6 A. de Herz, „Delavrancea", în Scena, 19 mai 1918. 

' 7 Fabius, „Privire retrospectivă asupra activităţii literare din anii 
1916-1918 în Moldova. II. Mihail Sadoveanu", în Scena, 19august 1918. 



G. Ibrăileanu 
(1871-1936) 


Cofondator al Vieţii româneşti (1906), alături de Constantin 
Stere, Ibrăileanu este teoreticianul şi criticul literar al mişcării 
şi una dintre cele mai de seamă voci critice din cultura româ¬ 
nească în primele decenii ale secolului al XX-lea. Profesor 
suplinitor (1908) şi definitiv (1912) de istoria literaturii române 
modeme la Universitatea din Iaşi. 

Partea politică a Vieţii româneşti revenindu-i lui Stere, Ibrăi¬ 
leanu se pronunţa mai rar în aceste chestiuni, însă opiniile lor 
sunt similare. Recenzând în 1916 volumul de poezii Cântece fără 
ţară al lui Octavian Goga, pledoarie înflăcărată pentru intervenţia 
în Ardeal, criticul remarcă judicios scăderile literare ale 
culegerii şi în genere panta coborâtoare a creaţiei poetului, dar 
se opreşte, provocat de autor, şi asupra opţiunii lui naţionale. De 
ce Ardealul, şi nu şi Basarabia? „Gânditu-s-a d. Goga că, dacă 
ne-am fi aliat cu Rusia, am fi luptat, poate adesea corp la corp, 
cu feciorii din Ardeal? [...] Basarabenii ar fi luptat alături cu 
noi, da, dar nu pentru dezrobirea lor. Şi noi, şi ei am fi luptat 
pentru dezrobirea ardelenilor, dar ciopârţindu-i prealabil în luptă, 
pe ei, care ar fi luptat împotriva propriei lor dezrobiri." Cât despre 
Latinitatea strigă din tranşee - titlul uneia dintre poezii - „nu 
pot să nu ştiu că nu ne cheamă numai latinii, că ne cheamă tot 
atât de ispititor şi nelatinii, că nu suntem chemaţi pentru că sun¬ 
tem latini, că în chemarea lor nu «strigă» simpatia pentru noi, 
ci interesul lor egoist, «sacrul» lor «egoism»". 1 


1 G. Ibrăileanu, „Cântece fără ţară de Octavian Goga", în Viaţa 
românească, aprilie-mai 1916, pp. 166-175. 

După înfrângerea României şi instalarea guvernului Mar¬ 
ghiloman, Ibrăileanu editează la Iaşi ziarul Momentul (din 
4 aprilie până în 18 mai 1918). Tonul publicaţiei este categoric: 
liberalii sunt vinovaţi, cu războiul lor; victoria Antantei însem¬ 
na o Rusie prea puternică, şi nici măcar nu e sigur că am fi 
câştigat Ardealul: românii veneau ultimii la împărţire, şi cine 
garantează că Austro-Ungaria ar fi fost distrusă? Iorga e prin¬ 
cipala ţintă a criticului ieşean, care-1 acuză că „n-a scris un rând 
de simpatie pentru basarabeni" şi „nu s-a simţit dator să arti¬ 
culeze un singur cuvânt împotriva acelora care spuneau că 
Basarabia nu mai este românească 11 . 2 Nici măcar, ca preţ al 
alianţei cu Rusia, nu s-a gândit că s-ar putea cere o cât de mică 
îmbunătăţire pentru românii de peste Prut. 


2 [G. Ibrăileanu], „Pentru d. Iorga", în Momentul, 17 aprilie 1918; 
■'alte articole, cu aceeaşi adresă: „D. Iorga şi Basarabia", 10 aprilie; 
„Pentru d. Iorga", 12 aprilie; „Iarăşi d. Iorga", 18 aprilie. 



Dimitrie Kamabatt 
(1877-1949) 


Cu numele său bizar, vizibil neromânesc, şi cu Ceva sânge 
bulgăresc, Kamabatt a putut lăsa impresia că tocmai „nero- 
mânitatea“ lui l-ar fi împins spre o opţiune „nepatriotică". Nici 
vorbă: a fost cât se poate de român; harnic cititor de literatură 
română şi franceză, ostil slavilor, admirator al lui Carol I şi 
membra fidel al boemei literare. Scrie poezie, de nivel modest, 
dar în primul rând e gazetar, colaborator la numeroase publi¬ 
caţii şi autor de nenumărate articole. In timpul războiului, nu¬ 
mele său este legat de două ziare germanofile prin excelenţă: 
Seara, în perioada neutralităţii, şi Gazeta Bucureştilor, sub ocu¬ 
paţie. Şi-a expus punctele de vedere şi într-o broşură: Rusia 
în faţa cugetării româneşti, apărată în 1915. Aici denunţă „oroa¬ 
rea şi sălbăticia Rusiei", uitată de unii din pricina strălucirii 
Franţei; de asemenea, într-un plan mai larg, „primejdia slavis¬ 
mului", care constituie „antiteza şi marea primejdie a latini¬ 
tăţii". Din fericire, aprecia el în acel an, „Rusia este definitiv 
înfrântă de către Germania". 1 In Seara, Kamabatt urmăreşte 
mersul războiului, începând prin a constata vinovăţia Serbiei 2 
(ca şi Arghezi, în acelaşi cotidian); mai întâi, se pronunţă în 
favoarea neutralităţii, pentru a preconiza apoi o intervenţie îm¬ 
potriva Rusiei, pentru „reîncorporarea Basarabiei". 3 După in¬ 
trarea Bulgariei în război, logica lui se prezintă în felul următor: 


1 D. Kamabatt, Rusia în faţa cugetării româneşti. Bucureşti, 1915, 
pp. 5 şi 55-56. 

2 D. Kamabatt, „Ultimatumul Austriei", în Seara, 14 iulie 1914. 

3 D. Kamabatt, „Spre Prut! Nu spre Dunăre!", în Seara, 19 august 1915. 

Austro-Ungaria se va fortifica; Bulgaria îşi va dubla teritoriul, 
vom avea o Bulgarie mare; în aceste condiţii, România nu se 
mai poate mulţumi doar cu Basarabia; va trebui să soli-cităm, 
printr-o acţiune comună cu Puterile Centrale, o extindere spre 
Nipru. 4 Cu puţin înainte de intrarea României în război, anunţa 
„falimentul Quadruplei“ şi victoria finală a Germaniei, deplân¬ 
gând Franţa, care se epuizează „luptând pentru triumful intere¬ 
selor comerciale ale Angliei". 5 Face şi o călătorie în Germania, 
relatată de-a lungul mai multor numere din iunie 1916, prilej 
pentru a constata spiritul civic şi impecabila organizare ger¬ 
mană, considerate a fi garanţii ale victoriei. 6 

în Gazeta Bucureştilor, numele îi apare la fel de frecvent. 
Kamabatt denunţă alianţa cu Rusia şi, în plină ocupaţie ger¬ 
mană, îi deplânge pe fraţii din Moldova „căzuţi în robia muscă- 
lească". 7 „Marele vinovat" e Brătianu, considerat un incapabil 
cu apucături dictatoriale şi pus la zid într-o suită de articole; 
ar merita pedeapsa capitală, din păcate, având o singură viaţă, 
nu poate muri decât o dată. 8 Alegerea făcută a fost o nebunie, 
pe fondul unei neînchipuite corupţii. E de sperat că, în urma 
dezastrului, România se va schimba din temelii. „Din prăbu¬ 
şirea unei false şi orientale concepţii de stat, din extirparea 
politicianismului care s-a refugiat în Rusia, unde se simte în 
adevăratul element, din cea mai cumplită experienţă pe care 
a facut-o vreodată vreun popor, dacă nu va ieşi o Românie 
mare, va ieşi o Românie nouă, sub auspiciile unui nou soare." 9 


4 D. Kamabatt, „Echilibrul unei Bulgarii mari", în Seara, 30 ianua¬ 
rie 1916. 

5 D. Kamabatt, „Falimentul Quadruplei", în Seara, 16 mai 1916. 

6 D. Kamabatt, „Printre «barbari». Impresii şi constatări dintr-o călă¬ 
torie la Berlin", în Seara, 18-29 iunie 1916. 

7 D. Kamabatt, „Ecourile Moldovei. Muscalul ingrat insultă arma¬ 
ta română", în Gazeta Bucureştilor, 14 martie 1917. 

8 D. Kamabatt, „Marele vinovat", în Gazeta Bucureştilor, 22 mar¬ 
tie 1917; „Falsul dictator", în Gazeta Bucureştilor, 25 septembrie 1917. 

9 D. Kamabatt, „Spre o Românie nouă", în Gazeta Bucureştilor, 
17 martie 1917. 

Merită citată, ca o curiozitate a unor vremuri orbite de 
patimă, caracterizarea făcută Angliei, care depăşeşte până şi 
propaganda de război germană pe această temă: „în patria 
îmbâcsită de brumă şi ceaţă, umedă ca un câine plouat, tristă 
ca un spectru pe care nu-1 mai reprimeşte mormântul din care 
a evadat, englezul care lâncezeşte de plictiseală şi moare de 
urât, se consolează cu băuturi puternice, cu senzaţiile cele mai 
complicate şi rare, cu actele care inversează natura, cu erotis¬ 
mul perfid şi sadic.“ în această stare de spirit, căutând „o crimă 
imensă, un asasinat în stil grandios 11 , englezul „a incendiat 
întregul univers 11 . 10 

în schimb, iată cum îi vede Kamabatt pe germanii care 
au ocupat Capitala, în ciuda etichetei de „barbari 11 care li se 
pusese: „liniştiţi, de o mândrie plină de simplitate, energici în 
îndeplinirea datoriilor, bonomi în expansiunile lor naive, fără 
ură, fără răzbunare 11 * 1 ; una peste alta, ocupantul ideal! 


10 D. Kamabatt, „Orgoliul britanic 11 , în Gazeta Bucureştilor, 1 iu¬ 
nie 1917. 

11 D. Kamabatt, „Ocuparea Bucureştilor. 8 decembrie 1916“, în 
Gazeta Bucureştilor, 8 decembrie 1917. 



Nicolae Leon 
(1862-1931) 


Frate, după mamă, cu Grigore Antipa, şi cu câţiva ani mai 
mare decât el, Nicolae Leon îl premerge la Universitatea din 
Jena, unde studiază el însuşi ştiinţele naturii şi îşi ia doctora¬ 
tul cu Haeckel în 1887. Din 1899, este profesor la catedra de 
zoologie medicală (parazitologie) a Facultăţii de Medicină din 
Iaşi. Om de ştiinţă respectat, a fost totodată o personalitate ori¬ 
ginală şi simpatizată a vieţii ieşene. 

De formaţie germană şi admirator al Germaniei, ca şi 
fratele său, Nicolae Leon, fără a se pronunţa public în vremea 
războiului, lasă să se întrevadă o orientare care în orice caz nu 
este antantofilă. Nu semnează apelul pentru Franţa, iar în criza 
declanşată la Universitatea din Iaşi este de partea lui Stere; can¬ 
didează pe lista acestuia la alegerile de rector din martie 1916, 
obţinând 23 de voturi, faţă de 26 ale lui Stere şi 30 ale lui 
Philippide (victorios fiind proclamat de minister cel dintâi de 
pe lista adversă: Matei Cantacuzino, cu 29 voturi). Doi ani mai 
târziu, în urma retragerii lui Matei Cantacuzino, devenit pen¬ 
tru scurt timp ministrul Cultelor şi Instrucţiunii Publice în 
guvernul Averescu, este ales rector la 25 februarie 1918 (cu 
24 de voturi, din 40 de votanţi, faţă de 62 înscrişi 1 ; e de presu¬ 
pus că au lipsit antantofilii, unii fiind de altfel plecaţi din ţară). 
Are o foarte bună colaborare cu guvernul Marghiloman. Obţine 
de la primul-ministru atât fonduri, cât şi evacuarea Universităţii 
de instituţiile guvernamentale, care îi ocupaseră localul în anii 


1 A.N.R.-A.N.I.C., Ministerul Instrucţiunii şi Cultelor, Direcţia 
alll-a, 286/1918, f. 4. 

1916-1918, paralizându-i activitatea. Cu Marghiloman, „mă 
întâlneam regulat la concertele muzicale care aveau loc la 
Meissner“. 2 Constantin Meissner, şeful conservatorilor ieşeni, 
a fost un prieten apropiat şi un susţinător al fraţilor Leon-Antipa. 
La Meissner intervine exprimându-şi dorinţa pentru a candi¬ 
da pe listele conservatorilor lui Marghiloman pentru un loc la 
Cameră. 3 Solicitarea nu are însă urmări. La ^curt timp după 
căderea guvernului Marghiloman, Leon demisionează (în ulti¬ 
mele zile ale anului 1918) din postul de rector. 


2 N. Leon, Amintiri, voi. III, Iaşi, 1927, pp. 195-197. 

3 Nicolae Leon către Constantin Meissner, f.d., A.N.R.-A.N.I.C., 
Arhiva C. Meissner, VI/38, f. 12. 



Alexandru Macedonski 
(1854—1920) 


Socotindu-se el mai întâi şi considerat de un cerc relativ 
restrâns de admiratori drept un mare poet, minimalizat, igno¬ 
rat de foarte mulţi, Macedonski şi-a căutat revanşa în recu¬ 
noaşterea europeană, care nu putea trece decât prin literatura 
franceză. Un volum francez de versuri, Bronzes (prefaţat de 
Bogdan-Piteşti), în 1897, romanul erotico-estetizant Le Cal- 
vaire de feu, publicat la Paris în 1906, cu ecouri binevoitoare, 
uneori entuziaste, dar în fond convenţionale, repetate sejururi 
la Paris, eşecul, în final, al plasării unei piese de teatru, toate 
sfârşesc prin a-1 conduce la o concluzie dezamăgitoare: glo¬ 
ria, adevărata glorie, franceză, europeană, s-a dovedit de neatins, 
în 1914, Macedonski este dezgustat de Franţa, pe care o con¬ 
sideră în plin declin şi dominată de puterea banului. 1 

La începutul războiului încă mai face câte un gest „filo- 
francez“; participă astfel în septembrie 1914 la un festival 
organizat pentru Crucea Roşie franceză, unde „citeşte versuri 
frumoase închinate Franţei". 2 îndepărtarea, cel puţin de Franţa 
oficială, e însă pe cale de a se consuma. în Cuvântul meu, 
revistă efemeră pe care o scoate în toamna anului 1915, îşi 
exprimă foarte net noul punct de vedere: „Urmez să iubesc pe 
Franţa pentru latinitatea de care - orice s-ar zice - e pătrunsă; 


1 în ce priveşte biografia poetului, lucrarea de referinţă este Adrian 
Marino, Viaţa lui Alexandru Macedonski, Editura pentru Literatură, 
Bucureşti, 1966. 

2 „Festivalul pentru Crucea Roşie franceză", în Vive la France! 
Trăiască Franţa!, 22 septembrie 1914. 

pentru frumuseţea încă neîntrecută a limbii lui Racine şi a lui 
Flaubert, pentru marea lumină pe care a răspândit-o peste lu¬ 
me; - şi urmez s-o urăsc pentru ticăloşia în care s-a scufundat, 
pentru războiul al cărui autor moral e, aceeaşi ticălpşie a regi¬ 
mului neguţătoresc şi advocăţesc al nenorocitei Franţe de azi.“ 3 
Vinovată, aşadar, de război, Franţa plătea scump nereprezentarea 
unei piese de teatru! 

Cu germanii, Macedonski îşi propune să se afle în cele mai 
bune relaţii posibil. Cu câteva zile înainte de intrarea lor în 
Bucureşti, doamna Macedonski îl vizitează pe arhiepiscopul 
Netzhammer pentru a-i cere protecţie. Două săptămâni mai 
târziu - germanii erau deja în Capitală - însuşi Macedonski îl 
caută pe arhiepiscop, „recomandându-se pe el şi familia sa“. 4 * 

Sub ocupaţie, nu e deranjat în vreun fel, dar îndură o sără¬ 
cie cumplită. Reuşeşte în cele din urmă să editeze o nouă serie 
a mai vechii lui reviste, Literatorul, începând din 29 iunie 1918. 
Aici îi apare - la 14 iulie - un articol excesiv (dar totul era 
excesiv la Macedonski!), „Feld-Mareşalul de Mackensen“. 
Mackensen se arătase neplăcut surprins de primirea entuziastă 
de care avusese parte la intrarea în Bucureşti; ce ar fi zis de 
elogiul încă şi mai entuziast al poetului? 

„Pacea e în sfârşit ratificată - scrie Macedonski - şi mişcă¬ 
rile mele sufleteşti îmi spun că datoria patriotică cea mai înaltă 
e astăzi, pentru toţi românii, lealitatea faţă cu duşmanii noştri 
de ieri. [...] Mă socotesc a fi interpretul unei însemnate părţi 
a locuitorilor capitalei, aducând E.S. Feld-mareşal de Macken¬ 
sen prinosul unei recunoştinţe respectuoase şi sincere. 11 De ce 
recunoştinţă? Fiindcă, sub comanda lui, armata germană „s-a 
arătat, faţă cu populaţiunea, prietenoasă şi îngăduitoare 11 . „Cu 
ochii minţii şi cu ai simţirii veşnic deschişi, prea înaltul mareşal, 


3 Al. Macedonski, „Francezi vânduţi nemţilor", în Cuvântul meu, 22 
noiembrie 1915. 

4 Raymund Netzhammer, op. cit., voi. I, pp. 674 şi 685, însemnările 

din 26 noiembrie şi 9 decembrie 1916. 

care este una din cele mai strălucite glorii ale armatei germane, 
a făcut onoare deplină Augustului Său împărat şi naţiunii sale, 
nelăsând să se ivească cel mai mic conflict fără ca el să-l rezol¬ 
ve cu un spirit de dreptate ce putea să amintească oricui pe 
faimosul «sunt judecători la Berlin», din renumita fabulă. 11 A 
dat astfel „o idee înaltă despre administraţiunea germană, despre 
seriozitatea, nepărtinirea şi corectitudinea ei“. înduioşătoare se 
arată şi umanitatea soldaţilor germani, cărora li se dăduse „o 
astfel de îndrumare sufletească încât nu odată ei au ajutat în 
cele două ierni cumplite prin care capitala a trecut numeroase 
familii de români atinse de lipsă şi cărora le ducea în chipul 
cel mai neinteresat pâinea cea de toate zilele 11 . Este meritul lui 
Mackensen, dar mai întâi de toate este meritul suprem al împă¬ 
ratului „care a ştiut să-şi aleagă oamenii, pe când, în tabăra 
«înţelegerii», lucrurile s-au petrecut cu totul altfel 11 . Aşa încât, 
salutându-1 pe mareşal, poetul îl salută, în fond, „pe însuşi 
Augustul împărat 11 . 5 

La 20 iulie, Macedonski îşi adaugă numele (care nu figu¬ 
ra în textul original al telegramei fiindcă probabil nimeni nu 
se gândise la el) printre semnatarii apelului lansat lui P.P. Carp 
de ziua sa onomastică; îl numeşte „nemuritorul fiu al Moldo¬ 
vei şi veteranul caracterului, cinstei şi românismului 11 . 6 

Când săptămânalul editat de germani la Bucureşti, Rumă- 
nien in Wort und Bild, îşi deschide paginile şi unor colabora¬ 
tori români, la 15 septembrie 1918, Macedonski se află printre 
aceştia, alături de Slavici şi Gala Galaction. Chiar în ultimul 
moment, când Germaniei nu-i mai mergea deloc bine. El scrie 
despre „renaşterea politică a României 11 - Die politische Wie- 
dergeburt Rumăniens -, pe care o vede posibilă numai prin ma¬ 
nifestarea spiritului naţional, prin care şi catastrofa ar fi putut 
fi., evitată (aluzie la înstrăinarea „francofilă 11 a elitelor româneşti). 


5 Alexandru Macedonski, „Feld-Mareşalul de Mackensen", în Lite¬ 
ratorul, 14 iulie 1918. 

6 Alex. Macedonski, „Onomastica marelui român Petre Carp", în 
Literatorul , 20 iulie 1918. 

Trei luni mai târziu, Literatorul anunţă, pe prima lui pagi¬ 
nă, Ziua cea mare, înfăptuirea unităţii româneşti „de la Tisa 
pân’ la Nistru 11 . Dispăruţi, marii germani, Mackensen şi însuşi 
împăratul, dispărut însuşi nemuritorul Carp. în locul lqr, Mace- 
donski îi salută, nici măcar doar pe Ionel Brătianu, 6i întrea¬ 
ga familie, pe „fiii marelui Brătianu pe de o parte, şi pe Take 
Ionescu pe de alta 11 . 7 


7 „Ziua cea mare", în Literatorul, 1/14 decembrie 1918. 



Simion Mehedinţi 
(1868-1962) 


Simion Mehedinţi este întemeietorul geografiei ca disci¬ 
plină universitară în România. Studii la Facultatea de Filozofie 
şi Litere din Bucureşti, completate la Paris, Berlin şi Leipzig; 
doctorat la Leipzig în 1899. Profesor agregat (1901) şi defi¬ 
nitiv (1904) la Catedra de geografie a Universităţii din Bucu¬ 
reşti. Membru al Academiei Române (1915). Junimist, 
apropiat al lui Maiorescu, a condus revista Convorbiri litera¬ 
re din 1907 până în 1920. 

După izbucnirea războiului, deşi semnează, ca şi alţi „rătă- 
ciţi“ pe listă, memoriul universitarilor (dar nu va mai semna 
şi apelurile ulterioare), Mehedinţi adoptă o poziţie „echidis- 
tantă“ atât faţă de puterile aflate în conflict, cât şi faţă de direc¬ 
ţia revendicărilor româneşti. „Echidistanţa 11 aceasta prezintă 
totuşi o înclinare pentru Germania, care se va accentua cu tim¬ 
pul. Asupra Austro-Ungariei, scrie el în septembrie 1914, se 
poate arunca „tot dispreţul istoric ce i se cuvine 11 . Dar nu şi 
asupra Germaniei, care este cu totul altceva: „e marele şi cinsti¬ 
tul popor german, purtătorul uneia dintre cele mai frumoase 
culturi omeneşti din timpurile modeme 11 . Până şi marile trans¬ 
formări revoluţionare ale secolului din urmă nu se datorează 
atât Revoluţiei Franceze, cât lui Frederic cel Mare, care, în plină 
epocă absolutistă, a afirmat că „regele e cel dintâi servitor al 
statului 11 , precum şi idealismului filozofilor germani. 1 „Oas¬ 
peţilor francezi 11 care ţin conferinţe în România, împingând ţara 


1 S. Mehedinţi, „Respect adevărului", în Convorbiri literare, septem¬ 
brie 1914, pp. 950-954. 

la război alături de Franţa, le reproşează că uită situaţia statu¬ 
lui român, prins între Rusia şi Austro-Ungaria, ca şi politica 
franceză din ultimele decenii, deloc favorabilă României. 
Pentru neutralitatea României, Franţa ar putea fi însă recunoscă¬ 
toare; ce s-ar fi întâmplat dacă, punând în aplicare tratatul de 
alianţă cu Austro-Ungaria, „o armată română de peste jumă¬ 
tate de milion ar fi pornit împotriva ruşilor 11 ? Neangajându-se, 
românii au contribuit în 1914 la salvarea Franţei. 2 

în anii neutralităţii, Mehedinţi ţine conferinţe şi publică 
numeroase articole, multe dintre ele în propria revistă săptămâ¬ 
nală, Dumineca poporului ; el îndeamnă la „realizarea idealului 
naţional 11 , însă „potrivit cu împrejurările 11 , împrejurări care erau 
însă prea complexe şi schimbătoare pentru a se putea lua o 
decizie. Vede România ca fiind înconjurată de un „cadrilater 
duşman 11 : ruşii şi ungurii, bulgarii care vor Dobrogea, precum 
şi sârbii, care au suprimat limba română. 3 Nu numai Basarabia, 
dar şi Valea Timocului devine la fel de semnificativă ca 
Transilvania, iar Serbia e tratată ca adversar. în aceste condiţii 
trebuie aşteptat, pentru a se merge cu învingătorul sau a se pro¬ 
fita de epuizarea ambelor tabere. Dacă războiul „îi va măcina 
bine pe ruşi şi pe unguri, noi, păstrând întregi puterile noastre 
vom putea izbândi mai uşor“ 4 (de remarcat că ungurii şi ruşii 
sunt trataţi la egalitate, iar austriecii sunt rupţi de unguri şi 
niciodată învinovăţiţi). Cu timpul însă, în 1915, Mehedinţi con¬ 
stată că „primejdia dinspre răsărit a crescut 11 ; ruşii sunt mulţi, 
şi riscăm să ne taie şi calea la mare, în timp ce „ungurii sunt 
măcar mai puţini ca românii 11 . 5 Una peste alta, deşi există şi o 


2 S. Mehedinţi, „Răspuns oaspeţilor francezi", în Convorbiri lite¬ 
rare, octombrie 1914, pp. 1057-1063. 

3 „«Calea cea dreaptă». O conferinţă a d-lui S. Mehedinţi" (ţinută 
la Galaţi, la 28 decembrie 1914), în Dimineaţa, 1 ianuarie 1915. 

4 „Săptămâna", în Dumineca poporului, 7 decembrie 1914. 

5 „Săptămâna", în Dumineca poporului, 8 februarie 1915. 

primejdie a supremaţiei germane, „interesele noastre se apro¬ 
pie mai mult de interesele Europei centrale 11 . 6 

Rămas la Bucureşti sub ocupaţie, Mehedinţi se asociază 
grupării Maiorescu-Marghiloman, recăpătând, pare-se, încre¬ 
derea bătrânului lider junimist, zdruncinată atunci când geo¬ 
graful se lansase, împreună cu alţi universitari, în definirea unui 
curent conservator-progresist, mai deschis spre problemele 
acute ale societăţii (reformele agrară şi electorală); atunci, în 
februarie 1914, Maiorescu îl taxase drept „taler cu două feţe“. 7 
Când se formează guvernul Marghiloman, în martie 1918, 
Mehedinţi devine ministru al Cultelor şi Instrucţiunii Publice. 
A fost un ministru plin de idei, decis să reformeze în profun¬ 
zime, probabil cel mai reformist membru al echipei conserva¬ 
toare. Avea, printre altele, intenţia de a perfecţiona criteriile 
de selecţie a profesorilor universitari, probă întrebarea pusă 
într-o circulară adresată decanilor: „Faţă de marile nevoi ale 
învăţământului superior, mai putem continua cu modul de 
recrutare actual al corpului didactic universitar? 11 . 8 Toate pro¬ 
iectele lui s-au năruit. înfrângerea Germaniei a însemnat şi 
căderea guvernului Marghiloman, şi anularea întregii sale opere 
legislative, ca şi sfârşitul carierei ministeriale a lui Simion 
Mehedinţi. 


i _ 

6 S. Mehedinţi, „Orientarea noastră externă 11 , în Revista Cercului de 
studii al Partidului Conservator, 15 februarie 1915, pp. 423^429. 

7 „Scrisoarea unor fruntaşi conservatori 11 , în Universul, 1 februarie 
1914; Titu Maiorescu, Jurnal, 28 februarie/13 martie 1914. 

8 A.N.R.-I., Universitatea „Al.l. Cuza“, Litere, 140/1918, f. 40 (circu¬ 
lară datată 3 mai 19181. 



Nicolae Mihăescu-Nigrim 

(1871-1951) 


Scriitor minor, Mihăescu-Nigrim merită reţinut măcar prin 
faptul că a practicat, cu nonşalanţă, cam toate genurile literare 
(poezie, proză scurtă, eseu, roman, teatru, poveşti pentru copii, 
publicistică, traduceri) şi s-a exprimat, pe lângă română, şi în 
franceză şi engleză (în ce priveşte engleza, aproape o curiozi¬ 
tate în contextul cultural românesc din preajma Primului Răz¬ 
boi Mondial). Afinităţile sale culturale cu Franţa şi Anglia nu-1 
împiedică să adopte o atitudine destul de pronunţat „germa- 
nofilă“, determinată atât de ostilitatea faţă de Rusia, cât şi de 
considerente de ordin geopolitic. 

Mai multe articole şi o conferinţă sunt adunate în volumul 
Războiul apărut în 1916. Autorul e convins că Rusia, „cel mai 
mare duşman al Europei 11 , va fi înfrântă şi că, într-un fel sau 
altul, mai devreme sau mai târziu, se va realiza „întregirea 
desăvârşită a neamului românesc (cu întregul Ardeal, Bucovina 
şi Basarabia) prin dezmembrarea Austriei, îngenuncherea 
Ungariei şi prăpădirea Rusiei de Vest, dar numai cu ajutorul 
Germaniei şi în folosul acesteia şi al României. Logica curio¬ 
sului său scenariu e următoarea: Austro-Ungaria e condamnată 
să dispară; Germania va anexa teritoriile de limbă germană ale 
monarhiei habsburgice; românii îşi vor alipi Transilvania, 
Banatul şi Bucovina, după cum, aliaţi cu germanii, vor dobân¬ 
di şi Basarabia. „Cel dintâi stat care va întinde mâna Româ¬ 
niei va fi Germania 11 : Austriei bolnave îi va prefera cu siguranţă 


1 N. M.-Nigrim, Războiul, Bucureşti, 1916, p. III. 



Oameni, idei, atitudini 


253 


o Românie viguroasă. 2 Viitorul naţiunii române este, aşadar, 
alături de Germania. Şi asta chiar în cazul în care România va 
începe prin a ataca Austro-Ungaria. Soluţie originală: priete¬ 
nie cu Germania, război contra Austro-Ungariei! Din păcate, 
atunci când atacul s-a produs cu adevărat, Germania nu s-a 
grăbit să felicite România, aşa cum sperase Mihăescu-Nigrim! 

La alegerile din iunie 1918, N. Mihăescu-Nigrim a fost ales 
deputat la Colegiul II Buzău pe listele conservatorilor lui 
Marghiloman. 


2 Ibidem, pp. 97-108 („Visul meu“). 



Ludovic Mrazec 
(1867-1944) 


Dintr-o familie de origine cehă, Mrazec este unul dintre cei 
câţiva geologi români de seamă şi primul cercetător al petro¬ 
lului românesc. Studii de specialitate la Geneva, unde îşi ia 
doctoratul în 1892. Din 1894, profesor de mineralogie, crista¬ 
lografie şi petrografie la Universitatea din Bucureşti; înteme¬ 
ietor, în 1906, şi director al Institutului Geologic; membru al 
Academiei Române din 1905. 

Mrazec aproape că n-ar intra în discuţia noastră, dacă n-ar 
fi rândurile entuziaste pe care i le scrie lui I. Bianu, la apariţia 
broşurii acestuia, sub pseudonimul Ion Frunză: „Iubite Frunză, 
Antipa mi-a dat Pentru lămurirea situaţiei. Am citit-o şi nu 
doresc decât s-o citească toţi românii şi mai ales cei de la ţară. 
Unde pot să găsesc broşura ta? Te felicit şi-ţi strâng mâna pri¬ 
eteneşte, L. Mrazec.Aşadar, opţiune „germanofilă 11 împăr¬ 
tăşită. Altminteri, Mrazec nu-şi exprimă public vreun punct de 
vedere. De remarcat că n-a semnat nici unul dintre apelurile 
universitarilor pentru intrarea în acţiune sau de solidaritate cu 
Franţa. într-un memoriu prezentat autorităţilor române în 1915 
sub titlul Problema petrolului în România faţă de problema 
mondială din 1915, pe un ton de altfel neutru, se referă la domi¬ 
naţia anglo-saxonă asupra petrolului mondial şi la eforturile 
Germaniei de a sparge Jugul greu apăsător economiceşte şi 
politiceşte 11 rezultat din această „încercuire 11 . 1 2 


1 L. Mrazec către Ioan Bianu, 8 septembrie 1914, în Scrisori către 
Ioan Bianu, voi. II, Minerva, Bucureşti, 1975, p. 436. 

2 L. Mrazec, Problema petrolului în România faţă deproblema mon¬ 
dială din 1915, Bucureşti, 1940, pp. 44 şi 64. 

După intrarea României în război şi retragerea armatei 
române, Mrazec trece şi el în Moldova, unde îl întâlnim în 
primele luni ale anului 1917 ca expert în problemele legate de 
exploatarea petrolului, pe lângă autorităţile româneşti şi în 
colaborare cu reprezentanţii ruşi. 3 Pleacă, în octombrie 1917, 
spre Statele Unite, în calitate de membru al unei misiuni ro¬ 
mâne, unde, după mărturia lui Vasile Stoica, aflat în America 
pentru propaganda românească, a adus o contribuţie preţioasă 
cauzei naţionale, dată fiind şi reputaţia de care se bucura în 
cercurile ştiinţifice. în aprilie 1918 trece oceanul la Paris; aici, 
tot după Stoica, ar fi stabilit o legătură cu românii transilvăneni 
din Franţa. 4 Este însă curios că în săptămânalul La Roumanie, 
consacrat revendicărilor româneşti, unde apar numeroase arti¬ 
cole scrise de intelectuali români şi sunt înregistrate o mulţime 
de acţiuni, de apeluri şi de semnături, numele lui Mrazec nu 
figurează în nici un fel. 


3 în acest sens, scrisorile trimise de L. Mrazec lui C.I. Istrati, în fe- 

bruarie-aprilie 1917, B.A.R., mss., ■ 

4 Vasile Stoica, în America pentru cauza românească, Bucureşti, 
1926, pp. 30-31 şi 36. 



Iacob Negruzzi 
(1842-1932) 


Cofondator al Junimii şi redactor al Convorbirilor literare 
(cu care aproape se identifică), de la înfiinţarea revistei în 1867 
până în 1895. Studii de drept la Berlin, profesor la Facultăţile 
de Drept din Iaşi şi Bucureşti. Deputat conservator-junimist. 
Membru al Academiei Române din 1881 şi mulţi ani, inclu¬ 
siv în vremea războiului, secretar general al acestei instituţii. 

Formaţia germană şi spiritul junimist se asociază la Iacob 
Negruzzi, ca şi la P.P. Carp, cu originea moldovenească, expri¬ 
mată printr-un „moldovenism 11 care-i face să considere războ¬ 
iul un bun prilej pentru reîntregirea Moldovei prin recuperarea 
Basarabiei. „Jacques Negruzzi la mine cu părerea că ar trebui 
să ocupăm Basarabia 11 , nota Maiorescu, spre sfârşitul anului 
1915. 1 Aflat la moşia sa, pe malul românesc al Prutului, Negruzzi 
privea nostalgic dincolo de râu: „Neputând face altceva, mă 
uit de pe malul Prutului care curge la câteva minute de casa 
noastră dincolo la celălalt mal unde au fost odinioară tot ţara 
noastră, ba încă şi moşiile mele părinteşti. 112 

Când România intră în război, în mod firesc Negruzzi nu 
mai contrazice politica ţării. „Acum - îi scrie el lui Bianu - 


' Titu Maiorescu, Jurnal, 14/27 decembrie 1915. 

2 Iacob Negruzzi către Ioan Bianu, 22 august 1915, B.A.R., 
mss., publicată, dar cu omiterea pasajului citat, în Scrisori către 

Ioan Bianu, voi. III, p. 21. 

când teza pe care n-o împărtăşeam noi a fost adoptată, nu mai 
e nimic de făcut şi trebuie să dorim izbânda. “ 3 

înfrângerea îl umple de revoltă împotriva celor responsabili: 
„Este aproape de necrezut în ce stare mizerabilă pot să aducă 
o ţară prosperă vanitatea a două, trei persoane, nepriceperea 
unui număr de politicieni şi lăcomia de bani ce a stăpânit pe 
mulţi conducători în timp ce întreaga ţară se zbătea în sufe¬ 
rinţă şi jale. Noi care am trăit aceste 19 luni în sat, am putut 
constata de visu cum se repercutează în cea mai umilă colibă 
greşeala făcută de un om în conducerea unei ţări.“ 4 

Instaurarea guvernului Marghiloman îi stârneşte pofta de 
politică. I se adresează lui Mihai Seulescu, ministrul de Finanţe, 
amintindu-i că Marghiloman îi promisese să-l numească comi¬ 
sar al guvernului pe lângă Banca Naţională, funcţie pe care, măr¬ 
turiseşte, şi-o doreşte. îşi exprimă speranţa că i se va oferi şi un 
mandat în corpurile legiuitoare. Avea 76 de ani şi era şi secre¬ 
tar general al Academiei. 5 Din păcate pentru el, altcineva a fost 
preferat pentru relaţia cu Banca Naţională. Mandatul parlamen¬ 
tar l-a obţinut însă cu uşurinţă, ca senator la Colegiul I Iaşi, la 
alegerile de la începutul lunii iunie 1918, când conservatorii din 
jurul lui Marghiloman au ocupat aproape toate fotoliile. 

Ultima manifestare „germanofilă“ a lui Iacob Negruzzi se 
petrece în octombrie 1918, când susţine insistent - atrăgându-1 
şij>e Duiliu Zamfirescu - alegerea lui Stere la Academie. Vedea 
în el omul care a contribuit decisiv la împlinirea idealului care 
fusese şi al lui: unirea Basarabiei cu România. 


3 Iacob Negruzzi către Ioan Bianu, 29 august 1916, în Scrisori către 
Ioan Bianu, voi. III, p. 23. 

4 Iacob Negruzzi către Mihai Seulescu, 13 martie 1918, B.A.R., 
mss., SŞ- 

5 Ibidem. 



Alexis Nour 
(1877-1939) 


Jurnalist basarabean, editor al săptămânalului Viaţa Basa¬ 
rabiei, apărut în 1907 la Chişinău, Alexis Nour trece în Româ¬ 
nia în 1914, stabilindu-se la Iaşi. Colabora mai dinainte la Viaţa 
românească. Este un susţinător convins al intrării României 
în război împotriva Rusiei. Am menţionat deja articolul său 
Problema romăno-ruteană, publicat în Viaţa românească 
(octombrie-decembrie 1914) în care argumenta extinderea 
României spre Est, nu doar până la Nistru, ci până la Bug. 
Românii şi rutenii (ucrainenii) aveau să-şi împartă ţinuturile 
apusene ale imperiului rus. Câteva luni mai târziu, într-un amplu 
eseu, îşi propunea să descifreze „enigma anilor 1914-1915“.* 
Până 1 a vară, anunţa el, Germania va câştiga războiul. „Mai, 
iunie, iulie... şi războiul, sfârşit astăzi în principiu, se va sfârşi 
şi în realitate, de fapt. [...] Lovitura decisivă va avea loc la 
Răsărit şi ceea ce va fi mai departe nu importă. [...] Nici succe¬ 
sele în Dardanele, de altfel foarte problematice şi discutabile, 
nici blocarea Germaniei nu vor servi cuconaşilor englezi, 
bon-vivanţilor francezi şi ţăranilor ruşi la nimica. Germanii vor 
mânca pâine de paie, dar vor învinge.“ 1 2 Urmarea va fi fede¬ 
ralizarea Europei Centrale sub conducerea Germaniei. Odată 
cultura germană implantată pretutindeni, Austro-Ungaria „se 
va descompune pe naţiuni dezvoltate 14 ; atunci, dacă vor dori, 


1 Alexis Nour, „Din enigma anilor 1914-1915“, în Viaţa românească, 
ianuarie-martie 1915, pp. 122-168. 

2 Ibidem, p. 159. 

Ardealul, Bucovina românească şi părţile româneşti ale Bana¬ 
tului, Crişanei şi Maramureşului vor putea trece la România. 3 

Potrivit acestui scenariu, era destul de clar unde se află 
interesul României. Nour publică frecvent la Seara ; scria în 
acest ziar în iulie 1915 că România trebuie să se alieze cu 
Puterile Centrale, mărindu-se astfel până la Bug şi contribuind 
la reînvierea Poloniei şi Ucrainei: „apoi să veghem la dezmem¬ 
brarea firească a Austro-Ungariei“. Visa pentru România pre¬ 
ponderenţă la gurile Dunării şi pe Marea Neagră şi chiar o parte 
a moştenirii coloniale anglo-belgo-franceze, fiindcă o colonie 
nu ar fi stricat României „pentru lecuirea relelor noastre interne, 
sociale şi economice 11 . 4 „Posedând Constanţa şi Odesa, apoi 
sub egida Europei centrale asiguraţi bine şi în măsură să tragem 
mari foloase din situaţia ce se va crea Dardanelelor, stăpâni 
pe gurile Dunării, exportatori de cereale, petrol, lemne etc., tre¬ 
buie să obţinem colonii în regiunile tropicale. “ 5 Spre un statut 
de putere mondială! în septembrie 1915, prevedea că România 
va intra curând în război („altă cale nu ne-a mai rămas, şi nici 
nu ne-a fost destinată 11 ), iar armatele române vor înainta spre 
Kiev şi spre Odessa şi Crimeea. 6 7 în aprilie 1916, anunţa încă 
odată încheierea apropiată a războiului. Mai rămânea, chestie 
de zile sau de săptămâni, să cadă Verdunul, şi „soarele trium¬ 
fului va străluci asupra unui popor muncitor, sănătos şi con¬ 
ştient de 70 milioane 117 (se înţelege, poporul german). 

Este la Nour drama basarabeanului care le judecă pe toate, 
adesea într-un registru pur imaginar, pornind de la propriul 
ideal de emancipare naţională. 

în vara anului 1918, se lansează într-un nou proiect de an¬ 
vergură: nu mai e vorba de descifrarea enigmelor războiului, 


3 Ibidem, p. 164. 

4 Alexis Nour, „Rândul României 11 , în Seara, 24 iulie 1915. 

5 Alexis Nour, „Românimea, Marea Neagră şi coloniile 11 , în Seara, 
9 mai 1915. 

6 Alexis Nour, „Soarta Kievului 11 , în Seara, 4 septembrie 1915. 

7 Alexis Nour, „Spre sfârşit 11 , în Seara, 4 aprilie 1916. 

ci de reformarea radicală a societăţii, un răspuns personal la 
obsesia reformistă a lunilor guvernării Marghiloman. Dacă nu 
soluţiile, Nour a găsit cel puţin cuvântul: Umanitatea. Editează 
o revistă care apare la Iaşi, sub acest titlu, în doar două numere 
(24 iunie şi 14 iulie 1918). Preconizează în paginile ei eman¬ 
ciparea tuturor categoriilor discriminate: muncitorul, ţăranul 
şi, în primul rând, evreul, căruia i se acordă o atenţie specială 
(demnă de remarcat, în contextul unui antisemitism românesc 
destul de pronunţat, mai ales în Moldova); sunt şi mai multe 
colaborări evreieşti la revistă (Steuerman Rodion, I. Ludo, 
Eugen Relgis). 

Un om al marilor proiecte, Alexis Nour, cam nebuloase însă 
şi fără de măsură! 



Dimitrie Onciul 
(1856-1923) 


Bucovinean, cu studii la universităţile din Cernăuţi şi din 
Vîena, şi doctor în istorie al Universităţii din Cernăuţi, D. Onciul 
este din 1895 profesor de istorie a românilor la Universitatea 
din Bucureşti. Cu el încep curentul critic şi cercetarea meto¬ 
dică în istoriografia românească: a fost un reputat şef de şcoală. 
Director general al Arhivelor Statului (din 1900). Membru al 
Academiei Române (1905). 

„Cazul“ Onciul este complicat. Documente sunt destule pri¬ 
vitoare la luările lui de poziţie, însă frământările interioare ale 
istoricului rămân greu de sesizat. Pare împărţit între idealul 
naţional şi formaţia lui „central-europeană“ de factură germană. 
Pare de asemenea mai interesat de Bucovina decât de Transil¬ 
vania. Şi, cu siguranţă, înclinarea „germanofilă 11 i se accentuea¬ 
ză de-a lungul războiului, după o primă fază de ezitări. 

Cert este că în primul moment se manifestă ca „inter- 
venţionist 11 . A lui este iniţiativa de convocare a universitarilor 
pentru alcătuirea unui memoriu, iar textul memoriului (cu 
solicitarea expresă a intrării în acţiune contra Austro-Ungariei) 
a fost redactat de el. La fel şi al doilea memoriu care a fost 
prezentat regelui Ferdinand în octombrie 1914 de o delegaţie 
universitară din care trebuia să facă parte şi Onciul. Nu mai 
participă însă la această audienţă şi nici numele nu-i mai apare 
pe memoriu. A explicat mai târziu că nu a putut accepta exploa¬ 
tarea acestei teme de politica de partid. 1 într-adevăr, rectorul 


1 Pentru această chestiune şi, în continuare, pentru întreaga activi¬ 
tate a lui D. Onciul în anii războiului, a se vedea întinsul său raport 

Thoma Ionescu confiscase propriu-zis mişcarea. Onciul nu par¬ 
ticipă nici la înfiinţarea Acţiunii Naţionale, aflată oarecum în 
prelungirea iniţiativei universitare. E de presupus că pe lângă 
motivele de politică internă, începe să aibă dubii şi cu privire 
la oportunitatea unei acţiuni militare. Nu semnează nici apelul 
de solidaritate cu Franţa, nici memoriul ulterior al universita¬ 
rilor din octombrie 1915. Pur şi simplu, se rupe de mişcarea 
la a cărei pornire contribuise. 

O scrisoare adresată lui Constantin Meissner, junimist şi 
incontestabil „germanofil 14 , în februarie 1915, îi rezumă îndo¬ 
ielile şi ezitările, confirmând în orice caz despărţirea lui de 
„acţionişti 11 : „Veşti deosebite n-am a-ţi spune. Părerile sunt aici 
împărţite; în timpurile din urmă, după declaraţiunile din Duma 
şi după înfrângerea ruşilor în Bucovina, au început să scadă 
şi numărul şi entuziasmul acţioniştilor. Ce are de gând guver¬ 
nul, nu se ştie. Probabil numai evenimentele ulterioare îl vor 
face să ia o hotărâre. Eu cred că fără Italia nu putem şi nu tre¬ 
buie să întreprindem nimic în aceste vremi de «cumpănă mare 
pământului nostru şi nouă».“ 2 

Cu ocazia împlinirii a 140 de ani de la răpirea Bucovinei, 
Onciul ţine (la 26 aprilie 1915) o conferinţă la Ateneu, foarte 
drastică la adresa stăpânirii austriece. „Răpită prin fraudă şi 
crimă 11 , Bucovina, după 140 de ani, şi-a pierdut în mare măsură 
caracterul românesc (românii ajungând să fie abia o treime din 
populaţie). „încă . 140 de ani de asemenea stăpânire, şi nea¬ 
mul românesc va fi fost în Bucovina, el nu ar mai fi.“ „Dar aşa 
ceva - conchide istoricul pe un ton de ameninţare - nu poate 
fi îngăduit să se întâmple cât timp mai există o Românie cu 


adresat la 14 iulie 1919 Comisiei universitare de cercetare a profeso¬ 
rilor universitari învinuiţi de purtare antipatriotică, A.N.R.-B., Univer¬ 
sitatea Bucureşti, Facultatea de Litere şi Filozofie, 162/1920, ff. 91-100. 

2 Dimitrie Onciul către Constantin Meissner, 4/17 februarie 1915, 
A.N.R.-A.N.I.C., Arhiva Constantin Meissner, VI/56, ff. 9-10. 

600 000 de baionete. [...] Ştefane, Măria Ta, mai sună din corn 
odată !“ 3 De remarcat însă că aspiraţia recuperării Bucovinei 
este detaşată la Onciul de problema Transilvaniei, despre care 
nu spune nimic. Fireşte, subiectul era Bucovina, totuşi... 
De altfel, circula şi varianta dobândirii acestei provincii nu 
printr-o intervenţie militară, ci, dimpotrivă, ca preţ al alianţei 
cu Austro-Ungaria. 

Cu toate referirile lui Onciul la Bucovina, cota lui era în 
scădere drastică printre acţioniştii care nu-i iertau părăsirea 
cauzei. S-a ajuns, în octombrie 1915, la un atac verbal jignitor 
din partea lui C.I. Istrati, coleg de Universitate şi de Academie 
(şi în acel moment preşedinte al Academiei). Se punea sub sem¬ 
nul întrebării atât orientarea naţională, cât şi valoarea operei 
istoricului. Onciul se adresează lui Simion Mehedinţi şi Mihai 
Seulescu, ca martori într-un eventual duel. 4 Nu se ajunge însă 
atât de departe, Onciul găsind în preocuparea lui Istrati pen¬ 
tru spiritism un motiv de a nu-1 lua în serios. Omul îi lăsa „im¬ 
presia unei afecţiuni cu fenomene anormale. Căci nu puteam 
să înţeleg altfel bizarele destăinuiri ce făcea despre convorbi¬ 
rile sale oculte cu spiritele oamenilor iluştri din Antichitate, 
din Evul Mediu şi din timpurile modeme, cum şi ale unor con¬ 
temporani trecuţi la viaţa de veci“. 5 

Ceiui denigrat îi sare în sprijin Nicolae Iorga care, sub titlul 
„Un om «dărâmat»: Dimitrie Onciul 11 , denunţă invazia politi¬ 
cianismului în judecarea unei opere atât de solide, pe toate pla¬ 
nurile: noutatea şi rigoarea cercetării, pregătirea tineretului 


3 Dimitrie Onciul, „Din trecutul Bucovinei", II, în Convorbiri lite¬ 
rare, iulie-august 1915, pp. 743-744. 

4 S. Mehedinţi şi M. Seulescu către D. Onciul, 28 octombrie 1915, 
B.A.R., mss., Sj&ftî . 

5 D. Onciul către S. Mehedinţi şi M. Seulescu, 31 octombrie 1915, 

universitar în spiritul metodei critice, organizarea temeinică a 
Arhivelor Statului. 6 

Conservator junimist, Onciul se îndepărtase de linia Parti¬ 
dului Conservator, când semnase, alături de Mehedinţi şi de 
alţi universitari, apelul „conservator-progresist“ din februarie 
1914, în care se sublinia „absoluta necesitate 11 a unei atitudini 
mai deschise în chestiunea reformelor. 7 Maiorescu îi strivise 
atunci sub dispreţul lui pe „intelectualii fără caracter 11 . 8 în 1916 
se petrece o reapropiere. în primăvară, Onciul insistă pe lângă 
Maiorescu (dar fără succes) ca acesta să primească preşedinţia 
Academiei. 9 După intrarea României în război şi mai ales odată 
cu primele înfrângeri, Onciul merge până la capăt. Din jurnalul 
lui Titu Maiorescu: „la 11 ore la mine Onciul, face amendă 
onorabilă şi s-o spun lui Marghiloman şi vrea să reintre în par¬ 
tidul nostru, în care recunoaşte c-a fost singura cuminţenie 11 . 10 

Sub ocupaţie, rămâne în Bucureşti, după o înţelegere pre¬ 
alabilă cu ministrul I.G. Duca. Trebuia ca Arhivele, ca şi Monu¬ 
mentele Istorice (era şi membru al Comisiei monumentelor 
istorice, singurul rămas în Capitală) să fie supravegheate de 
cineva. în prima săptămână are parte de o sechestrare în toată 
regula în localul Arhivelor, cu gardă germană la intrare 
(reuşeşte să se „elibereze 11 , intervenind la Carp prin Gala Galac- 
tion, care-1 vizitase). A reuşit să apere Arhivele atât de încer¬ 
cările bulgarilor de a lua şi de aici ceva documente, cât şi de 
intenţia austro-ungarilor de a rechiziţiona clădirea pentru insta¬ 
larea unui lazaret. A avut parte şi de o vizită a lui Mackensen: 
„Pe mareşalul Mackensen, care s-a interesat de aproape de 


6 N. Iorga, „Un om «dărâmat»: Dimitrie Onciul 11 , în Drum drept, 
22 noiembrie 1915, pp. 681-682; articol reluat în Oameni cari au fost, 
voi. II, pp. 151-154. 

7 „Scrisoarea unor fruntaşi conservatori", în Universul, 1 februarie 
1914. 

8 Titu Maiorescu, Jurnal, 28 februarie/13 martie 1914. 

9 Ibidem, 1/14 aprilie şi 14/27 aprilie 1916. 

10 Ibidem, 14/27 noiembrie 1916. 

starea şi mersul serviciului, l-am primit cu tactul şi rezerva 
cuvenită, arătându-i, după cerere, localul, depozitele şi bise¬ 
rica, şi dându-i explicaţiile cerute 11 . 11 

Cunoaşterea limbii germane l-a recomandat pe Onciul şi în 
calitatea de „negociator 11 în chestiunile şcolare cu autorităţile 
germane; a fost numit membru în Consiliul permanent al 
instrucţiunii. 

în situaţia lui, un anumit grad de „colaboraţionism 11 era 
inevitabil. S-ar părea însă că Onciul chiar începuse să creadă 
în victoria definitivă a Germaniei. Ce-1 obliga să meargă la 
faimoasa conferinţă de la Fundaţia Carol I, din decembrie 1917, 
a lui Alexandru Beldiman, bine-cunoscut pentru opţiunea lui 
progermană şi antidinastică? Or, se află acolo, şi e bine pus 
în evidenţă, în două grupaje fotografice, într-unul alături de 
Marghiloman şi Corteanu, în celălalt împreună cu junimistul 
Theodor Rosetti. 12 Cine-1 obliga, la comemorarea lui Mihail 
Kogălniceanu de la Academie (la 28 septembrie şi 5 octombrie 
1918), să supraevalueze impactul şederii în Germania asupra 
formaţiei viitorului istoric şi om politic? 13 Cel mai mult i s-a 
reproşat Cuvântul la deschiderea cursului de istoria românilor, 
rostit la 26 aprilie 1918. E mai întâi un elogiu adus culturii ger¬ 
mane şi puterii Germaniei („Iată ce poate face un popor care 
vrea să trăiască şi care ştie să-şi facă datoria faţă de statul său 11 : 
un model şi pentru români). încă şi mai pe larg, şi în contrast, 
e prezentată politica duşmănoasă a Rusiei asupritoare a româ¬ 
nilor basarabeni. în sfârşit, e denunţată împingerea României 
în război, „fără învoirea ţării prin glasul autorizat al reprezen¬ 
tanţilor ei constituţionali 11 , urmată de „înfrângerea inevitabilă 11 , 
încălcând alianţa cu Puterile Centrale, România a devenit o 


11 Din raportul citat al lui D. Onciul, A.N.R.-B., Universitatea din 
Bucureşti, Facultatea de Litere şi Filozofie, 162/1920, ff. 91-100. 

12 Săptămâna ilustrată, 17 decembrie 1918. 

13 D. Onciul, Mihail Kogălniceanu. Memoriu la centenarul naşterii 
lui. Bucureşti, 1918, pp. 7 şi 14—16. 

victimă a Rusiei. 14 Textul acesta încheie, într-o notă perfect 
„germanofilă 14 , sinuosul parcurs al lui Onciul din 1914 în 1918. 
Trebuia neapărat să vorbească aşa? Nu e vorba de servilism, 
nici de simplu oportunism. Considera probabil că acesta a fost 
verdictul istoriei, în faţa căruia istoricul nu poate decât să se în¬ 
cline. De acum, România trebuia să meargă alături de Germania. 

Desigur, Onciul rămânea acelaşi patriot, preocupat mai 
înainte de orice de destinul României. A fost un moment impre¬ 
sionant, cu puternice rezonanţe naţionale, discursul ţinut de el 
în februarie 1918 la parastasul de la Mitropolie pentru pome¬ 
nirea lui Mircea cel Bătrân, un domnitor-simbol al statului 
românesc, inclusiv al stăpânirii sale asupra Dobrogei, pe cale 
de a fi pierdută. 15 Tot Onciul a lucrat la partea istorică a unui 
memoriu asupra Dobrogei (partea geografică fiind scrisă de 
Mehedinţi, iar cea politică de Marghiloman), folosit la nego¬ 
cierile cu Puterile Centrale. 


14 Dimitrie Onciul, Cuvânt la deschiderea cursului de istoria româ¬ 
nilor în 26 aprilie 1918, Bucureşti, 1918. 

15 „Parastasul pentru pomenirea lui Mircea Vodă cel Bătrân, cu 
Discursul d-lui profesor Onciul", în Săptămâna ilustrată, 22 februarie 
1918. 



D.D. Pătrăşcanu 
(1872-1937) 


Moldovean, dintr-o familie de mici boieri (dar cu strălu¬ 
cite conexiuni genealogice, mai mult sau mai puţin fictive), cu 
studii liceale şi universitare la Iaşi, Pătrăşcanu reuşeşte o triplă 
carieră: profesor de istorie la Liceul „Matei Basarab“ din Bucu¬ 
reşti, scriitor de succes şi om politic, în mai multe rânduri de¬ 
putat liberal. Apropiat de grupul de la Viaţa românească şi de 
Stere în particular, este de la bun început partizan al Puterilor 
Centrale, însă până în vremea ocupaţiei îşi exprimă opiniile 
într-un cerc relativ restrâns. 1 Mărturiseşte că a nutrit din tot¬ 
deauna ostilitate faţă de Rusia şi, ca profesor, şi-a propus să 
convingă „generaţiile tinere de primejdia rusească 11 . 2 Dezastrul 
României îl umple de mânie împotriva „vinovaţilor 11 , insuflân- 
du-i pe de altă parte un respect fără limite faţă de capacităţile 
Germaniei (deşi de ţara asta nu-1 lega nimic, nici nu ştia limba 
germană). 

Rămâne la Bucureşti, în apropierea lui Stere, şi, din momen¬ 
tul când acesta începe să publice Lumina (octombrie 1917), 
se exprimă frecvent în paginile ziarului, prin articole politice 


1 Despre germanofilia lui Pătrăşcanu, este interesantă mărturia lui 
Constantin Kiriţescu: „D.D. Pătrăşcanu 11 , în Făclii stinse, Cartea Româ¬ 
nească, Bucureşti, 1938, pp. 144—152, reluată în Portrete. Oameni pe 
care i-am cunoscut, Editura Ştiinţifică şi Enciclopedică, Bucureşti, 1985, 
pp. 239-243. 

2 D.D. Pătrăşcanu, Vinovaţii, 1916-1918, Bucureşti, 1918, p. 47 (arti¬ 
colul „Atotputernicia marelui sfetnic nu scuteşte de răspundere pe 
sfetnicii mici", Lumina, 12 noiembrie 1917). 

şi cu tentă istorică, precum şi prin texte literare, şi ele cu subiec¬ 
te din vremea ocupaţiei, tratate satiric prin prisma convinge¬ 
rilor sale. România, explică Pătrăşcanu, a fost anume creată, 
în urma Războiului Crimeii şi a Congresului de la Paris din 
1856, pentru a fi o stavilă împotriva Rusiei şi a slavismului în 
genere; trebuia să blocheze expansiunea rusească în direcţia 
Dunării şi Carpaţilor, spre Constantinopol şi spre Europa Cen¬ 
trală. Timp de mai bine de o jumătate de veac, aceasta a fost 
orientarea politicii româneşti, complet întoarsă însă în 1916, 
consecinţa fiind „o pedeapsă fulgerătoare 11 . 3 Singura şansă a 
României era să fie învinsă: numai înfrângerea o salva. Altmin¬ 
teri, chiar cu Transilvania, ar fi ajuns o anexă a Rusiei, care, 
în caz de victorie, devenea puterea dominantă în această parte 
a Europei. 4 5 Pătrăşcanu deploră „posibilităţile pierdute 11 : 
„România, aliată cu Puterile Centrale, ar fi schimbat desfă¬ 
şurarea războiului: pacea era astăzi un fapt împlinit. 115 Dacă 
România intra din primul moment în conflict alături de Aus- 
tro-Ungaria şi Germania, acţiunea ei în Basarabia ar fi împie¬ 
dicat ofensiva rusă în Galiţia, Bucovina şi Prusia Orientală, 
dispensând astfel Germania de a deplasa trupe de pe frontul 
francez spre frontul oriental. Şi Rusia şi Franţa ar fi fost înfrânte 
graţie intervenţiei României! (La drept vorbind, teoretic, sce¬ 
nariul acesta se poate susţine.) 

U n şir de articole îi trece î n revistă pe „vinovaţi 11 (Vinovaţii 
va fi şi titlul sub care vor fi adunate în volum), unul câte unul 
membrii guvernului Brătianu, mulţi incapabili, unii corupţi (în 
frunte cu incontumabilul Constantinescu-Porcu), rezultatul fiind 
intrarea României nepregătită într-un război pe care oricum nu 
l-ar fi putut câştiga. în ce-1 priveşte pe Brătianu însuşi, căruia 
nu-i contestă dezinteresarea, s-a lăsat înşelat de cultura lui strict 


3 Ibidem, pp. 69-73 (articolul „Raţiunea istorică 11 , în Lumina, 31 ia¬ 
nuarie 1918). 

4 Ibidem, pp. 74-78 (articolul „Greşeala 11 , în Lumina, 1 februarie 1918). 

5 Ibidem, pp. 79-83 (articolul „Posibilităţi pierdute 11 , în Lumina, 2 fe¬ 
bruarie 1918). 

franceză (ca şi a lui Pătrăşcanu, de altfel!), aşadar, de necu¬ 
noaşterea Germaniei, şi de convingerea că „unde e Anglia, acolo 
va fi şi victoria 11 . 6 7 L-au pierdut în special „orgoliul lui imens“, 
„ambiţia lui fără margini 11 . „Necunoscând nici ce înseamnă Im¬ 
periul german, nici rostul monarhiei austro-ungare în Europa; 
ignorând planurile şi interesele politice ale Bulgariei; nebă- 
nuind nimica din forţele ascunse care clocoteau în taină în 
împărăţia rusească; nepricepând nici trecutul nostru, nici putin¬ 
ţa dezvoltării României în viitor; informat şi sfătuit de nişte 
personagii ridicule, care ar fi jucat un rol mai potrivit ca figu¬ 
ranţi în vreo operetă decât în diplomaţie, acest om, măcar că 
a avut bune intenţii, a trebuit să cadă. Nenorocire, că odată cu 
dânsul a târât şi ţara în prăpastie. [...] Pentru noi activitatea lui 
politică este sfârşită. Ce rămâne după dânsul? Un morman de 
ruine, o ţară compromisă, un neam în dezastru, sute de mii de 
familii aruncate în durere... 117 

La alegerile convocate de guvernul Marghiloman şi câşti¬ 
gate aproape exclusiv de conservatorii lui, trei „sterişti 11 , Stere 
însuşi, I. Teodorescu şi D.D. Pătrăşcanu, sunt aleşi ca „inde¬ 
pendenţi 11 la Cameră, în Colegiul II Ilfov. Continuau stânga 
liberală, ilustrată înainte de război prin Stere, programul lor 
având într-adevăr o tentă radicală, sensibil mai avansat decât 
programul guvernamental: vot universal, egal, direct, secret şi 
obligatoriu, o reformă agrară consistentă prin expropriere silită 
etc. în Parlamentul din Iaşi, Pătrăşcanu este foarte activ. Critică 
orientarea prea specific „ţărănească 11 a învăţământului la sate 
potrivit proiectului de lege al lui Mehedinţi, socotind că şi fiii 
de ţărani trebuie să aibă parte de aceeaşi instrucţie ca orăşenii; 
pune în evidenţă insuficienţele legii agrare, care nu acorda sufi¬ 
cient pământ ţăranilor; susţine drepturile evreilor într-un duel 
oratoric cu A.C. Cuza etc. 8 De asemenea, se arată intransigent 


6 Ibidem, pp. 55-61 (articolul „Când a angajat d-nul Brătianu ţara", 
în Lumina, 14 noiembrie 1917). 

7 Ibidem, pp. 62-66, „Tăria şi slăbiciunea domnului Brătianu". 

8 D.D. Pătrăşcanu, în faţa naţiunii, Bucureşti, 1924. 

în chestiunea dării în judecată a guvernului Brătianu: „îi cred 
vinovaţi, mai vinovaţi decât îi socotiţi d-voastră, şi prin urmare 
trebuiesc daţi judecăţii 11 . 9 

Peste câteva luni, „vinovaţii 11 erau din nou la guvern, par¬ 
lamentul lui Marghiloman dizolvat, legislaţia lui anulată, iar 
cariera politică a lui Pătrăşcanu încheiată pentru totdeauna. 
Fusese prea sigur de dreptatea lui şi intolerant cu părerile alto¬ 
ra. Istoria s-a răzbunat pe el, cum avea să se răzbune, mai neîn¬ 
durător, şi pe fiul său, Lucreţiu Pătrăşcanu. 


9 Ibidem, p. 78. 



Vasile Pârvan 
(1882-1927) 


Este, alături de Nicolae Iorga, personalitatea cu cea mai 
înaltă cotă simbolică în istoriografia românească. Studii la 
Facultatea de Filozofie şi Litere din Bucureşti (apreciat, în 
egală măsură, de Onciul, Bogdan şi Iorga), urmate, între 1904 
şi 1909, de specializare în istoria antică în Germania, la uni¬ 
versităţile din Jena, Berlin şi Breslau, la cea din urmă susţinân- 
du-şi doctoratul la începutul anului 1909. Carieră fulgurantă: 
profesor suplinitor (1909), agregat (1910) şi titular (1913) la 
catedra de istorie antică a Universităţii din Bucureşti; director 
(1910) al Muzeului Naţional de Antichităţi; membru corespon¬ 
dent (1911) şi membru activ (1913) al Academiei Române. 

Implicarea lui Pârvan în problematica naţională românească 
a Primului Război Mondial se limitează de fapt la un singur 
episod: „scandaloasa 11 conferinţă de la Ateneu din ziua de 9 no¬ 
iembrie 1914. Reacţia a fost cu atât mai virulentă cu cât aştep¬ 
tarea era a unui cu totul alt gen de discurs din partea unui istoric 
considerat impregnat de ideea naţională, pe deasupra membru 
în comitetul central al Ligii pentru unitatea culturală a tutu¬ 
ror românilor, care l-a şi delegat să ţină pomenita conferinţă. 
Ce spune Pârvan sub titlul Pregătirea războiului pentru unita¬ 
tea naţională i? Din păcate, nu avem textul propriu-zis al con¬ 
ferinţei. In ziare apar relatări aproximative şi, de presupus, 
deformate în sens defavorabil. După Dimineaţa, istoricul ar fi 
afirmat că toţi care strigă „vrem război!“ „sunt criminali care 
vor să pericliteze existenţa statului 11 , „servind inconştient inte¬ 
rese străine 11 . Se fac următoarele precizări: „Zvonul se lăţise 
în tot oraşul şi nimănui nu-i venea să creadă, deşi foarte mulţi 

afirmau că d. Pârvan este de mult partizanul ideii unui stat 
federal austro-ungar la care să se ralieze şi România. 111 De 
cealaltă parte, avem un rezumat al conferinţei, pe care Pârvan 
l-a publicat ulterior, în broşura intitulată Părerile unui trădă¬ 
tor de neam, tocmai pentru a se justifica. Sunt sigur că rezu¬ 
matul lui Pârvan e mai aproape de sensul şi de stilul conferinţei 
decât sunt relatările de presă (cu unele întorsături vulgare care 
nu corespund ţinutei sale), dar nu sunt deloc convins că, rezu¬ 
mând, nu a mai rotunjit unele asperităţi. Oricum, comentariul 
care urmează porneşte strict de la acest rezumat. 1 2 

După ce afirmă că „interesele noastre sunt de a merge acum 
cu Tripla înţelegere 11 (aşadar, contra Austro-Ungariei), Pârvan 
identifică atâtea piedici la o asemenea acţiune, încât practic o 
anulează. Poziţia României, constată el, e precară, „întrucât 
realizarea completă a idealului nostru naţional spre Vest şi Nord 
nu e deplin garantată de Tripla înţelegere (astfel, Banatul e 
promis de ruşi sârbilor!) şi nici nu e simpatică chiar unora din¬ 
tre popoarele ce par acum a fi de partea noastră 11 . Chiar la româ¬ 
nii din ţară, idealul naţional e nebulos: „unii s-ar mulţumi numai 
cu un fragment de Ardeal, alţii cer şi sudul Bucovinei şi Ardea¬ 
lul întreg; cei mai mulţi uită de Banat, Bihor etc.“ (sunt diso¬ 
cieri pe care le face mai curând Pârvan, introducând confuzie, 
acolo unde opiniile nu erau chiar atât de „nebuloase 11 : se dorea 
teritoriul până la Tisa!). Lui Pârvan nu-i ajunge această com¬ 
plicaţie şi mai adaugă nişte întrebări la care ar trebui neapărat 
răspuns: „Care Ardeal? Cum sunt condiţiile de viaţă socială 
ale românilor de acolo? Ce reforme imediate trebuie să avem 
în vedere în viaţa noastră publică când vom ocupa ţinuturile 
transcarpatine? 11 Chiar îşi închipuia că se putea combina răz¬ 
boiul cu reformarea instituţiilor româneşti? Şi mai adaugă: „La 


1 „Scandalul de la Ateneul Român. Conferinţa d-lui profesor 
V. Pârvan 11 , în Dimineaţa, 11 noiembrie 1914. 

2 Vasile Pârvan, Părerile unui trădător de neam, Bucureşti, 1914; 
rezumatul conferinţei Pregătirea războiului pentru unitatea naţională, 
pp. 7-13. 

românii de dincolo completă dezorientare, iar în clasele 
burgheze chiar temere de «cucerirea» lor de România. 11 Şi 
atunci? Dar mai sunt şi imperativele morale: „o oţelire a sufle¬ 
telor pentru suportarea unui greu şi îndelungat război e absolut 
necesară; o solidaritate a tuturor partidelor şi personalităţi¬ 
lor... “ Cam cât timp pretinde „oţelirea sufletelor 11 , ca să nu 
mai vorbim de utopica solidaritate „a tuturor 11 . Nici militar, 
România nu stă prea bine: „pentru un război lung ne trebuie 
încă destul de multe 11 . De asemenea, diplomatic, „trebuie să 
demonstrăm tuturora, dar mai ales germanilor (care, spre deo¬ 
sebire de austrieci, ne-au făcut în trecut atâta bine, şi chiar în 
1913) dreptatea războiului nostru de unitate naţională împo¬ 
triva lor 11 . Interesant pasaj: în faţa dreptăţii demonstrate a 
românilor, chiar atacate fiind, diviziile germane ar fi rămas 
cu braţele încrucişate. Mai trebuia să li se explice şi ruşilor 
una-alta (nu mai intru în detalii) şi, cum Pârvan caută cu tot 
dinadinsul să mai găsească ceva, apare o problemă şi în cazul 
Italiei, care - greu de urmărit firul logic -, „obţinând tot ce va 
vrea de la Austria, va lega iară prietenie cu ea şi mai ales cu 
Germania, împotriva Franţei şi Angliei, rivalele ei în Medite- 
rana, şi noi vom risca să pierdem ce am cucerit 11 . Să pierdem 
Ardealul din cauza Italiei? De fapt, e cam ceea ce avea să se 
întâmple în 1940. Şi mai e şi „brutalul egoism al clasei con¬ 
ducătoare 11 ; şi aici va trebui schimbat ceva, pentru a li se oferi 
„celor mulţi, care vor lupta şi vor muri, siguranţa că familiile 
lor nu vor rămâne pe drumuri 11 . 

Pe lângă partea de exagerare şi pe alocuri chiar de ficţiune, 
e şi multă dreptate în consideraţiile lui Pârvan asupra diver¬ 
selor „insuficienţe 11 româneşti. Doar că acestea nu se puteau 
rezolva de la o zi la alta. Vastul program social şi moral pe care 
îl schiţa istoricul nu putea decât să amâne la calendele greceşti 
intrarea României în război. Or, problema asta era: participarea 
sau nu la război, şi în ce direcţie. Pentru Pârvan, direcţia e clară: 
Transilvania. Dar participarea e practic anulată! N-ar fi stâr¬ 
nit, poate, un asemenea scandal dacă s-ar fi prezentat pur şi 
simplu ca adept al neutralităţii. Aşa însă, demersul lui a părut 

ipocrit. Nu vreau să spun că Pârvan ar fi fost de rea-credinţă. 
Dar aşa a lăsat impresia. 

A fost exclus din Liga culturală şi, câteva luni mai târziu, 
chiar agresat în stradă. Devenise un „inamic public 11 . Din acest 
moment şi până la sfârşitul războiului, nu avea să se mai pro¬ 
nunţe în chestiunea naţională. Semnase în septembrie 1914 
memoriul universitarilor pentru intrarea în acţiune (contrazis 
două luni mai târziu prin propria-i conferinţă); apelurile ulte¬ 
rioare nu le-a mai semnat. La sfârşitul anului 1916, a luat calea 
refugiului, în Moldova. Nici un cuvânt însă despre războiul 
României. Aţâţi intelectuali, scriitori şi universitari se exprimă 
în coloanele României sau ale Neamului românesc, nu şi Pârvan. 
O tăcere deplină, izvorâtă probabil şi din jignirea ce-o îndurase, 
dar care confirmă până la urmă neaderarea lui la decizia intrării 
în război. A avut parte, ce-i drept, de o tragedie personală. în 
august 1917, soţia îi moare la naştere, ca şi fetiţa abia născută. 
Se aflau la Odessa, încă din iulie, iar Pârvan va mai rămâne 
aici până în martie 1918. Dar nu aceasta e cauza neimplicării, 
dovadă că în aprilie 1918, abia întors în ţară, Pârvan contribuie, 
alături de D. Guşti, la întemeierea, la Iaşi, a Asociaţiei pentru 
studiul şi reforma socială: un vast program reformator, care ar 
fi trebuit să schimbe România. 3 Angajarea cu convingere în 
acest proiect - ilustrativ pentru avântul „reformist 11 al efemerei 
„ere 11 Marghiloman - pune şi mai clar în evidenţă, prin con¬ 
trast, refuzul de a se implica în vreun fel în războiul României. 


3 Arhiva pentru ştiin(a şi reforma socială, nr. 4/1929: „Extrase din 
procesele verbale ale şedinţelor de Comitet ţinute la Iaşi 11 ; rezultă din 
aceste texte rolul foarte activ al lui V. Pârvan. 



Ion Petrovici 
(1882-1972) 


După studii la Facultatea de Drept şi la Facultatea de Litere 
şi Filozofie din Bucureşti, şi o specializare la Leipzig şi Berlin, 
Ion Petrovici devine conferenţiar la Universitatea din Iaşi, în 
1906, şi, la aceeaşi universitate, profesor agregat (1912) şi pro¬ 
fesor titular (1915) la Catedra de istoria filozofiei modeme 
şi logică. 

Preocuparea lui odată cu declanşarea războiului pare să fi 
fost mai puţin descifrarea interesului României, cât manevrarea 
abilă printre evenimente pentru a nu juca cumva o carte greşită. 
O probă elocventă este articolul „Idealul integral 14 , apărut în 
ianuarie 1916 în Revista Cercului de studii al Partidului Con¬ 
servator şi, în versiune prescurtată, în laşul, ziar conservator, 
ilustrând linia lui Marghiloman. 1 Nu putem avea deocamdată 
şi Basarabia, şi Bucovina, şi Ardealul, spune autorul. Fiecare 
cu preferinţele lui (nimic însă despre preferinţele proprii!). 
Preferinţele sunt legitime, dar nu şi obsesiile exclusiviste ale 
celor care vor doar Ardealul sau doar Basarabia. Până la urmă, 
din articol nu se înţelege nimic, şi nu fiindcă Petrovici n-ar 
fi ştiut să se exprime (ştia foarte bine!), ci fiindcă nu voia să 
spună mai mult. Dar chiar lipsa unei alegeri, care conducea în 
fond la soluţia neutralităţii, ca şi apariţia textului în publicaţi¬ 
ile menţionate, ambele cu înclinare „germanofilă 11 , arată în ce 
parte înclina balanţa. în primele săptămâni ale conflictului se 


1 1. Petrovici, „Idealul integral", în Revista Cercului de studii al Parti¬ 
dului Conservator, ianuarie 1916, pp. 1-5; şi în laşul, 13 ianuarie 1916. 

manifestase o clipă în favoarea intervenţiei României 2 , puţin 
mai târziu nu-1 regăsim printre semnatarii apelului pentru 
Franţa. Când se produce ruptura în Partidul Conservator, se 
aşază de partea lui Marghiloman, cerând să se facă „zid în jurul 
şefului nostru 11 . 3 A luat partea rectorului C. Stere, în conflic¬ 
tul declanşat între acesta şi studenţi, în urma boicotului con¬ 
ferinţei lui Virgil Arion. 4 

Odată cu intrarea României în război şi cu retragerea în 
Moldova, intervine o limpezire. Petrovici se aliniază politicii 
oficiale a ţării şi, din ianuarie 1917, publică în Neamul româ¬ 
nesc, gazeta lui Iorga. Justifică acum ofensiva românească în 
Ardeal (împotriva celor care acuzau România că ar fi atacat) 5 , 
scrie cu scârbă despre „bestia bulgară 11 („prezenţa pe pămân¬ 
tul nostru a bestiei bulgăreşti 11 ) 6 , evocă Bucovina românească 7 , 
denunţă expansionismul german („năvălind fără drept, pusti- 
ind fără milă... 11 ) 8 şi întrevede un sfârşit favorabil al conflic¬ 
tului, prin „zdrobirea militarismului prusian 11 şi „dezrobirea 
naţionalităţilor din Austro-Ungaria 11 . 9 * Cel puţin până în aprilie 
1917, fiindcă, dincolo de această lună, nu îi mai apare semnă¬ 
tura în Neamul românesc. 

îl reîntâlnim în 1918 de partea lui Marghiloman; logic, 
acum aceasta era politica ţării! I se oferă mai întâi direcţia 


2 Cel puţin aşa relatează Opinia, 18 septembrie 1914: s-ar fi pronunţat, 
împreună cu alţi profesori, „absolut pentru alianţa cu Tripla înţelegere". 

3 „Toastul dlui Petrovici rostit cu prilejul manifestării conservatoare 
de la Iaşi", în Steagul, 2 iunie 1915. 

4 A.N.R.-I., Universitatea „Al.I. Cuza", Rectorat, 856/1916, ff. 86-87. 

5 1. Petrovici, „Belgia, Serbia şi noi", în Neamul românesc, 11 februa¬ 
rie 1917. 

6 1. Petrovici, „Bestia bulgară", în Neamul românesc, 2 martie 1917. 

7 1. Petrovici, „Stareţul de la Putna", în Neamul românesc, 4 martie 
1917. 

8 1. Petrovici, „Germania şi politica de expansiune", în Neamul româ¬ 
nesc, 17 martie 1917. 

9 I. Petrovici, „Zdrobirea militarismului prusian", în Neamul româ¬ 

nesc, 9 aprilie 1917. 

generală a teatrelor; numit în aprilie, demisionează însă la înce¬ 
putul lunii iulie: era greu să se ocupe de la Iaşi de Teatrul 
Naţional din Bucureşti, în condiţiile în care ţara era încă tăia¬ 
tă în două, prin ocupaţia germană. în numele „teatrelor naţio- 
nale“, rosteşte un remarcabil discurs funebru (discursurile de 
tot felul erau specialitatea lui) la înmormântarea lui Delavran- 
cea, la 1 mai 1918; reuşeşte să nu spună nimic despre idealul 
naţional al celui care fusese cel mai înflăcărat „antantofil", 
nimic despre Ardeal, doar o aluzie la Moldova lui Ştefan cel 
Mare şi Petru Rareş, eroii scriitorului, şi la „zăbranicul care 
se lasă peste munţi“: un discurs convenabil pentru toată lumea! 10 
Pe listele conservatorilor lui Marghiloman, este ales deputat, 
la începutul lunii iunie 1918, la Colegiul III Tecuci. în Cameră, 
mustră şi ironizează guvernul Brătianu pentru opţiunea lui 
naţională, pe care o justificase totuşi cu un an în urmă în Nea¬ 
mul românesc. „Am declarat război unor puteri din care două 
de primă mărime, punând în balanţă de-o parte Germania, 
Austro-Ungaria, Turcia şi Bulgaria, şi România de alta. Admi¬ 
rabil echilibru..." Contează, spune el, şi cine conduce: succe¬ 
sul lui Maiorescu în 1913, eşecul lui Brătianu câţiva ani mai 
târziu... 11 

Ce-ar mai fi avut de spus Petro viei după doar câteva luni? 
Războiul, cu întorsăturile lui imprevizibile, îi dăduse, se vede, 
mari dureri de cap, silindu-1 să-şi schimbe părerile de la un 
moment la altul. 


10 Discursul este reprodus în I. Petrovici, Simţiri rostite, Bucureşti, 
1921. 

11 „Discuţia Adresei la Cameră", în Steagul, 29 iunie 1918. 



Alexandru Philippide 
(1859-1933) 


Lingvist reputat, cu studii de specialitate în Germania, la 
Halle, devine profesor la Facultatea de Litere a Universităţii 
din Iaşi, în 1893 (titular din 1897) şi membru al Academiei 
Române în 1900. Gata oricând să intre într-o polemică pe teme 
lingvistice, nu ia parte la controversele de ordin politic şi 
naţional. Are însă, la Iaşi, o solidă reputaţie de „germanofil 11 
şi chiar, după un ziar al vremii, de „partizan al unei acţiuni ime¬ 
diate alături de Puterile Centrale 11 . 1 Apropiat al Vieţii româneşti 
şi al lui Constantin Stere. Când îşi dă demisia „tactică 11 din pos¬ 
tul de rector, în februarie 1916, Stere propune ministerului să-l 
însărcineze cu „girarea rectoratului 11 pe Al. Philippide, în acel 
moment decan al Facultăţii de Litere. Ministrul Duca îl preferă 
însă pe Dimitrie Alexandrescu, decanul de la Drept, pe motivul 
legal că acesta era cel mai vechi în funcţie 2 , dar şi pentru temei¬ 
nicul motiv, nemărturisit, că în vederea îndepărtării lui Stere 
de la conducerea Universităţii, apropiatul său Philippide nu ar 
fi fost interimarul cel mai potrivit. Am văzut că la alegerea de 
rector Philippide a ieşit primul în ordinea voturilor, dar Duca 
l-a numit pe Matei Cantacuzino, fiind bineînţeles exclus să înlă¬ 
ture un „germanofil 11 pentru a pune un alt „germanofil 11 în locul 
lui. Când, în octombrie 1918, Academia Română se întruneşte 
la Iaşi, deşi se întrevedea deja sfârşitul defavorabil Puterilor 


1 „Alegerea la Universitate", în Opinia, 8 martie 1916. 

2 A.N.R.-A.N.I.C., Ministerul Cultelor şi Instrucţiunii Publice, 
3267/1916, ff. 27-29. 

Centrale, Philippide îi propune, pentru a fi aleşi membri ai 
Academiei, pe Constantin Stere şi Ilie Bărbulescu şi, ca mem¬ 
bru corespondent, pe G. Ibrăileanu, toţi trei „germanofili 11 , pri¬ 
mii doi cu deosebire. 3 Nici unul dintre ei nu a fost ales. 


3 Duiliu Zamfirescu, „Academia Română şi sentimentul naţional 11 , 
în îndreptarea, 16 octombrie 1918, reprodus în Duiliu Zamfirescu, 
Opere, VI, partea a Il-a, Minerva, 1987, p. 82: „Propunerea [de alegere 
a lui Stere] a fost făcută, în secţie, de onorabilul d. Philippide 11 ; N. Iorga, 
Memorii, voi. II, p. 83, însemnarea din 13 octombrie 1918: „Când secţia 
literară propune pe Ovid Densuşianu, Philippide propune, ca o compen¬ 
saţie, pe un Bărbulescu. El cearcă să impuie pe steristul Ibrăileanu. 11 



Constantin Rădulescu-Motru 
(1868-1957) 


După un an de studii de filozofie şi psihologie la Paris 
(1889-1890), tânărul Rădulescu-Motru ajunge la concluzia că 
trebuie să plece în Germania. Cazul lui este semnificativ pen¬ 
tru prestigiul crescând al ştiinţei şi universităţilor germane, 
inclusiv în România, unde monopolul cultural francez începe 
să fie contestat. De aceea, merită citat pe larg din scrisoa¬ 
rea pe care i-o adresează tatălui său, din capitala Franţei, la 
10 iunie 1890: 

„La noi în România, până acum Franţa trecea de ţara cea 
mai cultă; era considerată ca mergând în fruntea civilizaţiunii 
şi câte altele. Toţi, cu puţine excepţiuni, de la noi, şi-au făcut 
educaţiunea la Paris, vorbesc şi citesc numai franţuzeşte. Ei 
nu ştiu aproape nimic din cultura germană sau engleză. Aşa 
că nu e de mirare vorbind cu dânşii să laude numai pe francezi 
şi să fie nepăsători pentru ceilalţi. Aceasta este însă o mare amă¬ 
gire. [...] Deja pe când eram în Facultatea din Bucureşti eram 
mirat că profesorii noştri cei buni citeau toţi şi nemţeşte - şi 
de când sunt la Paris, sunt convins că inteligenţa germană e 
cu desăvârşire superioară celei franceze. Toate cursurile înalte 
aici nu se fac decât după cărţi nemţeşti!! Cu toată aroganţa lor, 
profesorii francezi sunt siliţi a-şi mărturisi inferioritatea! în spe¬ 
cial profesorul meu de psihologie de la Hautes Etudes cu toată 
părerea lui de rău n-a putut găsi o carte măcar scrisă în franţu¬ 
zeşte, demnă de recomandat. Toate cele bune sunt în nemţeşte. 

Străinii ce studiau altădată la Paris, cu miile, acum au înce¬ 
put să scadă şi să ia drumul spre Berlin. [...] îi mai reţine încă 
medicina, unde strălucesc doi savanţi: Pasteur şi Charcot, dar 

încolo şcolile franceze sunt foarte mediocre. Francezii înşişi 
au înţeles aceasta, şi azi luptă cu disperare să recâştige din ve¬ 
chiul renume. S-au făcut societăţi de profesori, pentru a atrage 
şi încuraja pe studenţii străini, dar toate sunt degeaba - ruşi, 
italieni, spanioli, norvegieni, americani şi în curând fără îndo¬ 
ială români îi părăsesc! 

Un alt simptom mai îngrozitor pentru francezi este şi urmă¬ 
torul: în Paris se publică aproape mai multe traducţiuni decât 
scrieri originale; [...] judecaţi dar câtă decadenţă! în schimb 
însă fac politică şi iar politică. Steaua Franţei, după cât se pare, 
începe să apună. Desigur că popoarele ca şi oamenii după un 
timp oarecare obosesc, şi nimeni n-are dreptul să-i acuze pe 
francezi, ei au trăit destul. Astăzi ei sunt bătrâni; de aceea noi, 
studenţii care venim pentru a afla de la dânşii ceva nou, nu găsim 
decât ruine, [...] drept cultură ei ne dau amintirile gloriei lor 
de altădată." 1 

Părăsind Parisul, Rădulescu-Motru îşi continuă studiile la 
Munchen (1890-1891), apoi la Leipzig (1891-1893), unde îşi 
ia doctoratul cu Wilhelm Wundt. Devine profesor agregat în 
1900 şi în 1904 profesor definitiv la Facultatea de Filozofie şi 
Litere a Universităţii din Bucureşti. 2 

Ar fi fost poate de aşteptat ca admiraţia sa pentru cultura 
germană şi ideea despre declinul Franţei să-l aşeze în 1914 în 
rândul partizanilor Puterilor Centrale. Nicidecum. Rădules- 
cu-Motru se pronunţă pentru ieşirea din neutralitate împotri¬ 
va Austro-Ungariei. Condamnă brutalitatea germanilor şi îi 
consideră „mai vinovaţi" decât pe adversarii lor. în Noua 
revistă română, al cărei fondator şi director este, tonul lui este 
oarecum măsurat, iar publicaţia, antantofilă ca linie generală, 
oferă spaţiu şi punctelor de vedere opuse, prezentându-se ca 


1 Constantin Rădulescu-Motru către tatăl său, Radu Popescu, 10 iu¬ 
nie 1890, B.A.R., mss., 230633. 

2 O biografie substanţială: Constantin Schifimeţ, C. Rădulescu-Mo¬ 
tru. Viaţa şi faptele sale, 3 voi., Editura Albatros, Bucureşti, 2003-2005. 

o tribună de dezbateri. Altminteri, în articole curente şi în dis¬ 
cursul public, ridică tonul până la vehemenţă. La o întrunire 
naţională de la sala Dacia, loveşte în unguri, critică atitudinea 
lui Carol I, afirmă că „misiunea Habsburgilor s-a sfârşit 11 şi so¬ 
coteşte că „nici o clipă nu mai trebuie să aşteptăm 11 . 3 Semnează, 
fireşte, toate apelurile universitare. Ce s-a întâmplat cu admi¬ 
raţia lui pentru Germania? In Noua revistă română ia cel puţin 
apărarea profesorilor universitari germani acuzaţi pe nedrept 
de francezi că ar fi pervertit sufletul compatrioţilor lor; ce s-a 
întreprins în Germania în ştiinţă, explică el, „sunt metode nece¬ 
sare prin care progresul ştiinţei trebuie să treacă 11 . 4 însă războiul 
Germaniei este „Războiul barbar 11 , iar idealul ei „un ideal bar¬ 
bar 11 : „Li s-a spus acestor soldaţi că misiunea Germaniei este 
să extermine tot în jurul ei, fiindcă în jurul ei este numai putre¬ 
ziciune. Putredă este Franţa, putredă este Anglia, putredă este 
Rusia! Nimic din ce înconjoară Germania nu merită să trăias¬ 
că. Singura civilizaţiune bună este aceea germană; singura 
naţiune cinstită şi muncitoare este aceea germană! Un singur 
înţeles are pământul: să fie odată stăpânit de germani! Deutsch- 
land, Deutschland, iiber Alles! 11 Aşa că, soldaţii germani, oricâte 
atrocităţi ar comite, „nu îndeplinesc decât a suta parte din ordi¬ 
nul care li s-a dat 11 . 5 

Ciudată schimbare la faţă, dar nu singura, se va vedea, din 
cariera filozofului. Au putut contribui la aceasta Transilvania, 
bineînţeles, ostilitatea faţă de unguri, sprijiniţi acum de ger¬ 
mani, ca şi faţă de ceea ce numeşte el „imperialismul bulgar 11 . 6 
Era şi opţiunea lui Take Ionescu, la al cărui Partid Conserva- 
tor-Democrat aderase Rădulescu-Motru. 


3 Vive la France! Trăiască Franţa!, 14 septembrie 1914. 

4 C. Rădulescu-Motru, „Die Herren Professoren...“, în Noua revistă 
română, 12-19 aprilie 1915, p. 58. 

5 C. Rădulescu-Motru, „Războiul barbar 11 , în Vive la France! Trăias¬ 
că Franţa!, 14 septembrie 1914. 

6 C. Rădulescu-Motru, „Imperialismul bulgar şi atitudinea Româ¬ 
niei 11 , în Noua revistă română, 4—11 octombrie 1915. 

Când germanii ocupă Capitala, Rădulescu-Motru rămâne 
pe loc. A fost acuzat că şi-ar fi îndemnat şi colegii să rămână, 
pe motiv că „nemţii sunt civilizaţi". în ce-1 priveşte, a negat 
că ar fi căutat să convingă pe cineva. „N-am putut părăsi Bucu¬ 
reştii, fiindcă mi s-a spus prea târziu şi nu mi s-au pus mijloace 
la dispoziţie. De altminteri eram convins că nu voi suferi nimic 
şi că duşmanii se vor purta în mod civilizat". 7 Confirmă, aşadar, 
că i-a crezut pe nemţi „civilizaţi". N-ar fi nici o supărare, dacă 
nu tot el i-ar fi acuzat de barbarie fără seamăn! 

Are astfel cinstea să facă parte din rândul ostaticilor, ares¬ 
tat la 16 decembrie 1916 şi închis, alături de alţii, mai întâi la 
Hotel Imperial, rechiziţionat în acest scop. Stă un timp în 
aceeaşi cameră cu jurnalistul Vasile Th. Cancicov, şi el mem¬ 
bru al Partidului Conservator-Democrat (cu care fusese coleg 
de Parlament în legislatura precedentă, din 1913). Lui Cancicov 
nu-i vine să creadă: „Ceea ce mă miră e de a-1 vedea adus aici, 
el adoratorul culturii şi filozofiei germane." N-are altă expli¬ 
caţie decât faptul că adversitatea faţă de unguri şi bulgari s-ar 
fi dovedit mai tare decât admiraţia pentru germani. 8 La sfârşitul 
lui februarie 1917, face parte din grupul de ostatici deportat 
la Să veni, în judeţul Ialomiţa (tot acolo unde în 1916 depor¬ 
taseră şi românii propriii ostatici!). în octombrie 1917, după 
o scurtă perioadă de libertate, este transferat în Bulgaria, la 
Trojan, unde rămâne până în decembrie, când, în sfârşit, în 
urma acordului intervenit între germani şi autorităţile româneşti 
de la Iaşi, ambele părţi îşi eliberează ostaticii. 

După toate cele îndurate, părea logic să se menţină în ati¬ 
tudinea antigermană, manifestată deja în 1914, dacă nu chiar să 
şi-o accentueze. Şi de data aceasta procedează invers. Convins, 
se vede, că germanii au câştigat partida (ceea ce însemna, în 


7 A.N.R.-B., Universitatea din Bucureşti, Facultatea de Litere şi Filo¬ 
zofie, 162/1920, f. 10, declaraţia lui C. Rădulescu-Motru din 2 iulie 1919. 

8 Vasile Th. Cancicov, Impresiuni şi păreri personale din timpul 
războiului României, Bucureşti, 1921, p. 283 (însemnarea din 29 decem¬ 
brie 1916). 

plan pragmatic, că avuseseră dreptate), trece în tabăra cealaltă. 
Aderă la Partidul Conservator al lui Marghiloman, şi, la 19 mai/ 
1 iunie 1918 este ales senator, la Colegiul I Mehedinţi, pe liste¬ 
le acestui partid. La 1 septembrie 1918, este numit director ge¬ 
neral al teatrelor (post parcă anume făcut pentru a-i răsplăti pe 
intelectualii „germanofili" sau „convertiţi" care nu-şi găseau 
altă întrebuinţare: înaintea lui fuseseră I.C. Filitti şi Ion Petro- 
vici). Nu pare a înţelege cum stau lucrurile odată cu plecarea 
guvernului Marghiloman şi, în loc să-şi dea demisia, aşteap¬ 
tă să i se ceară. Se grăbeşte să solicite o audienţă la regina 
Maria, pe care caută să o câştige propunându-i punerea în scenă 
a romanului său Ilderim. 9 Demisionează, în sfârşit, la 4/17 de¬ 
cembrie 1918, după ce „dl. ministru Duca mi-a trimis vorbă 
prin secretarul său general că prezenţa mea la spectacolele de 
seară ar indispune pe marii noştri aliaţi, care mă ştiu că sunt 
senator marghilomanist". 10 Chiar îşi închipuise că putea să 
rămână şi sub liberali? 

Aşadar, filogermanul preconizează în 1914 o politică po¬ 
trivnică Germaniei, iar persecutatul de germani se alătură în 
1918 politicii progermane. Să încercăm o explicaţie. Ne-o furni¬ 
zează, măcar parţial, însuşi Rădulescu-Motru, care notează în 
jurnalul său, la 6 octombrie 1944, într-o Românie aflată în an¬ 
ticamera comunismului, câteva gânduri în legătură cu strate¬ 
gia sa de viaţă. îşi afirmă mai întâi „dispreţul pentru politică". 
Şi continuă: „Dacă am luat parte la ea, aceasta am făcut-o din 
prudenţă, ca să nu fiu călcat în picioare de fiece agent politi¬ 
cianist. Am considerat înscrierea într-un partid politic drept o 
asigurare în contra eventualelor nedreptăţi de care puteam fi 
lovit, aşa cum fac unii negustori cinstiţi care plătesc pentru a 
fi apăraţi o gardă aleasă tocmai dintre aceia care puteau să-i fure. 


9 Regina Maria a României, însemnări zilnice, voi. I, Editura Historia, 
Bucureşti, 2006, p. 11 (însemnarea din 22 noiembrie /5 decembrie 1918). 

10 Ioan Massoff, Teatrul românesc, voi. V, Minerva, Bucureşti, 1974, 
pp. 169 şi 183. 

Dacă n-aş fi prea bătrân, partidul în care m-aş înscrie astăzi ar 
fi partidul comunist." 11 Amestec de ingenuitate şi cinism! Fapt 
este că a trecut prin destule partide, şi nu e vina lui că n-a sfârşit 
la comunişti! 

Pe de o parte a fost perceput, şi chiar a fost cu adevărat, un 
om de ştiinţă riguros şi onest. Pe de altă parte, este şi un exem¬ 
plu de oportunism politic şi chiar de labilitate intelectuală, 
găsind oricând opţiunilor contradictorii şi argumente contra¬ 
dictorii. Fără a fi singura motivaţie (fiindcă întotdeauna chimia 
comportamentelor umane e mai complicată), opţiunea lui în 
1914 se arată, în această lumină, puternic înrâurită de existenţa 
unui curent antigerman dominant, după cum opţiunea din 1918 
corespunde unei inversări a curentului, efemeră, dar care lui i 
s-a părut decisivă. 


11 C. Rădulescu-Motru, Revizuiri şi adăugiri. Editura Floarea Daru¬ 
rilor, Bucureşti, voi. II, 1996, pp. 304—305. 



Ion A. Rădulescu-Pogoneanu 
(1870-1945) 


Cu studii la Facultatea de Filozofie şi Litere din Bucureşti 
şi un doctorat în filozofie la Leipzig, Rădulescu-Pogoneanu 
devine în 1913 profesor agregat la Catedra de estetică, etică 
şi sociologie. Printre discipolii lui Maiorescu, este poate cel 
mai apropiat de persoana magistrului, apoi de memoria lui. în 
anii războiului, vizitele se ţin lanţ, ale soţilor Pogoneanu la 
Maiorescu şi ale lui Maiorescu la Pogoneni. 1 Aşa stând lucru¬ 
rile, el apare ca unul dintre cei câţiva „rătăciţi 11 pe lista din sep¬ 
tembrie 1914 a universitarilor care cereau intrarea grabnică în 
război împotriva monarhiei habsburgice; apelurile ulterioare 
nu le-a mai semnat. în perioada neutralităţii, a publicat doar 
un text cu caracter politic: Pacea viitoare - după o carte fran¬ 
ceză. E un comentariu pe marginea lucrării istoricului Emest 
Denis, La Guerre, judecată a fi în mare parte utopică şi 
nedreaptă, mai ales prin propunerile de aplicare foarte selec¬ 
tivă a principiului naţionalităţilor: în defavoarea Austro-Un- 
gariei şi Germaniei, şi mai tare în defavoarea Turciei, din care 
n-ar mai fi rămas nimic, dar deloc în defavoarea Rusiei. Româ¬ 
niei i s-ar fi cuvenit Bucovina, dar nu şi Transilvania, care urma 
să rămână la unguri (de Basarabia, bineînţeles, nici vorbă)! 2 

Rămas în Bucureşti sub ocupaţie, Rădulescu-Pogoneanu a 
introdus în seminarul său, la reluarea cursurilor universitare 


1 Vizitele reciproce sunt înregistrate de Titu Maiorescu, în Jurnalul 

său. 

2 1. A.R., „Pacea viitoare - după o carte franceză", în Convorbiri lite¬ 
rare, decembrie 1915, pp. 1276-1292. 

(din aprilie până în iulie 1918), câteva teme a căror legătură 
cu disciplinele pe care le reprezenta nu părea chiar evidentă; 
studenţii erau invitaţi să interpreteze mersul războiului, condi¬ 
ţiile participării României şi problemele de ansamblu ale 
Europei Centrale. 3 în atmosfera păcii de la Bucureşti, orientarea 
dată acestor discuţii nu prea avea cum să fie antantofilă! Mai 
direct, i s-a reproşat faptul că la seminariile respective i-ar fi 
proslăvit pe germani şi ar fi insultat „perfida Anglie". 4 


3 A.N.R.-B., Universitatea din Bucureşti, Facultatea de Litere şi 
Filozofie, 162/1920, ff. 7-9. 

4 Românimea culturală, 3/16 martie 1919. 



Liviu Rebreanu 
(1885-1944) 


în 1914, Liviu Rebreanu, ardelean trecut în România în 
1909, după un început de carieră militară în Ungaria, nu este 
încă marele scriitor care va deveni odată cu apariţia romanu¬ 
lui Ion, în 1920. Reputaţia lui se situează la o cotă medie, ca 
autor de nuvele şi îndeosebi de cronici dramatice. 

„Revoluţia lui Horia, Cloşca şi Crişan“, articol publicat în 
Universul literar, pare a-1 situa, din primul moment, printre 
adversarii cei mai hotărâţi ai Austro-Ungariei: „Patru milioane 
de români privesc acuma neîncetat spre Carpaţii care i-au 
despărţit de noi atâtea veacuri. Patru milioane de fraţi aşteap¬ 
tă din clipă în clipă, împreună cu noi, să dispară graniţele. 11 Erau 
mai curând trei decât patru milioane, dar nu e decât un deta¬ 
liu. Mai ciudat este că, printr-un amalgam pe care cititorul cu 
greu l-ar putea desluşi între Ungaria medievală şi Ungaria mo¬ 
dernă, ies la iveală fărădelegi cumplite: „Românii nu fac parte 
din naţiunile recunoscute. Românii nu există, zic legile străini¬ 
lor. Există unguri, saşi, secui în Transilvania, dar români nu. 
Poporul român e declarat străin în ţara lui, suferit doar pentru 
a munci, pentru a îmbogăţi pe boieri. Românii sunt puşi într-un 
rând cu dobitoacele. Credinţa românească nu e tolerată. Biseri¬ 
cile româneşti sunt necinstite, când de catolici, când de refor¬ 
maţi. Preoţii şi episcopii români sunt tot iobagi, şi arestaţi şi 
bătuţi şi torturaţi. [...] A fi român e o ruşine, o batjocură şi o 
umilinţă. 11 ' Chiar ca tablou istoric e abuziv. întrebarea e însă 


1 L. Rebreanu, „Revoluţia lui Horia, Cloşca şi Crişan", în Universul 
literar, 21 septembrie 1914. 

dacă Rebreanu chiar crede ce scrie. Fiindcă la scurt timp îl ve¬ 
dem părăsind acest tip de discurs şi trecând în tabăra adversă. 
Devine colaborator la Ziua, unde doar la două săptămâni după 
textul menţionat, publică un articol intitulat „Războiul şi 
scriitorii 11 , de data aceasta nu cu numele lui, ci sub iniţialele 
Sf. Ziua era patronată de germani. Sf, alias Rebreanu, îl atacă 
pe scriitorul rus Kuprin, care „vine cu limbajul paznicilor 
închisorilor siberiene, ca să discute politică europeană, vine cu 
cnutul căzăcesc să combată argumente fine, civilizate 11 . 
„Kuprinii de tot felul 11 sunt cei care „au provocat, prin insolenţa 
lor, războiul actual 11 . 2 

Printre hârtiile lui Slavici, s-a găsit această scrisoare adre¬ 
sată de Li viu Rebreanu: „Iubite maestre, iartă-mă că te deran¬ 
jez din nou. Mi-ai spus zilele trecute că până în câteva zile, 
până mâine adică, îmi vei comunica ce-ai aranjat cu privire la 
intrarea mea în redacţia ziarului Ziua. Ţin foarte mult la aceas¬ 
ta şi de aceea te plictisesc necontenit. Acuma că Minerva şi 
Seara au trecut în posesiunea unui consorţiu german, afacerea 
ia chiar o întorsătură urgentă. Ar trebui să ştiu dacă fac ceva 
cu Ziua, sau dacă să nu intervin la Minerva sau Seara ..,“ 3 

Ceea ce intrigă nu e angajamentul „germanofil 11 , atenuat de 
altfel, la Ziua, ca şi la Moldova (cele două publicaţii de orien¬ 
tare „germanofilă 11 la care colaborează) prin abordarea aproape 
exclusivă a unor teme strict literare sau teatrale, deci nepoli¬ 
tice, şi sub marca anonimatului, sub pseudonime sau iniţiale, 
semn de prudenţă, dar şi de nesinceritate. Supărător rămâne 
contrastul dintre izbucnirea antimaghiară iniţială, mai violen¬ 
tă chiar decât s-ar fi cuvenit, şi înrolarea, evident pentru bani, 
nu pentru glorie, şi nici din mare convingere, la ziare care ilus¬ 
trau orientarea exact opusă. Continuă de altfel să scrie şi la 


2 Sf. [Liviu Rebreanu], „Războiul şi scriitorii", în Ziua, 7 octombrie 
1914. 

3 Niculae Gheran, Rebreanu, amiaza unei vieţi, Editura Albatros, 
Bucureşti, 1989, pp. 49-50. 

publicaţii antantofile. Avea vreo convingere? Rebreanu pare 
preocupat doar de două lucruri (pe lângă promovarea soţiei 
sale, actriţa Fany Rebreanu): propria creaţie literară şi identi¬ 
ficarea surselor de câştig (ultima preocupare explicabilă prin 
starea lui financiară nu tocmai strălucită). De altfel, „incorec- 
titudinile“ scriitorului sunt frecvente, în toate perioadele vieţii. 4 
în ce priveşte gândurile lui intime privitoare la orientarea 
României, „destui confraţi îşi aminteau că, la cafenea - nici¬ 
odată în scris - el se pronunţase pentru neutralitate 11 . 5 

Sub ocupaţie, rămâne la Bucureşti. Editează, din septem¬ 
brie 1917, împreună cu A. de Herz, gazeta culturală Scena. Din 
declaraţii făcute ulterior (la procesul ziariştilor din 1919), s-ar 
părea că germanii l-au preferat pe Rebreanu lui Herz ca respon¬ 
sabil al ziarului. Se retrage însă după numai trei săptămâni, 
începe însă în acelaşi timp colaborarea la Lumina lui Stere, pe 
care o continuă până în iunie 1918, îndeosebi cu cronici teatrale. 
Nu scrie articole politice, singura incursiune într-o zonă atingă- 
toare de politic este prezentarea volumului lui D.D. Pătrăşcanu, 
Vinovaţii. Prezentare elogioasă în planul literar (evident, peste 
valoarea cărţii), cu expunerea explicită a acuzelor aduse lui 
Brătianu şi „vinovaţilor 11 în genere, dar totul, în mod abil, fără 
a lua asupra sa opiniile lui Pătrăşcanu. Un amestec de laudă 
exagerată cu rezervă prudentă. 6 Când Rebreanu exagerează, 


4 Astfel, afirmaţii de genul: ar fi învăţat la Liceul german din Bistriţa 
(de fapt, la Şcoala maghiară), ar fi urmat Literele la Universitatea din 
Viena sau la Budapesta (de fapt, Academia Militară din Budapesta), s-ar 
fi manifestat în presa românească din Ungaria şi Transilvania ca opo¬ 
nent al regimului dualist (de fapt, nici vorbă de aşa ceva). Acuzat de 
deturnare de fonduri în Ungaria, a fost expulzat din România spre această 
ţară în 1910, şi condamnat la trei luni de închisoare; explicaţiile lui asu¬ 
pra acestui incident au rămas contradictorii. Mai târziu, o acuzaţie asemă¬ 
nătoare i s-a adus la Societatea Scriitorilor Români. Date biografice 
detaliate la Niculae Gheran, Tânărul Rebreanu, Editura Albatros, 1986, 
şi Rebreanu, amiaza unei vieţi, op. cit. 

s Niculae Gheran, Rebreanu, amiaza unei vieţi, op. cit., p. 130. 

6 L. Rebreanu, „Vinovaţii deD.D. Pătrăşcanu 11 , în Lumina, 13 iunie 1918. 

pare a fi un semn că nu prea crede ce spune, dar o face fiind¬ 
că se simte obligat să o facă. 

în iulie 1918, biografia scriitorului înregistrează o secvenţă 
rocambolescă. Identificat ca dezertor din armata austro-ungară 
(cam târziu!), este arestat de autorităţile de ocupaţie, dar reu¬ 
şeşte să evadeze. Nu sunt convins de acurateţea tuturor infor¬ 
maţiilor. O problemă are cu siguranţă, fiindcă se ascunde câteva 
zile, iar apoi reuşeşte să ajungă în Moldova, trecând linia de 
demarcaţie. La Iaşi e privit cu suspiciune: „colaboraţionist 11 , 
poate spion. Iar la Chişinău, unde se află în octombrie, e pur 
şi simplu luat la bătaie de un grup de ardeleni. 7 în ultimele 
săptămâni de război îşi exprimă însă - în corespondenţa pri¬ 
vată - satisfacţia pentru înfrângerea germanilor şi perspectiva 
unirii Transilvaniei cu România. Ceea ce nu-1 împiedică, atunci 
când se întoarce la Bucureşti, în noiembrie, să mai încaseze 
nişte bani de la Lumina, pe al cărui stat de plată se află până 
în momentul încetării apariţiei ziarului. 8 

Şi astfel se termină războiul şi pentru Rebreanu; în ce-1 
priveşte, un război fără glorie. 


7 Niculae Gheran, Rebreanu, amiaza unei vieţi, op. cit., p. 30. 

8 Ibidem, p. 33. 



Radu Rosetti 
(1853-1926) 


Radu Rosetti aparţine înaltei aristocraţii moldoveneşti; 
mama lui era fiica domnitorului Moldovei Grigore Alexandru 
Ghica (1849-1856). Familia însă a scăpătat, moşiile s-au vân¬ 
dut una câte una, iar Radu Rosetti, lipsit de resurse, întors din 
Franţa doar cu un bacalaureat (dar având o solidă cultură, inclu¬ 
siv cunoaşterea a trei limbi: franceza, germana şi engleza) şi 
prea puţin înclinat spre politică, s-a văzut redus la o carieră, 
destul de modestă, de funcţionar public. A fost prefect al câtor¬ 
va judeţe şi, pentru scurt timp, director al închisorilor, pentru 
a căpăta apoi, la Ministerul de Externe, măruntul post de aju¬ 
tor de arhivar; după o demisie şi o revenire a fost în sfârşit 
avansat (în 1909) ca director al lucrărilor speciale şi cercetărilor 
istorice din acelaşi minister, funcţie din care demisionează 
definitiv în 1912.' între timp, destul de târziu, îşi descoperise 
vocaţia, o dublă vocaţie: de istoric şi de scriitor. Romanul isto¬ 
ric Cu paloşul (1905) s-a bucurat de succes, iar lucrările de 
istorie, îndeosebi cele de istorie socială: Pământul, sătenii şi 
stăpânii în Moldova şi Pentru ce s-au răsculat ţăranii? (ambele 
din 1907), l-au aşezat printre înnoitorii acestei discipline. 
Preconizând o reformă agrară radicală, Rosetti s-a îndepărtat 
de Partidul Conservator (cu Titu Maiorescu ajungând la o 
adevărată inimiciţie) şi s-a apropiat de gruparea de la Viaţa 
românească. 


1 Date despre cariera lui Radu Rosetti, la fiul lui, generalul Radu R. 
Rosetti, Familia Rosetti, voi. I, Bucureşti, 1938. 

Nici într-un chip cu Rusia e broşura pe care o tipăreşte îndată 
după izbucnirea războiului. Victoria Rusiei în război ar fi un 
dezastru chiar pentru o Românie mărită cu teritoriile revendi¬ 
cate din monarhia habsburgică. Tabloul schiţat de Rosetti e teri¬ 
bil şi merită citat pe larg, fiindcă explică mai bine ca orice 
raţiunile profunde ale „germanofililor": 

„O Românie întregită cu ceea ce se va milui Rusia să ne 
permită a lua, cu Germania învinsă şi slăbită şi cu Austria 
nimicită, înconjurată din trei părţi de slavi, nu poate fi decât 
un stat vasal al Rusiei, menit să piardă din an în an câte ceva 
din demnitatea, din neatârnarea, din drepturile, din individua¬ 
litatea lui. Rusia de la început s-ar amesteca în afacerile noas¬ 
tre, în luptele noastre interne, ar favoriza cutare sau cutare 
partid, ar ţese nenumărate intrigi, ar face viaţa nesuferită dinas¬ 
tiei noastre, silind-o să părăsească un tron ce nu l-ar mai putea 
ocupa nici cu demnitate, nici cu folos, şi ar aduce pe scaun, 
în locul ei, vreo creatură oarecare. N-ar trece nici o generaţie 
şi ni s-ar impune generali ruşi cari să comande şi să organizeze 
oştirea noastră, uniunea vamală şi monetară, ni s-ar trimite de 
la Petrograd textul legilor ce pot şi trebuie votate de Parla¬ 
mentul nostru, ne-am vedea siliţi să cerem înainte de a aplica 
legi votate de camera română, învoirea cabinetului împărătesc, 
s-ar hotărî asupra sistemului de educaţiune şi de instrucţiune 
ce am fi ţinuţi să-l adoptăm, ni s-ar impune controlul asupra 
relaţiunilor noastre externe şi, probabil, chiar readoptarea 
odioaselor buchi chirilice. N-am putea ceti, n-am putea tipări 
decât ceea ce ne-ar permite cenzura împărătească şi ceea ce 
ar fi pe placul guvernului rusesc. Iar dacă n-am mai găsi suve¬ 
ran care să primească o domnie atât de smerită sau am arăta 
semne de opunere, regatul vasal s-ar vedea îndată transformat 
mai întâi în Oblastie şi apoi în Gubernie “ 2 


2 Radu Rosetti, Nici într-un chip cu Rusia, Bucureşti, 1914, 
pp. 23-24. 

Profeţie greşită pentru Primul Război Mondial, teribil însă 
de apropiată de adevăr în ce priveşte deznodământul celui de-al 
doilea! 

Sub toate aspectele, Germania e pusă în antiteză cu Rusia: 
„Germania n-are nici un interes potrivnic nouă, ea din contra 
nu poate să vadă decât cu ochi buni un aliat credincios temeinic 
aşezat la gurile Dunării. Ea nu numai că se află în capul civi- 
lizaţiunii şi al culturii, dar totodată este şi întâia putere mili¬ 
tară din lume, triumful de mâni nu poate fi decât al ei. în 
realitate, astăzi, oştirile germane, pe câmpii de război de la apus 
şi de la răsărit, se luptă nu numai pentru mărirea neamului ger¬ 
man ci şi pentru mântuirea noastră de pericolul rusesc. 1 * 3 

Transilvania poate să mai aştepte, e timpul ca românii să 
elibereze Basarabia şi să contribuie la împingerea cât mai spre 
răsărit a colosului rusesc. 

Tot în 1914, Rosetti publică un studiu istoric mai detaliat: 
Acţiunea politicii ruseşti în ţările române povestită de orga¬ 
nele oficiale franceze, din care rezultă permanentele tendinţe 
expansioniste ale imperiului vecin. Urmează, în 1915, Adevă¬ 
raţii provocatori, care sunt, potrivit autorului, Rusia (dorinţa 
ei de a zdrobi monarhia habsburgică) şi Marea Britanie (iritarea 
faţă de creşterea puterii Germaniei), fără a-i uita pe „oamenii 
de afaceri în a căror mâini au încăput destinele bietei Franţe 11 , 
şi nicidecum „împăratul Wilhelm care trece acum prin momen¬ 
te grele numai fiindcă a fost prea mare iubitor de pace“ 4 * 
(dat fiind că ar fi putut, dacă dorea războiul, să atace în 1905 
o Rusie slăbită de înfrângerea din conflictul cu Japonia şi de 
tulburările interne). 

în sfârşit, tot în 1915, o carte despre Atitudinea României 
în războiul actual, evident pe aceeaşi linie de argumentaţie. 
Românii idealizează Franţa şi judecă greşit Germania, a cărei 


3 Ibidem, p. 38. 

4 Radu Rosetti, Adevăraţii provocatori, Bucureşti, 1915, p. 40 (a 

apărut mai întâi în Viaţa românească, aprilie 1915, pp. 58-82). 

limbă şi cultură nu o cunosc; sunt incapabili astfel să aprecieze 
„admirabila organizaţie care dă Germaniei o atât de uriaşă 
putere morală, militară şi economică 11 . 5 Diagnosticul e pus pre¬ 
cis şi corect opiniei publice româneşti: 

„Lipsă de simpatie pentru Germania. 

Vie simpatie către Franţa. 

Ură neîmpăcată împotriva ungurilor, asupritori ai fraţilor 
noştri de peste Carpaţi, ură care, în chip absolut neîndreptăţit, 
se întinde asupra Austriei, şi mare nerăbdare de a scăpa de robie 
şi de a aduce sub oblăduirea noastră pe acei fraţi. 

Lipsă de ură şi de simpatie către Rusia. 

Nepăsare desăvârşită pentru Basarabia şi basarabeni.“ 6 

De asemenea, Rosetti vede clar, ceea ce nu toţi oamenii 
politici apreciau corect, şi însuşi Brătianu căuta să ascundă, şi 
anume înclinarea tot mai accentuată a României, încă „neu- 
trală“, spre puterile Antantei. 

Rămas la Bucureşti, în vremea ocupaţiei germane, Rosetti 
se numără printre aderenţii lui Carp (deşi îl separau de aces¬ 
ta ideile lui în problema agrară care semănau mai mult cu ale 
lui Stere). Zvonurile privitoare la un posibil, deşi iluzoriu, 
guvern Carp, agreat de germani, îl puneau pe lista eventualilor 
miniştri. 7 1 s-a oferit, din partea lui Carp şi a lui Lupu Kostaki, 
şi până la urmă a acceptat, preşedinţia Eforiei spitalelor civile. 
Victor Beldiman, ginerele său (fiul lui Alexandru Beldiman), 
avea să rememoreze, două decenii mai târziu, inedita etapă din 
biografia lui Rosetti: „Cu râvna lui obişnuită, neobosit, deşi 
de pe atunci câteodată stingherit de boală, îndeplinea această 
funcţiune controlând personal toate serviciile, vizitând pe neaş¬ 
teptate spitalele, bucătăriile, beciurile şi depozitele lor, şi du¬ 
când luptă cu autorităţile militare pentru aprovizionare, pentru 


5 Radu Rosetti, Atitudinea României în războiul actual, Bucureşti, 
1915, p. 28. 

6 Ibidem, p. 32. 

7 Titu Maiorescu, Jurnal, 26 mai/8 iunie 1917. 

administrarea moşiilor şi pentru scăparea medicamentelor de 
la rechiziţie. Ajunsese să aibă atâta autoritate încât chiar medicii 
germani, oarecum îndreptăţiţi să se amestece în anumite tre¬ 
buri spitaliceşti, ştiau de frica lui.“ 8 Probabil că nu e prea multă 
exagerare în aceste amintiri de familie. Rosetti era într-adevăr 
un om de o dârzenie neobişnuită. Aşa l-a văzut şi Bianu: „înzes¬ 
trat cu un caracter de oţel, Rosetti nu s-a plecat înaintea nici 
unei puteri pământeşti, îndurând cu un stoicism rar, aproape 
neexistent în vremurile noastre, cele mai mari greutăţi în viaţă, 
fără să cedeze nimic din demnitatea lui moştenită de la o lungă 
generaţie de strămoşi. 119 

Când s-a instalat guvernul Marghiloman, a demisionat din 
postul de prim-efor. Faţă de Marghiloman, „nu numai că nu-şi 
tăgăduia dispreţul, dar îl afirma sus şi tare“. 10 A rămas în „ulti¬ 
mul careu 11 al susţinătorilor lui Carp. îl întâlnim printre sem¬ 
natarii apelului de la sfârşitul lunii iunie 1918 prin care i se 
cerea bătrânului lider conservator să reintre în arenă. Colabo¬ 
rează intens la Renaşterea, ziarul „carpistului 11 Neniţescu. Are 
cuvinte deloc tandre la adresa lui Brătianu, „vinovat între vino¬ 
vaţi 11 . „Nu blăstăm, ci osândă 11 , se intitulează articolul în care 
susţine că oprobiul public nu e de ajuns; trebuie cu toţii „să fie 
judecaţi şi să-şi ia pedeapsa cuvenită 11 , inclusiv „servilul Porum- 
baru“ şi „arivistul Duca 11 . 11 Ceva mai înainte, sub titlul „Pentru 
ce două măsuri? 11 (urmat de alte articole pe aceeaşi temă) se 
arătase nemulţumit că doar unii dintre miniştrii cabinetului 
Brătianu erau daţi în judecată; s-ar fi cuvenit să fie aduşi în 
faţa justiţiei „toţi părtaşii fărădelegii făptuite împotriva Ţării 11 . 12 


8 Victor A. Beldiman, „Istoricul Radu Rosetti", în Libertatea, 20 apri¬ 
lie 1937, pp. 141-146. 

9 Ioan Bianu, „Istoricul şi scriitorul", In Adevărul literar şi artistic, 
21 februarie 1926. 

10 Victor A. Beldiman, op. cit. 

11 Radu Rosetti, „Nu blăstăm, ci osândă", în Renaşterea, 17 au¬ 
gust 1918. 

12 Radu Rosetti, „Pentru ce două măsuri?", în Renaşterea, 15 iulie 1918; 
„Iar cele două măsuri", 28 iulie 1918; „Tot două măsuri", 29 iulie 1918. 

Tot în Renaşterea, publică în toamna anului 1918, în câteva 
numere consecutive, „O schiţă de reformă agrară", în care, cri¬ 
ticând proiectul de reformă, socotit neîndestulător, al guver¬ 
nului Marghiloman, îşi reiterează punctul de vedere privind un 
transfer important de proprietate către ţărani, fără distrugerea 
însă a marii proprietăţi, necesară pentru echilibrul economic 
al ţării: o mare proprietate diminuată, dar modernizată, şi în 
consecinţă mai productivă. 13 

Fiul lui Radu Rosetti, viitorul general Radu R. Rosetti 
(1877-1949), era maior la începutul războiului şi lucra la Biroul 
de operaţiuni al Marelui Stat-Major; a jucat în această calitate 
un rol important în pregătirea intervenţiei României, în sens 
opus intenţiilor tatălui său. Pe lângă propria-i capacitate, carie¬ 
ra i-a fost netezită şi de înrudirea cu Brătianu: se căsătorise cu 
sora Elizei Brătianu, soţia liderului liberal (şi fostă soţie a lui 
Marghiloman). Cum am văzut, această înrudire nu a îmblân¬ 
zit şi judecata tatălui său. Se vede însă cât de îngustă era elita 
ţării şi cum toţi, chiar adversari, erau cunoştinţe apropiate şi 
aveau adesea relaţii de rudenie. în 1917, Radu R. Rosetti s-a 
ilustrat pe frontul din Moldova şi a fost grav rănit, în fruntea 
regimentului său, în lupta de la Răzoare; la puţin timp, a fost 
avansat colonel. 

Despre tatăl său, generalul Rosetti ne spune că „a văzut cu 
mulţumire întregirea neamului" şi „nu a rămas supărat" fiind¬ 
că istoria nu i-a dat dreptate: „Prin aceasta s-a deosebit mult 
de unii din cunoscuţii şi părtaşii ideilor pe care le preconizase 
şi el în anii premergători războiului, cum a fost de pildă C. Stere. 
El susţinea că preconizase mergerea alături de nemţi şi de aus- 
tro-unguri nu din germano sau altă «filie», ci din dragoste de 
neam şi din adânca neîncredere ce i-o inspirau Rusia şi ten¬ 
dinţele bine cunoscute ale panslavismului." 14 Curios pasaj: nu 


13 Radu Rosetti, „O schiţă de reformă agrară", în Renaşterea, 29, 30 
şi 31 octombrie şi 1, 2, 3 noiembrie 1918. 

14 General Radu R. Rosetti, Mărturisiri (1914-1919), Editura Mode- 
lism, Bucureşti, 1997, p. 50. 



298 


,i Germanofilii 


aceeaşi fusese motivaţia lui Stere? Generalul povesteşte - cu 
vădită satisfacţie - o întâlnire cu Stere la Iaşi, în 1918. Stere 
se dă jos din trăsură şi îi întinde mâna. „L-am lăsat să se apropie 
şi, când a ajuns la doi paşi de mine, l-am privit drept în ochi 
şi m-am întors la stânga-mprejur, întorcându-i spatele, în văzul 
lumii ce circula atunci pe acea stradă. 11 * 5 

Ce lipsă de bun-gust! Radu R. Rosetti a lăsat de altfel amin¬ 
tirea unui om capabil, dar rigid până la ridicol. Tatăl său - 
căruia nu i-a întors spatele (asta ar mai fi lipsit!) - nu se dove¬ 
dise deloc mai moderat decât Stere, ba chiar avusese accente 
mai dure la adresa guvernului Brătianu. 


15 Ibidem, p. 231. 



Mihail Sadoveanu 
(1880-1961) 


în 1914, Sadoveanu are deja o reputaţie bine stabilită de 
„mare prozator". Se pare că armata ţine la el, fiindcă o duce 
dintr-o concentrare în alta, atât în august 1914, cât şi în primele 
luni din 1916. Ca membru al Vieţii româneşti, împărtăşeşte 
ideile grupului în problematica naţională. Câteva texte publi¬ 
cate în Universul în prima parte a anului 1915 sunt cât se poate 
de explicite: net antiruseşti. „Regele nostru cel bătrân a avut 
dreptate", spune un ţăran: „unde se mănâncă cânii, nu-i bine 
să-ţi vâri capul" 1 , aşadar, neutralitate. Dar o neutralitate defa¬ 
vorabilă Rusiei. în Bucovina, ruşii fac prăpăd: „cazacii pra¬ 
voslavnicului ţar şi-au bătut joc de pământul, de gospodăriile 
şi de muierile oştenilor plecaţi la bătălie". Tu, românul buco¬ 
vinean, îi poţi spune fratelui tău basarabean „că lupţi pentr-un 
pământ al tău, pentru limbă şi nădejde, căci în Austria popoa¬ 
relor totuşi a putut răzbate până latine lumina conştiinţei. [... ] 
Şi el te va asculta şi poate nu te va pricepe, căci el vine de lângă 
hotarul nostru fără să-şi cunoască neamul şi-n Rusia negurilor 
el e tot aşa de departe de sufletul nostru ca şi mongolul de la 
Amur. Tu lupţi ca să răzbuni poate o soră pângărită şi-un bor¬ 
dei ars; el luptă pentr-un ţar sfânt, ca să înfrângă şi să creştineze 
popoare păgâne, dintre care şi tu, şi noi facem parte în negu- 
roasa-i minte". 2 Ruşii sunt cei mai vinovaţi, iar dintre provin¬ 
ciile româneşti, Basarabia în cea mai cruntă stare: „în Ardeal 
o umbră de doliu pluteşte peste sate; în Bucovina, disperarea 


1 M. Sadoveanu, „Ce spun ei“, în Universul, 10 februarie 1915. 

2 M. Sadoveanu, „Scrisori de departe", în Universul, 19 martie 1915. 

şi ruşinea, daruri moscovite, sunt oaspeţi la casa românilor; în 
Basarabia, tristeţea şi întunericul." 3 

Odată cu intrarea României în război, Sadoveanu este mobi¬ 
lizat şi îşi schimbă şi orientarea naţională, punând-o de acord 
cu opţiunea statului român. Colaborează în septembrie 1916 
la efemera Gazeta ostaşilor, iar câteva luni mai târziu, la Iaşi, 
este numit director al ziarului România, editat de Marele 
Cartier General, cu colaborarea numeroşilor scriitori mobili¬ 
zaţi sau refugiaţi în Moldova, şi destinat în principal ostaşilor 
din tranşee. în primul număr, din 2 februarie 1917, Octavian 
Goga publică articolul de fond „Spre biruinţă", iar Mihail Sado¬ 
veanu afirmă dreptul României asupraArdealului şi îşi exprimă 
credinţa că armata română va birui: „Ziua în care Regele a ridi¬ 
cat braţul şi a făcut semn spre Ardeal a fost ziua izbăvirii aces¬ 
tui neam." 4 Ironic apare, în acelaşi număr, în raport cu ce 
scrisese Sadoveanu mai înainte, articolul „Ruşii", semnat RL. 
(Petre Locusteanu), în care se înşiră fraze ca acestea: „Vin de 
departe, din zări pierdute, pentru a face din piepturile lor tinere 
zid în jurul ţării noastre. [...] Să ne descoperim cu dragoste şi 
admiraţie în faţa acestor eroi ai zilei de mâine." „Schimbarea 
la faţă" a ruşilor şi-a găsit un credincios şi în Delavrancea, care 
îi vede ca un popor „blând, cinstit şi îndurător". 5 Sadoveanu, 
pe lângă supervizarea publicaţiei, a scris el însuşi numeroase 
articole şi reportaje de pe front. 

Când România iese din conflict, recunoscându-şi înfrân¬ 
gerea, încetează şi apariţia ziarului România (ultimul număr 
e din 23 martie 1918). Pentru Sadoveanu începe a treia perioadă 
a războiului, cu o nouă schimbare de direcţie. Revine, pocăit, 
la grupul ieşean, din jurul lui Stere şi Ibrăileanu, unde ideile 
rămăseseră tot cele dintâi. în Momentul lui Ibrăileanu apare la 
12 mai 1918 un articol despre „cazul Sadoveanu", nesemnat, 


3 M. Sadoveanu, „Primăvara 11 , în Universul, 1 aprilie 1915. 

4 M. Sadoveanu, „Armata 11 , în România, 2 februarie 1917. 

5 Barbu Delavrancea, „Ruşii 11 , în România, 26 februarie 1917. 

dar în mod evident conceput de comun acord de cei doi, criti¬ 
cul şi scriitorul. Se spun următoarele: N-a cerut să fie cruţat 
de front; a fost mobilizat şi repartizat din oficiu la România, 
care „trebuie să fie, ne-a spus-o d. Sadoveanu când se plă¬ 
nuia gazeta, un ziar de reconfortare a celor de pe front“. Nu 
bănuia că va deveni o foaie de polemică şi insulte (inclusiv la 
adresa prietenilor lui!). A fost director, desemnat de Marele 
Stat-Major. Ca locotenent suspect de „germanofilie“ n-avea 
cum să ceară să fie eliberat de la ziar. Ar fi ajuns în faţa Curţii 
Marţiale. Şi încheierea: „în ziua când d. Sadoveanu a fost de¬ 
mobilizat, nemaifiind un simplu număr din armată, redevenind 
el însuşi, a ţinut ca primul lui cuvânt să fie afirmarea adevă¬ 
ratelor sale credinţe. “ 6 

Pentru a fi şi mai convingător, Sadoveanu începe să cola¬ 
boreze la Lumina, ziarul lui Stere: fără prea mult entuziasm 
totuşi, fiindcă până la urmă nu dă decât două texte. Primul din¬ 
tre ele, în orice caz, e o declaraţie de recunoaştere a dreptăţii 
lui Stere. Despre Rusia şi Basarabia: „Alianţa noastră neferi¬ 
cită sacrifica acest pământ pe care-1 jeleam ca pe un mort pen¬ 
tru totdeauna dus. Pacea lui Stiirmer [primul-ministru al Rusiei 
în 1916] sfărâma România şi dădea ţarilor Moldova. 14 Sintag¬ 
ma nu mai e „regele şi Ardealul 11 , ci „Stere şi Basarabia 11 , Stere, 
„hulitul pe nedrept, ostracizatul 11 ; azi, mulţimea „presară flori 
şi aclamaţii în calea osânditului de ieri 11 . 7 

Am putea eventual să-l credem pe Sadoveanu, în justifi¬ 
cările lui contradictorii. Nu ne-o permite însă biografia lui 
ulterioară, cu neînchipuita facilitate de acomodare la toate în¬ 
torsăturile politice. Adeziunea lui finală la comunism depăşeşte 
cu mult micile adaptări din anii Primului Război Mondial. 


6 „M. Sadoveanu", în Momentul, 12 mai 1918. 

7 M. Sadoveanu, „C. Stere", în Lumina, 24 aprilie 1918. 



Marin Simionescu-Râmniceanu 
(1883-1964) 


Critic de artă şi scriitor, cu studii la Berlin, Simiones¬ 
cu-Râmniceanu a căpătat o anume notorietate în urma repre¬ 
zentării, în 1913, a dramei Andrei Branişte, care a stârnit 
numeroase comentarii. A fost cel mai bun prieten al lui Vasile 
Pârvan; cei doi au avut o atitudine asemănătoare şi în ce 
priveşte raportarea României la Primul Război Mondial. 

Când ardeleanul Octavian Tăslăuanu acuză presa de corup¬ 
ţie pentru atitudini germanofile, M. Simionescu-Râmniceanu 
îi dă replica în ziarul Moldova (dovedind chiar prin simpla 
colaborare la această publicaţie apropierea sa de linia Carp). 
A încercat vreodată jurnalistul transilvănean, se întreabă el, să 
se închipuie „în pielea unui basarabean 14 ? Românul din Regat 
nu poate face deosebire între transilvăneni şi basarabeni, în 
favoarea celor dintâi. 1 

Colaborator la Noua revistă română (mai ales cu cronici 
de artă), Simionescu-Râmniceanu şi-a expus punctele de ve¬ 
dere privitoare la război, sub artificiul unei convorbiri „cu un 
străin de partidele politice 11 , sub titlul Politica externă a d-lui 
Brătianu. Mărturiseşte că fiind iniţial simpatizant al lui Carp, 
înclina acum spre neutralism. Doar cu două săptămâni înainte 
de angajarea României în conflict, vedea încă în Brătianu (ca 
şi unii oameni politici de altfel) exponentul unei neutralităţi 
efective, socotind că aceasta era singura atitudine convenabilă 
faţă de „pretenţiile noastre de a revendica ce e românesc, de 


1 Marin Simionescu-Râmniceanu, „întâmpinare la articolul «Corup¬ 
ţia presei» al d-lui Octavian Tăslăuanu 11 , în Moldova, 9 iulie 1915. 



Oameni, idei, atitudini 


303 


ambele părţi, fără deosebire 11 . Trebuie aşteptat până aproape 
de sfârşit, „când toate armatele europene vor fi sleite 11 . România, 
cu armata ei intactă, ar putea fi „ultima rezervă care decide 
soarta războiului 11 . Germania are încă resurse; succesele Antan¬ 
tei nu sunt atât de convingătoare încât să determine România 
ca să treacă de partea ei. Dacă Austro-Ungaria ar fi înfrântă, 
Germania încă poate continua războiul, iar pentru România, 
odată obţinute teritoriile româneşti din Austro-Ungaria, aceas¬ 
ta ar însemna război alături de Germania împotriva Antantei, 
obiectivul rămas fiind Basarabia. Politica lui Brătianu e că ori¬ 
cum cădem în picioare „afară doar de cazul intrării încă prea 
devreme 11 : Analiză, evident, eronată, ilustrând neutralismul de 
tendinţă „germanofilă 11 al autorului. 2 

într-o conferinţă ţinută la Cercul de studii al Partidului 
Conservator, Simionescu-Râmniceanu vedea trei mari modele 
culturale în istoria omenirii: străvechiul model egiptean, mode¬ 
lul grecesc, omogenizator, preluat şi de romani, şi transmis apoi 
în Evul Mediu şi în modernitate, şi modelul german, de uni¬ 
tate în diversitate, sub semnul căruia se deschide o nouă eră. 3 
Interpretare curioasă, care arată cât de pătruns era autorul de 
civilizaţia germană. 


2 Marin Simionescu-Râmniceanu, „Politica externă a d-lui Brătianu. 
De vorbă c-un străin de partidele politice", în Noua revistă română, 
24-31 iulie 1916, pp. 182-185. 

3 Marin Simionescu-Râmniceanu, „Ficţiuni în jurul războiului ac¬ 
tual", conferinţă ţinută la 19 noiembrie 1915, în Revista Cercului de studii 
al Partidului Conservator, decembrie 1915, pp. 817-834. 



Vasile Sion 
(1869-1921) 


Membru al unei vechi familii moldoveneşti, Vasile Sion stu¬ 
diază medicina la Bucureşti, colaborează un timp cu Victor 
Babeş la Institutul de Bacteriologic şi devine în 1902 profe¬ 
sor la Catedra de igienă a Facultăţii de Medicină din Iaşi, de 
unde trece în 1903 la aceeaşi catedră a Facultăţii de Medicină 
din Bucureşti. Director general al Serviciului sanitar din 1914 
până în 1919. 1 

în perioada neutralităţii, doctorul Sion nu a ezitat să-şi măr¬ 
turisească simpatia pentru Germania şi credinţa în necesara 
menţinere a monarhiei habsburgice. în faţa „puhoiului 11 rusesc, 
scrie el într-un articol publicat în Moldova, „sunt zăgazuri la 
Berlin 11 ; imensităţii Rusiei i se opune marea superioritate de 
civilizaţie a Germaniei (şi nu doar în raport cu Rusia, ci şi cu 
celelalte naţiuni). 2 într-o scrisoare deschisă adresată lui Octa- 
vian Goga, care declarase: „Cred în nimicirea Austriei 11 , afir¬ 
mă exact contrariul: „Nu cred în dispariţia Austriei 11 . Franţa şi 
Anglia îi vor susţine existenţa ca pavăză împotriva Rusiei; 
„scutul ocrotitor al puterii Habsburgilor 11 a fost în folosul româ¬ 
nilor din Transilvania (în contrast cu situaţia Moldovei supusă 
pericolului rusesc). 3 * Când, din motive „patriotice 11 , sunt sparte 
geamurile Şcolii evanghelice din Bucureşti, Sion, al cărui fiu 


1 O prezentare biografică, semnată „Pietas", Doctorul Vasile Sion 
(1869-1921), extras din Clujul medical, nr. 1-2/1922. 

2 Dr. V. Sion, „Puhoiul", în Moldova, 18 noiembrie 1915. 

3 „Scrisoare către Octavian Goga din partea doctorului Sion, capul 

serviciului sanitar", în Dumineca poporului, 17 iulie 1916. 

învăţa la această şcoală, are un schimb de replici cu Iorga. 
Istoricul caracterizase şcoala respectivă drept o „cetate exclu¬ 
sivă şi fanatică 11 . Medicul protestează împotriva actului de van¬ 
dalism, ca şi împotriva unei asemenea etichetări, declarând că 
şi el îşi iubeşte ţara „măcar atâta cât cei ce, din patriotism, sparg 
geamurile sau dezertează din diferite armate 11 (aluzie la unii 
ardeleni). Foarte bine au făcut ardelenii care au dezertat, răs¬ 
punde Iorga, şi rău fac acei profesori care-şi dau copiii la şcoli 
neromâneşti! 4 Sion a explicat mai târziu că a fost un adept doar 
al neutralităţii, ţinând seama de imposibilitatea morală a antre¬ 
nării României în război împotriva Franţei. 5 

Ca şef al Serviciului sanitar, a reuşit să aducă în ţară, cu mari 
dificultăţi, o cantitate importantă de material medical din Ger¬ 
mania şi Austria. Declanşarea ostilităţilor în august 1916 l-a 
găsit în misiune oficială, la Berlin. A fost reţinut în Germania, 
ca „ostatic 11 , timp de şapte luni. I s-a permis în cele din urmă 
să plece, în aprilie 1917, şi a ajuns la Iaşi, trecând prin Dane¬ 
marca, Suedia şi Rusia. A refuzat oferta germanilor de a reveni 
la Bucureşti. îşi reia activitatea în fruntea Serviciului sanitar, 
remarcându-se în combaterea epidemiilor. El însuşi e lecuit de 
„germanofilie 11 . Reflexului patriotic i se adaugă desigur şi ne¬ 
plăcerea sejurului forţat în Germania; îl acuză îndeosebi pe 
Alexandru Beldiman, ministrul României la Berlin, de a se fi 
comportat mai mult ca un german decât ca un român. Justifică 
acum politica guvernului Brătianu, căruia îi ia apărarea, punct 
cu punct, împotriva diverselor acuze. Dimpotrivă, îşi dă demi¬ 
sia atunci când Marghiloman formează guvernul (revenind în 
funcţie după căderea lui). Şi-a expus în detaliu opiniile şi evo¬ 
luţia atitudinii lui într-o suită de articole publicate de-a lungul 
anului 1918 în Mişcarea, ziarul liberalilor ieşeni, sever cenzu¬ 
rate sub guvernarea Marghiloman (din unele nu mai rămâne 
decât spaţiul alb!) şi adunate apoi, întregite, în volumul Patria 
mai presus de tot. 


4 „O scrisoare a d-lui dr. Sion“, în Neamul românesc, 4 octombrie 1915. 

5 Dr. V. Sion, Patria mai presus de tot, Bucureşti, 1919, p. 57. 



Ioan Slavici 
(1848-1925) 


Dacă la scriitori precum Rebreanu sau Sadoveanu se con¬ 
stată uşor un deficit de caracter, necazurile lui Slavici se trag, 
s-ar putea spune, dintr-un „surplus de caracter 11 . Timpurile se 
pot schimba, el nu se schimbă, cu nici un preţ. în anii războiu¬ 
lui, este singurul supravieţuitor din generaţia „marilor clasici 11 
(Eminescu, Caragiale, Creangă, Slavici), cunoscut, desigur, dar 
încă nu atât de sus aşezat cum va fi peste câteva decenii. 
Oricum, nu beneficiază nici pe departe de statutul unei cele¬ 
brităţi, trăind modest din câştigul său de profesor şi de colabo¬ 
rator la gazete. 

Născut la Şiria, lângă Arad, aşadar „ungurean 11 şi nu arde¬ 
lean în sensul propriu al termenului, Slavici este un patriot ro¬ 
mân care a asimilat însă şi criteriile de diversitate şi toleranţă 
ale unui mediu cosmopolit, în care evoluează atât la Şiria 
(români, germani, unguri, evrei), cât şi de-a lungul anilor de 
studii, la Arad şi Timişoara, la Budapesta şi Viena. Rolul lui e 
la un moment dat crucial în mişcarea naţională a românilor din 
Transilvania, ca întemeietor al ziarului Tribuna din Sibiu în 
1884 şi autor al bine-cunoscutei formule: „Soarele pentru toţi 
românii la Bucureşti răsare 11 . Cunoaşte închisoarea ungurească, 
la Vaţ, vreme de un an (1888-1889). Trece în România în 1890. 
Din 1894 până în 1908 este directorul Institutului Ottetelişanu 
(şcoală de fete) din Măgurele, patronat de Academie. Din 1910, 
predă la Şcoala evanghelică germană din Bucureşti. 1 

1 Biografia fundamentală a scriitorului rămâne lucrarea lui D. Vata- 
maniuc, Ioan Slavici şi lumea prin care a trecut. Editura Academiei, 
Bucureşti, 1968 (cu unele lacune, la care m-am referit în primul capitol). 

Orientarea naţională a lui Slavici este clară şi invariabilă: 
drepturi egale pentru românii din Transilvania şi Ungaria, 
raporturi strânse cu România, dar nu mai puţin fidelitate faţă 
de monarhia habsburgică. în 1915, el îşi adună de altfel, sub 
titlul Politica naţională română, o serie de articole scrise între 
1871 şi 1881, pentru a demonstra că acestea au fost dintotdeau- 
na ideile sale. Nici nu-i trecea prin minte că între timp istoria 
mersese înainte şi condiţiile se schimbaseră. în prefaţa volu¬ 
mului, insistă asupra faptului că românii din monarhia habsbur¬ 
gică au progresat sub puternica influenţă a culturii germane; 
ei nu sunt duşmani ai maghiarilor, ci doar ai acelor maghiari 
care prin politica lor de supremaţie se arată ei înşişi a fi duş¬ 
mani ai împăratului şi ai împărăţiei. 2 

Cu un asemenea mod de a vedea lucrurile, şi mai ales cu 
felul lui de a le spune verde-n faţă, Slavici îşi deschidea el 
însuşi, începând din 1914, cutia necazurilor. Şi în perioada 
precedentă, odată cu ultimii ani ai secolului al XlX-lea, el re¬ 
prezentase linia moderată în mişcarea naţională a românilor 
transilvăneni, alături de Eugen Brote (1850-1912), lider al 
mişcării memorandiste, refugiat şi el în România 3 * * , şi de Vasile 
Mangra (1852-1918), profesor la Institutul Teologic din Arad, 
vicar episcopesc de Oradea (din 1900), membru al Academiei 
Române (1909) şi viitor mitropolit al Ardealului (1916). în 
România, legăturile lor conduceau spre D.A. Sturdza, iar „mo¬ 
deraţia" corespundea în fond intereselor statului român, aliat 
cu Austro-Ungaria. Mangra face un pas mai departe în 1910, 
când este ales deputat „oficial 11 , pe lista Partidului Naţional al 
Muncii al lui Tisza, declarându-se de acord cu ideea „naţiunii 
ungare unitare şi indivizibile 11 . Este susţinut de Slavici şi Brote. 
Acum publică O. Goga articolul „A murit un om: Ioan Slavici 11 . 


2 Ioan Slavici, Politica naţională română, Bucureşti, 1915, pp. 5-6. 

3 Cu privire la Eugen Brote şi raporturile lui cu Slavici în mişcarea 

naţională: Lucian Boia, Eugen Brote (1850-1912), Editura Litera, 

Bucureşti, 1974. 

Aşadar, Slavici avea „antecedente 11 . Doar că ceea ce putea 
suscita nedumeriri sau critici până în 1914 conducea, odată cu 
izbucnirea războiului şi atitudinea ştiută a opiniei româneşti, 
direct la acuza de trădare naţională. Când se înfiinţează ziarul 
Ziua, la 31 iulie 1914, susţinut cu fonduri germane şi austro-un- 
gare şi legat de comunitatea germană evanghelică, al cărui an¬ 
gajat era şi profesorul Slavici, el e numit director al publicaţiei. 
Ziarul se deschide „promiţător 11 , cu un articol, la 1 august 1914, 
care vorbeşte d q Atrocităţi belgiene contra germanilor (se preia 
de fapt un comunicat german). Dintre articolele lui Slavici, 
în genere nesemnate, sunt mai multe împotriva Rusiei şi în 
favoarea continuării politicii tradiţionale, alături de monarhia 
habsburgică. Soluţia e neutralitatea, dar, dacă ar exista teme¬ 
rea unei victorii ruseşti, atunci mai bine să se intre în luptă, 
„nu pentru Austria, nici pentru Germania, ci ca să ne salvăm 
neatârnarea şi existenţa pe care numai o Rusie biruitoare poate 
să le ameninţe 11 . 4 După război, românii vor trebui să capete 
drepturi depline, într-un stat ungar poliglot, în care toate popoa¬ 
rele să fie egale. 5 6 Dar nu unirea cu România. Teritoriul reven¬ 
dicat nu e strict românesc, ci multietnic, iar ungurii şi germanii 
sunt majoritari în oraşe şi în activităţile economice. „Ce faceţi 
cu maghiarii şi cu saşii, cu marea proprietate şi cu oraşele după 
ce vă veţi fi făcut stăpâni în Ardeal? îi asupriţi cum până acum 
românii au fost asupriţi ori prefaceţi statul român naţional în 
stat poliglot, în care maghiarii şi germanii au aceleaşi drepturi 
cu românii? 116 Nu aceasta e, crede Slavici, vocaţia României. 
Scrie la Ziua aproape un an, retrăgându-se în iulie 1915, în 
urma unor neînţelegeri cu Ottokar Schiawe, preşedintele comu¬ 
nităţii germane evanghelice şi „patron 11 al ziarului, care ar fi 
dorit din partea lui Slavici un ton încă mai radical (direcţia o 


4 Ioan Slavici, „Drumul cel drept şi larg 11 , în Ziua, 24 mai 1915. 

5 „Cauza română 11 (Ioan Slavici, nesemnat), în Ziua, 8 februarie 1915. 

6 „Cucerirea Ardealului" (Ioan Slavici, nesemnat), în Ziua, 13 sep¬ 
tembrie 1914. 



Oameni, idei, atitudini 


309 


ia însă - după informaţiile poliţiei 7 - propriul său ginere, 
Grigore Gheorghiu, podgorean la Panciu şi om cu stare, la 
moşia căruia Slavici locuia din când în când). 

Scriitorul figurează la loc de cinste printre cei 94 de spioni 
în serviciul Austro-Ungariei, aflaţi în evidenţa Direcţiei Poliţiei 
şi Siguranţei Generale. Cu următoarele precizări: „Sunt cunos¬ 
cute sentimentele publicistului Slavici, care, încă de la începutul 
războiului european, prin scris şi în cercul cunoscuţilor săi, a 
căutat să facă o asiduă propagandă şi politică maghiarofilă. 
Acum scrie articole la ziarul Ziua cunoscut că serveşte inte¬ 
resele austro-germane, şi e văzut în continuu contact cu persoa¬ 
ne cunoscute ca duşmani ai aspiraţiunilor noastre. “ 8 * * 

Când România intră în război, este arestat şi întemniţat în 
fortul Domneşti, unde stă o lună în condiţii deplorabile, după 
care e dus într-un loc mai civilizat, la hotelul Luvru din Bucu¬ 
reşti, transformat în loc de detenţie, unde mai stă încă o lună 
înainte de a fi eliberat. I se confiscă manuscrisele. S-au păstrat 
„interogatoriul pentru stabilirea identităţii“, din 10 septembrie 
1916, precum şi alte piese ale dosarului, printre care Memoriu 
asupra faptelor de care sunt învinovăţit, scris de Slavici şi vizat 
pe data de 15 septembrie 1916. îşi declară fără înconjur con¬ 
vingerile prohabsburgice. „Am supt oarecum cu laptele ma¬ 
mei simţământul de devotament faţă de împăratul. 11 E sigur că 
vederile sale politice „sunt potrivite nu numai cu tradiţiunile 
poporului românesc, ci şi cu interesele lui actuale 11 . Nu i s-a 
impus în nici un fel la ziar o linie politică: a fost propria lui 
linie. S-a retras tocmai pentru a nu lucra contra convingerilor 
lui. Recunoaşte că, fiind ocupat şi cu şcoala, au apărut în ziar 
şi unele lucruri pe care nu le-a putut împiedica. Acuzat că a 
luat bani! Când a fost arestat şi dus la Domneşti avea 2,40 lei 


7 A.N.R.-A.N.I.C., Direcţia Poliţiei şi Siguranţei Generale, 1138/1916, 
f. 7, notă din 13 noiembrie 1915. 

8 A.N.R.-A.N.I.C., Direcţia Poliţiei şi Siguranţei Generale, 193/1917, 

Tablouri de spionii şi suspecţii de spionaj în serviciul Austro-Ungariei 

aflaţi în Bucureşti, Slavici e la poziţia 20. 

în buzunar şi şi-a lăsat soţia cu 14 lei în casă. Acum i se face 
o vină că lua 30 de lei pe articol, cam 500 de lei pe lună. Dacă 
ar muri azi, soţia n-ar avea nici bani să-l îngroape! 

28 septembrie 1916: din procesul-verbal al Comisiei insti¬ 
tuite de Ministerul de Război. Director şi redactor la Ziua, ziar 
susţinut cu fonduri germane şi austro-ungare. Nu intră însă în 
prevederile legii spionajului, nu poate fi dat în judecată. Din 
corespondenţa „sesizată 11 , „nu rezultă nimic compromiţător 11 . 
„Este locul de a fi pus în libertate şi supravegheat. 119 

Redevenit un om liber, Slavici rămâne, fireşte, la Bucureşti, 
sub ocupaţie. Scrie la Gazeta Bucureştilor, unde articolele lui 
se întâlnesc frecvent din martie până în septembrie 1917, cu 
o revenire în iulie-august 1918. Continuă să lovească în ruşi: 
singura scăpare a României e „numai surparea puterii ruseşti 11 . 10 
Englezii îl oripilează; pentru ei, „vărsarea de sânge şi mulţumirea 
fioroasă e trebuinţă organică 11 . „Nu din senin Shakespeare s-a 
ivit tocmai în mijlocul poporului englezesc; plăsmuiri ca ale 
lui numai într-o atmosferă ca cea englezească §e puteau pro¬ 
duce 1111 (seamănă foarte bine cu ce a scris despre englezi şi 
Kamabatt; era în fond linia ziarului şi, mai precis, a propagan¬ 
dei germane). Regele Ferdinand e judecat fără drept de apel: 
„Ascultare nu găsea decât Minciuna şi în cinste nu erau decât 
Clevetirea şi Prostia. Cu astfel de sfătuitori, urmaşul primului 
nostru rege a dus ţara la pierzanie. 1112 Sunt „vrednici de cea 
mai aspră osândă 11 oamenii politici care au încălcat tradiţia de 
secole de alianţă cu Curtea de la Viena şi Imperiul german. 13 


9 A.N.R.-A.N.I.C., Direcţia Poliţiei şi Siguranţei Generale, 1138/1916: 
Interogator pentru stabilirea identităţii, ff. 1-2; Memoriu asupra faptelor 
de care sunt învinovăţit, ff. 20-22; procesul-verbal al comisiei, f. 25. 

10 Ioan Slavici, „O ilustraţiune 11 , în Gazeta Bucureştilor, 27 martie 1917. 

11 Ioan Slavici, „încăpăţânarea englezească 11 , în Gazeta Bucureştilor, 
10 martie 1917. 

12 „Vinovaţii 11 (semnat: S), în Gazeta Bucureştilor, 11 martie 1917. 

13 Ioan Slavici, „Tradiţiuni politice 11 , în Gazeta Bucureştilor, 19 mar¬ 
tie 1917. 

Panslavismul e marea primejdie, dar în genere, aliaţii din răz¬ 
boi, ruşii, dar şi francezii şi englezii „sunt cei mai haini duş¬ 
mani ai ţării noastre 11 . 14 Populaţia românească din Ardeal nu 
e iredentistă; „românii din regatul ungar au rămas ceea ce tot¬ 
deauna au fost, cetăţeni leali 11 . 15 Lipsesc în România caracterele. 
Aşa se explică faptul că „ne-am lepădat de toate tradiţiunile 
noastre, am părăsit toate căile pe care ne-au îndrumat toţi înţe¬ 
lepţii neamului nostru, am sfâşiat în bucăţi învoielile pecetlui¬ 
te cu jurământ 11 . 16 Iar când luptele se încing pe frontul din 
Moldova, Slavici îndeamnă la încetarea rezistenţei. Nu mai are 
rost ca românii să continue războiul, sunt „pierderi inutile 11 . 17 
E în aşteptarea „liberării Moldovei 11 de „plaga rusească 11 . 18 

în vara anului 1918, în contextul dării în judecată a guver¬ 
nului Brătianu, Slavici revine asupra păcatului părăsirii alian¬ 
ţei cu Puterile Centrale: „vina cea mare şi cu desăvârşire 
neiertată 11 a fostului guvern e că s-a „abătut de la politica noas¬ 
tră tradiţională 11 ; Austria şi Prusia, încă din secolul al XVIII-lea, 
au ţinut în frâu expansiunea rusească, altminteri toţi românii 
ar fi avut soarta celor din Basarabia. 19 

Un bilanţ jurnalistic bogat şi fără echivoc: aveacuce să se 
prezinte în faţa judecăţii! 


14 Ioan Slavici, „Aliaţii 11 , în Gazeta Bucureştilor, 5 mai 1917. 

15 Ioan Slavici, „Adevăruri nemărturisite 11 , în Gazeta Bucureştilor, 
16 mai 1917. 

16 Ioan Slavici, „Caractere 11 , în Gazeta Bucureştilor, 12 iunie 1917. 

17 Ioan Slavici, „Săracă ţară 11 , în Gazeta Bucureştilor, 10 august 1917. 

18 Ioan Slavici, „Necesităţi istorice 11 , în Gazeta Bucureştilor, 18 au¬ 
gust 1917. 

19 Ioan Slavici, „Vrăjmaşi milenari 11 , în Gazeta Bucureştilor, 21 iulie 
1918. 



Constantin Stere 
(1865-1936) 


Destinul lui Stere este determinat de obârşia lui basarabe- 
nească. E în genere condiţia românilor basarabeni, rezultat al 
unei istorii înnăbuşitoare. în orice alegere a lor, problematica 
Basarabiei atârnă cel mai greu. Pentru a fi rămas credincios 
idealului basarabean, Stere şi-a ruinat singur o dublă carieră, 
politică şi universitară, care se anunţa a fi strălucită. 

Elev la Chişinău, se angajează în mişcarea revoluţionară a 
narodnicilor; este arestat în 1883 (la vârsta de 4 18 ani) şi, după 
doi ani de închisoare, exilat în Siberia, unde rămâne, în diverse 
localităţi, până în 1891 sau 1892. Eliberat, trece în România 
în noiembrie 1892, stabilindu-se la Iaşi. Abia vorbea româneşte. 
A urmat o afirmare rapidă şi o ascensiune aparent irezistibilă. 
Studii de drept la Universitatea din Iaşi, încheiate cu o memo¬ 
rabilă licenţă susţinută în 1897. Iniţial alături de socialişti, trece 
la liberali în 1898-1899, devenind un exponent de marcă al 
stângii liberale, în sensul doctrinii „poporaniste 11 pe care o pro¬ 
mova, axată pe revigorarea clasei ţărăneşti şi a micii economii 
rurale. Profesor suplinitor la Catedra de drept administrativ şi 
constituţional a Universităţii din Iaşi, în 1901; profesor titular 
din 1903. Rector al Universităţii din Iaşi, ales în 1913. Fon¬ 
dator, în 1906, al revistei Viaţa românească şi lider necontes¬ 
tat al grupării din jurul acesteia. 1 

Când se declanşează războiul, Stere, basarabeanul şi sur¬ 
ghiunitul în Siberia, nu are nici cel mai mic dubiu cu privire 


1 O lucrare fundamentală: Z. Omea, Viaţa lui C. Stere, Editura 
Compania, Bucureşti, 2006 (prima ediţie, în două volume, 1989 şi 1991). 

la politica de urmat: evident, împotriva Rusiei. Asta a însem¬ 
nat despărţirea lui - dramatică - de liberali. încă din august 
1914, publică o serie de articole în Universul (acceptate cu re¬ 
zerve de redacţia ziarului) în care începe să-şi expună argu¬ 
mentele: începe, dar nu mai poate încheia, fiindcă, după al 
patrulea articol, următoarele i se refuză. Pe larg, concepţia lui 
este expusă în Viaţa românească, în articolul intitulat „Româ¬ 
nia şi războiul european 11 (datat 28 decembrie 1914). Teza lui 
este că doar expansiunea rusească reprezintă o primejdie pen¬ 
tru România; Austro-Ungaria nu are nici un interes să se mai 
extindă pe seama României, mărindu-şi astfel numărul supu¬ 
şilor români; Germania, pe de altă parte, e foarte favorabilă 
României: „putem afirma comunitatea multor interese econo¬ 
mice şi politice între imperiul german şi noi“. Franţa nu contea¬ 
ză prea mult. Anglia contează din punct de vedere internaţional, 
dar mai puţin european. Lupta pentru supremaţia europeană 
se dă între Germania şi Rusia: „Din punctul de vedere «euro¬ 
pean», e relativ de puţină însemnătate dacă Alsacia şi Lorena 
vor aparţine Franţei sau Germaniei. Şi mai puţină, dacă Anglia 
va avea singură supremaţia mărilor sau dacă o va împărţi cu 
Germania. Dar nu este indiferent, dacă pentru lungi decenii, 
sau poate chiar pentru veacuri, Europa va fi pusă sub domi¬ 
naţia căzăcească. 11 Rusia e altceva decât civilizaţia europeană. 
E „singurul stat în Europa care nu se sprijină pe o ordine de 
drept 11 : „stat poliţienesc 11 , nu „stat de drept 11 . Apare astfel clar 
interesul României: împotriva Rusiei şi nu cu ea. E de altfel 
linia urmărită de toţi cei care au condus politica românească, 
liberali sau conservatori. Chiar să se fi înşelat cu toţii? 2 

Stere nu va înceta să reia aceste argumente în articole de 
presă şi intervenţii publice. Discursul lui „fluviu 11 din Parla¬ 
ment, din zilele de 15 şi 16 decembrie 1915, în apărarea Basa¬ 
rabiei şi pentru războiul împotriva Rusiei, a stârnit senzaţie, chiar 


2 C. Stere, „România şi războiul european", în Viaţa românească, 
octombrie-decembrie 1914, pp. 207-230. 

dacă nu a schimbat convingerile. Stere considera că Austro-Un- 
garia nu poate fi dezmembrată, aşa că, în cele din urmă, mer¬ 
gând cu Rusia, „se poate că Ardealul tot nu vom lua, dar robii 
Rusiei vom ajunge 11 . Rupându-se de liberali, Stere se găseşte 
în acest moment mai aproape de conservatori (Carp, Maio- 
rescu, Marghiloman), desigur strict în chestiunea naţională, 
fiindcă în problemele interne (suspendate însă pe moment) 
deosebirile rămâneau la fel de mari. Maiorescu înregistrează 
vizita pe care i-o face Stere la 2/15 decembrie 1915. Timp de 
mai bine de o oră Stere caută să-l convingă „că cel mai târ¬ 
ziu la mai 1916 trebuie România să intre în acţiune contre 
Rusiei 11 . „Rusia e slăbită. 11 „Regele singur să se înţeleagă cu 
germanii şi austro-ungarii asupra condiţiilor (noi să avem parte 
din Bucovina cu Cernăuţi, buna tratare a românilor în Ungaria 
ca şi Basarabia ocupată de noi). 11 Apoi, regele „sa ceară lui 
Brătianu să urmeze această politică. Dacă Brătianu nu se crede 
prea angajat cu ruşii, o va urma. Dacă nu, se va retrage fără 
acţiune subversivă contra regelui 11 . în acest caz, regele va numi 
„un minister de război imediat 11 . 3 Iluziile unui om foarte inte¬ 
ligent, dar care trăia deja într-o istorie paralelă! 

Episodul următor se petrece la Universitatea din Iaşi. Mă¬ 
surile luate de rectorul Stere, susţinut de majoritatea membrilor 
senatului universitar împotriva studenţilor care boicotaseră o 
conferinţă a profesorului Virgil Arion, provoacă tulburări stu¬ 
denţeşti şi, în cele din urmă, suspendarea cursurilor. Scandalul 
luând amploare, Stere îşi dă demisia, în februarie 1916 (respin¬ 
să iniţial de ministru, apoi, a doua oară aprobată). Intenţia lui 
Stere era să se reprezinte, să obţină un nou mandat, şi în felul 
acesta să iasă victorios din confruntare. în mod normal, trebu¬ 
ia să câştige („germanofilii 11 având o uşoară majoritate în uni¬ 
versitatea ieşeană, în timp ce reacţia multor profesori mergea, 
firesc, spre respectarea disciplinei universitare). A făcut însă 
greşeala - din orgoliu, probabil - să nu fie de faţă, retrăgându-se 


3 Titu Maiorescu, Jurnal, 2/15 decembrie 1915. 

departe, în Elveţia. S-a pierdut astfel nu numai un vot, ci şi 
influenţa pe care ar fi avut-o prezenţa sa asupra colegilor. în 
schimb, ministrul Duca a făcut presiuni în sens contrar. Rezul¬ 
tatul a fost la limită. Stere a obţinut 26 de voturi, în timp ce 
Al. Philippide, aflat tot pe lista lui, a ieşit în frunte, cu 30 de 
voturi, urmat de Matei Cantacuzino, cu 29. Ministrul, care avea 
drept de alegere din primii trei, l-a numit pe Cantacuzino, şi ast¬ 
fel Stere, dintr-un calcul greşit, a pierdut rectoratul. 4 

Rămas în Bucureşti sub ocupaţie, Stere are în minte proiec¬ 
tul unei alăturări a tuturor oamenilor politici care se opuseseră 
războiului alături de Antanta. Maiorescu nota: „C. Stere la 
mine, preocupat de separarea între Carp şi mine, dorind o 
împreunare a tuturor antibrătieniştilor pentru a putea contribui 
să scape ce se mai poate scăpa pentru România la viitoarea 
pace.“ 5 în fapt, divergenţele erau prea mari - inclusiv în ches¬ 
tiunea dinastică - între Carp şi Maiorescu (şi implicit între 
aderenţii lor) pentru a putea fi aplanate, şi încă prin cineva venit 
din cu totul altă zonă a spectrului politic. 

Stere se decide să joace la miză mare şi la scară europeană. 
Călătoreşte în martie 1917 la Viena şi Berlin, cu un memoriu, 
scris de el în franceză şi tradus de Victor Beldiman (fiul lui 
Alexandru Beldiman) în germană, pe care, în înţelegere cu 
Vaida-Voievod, l-a transmis mai multor responsabili austrieci 
şi germani, printre care ministrul de Externe, contele Czer- 
nin şi generalul Ludendorff. 6 Ceea ce propunea el, în intenţia 
de a salva România şi de a evita pierderile teritoriale, era 


4 Detalii la Z. Omea, op. cit. Documente de arhivă: A.N.R.-A.N.I.C., 
Ministerul Cultelor şi Instrucţiunii Publice, 3267/1916; A.N.R.-I., Uni¬ 
versitatea „Al.I. Cuza“, Rectorat, 856/1916, voi. I şi 863/1916. 

5 Titu Maiorescu, Jurnal, 15/28 decembrie 1916. 

6 Un exemplar în germană al memoriului: Denkschrift iiberdie rumă- 
nische Frage, la B.A.R., mss., Arhiva Ioan Bianu, VI Varia 18; versiu¬ 
ne românească: Memoriu asupra chestiunii române, la Ion Rusu 
Abrudeanu, Păcatele Ardealului faţă de sufletul vechiului Regat, Bucu¬ 
reşti, 1930, pp. 287-290. 

alăturarea ţării, într-o construcţie central-europeană, la Germa¬ 
nia şi Austro-Ungaria sau, şi mai precis, alegerea împăratului 
Austriei ca rege al României. Iniţiativa aceasta a fost un eşec. 
Cel puţin, Stere ar fi primit acum autorizaţia de a edita un ziar 
la Bucureşti. 

Ziarul a apărut, după luni de eforturi, la 1 septembrie 1917, 
sub titlul Lumina. Bine alcătuit şi bine scris (printre colabo¬ 
ratori, alături de coeditorul B. Brănişteanu: D.D. Pătrăşcanu, 
L. Rebreanu, I. Gorun, G. Topîrceanu, Gala Galaction...), a 
însemnat cel puţin o deschidere, desigur limitată, faţă de „ofi- 
ciosul“ Gazeta Bucureştilor. Aproape în fiecare număr, Stere 
publică articolul de fond; se vor aduna atâtea articole încât, 
cuprinse în volum (până în martie 1918), sub titlul Marele răz¬ 
boi şi politica României, vor însuma nu mai puţin de 460 de 
pagini. Stere recapitulează aici mersul evenimentelor şi ţine 
să arate că „profeţiile 11 i s-au împlinit: înfrângerea României, 
dar mai ales dezastrul Rusiei, destrămarea marelui imperiu. 
Câteva articole privesc relaţiile lui cu Brătianu: o prietenie de 
douăzeci de ani, ruptă, nu atât din cauza deosebirii de păreri, 
ci dat fiind felul cum Brătianu a înţeles să-i ascundă până la 
capăt intenţiile lui; totuşi, spre deosebire de alţi acuzatori, care 
vor capete, Stere îl judecă pe Brătianu fără mânie, doar cu tris¬ 
teţe, şi încercând să înţeleagă. Concluziile lui sunt bine stabilite: 
„Românismul nu poate avea alt viitor decât în organizaţia 
politică şi economică a bazinului dunărean, ca factor al Europei 
Centrale. 117 

Totul se părea că-i dă dreptate: prăbuşirea ţarismului, scoa¬ 
terea Rusiei din război, eliberarea Basarabiei şi unirea ei cu 
România. A fost clipa lui de triumf. în momentul Unirii s-a 
aflat la Chişinău şi a contribuit decisiv la decizia luată. Pri- 
mul-ministru Marghiloman, sosit şi el în capitala Basarabiei, 
a fost martor la energica activitate a lui Stere: „Stere intră, iese, 


7 C. Stere, Marele război şi politica României, Bucureşti, 1918, p. 32 
(articolul „Războiul şi orientul european", din 7 septembrie 1917). 

lucrează, vede diferitele partide şi-mi spune: «Trebuie să fac 
pe nebunul cu nebunii şi pentru unii revoluţionari să mă arăt 
mai aprins ca ei. E un pas de trecut: îi vom pune în 6 luni la 
acelaşi nivel cu restul ţării»“. în cele din urmă, Stere „aduce 
formula unui compromis între grupuri 14 . Tot el rosteşte în Sfa¬ 
tul Ţării un avântat discurs. După vot, notează Marghiloman, 
„vreau să felicit pe Stere: o criză de lacrimi îl aruncă în braţele 
mele 11 . 8 

La numai câteva luni, sfârşitul războiului avea să încheie 
brutal scurta perioadă de glorie a marelui basarabean. Şi totuşi, 
avusese pe jumătate dreptate. Fără războiul Puterilor Centrale 
împotriva Rusiei, la care România nu participase, nici vorbă 
n-ar fi putut fi de recuperarea Basarabiei. Dar partea cealaltă, 
de „nedreptate 11 , avea s-o acopere pe prima. Transilvania, încă 
o dată, cântărea mai greu decât Basarabia. 


8 Alexandru Marghiloman, Notepolitice, voi. III,pp. 124-125, însem¬ 
nările din 8 şi 9 aprilie 1918. 



Avram Steuerman Rodion 
(1872-1918) 


Evreu ieşean, Rodion (pseudonimul sub care era îndeobşte 
cunoscut) a făcut studii de medicină la Iaşi şi la Paris, profesând 
ca medic în capitala Moldovei. S-a remarcat totodată ca poet 
şi jurnalist. Din aprilie 1915 până în iulie 1916, publică în 
Seara o lungă suită de „Scrisori din Iaşi“, minuţios informate 
şi scrise cu talent, care reprezintă o adevărată cronică a Iaşilor 
în perioada neutralităţii; impresia pe care o lasă este aceea a 
unui Iaşi împărtăşind în prea mică măsură pasiunea „antantistă“ 
a Bucureştilor: o oarecare exagerare, dar şi o bună parte de ade¬ 
văr. Mobilizat pe front, ca medic militar, din 1916 până în 1918, 
„germanofilul 11 din timp de pace s-a comportat exemplar. De¬ 
mobilizat, şi-a reluat „Scrisorile din Iaşi“, de data aceasta în 
altă gazetă „germanofilă 11 . Lumina lui Stere, începând din iunie 
1918; a publicat şi un lung eseu literar în Scena lui A. de Herz 
(în august-septembrie 1918). Colaborări şi la Opinia din Iaşi; 
prezintă elogios într-un articol (din 27 iulie 1918) Vinovaţii lui 
D.D. Pătrăşcanu. Puternic afectat de război, pe fondul unei 
depresii psihice (pe care n-o lăsase în nici un fel să se între¬ 
vadă), îşi pune capăt vieţii. Ultima „scrisoare din Iaşi“ îi apare, 
postum, la 11 octombrie 1918. La Iaşi, sinuciderea lui Rodion 
a provocat stupoare şi tristeţe, şi nu doar printre intelectuali. 
Fusese respectat şi iubit. 1 


1 C. Sorin, „Dr. A. Steuerman-Rodion", în Opinia, 22 septembrie 
1918; Cezar Petrescu, „La mormântul unui confrate", în Opinia, 26 sep¬ 
tembrie 1918; „Moartea lui Rodion", în Lumina, 6 octombrie 1918; 
B. Luca, „Dr. A. Steuerman-Rodion", în Scena, 9 octombrie 1918. 



Dem. Theodorescu 

(1888-1946) 


Ziarist şi scriitor, autor al câtorva romane publicate în 
perioada interbelică, Dem. Theodorescu se manifestă la înce¬ 
putul războiului ca „antantofil“, redactor-şef al „antantofilu- 
lui“ ziar Dreptatea. Germanii sunt „hoarde“, „barbari 14 , „brute“, 
iar sfatul pe care-1 dă ziaristul este: „Frângeţi gâtul primului 
neamţ ce vă iese în cale!“ Ardealul trebuie să revină României. 
Marghiloman e o „canalie 11 . Sunt înfieraţi ziariştii care s-au pus 
„în slujba vrăjmaşilor idealului românesc 11 : printre ei şi Slavici, 
viitorul coleg de puşcărie al lui Dem. Theodorescu. Pe par¬ 
cursul anului 1915, se schimbă atitudinea, atât a ziarului, cât 
şi a redactorului-şef. Soluţia cea bună devine neutralitatea, cu 
atât mai mult cu cât „Puterile Centrale au până acum izbânda 
de partea lor 11 . Sunt combătuţi Take Ionescu şi Goga. Cel din¬ 
tâi „vinde ţara ruşilor 11 . E denunţată „isteria patrioţilor 11 care cer 
intrarea grabnică în război. 1 în noiembrie 1915, Dem. Theodo¬ 
rescu se desparte, în cei mai buni termeni, de Dreptatea şi trece 
redactor la Libertatea (unde semnase deja sub numele Toader 
Chirca). Articolele lui sunt cele mai numeroase, după cele ale 
lui Arghezi. Colaborează şi la Cronica', aici merită remarcat 


1 în Dreptatea: D.T., „Vitejia germană", 6 septembrie 1914; D.T., 
„Brutele germane", 2 octombrie 1914; Dem. Theodorescu, „Răzbunare!", 
15 octombrie 1914; Dem. Theodorescu, „Frica de Transilvania", 5 
noiembrie 1914; D.T.,, A vorbit canalia", 4 decembrie 1914; D.T., „De 
ce ne jelim?", 25 octombrie 1915; Dem. Theodorescu, „Mama d-lui 
Goga", 4 noiembrie 1915; „Take Ionescu vinde ţara ruşilor", 6 noiem¬ 
brie 1915; I. Protopopescu-Pake, „Momentul", 17 noiembrie 1915. 

eseul Morala cea nouă, un elogiu adus Germaniei, văzută ca 
un model pentru întreaga omenire; cum s-ar spune, germanii 
încetează să mai fie „hoarde“, „barbari 11 şi „brute 11 . Teza lui este 
că, după Revoluţia Franceză, omenirea a intrat într-o fază de 
dezorientare, caracterizată prin individualism („feroce 11 ) şi imo¬ 
ralism; religia e ruinată, iar ştiinţa neîndestulătoare, pentru a 
oferi un sens existenţei. Războiul aduce însă, prin exemplul 
german, însuşit şi de adversari, un nou tip moral, „de ordine 
şi vrednicie 11 , un plus de coeziune şi de solidaritate. 2 

Sub ocupaţia germană, Dem. Theodorescu este unul din¬ 
tre colaboratorii de bază la Gazeta Bucureştilor, unde semnează 
în genere cu pseudonimul Ion Olteanu. Când, în vara anului 
1917, se lansează ceea ce părea a fi asaltul decisiv împotriva 
trupelor române retrase în Moldova, îşi exprimă deplina soli¬ 
daritate cu cei pe care nu-i consideră inamici, ci eliberatori, şi 
pretinde că vorbeşte astfel în numele tuturor românilor: „ini¬ 
mile tuturor românilor întovărăşesc azi victoria care bate la por¬ 
ţile Moldovei. Acolo s-a închis duşmanul nostru real, autorul 
nenorocirii noastre, dezonoratorul şi hidosul terfelitor al dem¬ 
nităţii româneşti: politicianismul takisto-brătienist 11 . 3 4 

O suită de articole denunţă „ff anţuzomania 11 elitelor româ¬ 
neşti, în care vede o „falsificare a sufletului naţional 11 şi, în bună 
măsură, cauza intrării în război în 1916. Nefastă i se pare 
îndeosebi influenţa doamnelor care nu consultau decât publi¬ 
caţiile mondene franţuzeşti. „Cucoanele care vorbeau franţu¬ 
zeşte făcură în mare parte războiul României. 114 

în timpul guvernării lui Marghiloman („canalia 11 din 1914!), 
Dem. Theodorescu a fost redactor la gazeta guvernamentală 
Steagul şi şef al cenzurii, la Iaşi. 


2 Dem. Theodorescu, „Morala cea nouă", în Cronica, 29 mai 1916, 
pp. 246-248. 

3 Ion Olteanu [Dem. Theodorescu], „Pedeapsa", în Gazeta Bucureş¬ 
tilor, 6 august 1917. 

4 Ion Olteanu, „Franţuzomania - încheiere", în Gazeta Bucureştilor, 
6 noiembrie 1917 (articolele precedente pe această temă, la 28, 30 şi 
31 octombrie, 1 şi 2 noiembrie 1917). 



Nicolae Tonitza 
(1886-1940) 


Moldovean din Bârlad, cu studii de pictură la Iaşi, Mun- 
chen şi Paris, Tonitza este unul dintre cei mai importanţi pic¬ 
tori români din prima jumătate a secolului al XX-lea. Un pictor 
care înţelege să se exprime şi prin scris: a publicat numeroase 
articole şi cronici de artă. 

în preajma şi în anii Primului Război Mondial, face parte 
din grupul conservatorilor ieşeni, animând şi un cerc artistic-li- 
terar de orientare junimistă; în relaţie apropiată cu Constantin 
Meissner, vechi junimist şi şef al organizaţiei de Iaşi a Partidului 
Conservator. Acesta îl numeşte în 1915 redactor al ziarului con¬ 
servator laşul, aparţinând curentului „germanofil 11 al lui Mar¬ 
ghiloman. 1 în articolele lui, Tonitza denunţă „murdăria şi îndrăz¬ 
neala gheşeftarilor «patrioţi» 11 , şi evocă „ftirtuna care să măture 
cu un gest uriaş toată murdăria care înăbuşe 11 . 2 Armata e ne¬ 
pregătită. „Criminali sau inconştienţi? 11 , se întreabă artistul-ga- 
zetar. 3 „Austro-germanii nu pot fi învinşi 11 , afirmă el; „din punct 
de vedere militar, Puterile Centrale au o situaţie cu mult supe¬ 
rioară împătritei înţelegeri 11 . 4 în România, presa „germanofilă 11 


1 Scrisorile adresate de pictor lui Constantin Meissner (aflate la 
A.N.R.-A.N.I.C., Arhiva Constantin Meissner) sunt publicate în volu¬ 
mul N.N. Tonitza, Corespondenţă (ediţie Barbu Brezianu şi Irina Fortu- 
nescu), Editura Meridiane, Bucureşti, 1978, pp. 200-218. 

2 N.N., „Furtuna 11 , în laşul, 11 iulie 1915 (articolele apar sub diverse 
iniţiale şi pseudonime). 

3 N.N.T., „Criminali sau inconştienţi 11 , în laşul, 12 iulie 1915. 

4 N.N., „Presa francofilă în România 11 , în laşul, 2 august 1915; T., 
„Temporizare 11 , în laşul, 1 martie 1916. 

ar fi cu mult superioară, prin conţinut şi ca ton, celei francofile. 5 
„Să-i urâm!“, sună titlul altui articol, unde e subliniată primej¬ 
dia rusească. 6 Tonitza ia în serios zvonul unei alianţe româ- 
no-suedeze (împotriva Rusiei): „Ceea ce noi singuri n-am putea 
săvârşi vom izbuti cu siguranţă împreună cu soldaţii regelui 
Gusta v.“ 7 

Mobilizat odată cu intrarea României în război, cade pri¬ 
zonier în bătălia de la Turtucaia şi îşi petrece prizonieratul în 
Bulgaria. Reîntors la Iaşi 1918, este rechemat tot de C. Meis- 
sner ca prim-redactor la laşul. Face mari eforturi pentru a edita 
ziarul în bune condiţii, tracasat de imposibilul Ilie Bărbulescu, 
timp de câteva luni director al publicaţiei; către C. Meissner: 
„Spuneţi-i d-lui Bărbulescu numai să nu mă mai piseze în 
fiecare zi (suspectându-mă ca pe un băiat de prăvălie, ceea ce 
mă jigneşte foarte mult şi mă descurajează în munca mea).“ 8 
Articolele lui Tonitza denunţă cu violenţă guvernarea liberală 
care a împins România în conflict: „.. .războiul nu a fost pre¬ 
gătit şi purtat pentru realizarea idealului naţional, ci pentru ca 
o familie de ambiţioşi fără scrupule, înconjuraţi de o turmă 
de clienţi, şi mai decăzuţi moralmente, să realizeze benefi¬ 
cii fantastice din noua afacere, în mare, pe care o intitulaseră 
«războiul idealului naţional» 11 . 9 „Ziua judecăţii se apropie, 
ceasul criminalilor a sunat.“ 10 Dispreţul pictorului-jumalist e 
total: au pregătit războiul, până şi „prin pâinea furată de la gura 
soldatului concentrat 11 ; în faţa înfrângerii, a urmat fuga „în 


5 N.N., „Presa francofilă în România", art. cit. 

6 Nerva Teohari, „Să-i urâm...!", în laşul, 26 august 1915. 

7 Nerva Teohari, „O alianţă româno-suedeză?", în laşul, 16 februa¬ 
rie 1916; „Se realizează alianţa româno-suedeză?", în laşul, 8 martie 
1916; „Alianţa suedo-română. Este ea pe punctul de a se înfăptui?" 
(nesemnat), în laşul, 17 iulie 1916. 

8 N. Tonitza către C. Meissner, iunie 1918, în N.N. Tonitza, Cores¬ 
pondenţă, p. 209. 

9 Nerva, „Unde-s miliardele ţării?", în laşul, 17 mai 1918. 

10 T., „Spasmurile electorale", în laşul, 20 mai 1918. 



Oameni, idei, atitudini 


323 


automobilele, în vagoanele şi în trăsurile ţării, în care şi-au 
încărcat ce aveau mai scump, mai scump decât însăşi Patria: 
mobilele, porcii, covoarele de Persia, ghiveciurile de flori, biju¬ 
teriile, cocotele, papucii de noapte...“ n 

La începutul lunii octombrie 1918, Tonitza devine conştient 
că „germanofîlia“ şi „conservatorismul 11 sunt pe cale să piardă 
partida; îi propune lui Meissner să schimbe titlul şi profilul ga¬ 
zetei, transformând-o într-un ziar de informaţie independent. 12 
Era deja prea târziu.. 

Ceea ce-1 caracterizează pe artist e revolta, împotriva libera¬ 
lilor, desigur, dar şi într-un sens mai larg, faţă de ceea ce con¬ 
sideră a fi mizeria morală a societăţii româneşti. Nu este de 
mirare că, în primii ani de după război, conservatorul Tonitza 
avea să colaboreze la presa socialistă. 


11 Tz., „Corbii...“, în laşul, 11 iulie 1918 

12 N. Tonitza către C. Meissner, 3 octombrie 1918, memoriu anexat 
scrisorii, în N.N. Tonitza, Corespondenţă, p. 216. 



George Topîrceanu 
(1886-1937) 


în genul lui minor, amestec de duioşie şi de umor, Topîr¬ 
ceanu a fost cel mai popular poet al generaţiei sale. Membru 
fidel al Vieţii româneşti, se manifestă (nu prea des, dar sufi¬ 
cient de clar) în acord cu poziţia „germanofilă 11 a grupării. E 
în stare chiar să justifice bombardarea de către germani a cate¬ 
dralei din Reims, ironizându-i pe „amatorii noştri de artă 11 care 
o deplâng. Şi românii ar face la fel dacă ar fi în război cu 
Austria şi ungurii ar instala un post de observaţie în turla unei 
vechi catedrale: „îndrăzneşte vreunul dintre conaţionalii mei 
să spună că ar ezita o clipă între Patrie şi Artă? 11 ' „Pe măsură 
ce se întăreşte convingerea că ruşii sunt definitiv bătuţi - scrie 
el la începutul anului 1916 - rusofilii noştri inventează argu¬ 
mente din ce în ce mai fluide împotriva luării Basarabiei: - Nu 
ne trebuie Basarabia, fiindcă n-o vrea ţara! 11 Ne-o oferă însă 
destinul istoric. Invocarea „vocii poporului 11 e abuzivă: „Ţăra¬ 
nii n-au glas. N-am auzit pe nici un ţăran strigând: trăiască 
Franţa, jos boşii. 11 Vocea poporului „e numai o ficţiune audi¬ 
tivă, pe care unii încearcă să-şi clădească efemera lor arhitec¬ 
tură de ambiţii şi interese 11 . 1 2 Poetul îl apreciază pe Brătianu 
pentru politica lui neutrală (s-au mai înşelat şi alţii!) şi con¬ 
sideră că, dacă s-ar dezmembra Austria, oricum România ar 
primi Ardealul şi fără război. 3 


1 G. Topîrceanu, „Not kennt kein Gebot“, în Libertatea, 25 noiem¬ 
brie 1915. 

2 G. Topîrceanu, „Vocea poporului... 11 , în Opinia, 1 ianuarie 1916. 

3 G. Topîrceanu, „Sfinxul", în Opinia, 13 ianuarie 1916. 

Mobilizat în 1916, Topîrceanu participă la bătălia de la 
Turtucaia, soldată cu dezastrul armatei române; căzut prizonier, 
„petrece 11 un an şi patru luni în captivitate la bulgari. La inter¬ 
venţiile lui Stere, este eliberat şi revine în ţară, la Bucureşti, 
în ianuarie 1918. Lucrează în redacţie la Lumina, unde îi apar 
două poezii (De profundis şi cunoscuta Balada morţii ) şi, în 
foileton, Amintiri din campanie. 4 Nici un text cu conotaţii 
politice; se ocupă însă de stilizarea volumului lui Stere, Marele 
război şi politica României. împreună cu scriitorul Eugen 
Todie, compune şi textul unui spectacol de revistă, care se 
bucură de succes. Colaborează, de asemenea, la Scena lui 
A. de Herz cu versuri şi un articol de critică literară (la adresa 
lui D. Kamabatt), acordând ziarului şi un interviu. 5 Gândul îi 
este însă la Iaşi, deşi „Arghezi stăruie să rămân aici - mă îmbie 
cu perspective de afaceri bune: ferit-a sfântul!“. 6 E îngrijorat 
pentru Ibrăileanu, pe care-1 vede împresurat de trei rele: „ruşii, 
antantiştii şi epidemiile 11 ! 7 Apreciază modul cum criticul ieşean 
l-a „executat 11 pe Iorga: „Ce mai zmotoceală îi tragi lui Iorga! 
îmi vine să râd de câte ori citesc, când îmi închipui ce mirat 
şi consternat o fi.“ 8 Ajunge în cele din urmă la Iaşi, în septem¬ 
brie 1918; este numit subdirector al Teatrului Naţional din capi¬ 
tala Moldovei, post care va fi suprimat câteva luni mai târziu, 
la 1 aprilie 1919. 


4 Lumina: „De profundis", 31 ianuarie 1918; „Balada morţii", 20 fe¬ 
bruarie 1918; „Amintiri din campanie", 17, 19 şi 25 martie, 19 şi 26 
aprilie, 27 mai 1918. 

5 Scena : „Gânduri de fată", 18 august 1918; „Răspuns unei critici", 
4 septembrie 1918; „Luleaua bizantină", 8 septembrie 1918; „Convor¬ 
bire cu d. Topîrceanu", 23 august 1918. 

6 G. Topîrceanu către G. Ibrăileanu, 3 mai st. n. 1918, în Scrisori 
către G. Ibrăileanu, voi. II, Editura Minerva, Bucureşti, 1971, p. 421. 

7 G. Topîrceanu către G. Ibrăileanu, 1 aprilie st. n. 1918, Ibidem, 
voi. II, p. 421; în textul publicat au rămas doar antantiştii şi epidemiile, 
dispărând ruşii] Pentru completarea „lacunei", am consultat textul ori¬ 
ginal, la Biblioteca Universitară „Mihai Eminescu" din Iaşi, Arh. 42-15. 

8 Scrisoarea citată din 3 mai 1918. 



326 


Germanofilii “ 


După încheierea războiului, încă înfierbântat de angajamen¬ 
tul lui antantist şi mânat de neplăcuta-i înclinare de a-i deva¬ 
loriza moral pe oameni, E. Lovinescu i-a căutat nod în papură 
şi lui Topîrceanu: „Dacă soarta l-a făcut prizonier din prima 
zi a războiului, d. Stere a avut grije de a i-o corecta, aducându-1 
la Bucureşti pentru a-1 ajuta în opera de demoralizare a spiri¬ 
tului public şi de cooperarea la Mittel-Europa inamicului; am 
numit pe junele Topîrceanu. 119 „Junele Topîrceanu 11 îi dă repli¬ 
ca cuvenită: el, Topîrceanu, a luptat în război şi a cunoscut 
prizonieratul, în timp ce Lovinescu a predicat războiul, dar pen¬ 
tru alţii, fiindcă n-a fost pe front un singur moment! 9 10 


9 E. Lovinescu, „Mişcarea literară 11 , în Lectura pentru toţi, martie 
1919, p. 246. 

10 G. Topîrceanu, „Răspuns unui erou 11 , în însemnări literare, 5/18 mai 
1919, pp. 9-10, şi „Nune est ridendum... 11 , în însemnări literare, 8 iunie 
1919, pp. 10-12. 



Alexandru Tzigara-Samurcaş 
(1872-1952) 


Istoria nescrisă -nti neapărat mai puţin adevărată decât isto¬ 
ria scrisă - spune că a fost fiul natural al regelui Carol I. O 
relaţie neobişnuit de strânsă cu acest suveran şi cu familia 
regală în genere (ca şi cu familia Kremnitz, alţi apropiaţi ai 
Palatului) pare a fi de natură să confirme presupusa filiaţie. 
Studii la Universitatea din Munchen între 1893 şi 1896, unde 
îşi ia doctoratul în filozofie, specialitatea istoria artei. Biblio¬ 
tecar al Fundaţiei Carol I din 1899, profesor suplinitor (1899) 
şi apoi definitiv (1904) de istoria artei la Şcoala de Arte Fru¬ 
moase, director al Muzeului etnografic şi de artă naţională 
înfiinţat în 1906, profesor suplinitor de istoria artei, din 1911, 
la Universitatea din Bucureşti. 1 

în noiembrie 1916, cu puţin înainte de intrarea germanilor 
în Bucureşti, este însărcinat să reprezinte Casa regală şi Dome¬ 
niile Coroanei şi să le apere interesele în faţa autorităţilor civile 
şi militare. Mackensen apelează la el din primul moment pen¬ 
tru a transmite oamenilor politici români (Carp, Maiorescu, 
Marghiloman) oferta de pace a împăratului: misiune îndepli¬ 
nită, dar fără vreun rezultat. în mod oarecum curios, acceptă, 
la insistenţele lui Carp şi Lupu Kostaki, după versiunea sa, 
potrivit unei decizii germane, după versiunea adversarilor, pos¬ 
tul de prefect al poliţiei capitalei, înlocuindu-1 pe generalul 
Mustaţă, care nu se putea înţelege cu nemţii pentru simplul 
motiv că nu ştia nemţeşte. A ocupat această funcţie de la 


1 Informaţii detaliate, în volumul Al. Tzigara-Samurcaş. Biobiblio¬ 
grafie, Biblioteca Centrală Universitară din Bucureşti, 2004. 

30 noiembrie/13 decembrie 1916 până în ianuarie 1918, când 
şi-a dat demisia, pentru a reveni în aceeaşi poziţie, şi, în condiţii 
de data aceasta perfect legale, cu decret semnat de regele 
Ferdinand şi primul-ministru Marghiloman, în aprilie 1918 
(până la 14 noiembrie 1918). 2 Nu i s-au putut aduce acuze grave 
şi întemeiate. Bineînţeles că a colaborat cu ocupantul german 
şi a trebuit să-i aplice deciziile, deşi nu întotdeauna înţelegerea 
a fost perfectă; şi-a manifestat rezerve cu privire la înfiinţarea 
unui Institut German la Bucureşti, ale cărui cursuri ar fi urmat 
să fie înscrise în orarul Universităţii, iar un diferend privind 
administrarea Palatului a determinat retragerea din această cali¬ 
tate în ianuarie 1918; altminteri, s-a dovedit un administrator 
competent, preocuparea lui principală fiind securitatea persoa¬ 
nelor şi a bunurilor, în mod deosebit a instituţiilor de cultură: 
un exemplu în acest sens (folosit de el însuşi mai târziu în apă¬ 
rarea sa) îl oferă promptitudinea cu care a răspuns solicitărilor 
lui I. Bianu pentru paza Academiei şi Bibliotecii acesteia. 3 * 

A fost singurul român cu care s-a întâlnit Kaiserul Wilhelm II 
când a vizitat teritoriul ocupat al ţării, în septembrie 1917. L-a 
însoţit la Curtea de Argeş, unde împăratul s-a recules la mor¬ 
mintele regelui Carol şi reginei Elisabeta. La prânzul care a 
urmat - povesteşte cu mândrie Tzigara-Samurcaş -, suvera¬ 
nul l-a invitat să se aşeze chiar în faţa sa, angajându-se într-o 
lungă convorbire; ritualul s-a repetat şi la masa de seară. La 
despărţire, profesorul a primit un preţios ac de cravată cu 
monograma imperială în diamante şi mbine. Atât l-a arătat în 
dreapta şi-n stânga şi s-a lăudat cu acest obiect preţios, încât 
a devenit mai târziu aproape un „corp delict 11 , dovada infamantă 
a colaborării cu inamicul! 

2 Acuzele la adresa fostului prefect de poliţie, la I. Athanasiu, Rătă¬ 
ciri naţionale, Bucureşti, 1919, pp. 33-41; Al. Tzigara-Samurcaş s-a jus¬ 
tificat, procedând la o relatare detaliată a activităţii lui, în Mărturisiri 
silite, Bucureşti, 1920, şi în Memorii, voi. II (1910-1918), Editura Grai 
şi Suflet - Cultura Naţională, Bucureşti, 1999. 

3 35 de scrisori ale lui Ioan Bianu către Al. Tzigara-Samurcaş, din 

anii 1916-1918, la B.A.R., mss., • 



Duiliu Zamfirescu 
(1858-1922) 


O dublă carieră de diplomat şi de scriitor. Secretar de legaţie 
la Roma, Atena şi Bruxelles, secretar general al Ministerului 
Afacerilor Străine (1906-1909), delegat al României, cu rang 
de ministru plenipotenţiar, în Comisia Europeană a Dunării 
(între 1909 şi 1918). Membru al Academiei Române din 1908. 

La 15/28 octombrie 1914, Duiliu Zamfirescu îi scria lui 
Simion Mehedinţi, uluit de inconştienţa profesorilor universi¬ 
tari care lansaseră manifestul lor pentru intrarea în acţiune: 
„Este oare cu putinţă ca oamenii care judecă să se ia după ne¬ 
buni? E cu putinţă ca un om, căruia i se spune că un război cu 
Austro-Ungaria, astăzi, însemnează un război pe două fronturi, 
adică şi cu Austro-Ungaria, şi cu Bulgaria, - să insiste a cere 
un asemenea război, când el ştie bine că nu suntem pregătiţi 
pentru o asemenea luptă? 11 „Care e românul care să nu doreas¬ 
că cucerirea Ardealului 11 , exclamă el, însă prima datorie a oa¬ 
menilor politici „este să păstreze ceea ce am câştigat 11 , în urma 
conflictului balcanic, cu atât mai mult cu cât în războiul ac¬ 
tual „nu biruie nici unii, nici alţii 11 , „va fi războiul învinşilor 11 , 
îl invită pe Mehedinţi la o întâlnire, fiindcă situaţia e gravă „şi 
oamenii sănătoşi la minte trebuie să se adune 111 (nu ştia, se 
vede, că şi Mehedinţi semnase memoriul! Ştia, însă, corect, că 
nu era în tabăra antantiştilor). 


1 Duiliu Zamfirescu către Simion Mehedinţi, 15/28 octombrie 1914, 
în I.E. Torouţiu, Studii şi documente literare, voi. XI, Bucureşti, 1940, 

pp. 118-120. 

Spirit elitist şi diplomat discret, Duiliu Zamfirescu nu era 
însă omul care să se pună în fruntea unui curent de opinie sau 
să ia atitudine în presa de mare tiraj. „Timp de doi ani, atât cât 
România a rămas neutră - va nota el după înfrângerea din 
toamna anului 1916 - am făcut tot ce era omeneşte cu putinţă 
pentru a împiedica dezastrul de astăzi“. 2 „Tot ce era omeneşte 
cu putinţă 11 , se reduce de altfel la comunicări prezentate la 
Academie, la 7 noiembrie 1914 şi 13 martie 1915, şi tipărite 
în Analele Academiei: „Sufletul războaielor în trecut şi în pre- 
zent“ şi „Bosforul şi Dardanelele faţă de interesele româneşti 11 . 
E de observat o înclinare spre Germania, ţară care - conside¬ 
ră scriitorul - a intrat în război din pricina primejdiei ruseşti 3 
(de altfel, primul dintre aceste eseuri s-a publicat şi în germană: 
Die Seele der Kriege einst und jetzt, Bucureşti, 1914). Războiul 
va aduce o distrugere generală; în aceste condiţii, „am fi crimi¬ 
nali să voim a ne arunca în foc 11 . 4 5 6 Prosperitatea României se 
datorează „Dunării, Mării Negre şi Dardanelelor 115 , care for¬ 
mează axa comerţului românesc. De aici, imperativul de „a nu 
se lăsa cu nici un preţ strâmtorile în mâna ruşilor 11 (pericol cu 
atât mai mare cu cât Anglia, după deschiderea Canalului de 
Suez, acorda mai puţină atenţie strâmtorilor Mării Negre). „Aşa 
că, socotind bine lucrurile, parcă tot Turcia ar trebui să rămână 
la Constantinopol. 116 

„Eu, personal, aveam cam aceleaşi păreri cu d-1 Carp - măr¬ 
turiseşte Duiliu Zamfirescu -, îndulcite printr-un sentiment 
de disciplină elementară, anume că, în ziua în care ţara legală 


2 Duiliu Zamfirescu, [Călătoria în refugiu ], 23 decembrie 1916, în 
Opere, VI, Partea a Il-a, Editura Minerva, Bucureşti, 1987, p. 200. 

3 Duiliu Zamfirescu, Sufletul războaielor în trecut şi în prezent, extras 
din Analele Academiei Române, Bucureşti, 1914, p. 15. 

4 Ibidem, p. 19. 

5 Duiliu Zamfirescu, Bosforul şi Dardanelele faţă de interesele româ¬ 
neşti, extras din Analele Academiei Române, p. 18. 

6 Ibidem, p. 23. 

(adică regele, guvernul şi Parlamentul) vor merge în altă direc¬ 
ţie, eu voi merge cu ţara legală.“ 7 Până la urmă, e mai curând 
atitudinea unui neutralist, care prefera totuşi o victorie germană 
unei victorii ruseşti, mai preocupat de Dunăre şi de mare decât 
de Carpaţi şi de Transilvania. 

în decembrie 1916, împreună cu membrii Comisiei Dunării 
din ţările aliate care rămăseseră în România, se refugiază de 
la Galaţi - pe Dunăre şi pe Mare - la Odessa, unde rămâne până 
în ianuarie 1918. Aici a scris, punând data de 20 martie 1917, 
un memoriu justificativ (rămas atunci în manuscris) intitulat 
Pentru ce am fost contra războiului. România era slab pregătită 
militar şi obligată pe deasupra să lupte pe două fronturi, împo¬ 
triva unor forţe mult superioare. 8 (E purul adevăr! Războiul 
l-au câştigat aliaţii, nu românii, dar în fond tocmai acesta a 
fost marele pariu al lui Brătianu: înfrângerea „inevitabilă 11 a 
Puterilor Centrale.) 

Revenit în România neocupată, la Iaşi, Duiliu Zamfirescu 
a îndeplinit pentru scurt timp funcţia de comisar al guvernu¬ 
lui Averescu pentru Basarabia. Participă apoi, tot alături de 
Averescu, la înfiinţarea „Ligii poporului 11 , un partid în care 
vedea soluţia purificării vieţii politice româneşti. în octombrie 
1918, susţine (fără succes) alegerea lui Constantin Stere la Aca¬ 
demia Română 9 * , deşi acesta şi, în genere, grupul de la Viaţa 
românească îi fuseseră adversari ideologici. Stere, Ibrăileanu 
şi Sadoveanu sunt de altfel menţionaţi, printre alte câteva nume 
de autori consideraţi semnificativi, în articolul program al revis¬ 
tei îndreptarea literară, editată de Duiliu Zamfirescu în numai 


7 Duiliu Zamfirescu, Al. Marghiloman, în Opere, voi. VI, partea a 
Il-a, p. 192. 

8 Duiliu Zamfirescu, Pentru ce am fost contra războiului, ibidem, 
pp. 210-231. 

9 Duiliu Zamfirescu, „Academia Română şi sentimentul naţional 14 , 

în îndreptarea, 16 octombrie 1918, reprodus în Opere, VI, partea a Il-a, 

pp. 82-83. 



332 


,Germanofilii" 


câteva numere, începând din octombrie 1918. 10 Mai curând 
decât de solidaritatea cu un grup de „germanofili 14 , pare a fi 
vorba de încercarea, eşuată, de a federa în jurul său mişcarea 
literară românească. înseamnă însă, oricum, că încă în octom¬ 
brie 1918 vedea la Stere partea lui de dreptate şi succesul avut 
cu Basarabia, fără să intuiască apropiata-i prăbuşire. 

în guvernarea Averescu din 1920-1921, a fost ministru de 
Externe (martie-iunie 1920) şi preşedinte al Adunării Depu¬ 
taţilor (iunie 1920-ianuarie 1922, inclusiv în timpul scurtei 
guvernări Take Ionescu). în această ultimă calitate, a avut a 
face faţă atacurilor violente din partea liberalilor care, invo¬ 
când şi menţionatele conferinţe din 1914—1915, l-au acuzat de 
a se fi vândut nemţilor. 11 


10 „îndreptarea literară. Explicarea titlului 11 , în îndreptarea, 10 oc¬ 
tombrie 1918, reprodus în Opere, VI, partea a Il-a, pp. 79-80. 

11 Un detaliat comentariu pe acest subiect, în notele la Opere, voL VI, 
partea a Il-a, „Campania contra «Reşiţei» 11 , pp. 324-338. 



Câţiva socialişti 

> 5 


Intelectualii socialişti, nu prea numeroşi şi nici prea influ¬ 
enţi, se adaugă, fără excepţie, curentului neutralist, eventual 
cu o tentă „germanofilă 11 . între Rusia autocrată şi Germania 
cu puternica ei mişcare socialistă, preferinţele lor merg incon¬ 
testabil spre cea din urmă. Cu atât mai mult atunci când sunt 
evrei. Şi încă şi mai mult dacă sunt evrei veniţi din Rusia, toc¬ 
mai pentru a scăpa de represiunea ţaristă. 

Este cazul lui Constantin Dobrogeanu-Gherea (1855-1920), 
evreu rus, angajat în mişcarea revoluţionară, stabilit în 1875 
în România tocmai pentru a evita arestarea; în 1878, armata 
rusă aflându-se încă pe teritoriul României în urma războiu¬ 
lui ruso-româno-turc, este atras într-o cursă, dus în Rusia, 
întemniţat şi apoi deportat în apropierea Mării Albe; în 1879 
reuşeşte să evadeze, trecând în Norvegia şi de acolo ajunge în 
cele din urmă în România. în deceniile următoare, s-a remar¬ 
cat ca ideolog socialist, sociolog şi critic literar. 1 

Odată cu izbucnirea războiului, publică mai multe articole 
în ziarul socialist Lupta, reunite în volum sub titlul Război sau 
neutralitate (în plus, cu un text inedit: „Oligarhia şi politica 
externă 11 ). Susţinând neutralitatea, Dobrogeanu-Gherea îi com¬ 
bate îndeosebi pe cei care, exprimând, consideră el, interesele 
oligarhiei româneşti, împing ţara la război împotriva Puteri¬ 
lor Centrale. Un asemenea război, of ensiv, cu riscul de a lupta 
pe două fronturi, în acelaşi timp împotriva Austro-Ungariei, 


1 Z. Omea, Viaţa lui C. Dobrogeanu-Gherea, Cartea Românească, 
Bucureşti, 1982. 

Germaniei, Bulgariei şi Turciei, ar fi pentru România un dezas¬ 
tru (în acest punct, a avut dreptate!). Şi pentru a obţine ce? Răz¬ 
boiul acesta nu se face de dragul „restabilirii naţionalităţilor 
sau întregirii neamurilor 11 , e pur şi simplu „un război cu ca¬ 
racter imperialist 11 , „provocat de cauze politice imperialiste 
mondiale 11 . Austria nu va dispărea, cu atât mai mult cu cât exis¬ 
tenţa ei „e absolut necesară pentru echilibrul european 11 ; şi chiar 
admiţând, de dragul discuţiei, că va dispărea, atunci Transil¬ 
vania va reveni oricum României, fără să mai fie nevoie de 
intrarea ţării în război. 2 

Cu o zi înainte de declaraţia de război a României, Dobro- 
geanu-Gherea pleacă din ţară; se temea nu atât de război, cât 
de ruşi, gândindu-se că s-ar putea repeta arestarea din 1878. Se 
stabileşte în Elveţia, unde rămâne până la sfârşitul anului 1919. 

Cristian Racovski (1873-1941) este cea mai cosmopolită 
figură a mişcării socialiste (apoi comuniste) europene: bulgar 
prin naştere, român prin naţionalitate, de formaţie franceză 
(doctor în medicină la Montpellier), iar mai târziu, prin anga¬ 
jament revoluţionar, devenit ucrainean, rus, sovietic... 3 4 în 
1914, poziţia lui Racovski este clară: denunţă războaiele de tot 
felul, nu face nici o distincţie între războaie „drepte 11 sau „ne¬ 
drepte 11 . „Dezrobirea claselor şi popoarelor se va face nu prin 
războaiele duse de clase stăpânitoare, ci prin luptele şi revo¬ 
luţiile făcute de clasa subjugată. 114 El pledează pentru o „repu¬ 
blică federativă a Balcanilor 11 (modelul invocat: confederaţia 
elveţiană), care ar rezolva diferendele dintre micile popoare 
şi ar stăvili totodată expansionismul Austriei şi al Rusiei. Când¬ 
va, această republică balcanică se va putea uni cu „republicile 
care vor fi create într-o zi în Rusia şi Austria 11 . „Echidistanţa 11 


2 C. Dobrogeanu-Gherea, Război sau neutralitate, Bucureşti, 1914, 
pp. 35- 37. 

3 Francis Conte, Christian Rakovski (1873-1941). Essai de biogra- 
phie politique, 2 voi., Lille, 1975. 

4 Jos războiul!, Bucureşti, 1915 (întrunire ţinută la Ploieşti la 10 mai 
1915); „Discursul tov. dr. C. Racovski 11 , p. 26. 



Oameni, idei, atitudini 


335 


lui Racovski înclină totuşi spre Germania, măcar pentru fap¬ 
tul că neutralismul lui se opunea, inevitabil, în primul rând 
curentului majoritar care împingea spre o acţiune împotriva 
Puterilor Centrale. Sub raport naţional, românii din Bucovina 
stau cel mai bine, preciza el, au drepturi, chiar mai mari decât 
românii din România (votul universal); în Transilvania stau mai 
rău decât în Bucovina, dar încă mult mai bine decât în Basa¬ 
rabia, unde n-au nici un drept. 5 Se ştie de altfel că, începând 
din ianuarie 1915, Racovski a primit bani din Germania pen¬ 
tru întreţinerea agitaţiei antirăzboinice (în principal, editarea 
ziarului Jos războiul !). 6 7 * Odată cu revoluţia din Rusia, atitudinea 
lui s-a schimbat: adversarul Rusiei ţariste a devenit susţinătorul 
Rusiei bolşevice; dacă mai înainte considera că Basarabia 
aparţine de drept României, acum oferea Rusiei nu doar Basa¬ 
rabia, ci întreg sud-estul Europei. 

Alt intelectual socialist, avocatul Mihail Gheorghiu Bujor 
(1881-1964), conferenţiază, chiar în primele zile ale conflic¬ 
tului, la Clubul social-democrat din Bucureşti, despre Războiul 
european şi social-democraţia. El condamnă „expectativa 14 
guvernamentală, care ar fi însemnat aşteptarea momentului 
prielnic pentru ca România să treacă de partea taberei mai 
puternice, şi cere „o atitudine fermă de completă neutralitate"? 
Din ianuarie 1916, pentru câteva luni, Bujor editează la Iaşi 
revista Convorbiri sociale, în care îşi nuanţează sensibil punc¬ 
tul de vedere iniţial. Desigur, „apărarea până la extrem a neu- 
tralităţii 11 , dar, dacă acest lucru nu se va dovedi posibil, „alipirea 
hotărâtă a României de Puterile Centrale, în scopul slăbirii Rusiei 
şi al îndepărtării ei de la graniţele noastre 11 , iar până una-alta, 
„combaterea cu maximum de energie a propagandei rusofile 


5 C. Rakovski, Războaiele. Cauze-consecinţe-sfărşit, Bucureşti, 1914, 
pp. 24-28. 

6 Francis Conte, op. cit., voi. I, pp. 129-139. 

7 M. Gh. Bujor, Războiul european şi social-democraţia. Bucureşti, 

1914, p. 8. 

şi a partidelor care o alimentează 11 . 8 Viaţa românească înre¬ 
gistrează cu satisfacţie acest punct de vedere, remarcând dife¬ 
renţa dintre socialiştii bucureşteni, neutrali până la capăt, şi 
socialiştii din Iaşi, neutrali şi ei, dar cu o „preferinţă 11 împotri¬ 
va Rusiei. 9 Articolele lui Bujor au stârnit polemici în interio¬ 
rul Partidului Social-Democrat; tot în paginile Convorbirilor 
sociale, i-a luat apărarea Max Vessler (1870-1917), pentru care, 
considerarea Rusiei ca principala primejdie apărea ca ceva de 
la sine înţeles şi pe deplin în concordanţă cu linia partidului. 10 

Linia neutrală a partidului fusese confirmată la congresul 
din octombrie 1915, la care doctorul Călin Ottoi (1886-1917) 
prezentase raportul intitulat Social-democraţia şi războiul. 
Punctul de vedere exprimat era fără nuanţe: „Pentru noi, toate 
războaiele sunt de aceeaşi natură, nici unul nu are ceva sfânt 
într-însul, toate trebuiesc combătute cu aceeaşi înverşunare 11 . 11 
Totuşi, Ottoi, evreu şi el, avea cât de cât o înclinare „germa¬ 
nofilă 11 , măcar ţinând seama de faptul că îl întâlnim, chiar în 
1915, printre principalii colaboratori ai ziarului Seara (unde, 
e drept, nu tratează subiecte politice, ci face „Cronica medicală 11 ). 

Ecaterina Arbore (1873-1937), fiica lui Zamfir C. Arbure, 
este şi ea în acelaşi timp medic şi militant socialist; face parte 
din Comitetul executiv al Partidului Social-Democrat din 1912 
până în 1918. Seremarcă în 1914-1916prin discursurile şi arti¬ 
colele ei neutraliste şi antiimperialiste. 12 Şi la ea mai apare câte 
o săgeată antirusească. „Războiul pentru înfăptuirea idealului 


8 M.Gh. Bujor, „România şi războiul", în Convorbiri sociale, nr. 1, 
ianuarie 1916, pp. 2-8. 

9 „Convorbiri sociale", în Viaţa românească, ianuarie-martie 1916, 
pp. 302-304. 

10 Max Vessler, „Neutralităţi şi realităţi", în Convorbiri sociale, nr. 4, 
15 februarie 1916, pp. 89-100. 

11 Dr. O. Călin, Social-democraţia şi războiul, Bucureşti, 1915, p. 29. 

12 Elisabeta Ioniţă, Ecaterina Arbore, Editura Politică, Bucureşti, 
1973; Mihai Dim. Sturdza, „Ecaterina Arbore", în Familiile boiereşti din 
Moldova şi Ţara Românească, op. cit., pp. 107-108. 

naţional - spunea într-o cuvântare - nu poate fi adevărata do¬ 
rinţă a poporului dacă e vorba de a sluji interesele Rusiei. 1 * 13 
Dacă Rusia apărea, chiar printre socialiştii strict neutralişti, 
drept principala adversară a libertăţii, lucrurile se schimbă odată 
cu răsturnările revoluţionare. Ca şi Racovski, Ecaterina Arbore 
alege să treacă în Rusia sovietică (imediat după război, cu o 
scurtă revenire în România, în 1924, de unde va fi expulzată). 
Ca şi Racovski, câţiva ani după ea, sfârşeşte ucisă din ordinul 
lui Stalin. în România „burghezo-moşierească 11 ar fi avut cu 
siguranţă mai multe şanse de supravieţuire! 

Deşi nu e formal socialist, pictorul ieşean Octav Băncilă 
(1872-1944), artist cu vederi accentuate de stânga, se exprimă 
în 1915 la unison cu socialiştii. Pax este titlul semnificativ al 
unei picturi realizate în acest an, reprezentând un muncitor vi¬ 
guros care frânge sub picior o sabie. Tabloul este completat 
printr-un interviu acordat ziarului Lupta în care Băncilă îşi 
exprimă oroarea faţă de război şi speranţa că proletariatul „va 
zdrobi monstrul militarist 11 . 14 


13 „întrunirea de protestare împotriva războiului a partidului munci¬ 
toresc 11 , în Minerva, 22 septembrie 1915. 

14 Anton Coman [Petru Comamescu], Octav Băncilă, Editura pen¬ 
tru Literatură şi Artă, Bucureşti, 1954, p. 58. 



Epilog 


Rămâne să urmărim ce s-a întâmplat cu cei mai angajaţi 
dintre „germanofili 11 , la capătul unui război care s-a încheiat 
cu totul altfel de cum crezuseră ei. 

Cel mai rău au păţit-o ziariştii. 23 dintre ei au fost judecaţi - 
în februarie-martie 1919 - de Curtea Marţială a Corpului II 
de Armată, pentru colaborare cu inamicul. 1 18 au fost achitaţi, 
printre ei şi A. de Herz (alţii, precum Rebreanu, neangajaţi 
direct în jurnalismul politic, nici n-au fost incriminaţi). Cinci 
condamnări până la urmă: D. Kamabatt şi S. Grossmann, zece 
ani fiecare, Ioan Slavici, Tudor Arghezi şi Dem. Theodorescu, 
câte cinci ani. Cu toţii colaboraseră la Gazeta Bucureştilor, 
aşadar, în interpretarea Curţii, se aflaseră direct în slujba inami¬ 
cului. Avocaţii şi inculpaţii au căutat în zadar să convingă 
instanţa că ziarul incriminat nu fusese un organ al autorităţilor 
de ocupaţie, o simplă versiune românească a gazetei germane 
Bukarester Tageblatt (cu care însă, iniţial, făcuse, incontesta¬ 
bil, corp comun, şi al cărui titlu a continuat să-l poarte), ci, cum 
a declarat Kamabatt, „o publicaţie românească la care lucrau 
numai români 11 . 2 Slavici a fost cel mai fam dintre acuzaţi: şi-a 


1 Procesul e relatat pe larg în presa vremii, astfel în Izbânda, „ziar 
democrat-independent 11 (între 25 februarie şi 10 martie 1919), şi în Ade¬ 
vărul (din 25 februarie până în 14/27 martie 1919, când se comentează 
„condamnarea ziariştilor"). A se vedea şi broşura Procesul ziariştilor. 
Bucureşti, 1919. O reconstituire detaliată laNiculae Gheran, Rebreanu, 
amiaza unei vieţi, cap. „Procesul ziariştilor", pp. 5-28. 

2 „Procesul ziariştilor la Curtea Marţială", în Adevărul, 25 februa¬ 
rie 1919. 

asumat punct cu punct întreaga acţiune, dovedind că nu regretă 
nimic şi că nu şi-a schimbat cu o iotă convingerile. „O viaţă 
întreagă a susţinut acelaşi punct de vedere. 11 Aceasta a fost „po¬ 
litica tradiţională a ţării 11 . „Din copilărie a moştenit credinţa 
în pericolul slav. 11 „Astăzi suntem prieteni cu slavii 11 , dar „cine 
poate şti ce se va întâmpla peste un an sau doi 11 . 3 4 (S-a întâm¬ 
plat peste 25 de ani!) 

Egal cu el însuşi, şi după eliberare, Slavici şi-a reluat mai 
pe larg argumentele, în volumul de amintiri închisorile mele. 
La fel ca la proces, explică în această carte de ce nu-i convine 
lui România Mare: „«România Mare», zic unii, s-a înfiinţat, 
ce-i drept, dar e desfiinţat statul românesc, iar statul poliglot 
în care se pierde are hotarele deschise şi spre Bulgaria, şi spre 
Serbia, şi spre Ungaria, şi spre Cehoslovacia, şi românii au să-şi 
mistuie puterile vii c-o iredentă bulgară, cu alta sârbească, cu 
alta maghiară, ba chiar şi cu una ucraineană, ca să nu mai vor¬ 
bim de cea germană ori de milionul de evrei. [...] Au trecut 
timpurile când românii erau stăpâni pe ţărişoara lor. [...] Ne 
aşteptăm ca azi-mâine să se deschidă cestiunea panslavistă 
printr-un război cu Serbia, care-i are pe toţi slavii-n partea ei, 
în vreme ce noi am pierdut şi stima, şi încrederea şi simpatia 
tuturor popoarelor. 114 

I se datorează lui Slavici - în volumul menţionat - şi o evo¬ 
care amănunţită şi pe alocuri pitorească a „sejurului 11 la 
închisoarea Văcăreşti. Memorabil, portretul lui Arghezi: 

„închipuieşte-ţi un om scurt şi cam gros, oacheş, cu mus¬ 
taţă tunsă şi chipeş, care păşeşte mărunt, vorbeşte piţigăiat şi 
cântăreşte fiecare cuvânt mai înainte de a-1 fi rostit rar şi răspi¬ 
cat. Curat şi bine-ngrijit în toate amănuntele înfăţişării lui, cu 
deosebire cuviincios şi oarecum umilit, el mai are şi toate 
aparenţele unui om de-o modestie excesivă. E cu toate aceste 
om cu trebuinţe nemăsurate: îşi schimbă chiar şi-n temniţă de 


3 Ibidem. 

4 Ioan Slavici, închisorile mele. Bucureşti, 1921, p. 188. 

mai multe ori pe zi îmbrăcămintea - totdeauna croită după cele 
mai noi modele; îşi are căţeluşul spălat în fiecare zi cu săpun; 
alege cele mai scumpe şi mai variate bucate şi cele mai gus¬ 
toase băuturi; mănâncă mult, tacticos şi îndelung - numai pe 
faţă de masă albă ca zăpada de curând căzută; îşi şterge fur¬ 
culiţa, cuţitul şi linguriţa de trei ori cu servieta curată mai nainte 
de a se folosi de ele. Nu mai e nevoie să-ţi spun, că-n iatacul 
lui totdeauna bine aerisit era o curăţenie desăvârşită şi o bună 
rânduială penibilă până-n cele mai mici amănunte. 115 

Suportând greu regimul de detenţie, Arghezi se tot agită ca 
să iasă din închisoare, invocând variate motive, fie că-n lipsa 
lui îi fuge băiatul de acasă, fie că are o admiraţie neţărmurită 
pentru Brătianu şi guvernul său. I se adresează până şi lui Iorga, 
un adversar care totuşi intervine la rege pentru el; slab rezul¬ 
tat: doar o eliberare condiţională de cinci zile. Generalului Du¬ 
mitru Iliescu (fostul şef al Marelui Stat-Major în 1916 şi un 
apropiat al lui Brătianu), pe care îl frecventase în vremea neu¬ 
tralităţii, îi scria fără ezitare: „Am fost şi înaintea războiului, 
şi în timpul, şi după terminarea lui, interpretul exact al politicii 
d-lui Brătianu şi - ciudat - tocmai în cursul guvernării d-lui 
Brătianu sunt dat în judecată şi condamnat.“ 5 6 * * Imaginaţie de 
scriitor! 

Omuleţul acesta maniac şi neliniştit devine câţiva ani mai 
târziu (odată cu apariţia Cuvintelor potrivite, în 1927) marele 
poet Tudor Arghezi, aşezat imediat după Eminescu, cea mai 
invidiată poziţie din literatura română. 

Să răsfoim în continuare cartea de amintiri a lui Slavici. 
Iată-1 şi pe Kamabatt, „un om înalt, bine hrănit şi molatec, un 
fel de turc nepăsător, pe care nu-1 scoate nimic din ţâţâni 11 , cititor 
neobosit de literatură română şi franceză: „mâncat, nemâncat, 


5 Ibidem, pp. 196-197. 

6 B.N.R., fond Saint-Georges, CLXXVII, D. 12, ff. 3-5: două scrisori 

ale lui T. Arghezi către generalul D. Iliescu (numele acestuia nu apare, 

însă evident este vorba despre el), din 28 august şi 7 septembrie 1919. 

băut, nebăut, el e om fericit câtă vreme-i arde luleaua şi are 
ce să citească 11 . 7 Aflat şi el la răcoare, până în momentul achi¬ 
tării, „Herz, baronul, este un tânăr plin de viaţă, de duh şi de 
dulceaţă, cum rar întâlneşti în cărările vieţii 11 . 8 Agreabilă 
societate! îşi face apariţia şi Bogdan-Piteşti, pentru a ispăşi nu 
vreun delict politic, ci o mai veche escrocherie; sibaritul înţe¬ 
lege să stea comod şi la închisoare, unde se pricopseşte cu o 
odaie încăpătoare, cu două ferestre şi o frumoasă vedere spre 
Bucureşti. 9 

Timpurile sunt schimbătoare: ziariştii condamnaţi au bene¬ 
ficiat mai mult de bunăvoinţa publicului decât guvernul vic¬ 
torios. Desigur, Brătianu triumfase, dar acum, confruntat cu 
mari dificultăţi atât în interior, cât şi la tratativele de pace, abuza 
de metode autoritare, precum cenzura şi starea de asediu. Aşa 
se face că un ziar atât de antantofil cum fusese Adevărul îi pre¬ 
zintă cu indulgenţă pe acuzaţii „germanofili 11 , respingând orice 
justificare a unor acuze pentru delicte de opinie, în schimb, cu 
paginile rămase pe jumătate albe din pricina cenzurii, nu con¬ 
teneşte să protesteze contra guvernului cu invariabila formulă 
„Jos cenzura! 11 . 10 

Oamenii politici acuzaţi de colaboraţionism sunt şi ei ares¬ 
taţi, unul câte unul, în primele luni ale anului 1919: Neniţescu, 
Lupu Kostaki, Virgil Arion, Pătrăşcanu... Spre mijlocul lui 
mai, Stere e închis şi el la Văcăreşti, fiind transferat după câte¬ 
va zile într-un sanatoriu, la fel ca mai înainte Lupu Kostaki şi 


7 Ioan Slavici, op. cit., pp. 190 şi 194-195. 

8 Ibidem, p. 197. 

9 Ibidem, p. 299. 

10 în Adevărul din 14/27 martie 1919, C.G. Costa-Foru, „Condam¬ 
narea ziariştilor 11 : procedura e considerată ilegală, iar vina lor, simplu 
delict de opinie, departe de înalta trădare; în plus, opinia publică le este 
favorabilă. Pe frontispiciul numărului apare următorul text: „Inconsec¬ 
venţele istoriei: D. Brătianu a fost pentru pacea separată, dar a pus pe 
d. Marghiloman s-o iscălească. Azi unul e la Paris, delegatul României, 
celălalt este trădătorul de patrie!" 

alţi câţiva. Adversar al opţiunii lui Stere, C. Miile, în Adevărul, 
ţine să spună că acesta are de răspuns „doar înaintea istoriei 11 ; 
în rest, „dacă n-a fost plătit de nemţi, d. Stere rămâne în drep¬ 
tul său şi nimeni nu are să îi ceară seamă pentru ceea ce a scris, 
pentru ceea ce a publicat, afară de opiniunea publică 11 . 11 în 
acelaşi ziar, C.G. Costa-Foru, avocat şi ziarist de renume, îi 
ia apărarea lui P.P. Carp, care tocmai fusese vizitat şi „intero¬ 
gat 11 de comisarul regal la moşia sa din Ţibăneşti (avea să 
moară peste o lună); se afirmase că reprezentantul autorităţii 
ar fi obţinut de la bătrânul lider conservator informaţii de natură 
a-i învinovăţi pe diferiţi oameni politici. Autorul articolului 
nu-şi ascunde indignarea: „încercarea aceasta de-a pune pe 
Petre Carp în ipostaza de delator este o neroadă, dar mişelească 
calomnie. 11 Omul acesta „mândru şi întreg, conştient, ba chiar 
supraconştient de propria lui valoare, situaţie şi demnitate per¬ 
sonală, precum şi de respectul ce i se datoreşte 11 , trebuie să fi 
răspuns „deschis, fără înconjur, revendicând boiereşte toată 
răspunderea credinţelor, cuvintelor şi faptelor sale 11 , iar pe 
comisarul regal „desigur că l-a trimis să ceară asemenea infor¬ 
maţii de la cei de meserie poliţişti 11 . 12 


11 C.M., „Arestarea d-lui Stere", în Adevărul, 13 mai 1919. 

12 C.G. Costa-Foru, „Petre Carp calomniat", In Adevărul, 20 mai 
1919. Costa-Foru fusese antantofil în anii războiului (şi chiar se înro¬ 
lase în armată, deşi avea 60 de ani!), dar pentru el era o chestiune de 
principiu să-i apere pe cei persecutaţi, fie ei conservatori „germanofili" 
sau revoluţionari socialişti. îl susţine îndeosebi pe Lupu Kostaki, cu care 
era şi prieten de familie, vizitându-1 şi la sanatoriul unde fusese inter¬ 
nat (mai multe scrisori ale sale în Arhiva Lupu Kostaki, B.N.R., fond 
Saint-Georges, CCCLXX). în ce priveşte interogatoriul lui PP. Carp, nu 
i-am găsit transcrierea. La 25 mai 1919, Carp i-a comunicat lui Lupu 
Kostaki textul „reconstituit": „îţi trimit interogatoriul meu cum a rămas 
întipărit în memoria mea. Nu cred să fi omis ceva, în orice caz nu e un 
cuvânt care să nu fi fost rostit de mine" (loc cit., f. 107). în altă scrisoare 
a lui Carp către Lupu Kostaki - datată 15 ianuarie 1919 -, un comen¬ 
tariu în stilul său caracteristic: „Am intrat în era răzbunărilor inaugu¬ 
rată de canalii şi de neghiobi" {loc. cit., f. 106). 



344 


,i Germanofilii “ 


Fără să se mai ajungă la proces, oamenii politici arestaţi au 
fost eliberaţi la 8 iunie 1919. 13 Ziariştii au mai avut de aştep¬ 
tat. Nu li s-a aprobat nici punerea în libertate provizorie, în 
aşteptarea recursului la înalta Curte de Casaţie şi Justiţie, care 
de altfel a confirmat condamnarea. A trebuit să cadă mai întâi 
guvernul Brătianu şi să ajungă la putere (la 1 decembrie 1919 
şi până în martie 1920) un guvern prezidat de Al. Vaida-Voie¬ 
vod, format din ardeleni, basarabeni şi ţărănişti, ale căror resen¬ 
timente erau îndreptate spre liberali şi nicidecum spre foştii 
„germanofili 11 ; Vaida-Voievod însuşi nu avea de luat de la 
nimeni lecţii de „germanofilie 11 . Regele Ferdinand semnează 
decretul de graţiere (contrasemnat de ministrul ad-interim la 
Justiţie, ardeleanul Ştefan Cicio Pop) la 31 decembrie 1919. 14 
Slavici, Arghezi, Kamabatt, Theodorescu şi Grossmann pără¬ 
sesc Văcăreştii de Anul Nou 1920, în fapt, potrivit „stilului 
vechi 11 , în preajma sărbătorilor Crăciunului, motivul religios 
invocat în propunerea de graţiere. 

Tratamentul atât de diferit aplicat jurnaliştilor şi oamenilor 
politici - unii condamnaţi, alţii nici măcar judecaţi - a fost per¬ 
ceput ca o nedreptate, şi continuă să fie văzut aşa de către unii 
istorici. în fapt, vina jurnaliştilor, mai mică desigur decât a unor 
oameni politici, era mai clară şi mai uşor de definit. Până la 
urmă, n-au rămas decât cei de la Gazeta Bucureştilor, şi nu 
toţi: doar autorii de articole politice cu ţintă precisă. în cazul 
oamenilor politici, vina fiecăruia dintre ei era mai greu de cân¬ 
tărit. Avea vreo vină Marghiloman, care rămăsese la Bucureşti 
ca preşedinte al Crucii Roşii, şi sfârşise prin a fi numit de rege 


13 „Eliberarea... complotiştilor 11 , în Izbânda, 9 iunie 1919; C.G. Cos- 
ta-Foru, „Liberarea deţinuţilor politici 11 , in Adevărul, 13 iunie 1919. 

14 A.N.R.-A.N.I.C., Ministerul Justiţiei, Direcţia Judiciară, Arh. II, 
Corespondenţă, 52/1919, ff. 81-85. Alături de semnătură, regele scrie 
cu mâna lui data, însă greşit: 21 decembrie. în realitate, după cum rezultă 
din acelaşi document, ca şi din documentele anexe, graţierea e acordată 
pe 31 decembrie 1919 (stil nou). Adevărul din 1 ianuarie 1920 anunţă 
ieşirea din închisoare, chiar în aceeaşi zi, a celor cinci ziarişti. 

să formeze un guvern, ratificat şi prin alegeri? Lupu Kostaki? 
Evident, colaborase, dar fusese lăsat la Bucureşti ca „gerant" 
tocmai pentru a colabora, fireşte între anumite limite, dar care 
erau până la urmă aceste limite? „Vina" cea mai mare, pe deplin 
asumată, cu detaşarea lui aristocratică şi oarecum dispreţui¬ 
toare, o avea fără îndoială Carp. Să-l judeci şi să-l condamni 
pe Carp! Era de neconceput (chiar făcând abstracţie de vârstă 
şi de apropierea sfârşitului). Carp era o legendă, era un om care 
aparţinea deja istoriei. Şi atunci cum să-i condamni pe ceilalţi, 
care oricum făcuseră mai puţin decât Carp şi, în cazul unora, 
executând dispoziţiile lui. Stere? Dacă nu era un simbol pen¬ 
tru toţi românii, rămânea cu siguranţă un simbol pentru Basa¬ 
rabia. La toate aceste dificultăţi, s-a adăugat şi „generozitatea" 
lui Brătianu, parte autentică, parte calculată. Câştigase parti¬ 
da, ce rost avea să continue jocul urii? Pierderile ar fi fost mai 
mari decât beneficiile. 

E în discuţie şi modul cum autorii îşi tratează, cu prea multă 
bunăvoinţă, personajele evocate. Poate au greşit, dar nu au 
greşit prea tare! în cazul lui Slavici, Nicolae Manolescu nu 
acceptă „pretinsa colaborare cu ocupantul". 15 Dar a fost chiar 
colaborare! „Nu este adevărat" că Lumina lui Stere ar fi fost 
„un ziar trădător" 16 , spune Zigu Omea. Se confundă, cred, mai 
multe feluri de „adevăr", mai multe feluri de „dreptate". Există 
mai întâi dreptatea individuală, cât se poate de respectabilă, 
atunci când exprimă autentic, dezinteresat şi consecvent, o 
credinţă sau un ideal. Slavici şi Stere, ca şi Carp sau Maiorescu, 
au fost mari caractere, au fost oamenii unor idealuri, şi în acest 
sens se cade a fi respectaţi (mai ales într-o societate ca cea 
românească, unde caracterele nu se întâlnesc la tot pasul). Apoi 
e dreptatea istoriei, deloc univocă, fiindcă istoria se apreciază 
din multiple perspective şi dă răspunsuri de tot felul, niciodată 
încheiate. Şi este, în sfârşit, dreptatea curentă, reglată de norme 


15 Nicolae Manolescu, Istoria critică a literaturii române, p. 441. 

16 Z. Omea, Viaţa lui C. Stere, p. 532. 

dar şi de conjuncturi, care se exprimă în judecata publică, inclu¬ 
siv a justiţiei. Diversele chipuri ale dreptăţii nu se exclud nea¬ 
părat, dar nici nu se identifică în mod obligatoriu. Faţă de 
conştiinţa lor, Slavici şi Stere au procedat drept. Faţă de o anu¬ 
mită istorie au greşit, dar puteau la fel de bine să nu greşească, 
dacă istoria s-ar fi desfăşurat altminteri, sau chiar dacă, desfă- 
şurându-se la fel, am privi-o din altă perspectivă; deja, imen¬ 
sa revărsare rusească peste Europa de la sfârşitul celui de-al 
Doilea Război Mondial pune într-o altă lumină datele discuţiei, 
dovedind că în analiza istorică a „germanofililor 11 a existat şi 
o parte, deloc neglijabilă, de dreptate. Dacă ne referim însă la 
justiţie în sensul legal şi convenţional al termenului, la ceea 
ce în condiţiile date nu putea fi decât un proces politic, nu văd 
de ce acuza de „trădare naţională 11 ar fi nepotrivită. Oamenii 
aceştia au făcut jocul inamicului, împotriva guvernului legal 
al ţării şi al armatei române care rezista cu mari jertfe pe fron¬ 
tul din Moldova. Considerau, fireşte, că lucrează în interesul 
ţării: dar aceasta e, în genere, logica oricărui colaboraţionism: 
„colaboraţioniştii 11 sunt patrioţi care consideră că inamicul are 
dreptate. însă perspectiva actuală din care privim acest trecut 
deja destul de îndepărtat, se cade să fie mai înaltă: aceea a isto¬ 
riei, cu multiplele ei drumuri, soluţii şi impasuri, şi nu inevitabi¬ 
la judecată sumară a momentului 1919. 

La Academie, a mers mai uşor. Ar fi fost greu de conceput 
ca academicienii să se judece între ei. La 22 martie/4 aprilie 
1919, într-o şedinţă prezidată de V. Babeş, Iorga propune, fără 
a face nominalizări, o rezoluţie de „înfierare 11 a celor care „au 
avut legături cu duşmanul 11 . „Se încearcă o amânare - notează 
istoricul -, o ultimă împotrivire. Fac doar concesia unei îndul¬ 
ciri, vorbind de acei care, «oriunde ar fi», au avut asemenea 
legături. Antipa declară că nu se simte atins şi votează pentru. 
[...] Babeş, pus în cauză de Densuşianu pentru publicarea în 
nemţeşte a Buletinului ştiinţific, pretinde că înainte de toate 
era necesitatea de a lua dată pentru descoperirile lui şi se laudă, 

naiv, că aliaţii îl poftesc la toate mesele lor.“ 17 Dacă nici Antipa 
nu colaborase cu nemţii, iar pe Babeş o lume întreagă aştepta, 
chiar în timp de război, să-l citească în nemţeşte, ce s-ar mai 
fi putut spune? Prin moţiunea adoptată, în unanimitate, Acade¬ 
mia „înfiera 11 „orice legătură de solidaritate cu duşmanii ţării 
care s-ar fi putut produce, oriunde ar fi, în aceste triste împre- 
jurări 11 . 18 Limba română o cunoşteau bine, academicienii. Ei 
condamnau nu colaborarea sau „legăturile 11 (uşor constatabile), 
ci solidarizarea (nivelul de sus al colaborării, mai greu de apre¬ 
ciat), şi nici nu se făcea referire explicit la Academie, ci la cei 
care în genere au procedat aşa. 

Spiritele au fost mai încinse în mediul universitar, cu atât 
mai mult cu cât Ministerul Instrucţiunii Publice (ministru 
Constantin Angelescu) pretindea o anchetă; un decret-lege emis 
la 29 ianuarie 1919 prevedea sancţionarea de către universităţi 
a profesorilor care făcuseră dovada unei atitudini „nepatrio- 
tice“. Drept urmare, la Universitatea din Bucureşti se instituie 
la 19 martie 1919 o „comisie de cercetare 11 a profesorilor uni¬ 
versitari suspectaţi; e alcătuită din câte un profesor de la fiecare 
facultate, sub preşedinţia lui P.P. Negulescu, profesor la Filozo¬ 
fie. Rezultatele nu sunt chiar la înălţime. Martorii nu prea se 
înghesuie, puţinele mărturii adunate sunt destul de suspecte, 
„lucrările 11 trenează, cu tot felul de amânări. Negulescu se 
îmbolnăveşte, e acuzat că simulează, jignit, îşi dă demisia, nu 
i se acceptă... şi în sfârşit, se ajunge şi la un raport final, datat 
7 iulie 1919. 19 

în bună măsură acuzele fuseseră adunate, din proprie ini¬ 
ţiativă, de criticul Mihail Dragomirescu, profesor la Litere 
(refugiat în Moldova în 1916-1918), în revista Romănimea cul¬ 
turală, pe care o editează din martie 1919. Printre cei arătaţi 


17 N. Iorga, Memorii, voi. II, pp. 182-183. 

18 Analele Academiei Române, tom. XXXIX, 1916-1919, Bucureşti, 
1921, p. 188. 

19 A.N.R.-B., Universitatea din Bucureşti, Facultatea de Litere şi 
Filozofie, 162/1920, ff. 17-33. 

cu degetul erau Simion Mehedinţi, doctorul Gerota, Rădules- 
cu-Motru, Rădulescu-Pogoneanu, I. Bianu... 20 

Comisia cere celor incriminaţi să se justifice. Reacţiile sunt 
foarte diferite. Bianu solicită „să i se comunice textul întreg 
al învinuirilor cu subscrierea denunţătorilor sau acuzatorilor 11 
şi constată că „în loc de învinuiri scrise şi subscrise [...] mi 
se prezintă numere din ziarul Romănimea culturală “, nici aces¬ 
tea sub semnătură, deşi uşor de atribuit lui Mihail Dragomi- 
rescu. Drept care, comunică în scris Comisiei următoarele: 
„Subscrisul declar că nu recunosc acele «informaţii» din ziar 
ca ţinând locul actului scris şi cerut de comisiune şi nu dau 
explicări asupra lor.“ 21 

Onciul, dimpotrivă, e cooperant. „Resping cu dispreţ - 
spune el - orice bănuială şi orice acuzaţiune calomnioasă [...] 
în ce priveşte purtarea mea sub ocupaţiunea germană 11 (cu atât 
mai mult cu cât „mărturiile 11 , provenind de la trei doamne, din¬ 
tre care una şi-a contestat semnătura, iar alta a precizat că se 
numeşte altfel, erau de-a dreptul ridicole). Istoricul acceptă 
însă, din respect pentru colegi şi pentru adevăr, să dea o lungă 
declaraţie. Cu scrisul lui imens şi apăsat, relatează în detaliu 
tot ce a făcut sub ocupaţie pentru apărarea Arhivelor, a şcolii 
româneşti, a monumentelor istorice... 22 

Rădulescu-Motru, unul dintre principalii acuzaţi din Romă¬ 
nimea culturală pe motiv că rămăsese în Bucureşti şi îşi îndem¬ 
nase şi colegii să rămână, iar mai târziu se pusese „în slujba 
nemţilor 11 , deşi, ca ostatic, jurase să lupte contra lor, scrie o 
scurtă declaraţie, pentru a pune lucrurile la punct. A rămas în 
Bucureşti fiindcă n-a avut mijloace de a pleca şi credea că ger¬ 
manii se vor comporta civilizat. N-a îndemnat pe nimeni să 
rămână. „în captivitate, ca ostatic, am făcut un jurământ să duc 
lupta contra tuturor celor ce induc opinia publică în eroare şi 


20 Romănimea culturală, 3/16 martie 1919. 

21 A.N.R.-B., Universitatea din Bucureşti, Facultatea de Litere şi 
Filozofie, 162/1920, ff. 82-84. 

22 Loc. cit., ff. 91-100. 

care fac rău poporului român, jurământ care se va publica şi 
pe care mi-1 însuşesc şi astăzi în întregime 14 (cum se poate 
înţelege, vizaţi nu erau doar nemţii, aşa că jurământul rămâ¬ 
nea actual!). Mai ţinea să precizeze, pentru a înlătura eticheta 
care i se pusese: „N-am cunoscut român nemţit şi nu înţeleg 
această calificare 11 . 23 

Rădulescu-Pogoneanu se vede şi el nevoit să răspundă tot 
acuzelor lui Mihail Dragomirescu, a cărui „lipsă de caracter 11 
ţine să o sublinieze. Neagă, fireşte, ceea ce spusese acesta 
despre el, că i-ar fi proslăvit pe germani în seminariile sale şi 
ar fi „biciuit acţiunea noastră războinică 11 . Ca dovadă a atitu¬ 
dinii sale echilibrate, menţionează şi articolul publicat în Con¬ 
vorbiri literare în decembrie 1915 (Pacea viitoare - după o 
carte franceză), încheiat cu concluzia că, spre deosebire de 
Anglia şi Franţa, vor trebui să-şi revizuiască frontierele Rusia, 
Germania şi Austro-Ungaria. A avut rezerve faţă de pregătirea 
intrării României în război şi faţă de conducerea războiului, 
dar nu şi-a schimbat niciodată sentimentele şi opiniile (fără să 
precizeze care sunt acestea; se înţelege, patriotice); nu uită să 
menţioneze că a semnat memoriul universitarilor din septem¬ 
brie 1914 (un bun alibi pentru unii care nici n-au ştiut atunci 
ce bine făceau că-1 semnează!). 24 

Ca şi Bianu, Simion Mehedinţi refuză să se prezinte la 
Comisie. Cum fusese ministru, i se puteau pune multe în sea¬ 
mă. Dar şi în cazul lui, în locul unor mărturii şi unei investi¬ 
gaţii efective, apare tot un text din presă, şi anume un articol 
al lui Nichifor Crainic, care-i reproşează mai cu seamă faptul 
de a-1 fi dat afară din minister pe Alexandru Vlahuţă, şi nu 
oricum, ci „fără motiv şi fără să fie anunţat măcar 11 ; în plus, 
tot ceea ce în presă se atingea de persoana ministrului, ar fi 
fost mutilat de cenzura germană. 25 


23 Loc. cit., f. 10. 

24 Loc. cit., ff. 5 şi 7-9. 

25 Loc. cit., ff. 12 şi 13 (anexat & Revista critică, din 1 martie 1919, 
cu articolul lui Nichifor Crainic, „Nestorul ardelenilor: d. S. Mehedinţi", 
pp. 353-354). 

Pe lista celor investigaţi, apare şi numele lui Mircea Florian 
(1888-1960), docent (din 1916) la Filozofie (viitor profesor), 
acuzat că, după o eliberare „suspectă 11 din prizonieratul german, 
a funcţionat ca secretar al cursurilor organizate de germani la 
„Fundaţia universitară Carol I“. Răspunsul lui: ca ofiţer prizo¬ 
nier, a fost repatriat la intervenţia lui Tzigara-Samurcaş; iar în 
ce priveşte cursurile menţionate, s-a conformat cererii lui 
Constantin Giurescu (în acel moment secretar general al Minis¬ 
terului Instrucţiunii) de a supraveghea (în septembrie 1918) 
înscrierea auditoriului român. 26 

C.C. Arion, omul politic, fost ministru de Externe în guver¬ 
nul Marghiloman, este şi el în atenţia Comisiei, ca profesor la 
Facultatea de Drept. Nu se prezintă şi nu dă nici o declaraţie. 

Facultatea de Medicină este foarte bine reprezentată. Despre 
Victor Babeş, una dintre doamnele martore ale „acuzării 11 
declară că ar fi auzit că „a jucat un rol urât; n-a fost domn, ci 
slugă plecată 11 ; din păcate, „nu poate da însă fapte precise 11 ! 
Babeş se disculpă, arătând mai întâi că ar fi rămas în Bucureşti 
nu din proprie iniţiativă, ci la ordin (nu mai puţin de şase or¬ 
dine: de la Primărie, de la Ministerul Instrucţiunii, de la Marele 
Cartier General, de la Ministerul de Război...), fiindcă era 
absolută nevoie de el pentru combaterea epidemiilor. A fost 
hărţuit de nemţi, chiar făcut de două ori ostatic. Dacă a avut 
relaţii destul de strânse cu medicii germani, aceasta se dato¬ 
rează reputaţiei sale şi faptului că publicase mult în revistele 
germane. Aceste argumente, şi altele pe deasupra, vor fi dezvol¬ 
tate de Babeş într-o broşură de 44 de pagini publicată în 1919 
sub titlul Memoriu asupra atitudinii prof dr. V. Babeş în ches¬ 
tiunea naţională şi asupra activităţii Institutului de Bacte- 
riologie în timpul ocupaţiunii germane (1916-1918) - cu 
numeroase documente. Dacă alţii se refugiau în tăcere, Babeş 
nu era omul care să piardă ocazia de a vorbi despre el însuşi! 


26 Loc. cit., ff. 2 şi 27. 

Acuzat că a azvârlit cu noroi în Casa Regală, Dimitrie Gerota 
s-a apărat evocând descurajarea care îi cuprinsese pe toţi. 
Majoritatea conducătorilor politici şi militari s-au dovedit slabi 
la credinţă şi mici la suflet. Doar Regina şi generalul Berthelot 
şi-au păstrat întreaga încredere. Nu scapă de acuze nici Vasile 
Sion; una dintre doamnele menţionate ştie ea că, după intrarea 
României în război, „a stat supărat în Germania 14 . Doctorul 
pune lucrurile la punct, referindu-se la prelungirea forţată a 
şederii sale în Germania şi la revenirea în România, la Iaşi, în 
ciuda ofertelor făcute pentru a-1 determina să vină la Bucureşti, 
în teritoriul ocupat (în volumul Patria mai presus de tot, 1919, 
şi-a înfăţişat întreg parcursul anilor de război). 

„Dezvăluirile 11 , mai ales din partea misterioaselor doamne, 
ţâşnesc pur şi simplu. Mina Minovici, profesor la Facultatea 
de Medicină, o celebritate în medicina legală (şi care nu figu¬ 
rase în nici un fel printre „germanofili 11 ), e învinuit că ar fi dat 
banchete în onoarea nemţilor! Răspunde că n-a dat nici un fel 
de banchet; a avut cu germanii, la Institutul de Medicină Legală, 
raporturi strict administrative. O acuzaţie asemănătoare - la 
fel de fondată! - şi la adresa fratelui său, Ştefan Minovici, şi 
el profesor la Medicină. Lui. M. Petrini-Galatz, decan al Facul¬ 
tăţii de Medicină în anii ocupaţiei, i se impută că s-a umilit 
faţă de nemţi. Culmea, nu scapă de reclamaţii nici „superan- 
tantistul 11 Thoma Ionescu: i se reproşează că l-a ameninţat pe 
rege cu detronarea, că a refuzat să se ocupe de răniţi şi aşa mai 
departe 27 ... 

Aşa se prezintă, în rezumat, raportul Comisiei. Mult prea vag, 
cu informaţii nesigure şi incomplete (cercetătorul ar putea să 
aducă astăzi mai multe probe „incriminatorii 11 decât cele de care 
dispunea, sau mai curând nu dispunea, „Comisia de cercetare 11 ). 

Un nume de marcă lipseşte: Ioan Bogdan, cel care condu¬ 
sese Universitatea ca şi Facultatea de Filozofie şi Litere, pe 


27 Acuzele aduse şi declaraţiile profesorilor de la Facultatea de 
Medicină, în „Raportul Comisiei de cercetare", loc. cit., ff. 17-33. 

toată durata ocupaţiei germane. Ancheta şi raportul, fireşte, nu 
l-ar fi ocolit. Pentru el însă totul se terminase. Grav bolnav, 
chiar în momentul când începea cercetarea Comisiei, n-a mai 
avut cum să fie „anchetat 11 ; a încetat din viaţă la 1 iunie 1919. 

între timp, Ion Athanasiu este reales rector (confirmat la 
5 iunie 1919) pe o nouă perioadă de trei ani. 28 Dar, în paralel, 
la 30 mai 1919, este ales decan la Filozofie şi Litere Dimitrie 
Onciul (chiar în momentul când se afla sub anchetă); primeşte 
7 voturi din 12. în numele celor care se opuseseră, Mihail Dra- 
gomirescu şi Simeon Mândrescu alcătuiesc un memoriu, în 
care susţin că decan ar fi trebuit să fie confirmat Densuşianu, 
ales într-adevăr în preajma intrării germanilor în Bucureşti, dar 
neconfirmat atunci din pricina evenimentelor. Alegerea lui 
Onciul a fost totuşi validată prin decretul de numire semnat 
de regele Ferdinand, la 8 iulie 1919. 29 La 18 octombrie 1919, 
nemulţumiţii semnau încă o adresă către minister, precizând 
motivul principal al opoziţiei lor: „D. Onciul a manifestat în 
timpul ocupaţiei germane sentimente în contra demnităţii noas¬ 
tre naţionale 11 . 30 

La 14 iulie 1919 s-a adus în discuţia Consiliului universi¬ 
tar raportul Comisiei de cercetare asupra atitudinilor nepatri- 
otice. Nu s-a luat, bineînţeles, nici o măsură. A avut loc un 
schimb de replici între rectorul Athanasiu şi decanul Onciul, 
cel din urmă reproşând celui dintâi „calomniile 11 avansate în 
articolul „Nos egares 11 , publicat în L ’Independance roumaine, 


28 A.N.R.-B., Universitatea din Bucureşti, Rectorat, 217/1919, f. 133, 
alegerea de rector din 25 mai 1919: 62 de votanţi, 44 prezenţi, Athanasiu 
obţine 21 de voturi, urmat de M. Vlădescu, cu 20, şi de Al. Obregia, cu 
19. De remarcat numărul mare de absenţi şi scorul modest obţinut de 
toţi candidaţii; A.N.R.-A.N.I.C., Ministerul Instrucţiunii şi Cultelor, 
394/1919: confirmarea lui Athanasiu la 5 iunie 1919. 

29 A.N.R.-A.N.I.C., Ministerul Instrucţiunii şi Cultelor, 394/1919, 
ff. 275-276. 

30 A.N.R.-A.N.I.C., Ministerul Instrucţiunii şi Cultelor, 323/1920, 
f. 381. 

la 16 martie 1917, în timpul refugiului de la Iaşi. Athanasiu 
scria atunci în cuvinte aspre despre germanofilii din Bucureşti, 
numindu-i pe Maiorescu, Bogdan, Bianu, Babeş şi Onciul. Mai 
trec câteva luni, aproape o jumătate de an, şi rectorul îşi citeşte 
raportul asupra întregii chestiuni, la 19 noiembrie 1919, în faţa 
Consiliului Universitar; îl şi publică după aceea, sub titlul Rătă¬ 
ciri naţionalei E o relatare pe larg a activităţilor progermane 
a diverşilor oameni politici (Marghiloman, Stere, Lupu Kostaki, 
Beldiman - dar ce problemă avea Athanasiu cu ei, în calitatea 
lui de rector?), precum şi ale universitarilor, cu referire spe¬ 
cială la Babeş şi la Tzigara-Samurcaş. în mod evident, Athana¬ 
siu se înverşunase şi risca să nu mai fie urmat, într-un moment 
când se spusese tot ce era de spus şi lumea, în mediul univer¬ 
sitar, simţea nevoia să se liniştească. 

Tzigara-Samurcaş fusese ocolit de faimoasa Comisie, pe 
motiv, probabil, că nu aparţinea „pe de-a-ntregul“ Universităţii; 
era doar suplinitor. Are însă plăcerea de a fi invitat de rector 
în faţa Consiliului Universitar, la 29 noiembrie 1919, unde i se 
pregătise o judecată în toată regula. Situaţia a fost neplăcută. 
Faptele erau cunoscute: dacă cineva colaborase, în mod incon¬ 
testabil, cu nemţii, acesta fusese prefectul de poliţie Tzigara-Sa¬ 
murcaş. Dar făcuse vreun rău? Universitarii se simţiseră mai 
curând protejaţi de acest coleg al lor ajuns într-un post cam 
curios pentru formaţia lui. „Am început prin a aminti - scrie 
învinuitul - că alţii, nu eu, au îndemnat pe studenţi să împiedice 
producerea unei piese franceze la Teatrul Naţional, blamând 
Franţa care ne trimite parfumuri şi mănuşi, după cum stă 
scris într-o carte a unui autor prezinte 11 (referire la Iorga şi la 
campania lui „antifranceză 11 din 1906). „Furios - continuă Tzi¬ 
gara-Samurcaş -, Iorga mă apostrofă, că eram chemat să mă 
scuz, iar nu să acuz pe alţii." 32 Se pare că, în afara rectorului, 


31 1. Athanasiu, Rătăciri naţionale. Raport prezentat Consiliului Uni¬ 
versitar din Bucureşti în şedinţa de la 20 noiembrie 1919, Bucureşti, f. d. 

32 Al. Tzigara-Samurcaş, Memorii, III (1919-1930), Editura Meri¬ 
diane, Bucureşti, 2003, p. 69. 

Iorga a fost singurul acuzator. Din însemnările istoricului: 
„Răspund după cuviinţă. Profesorii se derobează însă de la vot; 
doi dintre ei refuză chiar reprobarea atitudinii acuzatului; alţii, 
ca Onciul, se abţin. D-rul I. Cantacuzino se simte jenat, pen¬ 
tru că i-a fost bine păzită casa.“ 33 Votul a fost confuz: greu de 
spus dacă cei mai mulţi au votat pentru, contra, s-au abţinut 
sau n-au votat! 

Athanasiu s-a mulţumit şi cu atât; a înaintat un raport minis¬ 
terului cerând suspendarea lui Tzigara-Samurcaş. între timp 
însă, guvernul Brătianu demisionase, iar de la 1 decembrie 1918 
ţara era condusă de guvernul Vaida-Voievod, care a înţeles să 
pună punct răfuielilor pricinuite de controversele războiului. 
Sunt eliberaţi ziariştii şi tot acum se pune capăt şi anchetei 
universitare. Noul ministru al Cultelor şi Instrucţiunii Publice, 
Ioan Borcea (profesor de zoologie la Universitatea din Iaşi), 
îi răspunde lui Athanasiu, privitor la cazul Tzigara-Samurcaş, 
că nu are ce decizie să ia, întrucât nu există o cerere de suspen¬ 
dare făcută, după cum pretindeau regulile, de Consiliul Facul¬ 
tăţii. încheierea e tăioasă şi reprezintă o dezavuare explicită a 
politicii universitare urmate de Athanasiu: „înţelegem că nimeni 
nu poate fi jignit în atribuţiile sale fără hotărâre legală. în aces¬ 
te momente cu deosebire, este nevoie de a se întrona liniştea 
şi armonia pentru bunul mers al Universităţii. 1134 

Rectorul nu înţelege că era momentul să calmeze jocul. I se 
adresează ministrului şi în problema decanatului lui Onciul, 
la 29 ianuarie 1920, aşadar, la mai bine de o jumătate de an 
de la alegerea acestuia! Susţine astfel protestul adversarilor 
decanului Facultăţii de Filozofie şi Litere (M. Dragomirescu, 
D.N. Burileanu, S. Mândrescu, G. Mumu, Ov. Densuşianu şi 
Ch. Drouhet). 35 în ciuda faptului că la 15 decembrie 1919, 


33 N. Iorga, Memorii, voi. II, p. 279. 

34 Al. Tzigara-Samurcaş, op. cit., p. 72. 

35 A.N.R.-A.N.I.C., Ministerul Instrucţiunii şi Cultelor, 323/1920, 
f. 379. 

Senatul Universităţii împreună cu Consiliul Facultăţii de Filo¬ 
zofie şi Litere votaseră în favoarea lui Onciul, socotind neîn¬ 
temeiate acuzaţiile care i se aduseseră (13 voturi fuseseră 
pentru Onciul, şi doar două împotrivă - I. Athanasiu şi Ovid 
Densuşianu). 36 între timp, constatând deteriorarea raporturilor 
lui cu ministerul, Athanasiu îşi dăduse demisia, la 22 decem¬ 
brie 1919; Borcea i-o respinsese, pentru a o accepta ceva mai 
târziu, pe 7 februarie 1920. într-o ultimă comunicare adresată 
ministerului, Athanasiu îşi exprima amărăciunea şi se arăta de-a 
dreptul obsedat de „afacerea Tzigara-Samurcaş“. „D. Borcea 
a ţinut să jignească Universitatea noastră în prestigiul şi dem¬ 
nitatea ei când a nesocotit încheierea Consiliului universitar 
de la 29 noiembrie care a dezaprobat atitudinea dlui Tziga- 
ra-Samurcaş în timpul ocupaţiei 11 . 37 Şi astfel Athanasiu şi-a 
încheiat după mai puţin de un an al doilea mandat de rector, 
pierzând ultima sa bătălie cu „germanofilii 11 . La alegerile pen¬ 
tru rectorat, la 29 februarie 1919, revine în forţă Thoma 
Ionescu, cu 41 de voturi, urmat de botanistul M. Vlădescu, cu 
34. Evident, ministerul îl confirmă pe Vlădescu! 38 

La Facultatea de Filozofie şi Litere, D. Evolceanu şi V. Pâr- 
van sunt delegaţi pentru a trage o ultimă concluzie cu privire 
la dosarul colegilor acuzaţi; erau printre puţinii care nici nu 
acuzaseră şi nici nu fuseseră puşi în cauză; nu e mai puţin ade¬ 
vărat că orientarea lor fusese mai curând „germanofilă 11 . „Nu 
găsim nici o acuzare - conchid cei doi -, destul de serios şi 
întemeiat susţinută pentru a i se da curs mai departe. Mai mult 
chiar, unele mărturii contra colegilor noştri nici măcar n-au 
putut fi precizate. 1139 Cu acest raport, datat 13 martie 1920, se 
încheie întreaga afacere. 


36 Loc. cit., f. 380. 

37 Loc. cit ., f. 394 (scrisoarea lui I. Athanasiu către Ministrul Cultelor 
şi Instrucţiunii din 29 martie 1920) 

38 A.N.R.-B., Universitatea din Bucureşti, Rectorat, 225/1920, ff. 268 
şi 337. 

39 A.N.R.-B., Universitatea din Bucureşti, Facultatea de Litere şi Filo¬ 
zofie, 162/1920, f. 16. 

Onciul a rămas, fireşte, decan. Tzigara-Samurcaş şi-a păs¬ 
trat calitatea de profesor suplinitor. I-a fost însă imposibil să 
se titularizeze: adversităţile erau prea mari. A trebuit în cele 
din urmă să se mulţumească cu un post de profesor de istoria 
artelor la Universitatea din Cernăuţi (din 1926); în martie 1927, 
încetează colaborarea cu Universitatea din Bucureşti. în ciuda 
unor opoziţii, a lui Iorga îndeosebi, reuşeşte în 1938 să fie ales 
membru corespondent al Academiei. 

La Universitatea din Iaşi, situaţia a fost oarecum diferită. 
Proporţional, erau mai mulţi „germanofili 11 ca la Universitatea 
din Bucureşti, doar că, exceptând cazurile speciale şi notorii 
ale lui Constantin Stere şi Virgil Arion, toţi ceilalţi nu avuse¬ 
seră ocazia să „cadă în păcat 11 , pentru simplul motiv că laşul, 
spre deosebire de Bucureşti, nu se aflase sub ocupaţie germană. 
Puteau fi cel mult acuzaţi de delict de opinie. Pe de altă parte, 
dacă numeric dominau „germanofilii 11 mărturisiţi sau simpa¬ 
tizanţi, tot laşul dăduse şi un mic grup activ şi intransigent de 
„antantofili 11 . Cu deosebire cei trei: profesorul de pedagogie 
I. Găvănescul şi istoricii Orest Taffali şi Ioan Ursu, care se 
remarcaseră în 1917-1919 prin propaganda românească făcută 
în Franţa. Ţinta principală a atacurilor, şi până la urmă singu¬ 
ra ţintă, a devenit profesorul Ilie Bărbulescu, decan al Facul¬ 
tăţii din martie 1918. Nu fusese neapărat mai germanofil decât 
alţii, pledase în fond pentru neutralitate, dar, nu prea inteligent 
(potrivit „reputaţiei 11 de care se bucura) şi complet lipsit de tact, 
nu mai contenise să scrie, să vorbească, să dea lecţii, să acuze... 
în afara lui Stere şi V. Arion, „propulsaţi 11 la Bucureşti, era „ger¬ 
manofilul 11 ieşean cel mai vizibil. în aplicarea decretului-lege 
al ministerului, Colegiul Universitar s-a întrunit pentru a-i dis¬ 
cuta cazul, la 7 martie 1919. Nu s-a luat nici o decizie, a părut 
suficient faptul că Bărbulescu şi-a cerut scuze pentru „atitu¬ 
dinea sa în timpul războiului şi pentru cuvintele rostite în Senat 
în chestiunea acţiunii noastre 1140 (unde aruncase neinspirata 


40 Cătălin Botoşineanu, „Profesorii Universităţii din Iaşi şi partici¬ 
parea la războiul reîntregirii. Cazul Facultăţii de Litere şi Filozofie", în 

vorbă că armata română ar fi trecut „pe furiş“ Carpaţii). 41 
Universitatea refuzând să-l scoată din funcţie, ministrul a solic¬ 
itat regelui demiterea. Prin decret regal, la 19 martie 1919, Băr- 
bulescu este revocat din demnitatea de decan, „pentru 
sentimentele antinaţionale manifestate de D-sa cu ocaziunea 
războiului pentru întregirea neamului 11 (după cum se precizează 
în adresa ministerului către rectorul Universităţii din Iaşi). 42 
Adversarii doreau însă mai mult: suspendarea din învă ţământ. 
Grupului celor trei: I. Găvănescul, O. Taîfali, I. Ursu, li se opu¬ 
nea un alt grup de trei: Tr. Bratu, D. Guşti (devenit decan în 
locul lui Bărbulescu) şi G. Ibrăileanu, ei înşişi cândva cu o încli¬ 
nare „germanofilă 11 , decişi acum să-şi apere colegul, dar să 
apere, într-un sens mai larg, şi libertatea de exprimare a uni¬ 
versitarilor. Ministerul revine printr-un ordin din 30 aprilie 
1919 care cere, precis, discutarea acţiunii „nepatriotice şi 
antiromâneşti 11 a lui Ilie Bărbulescu. Discuţia însă se tot amână, 
în sfârşit, Consiliul facultăţii e convocat pentru 6 octombrie 
1919. în afara decanului Guşti care semnează convocarea, lista 
profesorilor e alcătuită din I. Găvănescul, Al. Philippide, I. Băr¬ 
bulescu, G. Ibrăileanu, O. Taffali, I. Petrovici şi Tr. Bratu (Ursu 
trecuse între timp la Universitatea din Cluj). 43 Nu s-a păstrat 
nici un document cu privire la această întrunire. Ştim însă ce 
s-a întâmplat: nimic. O simplă privire asupra corpului profe¬ 
soral lămureşte lucrurile. în afara lui Găvănescul şi Taffali, toţi 
ceilalţi şase profesori fuseseră în anii războiului mai aproape 
de ideile lui Bărbulescu decât de ale adversarilor lui. Peste 
toate, nici liberalii nu mai erau la putere! Bărbulescu nu numai 


Analele ştiinţifice ale Universităţii „Alexandru Ioan Cuza" din Iaşi, 
2006-2007, p. 279. Articolul tratează detaliat „Cazul Ilie Bărbulescu" 
(pp. 278-282). 

41 Potrivit amintirilor lui Ion Petrovici, De-a lungul unei vieţi. Editura 
pentru Literatură, Bucureşti, 1966, p. 271. 

42 A.N.R.-I., Universitatea „Al.I. Cuza", Rectorat, 897/1918, f. 192. 

43 A.N.R.-I., Universitatea „Al.I. Cuza", Facultatea de Litere, dosar 
149, f. 2. 




358 


,(Germanofilii 


că a rămas la catedră, dar mai târziu a redevenit decan al 
Facultăţii de Litere, ales în unanimitate (din 1930 până în 
1932). în 1932 a publicat un foarte detaliat şi erudit (ca tot ce 
scria!) memoriu, pe care-1 scrisese în 1919 pentru a se justifi¬ 
ca (cu titlul, acum, Câteva pagini de istorie contimporană). 

Soarta lui C. Stere şi a lui Virgil Arion era însă pecetluită, 
cel puţin în contextul din 1919. La 6 martie 1919, Consiliul 
Facultăţii de Drept al Universităţii din Iaşi îl suspendă pe Stere 
din învăţământ, cu justificarea: „ca să se preîntâmpine tulbu¬ 
rările la care s-ar da loc, în cazul că dsa ar face curs“. Virgil 
Arion este suspendat chiar de Ministerul Cultelor şi Instruc¬ 
ţiunii, decizie de care Consiliul Facultăţii de Drept ia act tot 
în şedinţa amintită. 44 

Stere a rămas suspendat până la sfârşit, în ciuda faptului 
că, în 1922, un mare număr de profesori ai universităţii ieşene, 
reuniţi în Marele colegiu universitar (26 dintre ei; totuşi, nu 
majoritatea) au semnat un memoriu prin care se solicita rein¬ 
tegrarea colegului lor. 45 Revenit la minister odată cu noul 
guvern liberal (1922-1926), Constantin Angelescu, acelaşi 
ministru care dăduse în 1919 dispoziţia de cercetare a activi¬ 
tăţilor nepatriotice, face tot ce trebuie pentru a îngropa de fapt 
dosarul. Stere revine în politică, de data aceasta în constelaţia 
ţărănistă, cu unele succese parţiale, basarabenii lui asigurându-i 
un fotoliu de deputat; la vârf însă, nu mai era loc pentru el. 
în 1930 părăseşte Partidul Naţional Ţărănesc şi înfiinţează 
Partidul Ţărănesc Democrat, cu care înregistrează în Basarabia 
o oarecare reuşită, însă noua formaţiune nu putea rămâne decât 
marginală la scara întregii ţări. Revanşa şi-a luat-o de fapt, 
inclusiv în posteritate, acolo unde nimeni nu se aştepta, prin 
marele roman autobiografic în preajma revoluţiei (8 volume 
între 1931 şi 1936), în egală măsură un succes de critică şi un 
bestseller. Izgonit din politică, Stere a intrat în istoria litera¬ 
turii române. 


44 Z. Omea, Viaţa lui C. Stere, p. 568. 

45 Ibidem, pp. 617-620. 

Spre deosebire de Stere, care a continuat să lupte şi să se 
afirme, V. Arion dispare complet din viaţa publică: un om zdro¬ 
bit, rămâne doar umbra lui. Totuşi, după o lungă traversare a 
deşertului, este reintegrat la Universitatea din Iaşi, în urma unei 
decizii judecătoreşti, la sfârşitul anului 1931 (cu începere din 
februarie 1930); imediat, este însă pensionat (ianuarie 1932), 
funcţionând în continuare ca profesor onorific, iar în 1935 se 
ia decizia să i se plătească şi diferenţa dintre pensie şi salariu. 46 

Printre cei suspendaţi din învăţământul secundar s-au aflat 
I.A. Bassarabescu şi D.D. Pătrăşcanu. Cel dintâi a avut parte 
şi de o anchetă militară, în legătură cu suspecta lui rămânere 
în teritoriul ocupat. 47 Până la urmă a fost găsit nevinovat şi rein¬ 
tegrat. Pătrăşcanu însă nu a mai revenit la catedră; a continuat, 
deşi cu mai puţin succes ca înainte, să scrie literatură şi mai 
cu seamă o suită de foarte apreciate manuale şcolare de istorie. 

I.C. Filitti n-a mai fost reintegrat la Ministerul de Externe; 
îşi vede cariera încheiată la mai puţin de 40 de ani. N-a ajuns 
fireşte, nici la Universitate. Şi-a continuat însă, cu lucrări nume¬ 
roase şi apreciate, opera de istoric. 

S-au spulberat şi visele universitare ale lui D. V. Bamoschi; 
la Bucureşti nu reuşise, n-a reuşit nici la Cernăuţi, unde e che¬ 
mat ca profesor de „sociologia şi filozofia dreptului 11 în 1920 
şi din nou în 1923, fiind însă respins de minister, evident pe 
motive de „germanofilie". 48 A rămas avocat şi s-a consolat cu 
scrisul. Neamul coţofenesc (1930), roman cu pronunţată tentă 
erotică, reia cazul real al „dezmăţului" de la un spital de răniţi 
din Moldova, în vremea războiului. Să fie şi o mică răutate a 
unui fost „colaboraţionist" evocarea unor păcate lumeşti ale 
celor care rezistau dincolo de Şiret? 


46 Anuarul Universităţii din Iaşi, 1930-1935, Iaşi, 1936, pp. 180 şi 265. 

47 B.A.R., mss., Arhiva General Radu R. Rosetti, XXIII Varia 7 
(„Cazul căpitanului de rezervă I. Bassarabescu", 10 iunie 1935). 

48 D.V. Bamoschi, Concluziuni prezentate înaltei Curţi de Casaţie 
în procesul cu Ministerul Instrucţiunii pentru o catedră universitară, 
Bucureşti, f. d. 

Gala Galaction a fost chemat în două rânduri la Curtea 
Marţială pentru a da lămuriri cu privire la activitatea lui (şi a 
„patronului 11 său, Virgil Arion) sub ocupaţie. A beneficiat de 
anume bunăvoinţă, ştiindu-se că fusese coleg şi prieten apro¬ 
piat al ministrului I.G. Duca. Şi-a pierdut (în martie 1919) 
funcţia de defensor ecleziastic. în 1926, Facultatea de Teologie 
din Bucureşti i-a respins candidatura la un post de profesor (tot 
din pricina atitudinii din anii războiului). în acelaşi an a devenit 
însă profesor la Facultatea de Teologie din Chişinău. 49 

Simion Mehedinţi a continuat să fie un reputat profesor de 
geografie, dar n-a mai ajuns niciodată ministru! Rămăsese con¬ 
vins de dreptatea lui. Revenind, un sfert de veac mai târziu, 
asupra evoluţiilor Primului Război Mondial (în condiţiile celui 
de-al doilea), îşi susţinea din nou punctul de vedere. România 
se aventurase nepregătită., Ajunsesem la două degete de pieire. 
Dacă n-ar fi venit prăbuşirea Rusiei, biruinţa Aliaţilor (care 
dăduseră Moscoviţilor Bosforul şi Dardanelele încă din febru¬ 
arie 1915), ar fi avut ca urmare aşezarea ruşilor nu numai până 
în Carpaţii Galiţiei, dar şi în bazinul superior al Tisei, în Rusia 
subcarpatică, apoi şi în Carpaţii Moldovei. [...] După ciunti¬ 
rea de la 1878, în urma biruinţei comune peste Dunăre, ar fi 
urmat o nouă ciuntire în 1918. [...] Soarta noastră ar fi fost 
pecetluită. 1150 

Grigore Antipa n-a avut dificultăţi la Academie, iar univer¬ 
sitar nu era. Pentru el trebuie să fi fost însă dureroasă înlăturarea 
de la Ministerul Agriculturii şi Domeniilor. De asemenea, 
atmosfera de ostilitate care se crease în jurul lui. A rămas, 
fireşte, director al Muzeului de Istorie Naturală. Starea lui de 
spirit rezultă indirect dintr-o scrisoare a prietenului Constantin 
Meissner (alt „germanofil 11 ) din 28 iulie 1919. „Nici nu face 


49 Pentru toate aceste evenimente din viaţa scriitorului, Gala Galac¬ 
tion, Jurnal, voi. III. 

50 Simion Mehedinţi, „Câteva amintiri 11 , în în amintirea lui Con¬ 
stantin Giurescu, Bucureşti, 1944, p. 77. 

să mai vorbim - îi scria acesta - de ticăloşii cari ne-au împroş¬ 
cat şi ne împroaşcă încă cu veninul lor neputincios. 11 îi aştepta 
cartea despre Problemele evoluţiei poporului român : „înţe¬ 
leg pe deplin că, lucrând la dânsa, te-ai recules şi potolit.“ 51 
Apărută în 1919, cartea la care făcea referire Meissner îşi pro¬ 
pune să justifice, în ultimele ei pagini, fie şi într-un context 
geopolitic schimbat, orientarea pe care o avusese autorul în vre¬ 
mea războiului. Primejdia pentru România a fost şi rămâne 
Rusia (chiar fragmentată, prin statele ei succesoare). în faţa 
acestui pericol, vechea alianţă cu Austro-Ungaria va trebui refă¬ 
cută cu statele care au rezultat din ea; oricum ar fi. România 
rămâne legată de Europa Centrală. 52 Un deceniu mai târziu, 
într-o lucrare, scrisă în franceză, privitoare la regimul de ocu¬ 
paţie (pe care-1 cunoştea atât de bine!), L ’occupation ennemie 
de la Roumanie et ses consequences economiques et sociales, 
Antipa face o surprinzătoare întoarcere. Justifică intrarea Româ¬ 
niei în război şi denunţă ocupaţia cu toate abuzurile ei: exploa¬ 
tarea premeditată şi metodică a ţării, rechiziţiile, devastările, 
înfometarea populaţiei, fără a uita să menţioneze şi propriile 
lui încercări de a ameliora condiţiile de trai ale românilor. 53 

„Germanofilii" discreţi - cei care doar nu susţinuseră intra¬ 
rea României în război - şi-au urmat cariera fără piedici, în 
funcţie de capacitatea de afirmare a fiecăruia. Intransigentul 
Traian Bratu a fost în două rânduri rector al Universităţii din 
Iaşi (între 1921 şi 1922, 1932 şi 1938). Abilul Dimitrie Guşti, 
după ce devine decan al Facultăţii de Litere şi Filozofie din 
Iaşi (în 1919), reuşeşte să se transfere în 1920 la Universitatea 
din Bucureşti; om de ştiinţă, dar şi priceput organizator, şi un 


51 Constantin Meissner către Grigore Antipa, 28 iulie 1919, B.A.R., 
mss., S ■ 

’ CMXL 

52 Grigore Antipa, Problemele evoluţiei poporului român, Bucureşti, 
1919, pp. 371-372. 

53 Grigore Antipa, L ’occupation ennemie de la Roumanie et ses con¬ 
sequences economiques et sociales, Paris-New Haven, 1929. 

apropiat al cercurilor de putere (al lui Carol II îndeosebi), a 
ocupat nenumărate funcţii publice; a fost şi membru al Acade¬ 
miei Române. Versatilul Ion Petro viei a trecut prin diverse par¬ 
tide şi a fost ministru în mai multe guverne; şi el, membru al 
Academiei Române, până la urmă a reuşit să facă şi „saltul 11 
de la Iaşi la Universitatea din Bucureşti, însă abia în 1940. 
Constantin Rădulescu-Motru şi-a continuat cochetăriile politi¬ 
ce, în paralel cu o importantă carieră ştiinţifică şi didactică 
(membru al Academiei, şi preşedinte al ei între 1938 şi 1941, 
decan al Facultăţii de Litere şi Filozofie din Bucureşti între 
1932 şi 1940). 

Adaptabilitatea politică nu s-a dovedit întotdeauna de folos 
în raporturile cu regimul comunist. Nici Rădulescu-Motru, nici 
Guşti, nici Petrovici nu mai sunt incluşi în „noua“ Academie 
Română, restructurată şi mai ales epurată în 1948, şi devenită 
Academia Republicii Populare Române. Petrovici, care fusese 
ministrul Culturii Naţionale în regimul Antonescu, a fost con¬ 
damnat în 1949 la zece ani de închisoare; a avut totuşi şansa 
de a trăi foarte mult şi în deplinătatea forţelor, aşa că a prins 
şi relativul dezgheţ de la mijlocul anilor ’60, când i s-a permis 
să publice câte ceva, inclusiv un volum de memorialistică 
(De-a lungul unei vieţi, 1966). Guşti şi Rădulescu-Motru au 
fost daţi afară, primul din casa lui din Bucureşti, celălalt din 
conacul de la mica lui moşie, au pierdut aproape tot ce aveau 
şi au îndurat o sărăcie lucie, înainte de a li se acorda o pensie 
spre sfârşitul vieţii, iar lui Rădulescu-Motru, cu generozitate, 
un post de simplu cercetător la Institutul de Psihologie al 
Academiei. 

Cu totul diferit se înfăţişează traseul lui Sadoveanu, care 
trece imperturbabil prin toate regimurile, cu aura intactă de cla¬ 
sic al literaturii române. Sub comunism a ajuns la vârf, şi ca 
mit literar oficial, şi ca poziţie politică (cu greu i s-ar putea 
înşira demnităţile şi distincţiile!). Modul cum a ştiut să pro¬ 
fite de comunism explică retrospectiv şi uşurinţa cu care în 
Primul Război Mondial s-a manifestat, după împrejurări, ca 
„germanofil 11 sau „antantofil 11 . 

Lui Rebreanu, unii sau alţii i-au reproşat din când în când 
lipsa de onestitate. Imaginea „marelui scriitor" a acoperit însă 
toate micile mizerii; odată cu publicarea romanului Ion în 1920, 
prozatorul şi gazetarul de nivel mediu de dinainte de război 
şi din vremea războiului a devenit de la o zi la alta, şi şi-a 
păstrat acest statut, cel mai de seamă romancier al perioadei 
interbelice. 

După război, Vasile Pârvan se impune definitiv ca cel mai 
mare istoric român al Antichităţii, şi, în plus, în concurenţă cu 
Iorga, ca un „director de conştiinţă", inclusiv în planul afirmă¬ 
rii valorilor naţionale. Transilvania îi stă acum la inimă; predă 
un timp (din 1919) la recent înfiinţata universitate românească 
din Cluj (fosta universitate maghiară). în sintezele lui istorice, 
spaţiul Daciei antice se identifică întru totul cu spaţiul românis¬ 
mului şi al României Mari. România Mare, la crearea căreia 
Pârvan nu-şi adusese nici o contribuţie! 

Dreptatea istorică e foarte relativă şi depinde mai puţin de 
trecut cât de punctul de observaţie al prezentului. La sfârşitul 
Primului Război Mondial, dreptatea proclamată a fost a acelo¬ 
ra care se pronunţaseră pentru acţiunea împotriva Puterilor 
Centrale; adversarii acestei soluţii au fost priviţi ca nişte rătă¬ 
ciţi, dacă nu chiar trădători. Şi astăzi, interpretarea dominantă 
merge în aceeaşi direcţie: misiunea României a fost de a elibe¬ 
ra Transilvania. 

Dar s-au înregistrat şi alte momente, şi unele revizuiri, chiar 
schimbări radicale de opinie. Când tăvălugul rusesc se apropia 
de România, antantiştii de la 1914 şi-au reamintit de profeţiile 
„germanofililor" pe care le priviseră atunci cu dispreţ. Profeţii 
care spuneau că degeaba se face o Românie Mare care va fi 
înghiţită de Rusia. Până la urmă, România a ieşit şi din această 
prăbuşire - dar ar fi putut să nu mai iasă! -, oricum, cu preţul 
foarte ridicat al nenumăratelor suferinţe şi al unei cumplite 
dereglări istorice (invazia Răsăritului a pus capăt unui secol 
şi jumătate de occidentalizare, iar preţul e plătit în continuare). 

Rădulescu-Motru, antantofilul convins de la 1914, nota în 
noul context, în septembrie 1944: „Teoriile economiştilor noştri 

de până acum, că producţia României de natură agricolă com¬ 
pletează în mod firesc producţia industrială a Europei Centrale; 
teoriile geografilor noştri, că România aparţine Europei Cen¬ 
trale; convingerile marilor noştri patrioţi: I.C. Brătianu, Petre 
Carp, Titu Maiorescu, M. Kogălniceanu, Bogdan P. Hasdeu şi 
multor alţii, că destinul României este legat de acela al Germa¬ 
niei [...], toate trebuiesc uitate, pentru ca în schimb să ne închi¬ 
năm idealurilor panslaviste şi politicii moscovite." 54 

Şi, doi-trei animai târziu, în februarie 1947: „Ruşii ne sunt 
duşmanii noştri de totdeauna. Moldoveanul bun patriot, P.P. 
Carp a avut dreptate. Singurul nostru duşman de moarte este 
colosul rusesc. [...] Dacă s-au găsit patrioţi români cari în răz¬ 
boiul trecut din 1914-1918 au cerut să mergem alături de ruşi, 
aceasta au făcut-o ei crezând că au înaintea lor un colos cu 
picioare de lut!". 55 

In 1941, într-un volum consacrat lui PP. Carp, E. Lovinescu, 
un mare orgolios, care cu greu îşi recunoştea vreo greşeală, 
ajungea să-şi ceară iertare marilor junimişti, lui Carp şi lui 
Maiorescu. Criticul reamintea că a fost printre cei care au cerut 
vehement intrarea României în război, considerând atitudinea 
junimiştilor ca fiind determinată de „o incapacitate organică 
a bătrâneţei de a se reîmprospăta, de a se adapta la situaţii noi". 
„Aşa am judecat până anul trecut", spune el („anul trecut": 
1940, cu dezmembrarea României), „dar la lumina evenimen¬ 
telor de azi nu mai judec la fel". Semnificativă formulare: 
istoria e judecată mereu „la lumina evenimentelor de azi". Ju¬ 
nimiştii, continuă Lovinescu, „înţelegeau altfel, şi mult mai 
profund, că fatalitatea geografică ne impune axioma: în nici 
un caz cu Rusia". Carp „a fost un om de stat şi a văzut situa¬ 
ţia în cadrele eterne ale interesului românismului". „Abia drama 


54 C. Rădulescu-Motru, Revizuiri şi adăugiri, voi. II, Bucureşti, 1996, 
p. 293, însemnarea din 24 septembrie 1944. 

55 Ibidem, voi. V, Bucureşti, 1998, p. 9, însemnarea din 7 februarie 
1947. 

din anul trecut, reanexarea Basarabiei şi a nordului Bucovinei, 
pretenţiile formulate de ruşi asupra Moldovei (deocamdată) şi 
constatarea făcută în actualul război că imperialismul bolşevic 
e neînchipuit mai puternic decât cel ţarist, având în serviciul 
lui un fanatism social ce nu exista înainte şi o uriaşă pregătire 
militară nemaicunoscută în istoria omenirii, ne-au deschis 
ochii...“ „Acestea aveam de spus ca încheiere - mărturiseşte 
umil Lovinescu - pentru eliberarea conştiinţei mele de publi¬ 
cist, care am criticat atitudinea bătrânilor mei dascăli în preaj¬ 
ma războiului trecut.“ 56 

Lucrarea de faţă şi-a propus să arate că au fost mulţi inte¬ 
lectuali de vârf ai României, simţitor mai mulţi decât s-ar fi 
părut, care nu au susţinut intrarea României în război împotri¬ 
va Puterilor Centrale şi, inevitabil, alături de Rusia. Am vrut să 
arăt doar cum au stat lucrurile, fără a mă implica în judecarea 
oamenilor. E de altfel o întrebare cu răspunsuri multiple (şi de 
aceea nu deosebit de utilă) dacă au avut sau nu dreptate, ori, 
mai probabil, dacă au avut şi n-au avut în acelaşi timp. 


56 E. Lovinescu, P.P. Carp, critic literar şi literat. Bucureşti, 1941, 
„Epilog", pp. 115-121. 



Indice de nume 


Aderca, Felix 105, 133-135 
Agârbiceanu, Ion 102 
Agrigoroaiei, Ion 23 
Al-George, Ion 71 
Alexandrescu, Dimitrie 119, 278 
Anestin, Victor 105 
Angelescu, Constantin 347, 358 
Antipa, Grigore 16,21,45,109,110, 
124, 136-142, 172, 187, 243- 
244, 254, 346-347, 360-361 
Antonescu, Emanuel 115 
Antonescu, regimul 362 
Antoniade, Constantin 196 
Arbore, Ecaterina 336-337 
Arbure (Arbore), Zamfir C. 143-146 
Ardeleanu, Ion 14 
Argetoianu, Constantin 52-53, 59 
Arghezi, Tudor 16, 24-25, 94, 96- 
97, 102-104, 124, 127, 147- 
151, 190, 192, 194, 213-214, 
222-223, 235, 240, 319, 325, 
339-341,344 

Arion, Constantin C. 48, 152,154, 

156, 163, 181-182, 350 
Arion, Dinu C. 65, 152-153 
Arion, Virgil 12, 51, 86, 127, 152- 

157, 173, 203, 223-224, 234, 
276,314, 342, 356,358-360 

Atanasiu, Victor 14, 22 
Athanasiu, Ion 116-117,120,184- 
185, 352-355 


August Wilhelm, prinţ 139 
Auner, Cari 189 

Averescu, Alexandru 48-49, 146, 

331 

Averescu, guvernul 25, 243, 331- 

332 

Azapu, Iancu 80 


Babeş, Victor 14-15,24, 73, 109- 
110, 113, 115, 158-161, 304, 
346-347, 350, 353 
Babeş, Vincenţiu 158 
Bacalbaşa, Constantin 95 
Bacalbaşa, Ion (Iancu) 94-95 
Bakunin, Mihail 143 
Balint, Simeon 229 
Banu, Constantin 96 
Bamoschi, D.V. 152,162-163,359 
Bart, Jean (Eugeniu P. Botez) 65, 
100, 164, 196 
Basilescu, Nicolae 65 
Bassarabescu, I. A. 103, 165-166, 
359 

Băcescu, M. 21 

Bădărău, Alexandru 39, 95, 194, 
203 

Bălan, Ioan 76, 82 
Bălcescu, Nicolae 58 
Băncilă, Octav 337 



368 


Germanofilii 


Bărbulescu, Ilie 100,118,167-168, 
279, 322, 356-357 
Bârcă, G. 21 
Bârsan, Zaharia 71, 103 
Becker, Jean-Jacques 30 
Beldiceanu, Nicolae 236 
Beldiman, Alexandru 37, 40-42, 
44,50-51, 172-174, 265, 295, 
305,315,353 

Beldiman, Victor 67,172,295,315 
Benes, Edvard 72 
Berindei, Dan 26 
Berthelot, Henri-Mathias 351 
Bianu, Ioan 45, 73, 78, 81, 109- 
110, 124, 138, 169-176, 186- 
187, 194, 208, 232-233, 254, 
256, 328, 348-349, 353 
Bibescu, George Valentin 177 
Bibescu, Martha 137, 177-183 
Blumenfeld, Clement 96 
Bocu, Sever 71 

Bogdan, Ioan 14,73,106-107,109- 
110, 116, 124, 127, 174-175, 
184-188, 227, 270,351,353 
Bogdan-Duică, Gheorghe 103, 
127-128, 155, 187 
Bogdan-Piteşti, Alexandru 94, 
189-195, 203, 245, 342 
Borcea, Ioan 354-355 
Botez, Demostene 103 
Botez, Octav 100, 196-197 
Branişte, Valeriu 72 
Bratu, Traian 73, 124, 198-199, 
357, 361 

Brănişteanu, Beno 90-91, 96, 
200-201,316 

Brătescu-Voineşti, I. Al. 102 
Brătianu, familia 51, 248 
Brătianu, Eliza 137, 297 
Brătianu, Ion C. 364 


Brătianu Ion I.C. (Ionel) 33,36-37, 
39-41, 48, 50-51, 72, 74-76, 
81-82,137,141,148,181,209, 
226, 241, 248, 268-269, 277, 
290, 295-297, 302, 314, 316, 
324, 331,341-342, 345 
Brătianu, guvernul 48, 85, 113, 
125, 168, 172, 268, 270, 277, 
296, 298, 305,311,344, 354 
Brociner, Moritz 46 
Brote, Eugen 146, 307 
Bucşan, Constantin 71 
Bujor, Mihail Gheorghiu 335-336 
Bujor, Paul 118 
Bulei, Ion 15 
Burileanu, D.N. 354 
Bussche, von dem 194 


Caion (Constantin A. Ionescu) 128, 
224 

Cancicov, Vasile Th. 283 
Cantacuzino, Grigore 94, 191 
Cantacuzino, Ion (Jean) 60, 115- 
116, 120, 161,354 
Cantacuzino, Matei 119-120,243, 
278, 315 

Caracostea, Dimitrie 105 
Carada, Eugeniu 84 
Caragiale, Ion Luca 128,202, 306 
Caragiale, Luca 103, 202-204 
Caragiale Mateiu 102-104, 189, 
194, 202-204 
Carlyle, Thomas 128 
Carol I 47, 63, 72, 136, 148, 155, 
190, 222, 234, 240, 282, 
327-328 

Carol II 27, 362 



Indice de nume 


369 


Carp, Petre P. 12-14, 16, 23, 27, 
37-39, 42-48, 50-51, 62, 68, 
83, 91,94, 96, 122, 125, 152- 
153,156-157,162-163,172-175, 
204,216,218, 221,231,247- 
248, 256, 264, 295-296, 302, 
314-315, 327, 330, 343, 345, 
364 

Carp, guvernul 216 
Cassvan, Sarina 105 
Cazaban, Alexandru 103 
Ceauşescu, Ilie 15 
Ceauşescu, Nicolae 14-16,18-19, 
22-23 

Charcot, Jean Martin 280 
Chercea 203 

Chirca, Toaden vezi Theodorescu, 
Dem. 

Chirculescu, V. Dem. 142 
Cicio-Pop, Ştefan 72, 344 
Coandă, Constantin 141 
Conon, mitropolit 86 
Constantin, Alexandru (Porcu) 136, 
141, 173,268 
Constantinescu, Miron 13 
Constantiniu, Florin 27 
Comea, Neli 105 
Corteanu, Andrei 95, 99-100, 205- 
206, 265 

Costa-Foru, C.G. 343 
Costinescu, Emil 173 
Coşbuc, Alexandru 207-208 
Coşbuc, George 26, 74, 102-103, 
109-110, 207-215,236 
Crainic, Nichifor 349 
Crăiniceanu, Grigore 109 
Creangă, Ion 306 
Cristea, Miron 72-73 
Cuza, A.C. 269 


Cuza, Alexandru Ioan 236-237 
Czemin, Ottokar 42, 83,177,179, 
181,315 


Dante Alighieri 209 
Davidescu, Nicolae 103 
Davila, Alexandru 105 
Decebal 57 

Delavrancea, Barbu Şteflnescu 60, 
102, 104, 106, 109, 222, 236, 
277, 300 

Demetrius, Vasile 105 
Denis, Emest 286 
Densuşianu, Ovid 74,78,97,113, 
117, 185, 279, 346, 352, 
354-355 

Diamandy, George 103-104, 236 
Dimitrescu-Iaşi, Constantin 115 
Dissescu, Constantin 115 
Dobrogeanu-Gherea, Constantin 
24, 233-234 

Dodan, Al.: vezi Bogdan-Piteşti, 
Alexandru 

Dragomirescu, Mihail 109, 117, 
347-349, 352, 354 
Dragoslav, Ion 103 
Drouhet, Charles 354 
Duca,I.G. 114,116,119,178,194, 
211, 223, 264, 278, 284, 296, 
315, 360 

Dumbravă, Bucura 105 


Eftimiu, Victor 103, 189, 235 
Eliade, Mircea 18 
Elisabeta, regina 328 
Eminescu, Mihai 62,171,207,306, 
341 

Engels, Friedrich 22-23 



370 


,i Germanofilii 


Erzberger, Mathias 193 
Evolceanu, Dimitrie 113,115,215, 
355 


Fagure, Emil D. 90-91 
Ferdinand I 25, 40, 45-46, 137, 
179, 193, 226, 261,310,314, 
328, 344, 352 

Filipescu, Nicolae 35, 38-39, 48, 
93,137 

Filitti, Ioan C. 26, 54, 108, 157, 
216-219,284, 359 
Filitti, Ioan D. 220-221 
Flaubert, Gustave 246 
Fleva, Nicolae 94, 194 
Florian, Mircea 350 
Franz Ferdinand 30, 70, 79 
Frederic cel Mare 251 
Friedrich Wilhelm - „Kronprinţul“ 
177-178 

Froda, Scarlat 129 
Frunză, Ion: vezi Bianu, Ioan 
Fundoianu, Benjamin 189 


Galaction, Gala 94, 97, 103-105, 
128, 189-190, 192, 194, 222- 
224, 247, 264, 316, 360 
Găvănescul, Ion 123-124,168,199, 
356-357 

Gebsattel, baron von 236 
Gerota, Dimitrie 123, 225-226, 
348,351 

Gheorghiu, Grigore 309 
Gheorghiu-Dej, Gheorghe 19 
Ghibu, Onisifor 71, 210-211 
Ghica, Grigore Alexandru 292 
Giurescu, Constantin 106-107, 
109-110, 227-228, 350 


Goethe, Johann Wolfgang 91 
Goga, Octavian 52, 71-72, 74, 
102, 104, 109, 178, 211, 222, 
235, 238, 300, 304, 307, 319 
Goldiş, Vasile 72-73 
Gorbaciov, Mihail 15 
Gorun, Ion 76, 229-231,316 
Grossmann, Samuel 96, 339, 344 
Gustav V (regele Suediei) 322 
Guşti, Dimitrie 232-234,274,357, 
361 


Haeckel, Emst 136, 243 
Han, Oscar 189 

Hasdeu, Bogdan-Petriceicu 57, 
129, 364 

Hasnaş, Spiru 210 
Hentsch, Richard 188, 204 
Herz, A. de 96, 103,105,135,189, 
212, 235-237, 290, 318, 325, 
339, 342 

Hodoş I. Alexandru: vezi Gorun, 
Ion 

Hodoş, Enea 229 
Hodoş, Iosif 229 
Hodoş, Nerva 229 
Honigman, Albert 90-91 
Honigman, Samuel: vezi Fagure, 
Emil D. 

Horia, Cloşca şi Crişan (revoluţia 
lui) 288 

Horstmann, von 157, 181 
Hurmuzescu, Dragomir 123 


Iancu, Avram 229 
Ibrăileanu, G. 103, 111, 130,238- 
239, 279, 300, 325, 331,357 



Indice de nume 


371 


Ibsen, Henrik 156 
Iliescu, Dumitru 341 
Ionescu, Take 35-36, 39, 48-49, 
93, 113-114, 137, 148, 150, 
222, 248, 282,319 
Ionescu, Take, guvernul 332 
Ionescu, Thoma 21, 36, 112-116, 
119, 122, 225, 262,351,355 
Ionescu, Victor 36, 93 
Iordache, Anastase 14,23 
Iordan, Iorgu 53 

Iorga, Nicolae 23, 76, 101, 105- 
107, 109, 111, 113-115, 117, 
122-123, 144, 154, 188, 211, 
213-214, 233, 239, 263, 271, 
276, 305, 325, 341, 346, 353- 
354, 356 

Iosa, Mircea 14-15 
Isac, Emil 103 

Istrati, Constantin I. 109,115-116, 
263 


Kamabatt, Dimitrie 96, 102-103, 
240-242, 310, 325, 339, 341, 
344 

Kamabatt, Lucrezzia 105 
Kiriacescu, Oscar 138 
Kiriţescu, Constantin 12, 16, 18 
Klein, căpitan 186 
Kogălniceanu, Mihail 265, 364 
Kostaki, Lupu 16, 25, 43, 45, 47, 
51,67,98,139, 163, 175,178- 
179, 186-187, 203, 218, 295, 
327, 342-343, 345, 353 
Kremnitz, familia 327 
Kiihlmann, Richard von 181 
Kuprin, Aleksandr 289 


Lahovari, Ion (Jean) 60 
Lahovari, Margareta 180 
Lahovari, familia 177 
Lalescu, Traian 123 
Lapedatu, Alexandru 74-76, 108, 
122 

Lenin, Vladimir Ilici 22 
Leon, Nicolae 119, 243-244 
Lessing, Gotthold Ephraim 91 
Litzica, Constantin 108 
Locusteanu, Petre 97,103,236,300 
Lovinescu, Eugen 61, 89,102,106, 
123, 125, 326, 364 
Lucaciu, Vasile 71-72, 155 
Luchian, Ştefan 190 
Ludendorff, Erich 315 
Ludo, 1.260 


Macedonski, Alexandru 103-104, 
190, 245-248 
Macedonski, doamna 246 
Mackensen, August von 45-47, 83, 
92, 139, 174, 178; 186, 188, 
203, 246-248, 264, 327 
Maiorescu, Titu 8, 37-38, 42-43, 
46-48, 62, 99, 106, 109-110, 
124, 157, 165-166, 201, 205, 
215-216, 227, 249, 251, 256, 
264, 277, 286, 292, 314-315, 
327, 345, 353, 364 
Maiorescu, guvernul 39, 41, 85, 
203, 219 

Mangra, Vasile 109, 307 
Maniu, Adrian 103, 105, 189 
Maniu, Iuliu 72-73, 79, 81 
Manolescu, Nicolae 24-25, 345 
Marghiloman, Alexandru 12-13, 
17, 37-39, 42-43, 45, 47-51, 
65, 83-85, 94-95, 99, 106, 



372 


,i Germanofilii“ 


128-129, 147, 150, 152-153, 
155-160, 162, 175, 191, 201, 
203, 205-206, 209, 226, 244, 
251, 253, 257, 264-266, 270, 
275-277, 284, 296-297, 305, 
314, 316-317, 319-321, 327- 
328, 342, 344, 353 
Marghiloman, guvernul 21, 25, 
48-50,117,125,139,141,157, 
166, 168, 204, 219, 224, 227, 
243-244, 251, 257, 260, 269, 
274, 284, 296-297, 305, 350 
Mana, regina 49,150-151,180-181, 
284, 351 

Marinescu, Beatrice 21 
Marinescu, Gheorghe 109, 122 
Masaryk, Tomâs 72 
Max, de (Edouard-Alexandre Max) 

235 

Mândrescu, Simeon74,115, 123, 
198, 209, 352, 354 
Mehedinţi, Simion 98, 109-110, 
113, 115, 117, 165, 224, 227- 
228, 249-251, 263-264, 266, 
269, 329, 348-349, 360 
Meissner, Constantin 95,244,262, 
321-323, 360-361 
Mihai Viteazul 60, 129 
Mihali, Teodor 72 
Mihăescu-Nigrim, Nicolae 252- 
253 

Miile, Constantin 343 
Millian-Minulescu, Claudia 190 
Minovici, Mina 351 
Minovici, Ştefan 351 
Minulescu, Ion 61, 102, 189 
Mircea cel Bătrân 266 
Moisescu 203 

Moldovanu, Comeliu 103-104, 

236 


Molotov, Viaceslav 15 
Moşoiu, Alffed 189 
Moţa, Ion 71 

Mrazec, Ludovic 109-110,254-255 
Mugnier, abate 180 
Mumu, George 108, 123, 354 
Mustaţă, general 327 
Muşat, Mircea 14 


Nababul: Gheorghe Grigore Can- 
tacuzino, zis 191 
Negel, Vasile 119 
Negruzzi, Iacob 109-111,256-257 
Negulescu, Paul 114 
Negulescu, Petre P. 347 
Neisser, profesor 160 
Nemţeanu, Barbu 105 
Neniţescu, Dumitru 41-42, 45, 
51, 172, 296, 342 
Netzhammer, Raymund 76, 80-86, 
137, 155-157, 178, 180-182, 
193, 223, 246 
Nistor, Ion 123 
Noica, Constantin 18 
Nour, Alexis 100, 258-260 
Nuţu, Constantin 14 


Obregia, Alexandru 352 
Olteanu, Ion: vezi Theodorescu, 
Dem. 

Onciul, Dimitrie 74, 77, 106-107, 
109-110, 113-116, 184, 227, 
261-266, 270, 348, 352-356 
Oprea, Ion M. 15 
Oprescu, Paul 15 
Omea, Zigu 345 
Ottoi, Călin 24, 336 



Indice de nume 


373 


Paciurea, Dimitrie 189 
Pallady, Theodor 61 
Pangrati, Ermil 110,115,118,120, 
123 

Papiu Ilarian, Alexandru 229 
Papu, Edgar 18 
Pascu, Ştefan 13 
Pasteur, Louis 280 
Pătrăşcanu, D. D. 102-103, 105, 
267-270, 290, 316, 318, 342, 
359 

Pătrăşcanu, Lucreţiu 270 
Pârvan, Vasile 20, 106-107, 109- 
110, 113, 115-116, 125, 127, 
154-155, 185, 271-274, 302, 
355, 363 
Pelz, I. 105 
Peretz, Ion 118 
Perpessicius 103 

Petrescu, Camil 103,105,126-127 
Petrescu, Cezar 105 
Petrescu, E. 160 
Petrini-Galatz, Mihail 351 
Petrovici, Ion 118, 122, 125, 275- 
277, 284, 357, 362 
Petru Rareş 277 

Philippide, Alexandru 109, 111, 
119, 243,278-279,315,357 
Pişculescu, Grigore: vezi Galac- 
tion, Gala 

Pompeiu, Dimitrie 123 
Poni, Petru 185 

Popovici, Aurel C. 70, 75-76, 79, 
146 

Popp, Gheorghe 71 
Porsenna, N. (Porsenna Nicu Io- 
nescu) 129 

Porumbaru, Emanoil 296 
Porumbescu, Ciprian 77 
Porumbescu, Iraclie 77 


Prahovan, Albert: vezi Honigman, 
Albert 

Protopopescu, Dragoş 103 
Protopopescu-Pake, I. 94 
Puşcariu, Sextil 77-78, 109, 161 


Racine, Jean 246 
Racoviţă, Emil 136 
Racovski, Cristian 24, 334-335, 
337 

Ralli, Zamfir C.: vezi Arbure, 
Zamfir C. 

Ranetti, George 103, 236 
Raţiu, Liviu 77 
Răcilă, Emil 23 
Rădulescu, Mircea 103-104 
Rădulescu-Motru, Constantin 97, 
116, 124-125, 133-134, 280- 
285, 348-349, 362, 363 
Rădulescu-Pogoneanu, Ion A. 113, 
115, 286-287, 348-349 
Rădulescu-Zoner, Şerban 21 
Rebreanu, Fany 290 
Rebreanu, Liviu 102, 104-105, 
126, 236, 288-291, 306, 316, 
339, 363 

Reclus, Elisee 143 
Relgis, Eugen 260 
Ribbentrop, Joachim von 15 
Richter, V. 186 
Roller, Mihail 12 
Rosetti, Radu 45, 51, 67,100,108, 
172, 292-298 
Rosetti, Radu D. 103-104 
Rosetti, Radu R. 55, 297-298 
Rosetti, Theodor 43, 265 
Rudzinski, căpitan 178 



374 


Germanofilii“ 


Sadoveanu, Mihail 104, 123, 211, 
237, 299-301,306, 331,362 
Sanielevici, H. 105, 129-130 
Schiller, Friedrich 91 
Schlawe, Ottokar 93, 308 
Schmidt, Paul 186 
Scridon, Gavril 26 
Scrutător: vezi Blumenfeld, 
Clement 

Scurtu, Ion 75-76 
Seignobos, Charles 233 
Seulescu, Mihai 257, 263 
Shakespeare, William 201, 310 
Simionescu, Ion 109, 122 
Simionescu-Râmniceanu, Marin 
302-303 

Sion, Vasile 54-55, 123, 304-305, 
351 

Slavici, Ioan 12-13,15-16,19-20, 
24-25, 70, 74-75, 81, 88, 91, 
93, 96, 103, 124, 128, 146, 
235, 247, 289, 306-311, 319, 
339-341, 344-346 
Slăvescu, Victor 99 
Stalin, Iosif Visarionovici 337 
Stere, Constantin 8, 12-15, 27, 
39,43, 79,91,96,99-100,111, 
117-120, 124, 130, 143-144, 
146, 156, 172, 175, 200-201, 
222, 231,234, 238, 243, 257, 
267, 269, 276, 278-279, 290, 
295, 297-298, 300-301, 312- 
318, 325-326, 331-332, 342- 
343, 345-346, 353, 356, 
358-359 

Steuerman Rodion, Avram 105, 
260, 318 

Stoica, Vasile 71, 255 
Storck, Frederic 189 


Sturdza, Alexandru 173 
Sturdza, Dimitrie A. 81,109,169, 
173, 307 

Sturmer, Boris 301 


Şchiopul, Iosif 71 
Ştefan cel Mare 277 


Taffali, Orest 108, 123-124, 168, 
199, 356-357 
Tanoviceanu, Ion 115 
Tăslăuanu, Octavian 71, 302 
Tăutu, S.G.: vezi Grossmann, 
Samuel 

Teodoreanu, Al. O. (Păstorel) 95 
Teodoreanu, Ionel 95 
Teodoreanu, Osvald 95 
Teodorescu, I. 96, 269 
Teodorescu-Branişte, Tudor (An¬ 
drei Branişte) 105 
Theodorescu, Dem. 96, 319-320, 
339, 344 

Theodorian, Caton 125-126 
Theodorian-Carada, Marius 84-85, 
125 

Thiron, Constantin 118 
Thompson, C.B. 177 
Tisza, Istvân 30, 307 
Todie, Eugen 325 
Tonitza, Nicolae 321-323 
Topîrceanu, George 103,105,123, 
316, 324-326 
Triandafil, Emil 100 
Tttlff von Tschepe 175, 188, 203 
Tzigara-Samurcaş, Alexandru 16, 
104, 108, 166, 175-176, 203, 
327-328, 350, 353-356 



Indice de nume 


375 


Ţiţeica, Gheorghe 109-110, 116, 
124 


Ursu, Ioan 74, 108, 118, 123-124, 
168, 198-199,356-357 


Vaida-Voievod, Alexandru 70, 
72-73, 79-81,315, 344 
Vaida-Voievod, guvernul 354 
Vatamaniuc, Dimitrie 19-20 
Veme, Jules 209 
Verzea, Victor 45, 75-76, 165 
Vessler, Max 336 
Vinea, Ion 103, 129 
Vissarion, I.C. 103, 105 
Vlad, Aurel 72-73 


Vlahuţă, Alexandru 102, 349 
Vlădescu, Mihail 352, 355 


Welser, von 156 

Wilhelm II30,100,247, 294, 328 

Wundt, Wilhelm 281 


Xenopol, Alexandru D. 106, 109, 
118 


Zamfirescu, Duiliu 65, 103, 106, 
109-111, 125, 128, 257, 329- 
332 

Zarifopol, Paul 103 
Zub, Alexandru 20, 23 



Lucian Boia, cu bine-cunoscutul său stil şi desfăşurând 
o demonstraţie fără cusur, risipeşte o altă iluzie între¬ 
ţinută de istorici şi acceptată ca un adevăr: credinţa că ar 
fi existat în anii Primului Război Mondial, în ciuda 
câtorva opinii divergente, îndeosebi în rândul oameni¬ 
lor politici, o cvasiunanimitate în jurul „idealului naţio¬ 
nal", în sensul intrării României în conflict, împotriva 
Austro-Ungariei, pentru eliberarea Transilvaniei. Lectura 
sagace a presei din acea epocă, precum şi a altor docu¬ 
mente, multe dintre ele inedite, pe care istoricii „antantofili" 
le-au ignorat cu bună ştiinţă, demonstrează că o parte 
însemnată a elitei politice şi intelectuale româneşti a avut 
o altă opţiune. Vom descoperi în această carte cine au fost 
„germanofilii", care le-au fost argumentele, cum au acţio¬ 
nat în timpul ocupaţiei germane şi cum au supravieţuit 
politic şi intelectual după triumful oarecum neaşteptat 
al adversarilor lor. 


Pe copertă: Grupul de la Viaţa românească , 
predominant „germanofil". în rândul din mijloc: 

G. Ibrăileanu (primul din dreapta), Constantin Stere 
(al doilea din dreapta) şi Mihail Sadoveanu (al doilea 
din stânga); alături de ei, francofilul George Diamandy 
(al treilea din stânga). Pe rândul de sus, Octav Botez 
(al doilea din dreapta). Fotografie din anul 1909. 


ISBN 978-973-50-2635-6 



9 789735 026356 






























